
Planul atacului fusese impecabil; cu Harry Rawlins nici 
nu putea fi altfel. Era un anticar de lux, specializat în 
opere de artă, argintărie şi bijuterii dintre cele mai 
scumpe, şi forma un cuplu perfect cu soția lui, Dolly. Dar 
Harry Rawlins mai avea un chip. Infractor de cursă lungă 
şi expert în spălarea banilor, işi câştigase respectul 
nedisimulat şi loialitatea tuturor colaboratorilor săi - ceea 
ce nu-l împiedica să se transforme într-un duşman letal, 
nemilos şi calculat atunci când cineva i se punea de-a 
curmezişul. 

Planul era simplu şi, aşa cum funcţiona totul în lumea lui 
Harry Rawlins, fusese repetat în cele mai mici detalii. 
Patru atacatori purtând cagule urmau să jefuiască un 
transport de valori într-un punct prestabilit din pasajul 
subteran cu două sensuri de circulație ce trecea pe sub 
Strand. Un membru al bandei, la volanul unei maşini de 
pâine, avea să apese brusc pedala de frână chiar în faţa 
autospecialei blindate, blocându-i înaintarea. Fordul Escort 
cu trei bărbaţi la bord, angajat din timp în urmărirea 
vehiculului de transport, avea să intre atunci în acţiune. 
Unul dintre pasageri avea să oprească traficul, 
amenințându-i pe şoferi cu o armă, iar ceilalţi doi aveau să 
arunce în aer uşile din spate ale autospecialei folosind 
explozibil plastic şi o capsă detonantă cu temporizator. 
Odată ce li se alătura şoferul maşinii de pâine, cei patru 
tâlhari aveau să-şi umple reciproc rucsacii cu bani, urmând 
să parcurgă în fugă cei cincizeci de metri până la ieşirea 
din pasajul subteran, unde îi aştepta un automobil cu 
motorul pornit. Cel de-al patrulea atacator, însărcinat să le 
acopere retragerea, urma să conducă maşina de pâine la o 
ascunzătoare prestabilită. 

Totul păruse să decurgă conform planului. Cele trei 
autovehicule intraseră în pasajul subteran ce traversa 

Strandul. Bandiţii, răufăcători cu experienţă, erau pregătiți 
pentru faza următoare. Un eveniment neaşteptat îi luase 
însă pe toţi prin surprindere. Nu departe în spatele lor îşi 
făcuse apariția o maşină de poliţie cu sirenele urlând şi 
girofarul în funcţiune, pe urmele unor tineri vitezomani. 

La auzul sirenelor, şoferul Fordului Escort întorsese 
capul panicat - în aceeaşi fracțiune de secundă, şoferul 
furgonului cu pâine, acţionând conform planului, călcase 
frâna, obligând transportul de bani să facă acelaşi lucru. 
Soferul Fordului văzuse prea târziu ce se întâmpla în faţa 
lui. Maşina se înfipsese în spatele autospecialei blindate, 
iar autovehiculul urmărit de poliţie se izbise în portbagajul 
ei. 

Impactul aproape simultan îl aruncase pe pasagerul din 
dreapta al Fordului Escort înainte. Explozibilul plastic pe 
care-l avea în mâini se izbise în parbriz şi detonase într-o 
bulă de foc ce înghiţise tot habitaclul. 

Cei trei atacatori înarmaţi rămăseseră captivi în propriul 
vehicul, flăcările şi fumul împiedicând deschiderea 
portierei şoferului din exterior. Nimeni nu putea ajunge la 
ei, nimeni nu-i putea ajuta, dar strigătele lor fuseseră 
auzite de toţi cei din apropiere; nu se opriseră decât atunci 
Când rezervorul de benzină  explodase, în sfârşit, 
spulberând ceea ce mai rămăsese din maşină. 

In confuzia teribilă ce urmase, şoferul furgonului de 
pâine trecuse complet neobservat. Bărbatul rămăsese o 
clipă împietrit, privind neîncrezător tragedia în plină 
desfăşurare, apoi fugise înapoi la maşină şi accelerase, 
ieşind din pasaj. 

Cele trei corpuri carbonizate fuseseră duse la morga din 
Westminster. Două zile mai târziu, medicul legist îşi 
încheiase raportul, identificându-i pe cei trei ca Harry 
Rawlins, Joe Pirelli şi Terry Miller. 

Harry Rawlins, şoferul Fordului Escort, încasase în plin 
unda de şoc a exploziei. Partea de sus a corpului îi fusese 
efectiv spulberată, iar din craniu nu mai rămăsese nimic 
care să poată fi reconstituit. Picioarele îi fuseseră 

carbonizate până la os. Cu toate acestea, de încheietura 
mâinii stângi, mutilată îngrozitor, atârna un inconfundabil 
Rolex din aur masiv pe spatele căruia se putea citi: „Lui 
Harry, cu dragoste, Dolly - 12/2/62”. 

Poliţia suspectase încă de la început că al doilea cadavru 
i-ar fi aparținut lui Joe Pirelli, dar chipul bărbatului era 
prea ars ca să permită identificarea. Deşi Joe avea cazier, 
prelevarea amprentelor se dovedise imposibilă. Până la 
urmă, cu ajutorul unui odontolog judiciar reuşiseră să-l 
identifice cu o marjă de eroare suficient de mică. 

Cu trei condamnări la activ, Terry Miller fusese 
identificat mai uşor, în baza amprentelor parțiale de la 
degetul mare şi de la arătătorul mâinii stângi, restul fiind 
calcinat. 

Toţi cei trei decedați fuseseră căsătoriţi. Cele trei soții 
erau acum văduve. 

În bucătăria casei sale, Dolly Rawlins călca gulerul şi 
mânecile unei cămăşi apretate atent, aşa cum îi plăcuse 
întotdeauna lui Harry. Coşul de rufe de lângă ea era plin 
cu cearşafuri şi cu feţe de pernă călcate. La picioarele ei 
stătea Wolf, micul pudel pe care i-l oferise Harry atunci 
când Dolly adusese pe lume un băieţel născut mort, 
spulberându-le visul de a avea o familie. Căţelul se ţinea 
după ea peste tot prin casă. 

De când se întorsese de la secţia de poliţie, Dolly nu 
făcuse decât să spele, să calce şi să şteargă praful. 
Trecuse deja de ora unu după-amiaza. Câteodată se oprea 
şi rămânea cu privirea fixată în zare, dar atunci simţea 
cum în inima ei îşi făcea loc durerea, aşa că se întorcea la 
treabă; orice, ar fi făcut orice ca să-şi curme suferinţa. 
Poliţiştii n-o lăsaseră să vadă cadavrul zdrobit al lui Harry, 
iar o parte din ea refuza să accepte vestea pe care tocmai 
o aflase. O minţeau, era sigură. Din clipă în clipă, Harry 
urma să ajungă acasă. 

SERE Pere 

Linda Pirelli rămăsese pironită în mijlocul morgii reci, cu 
părul brunet încadrându-i faţa pământie. Şi-ar fi dorit să 
aibă pe cineva alături, şi-ar fi dorit multe lucruri, dar ceea 
ce-şi dorea mai presus de orice era ca totul să se 
dovedească doar un coşmar oribil, din care avea să se 
trezească peste câteva secunde. 

— Amprenta dentară sugerează că ar putea fi vorba de 
soţul dumneavoastră, doamnă Pirelli, dar, cum n-am putut 
găsi toţi dinţii, am dori să aruncaţi o privire, îi spuse 
legistul. O parte a feţei nu este arsă complet, aşa că dacă 
rămâneţi acolo unde sunteţi, l-aţi putea identifica. Sunteţi 
gata? 

Înainte ca femeia să poată răspunde, medicul trase 
deoparte cearşaful. 

Linda scoase un țipăt uşor, duse mâna la gură şi 
înţepeni. Simţi o scurgere călduţă pe interiorul pulpei. 

— Toaleta, trebuie să merg la toaletă... începu să 
murmure. 

— Acesta este soţul dumneavoastră, Joseph Pirelli? o 
întrebă nemiloasă poliţista care o însoțea. 

— Da, da, el este. Acum, vă rog, lăsaţi-mă să ies de aici. 

Poliţista o apucă de braţ şi o îndepărtă de masa de 
autopsie către toaletele de pe coridor. 

cc... cre ff en 

Audrey, mama lui Shirley Miller, era obosită şi plictisită. 
Se uită în jos, cu silă, la rochia diformă de lână pe care o 
purta, la picioarele goale şi la botine. Işi surprinse 
imaginea în fereastra bucătăriei, remarcând şuviţele gri ce 
începeau să i se iţească în părul vopsit în castaniu; avea 
nevoie de o vizită la coafor ca să se simtă din nou ca o 
fiinţă umană. În timp ce-şi privea reflexia deloc 
măgulitoare, îşi auzi fiica plângând în hohote la etaj. 

Shirley stătea pe pat cu o batistă în mână. De fiecare 
dată când îşi ştergea ochii înroşiţi începea să plângă mai 
abitir, repetând numele răposatului ei soţ şi strângându-i 
fotografia la piept. 

— Terry... Terry... Terry... 

Audrey intră cu o cană de lapte fierbinte şi o felie de 
pâine prăjită unsă cu unt, dar fiica ei nu putea înghiţi 
nimic, aşa că se văzu obligată să mănânce chiar ea micul 
dejun pe care i-l pregătise. Privi fotografia încadrată într-o 
ramă metalică, argintie, pe care Shirley o strângea între 
degete. 

Aşezată pe marginea patului, îşi examină atent fiica, 
mândria vieţii ei. Adusese pe lume o tânără superbă, cu un 
chip rotund şi un păr blond ce-i cobora armonios pe umeri. 
Era înzestrată cu un temperament blând şi nu ieşise din 
cuvântul mamei decât o singură dată, când îl luase de 
bărbat pe Terry Miller. „O să treacă peste asta, cu timpul o 
să redevină fata veselă de dinainte” îşi spuse. Deocamdată 
însă, tot ce putea face era s-o lase să plângă. 


La ora două după-amiaza, Dolly îşi luă scândura şi fierul 
de călcat şi se târî până la etajul casei impecabile din 

orăşelul Potters Bar. Wolf o urmă somnoros pe scări. De 
obicei dormea în salon, pe covorul persan din faţa 
şemineului cu ornamente bogate. Poliţa de deasupra 
susţinea o cronică de familie în imagini: căsătoria ei cu 
Harry, la biroul Stării civile din Chelsea, cu Dolly 
îmbrăcată într-un superb taior Chanel, cu un buchet de 
trandafiraşi albi în mână, luna de miere la Paris, apoi 
fiecare sărbătoare petrecută împreună,  aniversările, 
Crăciunurile şi balul de caritate de sfârşit de an. Iarna, 
buştenii ce ardeau permanent încălzeau trupul căţelului, 
pe când vara micul patruped se bucura de curenţii de aer 
care circulau prin ferestrele glisante întredeschise. Cu 
toate acestea, când afacerile îl ţineau pe Harry departe de 
casă mai multe zile, Wolf se ghemuia întotdeauna lângă ea 
pe canapeaua moale de catifea roşie, cu ciucuri aurii. 

Dolly deschise uşa dormitorului. In interior, veioza de la 
capul patului învelea într-o lumină caldă camera imaculată, 
perdelele, cuverturile şi pernele asortate, aranjate perfect. 
Nimic nu era nelalocul lui. Dolly puse instrumentele de 
călcat la locul lor, vâri mâna în buzunarul şorţului, scoase 
o brichetă şi-şi aprinse a o suta ţigară din ziua aceea. În 
timp ce inhala fumul cu lăcomie, îşi simţi inima grea în 
piept. 

Cobori la parter, deschise uşile de mahon ce mascau 
combina stereo, porni pick-upul şi plasă cu delicateţe acul 
pe discul ce se găsea deja pe platan. Îl asculta în buclă de 
când se întorsese de la secţia de poliţie: tonurile adânci, 
ample, ale lui Kathleen Ferrier cântând „Life Without 
Death” păreau s-o liniştească. 

Se aşeză în salon cu ţigara în mână şi cățelul încolăcit 
lângă ea. Nu plângea. Nu putea să plângă - se simţea ca şi 
cum cineva îi furase toate emoţiile. Îşi aminti cum cu două 
zile înainte, dimineaţa, Harry o sărutase de la revedere. li 
spusese că plănuia să achiziţioneze mai multe obiecte de 
epocă şi că urma să lipsească cel mult două zile. Începuse 
să-i resimtă absenţa din clipa în care ieşise pe uşă; cu o 
seară înainte tocmai pregătea lasagna pentru cină - lui 
Harry îi plăceau cu o crustă rumenă de brânză pe 

deasupra - când auzise soneria de la intrare. 

Se ştersese rapid pe mâini cu o cârpă şi-l urmase pe 
Wolf, care se repezise lătrând către uşa masivă din mahon, 
însă, odată ajunsă în antreu, sângele îi îngheţase în vene. 
Prin ochiurile de sticlă fumurie ale uşii se întrevedeau 
două siluete bărbăteşti. Soneria se auzise din nou. 

Cei doi detectivi se prezentaseră şi o întrebaseră dacă 
soţul ei era acasă. Mai primise vizite de-ale poliţiei, aşa că 
adoptase imediat o atitudine politicoasă şi rece, 
informându-i că Harry era plecat într-o călătorie de 
afaceri. O invitaseră să se îmbrace şi să-i însoţească la 
secţie pentru a identifica un obiect despre care credeau că 
i-ar fi aparţinut soţului ei. In maşină, refuzaseră să-i 
răspundă la orice întrebare, sporindu-i anxietatea. Dacă îl 
arestaseră pe Harry? Se hotărâse să nu mai deschidă gura 
până nu afla mai multe. 

Odată ajunşi la secţia de poliţie, o conduseseră într-o 
cameră rece, aproape pustie, cu o masă melaminată în 
centru. O polițistă în uniformă se plasase lângă ea, iar unul 
dintre detectivi îi înmânase o punguţă pentru probe ce 
conţinea un ceas Rolex bătut în diamante. Încercase s-o 
deschidă, însă detectivul i-o smulsese din mână. 

— Nu atinge nimic! strigase la ea. 

Îşi pusese mănuşi de cauciuc albe, scosese ceasul şi-l 
întorsese pe partea cu capacul, indicându-i o inscripţie 
destul de ştearsă, dar încă vizibilă. N 

— „Lui Harry, cu dragoste, Dolly - 12/2/62.” Ii aparține 
soţului meu, Harry, şopti ea, reuşind cumva să-şi ţină firea. 

Apoi, lumea ei se prăbuşise. 

— L-am scos de la încheietura cadavrului carbonizat al 
unui bărbat, îi spusese detectivul urmărindu-i atent 
reacţiile. 

Dolly apucase ceasul, retrăgându-se până ce spatele i se 
lipise de zidul camerei. Femeia în uniformă venise după ea 
cu mâna întinsă. 

— Trebuie să mi-l înapoiaţi, constituie o probă la dosar! 

Dolly se agăţase cu toată forţa de micul obiect. Şocul o 
făcuse să-şi piardă orice timiditate. 

— Minti! strigase ea. Nu e mort, nu e mort! Vreau să-l 
văd, trebuie să-l văd! mai apucase să spună, în timp ce 
agenta îi descleşta pumnul în care strângea ceasul. 

— N-a mai rămas nimic de văzut! o repezi excedată 
poliţista. 

Pe drumul către casă, în maşina de poliţie, Dolly 
continuase să-şi repete în minte că nu putea fi vorba 
despre Harry, încercând să acopere vocea paralelă care-i 
şoptea contrariul... Îi oferise Rolexul la a zecea aniversare 
a căsătoriei. El o sărutase tandru şi-i promisese solemn că 
nu-l va da jos de la mână niciodată. Dolly adora modul în 
care soţul ei îşi consulta ceasul, întinzând braţul la 
maximum şi apoi admirând sclipirea luminii în diamante. 
Niciodată nu se despărţea de bijuteria creată de meşterii 
elveţieni, nici chiar seara, când se vâra în pat. Pentru 
următoarea lor aniversare îi cumpărase o brichetă Dunhill 
de aur masiv, pe care pusese să fie gravate inițialele lui. 
Cadoul îi făcuse plăcere, şi Harry promisese, la fel ca în 
cazul ceasului, că n-avea să se despartă niciodată de el. 

Cu toate acestea, Dolly nu putea accepta în ruptul 
capului că bărbatul ei n-avea să se mai întoarcă niciodată 
acasă. 

De organizarea ceremoniei funerare a lui Terry se 
ocupase Audrey. Fusese un eveniment discret, în familie. 
Câteva pahare de băutură acasă, nimic deosebit. În plus, 
Shirley era în continuare atât de zguduită, încât Audrey 
abia reuşise s-o convingă să se îmbrace şi să coboare în 
salon. 

Greg, fratele ei mai mic, se străduise să fie de folos pe 
cât putea, dar era încă prea tânăr, şi crizele surorii sale îl 
scoteau din sărite. Când Shirley încercase să sară în 
groapă, pe capacul sicriului, puştiul fusese atât de jenat, 
încât preferase pur şi simplu să se îndepărteze, 
alăturându-se unui grup de străini adunaţi pentru altă 
înmormântare. 

Încă nu puseseră piatra funerară, pentru că Audrey 
detesta să ceară bani, dar plănuia să rezolve şi problema 

asta imediat ce Shirley se punea pe picioare. Spera ca 
tânăra să revină în circuitul concursurilor de miss, unde 
frumuseţea ei cu totul specială ar fi putut-o propulsa chiar 
pe lista candidatelor la titlul de „Miss Anglia”. Pe ascuns, o 
înscrisese deja la „Miss Paddington”... intenţiona s-o 
informeze mai târziu, când accesele de plâns se mai 
răreau. 

Linda se găsea în sufrageria înghesuită a apartamentului 
social pe care-l ocupa familia Pirelli. Toate neamurile lui 
Joe fuseseră invitate la înmormântare şi la priveghi, aşa că, 
îmbrăcaţi toţi în negru din cap până-n picioare, sporovăiau 
volubil în italiană. Soacra ei, Mama Pirelli, gătise zile 
întregi, pregătind un adevărat festin din care nu lipseau 
pastele, pizza şi salamurile, întinse generos pe masă. 
Orfană fiind, Linda nu putuse invita pe nimeni. Ştia că 
oaspeţii o priveau pe ascuns şi bombăneau la adresa 
rochiei de un roşu aprins pe care alesese să o poarte, dar 
nu-i păsa. 

Privi roată peste marea de chipuri îndurerate şi o 
recunoscu brusc, în celălalt capăt al camerei, pe scursura 
blondă pe care o văzuse în compania lui Joe cu câteva 
săptămâni mai înainte. Plină de nervi, îşi croi drum printre 
oaspeţi până ajunse la ea. 

— Pe tine cine naiba te-a invitat? strigă în timp ce-i 
arunca în faţă vinul din pahar. 

l-ar fi dat mai multe motive să-şi amintească de 
răposatul dacă n-ar fi tras-o la timp într-o parte Gino, 
fratele mai mic al lui Joe. Bărbatul o strânse la piept şi-i 
susură cuvinte consolatoare la ureche, ceea ce nu-l 
împiedică să-şi înfigă mâna în sânul ei drept cu un gest 
nonşalant, de om beat. 

Frământată de durere, Dolly Rawlins abia dacă mai 
mânca. Simţea cum zilele şi nopţile se amestecau într-o 
ceaţă groasă, dar, cumva pe pilot automat, acceptase să-şi 
îngroape soţul. Stătea în salon, îmbrăcată într-un costum 
simplu, negru, purtând pe cap o pălărie de aceeaşi culoare, 

dotată cu un mic văl. Îşi mângâie încă o dată mănuşile din 
piele fină, simțind pe sub ele inelul de logodnă şi 
verigheta. Wolf era alături, pe canapea, cu trupuşorul lui 
cald lipit de şoldul ei. 

Chiar şi în aceste împrejurări, chipul femeii impresiona 
prin eleganţă: părul ei nisipiu era aranjat perfect, 
machiajul, discret, iar ţinuta, oarecum oficială. Era 
hotărâtă să nu permită nimănui să se împărtăşească din 
suferinţa ei, strict personală şi foarte privată. Nimeni n-o 
putea înţelege şi n-ar fi suportat ca cineva să-i spună 
contrariul. 

Parteneriatul dintre Dolly şi Harry fusese unul foarte 
special. Se cunoscuseră pe vremea când ea se ocupa de 
anticariatul şi magazinul de vechituri al răposatului ei tată, 
în Petticoat Lane, şi nici Jaguarul ţipător, nici eleganța şi 
şarmul lui nu o atrăseseră în primul moment, deşi le 
remarcase, desigur. Nu, legătura ce se formase între ei era 
mult mai profundă. 

Când Harry o ceruse de soţie, oferindu-i un inel cu un 
safir enorm, crezuse că va leşina. Tot pe punctul să-şi 
piardă cunoştinţa se aflase şi mama lui, Iris, dar din cu 
totul alte motive. Nu putea concepe că fiul ei urma să se 
însoare cu o femeiuşcă ahtiată după bani. Iris îl crescuse 
singură, după ce soţul ei fusese condamnat la ani grei de 
temniţă pentru tâlhărie şi murise de cancer la scurt timp 
după liberare. Femeia pusese pe picioare o consignatie de 
succes - şi aparent legală - şi-i asigurase fiului ei o 
educaţie de înalt nivel, perfecționată prin călătorii menite 
să-i completeze cunoştinţele despre artă, metale şi pietre 
preţioase. Harry preluase din mers afacerea atunci când 
artrita şi nişte migrene înfiorătoare o siliseră să-şi reducă 
activitatea. Ultima ei ambiţie era să-şi vadă unicul copil 
căsătorit cu o femeie tânără, bogată, cu maniere rafinate şi 
conexiuni în lumea bună, însă Harry, pentru prima dată în 
viaţă, îşi sfidase mama. 

Dolly nu-i povestise niciodată bărbatului ei despre vizita 
pe care i-o făcuse lui Iris în elegantul apartament din St. 

John's Wood, cumpărat de generosul ei fiu. Deşi nu dădea 
prea multă atenţie modei pe vremea aceea, Dolly nu era 
nici blondina obraznică pe care şi-o imaginase Iris. Era 
atrăgătoare, cam lată în umeri pentru o femeie şi cu mâini 
care cunoscuseră munca fizică, dar compensa prin 
modestie, feminitate şi blândeţe. Iris catadicsise să-i ofere 
o ceaşcă de ceai. 

— Vă mulţumesc, dar nu pot accepta, doamnă Rawlins, 
spusese Dolly, observând cum Iris se încrunta la auzul 
accentului ei de joasă extracţie. Voiam doar să vă spun că-l 
iubesc pe Harry şi că, indiferent dacă vă place sau nu, ne 
vom căsători. Criticile dumneavoastră constante şi 
amenințările nu fac decât să ne aducă mai aproape unul de 
celălalt, pentru că el mă iubeşte şi nu poate trăi fără mine. 

Acestea fiind zise, Dolly luase o pauză, pentru a-i 
permite bătrânei să răspundă, eventual să-şi ceară iertare, 
aşa cum ar fi făcut orice persoană cu bun simţ, în schimb, 
Iris o măsurase din cap până-n picioare, strâmbând din nas 
la hainele ei banale şi la pantofii uşor uzaţi, cu talpă plată. 
Prin urmare, încurajată de tăcerea bătrânei, continuase: 

— Tatăl meu a fost şi el anticar şi se cunoştea cu soţul 
dumneavoastră, aşa că puteţi să mă scutiţi de aere şi de 
ifose. Toată lumea ştie că răposatul plasa bunuri furate şi 
că a făcut zece ani de puşcărie la Pentonville pentru jaf cu 
mână armată. Toată lumea ştie că v-aţi folosit de banii din 
contrabandă ca să ţineţi afacerea pe picioare câtă vreme el 
era după gratii. Între noi fie vorba, aţi avut un noroc chior 
că aţi scăpat de mâna legii. 

Nimeni nu-i mai vorbise vreodată pe un asemenea ton 
lui Iris. 

— Eşti gravidă? fusese tot ce reuşise să-i răspundă, 
şocată de violenţa verbală a tinerei. 

— Nu, doamnă Rawlins, dar îmi doresc o familie. Dacă 
vreţi să faceţi parte din ea, aţi face bine ca de acum înainte 
să vă ţineţi gura. Ne vom căsători cu sau fără permisiunea 
dumneavoastră, iar amenințările că-l veţi scoate din 
afacere nu valorează nici cât o ceapă degerată. Atât am 
avut de spus, nu e nevoie să mă conduceţi la ieşire, 

adăugase Dolly întorcându-i spatele. p 

— Dacă umbli după bani, spune o sumă. Iți scriu pe loc 
un cec, făcuse Iris o ultimă încercare. 

Dolly ridicase mâna stângă şi-i fluturase pe la nas 
briliantul uriaş al inelului de logodnă. 

— Vreau şi colierul de briliante din set, pentru că n-aveţi 
destui bani să mă plătiţi. Il vreau pe Harry şi ştiu că-l voi 
face fericit. Aşa cum v-am spus, puteţi face parte din viaţa 
noastră sau puteţi dispărea, nu depinde decât de 
dumneavoastră. 

Dolly se îndreptase din nou spre uşă; din nou, cuvintele 
lui Iris o făcuseră să se oprească. 

— Dacă-ţi închipui că vei conduce anticariatul împreună 
cu Harry, măcar încearcă să scapi de accentul de mahala! 

— Aşa voi face, doamnă Rawlins, aşa cum aţi făcut şi 
dumneavoastră, răspunsese Dolly întorcându-se ca să-i 
poată pironi privirea. 

mii d Peer 

Eddie Rawlins, vărul pe care Dolly nu-l putea suporta, 
intră brusc, cu obrajii îmbujoraţi de frig, şi-i întrerupse 
gândurile. Semăna mult cu Harry, dar nu era la fel de bine 
făcut şi de puternic ca el, părând o versiune redusă la 
scară. Bărbatul îşi frecă mâinile şi arătă cu mâna spre 
fereastră, la cortegiul funerar. 

— Sunt toţi acolo, spuse el radiind de fericire. Ce 
succes! A venit şi familia Fisher, dar şi poliţia, s-au parcat 
puţin mai sus pe stradă. Nici nu poţi vedea capătul şirului 
de maşini, trebuie să fie pe puţin cincizeci! 

Dolly îşi muşcă buza. Nu-şi dorise ca lucrurile să iasă 
aşa, dar Iris insistase: Harry era un stâlp al societăţii, care 
trebuia să aibă o înmormântare somptuoasă. Cedase 
pentru că înţelegea durerea prin care trecea, cu siguranţă, 
şi soacra ei. Fireşte, nu se aştepta la mulţumiri, dar, pe 
termen lung, spera să aibă o viaţă mai liniştită. 

Îşi luă poşeta din piele neagră, se ridică, îşi netezi fusta, 
verificându-şi ţinuta în oglinda de pe hol, apoi se îndreptă 
spre ieşire. Eddie o opri brusc în dreptul uşii şi, scoțând un 
pacheţel maro din buzunar, se aplecă în faţă şi începu să-i 

vorbească în şoaptă, deşi erau singuri. 

— Asta e al tău, Dolly. Ştiu că nu-i momentul potrivit, 
dar poliţiştii au început să-mi dea târcoale, iar Harry m-a 
rugat să-l păstrez şi să ţi-l dau în cazul în care păţeşte 
ceva. 

Dolly se uită hipnotizată la micul obiect. Eddie îşi trecu 
greutatea de pe un picior pe celălalt şi se apropie şi mai 
mult de ea. 

— Cred că sunt cheile de la ascunzătoarea lui. 

Fără să scoată un cuvânt, strecură pacheţelul în poşetă 
şi-l urmă afară pe vărul răposatului ei soţ. Tot nu-i venea 
să creadă că urmau să-l îngroape pe Harry. Nu-şi dorea 
altceva decât să fie lăsată să se întindă pe jos şi să moară. 
Căţeluşul era singurul reper care o ţinea în viaţă. 

Vecinii ieşiseră şi ei pe aleile din jur, iar Dolly simţi 
privirile tuturor asupra ei când traversă grădina din faţa 
casei. Maşinile erau înşirate una după cealaltă, aşteptând 
răbdătoare să urmeze dricul, îngreunat de coroane imense 
şi buchete de flori. Nu văzuse niciodată atâtea inimi şi 
cruci la un loc: pete de culoare ce spărgeau monotonia 
şirului de vehicule negre. 

Eddie o urcă în spatele unui Mercedes-Benz cu geamuri 
fumurii. Când se aplecă să se strecoare în maşină, o văzu 
pe soacra ei în Rolls-Royce-ul din spate. Iris îşi arcui 
buzele formând cuvântul „căţea”, însă Dolly alese s-o 
ignore, aşa cum făcuse aproape pe tot parcursul căsniciei 
sale cu Harry. 

Odată instalată, îi făcu semn lui Eddie că se puteau pune 
în mişcare după dricul care începuse să înainteze încet. În 
retrovizor văzu că pe chipul pământiu începuseră să-i 
curgă lacrimi. Nu făcu niciun efort să le şteargă. 

— Sper că i-ai informat pe toţi că nu fac nimic acasă 
după înmormântare... nimic. Cu cât terminăm mai repede, 
cu atât mai bine, adăugă ea cu o voce gâtuită. 

— Da, le-am spus, confirmă Eddie prudent. Dar cred că 
Iris a invitat câţiva apropiaţi la ea. Mi-a cerut să le spun 
tuturor că ea a plătit toată ceremonia. 

Dolly închise ochii şi clătină furioasă din cap. Soacra ei 

nu mai era independentă financiar de când ieşise la pensie; 
cu alte cuvinte, Harry  plătise pentru propria 
înmormântare, sau, mai precis, văduva lui. 

Harry Rawlins fu înmormântat aşa cum îşi dorise mama 
lui, cu sute de oameni adunaţi pe aleile cimitirului şi încă 
mai multe flori răspândite pe lângă monumentul funerar. 
Dolly rămase singură şi nemişcată pe toată durata 
ceremoniei. La final, părăsi prima mormântul, atrăgându-şi 
privirile critice ale întregii asistente. 

În public se afla şi Arnie Fisher, într-un costum 
bleumarin croit impecabil şi cămaşă albă făcută pe 
comandă. Imediat ce maşina lui Dolly se puse în mişcare, 
Arnie îi făcu semn din cap unui bărbat masiv ca un urs, 
aflat în marginea mulţimii. Boxer Davis începu să-şi 
croiască drum printre oameni. Costumul lui, prin 
comparaţie, era şifonat şi ponosit, iar cămaşa ar fi avut 
nevoie de înălbire zdravănă. Cu faţa lui mare şi stupidă 
părând impresionată de ceremonie, colosul îşi şterse cu 
dosul mâinii nasul zdrobit de pumni şi înmuiat de frig. 
Arnie Fisher aruncă din nou o privire spre Mercedesul lui 
Dolly, care dădea în marşarier, şi-i făcu semn să se 
grăbească. Boxer începu să dea şi mai abitir din coate, 
uşor jenat de situaţie. 

— Nu crezi c-ar fi trebuit să mai aştept câteva zile, boss? 
Abia ce l-a îngropat... 

Arnie îl privi fix câteva secunde, arătă din cap încă o 
dată spre Mercedes şi-i întoarse spatele. Conversaţia luase 
sfârşit. 

La câţiva metri distanţă se afla fratele mai tânăr al lui 
Arnie, Tony, un tip atât de înalt, încât îl domina până şi pe 
Boxer. Soarele rece scânteia în diamantul din urechea 
stângă cu care se juca în timp ce discuta cu un grup de 
prieteni. Tocmai încheiase o glumă bună, căci tot grupul 
izbucni în hohote răsunătoare. Spre deosebire de fratele 
lui, Tony era un tip arătos. De fapt, singurul lucru pe care-l 
aveau în comun erau ochii albaştri şi reci ca oţelul. Arnie 
nu vedea bine la distanţă, ceea ce-l obliga să poarte o 
pereche de ochelari fără ramă, însă asta nu-l făcea deloc 

să pară mai sufletist. Privirea lui Boxer îl căută pe Tony, 
apoi se întoarse la Arnie, iar uriaşul, supus, porni printre 
oamenii care începeau să se răspândească pe urmele lui 
Dolly, către casa unde ea şi Harry fuseseră fericiţi atâţia 
ani. 

La mică distanţă de grupul principal, inspectorul de 
poliţie Fuller se sprijini de o piatră funerară şi începu să-şi 
noteze mental chipurile cunoscute. „Dumnezeule, îşi 
spuse, e ca şi cum m-aş uita prin albumul cu urmăriţi 
general de la Scotland Yard!” Prin faţă îi defila toată lumea 
interlopă - vechea gardă şi lupii tineri. Ofiţer tânăr şi 
ambițios, dornic să-şi impresioneze superiorii, Fuller 
fusese iritat în primul moment, crezând că va fi trimis să 
piardă vremea la înmormântare. Şeful lui, inspectorul 
principal George Resnick, făcuse o obsesie pentru Harry 
Rawlins, pe care-l urmărea încă de pe vremea când Fuller 
nici nu era născut. „O să fie un spectacol de neuitat, 
Fuller! lătrase şeful la el şi la subinspectorul Andrews în 
acea dimineaţă. Toată pegra londoneză vine azi la 
înmormântare, fie ca să-şi aducă omagiile, fie ca să se 
asigure că Rawlins e mort de-a binelea. Sunt sigur c-o să 
se întâmple ceva, şi vreau să fiu la curent.” 

Inspectorul principal Resnick nutrea convingerea că 
Harry Rawlins era creierul din spatele unei serii de trei 
atacuri contra unor furgoane pentru transportul de valori. 
Strădaniile lui de a demonstra această ipoteză se 
transformaseră într-o adevărată obsesie - şi o sursă 
permanentă de stres pentru Rawlins. Acesta din urmă 
trecuse, la rândul lui la acţiune, făcând rost de o fotografie 
în care Resnick accepta un plic de la un interlop cunoscut. 
Când povestea apăruse în News of the World, inspectorul 
se regăsise în atenţia nedorită a corpului de control intern. 
Îi luase luni de zile să-şi dovedească nevinovăția, însă 
reputaţia îi fusese afectată serios, ruinându-i şansele de 
avansare. Această lovitură ireparabilă în cariera lui îi 
alimenta permanent ura pentru Rawlins, pe care Resnick 
îşi jurase că-l va aduce în spatele gratiilor, mai devreme 
sau mai târziu. Moartea i-o luase înainte, însă ura 

inspectorului părea că nu se va opri nici la poarta 
cimitirului. 

Fuller nu dădea doi bani pe Resnick, pentru că nici 
acesta nu ridicase un deget pentru el, în obsesia lui 
distrugătoare pentru Harry Rawlins. Cu toate acestea, 
ambii poliţişti erau interesaţi de planurile fraţilor Fisher şi 
de oamenii cu care vorbeau aceştia, aşa că Fuller nu-i 
scăpa din priviri. Fraţii Fisher figurau la loc de cinste pe 
lista tuturor poliţiştilor din Londra. Ar fi fost captura 
secolului acum, după ce Harry îşi dăduse duhul, şi i-ar fi 
adus cu certitudine o promovare. 

După ce invitaţii se răspândiră care încotro, Fuller se 
îndreptă către ieşire, făcând echilibristică printre pietrele 
funerare. Era pe punctul să urce în maşina de poliţie când 
îşi dădu seama că pantofii îi erau plini de noroi, aşa că 
începu să şi-i şteargă furios prin iarbă. Subinspectorul 
Andrews rânji la el de pe locul şoferului, dar Fuller nu 
găsea situaţia deloc amuzantă, mai ales că descoperise 
noroi şi pe manşetele pantalonilor pe care nu-i purta decât 
la ocazii deosebite. Deschise portiera şi se lăsă să cadă 
greu pe locul din stânga. Scoase o batistă albă, călcată 
perfect, din buzunarul sacoului, scuipă pe ea şi începu să- 
şi frece pantalonul. 

— Ai văzut ceva interesant? făcu Andrews o tentativă de 
conversaţie. Îl urmărise pe Fuller cum se plictisea de 
moarte în ultima oră. 

— Jigodia de Resnick n-are decât să-şi distrugă propria 
carieră, dacă vrea, dar n-o să mă târască şi pe mine după 
el. 

— Ţin minte că am citit o ştire în News of the World: 
„Poliţist suspendat pentru că a luat mită. Curcanul corupt 
care şi-a luat tainul.” 

Andrews era întotdeauna la curent cu ultima bârfă. Avea 
impresia că femeile din secţie apreciau chestia asta. 

— Şi ce-mi pasă mie? îl repezi Fuller, după care trânti 
portiera şi-i făcu semn din cap coechipierului său să 
pornească. 

— A primit două distincţii pentru curaj încă dinainte de a 

avansa la gradul de inspector. A fost un bun ofiţer, spuse 
Andrews băgând maşina în viteză. 

— Ei bine, acum e terminat! 

Toată lumea ştia că şansele lui Resnick la următoarea 
avansare erau nule. Reuşise cu greu să-şi păstreze gradul 
actual, dar, de fiecare dată când ajungea la termen, cineva 
îşi aducea aminte să scoată gunoiul de sub preş, şi cererea 
îi era respinsă. lInspectorul-şef Saunders reuşise să-l 
convingă pe comandantul Departamentului de Investigaţii 
al Poliţiei să-i dea din nou un post operativ, drept care 
Resnick primise o mică echipă ce se ocupa de cazuri mai 
vechi. 

— Orice poliţist e compromis de asocierea cu dinozaurul 
ăsta care fumează ca un turc. N-am de gând să mă 
complac prea mult în situaţia asta, Andrews, să ştii de la 
mine. Fuller îşi deschise carneţelul şi începu să parcurgă 
numele pe care le notase în timpul înmormântării. Peste 
câteva clipe mormăi: E un nebun care vânează fantome, 
nici mai mult, nici mai puţin. Ar trebui să ne concentrăm 
atenţia asupra infractorilor în viaţă, nu să pierdem vremea. 

Se uită atent la oamenii din parcare, pe lângă care 
treceau încet, căutându-l pe Arnie Fisher, însă acesta 
plecase deja. Fuller oftă şi închise cu zgomot carneţelul. 

— Hai să mergem la casa nevestei lui Rawlins, să vedem 
cine apare să prezinte omagii pentru nenorocitul de 
bărbatu-său. 

Dolly se aşeză pe fotoliul moale, de catifea, urmărindu-l 
pe Boxer, care-i turna atent un brandy. El bea doar suc de 
portocale, încercând, fără îndoială, să facă impresie bună. 
„De ce naiba l-am lăsat să intre pe idiotul ăsta? De ce 
tocmai pe el, din câţi puteam alege?” În mod ciudat, 
prezenţa lui o reconforta; în felul lui caraghios, omul părea 
sincer afectat de moartea lui Harry. Lăsă mâna în jos ca 
să-l mângâie pe Wolf, care se poziţionase, ca de obicei, cât 
mai aproape de ea. Căţeluşul ridică botul şi-i linse vârfurile 
degetelor. Se simţea singură, îngrozitor de singură. 

Boxer era un ratat, dar ţinuse la Harry, pe care-l 
considerase un prieten. Fireşte, nu aceeaşi era şi părerea 
soţului ei, care se hotărâse să aibă grijă de uriaş şi să-i mai 
dea câte o treabă din când în când nu pentru că i-ar fi fost 
simpatic, ci pentru că era uşor de manipulat. Boxer se 
tinea după el aşa cum Wolf se ţinea după ea, diferenţa 
fiind aceea că animalul era destul de deştept ca să 
priceapă că în cazul lui iubirea era reciprocă. 

Băură în tăcere. Boxer, în picioare, părea stânjenit, ca şi 
cum s-ar fi întrebat dacă avea voie să-şi aşeze corpul masiv 
într-unul dintre fotolii. Dolly încuviinţă din cap şi colosul se 
aşeză, cu paharul golit pe genunchi. Era obosită, o durea 
capul, spera să scape de oaspete cât mai repede. Intr-un 
final, bărbatul îşi drese glasul şi-şi lărgi cămaşa la guler, 
luându-şi curaj. 

— Vor registrele lui Harry, spuse dintr-o suflare. 

— Cine „vor”? îl întrebă Dolly fără să clipească. Nu avea 
de gând să le dea nimic. 

Boxer se ridică şi începu să măsoare camera cu paşi 
nervoşi. 

— Vezi tu, acum lucrez pentru fraţii Fisher. Ei... ei vor 
registrele. 

— Nu ştiu despre ce anume vorbeşti. 

— Sunt gata să plătească bani buni pe ele. 

Vocea bărbatului tremura uşor. Încerca să pară cât mai 

serios cu putinţă, fără să fie ameninţător. 

Aparenta lipsă de interes a lui Dolly îl neliniştea, îl 
cunoştea suficient de bine ca să ştie că nesiguranța îl făcea 
vorbăreţ. Avea să-i spună tot ce ştia fără să-şi dea seama 
măcar că era tras de limbă. 

— Registrele lui Harry, continuă Boxer. Nu e nimeni 
care să nu ştie că-şi nota totul, inclusiv nume şi prenume. 
Lua notițe după fiecare întâlnire cu băieţii şmecheri, ba 
scria şi numele unora cu care nu s-a văzut niciodată, dar 
despre care ştia ceva. Dacă gaborii pun mâna pe ele, 
niciun mafiot din Londra n-o să mai poată dormi liniştit. 

— 'Ţi-am spus, nu ştiu... 

Rapid ca fulgerul, Boxer apăru lângă ea, aplecându-şi 
chipul lat şi îndreptând acuzator arătătorul către pieptul 
ei. Din nou, femeia nici măcar nu clipi. Nu era furios, din 
contră, era speriat. 

— Ba da, ştii! Ştii foarte bine! Haide, Doll, spune-mi, 
unde-s caietele alea? 

Într-o străfulgerare de furie necontrolată, văduva sări în 
picioare. Boxer fu obligat să se tragă în spate. 

— Nu ai dreptul să mă numeşti aşa, ai înţeles? Numai 
Harry îmi spunea aşa! Nu ştiu nimic despre niciun fel de 
registru! Şi ce legătură are cu fraţii Fisher? 

Boxer o apucă de umeri şi făcu o ultimă încercare 
disperată. 

— Fraţii au preluat teritoriul lui. Ei m-au trimis, şi, dacă 
mă întorc cu mâna goală, o să primeşti o vizită de la Tony 
personal. Eu zic să-ţi faci singură un bine şi să-mi spui 
unde-s însemnările. 

Dolly făcu un pas în spate, cu ochii înecaţi în lacrimi de 
furie şi pumnii strânşi până i se albiseră încheieturile. 

— Abia l-am îngropat, pentru numele lui Dumnezeu! 

Pentru o fracțiune de secundă, durerea la gândul că 
Harry al ei fusese deja înlocuit de pegra cea mai infectă, 
de teapa fraţilor Fisher, ieşi la suprafaţă. 

Boxer îi citi suferinţa în ochi. 

— O să trec altă dată, îngăimă el, sufocat de remuşcări. 

— Nu vreau să mai văd pe nimeni! Nimeni să nu mai 

calce pe aici! leşi afară! 

— E în regulă, Dolly, nu te enerva. Doar să nu le dai 
nimănui altcuiva, ai înţeles? Fraţilor nu le-ar plăcea deloc. 
O să revin. 

— AFARĂ... IEŞI AFARĂ ACUM, Boxer! urlă ea azvârlind 
paharul greu de coniac înspre capul lui. 

Bărbatul se feri în ultima clipă, şi paharul se sparse de 
perete. Ridică mâinile în semnul universal al predării şi îşi 
croi o retragere grăbită. 

Imediat ce auzi zgomotul uşii de la intrare, Dolly se 
repezi la dulăpiorul pick-upului. Pe măsură ce vocea 
catifelată a lui Kathleen Ferrier umplea încăperea, simţi 
cum calmul îi revenea. Fredonă împreună cu discul: „Ce 
înseamnă viaţa fără tine? Ce este viaţa, dacă tu ai plecat...” 
Brusc, îşi aminti de pacheţelul pe care i-l dăduse Eddie 
înainte de funeralii. Îşi răsturnă geanta pe podea într-o 
dezordine indescriptibilă şi căzu în genunchi, căutând 
disperată hârtia maronie ce ţinea laolaltă un mănunchi de 
chei, sperând, dorind să fie un mesaj de la Harry. Când o 
despături cu mâini tremurânde îi recunoscu instantaneu 
scrisul ordonat. 


Cutia de valori - H. R. SMITH; Parola - „HUNGERFORD” 
Prezintă-te ca Doamna H. R. SMITH. 


Dedesubt era un scurt text. 


Dragă Doll, 

Îţi aminteşti ziua când am fost împreună la bancă şi am 
închiriat o cutie de valori? Acum, ea iţi aparține. Cheile 
deschid ascunzătoarea de lângă Liverpool Street. Acolo vei 
găsi nişte lucruri de care trebuie să te debarasezi. 

Harry 


Dolly se aşeză pe covorul crem cu Wolf alături şi strânse 
hârtia la piept. O reciti de mai multe ori, încercând să-şi 
dea seama când fusese scrisă. Nu apărea nicio dată, niciun 
cuvânt de dragoste, ci simple instrucţiuni. Cutia de valori 

conţinea registrele, era sigură. Ştiuse dintotdeauna de 
existenţa lor, căci lui Harry îi plăcea să ţină liste. Mama lui 
îl învățase că fără încrederea contactelor - criminale sau 
legitime - orice afacere va eşua. li arătase cum să ţină 
registre în care să noteze nume, date şi achiziţii, legale şi 
ilegale, insistând ca acestea să fie păstrate sub cheie, într- 
un loc sigur. Reprezentau o poliţă de asigurare împotriva 
oricui i-ar fi dorit răul. 

Memoră scrisoarea şi o arse, apoi puse cheile pe breloc, 
laolaltă cu celelalte. Harry ar fi fost mândru de ea. Il duse 
pe Wolf la etaj, în braţe, repetând parola: „Hungerford, 
Hungerford”. Numele era uşor de reţinut, ca şi cel sub 
care fusese închiriată cutia de valori: „doamna”, apoi 
inițialele lui Harry şi „Smith”. 

Pe când se pregătea de culcare se întrebă oare câţi bani 
ar fi fost dispuşi să-i dea fraţii Fisher pe însemnări. În timp 
ce se pieptăna, se îndreptă spre fereastra dormitorului. O 
maşină de poliţie banalizată staţiona nu departe de poarta 
de intrare în curte. 

— Nenorociţii, bombăni ea pentru sine, după care trase 
perdeaua. 

O mulţime de ofiţeri de poliţie păreau să se fi mutat la 
Dolly acasă de aproape două zile, scotocindu-i toate 
cotloanele. Desfăcuseră până şi pătuţul din odaia copilului 
şi tăiaseră mica saltea cu un briceag. „Când te gândeşti că 
ei ne numesc pe noi animale”, îşi zise ea reţinându-şi cu 
greu lacrimile. Camera copilaşului lor mort, amintirea 
neatinsă, sacră, a băieţelului pe care-l adusese pe lume, 
era acum distrusă, pângărită. Se simţea ca şi cum şi-ar mai 
fi pierdut copilul o dată, dar, cu toate că atitudinea brutală 
a poliţiştilor faţă de sentimentele ei o îndurera profund, nu 
lăsă nimic să iasă la suprafaţă. 

După ce terminară cu interiorul locuinţei, oamenii legii 
se duseră afară, unde nicio piatră nu rămase neîntoarsă. 
Grădina fu săpată, ghivecele de flori fură golite şi 
pământul fu trecut prin sită, dar nu găsiră absolut nimic, 
nici măcar vreo chitanţă pierdută pe care Dolly să n-o 
poată justifica. 

În salon, toate sertarele biroului lui Harry fuseseră 
aruncate pe jos, fiecare plic şi dosar fusese desfăcut, la fel 
ca toate ramele tablourilor. Dolly nu putea decât să asiste 
la mutilarea propriei case. Privea fără să scoată o vorbă, 
cu tot trupul încordat de furie, ştiind că n-aveau să 
găsească nimic. Harry fusese prea deştept, mult prea 
deştept pentru banda asta de mizerabili. Totuşi, la vederea 
subinspectorului Andrews, care stătea nonşalant pe 
canapeaua răsturnată şi rupea tacticos rama unei 
fotografii pe care o luase de pe şemineu, nu se mai putu 
abţine. 

— Las-o acolo, nemernicule! strigă ea întinzându-se 
după fotografie. 

Andrews se uită întrebător la Fuller, care le parcurgea 
corespondenţa privată. Dolly se întoarse către el. 

— Spune-i să nu mi-o ia! E ultima noastră fotografie 
împreună, făcută la aniversarea căsătoriei. 

— O luăm la secţie. Chiar aveam nevoie de o poză 

recentă cu Rawlins, să le-o arătăm victimelor tâlhăriilor cu 
autor necunoscut din Londra, spuse Fuller fără a ridica 
măcar privirea către ea. _ 

Dolly simţi că nu mai putea suporta. Işi făcu drum 
printre obiectele aruncate prin încăpere şi se postă lângă 
telefon. 

— Ceea ce faceţi se numeşte hărţuire! strigă la Fuller. 
Vreau să vorbesc cu superiorul vostru ierarhic. Cum îl 
cheamă? Întrucât nu-i răspunse nimeni, se răsti: O să 
plătiţi pentru asta! Şi vreau ceasul înapoi... m-aţi auzit? Eu 
i l-am cumpărat, şi îl vreau înapoi. E tot ce mi-a mai rămas 
de la el. 

Fuller continua s-o ignore, ceea ce o enervă şi mai tare. 
Ridică receptorul din furcă. 

— Numele şefului tău! Spune-mi-l acum! 

— Inspectorul principal George Resnick, îi răspunse 
Fuller cu un rânjet, ridicând pentru prima dată ochii spre 
ea. 

Dolly lăsă jos receptorul ca şi cum i-ar fi ars mâna. 
Resnick era singurul poliţist care reuşise să-l sperie pe 
Harry. Îşi pusese în cap să demonstreze că era implicat 
într-un atac împotriva unui furgon bancar, şi într-o zi se 
proţăpise la ei acasă, hotărât s-o interogheze pe ea. O 
ameninţase că oricât de mult ar fi minţit, la un moment dat 
tot avea să-l trimită pe Harry la închisoare pe viaţă. Atunci, 
femeia îşi sfătuise soţul să scape cumva de polițistul care 
făcuse o fixaţie. 

— N-ar fi frumos ca, în locul tău, să meargă el la 
puşcărie? Gândeşte-te ce s-ar întâmpla dacă toată lumea 
ar afla că Resnick ia mită de la mafioţi, de exemplu. 

Duminica următoare, la micul dejun, Harry lăsase să 
cadă pe masă un exemplar din News of the World. Cariera 
inspectorului-şef zăcea zdrobită chiar pe prima pagină. 
Râseseră împreună cu poftă şi deschiseseră o sticlă de 
şampanie, exprimându-şi printr-un toast dorinţa să nu mai 
audă niciodată de el. Acum, se părea că Resnick îşi 
revenise şi că dorea cu orice preţ să târască în noroi 
numele răposatului, care nu se mai putea apăra aşa cum ar 


e 25» 


fi făcut-o în viaţă. 

— Soţul meu este mort. Nu vă ajunge? îl întrebă pe 
Fuller. 

Silueta scundă şi lată a inspectorului principal se 
rostogoli pe coridorul secţiei de poliţie, cu ţigara 
inevitabilă lipită în colţul gurii, cu pardesiul fluturând şi cu 
o pălărie uzată lăsată pe ceafă. Căra un dosar gros la 
subraţ şi, pe măsură ce avansa, deschidea uşile birourilor 
şi urla ordine fără a încetini ritmul. 

— Fuller, în biroul meu, pronto, cu rapoartele. Andrews, 
fă-mi rost de o cafea. Alice, vreau expertizele alea 
criminalistice azi! 

Nu apucase să vadă la faţă pe nimeni, dar ştia că 
subalternii lui erau acolo, gata să-i răspundă disciplinat la 
comenzi. Ajuns în dreptul biroului său, descuie uşa, intră şi 
o trânti la loc, făcând să zdrăngăne puternic geamul deja 
crăpat. 

Alice se repezi afară din biroul ei, cu expertizele în 
braţe, chiar când Andrews şi Fuller se ciocneau pe coridor. 

— Maşina de cafea e stricată, îi informă. 

Obrajii subinspectorului păliră instantaneu. 

— Resnick o să facă un scandal monstru, gemu el 
repezindu-se pe scări în căutarea altei surse de cafea. 

Era deja ora nouă şi jumătate. Fuller îşi aştepta ordinele 
încă de la nouă şi, iritat la culme, îşi îndreptă cravata deja 
perfect dreaptă şi bătu la uşa şefului. 

— Intră! 

Biroul inspectorului principal arăta la fel de haotic ca de 
obicei. Fiecare suprafaţă liberă era ocupată cu căni de 
cafea murdare, hârtii şi scrumiere pline de chiştoace; până 
şi pe podea se înălţau teancuri de dosare. Sertarele 
fişetului nu se mai puteau închide pentru că erau prea 
pline. Resnick trona în mijlocul dezastrului, fumându-şi a 
zecea ţigară pe ziua respectivă, tuşind zdravăn şi studiind 
un dosar în acelaşi timp. 

Alice începu să facă ordine. Lucra rapid, sortând hârtiile 
răspândite prin încăpere şi aruncând mucurile de ţigară şi 
scrumul în coşul de gunoi. Menirea ei era să pună ordine 

în viaţa dezordonată a lui Resnick, astfel încât acesta să 
poată zări pădurea, nu doar copacii. Fără ea, s-ar fi 
scufundat pur şi simplu în hârtii şi chiştoace, enervând pe 
toată lumea chiar mai mult decât de obicei. Lucra de multă 
vreme cu inspectorul principal şi ştia ce calvar fusese 
nevoit să înfrunte; fusese alături de el pe tot parcursul 
anchetei interne şi-l văzuse inclusiv în momentele de 
disperare, înțelegând perfect prin ce trecea şi ce pierduse 
atunci când Rawlins îi întinsese o capcană şi strecurase 
fotografia în presă. Mai mult ca orice, îşi pierduse 
demnitatea şi respectul pe care-l impunea ca ofiţer - 
lucruri imposibil de recâştigat orice ai face. Colegii din 
secţie o priveau ca pe o sfântă, căci era singura care-i 
răbda zi de zi lui Resnick frecventele schimbări de 
dispoziţie, dar ei îi plăcea să lucreze cu el. Se transformase 
peste noapte din ofiţerul model, medaliat pentru curaj, 
într-o problemă de imagine pentru întreaga poliţie. Toată 
lumea, cu excepţia ei, îi uitase rapid succesele 
spectaculoase de la început; poate şi de aceea, era singura 
căreia i se adresa politicos, cu „te rog” şi „mulţumesc”. 

— Alice îmi duce gunoiul la subsol, la incinerator. Nu 
primesc niciodată echipa de curăţenie în biroul meu, 
pentru că mă tem să nu-mi dispară unele lucruri, să fie 
văzute de cine nu trebuie sau să cadă pe mâini greşite. 

Fuller se înroşi, simțindu-se vizat fără motiv. 

Alice tocmai terminase de scos la lumină telefonul când 
acesta începu să sune. 

— Ce e? urlă Resnick în receptor. Ascultă, înroşindu-se 
tot mai tare la faţă de nervi, apoi îi explică subalternului 
său: Cei de la arhivă sunt foc şi pară pe mine că am scos 
nişte dosare fără permisiune şi fără să completez 
formularele necesare. Aruncă o hârtie mototolită spre 
Fuller. Completeaz-o tu şi du-le-o nenorociţilor ălora de 
birocraţii şi trimite-i pe băieţi la mine! 

În momentul în care inspectorul ieşi să convoace restul 
oamenilor din echipă, Andrews intră cu cafelele. Şeful 
înşfăcă o cană, îşi aprinse încă o ţigară şi intră în rutina 
zilnică, ce presupunea umplerea scrumierelor proaspăt 

golite şi spălate. Fuller reveni aproape imediat cu 
detectivii Hawkes şi Richmond. Între timp, completă şi 
formularul de consultare, antedatat, şi i-l dădu lui Alice, 
care urma să-i împace pe colegii de la arhivă... încă o dată. 

Resnick îşi trase scaunul, se aşeză în faţa „băieţilor” lui 
şi răspândi pe biroul proaspăt eliberat şi curăţat conţinutul 
unui dosar. Apoi deschise un plic de la criminalistică şi 
scoase câteva fotografii cu trupurile oribil mutilate ale 
participanţilor la jaful eşuat. Cea mai şocantă imagine 
prezenta resturile carbonizate ale lui Harry Rawlins, pe 
care numai încheietura cu ceasul le făcea să semene cu un 
cadavru uman. 

— Nevastă-sa n-a mai avut nevoie să-l incinereze, glumi 
el aranjând fotografiile. 

Se lăsă pe spate în fotoliu şi observă că Andrews părea 
şocat. Fuller era la fel de arogant şi de imperturbabil ca de 
obicei. Era un ofiţer capabil, dar avea o atitudine care-l 
scotea din sărite. Chiar şi acum stătea de parcă ar fi avut 
un vătrai încins înfipt în fund. Andrews, pe de altă parte, 
care nu putuse găsi un scaun şi se suise pe colţul biroului, 
era un idiot irecuperabil. Pe Hawkes şi pe Richmond îi ştia 
de multă vreme, buni profesionişti, muncitori, dar lipsiţi de 
perspectivă. De când îi expirase suspendarea, şefii cei mari 
se prefăcuseră surzi la cererile lui de personal, aşa că 
trebuise să se mulţumească cu ce avea. 

Se lăsă în faţă şi începu să răsfoiască rapoartele din 
noaptea precedentă. Îşi aprinse încă o ţigară, trase adânc 
fumul în piept şi-l suflă în nasul lui Fuller. Bătând cu 
degetul în raport, alese o fotografie mărită cu antebraţul şi 
ceasul lui Rawlins. 

— Fuller, aici scrie că, în opinia ta, pierdem prea mult 
timp cu cazul ăsta. E adevărat? Asta crezi? 

Inspectorul se încordă ca un arc şi se uită la Andrews, 
căutând ajutor. 

— Hei, Fuller, cu tine vorbesc, nu cu el! Resnick se 
ridică în picioare. Ai impresia că-mi bat joc de timpul tău, 
aşa-i? Ei bine, lasă-mă să-ţi spun un secret, măi creier de... 
Se abţinu să înjure şi-şi înfipse pumnii strânşi în tăblia 

biroului ca să-şi stăpânească furia. Avem în faţa noastră 
cazul secolului, iar dacă nu înţelegi asta, înseamnă că eşti 
chiar mai prost decât credeam că eşti. 

Fuller dădu ochii peste cap cu un aer plictisit, ceea ce-l 
scoase cu totul din minţi pe inspectorul principal. 

— O luăm de la capăt, asta crezi? Vi se spune imediat ce 
sunteţi trimişi la mine: „Asta-i fraierul ăla care s-a lăsat 
pozat când lua şpagă.” Care a fost castrat, cu alte cuvinte. 
Ştii cine mi-a făcut asta? 

Lui Fuller nu-i plăcea câtuşi de puţin să fie obiectul 
mâniei şefului său. 

— Se pare că unul dintre oamenii din banda lui Harry 
Rawlins, domnule, şuieră el nervos, abia dezlipindu-şi 
buzele. 

— Corect. Dar oamenii lui n-aveau curaj nici să dea o 
băşină fără să-i ceară voie. Rawlins m-a vârât în căcat, iar 
acum e rândul meu să-l prind de boaşe şi să şterg pe jos cu 
el. 

— Va fi cam greu, având în vedere starea în care se află, 
îi răspunse Fuller privindu-l fix în ochi. 

Tăcerea din birou păru să dureze o veşnicie. În opinia 
inspectorului, Resnick era un ratat, un dinozaur fără viitor. 
Tânăr, inteligent, ambițios, Fuller se simţea predestinat să 
avanseze rapid, şi primise mutarea ca pe o pedeapsă 
nejustificată. Totul îl enerva la omul acela: pantofii lui 
scâlciaţi şi murdari, cămăşile pătate, mirosul constant de 
transpiraţie, ţigările şi degetele galbene de nicotină... se 
hotărâse să afle cât mai multe detalii picante despre noul 
lui şef şi să le folosească la momentul potrivit ca să-l 
termine. N-ar fi trebuit să fie prea dificil, căci toată lumea 
cunoştea povestea grăsanului şi era pregătită să creadă 
orice, îşi spusese Fuller. 

Resnick îşi înfipse pumnii în buzunare, ca şi cum s-ar fi 
temut să nu-şi lovească subordonatul insolent, şi începu să 
vorbească pe un ton mai calm. 

— Evident, nu discutăm despre Rawlins însuşi, ci despre 
sistemul lui. Despre registrele lui... care, după părerea ta, 
nici nu există. 

Începu să se plimbe de-a lungul şi de-a latul biroului. 
Vorbea rapid, parcă scuipând cuvintele, în acelaşi timp 
suflând fumul şi trântind pe birou dosarele cu jafuri armate 
nesoluţionate. 

— Raidul de pe autostrada A3, atacul de pe Euston 
Bypass, atacul din tunelul Blackwall. Degetul lui gros 
împungea rând pe rând coperţile de carton. Studiază 
amplasarea maşinilor suspecte, Fuller. E întotdeauna 
identică, şi, de fiecare dată, atacatorii au scăpat. Nu ştim 
nimic despre ei, nu avem absolut nimic. Tirada îi fu oprită 
brusc de un acces de tuse. I se zguduiau fălcile, şi de la 
baza gâtului începu să-i urce pe chip o culoare maroniu- 
roşcată. Poţi paria pe zilele care ţi-au mai rămas de trăit că 
toate atacurile au fost puse la cale de Harry Rawlins! Ştii 
de ce cred asta? 

Resnick se opri, aşteptând replica obraznică a 
subalternului însă acesta alese, înţelept, să-şi ţină gura 
închisă. 

— Ţi-a mâncat pisica limba? Lasă-mă să te ajut. Cred că 
Harry Rawlins a fost în spatele tuturor acestor atacuri 
pentru că modus operandi este identic, la fel ca la ultima 
tentativă, care l-a aruncat în aer direct pe lumea cealaltă. 
Mai mult, cred că vom găsi planificarea acestor jafuri în 
registrele lui. 

Ochii lacomi ai lui Fuller fugeau între faţa roşie de nervi 
a şefului său şi teancurile de dosare de pe masă. Resnick 
zâmbi. 

— Ai început să pricepi? Zeci de cazuri care nu aşteaptă 
altceva decât să fie rezolvate şi care ar arăta foarte bine în 
CV-ul ăla impecabil călcat şi apretat cu care speri să 
avansezi. 

Se îndreptă către flipchartul dintr-un colţ al camerei şi 
dădu la o parte prima filă, albă, lăsând să apară o schemă 
detaliată şi fotografii de la locul atacului eşuat din pasajul 
de sub Strand. Toţi se grupară în jurul lui, lungind gâturile 
ca nişte elevi silitori. Cu o cariocă roşie, inspectorul 
principal încercui imaginea unei maşini de pâine. 

— Dacă soluţionăm un caz, le rezolvăm pe toate. Un 

camion de acest tip a fost văzut de un martor în faţa 
autospecialei blindate. Incercuind Fordul atacatorilor, 
Resnick adăugă: Asta e maşina care a explodat, ucigându-i 
pe cei trei oameni dinăuntru. Incepu să lovească cu 
degetul furgoneta de pâine, pregătindu-şi lovitura de 
graţie. In fiecare dintre aceste jafuri au aplicat aceeaşi 
schemă: patru bărbaţi, cu un singur şofer în maşina din 
faţă, menită să blocheze înaintarea autospecialei. Ăsta e 
omul pe care trebuie să-l găsim. El e conexiunea noastră 
cu toate celelalte cazuri. 

Simti privirea lui Fuller asupra lui şi-i veni să-i tragă un 
dos de palmă, dar se abţinu şi se trase într-o parte pentru 
a-i lăsa pe ceilalţi membri ai echipei să studieze 
îndeaproape fotografiile. Cu un gest automat, se servi din 
cana de cafea a lui Andrews; cum se uita fix la Fuller, care- 
şi lua intens notițe în carneţelul standard al poliţiei, nu 
observă că lichidul maroniu i se scurgea pe cămaşă. 

— De ce nu l-am prins încă pe şofer, Fuller? De ce n-am 
găsit camionul de pâine? Cât poate fi de greu să identifici 
un autovehicul de asemenea dimensiuni, care face livrări 
în West End? 

Se amuza copios urmărind cum subalternul său îşi 
muşca buzele de furie. 

— Băieţii îl caută zi şi noapte. De fapt, nu dispunem 
decât de o descriere aproximativă, făcută de unicul martor. 
Poate că nici nu este un camion de pâine, ci orice altă 
maşină de transportat marfă mare, albă. La fel de bine, se 
poate să nu aibă nicio legătură cu jaful. 

— N-ai auzit ce am spus despre modus operandi? Dacă 
te-ai fi obosit să citeşti toate declaraţiile martorilor, ai fi 
descoperit că un conducător auto, venind din sens contrar, 
a afirmat că a văzut cum camionul mare, alb, s-a oprit 
brusc, în faţa vehiculului de transport bancar. De ce crezi 
că ar fi făcut asta, Fuller? 

— Poate că maşina din faţa lui se oprise pe neaşteptate 
şi... 

— Şoferul furgonetei de pâine este singura noastră 
legătură, singurul atacator încă în viață, îl întrerupse 

Resnick. Ascultă-mă cu atenţie, Fuller. Şoferul acela este 
cheia. A oprit intenţionat, ca să blocheze autospeciala 
blindată. 

Fuller nu era pregătit să intre într-o nouă ceartă. 

— Dacă spuneţi dumneavoastră... domnule comandant. 

Resnick sesiză pauza imperceptibilă lăsată înainte de 
„domnule”, dar preferă să continue fără comentarii. 

— Toate instinctele mele o spun, Fuller. Şoferul 
camionului de pâine ştie totul, îi cunoaşte pe ceilalţi 
complici şi chiar echipa de rezervă. Despre Harry Rawlins 
se spunea că ţine o evidenţă detaliată a tuturor faptelor şi 
asociaţilor lui. Dacă este adevărat, şoferul probabil că ştie 
despre registre, poate chiar unde sunt ascunse. Găsim 
registrele, soluţionăm un număr incredibil de jafuri armate 
şi facem o grămadă de arestări. Vreau să interogaţi pe 
oricine a intrat în contact cu nenorocitul de Rawlins, dar şi 
pe cei care se apropie de nevastă-sa. Vreau ca văduva să 
fie supravegheată în permanenţă. Treci la treabă, Fuller, 
pronto! 

— Cum rămâne cu celelalte două văduve? 

— Nu merită să le urmărim mai mult de două zile. Nu 
cred că ştiu mare lucru. 

— Dar magazinul de antichităţi al lui Rawlins? 

— La naiba cu el! Locul ăla nu-i decât o faţadă, un mod 
de a finanța spargerile şi a spăla banii rezultați. Registrele 
afacerii legale sunt ireproşabile, vreau să le găsim pe cele 
ale afacerii ilegale! 

Resnick se îndreptă către uşa biroului şi trase o băşină 
puternică în timp ce ieşea, imaginându-şi cu satisfacţie 
grimasa scârbită a lui Fuller. Păşi pe coridor pufnind în 
râs, pe când ceilalţi se buluceau în spatele lui, ţinându-şi 
respiraţia. 

În biroul central al secţiei, Fuller îl abordă pe Andrews. 

— Ştii că Rawlins n-a petrecut nicio zi la închisoare şi că 
nu a fost arestat sau măcar acuzat vreodată de ceva? Tot 
ce ştim despre el este că are o afacere legală cu 
antichităţi. Dacă el a fost în spatele tuturor jafurilor, unde-i 
mălaiul? l-am scotocit toată casa, suntem cu ochii pe 

conturile nevestei şi n-am găsit nimic, absolut nimic care 
să-l inculpe. 

— Poate că Resnick se înşală cu privire la şoferul 
camionului de pâine, zise Andrews clătinând sceptic din 
cap. Am vorbit cu zeci de oameni din brutării, băcănii şi 
supermarketuri, dar n-am găsit nicio urmă a camionului cu 
pricina. 

— Sigur că se înşală! răbufni Fuller. Dar noi trebuie să-i 
demonstrăm că greşeşte, aşa că pune-l pe Hawkes să caute 
în continuare, iar tu şi cu Richmond treceţi la 
supravegherea văduvei. Vreau să ştiu tot ce face. 

În spatele perdelelor de mătase ale dormitorului, Dolly 
îşi verifică încă o dată ţinuta în oglinda măsuţei de 
machiaj. Sub imaginea ei ireproşabilă se ascundea o 
varietate de emoţii pe care urma să le ţină bine în frâu ca 
să realizeze ceea ce-şi propusese. Poliţiştii din maşina 
banalizată de pe stradă n-o puteau urmări atât de bine cât 
putea ea să-i spioneze de la etaj, dar acum trebuia să 
scape de ei şi să ajungă pe Sloane Street. Acolo o aştepta 
cutia de valori a lui Harry. Detesta din toată inima 
prezenţa lor inchizitorială, autosuficienţa cu care credeau 
că avea să greşească, în „starea fragilă” în care se afla, şi 
să-i conducă la ceva ce ar fi putut umbri numele şi 
reputaţia lui Harry. În realitate, presiunea lor avea exact 
efectul contrar: deşi suferea enorm, instrucţiunile 
răposatului o oţeliseră. Ascultându-l de dincolo de 
mormânt, avea impresia că-l ţinea în viaţă. 

leşi sigură pe ea din casă, îndreptându-se cu un aer 
firesc spre salonul de coafură al Myrei, pe St. John's Wood 
Road. O scurtă privire în retrovizor îi oferi certitudinea că 
era urmărită de maşina banalizată a poliţiştilor în civil. 
Când îşi parcă Mercedesul şi cobori să parcurgă cele 
câteva zeci de metri până la salon, îl zări pe subinspectorul 
Andrews ciondănindu-se cu două femei pentru un loc de 
parcare gratuit. 

Salonul-butic al Myrei se adresa unei clientele selecte, 
cu posibilităţi materiale consistente. Atmosfera era extrem 
de familiară, şi lui Dolly îi plăcea să fie răsfăţată aici de 
două ori pe săptămână. In acel decor simplu şi elegant, 
pereţii cu oglinzi mari uşurau socializarea fără a trebui să 
întorci capul. Sub aparențele simple ale Myrei se ascundea 
o femeie de afaceri redutabilă, iar Dolly plătea întotdeauna 
cu plăcere mai mult decât făcea. Patroana ştia că o ceaşcă 
de cafea sau de ceai, biscuiţii şi nelipsitul pahar de vin 
transformau un tuns şi un coafat într-o adevărată ieşire în 
oraş - astfel, îşi câştiga loialitatea clientelor care, la rândul 

lor, o primeau pe a ei. 

Văduva fu întâmpinată ca de obicei, dar trecu direct la 
subiect. 

— Poţi să-mi faci un mic serviciu? Ai grijă de prietenul 
meu păros pentru o oră. 

I-l întinse cu mare grijă pe Wolf. 

— Dar ar trebui să vă vopsiți, doamnă Rawlins, insistă 
Myra. 

— Nu-ţi face griji, o să te răsplătesc regeşte, îi răspunse 
Dolly înainte de a depune un sărut iubitor pe capul 
căţelului. Apoi scoase o eşarfă din geantă şi se strecură pe 
uşa din spate a salonului. 

În capătul aleii, opri un taxi şi se sui în el, în timp ce 
Andrews încă încerca să găsească un loc de parcare cu 
vedere spre coafor. 

one PPP ore 

Coridorul ce conducea la cutiile de valori părea că nu se 
mai termină, şi toată lumea părea să fie cu ochii pe ea. 
Emoţionată şi curioasă, se trezi că aproape alerga pe 
pardoseala de marmură, cu ochii nedezlipiţi de tânărul 
care o aştepta în capătul opus. Trebuia să-l convingă - şi 
pe ea însăşi - că aparţinea acestei lumi a secretelor bine 
ascunse, căci ce altceva ţin oamenii în astfel de cutii 
metalice, dacă nu secrete? 

Mai fusese la bancă o singură dată, împreună cu Harry. 
De data asta simţea un nod în gât în timp ce angajatul 
scrupulos şi elegant îi verifica identitatea. Din cauza 
nervozităţii fu cât pe ce să semneze cu numele ei real. 

— Pe aici, doamnă Smith, îi indică funcţionarul. 

Lui Dolly nu-i scăpă accentul greu, insinuant, pus 
intenţionat pe numele de familie. Ajunseră la lift, unde 
bărbatul îi dădu o cheie şi apăsă pe butonul indicând 
subsolul. 

Fu întâmpinată de un agent de pază care o conduse 
printr-o serie de patru uşi metalice masive, deschizându-le 
şi închizându-le succesiv în urma lor. Ultima intrare era 
prevăzută şi cu un grilaj care-i aduse lui Dolly în faţa 
ochilor imaginea unei închisori, loc pe care Harry reuşise 


e 35» 


să-l evite atât de bine toată viaţa. Fusese sclipitor de 
inteligent şi avuseseră amândoi mare noroc să trăiască o 
viaţă atât de frumoasă împreună. Pentru o fracțiune de 
secundă, simţi cum durerea i se ridică din stomac şi i se 
opri undeva în gât. O lua cu ameţeală. „Grăbeşte-te, îl 
îndemnă în gând pe agentul de pază. Trebuie să mă aşez.” 

Paznicul o introduse în seif şi-i arătă un birou prevăzut 
cu un clopoțel; cu ajutorul acestuia îl putea chema când 
dorea să plece. Dolly aşteptă să rămână singură, apoi 
localiză caseta, scoase cheia pe care i-o dăduse Eddie, o 
strecură în yala sertarului încastrat în perete şi o învârti. 
Inăuntru găsi o cutie solidă al cărei conţinut se afla, zece 
minute mai târziu, răspândit în faţa ei pe birou. Nu stătu 
să numere bancnotele aşezate în teancuri, care adunate 
făceau probabil câteva zeci de mii de lire, şi lăsă revolverul 
de 38 de milimetri neatins, ascuns sub maldărul de bani. 
Ceea ce o fascina cu adevărat erau registrele lăsate de 
Harry. 

Caietele erau legate într-o piele rezistentă, maronie, ca 
acelea pe care le văzuse la televizor într-o adaptare după 
Charles Dickens. Fiecare pagină era umplută cu un scris 
ordonat. Însemnările, acoperind aproape tot intervalul de 
douăzeci de ani de când se căsătoriseră, erau datate şi 
numerotate. Începu să citească la întâmplare, observând 
că multe intrări se refereau la oameni despre care ştia că 
plecaseră dintre cei vii, dar registrul cel mai recent îi 
stârni interesul în cel mai înalt grad. Pagină după pagină 
de nume, cu sume trecute în dreptul lor, dar şi evidenţa 
banilor ascunşi în cutia de valori din faţa ei şi în alte 
câteva locuri. Între ultima pagină şi coperta caietelor erau 
presate tăieturi din ziare, asemănătoare recenziilor despre 
prestaţia starurilor de cinema. Diferenţa era că articolele 
strânse de Harry relatau diferitele jafuri armate comise de 
acesta, pe marginea textelor fiind notate numele celor 
care-i fuseseră complici la fiecare lovitură. Nu trebuia să 
se mire că fraţii Fisher îşi doreau registrele! Puteau să 
scoată competiţia pe tuşă pentru multă vreme şi să stoarcă 
bani frumoşi de la foştii parteneri ai lui Harry. 

Dolly fu străbătută de un frison. Nu conştientizase până 
atunci că Harry fusese implicat în atâtea delicte grave. 
Comparând datele, observă că numărul jafurilor crescuse 
după cea de-a treia sarcină neviabilă. Urmase o perioadă 
fără evenimente, apoi o intensificare a atacurilor după 
venirea pe lume a  băieţelului lor născut mort. 
Descoperirea o răni, dar, pe de altă parte, înţelegea. 
Camera neatinsă a copilului fusese sanctuarul şi refugiul ei 
în faţa depresiei, pe când Harry nu pusese niciodată 
piciorul în odaia decorată în nuanţe de albastru. Ştia că 
soţul ei se dedicase cu totul muncii pentru a trece peste 
traumele unei vieţi de familie nerealizate, dar ea şi-l 
imagina participând la licitaţii dificile pentru obiecte de 
artă, în locuri îndepărtate. Nu se putea spune că o minţise, 
doar o dezinformase în privinţa adevăratei naturi a 
activităţii susţinute în care era angajat. 

Continuă să parcurgă ultimul registru până descoperi 
ceva ce o făcu să se oprească şocată. Ajunsese la planul 
detaliat al atacului în care Harry îşi pierduse viaţa. Citi 
numărul armelor necesare, maşinile ce urmau să fie 
utilizate, alături de numele şi de coordonatele de contact 
ale complicilor: Joe Pirelli, Terry Miller şi agentul de pază 
din interior. Îi întâlnise pe primii doi, împreună cu soțiile 
lor, rămase văduve ca şi ea, la diferite evenimente sociale. 
Pentru o secundă se întrebă cu ce se ocupau cele două 
femei în acea clipă, permiţându-şi un zâmbet lăuntric: „In 
orice caz, nu fac ceea ce fac eu.” 

Planul meticulos al jafului, cu desene şi indicaţii, se citea 
ca un scenariu de film. Nu-i venea să creadă că un om care 
nu era în stare să-şi adune lenjeria murdară de pe podeaua 
dormitorului putea fi atât de organizat când îşi punea în 
cap să jefuiască un transport de valori... pe de altă parte, 
lenjeria de pe jos nu prezenta un pericol mortal. Dintr- 
odată, în minte îi apăru imaginea ceasului înnegrit de 
funingine de la încheietura cadavrului lui Harry. Închise 
încet caietul, îngreţoşată. După numai câteva secunde îl 
deschise din nou, febril, căutând planurile de viitor ale 
celui care-i fusese soţ, încercând să afle totul despre omul 

alături de care trăise atâta amar de vreme. 

— Dumnezeule mare, Harry, exclamă ea în şoaptă în 
timp ce dădea paginile. i-ai planificat atacuri până în 
1986! Işi consultă ceasul, forţându-se să-şi imagineze 
atacurile viitoare. Trecuse o oră de când plecase de la 
coafor, era momentul să se întoarcă. 

În taxi, pe drum spre salonul Myrei, scrise în eleganta ei 
agendă Gucci tot ce-şi amintea despre jaful ratat. Folosi un 
cod propriu, pentru cazul în care poliţiştilor care o păzeau 
le dădea prin cap să-i aplice o percheziţie neanunţată. 

Se strecură în coafor la fel cum ieşise. Din interior, văzu 
cum unul dintre poliţişti se apropia de uşă. Cu viteza 
fulgerului, îşi dădu jos pardesiul, apucă o revistă şi se 
aşeză sub o cască, pe singurul fotoliu disponibil. Îi zâmbi 
compătimitor când trecu jenat pe lângă ea, îl aşteptă să 
iasă şi începu să citească notițele făcute în taxi. 

Arnie Fisher era furios. Genul acela de furie care-i 
atrăgea pedeapsa cu încuiatul în şifonier când era copil. 
Ochii lui de un albastru oţelit aruncau flăcări, iar la 
colţurile buzelor i se strânsese o spumă albă în timp ce se 
învârtea în jurul enormului său birou ca un leu în cuşcă. 
Purta un costum gri-deschis, făcut pe comandă, pantofi gri 
şi o cravată de mătase albastru-gri care-i atârna lărgită pe 
jumătate la gât. Scoase unul dintre sertarele biroului şi-l 
aruncă în celălalt colţ al camerei. 

Abia terminase redecorarea biroului său din Soho, de pe 
Berwick Street. Pusese tapet şi mochetă asortate, de 
culoarea verde a postavului ce acoperă mesele de biliard, 
şi comandase mobilă nouă: două canapele grele de piele 
maro, o bibliotecă din mahon şi o măsuţă de cafea. Pe un 
perete se afla şemineul cu gaz, construit în aşa fel încât să 
lase impresia unui foc de lemne, care aştepta să fie 
conectat la reţeaua municipală, iar pe măsuţă se clătina 
periculos un candelabru de cristal ce urma să fie montat. 
Nu lipseau nici imaginile cu scene sportive, momentan 
rulate sul pe aceeaşi măsuţă. In iluziile lui de bun gust, 
reuşise să creeze o atmosferă sumbră, hidoasă. Nu făcuse 
economii nici la amenajarea sălii de baie, unde instalase 
până şi o cadă verde-închis, asortată cu chiuveta, ambele 
dotate cu robinete aurii. Fusese nevoit să renunţe la bideul 
pe care şi-l dorise dintotdeauna, pentru că nu mai era loc. 
Arnie era în ascensiune şi asta trebuia să se vadă: un birou 
nou, într-un sediu nou - odată ce punea mâna pe 
însemnările lui Rawlings nimic nu-i mai putea sta în cale. 

Dinspre toaletă se auzi zgomotul inconfundabil de tras 
apa, iar în clipa următoare Tony, fratele lui, îşi făcu 
apariţia încheindu-şi prohabul şi aranjându-şi testiculele. 
Nu se spăla niciodată pe mâini. 

— Pe cine ai pus să facă asta? îl întrebă imediat Arnie. 

— Să facă ce? 

Arnie lovi cu palma în birou. 

— Am zis că-l vreau restaurat! E o mobilă veche. Un 
nemernic nepriceput n-a făcut decât să-i dea o spoială! 

Scuipa în timp ce vorbea. Se şterse la gură cu o batistă 
de mătase mototolită şi lovi de mai multe ori cu palma în 
birou, dând frâu liber furiei, apoi scoase un pix din 
buzunar şi, ţinându-l ca pe un cuţit, făcu o zgârietură 
lungă pe blat. Tony dădu din umeri, neimpresionat de 
spectacol. 

— Şi aşa a costat o grămadă de bani. Ar trebui să-mi fii 
recunoscător că ţi-am făcut economie! 

Arnie scoase încă un sertar şi-l aruncă, ratând milimetric 
capul lui Tony. Acesta din urmă rămase la fel de calm. Nu 
se speria niciodată când fratele lui făcea o criză de furie ca 
pe vremuri, ştiind că-i trecea repede. Din contră, când era 
drăguţ, când îţi adresa zâmbetul acela straniu cu buzele 
strânse, atunci aveai toate motivele să te îngrijorezi. Acum, 
maxilarele lui se mişcau violent dintr-o parte în alta, ceea 
ce-l făcea să semene cu un măgar. Tony părăsi încăperea 
chiar atunci când Boxer intra. Arnie îşi reveni oarecum şi 
începu să mângâie blatul maltratat al mesei de lucru. 

— Fii atent aici, Boxer: ăsta e un birou vechi, cu intarsii, 
iar imbecilul... se opri înainte de a o lua de la capăt. 
Fratele meu n-are clasă, nu ştie să aprecieze frumosul. 

În materie de mobilă stil, Boxer era la fel de ignorant ca 
Tony, fireşte, dar, măcar avea atâta minte cât să-şi ţină 
gura şi să pară întristat. Arnie se lăsă pe spate în fotoliul 
lui elegant din piele şi-şi încrucişă braţele la ceafă. 

— Ia zi, ce-mi aduci, bătrâne? 

— Nu mare lucru, domnule Fisher. I-am spus văduvei că 
sunteţi dispus să plătiţi bani buni pentru registrele lui 
Harry, dar nici n-a clipit. Dacă vreţi părerea mea, domnule, 
cred că habar n-are unde sunt. 

— Nu ţi-am cerut părerea! urlă Arnie. 

Tony vâri capul pe uşă, ca să verifice dacă totul era în 
regulă. 

— Vă rog, mai daţi-mi puţin timp, domnule Fisher. O să 
încerc din nou. E încă foarte afectată de moartea soţului 
ei. O s-o conving mai uşor când îşi mai revine. 

Tony intrase în încăpere şi se plasase foarte aproape de 
umărul lui Boxer, practic uitându-se în urechea acestuia în 
timp ce-i asculta scuzele penibile. Il mânca limba să-l 
întrerupă, să-l intimideze şi să-l umilească pe acest bărbat 
slab, demn de dispreţ. Boxer rămase cu capul plecat, 
foindu-se de pe un picior pe celălalt. 

— Ai terminat? întrebă Tony apropiindu-se şi mai mult 
de colosul slab de înger. 

Arnie ridică mâna. Un gest aproape imperceptibil, dar 
suficient pentru a-l face pe fratele lui să închidă gura. 
Apoi, ridică brusc ochii. Deşi i-ar fi putut ţine piept, Tony 
sesiză privirea rece şi zâmbetul sadic ce se înfiripa, aşa că 
alese să părăsească biroul. 

Boxer nu-şi mai găsea locul. Îi era frică de Arnie. îl 
enerva peste măsură s-o recunoască, dar micul sclifosit îl 
băga în sperieţi la fiecare întrevedere. Nu ştiai niciodată în 
ce toane este. Cu Tony era cu totul altceva. Un fustangiu 
care ar fi regulat orice avea două mâini şi două picioare, 
dar nu se temea să-şi folosească pumnii dacă era necesar. 
Deşi uneori o lua razna, măcar aveai o şansă să-i prevezi 
izbucnirile de furie. Privirea lui Arnie era mult mai 
primejdioasă. 

— Vezi tu, Boxer, timpul este exact ceea ce-mi lipseşte 
acum. Îţi faci o idee despre ce s-ar putea găsi în acele 
registre, da? 

— Da, domnule Fisher. Ştiu despre ce este vorba şi fac 
tot ce-mi stă în puteri ca să vă servesc. 

— Tot ce-ţi stă ţie în puteri e un rahat! Când ai stat de 
vorbă cu Dolly Rawlins? Dacă-mi aduc aminte bine, te-am 
trimis la ea acum trei zile. 

Boxer căută repede o altă scuză. 

— N-am vrut să mă întorc cu mâna goală, domnule 
Fisher. Am încercat s-o determin pe alte căi să coopereze, 
dacă mă înţelegeţi. N-am avut succes. Atunci, m-am 
hotărât să încerc varianta directă. l-am spus: „Să nu-ți 
treacă prin cap să duci registrele altcuiva, căci domnul 
Fisher va fi extrem de nemulţumit.” N-o să facă nimic 
stupid, vă asigur. Sunt convins c-o să se poarte cum 


e 41l œ» 


trebuie. 

Arnie ridică un deget, iar Boxer tăcu instantaneu, ca un 
câine speriat în faţa stăpânului. 

— Ţi-ai prins urechile în cuie, nu-i aşa, bătrâne? 
Trebuşoara asta te depăşeşte? Nu eşti capabil? Vrei să-l 
pun pe Tony să continue discuţia cu Dolly Rawlins? Ce 
părere ai? 

Boxer ştia precis ce s-ar fi întâmplat dacă intra pe fir 
celălalt frate. 

— Nu, domnule Fisher. Vă rog, nu faceţi asta. Lăsaţi-mă 
să mai discut o dată cu ea. Vă rog! 

Arnie îşi scoase ochelarii şi începu să-i şteargă 
meticulos. 

— Ai cerut mai mult timp şi am de gând să ţi-l dau. Ai 
două săptămâni să-mi obţii registrele alea nenorocite. 
Dacă nu reuşeşti, bătrâne tovarăş, o să-l las pe frate-meu 
să se ocupe de văduvă, doar ştii cât de mult îi plac femeile. 

Sună telefonul. Arnie ridică receptorul şi se cocoşă în 
scaun, devenind dintr-odată foarte serviabil. 

— Salutare, Carlos! Sunt bine, foarte bine. Stai puţin - 
hai, ieşi afară, Boxer. Ţine minte: nu ştiu ce nume mai apar 
prin caiete, dar sunt sigur că al tău e acolo, căci ai făcut 
multe treburi pentru nenorocitul de Harry. Gata, ieşi afară, 
până nu-l chem pe Tony să-ţi arate uşa. 

Boxer se strecură spre ieşire, mintea lui înceată 
străduindu-se să înţeleagă ultimele cuvinte ale şefului. 
Avea dreptate. Era şi în interesul lui să obţină registrele. 
Participase la câteva dintre loviturile lui Harry. Se decise 
s-o viziteze pe Dolly în aceeaşi seară, indiferent dacă 
femeii îi convenea sau nu. Închise atent uşa biroului lui 
Arnie şi o luă pe scara ce cobora la clubul de la parter, 
unde domnea întunericul chiar şi ziua în amiaza mare. 
Mirosul puternic de chiştoace, fum de trabuc şi bere acră 
era impregnat în perdelele roşii, grele, de catifea. Era un 
iz aspru, scârbos. 

Tony Fisher pândea la baza scării. Voia să se distreze şi 
el puţin cu sărmanul Boxer. 

— S-a mai calmat Arthur Negus! de la Antiques 
Roadshow? 

Colosul încercă neîndemânatic să-l ocolească. Tony se 
proţăpi în faţa lui şi ridică pumnii ca în ring. 

— Hai, Boxer, arată-mi de ce eşti în stare! 

Fostul sportiv ridică şi el pumnii în poziţia de gardă, însă 
doar pe jumătate, neconvingător. Tony îl lovi cu putere în 
plex. Uriaşul se îndoi şi se apucă cu mâinile de burtă, 
respirând cu greutate. Agresorul se aplecă deasupra lui. 

— Începi să-ţi ieşi din mână, campionule! îi aruncă, apoi, 
râzând în hohote, o porni pe scări în sus. Boxer simţea că 
este pe punctul să vomite. 


1 Prezentator britanic de televiziune şi colecţionar de mobilier de lux 
(1903-1985). 

De după perdeaua dormitorului lăsat în penumbră, Dolly 
îi urmărea pe nenorociţi! Puşi s-o urmărească pe ea. 
Aceeaşi maşină de poliţie fără însemne cu care fusese 
supravegheată la salonul de coafură staţiona nu departe de 
casă. Zâmbi şi-i aruncă o privire lui Wolf, care se uita la ea 
din pat, unde era tolănit. 

— Ce profesionişti sunt, să se parcheze chiar sub un 
felinar! Îi putem vedea perfect faţa stupidă şi plictisită, nu- 
i aşa? 

Unul dintre bărbaţii în civil ieşi din vehicul şi se 
îndepărtă, lăsându-l pe Andrews tolănit în scaunul 
pasagerului. Zâmbetul lui Dolly se şterse brusc. O porni în 
jos pe scări, cu Wolf pe urmele ei. 

Subinspectorul Andrews încerca din răsputeri să se 
concentreze asupra văduvei, care tocmai ieşea din casă. 
Cu un pardesiu aruncat neglijent pe umeri şi fără poşetă, 
era limpede că-şi scosese cățelul la o scurtă plimbare. 
Polițistul căscă. Supravegherea era cea mai plicticoasă 
corvoadă din lume. În faţa lui, silueta lui Dolly care se 
îndepărta pe trotuar era perfect vizibilă. Femeia se oprea 
frecvent, căci micul animal părea hotărât să ridice piciorul 
la orice copac sau stâlp. Ajunşi la colţul străzii, cățelul 
dispăru. Femeia puse mâinile în şolduri, cu spatele la 
ofiţerul de poliţie, şi-şi pocni palmele. 

— Treci înapoi, Wolf! Înapoi! 

Andrews zâmbi în sinea lui. Nu prea semăna cu vocea 
Barbarei Woodhouse, celebra dresoare de câini cu 
emisiune la televizor. 

— Dacă tu eşti nevastă de şef mafiot, eu sunt unchiul lui 
Superman, comentă el în şoaptă. 

Dolly dădu colţul în căutarea câinelui. Polițistul se 
întrebă dacă avea rost să iasă ca s-o urmărească pe jos, 
dar era o noapte rece şi, la urma urmei, văduva nu făcea 
decât să-şi plimbe animalul de companie. Cu toate acestea, 
când, după un minut, femeia nu-şi făcu apariţia, intră în 

alertă. Cobori repede din maşină şi se repezi spre locul 
unde o văzuse ultima dată. 

— Dumnezeule! aproape că strigă printre dinţii strânşi. 

Văduva şi pudelul dispăruseră fără urmă. Andrews 
alergă înapoi la maşină, unde ajunse concomitent cu 
colegul lui, Richmond, care cumpărase cheeseburger! Şi 
milkshakes. 

— Ai văzut-o? întrebă el disperat. 

— Pe cine? Doar nu vrei să-mi spui c-ai pierdut o babă 
care-şi plimba potaia? 

— Crezi că lui Resnick o să-i pese de cine a pierdut-o şi 
cine luase o pauză neautorizată ca să cumpere haleală? 

Richmond păru să înţeleagă foarte rapid. Aruncă 
mâncarea într-un tufiş de pe marginea drumului şi se 
repezi la volan. 

— Conduc eu, trebuie s-o găsim! 

cc... cre ff es- 

Dolly şi Wolf îşi pierduseră urma într-o petrecere a 
burlacilor din capătul Barnet Road, de unde luaseră un taxi 
spre gara de pe Liverpool Street. Maşina de poliție trecu 
chiar pe lângă ei în timp ce se îndreptau cu taxiul spre sud. 
Dolly zâmbi răutăcios şi-l mângâie pe cap pe micul 
patruped ghemuit lângă ea. Simţea adrenalina curgându-i 
prin vene, iar senzaţia aceea care o aducea aproape de 
Harry al ei îi stârnea o plăcere extraordinară. 

Şoferul îi urmări în oglinda retrovizoare reacţiile la 
trecerea maşinii de poliţie. Omul văzuse destul de multe la 
viaţa lui ca să priceapă că femeia fie era certată cu legea, 
fie se întorcea acasă, la soţ, după o întâlnire cu amantul - 
vârsta ei îi sugera mai curând că avea de-a face cu lumea 
interlopă. 

— Le-am arătat noi, Wolf, nu-i aşa, iubitule? Da, le-am 
arătat noi! mormăia Dolly fără a-şi da seama că era privită 
pe ascuns. 

Când ajunseră la destinaţie îi plăti suma fixă 
taximetristului, căci o pregătise în buzunarul pardesiului, 
ca să nu piardă nicio secundă. De acum înainte, pregătirea 
era esenţială. Aruncă o privire în jur, asigurându-se că nu 

era urmărită, şi se angajă, cu Wolf în braţe, pe străzile 
lăturalnice ce duceau la marile arcade din spatele gării. 
Ajunse rapid la un şir de depozite de închiriat, majoritatea 
folosite de British Rail sau de mecanici auto, pentru 
reparaţii şi pentru realizarea testelor periodice. 

Aleea era murdară, rece şi întunecoasă, fiecare clădire 
furând din lumina naturală a celeilalte. Dolly înainta încet 
printre arcade. Nu se grăbea, căci nu vedea bine unde 
punea piciorul, iar ochii nu i se adaptaseră încă la 
întuneric. Căuta numărul cincisprezece. Unele arcade nu 
aveau uşi, iar în interior se ghiceau caverne uriaşe, umede, 
reci şi mirosind a mucegai, ca pivnițele prost aerisite. 
Maşinile abandonate îi aţineau calea ca nişte fantome, 
martori muţi ai trecutului, cu parbrize sparte, roţi lipsă şi 
portiere deschise. Se strecură pe lângă ele, murdărindu-şi 
pantofii şi agăţându-şi ciorapii într-o bară desprinsă pe 
jumătate. Într-un depozit dezafectat, o gaşcă de boschetari 
zăceau beţi lângă un tomberon în care făcuseră focul. Nici 
n-o băgară în seamă când trecu pe lângă ei. 

După alte câteva minute bune de căutări, se opri în faţa 
unei porți culisante verzi. Scoase din buzunarul 
pardesiului cheia pe care i-o lăsase Harry şi o încercă în 
lacăt. Fu cât pe-aci să-l scape pe micuțul Wolf din braţe 
când uşa fu împinsă cu putere spre ea şi din spate se auzi 
lătratul furios al unui dulău. Wolf începu să latre şi el, ceea 
ce spori isteria potăii din spatele uşii. Dolly se văzu nevoită 
să-i acopere botul cu mâna, putea auzi zornăitul lanţului cu 
care era legat dulăul ce se izbea furios în uşa metalică. 
Ridică privirea, şi nu mică îi fu mirarea când constată că se 
oprise la numărul treisprezece. Se îndreptă spre 
următoarea arcadă, sperând că balamucul făcut de câini 
nu atrăsese prea tare atenţia. În partea de sus a unei uşiţe 
de lemn prinse în uşa mai mare a depozitului stătea scris 
cu cifre şterse „15”. Ascunzătoarea lui Harry. Încercă mai 
multe chei, până când uşa se deschise. 

În interiorul încăperii mari, cavernoase, plutea o tăcere 
ireală, spartă imediat de vâjâitul unui tren ce trecea pe 
deasupra. Dolly închise uşa în urma ei, aşeză cățelul jos şi 

aprinse o lanternă de buzunar. Înaintă încet, ghidată de 
fasciculul slab de lumină, şi, în timp ce Wolf amuşina nişte 
maşini de epocă, ar fi putut să jure că simţea mirosul lui 
Harry. Era atât de fericit la ideea că-şi va revedea stăpânul 
drag! Când micul animal ridică întrebător ochii spre ea, 
simţi cum inima i se topeşte şi se cutremură încă o dată 
sub şocul pierderii lui Harry. 

Acesta era „un loc pentru bărbaţi” ce nu avea nimic în 
comun cu casa lor cochetă din Potters Bar. Aproape că 
simţea mirosul de transpiraţie, de muncă grea, şi efluviile 
de testosteron când Harry şi banda lui de răufăcători 
ţineau sfaturi de taină. Dolly rămase împietrită o bună 
bucată de timp, căci nu mai pusese niciodată piciorul în 
bârlogul lui şi se temea de ceea ce ar fi putut găsi în 
colţurile mai îndepărtate şi mai întunecoase. De când îşi 
cunoscuse soţul, trăise cu convingerea că într-o zi avea să-i 
afle secretul, pe care nu şi-l imaginase însă niciodată altfel 
decât sub forma unui tânăr amant. Arăta atât de bine, iar 
bărbaţii cedează la fel de uşor precum femeile cuvintelor 
meşteşugite. Dar ceea ce se afla aici îi întrecea toate 
aşteptările... acesta era marele secret demn de a fi păstrat. 

Inaintă concentrată spre colţul cel mai îndepărtat al 
depozitului, pierzându-l din vedere pe Wolf, care se 
murdărise cu ulei de motor amestecat cu noroi, şi scoase o 
exclamaţie de scârbă când simţi cum apa murdară îi 
ajungea la piele. Işi privi pantofii distruşi, ocazie cu care-l 
văzu pe micul pudel în mijlocul bălții, dând fericit din 
coadă. Lăbuţele lui imaculate erau îmbrăcate în şosete 
negre lucitoare. 

Dolly îşi croi drum către partea din spate a garajului, 
unde se afla o uşă mare de interior ce ocupa toată lăţimea 
încăperii, dotată, şi aceasta, cu o uşă de dimensiuni 
normale în centru. O deschise şi găsi rapid întrerupătorul 
ce punea în funcţiune lămpile cu neon atârnate de grinzi. 
Spre marea ei surprindere, i se înfăţişă un spaţiu mult mai 
curat decât cel prin care trecuse. Două rable stăteau 
împinse lângă pereţi, iar în mijloc se afla o dubă de 
dimensiuni medii, atent acoperită cu o prelată. Se apucă s- 

o tragă la o parte, dar materialul greu, cauciucat, îi 
alunecă din mână. Se strâmbă de durere când simţi cum i 
se rupea o unghie. Wolf, în schimb, se repezi sub maşină, 
unde începu să sape frenetic. Dolly se văzu nevoită să 
îngenuncheze lângă el, făcându-şi praf dresul, ca să vadă 
ce-l apucase. 

Sub stratul de beton subţire şi crăpat se vedeau plăci de 
lemn. Le trase deoparte şi dădu la iveală o groapă de un 
metru pe treizeci de centimetri în care se vedea ceva 
învelit în hârtie cerată maronie. Târi afară pachetul, dădu 
la o parte straturile de protecţie şi descoperi două puşti cu 
ţeava retezată. Pistolul din cutia de valori îi întărise 
credinţa că Harry folosise arme de foc, dar asta n-o şocase 
peste măsură. Mai mult se emoţionase la gândul că iubitul 
ei soţ îi lăsase un mijloc să se apere după ce el nu va mai fi 
pe lume. Aceste arme însă, aceste arme erau din altă 
categorie. Nu aveai nevoie de aşa ceva pentru 
autoprotecţie. Acestea erau armele unor tâlhari periculoși. 
În acea clipă, Dolly se simţi cel mai aproape sufleteşte de 
bărbatul ei de când rămăsese văduvă. li dăduse cheile de 
la ascunzătoarea lui şi-i permitea în sfârşit să înţeleagă 
totul. Depindea numai şi numai de ea ce avea să facă în 
continuare cu aceste informaţii. 

Fără a le atinge, Dolly împachetă puştile în ambalajul 
protector şi le puse la loc în groapă, apoi se ridică încet. 
„Totul este aici”, îşi spuse privind roată în jur; toată 
logistica folosită de Harry în ultimele spargeri: 
autoturismele, dubele, uneltele de tăiat metalul, mănuşile, 
armele. Vârî mâna în buzunarul pardesiului pătat de ulei, 
îşi scoase carnețelul şi-l deschise la pagina unde-şi făcuse 
notițe când plecase de la bancă. Toate lucrurile de care 
avea nevoie Harry pentru a da o nouă lovitură se găseau în 
registre, în carneţelul ei şi în această ascunzătoare. Scoase 
un pix, trase o linie groasă lângă celelalte observaţii şi 
scrise: „2P”, adică două puşti. Zâmbi către nicăieri şi avu 
impresia că răposatul o privea mulţumit. „Aşa te vreau, 
iubito”, i-ar fi spus. 

Străbătu din nou magazia umedă şi întunecoasă, abia 

acum dându-şi seama de dimensiunile ei uriaşe. Se 
îndreptă către o cămăruţă din partea cealaltă, ce părea 
făcută din pereţii despărțitori recuperaţi de la un cabinet 
de avocatură. Lemnul, altădată lăcuit, se exfolia acum pe 
suprafeţe largi, iar ferestrele sparte erau prăfuite şi pline 
de pânze de păianjen. Învârti mânerul uşii delabrate şi 
pătrunse în interior. Işi privi mâna, constatând că pe 
degete i se imprimaseră amprente grase, aproape identice 
cu ale ei. Îşi imagină cu tandreţe că avea de-a face cu 
amprentele lui Harry, care-i strângea mâna de pe lumea 
cealaltă. 

Oficiul era mobilat spartan: o chiuvetă şi o mică sobă cu 
gaz Calor, un birou, două scaune desperecheate şi 
numeroase fotografii cu tinere dezbrăcate, în posturi 
provocatoare, lipite pe pereţi. Cănile murdare de cafea şi 
câţiva biscuiţi pe jumătate putrezi îi indicară că aici fusese 
planificată ultima lovitură a bandei lui Harry. Adună cănile 
murdare şi se apropie de chiuveta ce avea ea însăşi nevoie 
de o mână de femeie. Când învârti hotărâtă de robinete, 
auzi bolborositul aerului evacuat în timp ce lichidul era 
împins cu presiune. O zeamă neagră ţâşni pe ţeavă, se izbi 
de fundul chiuvetei şi i se răspândi pe rochie, făcând-o să 
sară speriată înapoi şi să scape din mână cănile. Două se 
făcură praf de marginea chiuvetei, iar celei de-a treia i se 
rupse coada. Trei căni de cafea zdrobite, bune de aruncat: 
a lui Harry, a lui Terry şi a lui Joe. Ochii i se umplură de 
lacrimi amare. Izbucni în plânsul pe care şi-l reprima de 
atâta vreme, lăsându-se în voia lui acolo, în intimitatea 
biroului secret al lui Harry. Uşurarea fu atât de bruscă şi 
de puternică, încât o luă ameteala. Se sprijini cu mâna de 
chiuveta blestemată, temându-se că-i vor ceda picioarele. 
Înţelese că n-avea niciun sens să se mai lupte cu emoția ce 
stătea să-i spargă pieptul. Porţile barajului erau deschise, 
nicio forţă din lume nu le mai putea împinge înapoi. 
Tristeţea devastatoare la ideea pierderii omului celui mai 
important din viaţa ei era pe punctul s-o doboare 
literalmente la pământ. Cu capul aplecat peste cuva de 
porțelan, îl vedea pe Wolf, care o privea speriat de lângă 

picioarele ei murdare de ulei şi de noroi. Îşi aminti brusc 
de ziua în care Boxer, sătul să doarmă prin canale, trecuse 
printr-un moment de depresie adâncă: „Oriunde mă uit, 
văd numai căcat de câine”, repeta el cu vocea alcoolicului 
ajuns la capătul puterilor. Harry reuşise să-l aducă pe linia 
de plutire. li ridicase scăfârlia şi-i spusese privindu-l adânc 
în ochi: „Atunci, priveşte în sus, bătrâne prieten. Dacă ţii 
capul în jos, n-o să vezi decât căcat de câine pentru tot 
restul vieţii. Ridică ochii!” Harry nu fusese niciodată 
prietenul lui, se înţelege, dar avea talentul să potrivească 
în aşa fel cuvintele încât ajungea la inima oricui. 

Când ridică în sfârşit capul, lacrimile i se opriseră, iar 
pudelul o privea cu încredere, aşteptându-i ordinele. 
Aruncă o ultimă privire spre cioburile celor trei căni şi-şi 
luă cățelul în braţe, strângându-l tare la piept, în pofida 
blăniţei murdare. 

— Totul e în regulă, scumpule. Mămica e mai bine acum. 
Totul e bine. 

Linda ajunse la ora zece fix la centrul de sănătate şi 
relaxare Sanctuary din Floral Street şi-şi dădu seama 
instantaneu că cele mai bune ţoale ale ei, pe care le 
călcase special după ce primise telefonul de la Dolly, erau 
departe de a se ridica la nivelul ţinutelor fabuloase pe care 
le vedea foindu-se pe la recepţie. „Sigur n-au muncit o zi în 
viaţa lor”, îşi spuse înciudată. Era pe punctul să se facă 
nevăzută, când se trezi abordată de o recepţionistă cu 
nasul pe sus care o întrebă dacă era invitata vreunui 
membru al clubului. La auzul numelui doamnei Rawlins, fu 
primită cu braţele deschise. 

Nici nu ştiu unde să se uite mai întâi pe parcursul 
turului ghidat obligatoriu. Nu văzuse niciodată atâtea 
femei pe jumătate dezbrăcate, şi imaginea de ansamblu 
nu-i plăcea. Cabinele de schimb erau ca un iad. Acolo, 
toate hainele erau date jos, iar femeile se plimbau ca la ele 
acasă. Ca să spunem adevărul, Linda nu se plimba în 
pielea goală nici prin propria casă, de teamă că ar fi putut 
s-o vadă băiatul care spăla ferestrele blocului sau că 
tocmai atunci ar fi dat buzna portăreii. 

Preţurile de la bufetul cu autoservire erau exorbitante, 
aşa că se gândi să se refugieze la cafenea şi să-şi cumpere 
un sendviş cu şuncă. O asistentă îi spuse că era suficient 
să pronunţe numele doamnei Rawlins pentru ca orice 
cheltuială să fie trecută în contul acesteia. Linda clătină 
dispreţuitor din cap. Nu era învățată să primească ceva pe 
gratis. 

— Bine, spuse în cele din urmă, mai mult din curiozitate, 
arătând spre un sendviş. E bun şi cu brânză, dacă nu aveţi 
cu şuncă. 

Cu mâncarea în mână, fu condusă înapoi în sinistra zonă 
a cabinelor de schimb, unde se trezi lăsată în plata 
Domnului. Rămase proţăpită acolo, complet îmbrăcată, 
simțindu-se ca ultimul om în timp ce încerca să nu se 
holbeze la fesele şi sânii care defilau nonşalant pe lângă 

ea. Într-un final, neputând să mai reziste, o zbughi spre 
ieşire cu ochii aţintiţi în faţă. Îndrăzni să arunce o privire 
când trecu pe lângă zona cu biciclete de fitness şi fu cât 
pe-aci să n-o mai recunoască pe Shirley, într-atât arăta de 
slabă şi de epuizată după efort. Se îndreptă spre ea, dar o 
antrenoare o informă că nu avea acces în zona de exerciţii 
fără ţinuta adecvată. 

— Hei! Nu ţi-e foame? îi strigă, trecând fără să se 
sinchisească pe lângă angajata clubului. 

Shirley o recunoscu pe loc şi se opri din pedalat. Cele 
două femei nu se îmbrăţişară, în mod evident neştiind ce 
dicta eticheta în cazul unor astfel de întâlniri neprevăzute, 
aşa că tot Linda sparse tăcerea: 

— Zi, nu ne-am mai văzut de mult, nu? 

Conveniră rapid că se cunoscuseră la o recepţie, în urmă 
cu aproximativ doi ani. Amintirile Lindei erau oarecum 
înceţoşate de băuturile consumate în ziua aceea, însă 
Shirley completă cu amabilitate spaţiile albe. Ajunseră la 
concluzia că recepţia fusese oferită de Harry Rawlins şi că 
amândouă fuseseră contactate din senin de Dolly Rawlins. 
Niciuna din ele n-ar fi putut spune care era scopul 
convocării, dar ambele sperau că avea să se lase cu nişte 
bani gheaţă. Nici nu le trecea prin cap că ar fi putut fi 
vorba de altceva. 

— În orice caz, vreau să profit cât mai mult de facilităţile 
SPA-ului. Hai cu mine! 

Shirley se îndreptă către vestiare, urmată fără mare 
entuziasm de Linda. 

Shirley se dezbrăcă şi se înfăşură rapid în prosopul 
pufos pus la dispoziţie de stabiliment, pe când Linda făcea 
eforturi disperate să pară relaxată, nedezlipindu-şi privirea 
de la unghiile ei crăpate şi evitând cu orice preţ contactul 
vizual. 

— Relaxează-te, Dolly plăteşte, o încurajă Shirley. 

Linda uitase cât de frumoasă putea fi prietena ei, cât de 
elegant şi de feminin se mişca, aparent fără niciun efort. 
Chiar şi vârâtă într-un pătrat de pânză albă, afişa o formă 
de invidiat, cu părul şi machiajul parcă desprinse dintr-o 

revistă de modă. Hotărâtă să-şi ascundă jena, încercă să 
glumească: 

— Nu vreau să sucesc capetele băieţilor cu trupul meu, 
Shirl. 

— Dar aici sunt numai femei. 

Înfrântă, Linda luă prosopul din mâna lui Shirley. 

— Ştii ce, eu nu accept să-mi scot sutienul şi chiloţii. Nu 
vreau să mi le fure cineva! izbucni ea dând buzna într-o 
cabină. Când se aplecă să-şi scoată pantofii, văzu ochii 
amuzaţi ai lui Shirley care o priveau pe sub uşa înălţată. 
Să dea dracu'! Vocea ei cântată răsună peste vestiar. La ce 
e bună o nenorocită de uşă dacă e pusă la juma de metru? 

În momentul în care se îndreptă, umerii şi capul i se 
iţeau peste pereţii cabinei, iar Shirley aproape că se 
tăvălea de râs. 

— E ca şi cum te-ai ascunde după un timbru! bombăni 
Linda sprijinindu-şi braţele peste marginea de sus a uşii şi 
izbucnind, la rândul ei, în hohote nestăpânite de râs. Cele 
două femei râdeau pentru prima dată de când aflaseră de 
ce soartă avuseseră parte soţii lor. 

La 11.30, Shirley se relaxa cu ochii închişi în bulele 
albicioase ale jacuzzi-ului, iar Linda stătea pe margine, 
încălzindu-şi picioarele şi gleznele. Marginea sutienului ei 
de satin roşu era vizibilă deasupra prosopului alb şi în apă 
pluteau firimituri din sendvişul cu brânză, dar nu-i păsa. 

— Un futai bun face cât o oră de sală, ştiai? Şi nici nu te 
costă ca taxa anuală la clubul ăsta! Linda râse de propria 
vorbă de duh şi băgă ultima îmbucătură de pâine în gură, 
apoi se spălă pe mâini în jacuzzi. Pe de altă parte, nici nu 
poţi să stai aşa, fără să faci nimic. Trebuie să-ţi dai şi tu un 
pic silinţa. 

— Mai ai şi alte subiecte de discuţie? 

— Păi, nu, nu prea mai am. Eu şi cu Joe al meu o făceam 
aproape în fiecare noapte. Dispoziţia i se strică brusc când 
îşi aminti de răposatul. Mă rog, poate că încă nu m-am 
obişnuit complet fără el. 

Shirley deschise un ochi şi o privi intrigată. Oare lipsa 
de sex era cel mai greu lucru cu care să te obişnuieşti 

după ce soţul tău a fost făcut tocăniţă în cursul unei 
tentative de jaf avortate? 

Până la mijlocul zilei, Dolly tot nu-şi făcuse apariţia. 
Linda devenise nervoasă. Shirley, în costumul Evei, se 
bucura de binefacerile patului de bronzat, în timp ce amica 
ei sorbea o cafea, molfăia un baton de ciocolată şi trecuse 
de la sex la tema banilor. 

— Dacă ne dă ţeapă, am spart o avere pe mâncare. Şi 
nici măcar nu mi-a plăcut! Plec de aici mai grasă decât am 
intrat! Halal SPA de sănătate! 

— O să vină, sunt sigură. Şi, te rog, nu mai vorbi atât de 
tare, şuieră Shirley. Uitase cât de penibilă putea fi Linda 
uneori, chiar fără să bea. Poate că reuşise să-şi toarne pe 
şest un strop de votcă în cafea, căci devenea tot mai 
volubilă. Dăduse de două ori biscuiţi papagalilor din cuştile 
agăţate de crengile ferigilor uriaşe, cu toate că i se ceruse 
insistent să se abţină. Făcuse şi observaţii jignitoare la 
adresa asistentelor, râzând de ele şi numindu-le gângănii 
băgăcioase. 

Deşi nu-şi dorea s-o facă să se simtă prost pe Shirley, 
era exact ceea ce reuşise. În realitate, Linda era complet 
neobişnuită cu aceste medii luxoase. Privi în jurul ei: 
numai femei răsfăţate, cu nasul pe sus, obraznice, târfuliţe 
slabe, dar care aveau mai mulţi bani decât văzuse ea toată 
viaţa. Era pe punctul să plece, când o văzu pe Dolly 
îndreptându-se fără grabă în direcţia lor, acoperită într-un 
prosop alb şi cu un turban de aceeaşi culoare pe cap, 
salutând discret câteva asistente, care o întâmpinară cu 
mare respect. 

— Dumnezeule mare, trezeşte-te! îi dădu Linda un cot 
lui Shirley. Lana Turner trăieşte şi s-a mutat la Londra - fii 
atentă! A 

— Bună, fetelor! le salută Dolly cu un zâmbet. Imi pare 
rău că nu v-am trimis flori, nu-mi stă în caracter. 

Linda îşi muşcă buza. Tonul profesoral şi referirea 
imediată la funeraliile recente o iritară pe loc. Era cel mai 
prost mod de a începe o discuţie. Ar fi preferat de-o mie de 
ori ceva mai neangajant, de tipul: „Ce mai faceţi?”, „nu ne- 

am mai văzut de o veşnicie” sau „regret nespus că soţul 
meu i-a omorât pe soţii voştri!” 

— Hai la saună, acolo vom putea discuta în linişte, spuse 
Dolly luând-o înainte. Cele două femei o urmară cu 
docilitatea lui Wolf - înțelegând instinctiv că aveau mai 
mult de câştigat rămânând în preajma ei decât 
îndepărtându-se. 

Linda nu mai fusese niciodată la saună. Transpira 
puternic şi se temea că ar fi putut să iasă culoarea din 
sutienul roşu la care nu se putea îndura să renunţe, pătând 
prosopul alb. Shirley, în schimb, obişnuită cu saunele, se 
întinse imediat pe banca cea mai de sus. 

— Ce mai faceţi voi? le întrebă odată instalate, ca şi cum 
chiar şi-ar fi dorit să le asculte poveştile triste. Dar Dolly 
nu mai făcea nimic fără un motiv. În realitate, intenţiona 
să afle mai multe despre cele două văduve înainte de a le 
împărtăşi din gândurile ei recente. Îşi amintise şi 
atmosfera de la recepţia oferită cu doi ani înainte, când 
grădina li se umpluse cu cei mai diverşi interlopi 
londonezi. Dacă era să fie sinceră, nu-şi amintea nimic 
despre Shirley, în schimb Linda îi produsese o impresie 
greu de şters. 

— Terry al meu n-a pus niciun ban deoparte pentru 
ratele la casă, aşa că dacă nu câştig la Miss Paddington 
săptămâna viitoare, va trebui să-mi găsesc o slujbă, începu 
să se confeseze, vizibil jenată, Shirley. 

Nu era decât o puştoaică de douăzeci şi ceva de ani fără 
nicio pregătire profesională, nu avea nici măcar şcoala 
vieţii. Intotdeauna cineva avusese grijă de ea, aşa că nu 
ştia cum să supravieţuiască singură. 

— Mi se rupe inima, îi răspunse Linda pe un ton 
batjocoritor. De ce nu-ţi iei trei slujbe în acelaşi timp, cum 
am fost eu nevoită să fac când Joe a intrat la mititica 
ultima dată? Şi ce naiba e Miss Paddington? 

— O, e un concurs de frumuseţe! explodă Shirley. Mama 
m-a înscris fără să-mi spună. La început m-am supărat pe 
ea, mai ales că tocmai îl pierdusem pe Terry, dar am iertat- 
o. Premiul e de o mie de lire sterline, plus o excursie la 

Palma de Mallorca pentru două persoane. Iar 
câştigătoarea se califică automat la Miss Anglia! 

— Apoi la Miss World, presupun? interveni Dolly, pe un 
ton sarcastic ce-i scăpă complet interlocutoarei. 

— Exact. E o şansă extraordinară, zise Shirley dându-şi 
ochii peste cap într-o clipă de visare. 

— "Ţie cum îţi merge? 

Văduva lui Harry îşi întoarse atenţia spre Linda. 

— Păi, ştii cum era Joe. Azi la bal, mâine la spital. 
Doamne, da' cald mai e aici. Nu putem deschide un geam, 
ceva? 

Dolly mai aruncă un polonic de apă peste cărbunii 
încinşi, sporindu-i disconfortul. 

— Stai jos. E mai cald dacă stai în picioare şi încă şi mai 
cald pe băncile de sus. 

Conversaţia lejeră se încheiase. Decise să treacă la 
subiectul întâlnirii lor deloc întâmplătoare. 

— Aţi auzit probabil că de teritoriul lui Harry se ocupă 
acum fraţii Fisher? 

— Am auzit un zvon, răspunse Linda suflând cu greutate. 

— Ţi-au făcut necazuri? 

— Nu, nu ei, dar caraliii mi-au făcut praf casa. Sunt o 
adevărată pacoste, tot timpul se ţin după fundul meu. Dacă 
nu se cară, va trebui să mă mut. 

Dolly se uită întrebător la Shirley. 

— Eu am încasat patru percheziţii, nu una. Dar pe fraţii 
Fisher nu i-am zărit prin preajmă. 

Linda era mai preocupată să nu se topească decât să fie 
atentă la întrebările lui Dolly. 

— Doamne sfinte, aici e ca-n iad! Sunteţi sigure că face 
bine la sănătate? 

— Sauna te ajută să elimini impurităţile şi substanţele 
nocive din organism. 

SPA-urile erau printre puţinele lucruri la care Shirley se 
pricepea. 

— Am eu o soluţie mai bună... începu Linda. 

Dolly ridică mâna, cerând linişte. 

— Ascultaţi, am vrut să discut cu voi amândouă. Fraţii 

Fisher şi curcanii umblă disperaţi după informaţii. 

— Şi eu care credeam că e iubire sinceră, încercă Linda 
o ultimă glumă. 

Văzu doar umbra unui zâmbet politicos trecând peste 
chipul lui Dolly, care dispăru rapid în spatele aceleiaşi 
expresii impenetrabile. 

— Ştiţi cum lucra Harry. A păstrat evidențe despre toţi 
cei care au participat la operaţiunile puse la cale de el. A 
făcut liste cu nume şi prenume: informatori, vânzători de 
arme, bancheri. Plăţi făcute în numerar, cu suma, data şi 
locul. Le păstra ca pe o formă de asigurare, în cazul în 
care cuiva îi venea ideea să-l şantajeze ori să-l tragă pe 
sfoară. 

— Nu ştiu despre ce vorbeşti, Doll, o întrerupse Linda, 
care se simţea tot mai ameţită de la căldură. 

— Atunci, taci şi ascultă! Şi să nu-mi mai spui niciodată 
aşa. Nu-mi place. Fraţii Fisher umblă după registrele lui 
Harry. 

— De ce? întrebă Shirley. 

— Probabil pentru că numele lor figurează la loc de 
cinste, alături de trebuşoarele murdare pe care le-au făcut. 
Sunt speriaţi c-o să dea de bucluc dacă informaţiile ajung 
pe mâna poliţiei. 

— La cine sunt acum? 

Ţinând cont că nu era cea mai inteligentă făptură din 
saună, Dolly aprecie talentul tinerei de a pune întrebările 
potrivite. 

— La mine, răspunse fără să clipească. 

Începu să le explice pe îndelete, cu calm, tot ce aflase de 
la moartea soțului ei, asigurându-se că cele două 
înțelegeau bine. Shirley îi sorbea fiecare cuvânt, pe când 
Linda dăduse capul pe spate, închisese ochii şi asculta cu 
atenţie, gâfâind uşor în căldura insuportabilă. 

— Harry mi-a promis că, dacă va păţi ceva, se va asigura 
că-mi va fi bine. Şi-ar fi dorit ca echipa lui să preia 
afacerile şi să aibă grijă de noi toate. La un moment dat 
chiar a glumit, spunând că, dacă ar muri, oamenii lui de 
încredere s-ar descurca foarte bine fără el, numai cu 

registrele. Dar, aşa cum ştiţi, Joe şi Terry au plecat odată 
cu el, aşa că este rândul meu acum să am grijă şi de voi. 
Aşa cum şi-a dorit scumpul meu Harry. O privi atent pe 
Shirley, întrebându-se dacă pricepuse ceva, şi văzu că 
puştoaica asculta cu urechile ciulite. Pe neaşteptate însă, 
Linda sări în picioare. 

— Eu nu mai suport! Simt că mă ia cu leşin! 

Dolly îi aruncă o privire furioasă. Uite în ce situaţie 
ajunsese! Îşi pusese sufletul pe tavă în faţa celor două, iar 
umflata asta nu avea nici măcar bunăvoința s-o asculte 
până la capăt. Se ridică la rândul ei, îşi înfăşură prosopul 
în jurul taliei şi ieşi din saună fără un cuvânt, temându-se 
să nu facă ceva ce ar fi putut regreta apoi, de pildă să-i 
lipească mutra de cărbunii încinşi. 

— Cu ce i-am greşit acum? o întrebă Linda pe Shirley, 
descoperind cu surprindere că faţa acesteia exprima 
sentimente amestecate de furie şi dispreţ. 

— Nu vezi cât e de supărată? A trecut prin clipe teribile, 
cred. Ei i-a fost mult mai greu decât nouă. Din Harry n-a 
mai rămas aproape nimic, în orice caz, nimic care să poată 
fi recunoscut. Erau căsătoriţi de douăzeci de ani, pentru 
numele lui Dumnezeu! 

Atât îi trebui Lindei, care sări ca muşcată de şarpe. 

— Şi eu nu sunt supărată? Dacă n-o arăt, nu înseamnă că 
nu simt nimic! 

Shirley făcu tot posibilul s-o calmeze, în zadar. Linda se 
învârtea cu mâinile în şold prin saună, amenințând c-o să-i 
arate ei. Cum nu părea dornică să iasă şi să alerge după 
Dolly, Shirley hotări că nu făcea decât să braveze. Dintr- 
odată, Linda se opri din bombăneli, se lăsă să cadă pe 
bancă şi-şi prinse capul în mâini, aplecându-se peste 
genunchi. 

— Azi de dimineaţă, la duş, mi-am dat cu săpun în ochi. 
M-am întins după prosop, dar, în loc de asta, am pus mâna 
pe o cămaşă de-a lui uitată acolo. Încă avea mirosul lui. Am 
încă în nări mirosul lui. Mi s-a părut că era acolo, lângă 
mine, dar nu era decât o nenorocită de cămaşă, gemu ea 
izbucnind în hohote de plâns. 

Lui Shirley i se puse un nod în gât. Gura i se strâmbă 
dizgraţios când încercă, în van, să-şi reţină suspinele. 
După câteva secunde, plângea şi ea, gândindu-se la toate 
lucruşoarele din casă care-i aminteau de Terry. 

Când se întoarse, Dolly le găsi jelind una în braţele 
celeilalte şi vărsând şiroaie de lacrimi. Încercă să-şi 
menţină demnitatea, dar se trezi rapid că plângea şi ea. 
Era pentru prima dată când o făcea în faţa unor străini, 
însă nu-i păsa câtuşi de puţin. Acum, i se părea normal să- 
şi împărtăşească durerea cu celelalte două văduve. Nu se 
simţea deloc jenată şi nu se temea să fie considerată slabă. 
Avea instinctiv încredere în ele, ceea ce, iarăşi, nu i se mai 
întâmplase niciodată cu străinii. Incredere. Iată de ce avea 
nevoie. 

Tensiunea se diminuă treptat, iar Dolly îşi drese glasul. 

— Când v-am invitat aici, nu ştiam până unde voi merge 
cu destăinuirile. Acum ştiu. Cu privire la registrele lui 
Harry, dispunem de două opţiuni... 

— Noi dispunem? o întrerupse Linda, dar zâmbetul 
blând al femeii mai în vârstă o făcu să tacă şi să asculte în 
continuare. 

— Harry îşi planifica loviturile cu luni întregi în avans şi 
punea totul pe hârtie. Dacă ar pune mâna pe planurile 
notate în registre şi le-ar pune în aplicare, fraţii Fisher ar 
ajunge să domine toată mafia londoneză. Aşa a reuşit 
fostul meu soţ să rămână la vârf. Revenind, opţiunea unu 
ar fi aceea de a le vinde registrele fraţilor Fisher, care s-ar 
putea angaja să ne ofere un procentaj din profituri. A doua 
opţiune, care presupune să nu vindem, este să dăm chiar 
noi următoarea lovitură plănuită de Harry, spuse Dolly 
dintr-o suflare, cercetând cu mare interes reacţiile 
tovarăşelor ei de suferinţă. 

Shirley rămăsese cu gura căscată. Linda râdea isteric. 

— Glumeşti? o întrebă între două hohote. 

— Dacă nu vreţi s-o faceţi, nu-i nicio problemă. Singură 
nu pot, aşa că voi fi nevoită să mă adresez fraţilor Fisher, 
care sunt nişte canalii împuţite şi-o să mă tragă pe sfoară, 
nu-mi fac iluzii în acest sens. 

— Nu putem executa un jaf armat, şopti Shirley. 

— Ba da, putem. Trebuie să ducem la bun sfârşit ceea ce 
au început bărbaţii noştri. Planul era bun. Ar fi funcţionat 
perfect, dacă n-ar fi folosit explozibile. 

Cele două femei mai tinere îşi aruncară priviri uluite. 
Oare Dolly înnebunise? Durerea o împinsese pe tărâmul 
psihiatriei? 

— Aş fi putut vinde registrele fără să vă spun nimic, 
evitând astfel să împart banii la trei, dar am vrut să fiu 
corectă faţă de voi, aşa cum a fost Harry în relaţiile cu 
răposaţii voştri. Dolly îşi păstrase pentru sfârşit 
argumentul suprem: Lovitura va merge ca unsă, dar, dacă 
nu vreți să vă băgati, vă înțeleg. Voi încerca să scot de la 
fraţii Fisher două mii de lire sterline pentru fiecare dintre 
noi. Evident, nimic nu-i va împiedica să ducă atacul la bun 
sfârşit şi să plece cu un milion de biştari. 

— Un milion? strigă Shirley, acoperindu-şi repede gura 
cu palma. 

Linda, mai experimentată şi mai ageră, ştia foarte bine 
că nu tot ce zboară se mănâncă. Stătuse destui ani lângă 
Joe ca să priceapă că un jaf de un milion de lire sterline nu 
poate fi altfel decât extrem de periculos. Zâmbi superior şi 
scutură din cap neîncrezătoare. 

— Nu vă supăraţi, doamnă Rawlins, dar chiar ne luaţi 
drept nişte tâmpite? 

— În niciun caz, o asigură Dolly. Suntem legate de mai 
multe lucruri decât credeţi, Linda. Ştiu ce fierbe în sufletul 
vostru acum şi ştiu cum putem ameliora situaţia. O ultimă 
lovitură. Pentru bărbaţii noştri, da. Dar, mai presus de 
orice, pentru noi. E biletul tău ca să laşi baltă sala de 
jocuri mecanice, care-ţi aduce mai multe bătăi de cap 
decât câştiguri. lar tu, Shirley, nu va mai trebui să 
munceşti nicio zi în viaţa ta. 

— Nu vreau să plec din Londra, exclamă tânăra speriată. 

— Nici nu va trebui, draga mea. Niciuna dintre noi nu va 
pleca. Ştiu exact ce avem de făcut. 

Dolly vedea că cele două încă ezitau, aşa că le dădu 
lovitura de graţie. 

— Credeţi că Terry şi Joe ai voştri au plecat dintre cei vii 
fără să vă lase nimic? Vă înşelaţi. M-au lăsat pe mine. Pe 
mine, registrele şi următoarea lovitură. Noi n-am fost 
niciodată nişte păpuşele casnice inocente. Noi am ştiut 
întotdeauna ce fac bărbaţii noştri şi de ce o fac. Harry mi-a 
lăsat registrele dintr-un motiv, iar acela suntem noi ca 
grup. Nu voia să rămânem singure şi nu voia să ne 
canonim în lipsuri materiale. Aceasta este menirea 
noastră, doamnelor. Dolly se ridică în picioare. Gândiţi-vă 
la ce v-am spus. Nu aş fi deschis gura dacă n-aş fi fost 
convinsă că o putem face. Mai mult, sunt gata să suport 
toate cheltuielile cu pregătirea. 

Linda şi Shirley nu-şi mai găseau cuvintele. Aproape că 
le putea auzi rotiţele din capete învârtindu-se frenetic. 

— Vă voi contacta din nou peste două zile. Nu încercaţi 
să mă căutaţi voi, pentru că sunt supravegheată 
permanent de poliţie şi telefonul îmi este ascultat, 
probabil. Din cauza lor a trebuit să vă las să mă aşteptaţi. 
Nu vreau să fim văzute împreună, aşa că vă rog să plecaţi 
separat, la cel puţin douăzeci de minute după mine. 

Cu aceste cuvinte, îşi făcu ieşirea din scenă. 

Cele două femei rămaseră nemişcate, cu aceeaşi 
expresie uluită pe feţe timp de minute bune. 

— E sărită de pe fix, reuşi să spună Linda. 

— Crezi că ar trebui să povestim cuiva? 

— Cine ne-ar crede? 

Dolly se învârti cu maşina ore în şir, între White City şi 
înapoi, încercând fără succes să scape de maşina 
banalizată de poliţie ce se ţinea de coada ei. 

— Dracu” să vă ia! strigă tare când îi văzu în retrovizor 
apărând după o intersecţie. 

Oricâte ocoluri ar fi făcut şi pe ce străzi lăturalnice ar fi 
apucat-o, nu reuşea să se desprindă. Luase din nou 
legătura cu celelalte două văduve, aşa cum promisese, 
după două zile de la întâlnirea de la SPA. Stabiliseră să se 
întâlnească şi să discute din nou. Dolly detesta să întârzie, 
dar ce putea face? Nu putea risca să le dea în vileag, dacă 
nu era perfect sigură că scăpase de urmăritori. 

Îşi aminti de un film pe care-l văzuse cu multă vreme 
înainte şi îşi permise un zâmbet, întrebându-se dacă 
şmecheria de pe ecran avea să meargă şi acum. Acceleră şi 
intră cu viteză în giratoriul de la Shepherd Bush, apoi viră 
pe Notting Hill Gate şi continuă pe Bayswater Road, către 
Marble Arch. Urmăritorii ei erau la post. Schimbă mai 
multe benzi, la derută, apoi făcu dreapta către Hyde Park, 
menţinând maşina pe banda a doua. Codiţa ei rămăsese la 
vreo patru maşini în spate. Depăşi un camion care circula 
pe banda a treia, intră în faţa lui şi făcu stânga brusc la 
peronul hotelului Dorchester. În câteva secunde părăsi 
vehiculul, cu Wolf la subraţ, şi-i dădu parcagiului o 
bancnotă de zece lire şi cheia. 

— Ai grijă de ea, băiete. Revin după prânz, îi spuse 
înainte de a intra cu paşi rapizi în hotel. 

Parcagiul se sui la volanul Mercedesului şi tocmai se 
pregătea să demareze, când zări o sclipire albastră, ca a 
unui girofar de poliţie, în spate. Subinspectorul Andrews 
sări din maşina ce nu se oprise complet, se repezi la uşa 
Mercedesului şi începu să urle. 

— Unde-i femeia? Încotro a luat-o? 

Îngrozit, puştiul nu putu decât să-i arate cu degetul uşa 
hotelului. 

Polițistul intră în hol, dar obiectivul parcă intrase în 
pământ. Nimeni, nici chiar recepţionerul, nu părea s-o fi 
văzut. Urma să-şi ia încă un perdaf straşnic de la Resnick, 
care nu-i iertase încă pentru incidentul cu hamburgerii. 
Andrews se întoarse la maşină, trânti portiera şi căută un 
loc de parcare. În speranţa disperată că Dolly rămăsese în 
hotel, hotărî să-i ţină sub observaţie maşina. Mai mult nici 
nu putea face. 

Linda ajunse la arcadele gării Liverpool Street cu 
cincisprezece minute mai devreme. Simţea din plin 
muşcătura frigului aprig. Nu se gândise că zona era atât 
de întunecoasă, aşa că nu luase o lanternă. Telefonul lui 
Dolly n-o luase prin surprindere şi acceptase fără rezerve 
să se întâlnească din nou cu ea şi cu Shirley. Oricum, de la 
moartea lui Joe, viaţa ei se transformase într-un şir parcă 
nesfârşit de necazuri. Nu se putea obişnui să doarmă în 
patul pe jumătate gol, amărâţii care veneau la sala ei de 
jocuri o dezgustau, iar poliţiştii o tratau ca pe un găinaţ 
aterizat pe pantof. Ca să pună capac la toate, viaţa i se 
părea plicticoasă ca naiba - iar Linda nu putea suporta 
plictiseala. Era bucuroasă să se implice în planurile lui 
Dolly, să mai schimbe o vorbă cu Shirl din când în când, iar 
dacă scotea şi un bănuţ de la văduva lui Harry, atunci cu 
atât mai bine. 

Se apropie de unul dintre depozite şi încercă să 
privească înăuntru prin crăpăturile uşii de lemn. Fu cât pe- 
aci să facă infarct când un ciobănesc german uriaş izbi cu 
labele în uşă de cealaltă parte, lătrând şi arătându-şi colții. 
Trecu rapid la uşa următoare, ridică pumnul să bată şi... 

— Ai ajuns mai devreme, auzi o voce feminină în spatele 
ei. 

— Nu ştiam sigur pe unde este şi nu-mi place să întârzii. 

Frigul o făcea certăreaţă pe Linda, observă Dolly. Noroc 
că ea însăşi era într-o dispoziţie bună după festa pe care i- 
o jucase  subinspectorului Andrews şi deplasarea 
confortabilă cu taxiul până la gara Liverpool Street. 

— E foarte bine să fii punctual, spuse împăciuitor în timp 

ce descuia uşa de la ascunzătoarea lui Harry. 

Odată intrate, îşi aprinse tacticoasă o ţigară, în timp ce 
Linda încerca să se încălzească sărind de pe un picior pe 
celălalt. Nu i-ar fi stricat o băutură caldă, dar se mulţumi 
să se aşeze pe o ladă goală şi începu să-şi studieze notițele 
din carneţel în timp ce o aşteptau pe cea de-a treia văduvă. 
Neobişnuită să sufere în tăcere, Linda îşi dădu iar drumul 
la gură, aşa că Dolly decise să-i întrerupă bombănelile 
exasperante. 

— Dragă, vezi că e un fierbător în birou. Fă-mi o cafea, 
fără zahăr, te rog. Încearcă să te încălzeşti şi tu cumva. 

Linda îi adresă o strâmbătură, dar se duse în mica 
anexă, unde găsi trei căni nou-nouţe, un fierbător şi un 
pachet nedeschis de biscuiţi cu cremă. 

— Hai, spune-mi planul, strigă ceva mai mulţumită. 

— Numai după ce ajunge şi prietena noastră, îi răspunse 
Dolly fără să ridice ochii din carneţel. Astă-seară are 
concursul pentru Miss Paddington, aşa că s-ar putea să 
mai întârzie vreo douăzeci de minute. 

— Ai fi putut să-mi spui dinainte, se auzi vocea Lindei, 
care tocmai îşi turna un ceai. 

— De ce? Aveai altă treabă? Fusese cam dură, căci 
cunoştea foarte bine răspunsul. Suntem o echipă, Linda. O 
aşteptăm pe Shirley, simţi nevoia să adauge. 

Îşi dădu seama că una dintre genele false începuse să i 
se desprindă când se instală în taxi alături de mama ei, dar 
nu găsi puterea să mai corecteze situaţia. Era îmbrăcată 
cu o superbă rochie de seară neagră cu paiete 
strălucitoare, asortată cu o pereche de pantofi cu toc cui, 
cremă autobronzantă şi suficient fixativ cât să scufunde un 
portavion. Încă mai avea numărul alocat la concursul Miss 
Paddington lipit pe un umăr. Arăta de un milion de dolari - 
cu excepţia machiajului care-i curgea pe obrajii brăzdaţi 
de lacrimi. În maşină domnea o tăcere apăsătoare, pe care 
Audrey se hotărî s-o spargă. 

— N-am vrut să insinuez că te prostituezi, iubito, şopti, 
sperând că şoferul nu putea s-o audă. Aş vrea doar să ştiu 

de unde ai făcut rost de bani pentru rochia asta fantastică. 

Shirley rămase cu ochii la fereastră, încercând să nu 
izbucnească, din nou, în lacrimi. 

Nu reuşise să se concentreze deloc în timpul 
concursului, deşi era de departe cea mai frumoasă fată din 
sală şi ar fi trebuit să câştige fără probleme. Audrey era 
foarte mândră de ea şi deja se gândea la etapele viitoare, 
până când Shirley îşi scosese pardesiul şi rămăsese în 
rochia strălucitoare, ceea ce o făcuse să exclame că fiica ei 
se reprofilase ca prostituată. De acolo, lucrurile o luaseră 
pe o pantă descendentă, încercase să dreagă busuiocul, 
îmbrăţişând-o puternic înainte de urcarea pe scenă. 

— Te duci acolo şi-i cucereşti pe toţi, scumpa mea. Eşti 
superbă, eşti minunată, eşti o învingătoare. 

Apoi îi scăpase cea de-a doua prostie din seara 
respectivă. În loc să-i spună că ea şi soţul ei, Greg, aveau 
să se afle în primul rând, pe centru, din gură îi ieşise 
numele răposatului - Terry. Încercase să se explice, că 
voise să zică Greg, dar că se gândea la bietul Terry, ceea 
ce nu făcuse decât să înrăutăţească situaţia. Îi venise să-şi 
dea singură o palmă când văzuse cum i se schimonosea 
chipul, iar buza de jos începea să-i tremure. Ar fi vrut să-şi 
ceară iertare, însă Freddie, prezentatorul, strigase numele 
lui Shirley, şi managerul o condusese pe scenă. 

Mintea tinerei era atât de departe, încât atunci când 
fusese întrebată dacă avea un hobby, răspunsese că-i 
plăceau legumele şi cărţile. Audrey credea că dezastrul îi 
putea fi imputat în totalitate, dar fiica ei era măcinată şi de 
alte gânduri, pe care nu le putea mărturisi. 

Shirley îşi lăsă mama acasă şi continuă cursa spre gara 
Liverpool Street, încercând să-şi pună ordine în idei şi 
analizând cele petrecute cu o săptămână înainte. 

Trebuise s-o aştepte jumătate de oră pe Dolly în toaleta 
femeilor de la Regent Park. 

— Ai reuşit să scapi de filaj? o întrebase. 

— Nu, îi răspunsese Dolly printre buzele strânse în timp 
ce-şi refăcea machiajul în oglinda crăpată de pe peretele 
toaletei. Subinspectorul Andrews mă aşteaptă afară, are 

grijă de Wolf. 

Dolly îşi abandonase eforturile de înfrumusețare şi-i 
dăduse un plic gros pe când Shirley încă se străduia să-şi 
dea seama dacă nu cumva era luată la mişto. 

— Ai aici suficienţi bani ca să acoperi ipoteca pentru 
următoarele luni şi ceva în plus. Vei primi lunar aceeaşi 
sumă. Ne vedem din nou joia viitoare, după concursul de 
frumuseţe. Găseşti detaliile în plic. 

— Dolly, eu... eu nu sunt sigură că pot face faţă. Se vor 
folosi arme de foc, nu-i aşa? 

— Stai liniştită. Ascultă-mă, dacă nu vii, vom înţelege că 
nu vrei să te implici. E bine aşa? 

Shirley strânsese plicul în mână, simțind teancul gros de 
bancnote. 

— Va trebui totuşi să-mi restitui împrumutul, fără nicio 
supărare, adăugase Dolly cu un zâmbet liniştitor, după 
care pornise spre ieşire. 

Când Shirley îndrăznise, în sfârşit, să scoată capul pe 
uşă, apucase să vadă un bărbat ce se îndrepta spre propria 
maşină fără s-o piardă din ochi pe Dolly, care o luase în 
direcţia opusă. „Femeia asta are nervi de oţel. Pariez că 
poliţaiul n-o să noteze incidentul în raport”, îşi spusese. 


Linda trecuse la a doua cană de ceai când auziră bătăi în 
uşa principală a depozitului. Shirley îşi făcu apariţia păşind 
ezitant în pantofii ei cu tocuri înalte, lovindu-şi poşeta de 
obiectele din jur şi cerându-şi încontinuu scuze pentru 
întârziere. 

— Să fiu a naibii, de unde vii înţolită aşa? Uită-te la ea, 
Dolly, e varză săraca. Ţi-ai pus gene false? 

Shirley lăsă să-i cadă poşeta direct în mijlocul băltoacei 
de noroi şi ulei de motor, stropindu-şi picioarele proaspăt 
bronzate. Sări în spate, îşi rupse un toc, se împletici şi 
ateriză cu fundul pe cea mai murdară rablă din garaj. Ochii 
i se umplură instantaneu de lacrimi. 

— Am ieşit pe locul opt! M-am făcut de râs şi m-am 
purtat urât cu mămica... 

— Locul opt nu e aşa de rău, fetiţo, încercă Linda s-o 


e 66 - 


consoleze. Câte eraţi în total? 

— Zece... miorlăi Shirley complet zdrobită. 

Linda se întoarse rapid, înăbuşindu-şi râsul. 

Tânăra se ridică de pe capota maşinii şi încercă să-şi 
netezească rochia la spate. Îşi privi cu oroare mâna plină 
de vaselină, o probă grăitoare pentru murdăria ce i se 
întinsese pe fund. Constatarea că-şi rupsese o unghie 
umplu paharul. Izbucni în hohote de plâns. 

— N-am vrut să vin aici, reuşi să articuleze printre 
suspine. 

— Te-a văzut cineva? o întrebă Dolly, foarte satisfăcută 
în sinea ei că fata găsise totuşi curajul să se prezinte la 
întâlnire. 

— Nu. Am coborât la gară, aşa cum mi-ai spus. 

— Ai văzut pe cineva? 

— Sigur c-am văzut! E ditamai gara, la oră de vârf! o 
repezi, dându-şi instantaneu seama că sărise calul. 

Dolly o aşeză lângă ea, o mângâie pe cap şi o bătu uşurel 
pe spate, calmând-o aşa cum făcuse mai devreme cu Wolf. 
Îi ceru Lindei să mai facă un rând de cafea. 

— Mai e puţin şi răsare soarele, iar eu de când am venit 
fac pe chelneriţa! mormăi aceasta punându-se în mişcare. 

Zece minute mai târziu, în jurul unei lăzi mai mari 
întoarse cu fundul în sus, printre căni de cafea şi de ceai, 
cele trei femei studiau hărţile şi desenele aduse de Dolly. 
Linda lingea jumătatea unui biscuit cu cremă, Shirley îşi 
pilea unghia rănită într-o formă cât de cât acceptabilă şi 
încerca să arunce fumul ţigării lui Dolly din dreptul ei. 
Aceasta din urmă, aplecată peste planuri, îşi nota febril în 
carneţel obiectele ce trebuiau cumpărate, lucrurile de 
făcut sau de aflat. 

— Principala noastră problemă va fi greutatea pe care va 
trebui s-o cărăm în spinare de aici - Dolly adăugă o linie de 
start pe desenul reprezentând pasajul subteran ce traversa 
Strandul - până aici. Aici ne va aştepta parcată maşina cu 
care vom dispărea. E o distanţă de circa cincizeci de metri. 

Ridică ochii şi o văzu pe Linda cum râcâia cu dinţii 
crema de pe biscuit. 

— Eşti atentă? o întrebă. 

Femeia repetă fidel tot ce se prezentase până atunci. 

— O furgonetă blochează deplasarea  autospecialei 
blindate prin pasaj. O alta îi blochează retragerea. 
Trăgătorul îi ţine la respect pe ceilalţi participanţi la trafic. 
Rucsacii plini cu bani. 

— Bani foarte grei, o completă Shirley. 

— Bani foarte grei, repetă cuminte Linda. Cincizeci de 
metri de parcurs în fugă, până la maşina cu care plecăm. 

Părea foarte mândră de ea. 

„Javră neascultătoare”, îşi spuse Dolly. Trebuia s-o 
dreseze înainte de actul final, dar momentan alese să nu-i 
zică nimic. 

— Una dintre noi va trebui să înveţe să folosească o 
drujbă, iar asta chiar că-i o treabă grea. 

— Eu n-am deloc putere în mâini, declară Shirley, dar 
am picioare zdravene, aşa că nu mă îngrijorează greutatea 
banilor. 

— Ai cărat de multe ori un milion de lire sterline în 
diverse cupuri? 

Tânăra tăcu brusc. Era prea obosită ca să mai calculeze 
cât însemna o treime din miticul milion, aşa că încercă să 
schimbe subiectul. 

— Dar ce ne facem dacă şoferii maşinilor din spatele 
nostru devin agresivi? 

— N-ai auzit?! exclamă Linda. Tocmai am spus: 
trăgătorul îi ţine sub supraveghere pe ceilalţi participanţi 
la trafic. Nu-ţi bate tu căpşorul ăla frumos. Cât stau eu de 
pază n-o să facă nimeni pe eroul. Luă încă un biscuit şi-l 
desfăcu în două. Cum rămâne cu explozibilul? 

Dolly se uită lung la ea. Una dintre acele priviri lungi, 
grele, după care nu mai rămâne nimic de spus. „Dacă ochii 
ar putea ucide, acum aş fi lată pe jos”, se gândi Linda. 

— Îmi cer scuze, murmură ea întinzând o mână 
împăciuitoare peste ladă. 

Şefa grupului îi mută mâna fără niciun cuvânt şi trecu la 
pasul următor. 

— Voi aranja curând o întâlnire cu contactul nostru din 

interiorul firmei de securitate. Ştim din registrele lui Harry 
că furgonul trece întotdeauna prin pasaj, dar ruta exactă şi 
orele variază. O dată pe lună au câte un transport mare, cu 
cash suplimentar. 'Ţinta noastră este cel care va avea loc 
peste patru luni. Contactul îmi va confirma data exactă şi 
ne va da harta traseului - până atunci, trebuie să ne 
pregătim intens. N-avem timp de pierdut. 

Shirley şi Linda dădură ochii peste cap una către 
cealaltă când Dolly se aplecă să ia ceva din poşetă. Două 
luni, patru luni, şase luni... chiar credea că poate să pună 
la cale şi să execute un jaf armat împotriva unei maşini de 
valori? 

Se ridică ţinând în fiecare mână câte un plic mare, maro. 

— Luaţi-vă maşini. Plătiţi cash şi asiguraţi-vă că taxele 
sunt plătite şi inspecția tehnică e la zi. După ce terminăm, 
vom scăpa de ele. 

Linda îşi deschise plicul şi înghiţi în sec, cu ochii 
strălucindu-i de încântare. Numără din ochi - cel puţin 
două mii de marafeţi! Rânjea ca pisica din Cheshire când 
Dolly îi întinse un set de chei de la ascunzătoare şi puse 
capăt reuniunii. 

— De azi înainte, acesta este centrul nostru de comandă. 
Aveţi grijă la sosiri şi plecări. Îi întinse un alt set de chei 
lui Shirley. Acum e momentul să te decizi, draga mea. Eşti 
cu noi, sau nu? 

Tânăra strânse la piept plicul cu bani şi aruncă o privire 
spre mai experimentata Linda, care o încuraja frenetic din 
cap. Acceptă cheile. 

Dolly se ridică, destul de mulţumită cu derularea serii. 

— Atât pentru azi. Regula numărul unu este să nu mă 
sunaţi niciodată acasă. Vă caut eu atunci când consider 
necesar. În plicuri veţi găsi instrucţiuni cu ce vreau să 
faceţi în continuare. Vom proceda progresiv. Faza unu este 
să facem rost de maşini, iar pentru tine, Shirley, să 
cumperi toate hainele pe care le-am pus pe listă. 

Nu mai aşteptă confirmări. Nu avea nevoie. Luaseră 
banii şi cheile. Formau o echipă, pe care ea o conducea. 
Aveau să facă aşa cum le ordona, la fel cum făcuseră şi 

soţii lor când lucraseră cu Harry. 

— Una dintre voi să rămână să încuie. Nu plecaţi în 
acelaşi timp, faceţi aşa cum am procedat la SPA. 

Cu aceste ultime sfaturi, se îndepărtă, cu Wolf vioi pe 
urmele ei. 

Linda şi Shirley rămaseră sprijinite de lada răsturnată, 
cu plicurile în faţa lor. Auziră paşii lui Dolly îndepărtându- 
se, lătratul disperat al ciobănescului german, apoi se lăsă 
liniştea. 

— Linda, ţie ţi-e teamă? rupse Shirley tăcerea. 

— Dacă aş crede că toată povestea asta e reală, aş face 
pe mine de frică, fetiţo, râse Linda scoțând banii din plic şi 
apucându-se să-i numere. 

— Nu-i prea sănătoasă la cap, nu? 

— E plecată rău cu sorcova, ascultă-mă pe mine! Între 
noi, chiar nu înţeleg de ce face tot spectacolul ăsta, dar, 
dacă pe ea o ajută, eu n-am nimic împotrivă. Recunosc, 
când vorbesc cu ea, parcă încep să văd un sens în viaţa 
asta nenorocită. Mă face să mă simt mai vie, mai energică. 

— Aşadar, vei merge mai departe? 

— Nu mă mândresc cu asta. Am nevoie de bani. Joe m-a 
lăsat falită, şi ştiu că Terry ţi-a făcut acelaşi lucru. Dolly o 
să-şi revină la un moment dat şi-o să ne întoarcem toate la 
vieţile noastre de dinainte. Până atunci însă, o să continui 
să-i umflu banii, iar ea se poate legăna cât vrea în mica ei 
lume fantastică, în care ne-a amestecat şi pe noi. În timp 
ce vorbea, îşi dădu seama că mai tinerei sale partenere îi 
venea mult mai greu să accepte. li facem un serviciu, 
înţelegi, Shirl? Avem grijă de ea, îi dăm ceva de care să se 
ocupe... ne asigurăm că nu ajunge să dirijeze traficul în 
Trafalgar Square, în pielea goală şi cu un con portocaliu pe 
post de caschetă. 

Se întinse peste ladă şi-i apucă mâna. 

Shirley, observând că Linda nu mai purta verigheta, îşi 
privi degetele lungi, elegante. li tremurau, iar verigheta ei 
de aur arunca străluciri stranii. Nu se simţea deloc 
motivată sau, cum spusese prietena ei, energizată. Dacă 
nu era vorba decât de un delir al lui Dolly, provocat de 

pierderea persoanei iubite, se simţea extrem de vinovată. 
Dacă însă era vorba de trei văduve care se pregăteau să 
dea lovitura ce-i costase viaţa pe soţii lor, atunci era de-a 
dreptul împietrită de groază. Dar avea o nevoie vitală de 
plicul cu bani de sub palma ei. Altfel, ar fi pierdut casa şi 
tot ce mai agonisise. 

— Hai, zise Linda ajutând-o să se ridice. Hai să mergem 
acasă. 

Pe când se apropia de hotelul Dorchester, Dolly îl văzu 
pe subinspectorul Andrews pândind în maşină, pe o 
străduţă. Era cu totul predictibil, aşa cum îl ghicise de la 
început. Un simplu soldat lipsit de iniţiativă. Nu se putu 
abţine să nu-i adreseze un mic zâmbet arogant când trecu 
pe lângă portiera lui. Îi dădu un nou bacşiş parcagiului, îşi 
recuperă Mercedesul şi se îndepărtă cu satisfacția pisicii 
care a reuşit să ajungă la canar. 

Acasă, încuie uşile garajului din exterior, dându-i voie lui 
Wolf să-şi facă nevoile în grădina din faţă înainte de a-l 
băga în casă pentru noapte. De obicei intra folosind uşa de 
legătură dintre garaj şi bucătărie, dar nu putu rezista 
plăcerii de a-şi bate joc de polițistul care se parcase în 
locul obişnuit. Intră pe uşa principală, felicitându-se în 
sinea ei pentru talentul de a scăpa de filaj pe care şi-l 
descoperise. În vestibul însă, satisfacția lăsă locul unui val 
de gheaţă. Fu copleşită de o groază vecină cu teroarea. 
Ochii o usturau, neputând face faţă coşmarului ce li se 
înfăţişa. Covoarele fuseseră date la o parte, vazele şi 
bibelourile zăceau sparte pe podea, tapiţeriile fuseseră 
sfâşiate cu furie, plantele ei dragi erau răsturnate, cu 
pământul răspândit peste tot. Se apropie prudentă de 
lumina ce se strecura prin glasvandul salonului, încercând 
să facă cât mai puţin zgomot. 

Incremeni când auzi sunetul acului de pick-up ce se 
aşeza pe un disc, iar tăcerea ireală fu spartă de cântecul ei 
favorit: „What is life to me without thee, what is life if thou 
art dead?” Impinse încet uşa şi-şi duse mâna la gură, 
oripilată. Tot salonul era distrus. Umplutura din canapeaua 

ei minunată fusese smulsă, tablourile erau zdrobite. 

Abia reuşise să aranjeze casa după percheziţia poliţiei, 
iar acum asta! Cuprinsă de un val de mânie, izbi uşa cu 
piciorul, gata să înfrunte orice şi pe oricine. 

Boxer Davis sări speriat, scăpând din mâini fotografia cu 
Harry pe care o admira. Părul şi costumul lui erau pline de 
câlţi din canapea şi, în general, arăta atât de ridicol, încât 
Dolly se relaxă brusc. Fără o vorbă, ridică acul pick-upului 
de pe disc. Wolf mârâi, neştiind ce trebuia să facă, şi 
începu să se joace cu resturile unor perne rupte. 

— Nu sunt eu de vină, Doll, pe cuvânt! se bâlbâi 
zdrahonul, vizibil jenat. 

— Cum îţi permiţi să mă numeşti aşa? îl repezi. 

Boxer, ajuns aproape la lacrimi, o imploră să-l asculte. 

— N-am putut face nimic, nu l-am putut opri. Mă bucur 
că n-ai fost acasă. Chiar sunt foarte bucuros că n-ai fost 
acasă! Ai fi putut avea aceeaşi soartă cu canapeaua. 

— Cine? mârâi Dolly cu dinţii încleştaţi de furie. 

— Tony, Tony Fisher. Crede că ştii unde-s ascunse 
registrele lui Harry. 

— lar tu ai stat ca o momâie şi n-ai făcut nimic? L-ai 
admirat când îmi distrugea casa? 

Boxer începu să se învârtă în jurul ei, aproape plângând 
de ruşine, repetând la nesfârşit că nu era vina lui. 

— Încerc să-ţi fac un bine, fetiţo. Îmi fac griji pentru 
viitorul tău. Nici nu mai vor să plătească, vor să pună 
mâna pe registre. 

Dolly se aşeză pe un fotoliu rupt, iar cățelul sări lângă 
ea, ca de obicei. 

— Ţi-am mai zis o dată! Nu ştiu unde a ascuns Harry 
nenorocitele de registre. Ţi-am spus şi ţie, aşa cum am 
spus-o şi poliţiei. 

— Da, numai că ei nu te cred. Eu însă te cred. Sunt 
convins că nu ştii unde sunt registrele. Dar tot trebuie să 
fie ascunse pe undeva, nu-i aşa? Ce-ar fi să le căutăm 
împreună? Ah, Tony Fisher vrea să le viziteze şi pe 
celelalte două văduve. 

Femeia simţi un gol în stomac. 

— De ce naiba ar face-o? Dacă eu nu ştiu nimic, de unde 
să ştie ele? 

Îşi cuprinse capul în mâini, încercând să-şi dea seama 
dacă Tony ar fi putut afla cumva de întâlnirile lor 
conspirative. Fusese întotdeauna foarte grijulie, dar 
niciodată nu puteai fi îndeajuns de prudent. Boxer stătea 
pe vine în faţa ei, ca o maimuţă uriaşă. Clipea des din ochi 
şi o bătea liniştitor pe genunchi. Îi venea să-i dea un picior 
în faţa aia mare şi proastă. Nu-i putea ataca pe fraţii 
Fisher fără un plan bine pus la punct şi nu avea de la cine 
să ceară ajutor. Avea nevoie de timp. Trebuia să găsească 
un mod de a-i îndepărta de celelalte două văduve. I se 
învârtea capul. 

— Cum a intrat Tony în casa mea? 

Boxer zâmbi superior şi scoase din buzunar un card de 
plastic pe care i-l flutură pe la nas. 

— Ştii că poliţia mă urmăreşte tot timpul, nu? 

— Doar nu vrei să mă bagi în bucluc, Doll? 

Boxer era sincer îngrijorat. Însemna că nu ştiuse de 
poliţie. Dacă îl dădea pe mâna legii pentru intrare prin 
efracţie? 

— Să nu-mi mai spui niciodată Doll! Cred că ai deja 
destule probleme şi fără mine, nu-i aşa? Nu e bine să 
lucrezi pentru fraţii Fisher, Boxer. Vezi tu, ei nu sunt aşa 
de deştepţi cum era Harry. Vreau să spun, dacă o grămadă 
de poliţişti n-au putut găsi registrele în casa asta, ce-şi 
închipuia Tony că va obţine? 

Boxer o privea fix, aşteptând un semnal din partea ei. 
Sărmanul lui creier nu putea să proceseze informaţia şi să 
emită opinii în acelaşi timp. 

— Lasă-mă în pace, Boxer. Vino mâine de dimineaţă, 
ajută-mă să fac curat pe aici şi vom vedea dacă găsim vreo 
ascunzătoare care să le fi scăpat gaborilor şi lui Tony 
Fisher. 

Ochii uriaşului se măriră ca ai unui copil care a primit 
cea mai mare îngheţată din lume. 

— Aşa voi face. E bine dacă vin pe la nouă? întrebă el 
ridicându-se să plece. 

— La şapte. 

— La şapte, cum spui tu. Trebuie să le raportez şefilor 
mei astă-seară, aşa că le voi spune că eşti cooperantă, că 
mâine vom căuta temeinic şi că totul merge ca pe roate. 

Lui Dolly nu-i venea să creadă cât de nerod putea fi 
uriaşul. Îl urmări ieşind pe uşă cu un pas optimist. Incuie 
după el toate uşile din casă şi puse lanţul, apoi încercă să 
facă puţină curăţenie prin bucătărie. Toată mâncarea ei 
din frigider era aruncată pe masă şi pe jos, unde se 
dezgheţau rapid şi pungile cu provizii din congelator. 
Porţelanurile ei superbe erau făcute zob, cioburile fiind 
amestecate cu tacâmurile. Nu avea puterea să se ocupe de 
dezastru, aşa că-şi făcu o cafea şi se întoarse în salon, 
aşezându-se pe canapeaua ei distrusă. 

Ştia că trebuia să intre în pielea lui Harry, să gândească 
la fel ca el, dar îi era greu, mai ales când vedea cioburile 
colecţiei de bibelouri Capodimonte pe care o primise de la 
el. Căută ghidare din partea lui Wolf. 

— Ce-ar face Harry, ia spune, blănosule mic? Ce ar face 
tăticu' în situaţia asta? 

Se gândi să-l sune pe inspectorul principal Resnick, să-l 
înştiinţeze de incompetenta oamenilor lui, care preferaseră 
s-o urmărească pe ea în loc să-i oprească pe Tony Fisher şi 
pe Boxer Davis, care-i forţaseră yala şi-i distruseseră casa. 
Se duse la fereastră şi privi printre cele două draperii 
groase de catifea. 

— Idioţilor! Tocmai l-aţi văzut pe Boxer Davis ieşind din 
casa mea şi nu v-aţi întrebat nicio secundă când sau cum a 
intrat. 

Se întoarse către salonul distrus. Printre diverse resturi 
ieşea în evidenţă fotografia lui Harry, scăpată din mâini de 
gigantul docil. În primul moment se întristă, văzând-o cum 
zăcea pe jos, dar apoi simţi că soţul ei încerca să-i 
transmită ceva de dincolo de mormânt. 

— Ce vrei să-mi spui, dragule? Ce-ar trebui să fac? oftă 
ea aşezându-se pe parchet şi ridicând cadrul spart. Privi 
intens chipul răposatului, iar întreg trupul şi sufletul ei 
începură să vibreze la unison: Te-am iubit, te-am iubit atât 

de mult! Dar, ce spun eu, încă te mai iubesc! N-ar fi trebuit 
niciodată să-i laşi pe blestemăţii de fraţii Fisher să ne facă 
asta. 

Brusc, de parcă Harry se pogorâse lângă ea, se simţi 
alinată. El avea să-i arate calea în următoarele luni, era 
convinsă. Tot ce făcea era pentru el, la urma urmei. 
Credea cu tărie că Harry avea să vegheze asupra ei, 
nelăsând să i se întâmple nimic rău. 

În acea noapte, cu micul Wolf ghemuit lângă ea, pe 
perna lui Harry, dormi un somn profund, odihnitor, aşa 
cum nu mai avusese de când aflase de dispariţia 
tovarăşului ei de viaţă. 

Dolly se trezise de la şase dimineaţa şi se apucase de 
dereticat. În primul moment, nici nu ştiuse de unde să 
înceapă. De obicei dădea întâi cu aspiratorul, dar acum 
covorul nici nu se vedea de sub resturi. Boxer o găsi 
îmbrăcată în cele mai vechi haine pe care le avea, încinsă 
cu un şorţ şi cu o eşarfă pe cap, în timp ce arunca încă un 
sac de plastic plin cu amintiri dragi. Şapte dimineaţa era 
mult prea devreme pentru el; arăta ca o fantomă, deşi 
părea entuziast la ideea de a scotoci după registrele lui 
Harry. 

A doua fantomă de pe stradă era tânărul poliţist din 
maşina parcată cu şase case mai jos. 

— Chiar nu eşti deloc atent, nu-i aşa? Dolly se întoarse 
apoi spre Wolf: Cred că e cel mai prost poliţist pe care l-am 
văzut în viaţa mea. 

Boxer evalua situaţia din salon. 

— De unde să încep? 

Lua foarte în serios curăţenia, mai ales după un 
asemenea dezastru. 

— Aruncă tot ceea ce nu mai poate fi reparat, dar pune 
deoparte pernele canapelei şi perdelele, pe care o să le 
refac. Când eliberezi podeaua, dai cu aspiratorul, care este 
în dulapul de sub scări. 

— Că bine zici! O să facem totul lună cât ai clipi. 

Era mult mai fericit când primea instrucţiuni detaliate. 

Îl văzu băgând în sacul de gunoi cioburile bibelourilor 
Capodimonte. Pierderile nu erau chiar atât de mari pe câti 
se păruseră iniţial şi, cu unele excepţii, se limitau la 
parterul casei. Canapeaua putea fi readusă la viaţă, 
probabil, şi nu era atât de greu să scoată petele de noroi şi 
de iarbă aduse pe covor din grădina din spate. Ceea ce o 
durea cel mai tare era încălcarea intimităţii. Poliţia şi fraţii 
Fisher păreau să aibă ceva în comun: puterea de ao 
batjocori fără să păţească nimic. 

La etaj, paturile fuseseră desfăcute, iar maşina spăla a 

treia încărcătură. Dolly tocmai se apucase să-şi adune 
hainele răspândite pe podea, când Boxer apăru în cadrul 
uşii. 

— Ai găsit ceva? o întrebă cu rânjetul lui stupid pe buze. 
Se purta ca şi cum ar fi fost prietenul ei cel mai bun, ca şi 
cum nimic nu s-ar fi întâmplat, ca şi cum nu el ar fi fost 
principalul responsabil pentru halul în care arăta casa ei. 

— Lasă-mă să văd mai întâi ce poate fi recuperat. Nici 
dacă ai şti unde să cauţi n-ai putea găsi nimic în 
harababura asta. 

— Ai dreptate, scuză-mă. î 

— După ce facem curăţenie, vom căuta sistematic. Ii 
promit că nu vom omite niciun colţişor. 

Dolly puse capăt discuţiei cu un zâmbet mieros, iar 
uriaşul o luă înapoi spre parter. Zâmbetul îi dispăru 
aproape instantaneu. Ştia foarte bine că nu-i va fi de niciun 
folos la curăţenie, dar avea un plan în care Boxer urma să 
joace un rol foarte important. 

Linda ajunsese cu mult înainte de începerea licitaţiei. Se 
plimba printre rândurile de maşini răsfoind broşura, fără 
să ştie exact ce căuta. Nu se pricepea prea bine la 
autovehicule, era un mister cum trebuia să arate şi să sune 
un motor bun, ce trebuia să verifici când luai o maşină la 
mâna a doua sau cum puteai face contactul fără cheie. Joe 
îi arătase câteva chestii elementare de sub capotă, dar o 
învățase mult mai multe pe bancheta din spate... 

Până la urmă hotărî că-i plăcea un Ford Capri şi începu 
să se târguiască cu dealerul, care era foarte amabil. Era 
evident că o găsea atractivă, iar Linda chicoti la glumiţele 
lui fără perdea şi chiar se lăsă îmbrăţişată. Când bărbatul 
acceptă să verifice maşina pentru ea, se frecă puţin de el şi 
chicoti din nou ca o şcolăriţă. Era atât de ocupată să 
admire Fordul Capri, încât nici nu băgă de seamă sosirea 
Jaguarului argintiu al lui Arnie Fisher. 

Cu o geantă din piele în mână, gangsterul îşi croi drum 
prin labirintul de maşini spre sala de licitaţii, dar se opri 
brusc când îl văzu pe Carlos stând sprijinit de capota Rolls- 

Royce-ului pe care pusese ochii. Îşi aranjă nervos cravata. 

— Arată foarte bine, murmură Carlos făcându-i cu 
ochiul. 

li plăcea când Arnie îşi manifesta emoţiile de faţă cu el, 
căci îl făcea să se simtă special. „Băiatul învaţă repede”, îşi 
spuse Arnie remarcându-i costumul elegant. Nu-i plăceau 
zdrenţăroşii, din contră, le cerea oamenilor săi să fie 
mereu la patru ace, chiar cu puţină clasă, dacă se putea. În 
cazul lui Carlos, nu fusese nevoie să insiste. Observă însă 
că exagerase puţin cu lanţurile de aur de la gât. Avea să-i 
atragă atenţia asupra acestui aspect mai târziu, când 
rămâneau între patru ochi. 

Începu să-i laude avantajele Rollsului şi kilometrajul 
redus. Nu avea nevoie decât de mici reparaţii şi reglaje 
fine ca să fie perfect. Carlos ridică capota şi se aplecă 
deasupra motorului. Arnie habar n-avea despre motoare, 
dar se aplecă şi el conştiincios, mai ales că astfel se putea 
lipi de trupul puştiului. Observă că făcuse efortul de a-şi 
curăța cu grijă unghiile. Categoric, băiatul era sortit unui 
viitor frumos. Se simţea tot mai ataşat de el. li dădu 
geanta de piele şi-l bătu drăgăstos pe obraz. 

— Ai destul aici ca s-o cumperi. 

— Până unde vrei să merg dacă se licitează? 

— Totul e rezolvat, dragule. Preţul nu-l va depăşi pe cel 
de pornire. Nu vor exista alţi participanţi la licitaţie, 
deoarece am anunţat deja că vreau Rollsul pentru mine. 

Arnie avu dreptate, licitaţia se deschise şi se închise 
aproape concomitent. Carlos plăti cu bani gheaţă, şi în mai 
puţin de treizeci de minute se puseseră în mişcare spre un 
restaurant unde să serbeze achiziţia. 

Linda scoase Capri-ul la un preţ foarte bun cu ajutorul 
dealerului amorezat. În timp ce număra banii, bărbatul se 
apropie de ea cu un rânjet unsuros şi-i puse mâna pe fund. 
Il răsplăti cu o privire de gheaţă. 

— Cară-te, sau încep să tip. 

Victima înţelese perfect mesajul şi se îndepărtă. 

— Târfă împuţită, îl auzi înjurând în timp ce se îndrepta 
spre maşină cu cheile în mână. 

Greg, fratele lui Shirley, se jură că totul era perfect legal 
şi că nu era furată, dar ea tot nu-l credea pe de-a-ntregul, 
deşi preţul era bun şi maşina pe care i-o procurase îi 
plăcea. Audrey, la a cincea ceaşcă de ceai, se băgă în 
discuţie remarcând că probabil Greg o furase, pentru că în 
revista de specialitate, Exchange and Mart, valora de două 
ori mai mult decât spunea că plătise. Cearta ajunsese la 
cuțite când Shirley trânti excedată un teanc de bani pe 
masă, reducându-i instantaneu la tăcere. Audrey icni scurt 
şi-şi vărsă ceaiul pe bărbie, iar Greg se repezi să-i înşface 
pe toţi. Shirley fu însă mai rapidă şi-i numără scurt cele 
750 de lire sterline pe care le ceruse. Tânărul băgă repede 
banii în buzunar şi-i înmână cheile şi cartea de service. 
Shirley ştia precis ce trecea prin capul maică-sii. 

— Am găsit banii într-o geantă mai veche de-a lui Terry. 
Sper că nu-ți închipui că pot produce o mie de lire în mai 
puţin de o săptămână? 

— Un miar? Într-o geantă? Şi poliţiştii nu i-au găsit? 
chirăi Audrey. 

— Da! se ţinu tare tânăra. Erau ascunşi într-o cusătură, 
iar poliţiştii erau prea ocupați să flirteze cu mine ca să mai 
fie atenţi. 

— Când anume ai găsit banii şi când aveai de gând să-mi 
spui şi mie de ei? 

— Nu eram obligată în niciun fel să te informez, mamă! 

— Suntem cu toţii la pământ, fetiţo! Maşina de spălat pe 
care mi-ai cumpărat-o nu avea picioare să vină singură 
acasă, aşa că a trebuit să plătesc transportul. Ştii cât de 
scump e să închiriezi O furgonetă în ziua de azi?! Ar fi fost 
normal să ştiu, nu pretind nimic mai mult. Sunt totuşi cea 
care te-a adus pe lume. 

Shirley mai numără cincizeci de lire sterline din teanc şi 
i le întinse replicând sarcastic: 

— Îmi pare rău că maşina de spălat pe care ţi-am oferit-o 
te-a costat atât de mult, mamă. 

Dacă Audrey ar fi avut puţină demnitate, ar fi lăsat pe 
masă cele cincizeci de lire, demonstrându-i fiicei sale că nu 

putea fi cumpărată aşa de uşor. Dar preferă să ia banii. 
— Hai să udăm maşina la pub. Tu faci cinste, Shirley. 
a A A AY ANY A a aa aaa 


Mini-ul break demară de-abia la a treia încercare, apoi 
începu să scârţâie, să scoată un fum negru şi să salte pe 
carosabil. Shirley se plânse că frânele erau cam tari, apoi 
se puse pe înjurat când un ştergător se desprinse şi căzu 
cu totul. 

— Greg să facă bine s-o repare, altfel vede el ce păţeşte! 

— Poate e de vină şi stilul tău de condus, dragă. 

— Terry m-a învăţat să conduc şi am trecut examenul cu 
brio, din prima. 

După un tur de bloc decise că, până la urmă, maşina nu 
era chiar atât de rea. O lăsă pe Audrey la pub şi porni într- 
un test mai lung. Fusese de acord s-o cumpere pentru că 
echipamentul necesar pentru jaf ar fi avut suficient loc în 
spate, iar culoarea era enervant de banală. Ar fi preferat o 
maşină galben-canar, dacă ar fi avut de ales, dar îşi putea 
împlini uşor această dorinţă după ce punea mâna pe un 
sfert de milion de lire sterline. Începu să râdă de una 
singură - nu-şi închipuise niciodată că va alege o maşină în 
funcţie de calităţile necesare unui jaf armat. 

Pe măsură ce rula, începu să se simtă tot mai bine cu ea 
însăşi. Se gândi că ar trebui să se ducă la coafor, poate că- 
şi va face nişte şuviţe şi se va vopsi mai blondă. Poate va 
face şi un masaj... 

Linda apăsă pe pedala de acceleraţie şi constată 
satisfăcută că acul  vitezometrului avansa rapid: 
şaptezeci... şaptezeci şi cinci... optzeci. Era exaltant. 
Verifică rapid în retrovizor că nu avea pe nimeni în spate şi 
apăsă mai tare. Optzeci... optzeci şi cinci... nouăzeci. 
Făcuse o achiziţie bună. Dintr-odată, un norişor de fum ieşi 
de sub capotă şi începu să se răspândească peste parbriz, 
reducându-i vizibilitatea. Opri pe banda de urgenţă, ieşi 
din maşină, trase un picior în cauciucul din dreapta faţă şi 
începu să înjure birjăreşte. 

Când ridică printr-o sforţare capota nu-şi putu reţine un 

zâmbet amar. 

— Ce naiba fac? se întrebă cu voce tare. 

Una dintre misiunile ei, conform listei lui Dolly, era chiar 
aceea de a deprinde noţiuni elementare de mecanică auto 
- ei bine, exact asta făcea, oprită pe marginea drumului, cu 
un jaf de Ford Capri abia cumpărat. 

Maşinile vâjâiau imperturbabil pe lângă ea. Unii bărbaţi 
claxonau lung când o vedeau, dar niciunuia nu-i dădea prin 
cap să o ajute. Lindei nu-i păsa. Se simţea extrem de 
puternică, de sigură pe sine. Avea o grămadă de bani în 
buzunarul jachetei şi o maşină second-hand. Va învăţa cum 
să o repare, aşa cum îi ceruse văduva lui Harry. Îl va suna 
pe Gino şi-i va cere numărul de telefon al amicului de la 
pub care era mecanic. Va învăţa din mers, prin practică, 
nu din cărţi. Va învăţa repede şi bine. Nu pentru aiureala 
de jaf armat la care visa Dolly, ci pentru ea. Linda nici nu- 
şi mai aducea aminte când reuşise ultima dată să realizeze 
ceva special prin forţe proprii. Venise clipa să facă o 
schimbare. 

Aşezat la masa proaspăt curățată, Boxer băga în el ouă 
cu şuncă de parcă n-ar mai fi mâncat de câteva săptămâni. 
Şterse farfuria cu o felie de pâine şi şi-o îndesă cu totul în 
gură, apoi sorbi zgomotos din ceaşca de ceai ca să se 
clătească şi se lăsă pe spate împingând farfuria din dreptul 
lui. 

Dolly intră în bucătărie cu o pereche de sacouri vechi ce- 
i aparținuseră lui Harry. 

— Ridică-te, îi ordonă. 

Boxer sări în picioare, aşteptându-se să primească noi 
însărcinări, dar, când Dolly îl puse să încerce sacourile 
răposatului său şef, avu mari dificultăţi să nu izbucnească 
în lacrimi. Îi puse haina pe el, periindu-i umerii şi trăgând- 
o la spate din reflex, aşa cum făcuse de nenumărate ori 
pentru Harry. Deşi aveau cam aceeaşi înălţime, burta lui 
Boxer era mai mare şi sacourile păreau cam strâmte. El 
avea impresia că devenise cel mai elegant om din lume, 
fireşte. 

— Lână pură virgină, foarte frumos, n-am ce să zic, 
exclamă trecându-şi încântat mâna peste material. 

Deşi tocmai dădea de pomană hainele scumpe ale 
fostului ei soţ, chipul femeii rămase complet inexpresiv, 
netrădând nicio emoție. 

— Mai sunt şi vreo două cămăşi şi două perechi de 
pantaloni, dacă le vrei, îi spuse nonşalani. 

— Le voi purta cu venerație, îngăimă uriaşul. 

— Îmi pare rău că nu-ți pot oferi lucrurile cele mai 
scumpe, Boxer. 

Încă nu se putea despărţi de hainele cu adevărat luxoase 
ale lui Harry, care continuau să atârne în şifonierul lui, 
proaspăt spălate şi călcate. Dolly îi lustruise şi pantofii, 
aşezându-i sub costume, ca şi cum bărbatul ar fi fost plecat 
într-o scurtă călătorie de afaceri. 

Emoţiile  începură s-o asalteze. Aprinse din nou 
fierbătorul şi făcu încă un ceai, care o ajută să-şi revină şi 

să poată merge mai departe. În timp ce Boxer se îndopa cu 
prânzul improvizat, Dolly făcuse curat în camera copilului. 
Tony Fisher aruncase hăinuţele peste tot prin cămăruţa 
bleu şi călcase pe ele cu pantofii plini de noroi. Salteaua 
era răsturnată, micile pernute, rupte, iar fotografiile erau 
zdrobite. Distrugerile nu aveau niciun motiv rezonabil, ci 
reprezentau doar un act de ură, de răutate. Gândul că 
fraţii Fisher preluaseră afacerile lui Harry îi umplu pieptul 
de furie. Decise pe loc că avea de făcut două lucruri. 

În primul rând, avea să adune toate obiectele din 
camera copilului şi să le doneze mănăstirii din apropiere, 
pentru ca măcar copiii săraci şi orfanii să se bucure de ele. 
După naşterea copilului lor mort, măicuţele o ajutaseră 
mult pe Dolly, uşile lăcaşului fiindu-i deschise zi şi noapte. 
Fusese o vreme când mergea acolo zi de zi, apoi, pe 
măsură ce durerea scăzuse, şi vizitele se răriseră, dar 
ajunsese să adore viaţa simplă de acolo, în comparaţie cu 
haosul traiului alături de Harry. in lunile de după 
pierderea copilului fusese foarte aproape de o depresie 
cruntă, de care o salvaseră prietenele ei de la mănăstire, 
fără să-i ceară absolut nimic în schimb. Venise clipa să le 
răsplătească. Avea să strângă toate lucrurile şi să le 
doneze chiar în acea după-amiază, când avea oricum 
programată vizita săptămânală. În loc să-i plângă pe morţi, 
avea să-i ajute pe cei vii. Era ruptura simbolică ce-i 
permitea să meargă mai departe neîmpovărată. Intenţiona 
să păstreze o singură jucărie - un pudel de pluş, alb şi 
pufos. 

În al doilea rând, Dolly decise că era momentul să pună 
în aplicare planul prin care urma să scape de fraţii 
Fisher... 

Boxer rămăsese la masă, admirându-şi noul sacou şi 
aşteptând să i se reumple cana de ceai. Văduva aduse 
ceainicul la masă şi le turnă amândurora. Decise că era 
momentul să-i spună ceea ce-şi repetase în cap toată 
noaptea. 

— Trebuie să-ţi mărturisesc ceva despre registre, Boxer. 
Vezi tu, te-am minţit. Ştiu exact unde sunt. 

Bărbatul păru profund şocat. 

— Adevărul este... Se opri teatral, prefăcându-se că-i 
păsa de sentimentele uriaşului naiv din bucătăria ei. 
Adevărul este că... Harry mi-a spus înainte să moară că 
apari şi tu în însemnările lui, alături de mulţi alţii. Ai putea 
da de necazuri serioase, dragule. Ai putea chiar să ajungi 
la puşcărie dacă registrele cad în mâna gaborilor. 

Boxer simţi un fior rece pe şira spinării. Nu-şi găsea 
cuvintele, aşa că o lăsă să continue. 

— Mi-am dat seama că Harry trebuie să fi folosit patru 
oameni la ultima lovitură: unul în faţă, trei în spate, altfel 
planul n-ar fi putut funcţiona. Dacă eu ştiu asta, atunci o 
ştiu şi poliţaii. Işi făcuse corect socoteala că nu va fi 
necesar să intre în explicaţii prea detaliate. Continuă pe 
acelaşi ton: Trei dintre participanţii la jaf sunt morţi, dar al 
patrulea e liber. Sunt convinsă că acesta din urmă fie a pus 
deja mâna pe registre, fie ştie unde sunt ascunse. 

Se opri să ia o gură de ceai şi să dea timp creierului 
greoi al fostului sportiv să proceseze informaţia şi să pună 
întrebarea corectă. Nu voia să-i spună totul dintr-odată, 
pentru ca povestea să pară mai autentică. 

— Cine crezi că este cel de-al patrulea complice, Dolly? 

Ezită, prefăcându-se că se gândea atent la ceea ce urma 
să spună. 

— Rămâne numai între noi doi, Boxer. Dacă îţi dau 
această informaţie, nu trebuie să mai afle nimeni. Trebuie 
să înţelegi că poate fi foarte periculos pentru tine să ştii 
ceea ce ştiu eu. 

— Jur. Poţi să ai încredere în mine. 

— Al patrulea om, cel care a scăpat din explozie, este 
soţul meu, Harry. Luă o nouă pauză ca să-i dea timp de 
gândire, iar peste câteva clipe urmă: Nu a murit. Am 
îngropat un alt membru al bandei, crezând şi eu ca toată 
lumea că era Harry. Acum însă ştiu că nu era el. Nimeni nu 
trebuie să afle că este în viaţă, înţelegi? Nimeni! Imi 
promiţi? 

Boxer îşi plesni coapsele cu palmele şi izbucni într-un 
râs tunător. 

— Sigur că-ţi promit! Ce tip extraordinar, bătrânul 
Harry, a scăpat! l-a dus de nas pe toţi. Clătină de mai 
multe ori din cap, uluit. Ce întorsătură neaşteptată! 

Dolly îl apucă de mână, iar bărbatul îşi concentră din 
nou atenţia asupra ei. 

— Bucură-te aici, pentru că după ce ieşi din casă, mi-ai 
promis c-o să-ţi ţii gura. Vreau să fii de partea mea, de 
partea lui Harry. 

Boxer îi strânse la rândul lui mâna atât de tare, încât 
simţi că o podidesc lacrimile. O privi în ochi şi-i vorbi cu 
toată sinceritatea. 

— Pe viaţa mea, jur că n-o să spun nimic nimănui. Ştii că 
întotdeauna am fost de partea voastră. 

— Caută în buzunarul din interior al sacoului. 

Uriaşul se execută şi scoase un plic. 

— Două sute de lire sterline. De la Harry. Nu e decât un 
avans. 

Boxer nu deschise plicul, că nu avea nevoie. Dacă Dolly 
spunea că acolo erau două sute de lire, înseamnă că aşa 
era. 

— Sunt înapoi pe statul de plată, şopti el mulţumit, îl 
urmări îndepărtându-se pe aleea grădinii din faţă. 

Părea foarte mândru şi sigur pe el când îşi trase în jos 
haina şi-i salută din cap pe poliţiştii care o supravegheau. 
Reveni în salonul ei, mult mai curat şi mai ordonat acum, şi 
se lăsă să cadă pe canapeaua vandalizată, unde i se alătură 
rapid Wolf. 

— Hello, scumpule! 

Întinse mâna să-l scarpine pe burtică şi ridică ochii în 
tavan, încercând să-şi dea seama ce o aştepta în 
continuare. În opinia ei, în cel mult două zile, Boxer avea 
să se destăinuie cuiva. Odată ce zvonul era pe piaţă, fraţii 
Fisher urmau să afle şi ei, şi spera că asta avea să-i ţină, 
măcar o vreme, departe de ea şi de celelalte văduve, de 
frica represaliilor. 

— Încă mai ai atât de multe de făcut, îşi spuse. 

Scoase carneţelul elegant şi începu să scrie, în 
prescurtările criptate cu care se obişnuise. Trebuia să se 


e 385» 


ducă la bancă şi să verifice din nou registrele. Avea nevoie 
de o a patra persoană pentru organizarea jafului, şi spera 
să găsească acolo numele cuiva care s-o poată ajuta şi în 
care să aibă încredere - deşi, îşi dădea seama că ar fi fost 
dificil dacă era un bărbat. Nu numai că ar fi trebuit să-l 
convingă să li se alăture, dar respectivul trebuia să 
accepte ordine din partea ei. Al doilea punct al planului 
era să-l găsească pe cel care scăpase din tentativa eşuată 
în care-şi pierduseră viaţa cei trei. Dacă Fisherii îl găseau 
primii, ar fi aflat că Dolly minţise despre supraviețuirea lui 
Harry şi ar fi venit să-i facă felul. Spera din tot sufletul că 
tipul cu pricina plecase în străinătate şi n-avea de gând să 
revină vreodată. În sfârşit, se impunea să le informeze pe 
Linda şi pe Shirley despre conţinutul discuţiei cu Boxer. 
Trebuia ca ele să fie la curent cu stadiul planurilor ei, ca să 
rămână în alertă şi să se păzească. 

Dolly se uită la Wolf, care se făcuse covrig într-o 
crăpătură din tapiţeria canapelei şi dormea liniştit. Mai 
avea atât de multe de reparat, atât de multe de făcut ca să 
transforme casa într-un cămin în care să locuiască cu 
plăcere! Acum însă era obligatoriu să se ducă la mănăstire, 
conform programului obişnuit, altfel detectivii din maşină 
ar fi devenit suspicioşi. Deşi devenise foarte pricepută să 
scape de filajul lor, era conştientă că trebuia să le permită 
s-o urmărească netulburaţi dacă voia să le întreţină iluzia 
că totul era normal. Avea să fie dificil, dar simţea un 
entuziasm reînnoit. Cumva, complexitatea situaţiei îi dădea 
energie suplimentară. Îndrăznea să se simtă din nou în 
viaţă. Se întoarse şi aruncă un zâmbet spre fotografiile pe 
care Boxer le aşezase la loc pe placa de marmură a 
şemineului, exact în ordinea în care fuseseră. Nutrea 
senzaţia tot mai pregnantă că Harry era alături de ea. 
Închise ochii, ca să-l vadă mai bine, iar trupul i se încordă 
să-l cuprindă în braţe. 

Cu două nopţi înainte de jaf, când soţul ei venise în 
dormitor, ştiuse intuitiv că ceva era în neregulă. Ghicea 
întotdeauna când încheiase o afacere proastă sau când se 
vâra într-o combinaţie ce presupunea riscuri prea mari. 

Harry se învârtise fără ţintă prin casă, intrase şi ieşise din 
camere, se aşezase şi se ridicase din nou, făcuse cafea şi-şi 
verificase ceasul de nenumărate ori. Dolly era destul de 
înţeleaptă să nu pună întrebări, pentru că oricum el nu i-ar 
fi spus nimic. Nu mai făcuse dragoste cu ea de luni de zile, 
dar în acea noapte, când se strecurase în pat lângă ea, o 
posedase sălbatic, ceea ce n-o deranja. Adora atingerea 
lui, îi adora mirosul şi puterea. Rămăsese în braţele ei 
ghemuit ca un copil, apoi plecase să doarmă în camera de 
oaspeţi, iar ea stătuse ore în şir cu ochii deschişi, zâmbind. 
Chiar şi după douăzeci de ani o putea face să se cutremure 
în interior. Era mândră de forma lui fizică perfectă, fără o 
urmă de grăsime. Îl urmărea pe ascuns când făcea duş sau 
se bărbierea, admirându-i musculatura. 

Acum, îi era recunoscătoare pentru acea ultimă noapte 
împreună. Nimic altceva nu conta în ritmul frenetic pe 
care moartea lui îl imprimase vieţii ei. Se iubiseră atât de 
mult. Îşi aminti cu tandreţe cât de mulţumită era când îl 
vedea consultându-şi ceasul Rolex pe care ea i-l făcuse 
cadou, iar durerea o copleşi din nou. A doua zi, Harry se 
trezise devreme. Îi adusese o ceaşcă de ceai la pat şi o 
deşteptase cu un sărut tandru. 

— Bună dimineaţa, iubito! Hai, jos din pătuţ. Ne vedem 
mai târziu. 

„Mai târziu” nu mai venise. Harry al ei plecase pentru 
totdeauna, iar jigodiile alea de poliţişti nu voiau să-i dea 
ceasul înapoi. 


Linda se opri în faţa uşilor deschise ale grajdului 
transformat în atelier mecanic. Cunoscuse destui italieni 
ca să ştie că puştiul în salopeta pătată de ulei de maşină 
nu era Carlos, amicul lui Gino de la pub. Tânărul îşi bombă 
pieptul ca s-o impresioneze, dar îl puse la respect cu o 
privire dispreţuitoare. 

— Carlos! E o păsărică aici care zice că are treabă cu 
tine! strigă el, apoi se întoarse la lustruirea unui Jaguar 
spectaculos. 

Şeful garajului se afla într-un mic birou, vorbind la 

telefon cu Arnie Fisher, care urma să vină să-şi recupereze 
limuzina de lux. Aruncă o privire pe fereastră, dar n-o 
recunoscu pe Linda, aşa că acoperi receptorul cu mâna şi 
strigă că va veni în câteva minute. 

Carlos îi făcu o impresie bună. Purta o salopetă maro, 
deschisă în faţă aproape până la mijloc. Îl analiză în detaliu 
în timp ce se foia prin micul birou, vorbind la telefon. Avea 
ochii mari, întunecaţi şi misterioşi, un trup masiv, o faţă cu 
maxilarul proeminent, nebărbierit de câteva zile, şi o 
frunte lată, de poet, toate acestea dându-i un şarm 
necizelat. Nici nu apucase să discute cu el, dar se decisese 
să şi-l bage în aşternut. 

Când ieşi din birou, începu să se pisicească pe lângă el 
şi se prezentă drept Linda Pirelli. Îl întrebă dacă nu putea 
să arunce o privire la noul ei Ford Capri. 

— Îmi pare rău, duduie, îi răspunse bărbatul. Nu 
reparăm decât maşinile firmei sau ale clienţilor care au 
exclusivitate cu noi. 

Dând-o la o parte, se întinse pe o platformă mobilă şi se 
băgă sub Jaguar pentru o ultimă verificare. 

Linda se apropie de el şi se lăsă pe vine, având grijă ca 
fusta să i se ridice peste genunchi. Ştia că bărbatul avea 
acum vedere liberă spre chiloţeii ei roşii, mai ales că-şi 
crăcănase convenabil picioarele. 

— Ascultă-mă, Carlos, adevărul este că vreau să învăţ 
mai multe despre maşini şi despre reparaţii, ca să mă pot 
descurca singură la un moment dat. Pot plăti, dacă vei 
accepta să mă înveţi... 

Mecanicul se trase înapoi de sub maşină. O examină din 
cap până în picioare, încă întins pe platforma cu rotile. Era 
cam stridentă, chiar vulgară, dar îl avea pe vino-ncoa. Fără 
să se gândească prea mult, se trezi invitând-o în Jaguar, ca 
să-l însoţească într-un test. Linda se aşeză pe locul 
pasagerului rânjind, iar el nu se putu abţine să nu-i 
răspundă printr-un zâmbet complice - se purta ca o viţică 
neruşinată! 

Văduva îşi puse grijulie centura de siguranţă, dar Carlos 
nu se sinchisi cu asemenea detalii şi ieşi pe autostrada M4 

în mare viteză. Ştia că încerca s-o impresioneze, dar îi 
trebuiră peste 200 de kilometri la oră şi o oră de condus ca 
să reuşească. Era limpede că avea de-a face cu un as al 
volanului. Li tot freca pulpa când schimba vitezele, şi Linda 
nu făcu niciun efort să se dea mai încolo. Nu era mai înalt 
decât răposatul Joe, dar arăta mai bine şi părea chiar 
amabil. O mai atrăgea şi mirosul slab de deodorant banal 
pe care-l emana. Când se aplecă peste ea la o curbă mai 
strânsă, o convinse definitiv - urma să se distreze bine cu 
el! 

Inapoi la garaj, Carlos se ocupă de Fordul Capri şi-i 
dădu câteva lecţii de întreţinere minimală. O asigură că nu 
greşise cumpărând maşina, care avea însă nevoie de mici 
reparaţii. Se ocupă pe loc de o gaură din radiator, apoi 
curăţă bujiile, filtrele şi contactele, explicându-i ce făcea 
fiecare şi lăsând-o să facă unele intervenţii ea însăşi. 

Rămase lângă el tot timpul şi se umplu de ulei pe haine. 
Dorinţa ei neabătută de a învăţa cât mai mult în ora ce-i 
fusese alocată îl amuza copios. Insistă chiar să se bage cu 
el sub maşină, pe platforma rulantă de verificare. Carlos 
nu-şi dădea seama ce urmărea. Pe de o parte îi lansa toate 
semnalele de interes pentru o relaţie intimă, pe de altă 
parte părea sincer pasionată de motorul Fordului Capri. 
Patru ore mai târziu, cei doi erau tot acolo, lângă maşina 
care „torcea ca un pisoiaş”, în cuvintele mecanicului. În 
timp ce se spăla pe mâini cu o soluţie degresantă şi se 
ştergea, Carlos avu ocazia să mai admire o dată picioarele 
femeii ce se iţeau de sub maşină. „Frumoasă pereche de 
planetare”, trase el concluzia. Nu purta ciorapi, iar fusta i 
se ridicase aproape complet, lăsând la vedere chiloţii roşii, 
ce păreau de satin. Femeia împinse afară platforma şi se 
trezi între picioarele bărbatului, unde îi admiră umflătura 
impresionantă din pantaloni. Apoi îl privi direct în ochi. 

— Cât îţi datorez? 

— Plăteşti cash, sau altfel? râse el ajutând-o să se ridice. 

De această dată, fu rândul Lindei să conducă, cu Carlos 
pe post de pasager. Mecanicul nu scăpa din ochi 
temperatura lichidului din radiator, în timp ce Capri-ul se 

angaja vioi către cartierul White City. La un moment dat, îi 
făcu semn să accelereze. Motorul se ambală şi începură să 
câştige viteză - nouăzeci şi cinci, o sută, o sută douăzeci... 
Linda îi aruncă o privire îngrijorată, dar el nu avea ochi 
decât pentru picioarele ei. 

Ar fi trebuit să facă puţină curăţenie înainte de plecare, 
îşi spuse când Carlos intră în baie. Se strecură în dormitor 
şi-şi adună rapid lucrurile murdare, apoi scutură şi netezi 
cuvertura patului. Trase cu atenţie perdelele, apoi se 
întoarse în micul salon şi turnă două pahare mari de 
brandy. Duse unul în baie, unde Carlos se bărbierea cu 
aparatul de ras al lui Joe. Avea un trup perfect, cu 
musculatura bine definită, şi se frecă intenţionat de el 
când aşeză paharul pe marginea chiuvetei. Bărbatul nu 
reacţionă în niciun fel, iar ea se îndepărtă simțindu-se 
nedorită. 

Dădu băutura pe gât şi-şi mai turnă un rând. Nu prea 
ştia ce să facă în continuare, după ce-i semnalase atât de 
explicit dorinţa ei; pur şi simplu nu părea deloc interesat 
să-i rupă hainele şi să treacă la treabă. Auzi un zgomot şi, 
când se întoarse, îl văzu sprijinit de tocul uşii, cu brandy-ul 
în mână. Arăta chiar mai bine decât la prima impresie. 
Bărbatul ridică paharul în cinstea ei. În spatele lui se 
auzea curgând apa în cadă. „Dumnezeule, tipul ăsta chiar 
se simte ca la el acasă!” îşi spuse Linda surprinsă. Fără 
niciun comentariu, îşi turnă încă un rând şi se întoarse în 
baie. Îl lăsă să aştepte un moment, apoi îl urmă. Carlos îi 
examina colecţia de săruri de baie. 

— Care îţi place mai mult? Asta, sau asta? 

Dădu din umeri. În realitate, baia cu diferite arome 
saline n-o amuza în mod deosebit. Până la urmă, alese el o 
combinaţie, răspândi cristalele în apă şi se apropie de ea. 

— Vrei să facem dragoste, sau nu? îl întrebă direct. 

Bărbatul nu spuse nimic, dar începu să-i desfacă nasturii 
bluzei. 

„În sfârşit”, se gândi ea răsuflând uşurată. Îl trase mai 
aproape în timp ce încerca să scape de haine. Dumnezeule 
mare, de când nu mai simţise o asemenea excitație! 

Încercă să iasă din baie trăgându-l după ea, dar Carlos 
avea alte intenţii. Fără niciun avertisment, o luă pe sus şi o 
aruncă îmbrăcată în cada plină cu apă. Apoi, cu un rânjet 
carnasier, îşi dădu chiloţii jos şi păşi lângă ea. Contrastul 
dintre trupul bronzat al bărbatului şi conturul albicios al 
slipului fu ultima imagine de care avea să-şi amintească 
Linda. Era ca într-un vis minunat. 

Inspectorul principal Resnick se îndrepta către Sunshine 
Bread Company însoţit de Andrews şi de Fuller. Urmăreau 
o pistă ce i-ar fi putut conduce la furgoneta folosită în 
tentativa de jaf. Resnick era serios şi încordat, sperând din 
tot sufletul că, în sfârşit, obținuse un punct de plecare 
concret. Bravada ce-i servea drept carapace dispăruse, iar 
Fuller începu să discearnă rămăşiţe dintr-un poliţist 
autentic sub carcasa ratatului. Asta nu însemna că şeful nu 
era acelaşi umflat insuportabil. 

Fuller conducea maşina de poliţie banalizată cu energia 
unei mătugşici virgine, ceea ce până la urmă îl scoase din 
sărite pe Resnick. 

— Apasă pedala aia nenorocită, pentru numele lui 
Dumnezeu! Bagă sirena şi hai să ne mişcăm şi noi mai 
repede, că suntem pe urmele celei mai mari bande de 
spărgători din Anglia, nu mergem la picnic! 

La fabrica de pâine, un poliţist în uniformă asigura paza 
camionului suspect. Wally  Titherington, de la 
Criminalistică, lucra deja în interiorul cabinei, căutând 
amprente, în timp ce unul dintre colegii lui examina 
banchetele după fibre textile. Wally ridică ochii văzându-l 
pe Resnick. 

— Ăsta iar se crede într-un film de aventuri, bombăni el, 
având grijă să nu fie auzit. 

— Bună ziua! urlă inspectorul principal la managerul 
brutăriei. Am nevoie de un birou pe care să-l folosesc drept 
cameră de interogatoriu. 

— Cât îmi veţi mai bloca activitatea şi pe cine vreţi să 
interogaţi? întrebă omul, vizibil surprins. 

— Fiecare şofer, fiecare mecanic, fiecare muncitor din 

fabrică şi fiecare client al acestei parcări, începând cu tine. 
Oricine a intrat în contact cu acest camion prezintă 
interes. Subinspectorul Adrews va amprenta pe toată 
lumea, ca să evităm eventualele confuzii. 

Chipul responsabilului se împurpură de enervare. 

— Avem de-a face cu un caz extrem de important, vă rog 
să ne înţelegeţi, interveni conciliant Fuller. Cu cât începem 
mai repede, cu atât mai repede scăpaţi de noi şi vă puteţi 
vedea de treabă. 

nene e PPP rome 

Resnick aruncă o privire prin vestiarul femeilor cu 
mâinile înfipte în şolduri, pufăind aprig din ţigară. Încerca 
să treacă peste inconvenientele aşa-zisului birou care-i 
fusese oferit. 

— Dacă avem puţin noroc, le prindem aici la patru, când 
vin să se schimbe înainte să plece acasă, ce părere ai 
Andrews? Poate vezi prima femeie dezbrăcată în carne şi 
oase din viaţa ta. 

Tânărul poliţist se abţinu de la comentarii. Avea 
mânecile murdare de cerneală de la amprentare. 

— Ai văzut în ce hal arăţi? Cum naiba reuşeşti să te 
îmbraci aşa dimineaţa? Sper că ştii cum se iau amprentele, 
da? 

— Da, domnule comandant. 

— Trebuia să verific, după ce am văzut că nu poţi să 
urmăreşti o babă care iese să-şi plimbe potaia! 

Resnick se apropie de Andrews, care-şi reprimă un acces 
de greață când îi simţi mirosul de transpiraţie stătută. 

— Centrala a primit o sesizare de la o vecină a văduvei 
că doi tineri i-au aruncat hamburgeri şi pahare de 
milkshake în grădină. Încă un incident ca ăsta, şi ajungi la 
rutieră! Ai înţeles? 

— Am înţeles, domnule comandant, răspunse polițistul 
încercând să-şi ţină respiraţia. 

Fuller îi făcu un semn complice imediat după ce 
inspectorul principal se întoarse cu spatele. Ştiau amândoi 
că Resnick încerca să-şi verse nervii pentru că i se pusese 
la dispoziţie tocmai vestiarul femeilor drept birou pentru 

anchetă. 

Dolly se îndreptă către apartamentul din subsol al 
Lindei, după ce îi spusese şoferului de taxi s-o aştepte. Îşi 
înfipse degetul în sonerie până ce ocupanta îşi făcu 
apariţia din dormitor. Înăuntru, Linda trăi adevărate 
momente de panică la sosirea văduvei. Se uită la corpul 
frumos şi transpirat al lui Carlos simțindu-se de parcă ar fi 
prins-o maică-sa cu un tip. 

— Să nu faci niciun zgomot, îl imploră cu degetul la 
buze, apoi se înfăşură într-un cearşaf. 

Dolly dădu buzna pe uşa întredeschisă. 

— De ce naiba nu răspunzi la telefon? îmbracă-te 
imediat. Trebuie să stăm de vorbă toate trei la 
ascunzătoare, urgent. 

Din dormitor se auzi un zgomot, iar Dolly îngheţă cu 
ochii la uşă. Îi aruncă Lindei o privire de gheaţă. Era 
şocată la ideea că femeia se putuse consola atât de repede 
după decesul bărbatului ei şi furioasă la gândul terifiant 
că, într-un moment de beţie, proasta ar fi putut vorbi verzi 
şi uscate, inclusiv despre planul jafului. 

— E cineva cu tine? mârâi ea printre dinţii strânşi. 

— Nu contează. E mecanicul care mă ajută să pun la 
punct maşina pe care tocmai am cumpărat-o, nimic mai 
mult. 

Dolly o apucă strâns de încheietură, o trase mai aproape 
şi-i şuieră în ureche. 

— M-a văzut cumva? M-a văzut, târfă proastă ce eşti? O 
strânse şi mai tare şi o trase mai aproape, tremurând de 
furie. Ai cinci minute să te îmbraci. Te aştept în taxi. Apoi 
dispăru, trântind uşa după ea. 

Mahmură şi ruşinată, Linda începu să se îmbrace în 
grabă. 

— Ce s-a întâmplat, cine era? Cine te-a speriat aşa? 
Spune-mi, dacă te pot ajuta, încercă bărbatul s-o 
consoleze. 

— Nu sunt speriată! ţipă ea împingându-l deoparte. Şi 
nu e treaba ta cine era la uşă. Trebuie să plec, trebuie să 

plec. 

— Ai un tip, conchise Carlos furios. Ai vrut să-i dai o 
lecţie culcându-te cu mine, nu-i aşa? 

Privirea rănită de pe chipul văduvei îi demonstră imediat 
că se înşela, aşa că îşi ceru iertare... prea puţin şi prea 
târziu. Cu lacrimi în ochi, Linda îi întinse cincizeci de lire 
sterline. 

— Îţi mulţumesc pentru ajutorul cu maşina. Poţi pleca 
acum. 

— Linda, Linda, n-am nevoie de banii tăi. Îmi pare rău 
pentru ce ţi-am spus mai devreme. 

Carlos îi închise pumnul peste bani, o strânse la piept şi- 
şi ceru iertare încă o dată. Linda îl privi adânc în ochi şi-l 
sărută apăsat. 

— Chiar trebuie să plec. Nu mă aştepta. 

Părăsi micul apartament înainte de a-şi termina fraza. 

În timp ce se îmbrăca, mecanicul observă fotografia cu 
faţa în jos de pe noptieră şi o întoarse. Nu-l recunoscu pe 
Joe Pirelli, dar era limpede că bărbatul reprezenta ceva 
pentru Linda. „Poate că totuşi are un soţ sau un iubit, până 
la urmă”, îşi spuse. Enervat, lăsă fotografia aşa cum o 
găsise şi se pregăti să iasă. În hol, văzând telefonul, luă un 
pix şi-şi notă rapid numărul pe dosul mâinii. Avea de gând 
să-l întrebe mai multe pe Gino despre Linda. 


Dolly se izolă într-un colţ al taxiului, privind pe fereastră 
şi nescoţând nicio vorbă până ajunseră la depozit. Linda 
era tulburată, ca un copil obraznic care ştia că greşise. „Ce 
naiba e cu ea? Dacă am nevoie de un futai, o fac şi gata, nu 
trebuie să-mi cer voie. Nu e treaba ei.” În acelaşi timp, se 
simţea teribil de vinovată. Se luptă minute bune, în tăcere, 
cu sentimentele confuze ce o dominau, dar se văzu 
obligată să admită că ceea ce trăia cu adevărat era o 
bucurie copleşitoare. Chiar îi plăcea de Carlos şi încă se 
mai simţea umedă între picioarele încrucişate, pe bancheta 
taxiului, cât mai departe de lidera grupului. Se uită pe 
furiş spre ea. „Oare de când nu şi-a mai pus-o?” se întrebă. 
Ce naiba găsise un armăsar focos ca Harry Rawlins la 

această femeie? Se ţinea bine pentru vârsta lui, deşi 
câteodată putea să se poarte foarte urât. Hotări pe loc că 
nu va mai accepta niciun fel de observaţii, insulte şi 
agresiuni fizice din partea lui Dolly, nici pe seama lui 
Carlos şi nici în alte privinţe. Îi va răspunde cu aceeaşi 
monedă de acum înainte... tot ce-şi dorea era să nu se mai 
simtă atât de vinovată. 

În aer plutea o tensiune aproape tangibilă, constată 
Shirley. Linda era ciudat de tăcută. Stătea cu capul plecat 
şi bâţâia nervoasă dintr-un picior, cu o privire mofluză. Nu- 
i adresase nicio vorbă lui Dolly, care nu era nici ea în toane 
mai bune. 

Tânăra decise să rupă tăcerea. Purta una dintre 
salopetele pe care i se ceruse să le cumpere pentru jaful 
armat, aşa că începu să se plimbe în sus şi-n jos, ca şi cum 
ar fi fost un model la o prezentare de modă. 

— Am găsit-o la reduceri! declară ea cu un zâmbet larg. 
Şi am cumpărat şi nişte espadrile, foarte confortabile 
pentru fugit. 

— Ah, exact ce-mi doream, o ironiză Linda. 

— Am cumpărat şi trei măşti de schi, aşa cum mi-ai 
cerut. Începu să caute prin pungile de cumpărături. Uite- 
le, una roşie, una albastră şi una neagră, ca să ne putem 
recunoaşte între noi. Pentru tine, Linda, am luat roşie, 
gândindu-mă că face un contrast frumos cu părul tău 
negru. 

— Mersi, scumpo. O să fie grozavă iarna pe sub arcadele 
de la gară. Îţi îngheaţă oasele în fundătura asta când e 
deschisă uşa. 

Dolly se uita de la Shirley la Linda şi înapoi, nevenindu-i 
să creadă cât de proaste erau. 

— Roşu? Ce fel de tâlhari ar purta măşti roşii? lar 
salopeta pe care ţi-ai pus-o pe tine e mult prea mică. 

— E perfectă, răspunse tânăra întorcându-se şi netezind 
materialul strâmt peste liniile ei perfecte. 

— Salopete de lucru, am spus! Salopete mari, urâte, 
care să atârne pe noi. Trebuie să dăm impresia că suntem 

bărbaţi. Aşa, îţi pot vedea fiecare rotunjime a corpului, ca 
să nu mai vorbim de nenorocitele de glezne. 

Lui Shirley i se făcuseră nenumărate complimente pe 
această temă. 

— Ce-i cu gleznele mele, ţi se pare ceva în neregulă? se 
indignă ea privindu-şi picioarele. 

— Că le pot vedea, de pildă? o repezi Dolly. Ai modificat 
salopeta asta ca să-ţi pui în evidenţă bustul şi ai adăugat 
buzunăraşe peste tot. Pentru ce? Pentru ruj? i-am spus... 
salopete de culoare neagră, cu cel puţin trei sau patru 
măsuri mai mari, pentru că va trebui să le căptuşim. Pe 
dedesubt o să avem haine normale, şi trebuie să ne putem 
schimba rapid. Astea pe care le-ai cumpărat tu sunt inutile, 
complet inutile! 

Shirley ştia că greşise, aşa cum era conştientă şi Linda, 
dar dacă aceasta din urmă alesese calea confruntării 
înciudate, tânăra încercă imediat să-şi corecteze erorile. 
Ridică masca mare, neagră, pe care o cumpărase şi şi-o 
trase pe cap. 

— Dar de asta ce spui, şefa? Uite, e destul de mare ca 
să-mi acopere şi părul. 

Dolly îi smulse masca de pe cap, luând şi o şuviţă de păr. 

— Găurile pentru ochi sunt prea mari, şi n-avem nevoie 
de găuri pentru gură. Ţi se văd rujul şi bronzul artificial. 

Shirely lăsă privirea în jos. Ştia că toate criticile erau 
îndreptăţite, dar pierduse două zile orbecăind prin 
magazine, de la Harlow la Windsor şi chiar pe autostrada 
M1. Îşi scoase tristă salopeta. „Douăzeci şi cinci de lire 
aruncate pe apa sâmbetei, chiar şaptezeci şi cinci, dacă le 
punem pe toate trei”, îşi spuse. 

Linda ascultase tirada lui Dolly din pragul bucătăriei, 
rozându-şi unghiile. Deşi era dincolo de orice îndoială că 
excursia la cumpărături a lui Shirley fusese un eşec total, 
ea era cea care-i stricase dispoziţia văduvei lui Harry, ceea 
ce-i sporea vinovăția. Nu suficient cât s-o apere pe 
puştoaică, dar aproape. Se hotări să facă nişte ceai. 

Văzând că Shirley era în pragul lacrimilor, Dolly decise 
să schimbe abordarea. 

— Coase complet gura şi îngustează puţin fantele pentru 
ochi. Atunci o să fie foarte bune. Vopseşte-le şi pe celelalte 
în negru, şi putem spune că avem prima piesă din 
echipament. Dar mi-e teamă că salopetele trebuie 
înlocuite. După ce cumperi unele adecvate, scoate-le 
etichetele şi arde-le. 

— Şi cu espadrilele cum rămâne? întrebă Shirley, 
înțelegând că prin acele cuvinte Dolly îşi exprimase 
regretul pentru insultele de mai devreme. 

— Vopseşte-le şi o să fie OK. Işi aprinse o ţigară. Veniţi 
lângă mine, amândouă. Nu v-am adus aici ca să vorbim 
despre modă. 

Se auzi clinchetul fierbătorului, şi Linda se ridică să 
pună ceaiul. În graba ei, îl împinse pe Wolf într-o parte, 
atrăgându-şi o privire mânioasă din partea stăpânei 
căţelului, care-l luă lângă ea. 7 

— Lasă ceaiul, stai jos! îi ordonă Dolly. Îşi deschise 
geanta şi scoase carneţelul. Avem probleme. Vi le voi 
expune pe rând, dar cel mai important e că am studiat mai 
atent planurile lui Harry şi mi-am dat seama că a folosit 
patru oameni la atacul transportorului, nu trei. 

— Patru? exclamară celelalte două la unison, părând 
derutate. 

— Patru bărbaţi, dintre care unul a scăpat, lăsându-i pe 
soţii noştri să se descurce cum or putea. Cele două femei îi 
sorbeau cuvintele, observă Dolly. Acest al patrulea om a 
fost adus din afara găştii, un şofer. Probabil că era la 
volanul camionului din faţă. N-am citit nimic despre el în 
presă, absolut nimic. Înseamnă că poliţiştii fie nu şi-au dat 
seama, ceea ce nu cred, fie sunt pe urmele lui. 

— Nu vor fi singurii! sări Linda în picioare, roşie la faţă. 
Nenorocitul! 

— Linda, te rog, murmură Dolly încercând să o readucă 
la ordine. 

— Nu! Am şi eu dreptul să vorbesc. Dacă omul ăla a stat 
şi s-a uitat cum a ars Joe al meu... dacă i-ar fi putut salva şi 
n-a făcut-o, îl omor cu mâinile mele! Jur că o fac! 

Dolly încercă s-o calmeze din nou, în zadar. Pricepu că 

avea de-a face cu o apucată care nu-şi putea ţine nervii sub 
control. 

— ÎL omor! Ţie poate că nu-ţi pasă de cum a murit 
bărbatul tău, dar... 

Dolly sări în picioare şi se repezi la ea într-o fracțiune de 
secundă, trăgându-i o palmă zdravănă peste obrazul stâng. 

— Niciodată să nu mai spui asta! Am văzut chiar astăzi 
cât de mult îţi pasă ţie, aşa că stai naibii jos şi nu mă mai 
întrerupe. 

Shirley nici nu mai îndrăznea să respire. „Dumnezeule, 
ce temperament are!” N-o văzuse niciodată atât de 
furioasă şi nu-i venea să-şi creadă ochilor. Iar acum stătea 
şi fuma, ca şi cum nimic nu s-ar fi întâmplat. Din spatele 
clăii de păr negru se auzi vocea stinsă a Lindei. 

— De ce sunt eu de vină tot timpul, de ce? 

Dolly trase un fum adânc în piept înainte de a-i 
răspunde. 

— Pentru că tu ai douăzeci şi şase de ani, eu am 
patruzeci şi şase şi tot eu plătesc facturile. Fă tu ceaiul, te 
rog, îi ceru lui Shirley, care rămăsese blocată, albă ca 
varul la faţă, apoi se întoarse spre victima ei, pe al cărei 
obraz se distingea urma palmei primite: Imi pare rău, n-ar 
fi trebuit să fac asta. 

Linda se ridică şi se îndepărtă înainte de a scoate vreo 
vorbă pe care s-o regrete ulterior. Dolly continuă de unde 
fusese întreruptă, ca şi cum scuzele adresate ar fi rezolvat 
situaţia. _ 

— Ştiţi ce înseamnă asta, nu-i aşa? Înseamnă că trebuie 
să mai aducem pe cineva în echipă. 

— Nu un bărbat. Dacă băgăm un tip, toată Londra o să 
afle ce punem la cale, interveni Shirley. A 

— De acord, de preferinţă nu un bărbat. În registre n-am 
găsit niciunul pe care să-l cunosc suficient de bine încât să 
am încredere, aşa că trebuie să mă mai gândesc. S-ar 
putea să trebuiască să amânăm lovitura până ce găsim 
femeia potrivită. 

— Of, dacă asta e tot ce ne trebuie, voi găsi eu o femeie, 
spuse Linda nerăbdătoare. 

— Eu voi găsi, îi închise gura Dolly. 

Era o chestiune prea importantă. Nici nu se punea 
problema ca altcineva să aleagă în locul ei. 

— Mă rog, tu eşti şefa. 

— Aşa este, iar dacă nu-ţi convine, ştii ce ai de făcut! 
Poţi să te întorci înapoi în pat, la mecanicul tău. Sunt 
convinsă că este un familist, iar dacă nu, sigur apare altul 
în cel mult cinci minute. 

Când ieşi din bucătărie, Shirley habar nu avea ce se 
discutase în absenţa ei, dar, când o văzu pe Linda 
repezindu-se către Dolly, se interpuse rapid, oferindu-le 
câte o cană de ceai. Incapabile să reziste rugăminţii din 
ochii fetei, cele două acceptară şi se îndepărtară din nou. 
Shirley se aşeză între ele. 

— Ai spus că avem „probleme”, la plural, spuse ea 
fluturând din mâini ca să alunge fumul oribil. 

— Fraţii Fisher vin tare peste noi şi n-o să se lase 
păgubaşi prea uşor. Au început cu mine. Mi-au distrus 
casa, iar data viitoare o să-mi distrugă faţa. După asta o să 
vină după voi, nu vă faceţi iluzii că scăpaţi. 

Intrarea celor doi mafioţi în scenă schimba totul şi era 
mult mai gravă decât micile lor certuri. Linda o putea lăsa 
baltă pe Dolly fără probleme, dar Tony Fisher ar fi sfâşiat-o 
în bucăţi dacă îndrăznea să-i întoarcă spatele. 

— Cei doi vor cu orice preţ registrele lui Harry şi nu vor 
accepta un refuz. Fără îndoială, al patrulea participant la 
lovitura ratată, despre care nu ştiu nimic, n-are niciun 
interes să mai apară pe-aici. Cred că şi-a luat de mult 
tălpăşiţa din ţară. O să dăm de el şi-o să-i aplicăm 
pedeapsa cuvenită. Deocamdată, e bine că nimeni nu-l 
poate găsi. 

Simţi nevoia să adauge această asigurare văzând 
durerea încă vie din ochii Lindei şi ura pentru laşul care 
fugise când ceilalţi dăduseră de greu. 

Shirley rupse prima confruntarea vizuală, lăsând ochii în 
jos, spre podeaua de beton murdară, înainte ca lidera 
grupului să-i poată vedea lacrimile. 

— Vom executa un jaf armat şi nu vreau ca vreuna dintre 

noi să fie rănită, continuă Dolly. Nu suntem nişte tipi bine 
clădiţi, ci nişte biete femei. Dar trebuie să începem să 
gândim ca bărbaţii. Boxer Davis lucrează acum pentru 
fraţii Fisher, şi pariez că deja răspândeşte zvonul. Când o 
să audă despre ce e vorba, cred c-o să ne lase în pace. 

Un zâmbet satisfăcut îi înflori pe buze, pe când celelalte 
două femei o aşteptau să continue. Shirley îşi aminti brusc 
de întâlnirea lor de la saună, când aflase despre raid 
pentru prima dată. Orice urma să spună, era sigură că va fi 
un şoc pentru ele. Nu se înşela. 

— l-am zis lui Boxer că cel de-al patrulea complice, cel 
care a scăpat, a fost Harry. Omul crede că soţul meu 
trăieşte şi, când le va raporta şefilor lui, aceştia vor trage 
concluzia că registrele sunt la el. E cel mai bun mod de a 
ne proteja, cel puţin pentru moment. Harry era singurul 
om care-i putea ţine în şah pe rechinii ăia, cu lucrurile pe 
care le ştia despre ei, de aceea l-am înviat. 

— Cum poţi fi sigură că Boxer o să le dea vestea? 

— Va vorbi. Niciodată n-a putut ţine un secret, mai ales 
dacă ia ceva la bord. I-am dat unul dintre costumele vechi 
ale răposatului meu soţ şi două sute de lire sterline, aşa că, 
beat sau treaz, se va simţi invincibil. Dolly îşi termină 
ceaiul şi-i întinse cana lui Shirley. Vă dau un semn când îl 
identific pe al patrulea membru al echipei. Îşi deschise 
poşeta şi scoase o hârtie împăturită pe care i-o întinse 
Lindei. Aveţi aici un număr sigur unde mă puteţi contacta. 
Este de la mănăstirea pentru care fac voluntariat o dată pe 
săptămână. Le puteţi lăsa un mesaj, şi măicuţele o să mi-l 
transmită. Memoraţi-l şi ardeţi-l. 

Fără niciun cuvânt de rămas-bun, luă cățelul în braţe şi 
plecă. 

— Eu nu mai am chibrituri, aşa că va trebui să-l înghiţi, 
îi spuse Linda lui Shirley. 

Tânăra citi de câteva ori cu voce tare numărul, apoi 
băgă foaia în gură, moment în care văzu că prietena ei se 
prăpădea de râs. 

— Ho, că glumeam! Era doar o glumă, Shirl. 

Ziua îi adusese prea multe emoţii bietei fete, care-şi 

pierduse temporar simţul umorului. 

— Câteodată n-o pot înghiţi deloc pe Dolly, şuieră Linda. 

— Cred că sentimentul e reciproc, veni replica pe care 
nu o aprecie ca deosebit de empatică. 

— N-ar trebui să ne vorbească de parcă am fi nişte copii 
handicapati. Cred că n-ai greşit aşa de rău cu salopetele 
acelea. 

— Ba am greşit! Sunt complet nepotrivite, o ştii foarte 
bine. Dolly avea toate motivele să fie furioasă. 

— Dar n-are dreptul să se răţoiască la noi şi să-mi tragă 
palme. Nu ea e şeful. 

— Te înşeli, chiar este şeful. Shirley vorbea pe tonul cel 
mai serios din lume. Dacă e să facem cu adevărat chestia 
asta... ea este şeful nostru. 

SE Ea SA ooeee 

În ghereta ei de la sala de jocuri mecanice din cartierul 
de bordeluri din West End, la ora zece, Linda era deja 
nervoasă şi plictisită, afişând un rânjet matol. Totuşi, 
indiferent cât de beată era, întotdeauna dădea restul 
corect. Charlie făcea de planton la intrare şi-i arunca 
priviri îngrijorate când o vedea că mai trage câte o duşcă 
din sticla de votcă. Se temea că dacă venea şeful şi o găsea 
beată şi pusă pe scandal aveau să fie concediaţi amândoi. 
Oftă şi zâmbi resemnat - dacă nu te poţi pune cu ei, fă-te 
prietenul lor. Aruncă restul de cafea din ceaşcă direct pe 
stradă, se apropie de ghereta casierei şi se uită pe gemuleţ 
la colega lui. Femeii îi luă câteva secunde să-şi focalizeze 
privirea, dar îl recunoscu. 

— Charlie, bătrâne prieten. Ce mai faci? 

Bărbatul ridică ceaşca goală de cafea şi făcu semn cu 
capul spre sticla de băutură. 

— Cară-te! şuieră Linda prin fanta pe unde dădea restul 
clienţilor. Dacă îţi dau ţie, toată lumea o să vină să-mi 
ceară. 

Izbucni într-un râs ca un urlet neomenesc, apoi îşi 
sprijini capul în mână şi începu să sforăie ostentativ. După 
câteva minute, Charlie nici nu mai putea spune dacă 
femeia dormea cu adevărat sau doar se prefăcea. Se 

pregătea s-o întrebe dacă se simţea bine, când Linda îşi 
înălţă capul şi-l fixă cu o privire oţelită. 

— Ştii ceva, Charlie, dragule? Chiar îmi place la nebunie 
locul ăsta. Păi, ce-ţi poţi dori mai mult? Avem copii minori, 
care intră cu acte false şi pică în labele pedofilului local... 
avem un beţivan care doarme pe scări... avem mai mulţi 
dealeri decât  drogaţi... iar singurii clienţi sunt 
prostituatele, peştii lor şi pariorii. Da, e minunat aici, 
Charlie! Noroc! mai strigă Linda înainte de a goli dintr-o 
înghiţitură restul sticlei de alcool. 

Când se întoarse la postul lui, bărbatul o văzu pe Bella 
O'Reilly care tocmai intra. Colega lui avea dreptate, 
clientela sălii de jocuri era formată din prostituate, peşti şi 
pariori. Bella le adusese ambele specii. Tânăra avea o piele 
neagră sclipitoare şi era îmbrăcată într-un top de satin 
strâmt, de culoare galbenă, şi blugi strâmţi negri. Pe umăr 
îi atârna o jachetă asortată. Deşi avea peste un metru 
optzeci, tocurile o făceau şi mai înaltă. Bella se opri în 
mijlocul sălii şi inspectă situaţia, imitată de peştele ei, 
rămas puţin mai în spate. Cap Slinos, cum i se spunea de 
obicei, începu să glumească cu doi chinezi, rotindu-şi 
pălăria în mâini şi admirându-şi inelele de aur masiv ce 
reflectau lumina vie a ecranelor. Charlie ştia că proxenetul 
aranja o afacere cu droguri. Îl avertizase de mai multe ori 
pe Cap Slinos să nu-şi mai exercite comerţul în sală, dar 
nenorocitul îi râsese în nas - un fel de strănut înecat de 
prea multă cocaină. Problema cu tipul ăla era că nu ştiai 
niciodată dacă râde cu tine sau de tine. Era un individ 
periculos, căruia îi plăcea să dea ture prin cartier călare 
pe Harley Davidsonul lui, iar fetele se temeau de el, cu 
excepţia celei care era numărul unu - Bella O'Reilly. 

Femeia începu să se plimbe printre maşinile de joc ca o 
vedetă rock care se lasă admirată de public, oprindu-se 
chiar să pună la punct doi puştani obraznici. Indiferent ce 
le spusese, efectul se văzu imediat. Cei doi părură 
îngroziţi, îşi cerură febril scuze şi ieşiră în grabă. 
Observând-o pe Linda în gheretă, prostituata îi adresă un 
zâmbet larg şi se îndreptă spre ea. Nu avea nevoie să-şi 

ceară scuze când trecea printre oameni, căci aceştia se 
dădeau singuri la o parte din calea ei. 

— Bella! strigă văduva. 

Cele două se cunoşteau de multă vreme, căci lucraseră 
în aceeaşi branşă, dar în ligi diferite. Bella era suficient de 
puternică pentru a se apăra singură şi nu se temea de 
nimeni. Linda, spre deosebire de ea, nu lucrase niciodată 
pentru un peşte, preferând o carieră pe cont propriu în 
domeniile sexului oral şi masturbării, refuzând contactul 
vaginal. În orice caz, asta se întâmplase cu mult înainte de 
a-l cunoaşte pe Joe. 

— Cum naiba suporţi să stai închisă acolo? 

— E izolată fonic, iar vodculiţa ajută, îi răspunse Linda 
râzând. Îmi place cum ţi-ai făcut părul, Bel. 

Podoaba ei capilară fabuloasă era tunsă acum destul de 
scurt, în stil Grace Jones. Purta încinsă pe frunte o bandă 
aurie care, deşi cumpărată de la o tarabă, părea că face un 
milion de dolari şi-i dădea alura unei prințese africane. 

— Cu ce te mai ocupi? o întrebă Linda. 

— Ca de obicei, nimic deosebit. Trei dansuri pe noapte la 
Z-Easy şi orice pot strecura printre ele. 

— Cum se face că te-ai întors în fundul ăsta de iad? 

— Doar mă cunoşti. Îmi mergea foarte bine, până când, 
într-o noapte, mi-am pierdut cumpătul cu un client şi l-am 
luat la bătaie. Nenorocitul era atât de beat, că nici nu mai 
putea să vorbească, dar punea labele peste tot, deşi nu 
plătise pentru tot tacâmul. Am încercat să scap de el şi, 
până la urmă, l-am trosnit. Mi-am recunoscut vina la 
proces, iar Cap Slinos mi-a plătit amenda, ca să nu ajung la 
pârnaie. 

— Deci îi eşti datoare. . 

— Da, până peste cap. li dau banul, apoi o să văd ce mai 
fac. Se pare că mi-a găsit un client, spuse Bella uitându-se 
spre proxenetul care discuta cu unul dintre chinezi şi arăta 
cu mâna spre ea. 

Linda îi deschise uşiţa casieriei ca să poată discuta între 
patru ochi. 

— Am auzit despre Joe şi vreau să ştii că-mi pare tare 

rău, murmură prostituata. Era un băiat de treabă şi vă 
potriveaţi de minune. Dacă ai nevoie de un mic împrumut 
sau de altceva, să-mi spui. În curând mă mut înapoi în 
vechiul apartament, aşa că o să pot veni să te vizitez mai 
des. Deocamdată stau la International. 

— Îţi mulţumesc. Chiar apreciez gestul tău. 

Peştele fluieră după Bella, care ridică mâna făcându-i 
semn să aştepte. 

— Te-ai lăsat de drogurile grele? 

Prostituata păru jenată pentru o clipă. 

— Mă confunzi, iubito. Cu asta se ocupa exul meu, care 
şi-a luat ultima supradoză acum trei luni... aşa că ştiu prin 
ce trebuie să treci, simţi nevoia să adauge. 

Ştiind că Bella consumase la greu heroină în trecut, 
Linda înţelese din cuvintele ei că reuşise să se lase. In 
orice caz, părea „curată”, chiar arăta surprinzător de bine. 
Se despărţiră după o ultimă strângere de mână. 

Imediat, Charlie îşi făcu apariţia lângă ea. 

— l-aş da şi eu un număr puicuţei negre, spuse visător, 
scărpinându-se între picioare şi mirosindu-se discret la 
subraţ. 

— Tipa asta ţi-ar da aşa un număr, că nu te-ai mai putea 
aduna de pe jos după aia. Şi dacă te holbezi prea mult la 
ea rişti să-ţi iei o scatoalcă, îi răspunse Linda râzând de 
naivitatea lui. 

— Oricum, nu mi-aş înfige pistonul în ea nici să mă 
roage, zise Charlie schimbând registrul. Sunt sigur că mi- 
ar da sculament. Şi prea seamănă cu un bărbat ca să fie pe 
gustul meu, adăugă el înainte de a se îndepărta. 

Linda se uită lung spre prietena ei, care ieşea cu clientul 
chinez. Văzuţi din spate, cu părul scurt, brunet, şi gecile 
lor de piele, era greu să-i deosebeşti. Rânji oarecum 
satisfăcută, apoi deschise sertarul şi scoase o nouă sticluţă 
de votcă. 

Arnie Fisher turnă două cupe de şampanie şi se îndreptă 
cu ele în mână spre canapeaua pe care stătea tolănit 
Carlos, răsfoind o revistă. Se aşeză lângă el şi-i puse mâna 
pe coapsă. Tânărul, acceptând paharul, îşi întinse braţul pe 
spătar şi-i făcu semn să se apropie. Umăr la umăr, ciocniră 
privindu-se în ochi, apoi băură din lichidul efervescent. 

Arnie era foarte spilcuit în costumul său nou de culoare 
crem. Se ridică, se admiră în oglindă, apoi, mulţumit de 
ceea ce văzuse, se întoarse spre Carlos şi-i adresă un 
zâmbet radios. 

— Vrei să-ţi comand şi ţie unul? Te-ar prinde foarte bine. 

Mafiotului îi plăcea foarte mult să-l îmbrace, ca pe o 
păpuşă de jucărie sau un animal lipsit de discernământ. Pe 
Carlos nu-l deranja chestia asta, din contra, chiar îi plăcea 
să fie răsfăţat. Acceptă cu un gest lasciv şi luă încă o 
înghiţitură. 

În acel moment, Gloria sună la uşă şi intră fără să mai 
aştepte răspunsul. Era şi ea pusă la patru ace, cu sânii 
enormi pe punctul de a-i sfâşia bluza mulată şi haina 
strâmtă a taiorului. Se sprijini de tocul uşii. 

— Boxer aşteaptă afară, vrea să stea de vorbă cu tine. 
Să-l las să intre, sau nu? 

O adora pe Gloria. Dacă ar fi fost heterosexual, ar fi avut 
o aventură cu ea. Se înțelegeau bine, căci femeii nu-i păsa 
dacă urla la ea. Se cunoşteau de ani de zile, de când lucra 
în barul topless de la parter, înainte ca vârsta să înceapă 
să-şi arate colții. Încă bătea destul de încet la maşină şi nu 
prea ştia să scrie corect, dar ţinea lucrurile în ordine şi 
arăta bine acolo, în spatele biroului de la recepţie. 

Secretara se apropie de sticla de şampanie şi-şi turnă 
nonşalant un pahar înainte de a i se alătura lui Arnie şi a 
se admira reciproc în oglindă. În opinia ei, Carlos era 
foarte arătos; nu înţelegea cum de se lăsa pipăit toată ziua 
de şeful ei. „Până la urmă poponarii sunt şi ei oameni, îşi 
spuse, întotdeauna gata să profite, dacă pică ceva.” Parcă 

ea nu s-ar fi lăsat pipăită dacă ar fi primit costume din 
mătase naturală şi maşini de lux! Da, Carlos scotea un ban 
bun de pe urma lui Arnie, mai ales de când îi asigura şi 
service-ul maşinilor la garajul lui. Se întrebă cât va dura 
această idilă. În general, favoriţii nu rezistau mai mult de 
două luni, însă mecanicul acesta şmecher se ţinuse pe 
poziţii şi încă părea bine înfipt în şa. lar dacă s-ar fi 
întâmplat ca şeful ei să fie cel sedus şi abandonat, ei bine, 
ea era acolo ca să-l consoleze. 

— Mă car acasă, anunţă dându-şi paharul pe gât. Ce fac 
cu Boxer? îl trimit la plimbare, sau îl primeşti? 

Carlos se ridică să plece. 

— Stai. E doar amărâtul de Boxer Davis, nimic serios. 
Bagă-l înăuntru, îi ordonă Arnie Gloriei. 

Femeia flutură din mână în cadrul uşii, şi fostul sportiv 
apăru. În prima clipă, aspectul lui îl luă prin surprindere 
pe Arnie. Se tunsese şi-şi aranjase o freză într-o parte care- 
i scotea în evidenţă urechile clăpăuge, dar ceea ce-l izbi 
cel mai tare fu costumul aproape decent pe care-l purta 
Boxer. 

— Ia zi, ce ai pentru mine? îl abordă direct, aprinzându- 
şi o ţigară. 

Zdrahonul dădu drumul unui şuvoi de vorbe. Fusese la 
casa văduvei, avea multe informaţii, care valorau o 
grămadă de bani, dar ar fi preferat să i le spună între 
patru ochi. Aruncă o privire furişă spre Carlos, sperând că 
acesta se va simţi şi va părăsi încăperea. 

Arnie îl trimise pe mecanic să mai aducă o sticlă de 
şampanie de la bar. Boxer se aşeză fără să fie invitat, ceea 
ce iarăşi îl surprinse, căci niciodată nu-şi lua astfel de 
libertăţi cu vreunul din fraţii Fisher. Era limpede că omul 
se simţea foarte sigur pe el, dar preferă să nu-l taxeze 
încă, aşa cum ar fi meritat. Era mai mult curios să audă ce 
avea de spus. 

— Am veşti despre Harry Rawlins, domnule Fisher. I-am 
recâştigat, cu mari eforturi, încrederea lui Dolly. Femeia 
mi-a spus totul. Lăsă o pauză de efect, îşi bombă pieptul 
uriaş şi trânti bomba: Trăieşte. Harry Rawlins este în viaţă. 

Fu rândul lui Boxer să fie luat prin surprindere de 
reacţia lui Arnie. Acesta se lăsă pe spate în fotoliul 
directorial din spatele biroului, îşi scoase ochelarii şi 
izbucni busc într-un hohot de râs ascuţit. Apoi ridică ochii 
şi-l fixă pe gigant cu o privire plină de venin. 

— Trăieşte pe naiba! Te joacă pe degete, nerodule! 

— Vă spun adevărul, domnule Fisher. Mi-a oferit să 
lucrez din nou pentru el. Mi-a dat şi un sacou mai vechi, 
pentru că vrea să arăt respectabil când îl reprezint. 

— Chiar eşti demn de milă, măi băiete. Am fost la 
nenorocita lui de înmormântare, cu poliţaii lângă mine. Pe 
cine crede ea că păcăleşte? Am văzut când a fost îngropat! 

— Nu era el în sicriu. 

Arnie sări în picioare, făcându-l pe omul bun la toate să 
tresară. 

— Era chiar el! Tu, în schimb, tu eşti terminat. Terminat, 
mă auzi? Ai avut o şansă şi ai dat cu mucii în fasole. Dă-tți 
jos zdreanţa asta de costum şi treci la bar să ştergi pahare, 
că de altceva nu eşti bun. Şi ai grijă când te mai întâlneşti 
cu mine zilele astea. Cum îţi permiţi să dai buzna aşa în 
biroul meu şi să te aşezi ca la tine acasă? Păzea, că sunt cu 
ochii pe tine! De târfa aia bătrână o să mă ocup personal. 
Vom vedea dacă nenorocitul de Harry e încă în viaţă. Il 
dezgrop cu mâinile mele, dacă trebuie! 

Boxer se ridică fierbând de furie pentru modul în care 
era tratat. Închipuitul acesta mititel îl umilea, îl făcea să se 
simtă inutil. Ei bine, el nu era inutil. Cu Harry înapoi de 
partea lui, avea să-l măture pe acest poponar împuţit de pe 
faţa pământului. 

— Vă spun un singur lucru, domnule Fisher, zise el 
încercând să sune calm şi ameninţător: Tony i-a distrus 
casa, şi asta nu i-a plăcut deloc lui Harry. Fără să-l bage în 
seamă pe Carlos, care se întorsese cu şampania, Boxer 
continuă: Harry e plin de draci, mai ales pentru ce a făcut 
Tony în camera copilului, puteţi să-i transmiteţi asta. Nu 
eu sunt cel care trebuie să-şi apere spatele. Mie mi-l apără 
Harry, aşa să ştiţi. 

— Dispari, şuieră Arnie. 

Ochii aproape că-i săreau din cap de nervi. Carlos 
rămăsese stingher în mijlocul camerei, cu şampania în 
mână, ca o piesă de schimb într-un depozit gol. Înţelese că 
Arnie era pe punctul să facă explozie, aşa că lăsă sticla 
deoparte şi îl cuprinse pe după umeri, într-un gest tandru. 
În prima clipă se trezi împins violent, dar apoi mafiotul îşi 
luă seama. 

— E un moment nepotrivit, dragule. Nu acum. 

Când ajunse la ascunzătoare, Shirley o găsi pe Linda 
tronând pe cutiile portocalii cu o mutră de groază, mânjită 
cu rimel şi ruj pe toată faţa. Se repezi la ea. Dacă Tony 
Fisher îi făcuse ceva indescriptibil? 

— Sunt bine, n-am nimic. Te rog doar să nu vorbeşti 
prea tare, simt că-mi plesneşte tărtăcuţa. 

— Când poţi, explică-mi şi mie ce căutăm aici. Ştii că nu 
avem voie să organizăm astfel de întâlniri fără ştirea lui 
Dolly. Ce s-a petrecut atât de important? 

Bella ieşi din oficiu şi-i întinse Lindei o cană de cafea. 
Shirley rămăsese cu gura căscată. 

— Ceai? o întrebă negresa. 

Tânăra nu-şi găsea cuvintele. Cine era această femeie? 
De ce era aici? Şi, cel mai important, ce naiba apucase 
Linda să-i spună? 

— Ea este Bella şi va fi cel de-al patrulea membru al 
echipei noastre. 

Gura lui Shirley se deschise şi mai tare, iar Linda începu 
să râdă de mutra ei ridicolă. 

— Hai, nu te mai sclifosi. Prietena mea are un suflet de 
aur şi muşchi de oţel. Este exact ce ne trebuia. Ştiu la ce te 
gândeşti, dar sunt sigură că Dolly va fi fericită s-o 
cunoască. lar dacă nu, puţin îmi pasă. Fata asta valorează 
cât zece ca ea. În plus, nu trebuie să-i faci un desen ca să 
priceapă ceva, deci face cât zece mii ca tine! 

— Dolly o să-şi iasă din minţi, Linda. O ştii foarte bine. 

— Bella e la fel de îndreptăţită să-i pape banii ca oricare 
dintre noi. Merită şi ea un dram de noroc, măcar o dată în 
viaţă... mai e şi văduvă, ca noi. Dolly o s-o adore. 

Auziră  lătratul ascuţit al lui Wolf şi  mârâitul 
inconfundabil al ciobănescului german de alături. Cele trei 
femei îşi îndreptară concomitent ochii spre uşă, apoi 
Shirley o luă spre oficiu, trăgând-o pe Bella după ea. 

— Te descurci cu ea cum ştii. Eşti pe cont propriu acum, 
îi aruncă Lindei din mers. 

Aceasta din urmă îşi apăsă mâinile pe tâmple, dorindu-şi 
din răsputeri să scape de durerea de cap. 

Dolly îl lăsă jos pe Wolf şi dădu buzna în depozit. 

— Ce s-a întâmplat? Eşti bine? Ce este? întrebă ea 
îngrijorată. 

Când Linda ridică capul şi emană un iz puternic de 
băutură, îngrijorarea lui Dolly se transformă în furie. 

— Eşti beată! Ai convocat o reuniune de urgenţă pentru 
că ţi s-a terminat votca? 

Shirley urmărea toată scena prin uşa întredeschisă a 
oficiului. Nu o văzuse niciodată pe Dolly atât de răvăşită. 
Nu era machiată deloc, părul îi era nespălat şi părea 
extenuată; chipul îi atârna cu o privire pierdută. Văduva îşi 
arăta pe deplin vârsta, era chiar mai bătrână decât mama 
ei. „Adică, mi-ar putea fi mamă”, avu tânăra o revelaţie. 

— Nu sunt beată deloc. Am luat o duşcă sau două, dar 
nu sunt beată. 

În orice caz, era suficient de beată ca să nu priceapă în 
ce situaţie se afla. Shirley putea vedea cum lui Dolly i se 
umflau venele pe gât. 

Înainte ca Linda să poată deschide gura din nou, Bella 
ieşi din mica bucătărie. Statura ei înaltă, impunătoare, nu 
o impresionă cu nimic pe şefa echipei, care îi zâmbi şi se 
îndreptă spre ea cu mâna întinsă. Shirley o văzuse pe Dolly 
când se repezise la Linda mai devreme în aceeaşi zi - 
parcă sancţionase un copil obraznic. Acum atitudinea ei 
era cu totul diferită, avea ceva de-a dreptul bărbătesc în 
ea, ca şi cum situaţia necesita un supliment de hotărâre. 
Privirea îi zbura între cele trei femei. 

— Ea cine dracu' mai e? 

— Numele ei este Bella, răspunse Linda, îmboldită de 
curajul pe care i-l dădea băutura. 

— Şi ce caută aici? 

— Vrea să intre în echipă. Ai spus că mai avem nevoie de 
un om, şi eu i-am zis ei şi... 

— Ce anume i-ai spus? 

Dolly încerca din răsputeri să-şi menţină stăpânirea de 
sine. 

— Totul. I-am povestit tot, când a venit pe la mine la sala 
de jocuri. Uită-te la ea, este perfectă. 

— Tu eşti băgată în asta? se repezi Dolly la Shirley, 
întrerupându-i tirada Lindei. 

— Eram în pat când m-a sunat. N-am niciun amestec, 
sunt la fel de şocată ca şi tine. 

— Taci naibii din gură, Miss Pătlăgică, şi lasă-mă să 
vorbesc, se răsti Linda la ea. 

— Ai vorbit destul! interveni Dolly, care făcea eforturi 
supraomeneşti să n-o plesnească din nou. Adună-ţi 
lucrurile, ia-ţi cioroaica şi dispari de aici! 

— Stai, lasă-mă să-ţi explic. 

— Ce să-mi explici? Să-mi explici cum te-ai îmbătat şi-ai 
dat sfară-n ţară că urmează să jefuim un transport de 
bani? Câte curve ai mai chemat aici? Vreau să pleci, 
imediat! 

O apucă de braţ şi încercă s-o târască spre ieşire. De 
această dată, încurajată de alcool, Linda opuse rezistenţă. 

— Ţi-am adus răspunsul la toate problemele noastre, iar 
tu îţi baţi joc de mine, băbătie încuiată! 

Bella apăru parcă de nicăieri, o trase brusc deoparte pe 
Linda şi-i dădu o palmă puternică peste faţă. In tăcerea ce 
se lăsă, negresa şi Dolly se înfruntară din priviri, fără un 
cuvânt, minute bune. Apoi, Bella deschise gura pentru 
prima dată. 

— Ascultaţi, dacă vreţi să vă păruiţi, n-aveţi decât, dar 
nu pe spinarea mea. Vocea îi era calmă, egală, dar ochii ei 
aruncau flăcări. Doamnă Rawlins, consideraţi că am uitat 
tot ce am aflat. Nu e treaba mea şi n-o să povestesc 
nimănui. Mulţumesc pentru cafea. 

Acestea fiind spuse, îşi adună geanta şi se îndreptă spre 
ieşire. 

— O secundă. 

Vocea lui Dolly o făcu să se întoarcă. 

— Cu mine vorbiţi, doamnă Rawlins? o întrebă cu un 
uşor dispreţ în voce. Vreau să ştiţi că nu mă numesc nici 
cioroaică şi nici târfă. Şi n-am venit aici ca să vă iau locul, 
ci pentru că am fost invitată. Fetele astea două vă cred 
nebună, probabil. Eu, nu. Ştiu ce puneţi la cale şi nu aş fi 
venit aici dacă n-aş fi crezut că aveţi o şansă. Câte femei 
din Londra ar fi capabile de aşa ceva? Mai mult, câte 
credeţi că ar avea curajul să se bage? 

Cum Dolly nu răspundea, Bella se întoarse spre Linda şi- 
i spuse să-şi strângă lucrurile. 

— Stai aşa, ce-ai aflat despre planul meu? 

— Nimic, îi răspunse Bella pe un ton sarcastic. Am o 
memorie de doi bani. Dacă vrei să vii cu mine, Linda, te 
conduc acasă. 

Linda se înfipse între cele două ca un copil care încearcă 
să-şi împace părinţii certaţi. R 

— Te rog, am făcut-o cu cele mai bune intenţii. Imi pare 
tare rău. Nu poţi renunţa acum, te rog, nu din cauza mea. 
Dolly, te implor, n-o lăsa să plece. E omul care ne lipsea, 
ştiu că este. 

— Ai mai vorbit şi cu altcineva? 

— Nu, îţi jur că nu. 

— Ce părere ai, Shirley? 

Tânăra fu surprinsă că i se cerea părerea. Nu o cunoştea 
pe Bella şi era, la rândul ei, supărată că Linda lucrase pe la 
spate, dar încă nu-şi pierduse încrederea în ea. 

— Îmi face o impresie bună, răspunse după un moment 
de reflecţie. Iar acum, dacă ştie totul, nu văd de ce n-am 
primi-o. 

— Eşti măritată? o întrebă Dolly pe Bella. 

— Nu am niciun fel de obligaţii, doamnă Rawlins. Umblu 
prin cluburi şi mai agăţ ce pot pe lângă. 

— Ţi-a spus că vom folosi arme de foc? 

— Da. 

— Ştii să conduci? 

— Da. 

Dolly şi Bella se măsurară din nou din priviri. De această 
dată însă, nu erau ca două femele alfa concurând pentru 
conducerea haitei. Acum, în ochii lor se citea respectul 
reciproc. Într-un târziu, femeia uşoară rupse tăcerea 
apăsătoare cu o glumă. 

— Ştiu şi să cânt o melodie porcoasă la acordeon. 

Dolly se văzu nevoită să-şi cenzureze un zâmbet. Avea în 
faţă o femeie puternică, sigură pe picioarele ei, care nu 
accepta să fie jignită de nimeni. În acelaşi timp, părea 
isteaţă. Ar fi putut reprezenta un atu pentru echipă. Linda 
şi Shirley îşi înlănţuiră mâinile, aşteptând decizia liderului 
lor. 

— Bine, Bella... poţi să-mi spui Dolly. 

12 


Criminaliştii îl informară pe inspectorul principal 
Resnick că bara din spate a camionului de pâine fusese 
ranforsată cu o tijă groasă de oţel, destul de puternică 
încât să reziste la impactul cu furgonul de valori. De altfel, 
încă se mai vedeau urme de vopsea pe metal. Fără nicio 
umbră de îndoială, acesta era vehiculul folosit în tentativa 
de jaf. 

Timp de cinci zile, la fabrica de pâine Sunshine se 
desfăşurase o investigaţie complexă, în timpul căreia 
amprentele fiecărui angajat fuseseră comparate cu cele 
găsite în autovehicul. Era o procedură lungă şi anevoioasă, 
dar inspectorului nu-i păsa. 

Până în prezent nu fuseseră găsite amprente care să 
conducă la persoane condamnate penal anterior, iar toate 
cele din camion aparţineau angajaţilor companiei, care nu 
aveau cazier. Pe de altă parte, cineva din cadrul fabricii 
trebuie să-i fi dat cheile lui Harry Rawlins. Cineva era 
corupt. În săptămâna când avusese loc atacul, 
managerului i se spusese că autovehiculul era la reparat, 
aşa că ancheta începuse cu mecanicii. Ambii negaseră 
orice implicare, desigur, şi niciunul nu fusese capabil să 
recunoască fotografiile suspecţilor. Unul dintre ei minţea, 
insista Resnick. 

— Îi prinzi după priviri şi după limbajul trupului, Fuller. 
Nu avem de-a face cu un geniu criminal, ci cu un 
amărăştean care s-a bucurat la două sute de lire şi se cacă 
pe el de când a aflat că toţi cei implicaţi în jaf au întins 
copitele. 

Exasperat de „instinctul” şefului său, polițistul mai tânăr 
protestase: 

— Mie mi se pare că n-are nimic altceva de făcut decât 
să-şi ţină bine pliscul, mai ales că Rawlins şi banda lui au 
mierlit-o şi nimeni nu-l poate da în gât. 

— Mai există şi al patrulea om, Fuller. Al patrulea poate 
arunca totul în aer, pentru că el are registrele. Ascultă-mă, 

e unul dintre mecanici, şi nu mă las până nu aflu care. 

Donald Franks stătea jos, în faţa lui Resnick, frământând 
în mâini o cârpă plină de ulei de maşină. Cu siguranţă ceva 
îl măcina. Polițistul îl lăsase să fiarbă o vreme în suc 
propriu şi acum se pregătea să înceapă interogatoriul, 
când sună telefonul. 

— Ce e? începu urlând, apoi vocea i se înmuie. Da, Alice, 
aşa voi face. Aşa voi face. Inchise şi i se adresă lui Fuller: 
Fii atent la ceas, colega. La patru trebuie să ajung înapoi 
la secţie. 

La câteva minute de la începerea discuţiei, polițistul 
descoperi că mecanicul nu era îngrijorat pentru că ar fi 
fost omul din interior al spărgătorilor, ci pentru că era 
chiulangiu. El şi celălalt mecanic îşi împărțeau treburile, 
apoi unul dintre ei, prin rotaţie, dispărea la pubul de la colţ 
pentru tot restul zilei. 

— Treaba se face întotdeauna, doar că nu-i destul de 
muncă pentru amândoi. Pe de altă parte, nici nu vrem să 
ne pierdem şi noi slujbele, înţelegeţi? 

— Cum adică „şi noi”? întrebă inspectorul principal, cu 
ochii îngustaţi la bănuiala unei piste interesante. 

— Vedeţi dumneavoastră, domnule, am fost trei la 
început. Len a fost dat afară acum trei luni. Eu şi cu amicul 
meu, Bob, ne agăţăm cu ghearele şi cu dinţii să nu păţim la 
fel. Vă rog din suflet să nu spuneţi nimănui. 

— Nu te mai miorlăi atâta! Nu dau nici două cepe 
degerate pe tine şi pe amicul tău şi nu-mi pasă dacă vă 
jecmăniţi patronul. Dar dacă nu-mi spui tot ce ştii despre 
fostul tău coleg, Len, poţi fi sigur că şeful tău o să afle cum 
i se scurg banii din buzunar. 

Franks îi povesti lui Resnick că Len Gulliver fusese 
suspectat de furt. Nimeni n-o crezuse, toţi se gândiseră că 
era metoda cea mai lejeră pentru patron să scape de el. 
După mai multe întrebări meşteşugite, inspectorul 
principal află că fiecare mecanic îşi făcuse o copie după 
setul de chei de la garaj, tocmai ca să poată fugi la pub ori 
de câte ori nu era prea mult de muncă. Aşadar, dacă 

managementul fabricii nu ştia că Gulliver avea cheile, 
acesta ar fi putut să-l ajute oricând pe Rawlins să fure 
camionul. Pentru prima dată după săptămâni de-a rândul, 
avea impresia că găsise un fir. Resnick îl dădu pe Len 
Gulliver în urmărire generală, pariind cu sine însuşi că 
acesta cunoştea identitatea celui de-al patrulea atacator. 

La domiciliul mecanicului n-o găsiră decât pe soţia 
acestuia, de la care aflară că nu mai erau împreună, însă 
rezervele ei iniţiale ridicau anumite suspiciuni. Tot bătea 
câmpii despre fabrica de pâine care-l trata pe Len mai rău 
decât pe un câine vagabond. 

— A lucrat cincisprezece ani pentru ei şi l-au dat afară 
aşa, fără nicio explicaţie. L-au azvârlit ca pe o cârpă veche. 
Au inventat nişte minciuni cum că l-ar fi prins cu mâţa-n 
sac, dar nu-i plăteşti cuiva două sute de marafeţi ca să 
plece fără scandal dacă a furat, nu? N-am dreptate? 

Bănuind că omul îşi luase tălpăşiţa şi că nevastă-sa îl 
acoperea, Resnick nici nu se mai obosi s-o întrebe unde se 
găsea soţul ei. Se pregătea să plece, dar o inspiraţie de 
moment îl făcu să-i arate setul de fotografii cu suspecți. 
Spre surprinderea lui, femeia îl recunoscu pe Joe Pirelli. 

— Da, l-am văzut pe aici. Avea nişte treburi cu bărbatu- 
meu. Şi ăsta - arătă cu degetul spre Rawlins - l-a aşteptat 
afară. Il puteam vedea de la fereastra bucătăriei, la volanul 
unui Mercedes gri-închis. 

Resnick simţi un gol în stomac. Se părea că doamna 
Gulliver chiar nu ştia nimic despre cariera infracţională a 
soţului ei. Abia aştepta să pună mâna pe Len Gulliver. 

— Unde este soţul dumitale acum? o întrebă. 

Doamna Gulliver începu să plângă şi arătă cu mâna spre 
sufragerie. 

Resnick intră în micul apartament şi împinse uşa cu 
mâna. 

— Nu încerca să faci vreo prostie, Len! urlă, apoi se opri 
brusc. Pe masa din centrul încăperii se afla un sicriu. 

— A murit de cancer în gât, o auzi pe femeie plângând în 
spatele lui. Măcar a murit repede, nu s-a chinuit... 

Erau înapoi de unde porniseră. Când ieşiră din bloc, 
Fuller nu se mai putu abţine: 

— „Nu încerca să faci nicio prostie, Len!”, îşi imită el 
şeful. O să rămână în istoria poliţiei... aşa ceva nu se poate 
inventa. 

Când urcară în maşină, Andrews îi spuse lui Resnick că 
Alice îl căutase de două ori prin radio. O dată ca să-i 
transmită că un informator poreclit „Dinte Verde” îl 
căutase, iar a doua oară fiindcă Saunders, comisarul-şef, 
se interesase de programul lui. 

— La naiba! Ţi-am spus să mă duci înapoi la staţie 
înainte de ora patru! 

— Era ceva important? zise Fuller făcând pe niznaiul. 

Ştia foarte bine că Resnick ceruse întâlnirea, nu doar ca 
să discute cazul, ci şi şansele sale de promovare. Ca toată 
lumea, bănuia că aceste şanse erau foarte mici. Acum, 
când mai şi întârziase la întâlnire, deveniseră nule. Îi făcu 
cu ochiul lui Andrews în oglinda retrovizoare. 

Inspectorul principal îi ordonă să-l ducă acasă la 
Rawlins, unde intenţiona să stea de vorbă cu ofiţerii de 
planton acolo. Fuller conduse încet pe lângă casa lui Dolly, 
din care perdelele trase nu lăsau să se iţească nicio rază 
de lumină, şi opri lângă maşina de supraveghere 
nemarcată. Hawkes aproape că sări prin tavan când văzu 
mutra lui Resnick la geam. Nu avea mare lucru de 
raportat, nicio mişcare, nimic... cu excepţia unui camion de 
mobilă care luase un pătuţ, o saltea şi o mulţime de alte 
lucruri din camera copilului. Autovehiculul fusese oprit şi 
controlat ceva mai departe de o patrulă în uniformă, care 
nu găsise nimic suspect. 

— Haidem înapoi la secţie. Sper că Dinte Verde are ceva 
mai bun pentru mine decât voi, gaşcă de incompetenţi ce 
sunteţi! 


Cu chipul la numai câţiva centimetri de faţa lui Tony, 
Arnie Fisher îi vorbea calm şi rar. Primul era pe deplin 
conştient că nu avea încotro decât să stea şi să asculte. 

— Ţi-am dat o treabă simplă. Cu douăsprezece mii de 

lire, trebuia să iei băutură în valoare de douăzeci de mii şi 
s-o aduci aici. Nimic violent. Nu trebuia să i-o tragi 
nevestei tipului cu care încercăm să facem afaceri. Ce 
naiba se petrece în tărtăcuţa ta, băiete? întrebă Arnie 
bătând cu vârful arătătorului în tâmpla fratelui său. Ce 
anume te împinge să faci numai tâmpenii? 

— Era o blondă apetisantă, cu ţâţe mari, care nu s-a 
plâns când am pipăit-o niţel. Pe chipul lui Tony se lăţi un 
zâmbet. În schimb, porcul de bărbatu-său avea ceva de 
obiectat. I-am dat un pumn când nu se aştepta şi a căzut ca 
un sac de cartofi. 

— Apoi? 

— Recunosc, când am plecat am lovit Jaguarul, la ieşirea 
din parcare. Partea bună este că i-am boţit BMW-ul 
nenorocitului ăluia din Manchester. Carlos îl repară fără 
probleme. Ascultă-mă, Arnie, se însufleţi Tony, gaborii 
erau pe urmele mele, cu sirene şi girofaruri şi tot tacâmul. 
Am reuşit să scap de ei. N-a fost rănit nimeni, camionul cu 
băutură s-a întors la Londra neatins, iar eu mi-am salvat 
fundul - de ce să ne mai facem griji? 

— Poate pentru că băieţii din Manchester n-o să mai 
facă niciodată afaceri cu noi? strigă Arnie începând să-şi 
piardă cumpătul. De aceea trebuie să ne facem griji, 
pentru că pierdem nişte clienţi buni! 

— Dă-i dracului pe labagiii ăia din Manchester! pufni 
Tony răsturnându-se pe spate în fotoliu. N-ar trebui să-ţi 
faci griji pentru contractele mărunte cu nordicii, dragul 
meu. Poate că ar fi cazul să te gândeşti mai mult la ditamai 
afacerea Rawlins, care îţi bate la uşă! 

— Crezi că eu nu sunt conştient de asta? urlă Arnie. De 
ce crezi că te-am trimis la Manchester? N-am nevoie de 
haosul tău aici, iubite frate. Am nevoie de calm, de creier, 
de un plan. 

Tony reveni în faţă, dintr-odată serios. 

— Dacă poliţia pune mâna pe registrele alea, noi doi o să 
serbăm lejer cincisprezece revelioane la pârnaie. Am dat 
trei spargeri cu nenorocitul de Rawlins, şi poţi paria pe ce 
vrei tu că şobolanul ăla a trecut în catastif până şi ultimul 

bănuţ pe care l-am spălat. 

— Nu-i nevoie să-mi aminteşti asta! 

— Ascultă-mă, e clar că nu merge cu binişorul, zise Tony 
ridicându-se în picioare. Preiau eu treaba de unde a lăsat-o 
Boxer. O să le fac pe văduve să meargă până la capăt cu 
mărturisirile. Cum Arnie rămânea neobişnuit de calm, îl 
întrebă nedumerit: Ce-i? 

— Boxer n-a obţinut nimic de la Dolly. I-a spus că Harry 
Rawlins e în viaţă. 

— Pentru numele Domnului, asta trebuie să fie o glumă 
proastă! După o scurtă ezitare, Tony izbucni în râs. L-a 
identificat şi l-a îngropat, aşa că lasă-mă cu vrăjeala asta. 

Arnie părea la capătul puterilor. Se aşeză înapoi în 
spatele biroului şi-şi scoase ochelarii. 

— Nu ştim dacă-i o vrăjeală. 

— Cum să nu fie, frăţioare? Ştii foarte bine că aşa este. 
Lasă-mă să mă ocup eu, şi ţi-o scot la vopsea. 

— Să nu sari calul, zise Arnie ştergându-şi nervos 
ochelarii. Noi doi am lucrat bine întotdeauna. Vorbeşte cu 
Boxer, vorbeşte cu Dolly, pune câteva întrebări. Nu şifona 
pe nimeni şi nu te apropia de celelalte două văduve. N-am 
auzit nimic despre Pirelli sau despre cealaltă, aşa că lasă- 
le în pace. 

— Shirley, mi-am amintit cum o cheamă - Shirley, repetă 
pofticios Tony. O piesă de excepţie. 

— Da, aia e. Dar nu te atingi de ele, ai înţeles? 

Uşa se deschise brusc şi în birou intră Carlos, cu o sticlă 
de şampanie în mână. Tony se repezi la el ca din puşcă. 

— N-ai învăţat să baţi la uşă, băi, codoşule? Bate înainte 
să intri, auzi? 

— Am venit să iau Jaguarul pentru reparaţii... din nou. 
Ar trebui să conduci mai atent, Tony. 

— Calmează-te! 

Mârâitul lui Arnie îl opri brusc pe fratele lui, care se 
deplasa spre mecanicul auto cu o privire asasină. Carlos 
continua să-l înfrunte obraznic, sigur pe intervenţia 
protectorului său, dar când mafiotul îi făcu un semn scurt 
spre canapea, îşi revizui atitudinea şi se aşeză cuminte. 

Arnie îşi întoarse atenţia din nou spre Tony. 

— Ai grijă, atât îţi spun. Mizele sunt foarte ridicate. 

— Crede-mă, ghiocel, Harry Rawlins e mort şi îngropat. 
N-avem de ce să ne facem griji din partea lui. Singurul 
lucru care ne interesează sunt registrele, iar dacă m-ai fi 
lăsat să lucrez cum ştiu eu, le-am fi avut până acum. În 
primul rând o să-i fac o vizită vărului Eddie Rawlins, apoi o 
să discut cu văduva, şi la final o să-l aduc înapoi aici pe 
boul ăla de Boxer şi-o să ne comparăm calm observaţiile, la 
o cană de ceai. 

Tony îi adresă o bezea batjocoritoare lui Carlos şi ieşi 
din încăpere. 

— Ai probleme? îl întrebă acesta din urmă pe Arnie, 
ridicându-se cu sticla deschisă în mână. 

— N-ai de ce să-ţi faci griji, iubitule. Se aşeză în spatele 
mecanicului, unde avea acces la fesele lui tari. Era puţin 
mai scund, aşa că se ridică pe vârfuri ca să-şi aşeze capul 
pe umărul lui lat, musculos. Doar câteva mici reglaje de 
rezolvat, continuă el. Fiasco-ul echipei Rawlins, Miller şi 
Pirelli a lăsat câteva fire în aer. 

Carlos recunoscu numele de Pirelli, dar, fără să spună 
nimic, se apucă să toarne şampania în două pahare. 
Mafiotul, dornic să uşureze atmosfera şi să schimbe 
subiectul, îi făcu semn să deschidă eleganta cutie legată cu 
o panglică de pe canapea. lnăuntru stătea frumos 
împăturit un sacou de mătase alb ca neaua. Fericit, 
mecanicul auto îl ridică la înălţimea ochilor. 

— E superb! exclamă el cu un zâmbet ce-i scotea în 
evidenţă dinţii perfecţi. Pirelli... parcă am mai auzit pe 
undeva numele ăsta, adăugă nonşalant. 

— Da, era un tip dat dracului, îi răspunse Arnie 
îmbrăcându-l cu gesturi senzuale în sacoul cel nou. 
Nevastă-sa e casieriţă la o sală de jocuri în Soho - o curvă 
în toată regula, dar Joe era un tip de ispravă. 

Se îndepărtă puţin ca să admire cum cădea haina pe 
favoritul lui. 

Carlos îşi aminti de fotografia cu faţa în jos de pe 
noptiera Lindei. 

— Chiar îmi place cadoul tău, Arnie, fu singurul lui 
comentariu. 

Eddie Rawlins stătea cu picioarele pe masă în biroul lui 
întunecos şi umed. Era o cocioabă înghesuită în curtea 
unui garaj de dezmembrat maşini din Camberwell. În unele 
zone, maşinile erau îngrămădite câte trei sau patru una 
peste alta. Işi petrecea cea mai mare parte a timpului 
holbându-se pe geam la rable, visând la Rolls-Royce-ul 
bleu-ciel pe care urma să şi-l cumpere într-o bună zi, când 
se întrema financiar. Harry îi promisese de mult că-i va da 
bani pentru o presă modernă de zdrobit caroserii, care i-ar 
fi pus afacerea pe picioare, însă nu văzuse niciun sfanţ. 

Vorbea la telefon cu amicul lui de la un birou de pariuri 
de lângă Epsom, căci primise un pont şi voia să plaseze 
cinci lire sterline. Era cumpătat în ce priveşte pariurile, 
dar nu se dădea în lături să cheltuiască din când în când o 
sută de lire cu câte o prostituată, deşi, îşi spuse în timp ce 
răsfoia o revistă despre cursele hipice, femeile din viaţa lui 
se dovediseră la fel de proaste ca şi caii pe care pariase. 

Dintr-odată auzi frânele unei maşini; când văzu cine 
cobora dinăuntru, se înverzi la faţă şi simţi cum conţinutul 
stomacului îi pornea brusc în sus. Cobori picioarele de pe 
birou, încheie convorbirea şi, încercând să pară relaxat, 
scoase o sticlă de scotch dintr-un sertar. 

— Ce mă bucur să te văd, Tony! Ai venit chiar la timp 
pentru un pahar. Bei şi tu, da? 

Se îndreptă spre bar ca să aducă pahare şi aruncă o 
privire prin fereastra murdară la oribilul Ford Granada 
parcat afară. Cel puţin, mafiotul venise singur. 

— Afacerile merg cam prost în ultima vreme, continuă el 
să trăncănească. Oamenii nu-şi mai aduc maşinile la 
dezmembrări. Ţie cum îţi merge, Tony? Mai aveţi clubul 
ăla faimos? 

— Spune-mi, ce ştii despre registrele vărului tău, Harry? 

Mâna îi tremură necontrolat la auzul întrebării şi 
whisky-ul se vărsă pe lângă pahare. Tony Fisher era foarte 
bun la genul acesta de afacere. De fapt, era tot ceea ce-şi 

dorise Eddie să fie vreodată. Un tip dur, cu musculatură 
masivă, dar îmbrăcat în haine elegante, cu unghiile atent 
manichiurate şi un mic diamant în lobul urechii. Mafiotul 
se aşeză picior peste picior pe scaunul din faţa lui, 
ştergându-şi ostentativ praful de pe pantaloni şi 
expunându-şi pantofii Gucci perfect lustruiţi. Arnie îl 
învățase să se îmbrace, deşi nu fusese de acord cu cercelul 
cu diamant. Lui Tony i se părea că-l face mai sexy. Unele 
femei îl plăceau, dar altele nu se lăsau înşelate de ochii lui 
alunecoşi. Nu privea niciodată pe nimeni drept în ochi, ci 
întotdeauna într-un punct din mijlocul frunţii. Acum, 
aruncă o privire leneşă prin baraca infectă pe care Eddie o 
numea birou, ştiind foarte bine ce efect producea. Una 
dintre cele mai mari plăceri ale lui Tony era să inspire 
frică. 

— Îl ştii pe amicul Boxer Davis, nu? îl întrebă pe un ton 
neutru. 

— D-d-da, se bâlbâi Eddie. Ştiu că lucrează pentru voi. E 
un fel de caz social. Nu l-am mai văzut de la 
înmormântare. 

— Ei, ca să vezi, de câteva zile nu-i mai tace gura. 
Povesteşte oricui stă să-l asculte că vărul tău, Harry, e viu 
şi bine sănătos. Noi ştim foarte bine că aşa ceva nu poate fi 
adevărat, nu-i aşa? 

— Viu? Eddie părea sincer uluit. Harry e mort. Suntem 
din aceeaşi familie, dacă trăia cred c-aş fi aflat înaintea 
amărâtului de Boxer Davis. 

Tony zâmbi înţelegător, iar interlocutorul lui se relaxă 
vizibil. Mafiotul îşi scoase batista de la piept şi se aplecă 
peste masă spre paharul de whisky. Într-o fracțiune de 
secundă, mâna lui îşi schimbă traiectoria, îl apucă pe 
Eddie de păr, îl trase peste masă, îi înfipse batista în gură, 
îl izbi puternic de peretele de vizavi şi-i dădu un pumn în 
faţă. Totul durase câteva secunde. Ameţit şi îndurerat, 
bărbatul se scurse în şezut, cu spatele sprijinit de zid. 
Aplecându-se deasupra lui, Tony îi şterse grijuliu sângele 
care-i curgea din nas. 

— Acum, spune-mi unde sunt nenorocitele de registre 

ale lui Harry! şuieră el ameninţător. 

— Nu ştiu nimic despre niciun registru, îţi jur pe ce vrei 
tu. 

— Dar eşti parte din familie, îl cită Tony ironic. Ai fi aflat 
înaintea amărâtului de Boxer Davis. Dacă Boxer ştie, e 
limpede că şi tu trebuie să ştii. 

— Nu ştiu nimic, îţi jur pe viaţa mea. Harry nu-mi 
spunea niciodată nimic, doar mă dădeam mare, înţelegi? 
Harry obținuse tot ce-şi dorea, iar eu... eu am fundătura 
asta împuţită. Nu eram deloc apropiaţi. Nu-mi spunea 
nimic despre treburile lui, crede-mă! 

Când Tony ridică mâna să se scarpine la ureche, Eddie 
se feri atât de tare, încât fu gata să cadă cu totul pe podea. 

— Te rog, nu mă lovi! 

— Taci din gură, mironosiţă ce eşti! Harry era cel mai 
tare, nu-i aşa? Ei bine, bagă-ţi în tărtăcuţă că acum eu sunt 
cel mai tare. Noi facem legea, eu şi frate-meu. Nu contează 
dacă Harry trăieşte sau nu, pentru că el nu mai înseamnă 
nimic. Fără el, nici tu nu însemni nimic, ai înţeles? Tony îşi 
puse uşurel mâna pe obrazul lui şi-l izbi cu capul de 
podeaua din lemn. Vreau să asculţi cu atenţie şi să-mi spui 
imediat dacă Boxer ia legătura cu tine sau dacă auzi ceva 
despre registre. 

Îi mai dădu două palme uşoare peste obraz şi se ridică în 
picioare. 

Eddie nu îndrăznea să se mişte. Zăcea pe podea 
plângând încetişor, aşteptând o lovitură de pantof în faţă. 
Deschise ochii abia când auzi motorul maşinii lui Tony. Se 
ridică ţinându-şi cu o mână nasul spart şi cu cealaltă 
tâmpla dureroasă şi se uită pe geam ca să se asigure că 
plecase. Apoi, se apropie de birou şi ridică receptorul 
telefonului. 

Într-un mic apartament păduchios din Portobello Road 
se auzi soneria telefonului. Bill Grant răspunse şi ascultă 
calm toată povestea turuită de Eddie pe o voce speriată şi 
plângăcioasă. La un moment dat, îşi pierdu răbdarea. 

— Mai ţine-ţi fleanca şi spune-mi ce-a scos de la tine! 

— Eu nu i-am spus nimic. Totul vine de la Boxer Davis. 

— Şi unde-l găsesc? 

Eddie ezită şi închise ochii strâns, conştient în ce-l băga 
pe Boxer. Bill Grant era mai rău decât Tony. Era un dur 
adevărat, care nu ezita să ucidă la comandă - mai lent sau 
mai rapid, după dorinţa clientului. Adevăratul lui talent era 
însă discreţia, ceea ce explica şi faptul că nimeni nu ştia că 
se afla în oraş. Bill nu făcea valuri. Ştia să se dea la fund şi 
să evolueze sub radar. N-ai fi dat mare lucru pe el la prima 
vedere, dar atâta îţi trebuia să-l subestimezi. Nu avea pe 
nimeni apropiat, aşa că n-avea nimic de pierdut - ceea ce-l 
făcea unul dintre cei mai periculoşi oameni din Londra. Bill 
tocmai ieşise din închisoare după o sentinţă de doisprezece 
ani, dar parcă nici nu plecase. Eddie deschise brusc ochii, 
la auzul nervozităţii abia stăpânite din vocea de la celălalt 
capăt al firului: 

— Te-am întrebat unde-l găsesc. 

Vărul lui Harry se consolă cu gândul că mutra lui Boxer 
nu era la fel de importantă ca mutra lui. 

În depozitul ce le servea drept cartier general, cele trei 
femei lucrau intens. Într-un colţ, Shirley se ocupa de două 
salopete bleumarin pe care tocmai le cumpărase, tăind cu 
grijă etichetele şi aruncându-le într-un coş metalic, ca să 
poată fi arse mai târziu. Bella şi Linda vopseau în alb o 
dubă Ford Escort. Ambele femei purtau măşti speciale, 
căci vopseaua avea un miros insuportabil, care le înroşea 
ochii. Propriile salopete de lucru albastre erau acum 
aproape în întregime albe. 

— Nu ştiu cum te simţi tu, dar eu sunt epuizată. Cred că 
ajunge deocamdată. Să lăsăm să se usuce primul strat, 
propuse Linda. 

Bella finaliză secţiunea la care lucra, scoase din 
funcţiune pompa de vopsea şi-şi dădu masca jos. 

— Crezi că vine diseară să ne aducă nişte bani? 

Nu-i făcea plăcere să întrebe, dar fusese nevoită să 
renunţe la câteva ture la club ca să participe la pregătiri, 
aşa că voia să ştie dacă efortul ei meritase. 

— Aşa sper! Vopsitoria auto nu este ieftină deloc, şi am 
pontat ore bune astăzi. Tu ce părere ai, Shirley? 

— Am umblat toată ziua după ţoalele astea şi am rămas 
fără fonduri, aşa că şi eu sper să vină cu nişte bani. 

— Ştiţi, ar trebui să vorbim despre asta doar între noi 
trei, sugeră Bella scoţându-şi mănuşile de latex portocalii. 
Linda, mi-ai spus că putem să zicem ca Dolly şi să-i umflăm 
banii, dar mie mi se pare că nu mai merge chiar aşa. Ori 
este pe jumătate înnebunită de durere şi inconştientă, ori 
chiar pune la cale un jaf armat. 

— De acord, răspunse Shirley. De ce şi-ar cheltui banii 
cu noi şi cu echipamentele dacă ar minţi? 

— Dacă-i adevărat, o să facem milioane, exclamă Bella în 
culmea entuziasmului. 

— Un milion, o corectă cea mai tânără dintre ele, 
împărţit la patru. 

— Da? Atunci, hai să lăsăm totul baltă şi să mergem la 

casele noastre! Cine ar munci atâta pentru un amărât de 
sfert de milion de lire sterline? După o scurtă pauză în 
care râseră toate trei, Bella continuă: Tot ce ştim e ce ne-a 
spus Dolly, că planul este făcut şi că nu trebuie decât să 
întindem mâna şi să luăm caşcavalul. În ce mă priveşte, 
dacă mă uit în jur la ce-am meşterit până acum, mă declar 
gata de treabă. 

Shirley îi zâmbi timid Lindei, care-şi permise şi ea, 
pentru prima dată, să se gândească la ce-ar fi însemnat să 
dea lovitura, să pună mâna fiecare pe 250.000 de lire 
sterline şi să nu mai trebuiască să-şi facă griji pentru tot 
restul zilelor. Acum, când Bella o spusese cu voce tare, 
suna atât de bine! 

— Dacă iapa aia bătrână ar fi de faţă, am putea s-o 
întrebăm direct. Adevărul e că de câteva zile parcă a intrat 
în pământ. Între timp, noi i-am făcut jocul şi am rămas 
leftere. Acuma, poate că planul ei e real şi-o să ne 
îmbogăţim, sau poate că mica ei depresie i-a trecut şi ne-a 
uitat aici ca pe nişte proaste. Poate că stă acum în vila ei 
ca în turnul de fildeş al poeţilor, cu un whisky în mână şi 
jigodia în poală. 

— N-ai pic de credinţă, Linda, o certă Bella scuturând 
critic din cap. Oamenii te pot surprinde plăcut, dacă le 
acorzi puţină încredere. 

— Da? Ei bine, eu n-am mai fost surprinsă plăcut de 
multă vreme. Mi-a ajuns pe ziua de azi. Plec acasă. 

În timp ce Linda se îndrepta spre uşa depozitului, 
Shirley aruncă un chibrit aprins în coşul metalic unde 
pusese etichetele salopetelor. Se auzi un foşnet puternic, şi 
din recipient se ridică o flacără uriaşă. Tânăra sări înapoi 
tipând ca din gură de şarpe. 

— Dumnezeule, Shirl, ce naiba ai pus acolo? strigă Bella. 

— Juma’ de sticlă de terebentină! 

Izbucniră din nou în râs, dar Linda le întrerupse, 
făcându-le semn să ciulească urechile. Se auzea clar 
lătratul gros al ciobănescului german din vecini. 

— A venit. A venit şefa, zise Bella. 

— N-are tocuri şi nu-l are pe Wolf. 

Linda, care se afla cel mai aproape de uşă părea 
nedumerită. 

Bella şi Shirley căutară din ochi o ascunzătoare, dar era 
prea târziu. Uşa se deschise scârţâind şi un bărbat în 
pardesiu Barbour, purtând pe cap o şapcă cu cozoroc, îşi 
făcu apariţia în cadrul ei. Candidata la titlul de miss scoase 
un nou țipăt, prostituata puse mâna pe o rangă, iar Linda 
strigă: 

— Cine naiba eşti şi ce cauţi aici? 

— Mă bucur că m-aţi confundat cu un bărbat, spuse 
Dolly scoţându-şi şapca şi părând mulţumită de farsa ei. 
Îmi pare rău că nu v-am căutat, dar încă mai am o împuţită 
de maşină de poliţie lipită de uşa mea. Nu mă scapă din 
ochi nici ziua, nici noaptea. Pune apă la fiert, Linda, sunt 
moartă de frig. Am tot sărit garduri de grădini, ceea ce nu- 
i uşor în bocancii grei ai lui Harry, credeţi-mă pe cuvânt. 

Cele trei rămăseseră cu gura căscată, urmărind-o cum 
dădea jos din spinare un rucsac din care îşi făcu vesel 
apariţia Wolf. Se repezi direct la maşina proaspăt vopsită, 
ridică piciorul drept şi dădu drumul unui jet galben 
surprinzător de puternic. 

— Nuuu! strigară cele trei într-un glas, după care 
izbucniră în râs. 

Dolly nu li se alătură. „Probabil că-s obosite”, îşi spuse. 
Îşi dădu jos haina, aprinse o ţigară şi începu să scoată din 
buzunare diverse carneţele. Linda se duse în oficiu ca să 
prepare cafeaua, Bella se grăbi să ia drujba, în timp ce 
Shirley urmărea fascinată ultimele licăriri ale focului pe 
care-l aprinsese. 

Tăcerea fu spartă de negresă, care porni motorul drujbei 
şi o ridică în aer. Era o sculă grea. 

— Admirabil, Bella, exclamă admirativ Dolly. Când o să 
te apropii de paznici fluturând chestia aia, sigur o să se 
dea la o parte. Nimeni n-o să-şi dea seama că nu eşti 
bărbat. Bravo, Shirley, salopetele acelea sunt exact ce ne 
trebuia, iar tu, Linda, ai făcut treabă bună cu maşina. 

Cele trei femei zâmbiră ca nişte copii care tocmai au fost 
lăudaţi de mama lor. Niciuna dintre ele nu înţelegea precis 

ce făcuse atât de extraordinar, dar sentimentul era extrem 
de plăcut. 

Din cauza zgomotului scos de fierăstrăul mecanic nu 
auziră bătăile insistente în uşă, însă micul Wolf începu să 
se agite, şi dulăul de alături îşi reluă lătratul. Bella opri 
drujba, iar Dolly duse degetul la buze cerându-le să 
păstreze tăcerea. Linda se îndreptă spre groapa din podea 
ca să scoată o armă, însă negresa îi făcu semn să se 
oprească. 

— Pentru numele Domnului, calmează-te. Te crezi în 
filme cu mafioţi? şuieră şefa grupului. 

— Am de-a face cu pistolari zi şi noapte la sala de jocuri, 
aşa că ştiu să mă descurc cu o armă. 

— Te cred, dar e altceva să tragi cu cartuşe încărcate cu 
ditamai alicele. 

— Tăceţi amândouă, interveni Shirley când loviturile în 
uşă reîncepură. 

Dolly se puse în mişcare, cu Wolf în dreapta ei, gata să- 
şi apere stăpâna. Stinse luminile, apoi întredeschise puţin 
poarta principală şi aruncă o privire afară. Fetele stăteau 
grupate lângă uşa anexei interioare, ascultând încordate. 

— Numele meu este Bill Grant, se auzi o voce de afară. 
Sunt prieten cu Harry Rawlins. Am un depozit ceva mai 
jos. Sunteţi doamna Rawlins? 

— Ce căutaţi? Ştiţi, sunt foarte ocupată, îi răspunse 
Dolly evitând să-şi confirme identitatea. 

— Pot să intru? 

— Nu. Dacă deschid uşa mi-ar fugi cățelul, şi n-aş avea 
nicio şansă să-l mai găsesc. 

— Nu e nicio problemă, zise bărbatul. Mă întrebam dacă 
acum, că Harry tot s-a dus - profit de ocazie ca să vă 
transmit regretele mele -, n-aţi fi interesată să închiriaţi 
depozitul. Numai dacă vreţi, nu mă supăr în caz de refuz. 

— Vă mulţumesc pentru condoleanţe, îi răspunse ea 
politicos. Strecuraţi numărul dumneavoastră de telefon pe 
sub uşă şi vă caut eu când voi lua o decizie. 

Inchise uşa şi se asigură că era încuiată bine, apoi 
reveni gânditoare la echipa ei, trăgând puternic din ţigară. 

— Aţi auzit vreodată de un tip pe nume Bill Grant? 

Se priviră una pe cealaltă şi dădură nedumerite din 
umeri, apoi o urmară în sanctuarul lor, unde Dolly stinse 
ţigara şi îşi reluă carnetul de notițe. 

— S-ar putea să avem o problemă. Omul mi-a spus că 
era un prieten de-al lui Harry şi că deţine un depozit mai 
jos, pe alee. M-a văzut venind şi a venit să verifice dacă 
totul este în regulă. 

— Şi care-i problema? întrebă Bella. 

— Harry nu a spus niciodată, nimănui, că foloseşte locul 
ăsta. L-a închiriat sub un nume fals. Se lăsă tăcerea, 
femeile evaluând implicaţiile. 

— Dacă l-au trimis fraţii Fisher? Cred că am dat de 
dracu”! ţipă Shirley. 

— Tony Fisher n-ar fi trimis niciodată pe altcineva să ne 
sperie în locul lui. li place s-o facă personal, argumentă 
Linda. 

— Dar dacă şi-a închipuit c-o să dea peste Harry? La 
asta te-ai gândit? Soţul tău l-ar fi speriat el pe Tony, nu-i 
aşa, Dolly? 

— Staţi aşa puţin, interveni Bella. De ce ar crede Tony 
Fisher că Harry Rawlins - căci despre el vorbim, da? - ar fi 
în viaţă? 

— Pentru că eu i-am spus lui Boxer că Harry a 
supravieţuit jafului ratat, ştiind că el nu se va putea abţine 
şi le va povesti mai departe fraţilor Fisher. Voiam să scap 
de ei, să-i pun pe o pistă falsă. 

— Înseamnă că trucul n-a funcţionat prea bine, dacă 
tipul ăla a fost trimis de Tony, zise Bella cu vocea ei 
profundă, autoritară. Cine crezi că i-a trimis? 

N-o scăpa din ochi pe văduvă, putând auzi aproape cum i 
se învârteau rotiţele în cap. 

— Nu ştiu. S-ar putea să fie cel de-al patrulea participant 
la jaf, dar sunt convinsă că numele lui nu este menţionat în 
registre. Trebuie să mă duc mâine la bancă, să verific încă 
o dată. Şi să vă mai aduc nişte bani. 

Dolly se adânci în studiul carneţelelor cu notițe, pe când 
celelalte femei îşi aruncau priviri nesigure. Linda o 

încurajă din cap pe Bella, ca şi cum ar fi încercat să-i 
transmită: „Hai, întreab-o tu dacă toată povestea asta cu 
spargerea e adevărată”, dar negresa tăcu mâlc. Nu avea 
chef să zguduie barca tocmai acum, când urmau să mai 
vină nişte bani câştigaţi aproape fără niciun efort. 

— Shirl, pe tine te rog să faci rost de nişte role mari de 
vată, ca acelea folosite la spitale, ca să burduşim 
salopetele. 

Era atât de obosită, încât îşi dădu seama că vocea îi 
suna puţin implorator. 

— De ce trebuie să mă ocup numai eu de cumpărături? 
protestă tânăra. 

— Pentru că te pricepi atât de bine la asta, draga mea. 
Trebuie să umplem rucsacii cu ceva greu. Linda, de asta te 
ocupi tu. 

Bella ridică una dintre cărămizile împrăştiate pe jos, 
rămase de la nenumăratele lucrări de amenajare. 

— Ce-ar fi să ne punem în formă? sugeră ea. 

— Am putea merge la centrul acela SPA, unde să facem 
sport cu greutăţi adevărate, prinse Linda ocazia din zbor. 

li surâdea ideea unei recompense după toată munca 
grea pe care o prestase, iar sauna i se părea chiar 
atrăgătoare acum. Se simţea mult mai sigură pe ea de 
când reîncepuse să facă sex periodic. 

— Nu mă refer la prosteala cu greutăţi pentru copii, 
Linda, se încruntă Dolly. Vom purta pe noi echipament de 
protecţie şi va trebui să ridicăm rucsacii burduşiţi şi să 
alergăm cu ei spre maşină cât de repede ne ţin picioarele. 

— Trebuie să folosim bocanci în locul espadrilelor pe 
care le-am cumpărat? se îngrijoră Shirley privind spre 
hainele bărbăteşti pe care le purta Dolly. 

— Nu, încălţările alese de tine sunt foarte bune. 

— Nu m-aş supăra, dar, dacă vom purta bocanci, pot 
păstra espadrilele? Se potrivesc perfect cu vechea salopetă 
pe care am modificat-o. Ştii, din setul acela pe care nu-l 
mai folosim pentru atacul maşinii blindate. 

— Ah, da, sigur că se potrivesc! o ironiză Linda. 

— Ce-ar fi să ne concentrăm asupra cărămizilor, le 

întrerupse Dolly nevenindu-i să creadă la ce nivel 
degenerase discuţia. 

— Îmi pare rău, se scuză slugarnic văduva lui Joe Pirelli, 
care, în sinea ei, tot mai spera să ajungă la centrul acela 
de înfrumusețare. Câte cărămizi crezi că trebuie să pun în 
fiecare rucsac? 

— Pentru numele lui Dumnezeu, foloseşte-ţi creierul, 
femeie! Fiecare rucsac trebuie să cântărească echivalentul 
unui sfert de milion de lire. Dolly era cu adevărat 
exasperată. Acum, ne putem concentra puţin? Nu avem 
mai multe încercări şi nu ne este permis să greşim. De 
aceea, trebuie să repetăm fiecare operaţiune până când ne 
intră în reflex. 

Scoase harta unei cariere de piatră din preajma Londrei 
şi o întinse pe bancul de lucru. 

— Harry şi oamenii lui au folosit locul ăsta pentru 
repetiţii. Este destul de izolat, iar exploatarea a fost 
abandonată, aşa că li s-a părut perfect. 

Ochii lui Shirley se umplură de lacrimi. Puse mâna la 
gură şi izbucni în hohote de plâns abia reţinute. Linda îi 
cuprinse umerii protector. 

— Îmi pare rău, Dolly, îngăimă tânăra printre suspine. 

— Nu, Shirl, dacă este ceva în neregulă avem dreptul s-o 
ştim. Trebuie să fim puternice şi să rămânem unite. Ce s-a 
întâmplat? 

— Tocmai mi-am amintit ceva, asta este tot. Cu o 
săptămână înainte de... cu o săptămână înainte, Terry a 
venit acasă cu pantofii şi pantalonii murdari de un praf alb. 
Crezi că fusese acolo? Se antrena cu Joe şi cu Harry? 

Linda şi Dolly îşi aruncară o privire lungă. Cariera era 
exact locul unde să te murdăreşti cu praf de piatră. Harry 
nu cărase niciun fir acasă, dar el era mult mai grijuliu cu 
ţinuta decât Terry. Linda îi şterse lacrimile cu batista ei. 

— Joe al meu nu s-a întors niciodată cu aşa ceva pe el, 
dar pun pariu că patul târfei blonde cu care mă înşela era 
plin de praf. 

Vorbise fără mânie, doar cu resemnare. Ştiuse 
dintotdeauna că Joe nu venea direct acasă în patul ei şi 

ştia că venise momentul să o spună şi altora. Simţea că i se 
luase o piatră de pe inimă. 

— Voi căuta un alt loc unde să ne antrenăm, spuse Dolly 
împăciuitoare. 

— Nu, nu e nicio problemă. Doar mă prostesc, nu mă 
luaţi în seamă. 

— Shirley, am decis că vom găsi un alt loc pentru 
pregătire. Asta va fi lovitura noastră, nu a lor. Mâine aveţi 
liber, odihniţi-vă. Ne vedem aici poimâine, la nouă 
dimineaţa, ca să trecem prin toate etapele atacului, pas cu 
pas, până când nu mai există neclarităţi. O să vă sun de pe 
telefonul sigur, de la mănăstire. Termină de împachetat 
sub privirile celorlalte femei, cu micuțul Wolf amuşinându-i 
curios bocancii, intrigat de amestecul de mirosuri. j 

În timp ce le privea, lui Dolly i se puse un nod în gât. Îi 
făcea mare plăcere să fie alături de ele, alături de aceste 
văduve care aveau grijă de ea şi una de cealaltă. Da, se 
mai certau, dar nu din egoism, ci pentru că le păsa. 
Deschise gura pentru a-şi exprima sentimentele tandre, 
dar îşi înghiţi cuvintele în ultima clipă. 

— Nu uita de cărămizi şi de rucsacuri, Linda! De rest mă 
ocup eu. 

Cu aceste cuvinte, părăsi depozitul. 

Shirley mai scoase un suspin şi verifică dacă focul din 
coşul metalic se stinsese complet. Văzu că etichetele erau 
complet de nerecunoscut. 

— A fost drăguţ din partea ei să schimbe locul de 
antrenament, nu-i aşa? comentă ea, mulţumită că făcuse, 
în sfârşit, o treabă bună. 

— Da, a fost un gest frumos. Desigur, ar fi fost mult mai 
bine dacă rămânea împreună cu noi să strângă mizeria. 

Bella strânse rucsacurile într-o singură grămadă, ca să-i 
uşureze munca Lindei, şi adună cănile ca să le spele. 

— Aş da orice să văd ce scrie în registrele acelea, spuse 
Linda visătoare, cu ochii la uşa pe care tocmai dispăruse 
liderul lor. 

— Eu n-aş vrea, o contrazise Shirley. Nu vreau să cunosc 
nimic din ceea ce n-am nevoie să cunosc. 

— Şi de unde ştii ce ai nevoie să cunoşti şi ce nu? Dacă 
blestematele de registre sunt complet goale, iar noi 
suntem nişte marionete dirijate de imaginaţia ei bolnavă? 
Ai avea nevoie să ştii asta, nu crezi? 

— Să n-o luăm de la capăt. Trebuie să plec, că în 
douăzeci de minute începe Dallas-ul. 

Celelalte două o petrecură cu privirea. Mai aveau de 
lucru în acea noapte, deci nu mai avea rost să mai treacă 
pe acasă. Linda pregăti încă un ceai în cănile proaspăt 
spălate, neputându-se abţine de la o nouă serie de 
bombăneli, la care prietena ei nu răspunse, căci ştia cât de 
important era pentru unii să-şi exprime cu voce tare 
sentimentele, de care pe ea o durea undeva. 

— Se poartă cu noi de parcă am fi sclavii ei, oftă Linda. 
Numele de Rawlins nu-i dă dreptul să ne spună ce să 
facem şi ce nu. Dacă suntem o echipă, de ce nu avem 
drepturi egale? Tu ce părere ai? o întrebă întinzându-i o 
cană de ceai. 

— Nu suntem o echipă, draga mea. Ea este şefa şi n- 
avem ce face. Nu-i pot plăti ratele la casă lui Shirley, nu-ţi 
pot cumpăra o maşină, nu-mi permit nici măcar luxul de a- 
mi păstra hainele pe mine o lună sau două. Tu ai putea 
plăti pentru toate astea? Şi nu vreau să ştiu ce este în 
registrele alea, căci dacă toată povestea asta e reală şi 
apar necazuri cu legea, eu o să neg totul. Cu cât ştiu mai 
puţin, cu atât mai bine. 

Linda zâmbi. Îi plăceau onestitatea şi simplitatea 
prietenei sale. Începu să aşeze teancuri de cărămizi lângă 
fiecare rucsac sub privirea Bellei, care se sprijinea de 
măsuţa bucătăriei. Ceva o deranja în legătură cu Dolly, dar 
nu putea preciza ce anume. Spera că era corectă cu ele, 
pentru că îşi dorea într-adevăr să lase în urmă viaţa de 
păcat pe care o ducea. De acum înainte însă, se hotări să 
n-o scape din ochi pe văduva mai în vârstă. 

Linda se simţea destul de obosită când ajunse la sala de 
jocuri, dar nici nu intrase bine când îl văzu pe Carlos 
trecând prin faţă. 


132 œ» 


— Unde te duci îmbrăcat aşa, la patru ace? îi strigă din 
uşă. 

Carlos se opri rânjind, iar Linda alergă spre el şi-l 
sărută. 

— Mă întâlnesc cu un tip care închiriază maşini şi e 
interesat să-şi facă service-ul la mine. Ar fi o afacere 
trăsnet dacă aş reuşi să-l conving. 

Aruncă o privire în spate, către localul din care tocmai 
ieşise femeia. În primul moment fusese teribil de jenată. 
Arăta ca naiba după noaptea petrecută la ascunzătoare. El 
era pe cale să încheie o înţelegere bănoasă, pe când ea se 
ocupa să-i păzească pe copiii de la jocuri de labele 
pedofililor locali. „La naiba, îşi spuse. Sunt cine sunt, nu 
am de ce să-mi fie ruşine.” Il privi din cap până în picioare 
zâmbind fericită. Nu putea crede că un asemenea bărbat 
era numai al ei. Joe arătase foarte bine, dar era puţin cam 
necioplit. Nu era o mironosiţă, însă Carlos era altceva. Nu- 
i lipsea nimic: era stilat, macho, frumos şi puternic. 

— Ai întârziat, se auzi vocea lui Charlie din spatele ei. 
Eu nici nu mi-am putut lua pauză. 

Zâmbetul îi dispăru într-o secundă. 

— În pauză nu faci altceva decât să te uiţi după fundurile 
femeilor care trec pe stradă. Stai liniştit, că vor trece şi 
peste zece minute. Dispari! 

Charlie se uită urât la Carlos. „De-aia e veselă ca o 
vrăbiuţă în ultima vreme. Ăsta trebuie să fie şmecherul 
care i-o trage.” Îi privi pe când se despărţeau şi Linda 
profită ca să-l mai pipăie puţin peste tot. Charlie îi făcea 
curte de ani de zile, fără niciun succes. Iar Carlos arăta 
exact ca un codoş, cu costumul lui deschis la culoare şi 
părul lung, buclat. Îşi croi drum afară, nelăsându-i femeii 
altă opţiune decât să-i ia locul pe scaunul de la casierie. 

De cealaltă parte a străzii aglomerate, Boxer Davis 
mânca o pungă de fish and chips. Această parte din Soho 
era vie mai mult noaptea, cu mici restaurante, cluburi, 
puburi şi săli de distracţii. Clubul fraţilor Fisher era cel 
mai luxos, dar oricând puteai găsi unul mai ieftin. Pe străzi 
circula un amestec pestriţ de bărbaţi eleganţi precum 

Carlos, rataţi jerpeliţi ca Charlie şi oameni buni la toate şi 
la nimic, asemenea lui Boxer. Businessmenii se întâlneau 
cu pipiţele, pegra făcea afaceri dubioase, muncitorii se 
îmbătau criţă, oameni de la optsprezece la optzeci de ani 
se amestecau fără probleme, căci era loc pentru toată 
lumea. 

Boxer îl văzuse pe Carlos îmbrăţişând-o pe Linda şi 
rămăsese cu gura căscată, plină de cartofi pe jumătate 
mestecaţi, când Charlie trecu pe lângă el în drumul lui 
spre ceva de mâncare. 

— Cum îţi merge, bătrâne? Aia cu care vorbeai nu era 
femeia lui Joe Pirelli? Îl cunoşteam pe tip, de-aia întreb, îl 
abordă fostul sportiv. 

Charlie dădu din cap afirmativ şi-şi văzu de drum. Nu-l 
mai văzuse de multă vreme pe Boxer şi nu voia să aibă de- 
a face cu el. După părerea lui, omul nu era decât un 
beţivan pus tot timpul pe ciupeală. li aruncă o privire, 
observând totuşi costumul bine croit în care-i stătea înfiptă 
caroseria. Părea decent pentru prima dată în viaţă, poate 
că-i mergea mai bine. Charlie se decise că merita să-i 
acorde puţină atenţie. 

— Ne mai vedem pe aici, Boxer... dacă ai nevoie de ceva, 
mă găseşti la sala de jocuri. 

— Aşa facem, îi răspunse acesta fericit. 

Charlie simți o împunsătură de gelozie care se 
transformă imediat în enervare. „Ziua în care eşti invidios 
pe omul ăsta e ziua în care ai face mai bine să te împuşti.” 
La coadă se scotoci în buzunare, descoperind că nu-şi 
putea permite decât o porţie mică de cartofi şi o chiftea de 
peşte. „Doamne, cât mi-aş dori să scap din gaura asta de 
şobolani!” Piciorul îi dădea dureri pe vremea aceea umedă 
şi-l făcea să şchioapete. Fusese un copil plăpând, iar când, 
dintre toţi colegii lui de şcoală, poliomielita îl alesese 
tocmai pe el, se mai pricopsise şi cu un picior paradit. Cu 
monedele ţinute strâns în pumnul scheletic, îşi băgă 
cealaltă mână în buzunar şi-şi atinse boaşele. Zâmbi 
reconfortat şi se lăsă în voia sportului lui favorit, acela de a 
admira fundurile de femei care se foiau pe stradă. 

Resnick dădu buzna pe coridorul secţiei de poliţie gata 
să se ia la ceartă cu cineva, însă nimeni nu se oferi 
voluntar. Voia să rezolve situaţia cu Saunders înainte de a 
merge la întâlnirea cu Dinte Verde, dar în secţie nu era 
mai nimeni, cu excepţia zugravilor şi a decoratorilor care 
luaseră în stăpânire culoarele, aparent cu scopul precis de 
a-i sta lui în cale. Era ca la casa de nebuni. Fără a i se cere 
părerea, se trezise mutat într-un birou mai mic până la 
finalizarea lucrărilor în cel principal. Văzuse planurile şi 
ştia că se va alege cu un acvariu cu geamuri transparente. 
Până şi ideea că putea fi privit în timp ce se frământa şi se 
plimba fumând de colo-acolo îl scotea de sărite. Era un tip 
retras care avea încredere doar într-o mână de oameni. 

— Alice! urlă. Ali... 

Tânăra îşi făcu apariţia în pragul unei uşi. Ţinea în braţe 
o cutie de carton cu toate documentele de pe biroul lui, 
atent aranjate. Deasupra trona un sendviş de la automat. 

— Seiful dumneavoastră e la mine în birou, încuiat. 
Cheia e la mine. Dosarele astea vor ajunge în sertar la 
mine până când vi se va muta biroul. Saunders a plecat 
acasă, pentru că mirosul de vopsea îi dădea dureri de cap. 
Va continua evaluarea cazului mâine, aşa că aţi face bine 
să fiţi aici. Sendvişul este cu şuncă şi caşcaval, îmi închipui 
că n-aţi apucat să mâncaţi nimic. 

— Îţi mulţumesc, Alice. Resnick îşi luă gustarea şi dădu 
să plece la întâlnirea cu informatorul. 

— Cum v-a mers azi? o auzi în spatele lui. 

— L-am găsit pe angajatul fabricii de pâine care, după 
toate probabilitățile, l-a ajutat pe Rawlins să fure camionul. 
Din păcate, nu am aflat prea multe de la el. Era mort. 

Nu găsea ceva care să-l consoleze pentru eşec, dar 
susţinerea morală era exact ceea ce-i lipsea de cele mai 
multe ori. 

— Sper că Dinte Verde o să vă aducă veşti mai bune. 
Noapte bună, domnule. 

Îi adresă un zâmbet timid şi plecă. 
cc... rr fi emm 

Zece minute mai târziu, Resnick se afla pe bancheta din 
spate a unei maşini de poliție, cu servieta deschisă în 
poală, în timp ce Fuller conducea spre Regent Park. 
Andrews aruncă o privire furişă în oglinda retrovizoare - 
concentrarea de pe chipul bătrânului era teribilă. Ochii îi 
săreau de la un rând la altul în timp ce dădea paginile, 
căutând orice indiciu care l-ar fi putut conduce la 
registrele lui Rawlins. Rapoartele de la supravegherea 
văduvei erau deosebit de relevante: coafor, SPA, bancă, 
coafor, mănăstire, bancă, coafor... 

— Andrews, întreabă echipa de filaj unde este Dolly 
Rawlins în acest moment. 

— E în casă. Ne-au transmis când eraţi la secţie. 

— Aţi remarcat cât de des se duce la coafor? Nu? Dar la 
bancă? De câte ori ai scăpat-o, Fuller? Dar tu, Andrews? 

Din față nu se auzi niciun răspuns. Andrews, cel puțin 
avea bunul simţ de a părea ruşinat, în timp ce Fuller îşi 
luase mutra plictisită. 

— Crezi că se joacă cu noi, Andrews, sau pune ceva la 
cale? 

— Nu-mi dau seama, domnule. 

— Da, cum să-ţi dai seama, cap de... Resnick era prea 
obosit până şi pentru a-l umili pe Andrews. Îţi mai dau o 
întrebare la care nu ştii răspunsul: ştie să se debaraseze 
de filaj ca o profesionistă, sau filajul vostru este deosebit 
de prost? Presupun că n-o să ştim niciodată adevărul, nu-i 
aşa? 

Îşi aprinse o ţigară şi inhală adânc fumul. Fuller începu 
să clipească des şi dădu să deschidă geamul. 

— Inchide-l! urlă inspectorul principal. Se face curent în 
spate! 

Frânele, acţionate cu forţă, opriră brusc autovehiculul. 
Hârtiile i se împrăştiară peste tot. li aruncă o privire 
ucigaşă lui Fuller. 

— Am ajuns la Regent Park, aşa cum aţi solicitat... 
domnule comandant, spuse Fuller, încercând să-l scoată 

din sărite. 

Resnick îşi adună documentele de pe jos şi cobori, nu 
înainte de a arunca o ultimă privire spre „oamenii lui” - 
Fuller se uita în faţă cu un rânjet stupid pe faţă, iar 
Andrews căsca de-i trosneau fălcile. „Dumnezeule, ce 
pereche de incompetenţi leneşi”, îşi spuse trântind 
portiera. Poate va avea mai mult noroc cu Dinte Verde, 
poate primea o veste bună. 

Intră în parc, se aşeză pe o bancă şi începu să-şi 
mănânce sendvişul privind fascinat cum fremătau crengile 
copacilor. Era atât de obosit! Ştia că Dinte Verde îl 
urmărea de undeva din apropiere şi că avea să i se alăture 
curând pe bancă. 

Într-adevăr, informatorul se aşeză imediat ce Fuller şi 
Andrews ieşiră din raza lui vizuală. Ca un câine flămând, 
puse ochii pe sendviş. Resnick îi dădu ce nu apucase să 
mănânce şi-l aşteptă să termine de înfulecat înainte de a 
vorbi. 

— Ce e aşa de important? 

—E un zvon care se răspândeşte ca râia, dom’ 
comandant. Un zvon despre Harry Rawlins, completă 
interlopul aprinzându-şi o ţigară. 

— Ce chestie, aşa speram şi eu, răspunse polițistul 
scuturându-şi firimiturile de pe pulpanele hainei. 

— Dacă cineva a pus mâna pe registrele lui, e ca şi cum 
ar avea lampa lui Aladin... înţelegeţi? 

— La cine sunt? 

— Chiar la proprietar: Harry Rawlins. 

— Am venit până aici doar ca să aud tâmpeniile astea? 

— Vorbesc foarte serios! insistă Dinte Verde. 

— De unde naiba ai aflat chestia asta? strigă furios 
Resnick. Tu nu te trăgeai de şireturi cu Harry Rawlins, 
amice! Chiar dacă ar fi adevărată, o asemenea informaţie 
nu poate ajunge până la tine! 

— Boxer Davis aruncă cu bani în stânga şi-n dreapta şi 
vorbeşte ca o moară neferecată. Ba chiar poartă şi 
costumul lui Harry. 

Ochii poliţistului se îngustară. Davis ar fi putut 

reprezenta o sursă validă. Poate că aflase ceva interesant, 
până la urmă. 

— A lucrat ani de zile pentru Harry, iar acum spune 
peste tot că a reintrat în serviciul lui. 

Resnick îşi aruncă ţigara în iarba umedă şi se ridică să 
plece. 

— Staţi! Dinte Verde se repezi după el şi-l trase de 
mână. 

— Nu plătesc pentru zvonuri. Şi nu-mi mânji pardesiul. 
Uite ce-ai făcut, deja mi-ai pus caşcaval pe haine! Ar trebui 
să-mi plăteşti curăţătoria, nu să-mi ceri bani. 

Dinte Verde îşi trase nasul demonstrativ şi-şi curăţă 
dinţii din faţă cu unghia. După ce-i întinse o hârtie de cinci 
lire, Resnick o luă spre maşină. 

UV A ai eann 

Fuller, care dădea ture de parc, îl văzu pe când se uşura 
în spatele unui copac. i 

— Fii atent ce face, remarcă dezgustat. Îţi dai seama că 
în pixul ăstuia stă avansarea mea? 

În timp ce se apropia de maşină, Resnick îşi şterse 
mâinile pe partea din spate a pantalonilor şi-şi aprinse încă 
o țigară. 

— Acum o să-şi pună curul plin de pişat pe bancheta ta 
curată şi o să-ți sufle fumul în nas, hohoti Andrews. 

Dar inspectorul principal părea foarte reținut. 

— Dinte Verde spune că Boxer Davis a dat dintr-odată de 
bani. A răspândit prin oraş vestea că lucrează pentru... 
făcu o scurtă pauză şi se răzgândi. În fine, nu contează. 
Oricum, probabil sunt numai prostii. 

— De ce vă îndoiţi de informaţie? întrebă Fuller. 

În realitate, era bucuros că întâlnirea se dovedise un 
eşec, dar îl rodea curiozitatea. 

— Omul spune că lucrează pentru nenorocitul de Harry 
Rawlins. 

— Ce? Fuller se frecă la ochi. Dinte Verde lucrează 
pentru Rawlins? 

— Nu Dinte Verde! Boxer Davis, tâmpitule! Se pare că 
grăsanul se plimbă într-unul dintre costumele scumpe ale 

lui Harry, încălţat cu pantofii lui. Şi a făcut rost de bani, pe 
care-i sparge fericit. 

Andrews ridică din sprâncene şi se întoarse spre şeful 
lui. 

— Poate că lucrează pentru Dolly, că-l tot vedem pe 
acolo. 

— Altă idee tâmpită, răspunse Resnick. 

— E imposibil ca o babă care-şi petrece timpul între 
coafor şi mănăstire să-l fi angajat pe un infractor de 
carieră ca Boxer Davis. 

— Tăceţi din gură, amândoi! Fuller, mergem în Soho. 
Vreau să-l găsim pe Boxer şi să-l luăm pentru o discuţie 
amicală. 

— Dar e aproape miezul nopţii, se plânse polițistul. 

— Atunci, avem mai multe şanse să-l găsim, nu? Golanii 
ăştia bătrâni nu se culcă la nouă seara, ca voi, curci 
plouate ce sunteţi! 

Cei doi poliţişti de pe locurile din faţă schimbară o 
privire lungă, apoi Fuller se înscrise în direcţia cartierului 
rău famat. 

Boxer se întoarse în garsoniera lui cu punga de fish and 
chips în mână. Pentru a treia oară, se apucă să numere 
banii pe care i-i dăduse Dolly, aranjându-i în teancuri 
ordonate pe pat. Femeia îi spusese că Harry va mai ţine 
capul la cutie o vreme şi că ar fi bine să facă la fel. li 
dăduse adresa unei pensiuni drăguţe de la ţară şi-i 
promisese că-i va mai da nişte bani înainte de plecare. 
Harry urma să-l contacteze acolo la momentul potrivit. 
Boxer înghiţise momeala cu ac, cu plută şi cu undiţă cu tot. 

Ridică o fotografie neînrămată de pe noptieră în care 
apărea alături de fiul lui. Băieţelul era cocoţat pe umerii 
tatălui său, făcând cu mâna spre fotograf. Îşi frecă nasul 
zdrobit. Probabil că avea opt sau nouă ani acum. Clătină 
din cap, supărat pe el însuşi că nu era în stare să-şi 
amintească vârsta propriului copil. Se întrebă dacă nu era 
momentul s-o caute pe fosta lui nevastă, Ruby. Ar fi fost 
mândră de el, căci reuşise să nu se mai atingă de alcool. 

lar băieţelul lui i-ar fi admirat costumul nou şi pantofii 
strălucitori. N 

Sprijini cu grijă fotografia de piciorul veiozei. li era dor 
de puşti, dar altfel se simțea bine, foarte bine. Scutură din 
cap şi chicoti la gândul surprizei pe care le-o pregătea 
tuturor şeful şi prietenul lui, Harry Rawlins. Işi îndesă un 
pumn de cartofi reci, plini de ulei, în gură. Aveau un gust 
oribil acum, aşa că-i scuipă înapoi în punga de hârtie, pe 
care o mototoli cu tot cu conţinut şi o aruncă în coşul de 
gunoi care dădea deja pe dinafară. Se uită în jur la camera 
sărăcăcioasă şi murdară. 

— Ce cocină... bombăni el, apoi se înveseli. Lucrurile 
erau pe cale să se schimbe în bine. Harry Rawlins avea să-i 
facă rost de o locuinţă decentă şi să-i dea mai mulţi bani. 

— Sunt pe val, fiule. Aş vrea să te iau cu mine. Sper că 
mă vei lăsa măcar să încerc. Îşi trânti uriaşa conformaţie 
într-un fotoliu uzat, închise ochii şi se gândi la Harry. Îl 
putea vedea atât de bine, de parcă s-ar fi aflat acolo, în 
aceeaşi cameră. 

Il cunoscuse într-o noapte, lângă ringul sălii de box York 
Hall din cartierul Bethnal Green. Boxer se pregătea să 
intre pe sub corzi, când simţise că cineva îl trăgea de 
halat. Privind în jos, văzuse un tânăr cu ţigara în colţul 
gurii. 

— Mă numesc Harry Rawlins. Am pus o mie de lire la 
bătaie pe tine, bătrâne. Aşa că rupe-l în bătaie, şi te aştept 
cu două sute pentru osteneală. 

Partida se terminase în runda a treia, iar Harry îşi 
respectase promisiunea. Era un hoţ de onoare, îşi spusese 
Boxer, iar asta îi plăcuse întotdeauna la el. Ştiai că-şi va 
ţine cuvântul. 

Un ciocănit puternic în uşă îl smulse din reverie. De pe 
coridor se auzea o respiraţie sacadată. 

— Hei, Boxer? Eşti acolo? Deschide! 

Rămase tăcut. Era Fran, proprietara de zece tone cu 
respiraţia urât mirositoare, pe numele ei complet Frances 
Welland. Îşi amintea că venise odată foarte beat acasă şi 
că, spre regretul lui, se culcase cu ea. Era bucuros că nu-şi 

mai aducea aminte cum fusese sexul, dar o găsise sforăind 
lângă el, dezbrăcată. Femeia încercase să-l facă să repete 
performanţa, însă reuşise să scape. 

— Boxer, nenorocitule! Ştiu că eşti acolo! Deschide, ai 
un vizitator! 

Se ridică mormăind şi deschise prudent uşa. Vizitatorul 
era mascat de trupul masiv al lui Fran, aşa că nu-şi putea 
da seama cine era. Când, în sfârşit, făcu un pas înainte, 
chipul i se lumină ca prin farmec. 

— Eddie Rawlins, bătrâne prieten! Hai, intră, te rog. 

Boxer îl târî în sălaşul lui şi trânti uşa în nasul 
proprietăresei cu un rânjet. Îi zâmbea întotdeauna 
nebunei, căci nu voia să fie dat afară. Se îndreptă spre 
chicineta din colţul garsonierei şi puse în funcţiune 
fierbătorul electric. 

— Mă bucur să te văd, Eddie. Din păcate, nu-ţi pot oferi 
mare lucru, dar ceai am întotdeauna. 

— Nu, nu, nu, protestă bărbatul. Hai să stăm de vorbă ca 
între vechi prieteni! Scoase o sticlă de whisky scoţian 
dintr-un buzunar şi o aşeză cu zgomot pe masă. Ai pahare? 

Ochii lui Boxer se măriră şi nările începură să-i 
freamăte. Pofta de alcool reveni în mai puţin de o secundă, 
dar rezistă cu un zâmbet superior. 

— M-am lăsat de tărie, bătrâne. De luni de zile n-am mai 
pus gura pe aşa ceva. Nu mă deranjează dacă tu vrei să 
bei, dar eu rămân la ceai. 

Îi întinse o ceaşcă pătată şi ciobită şi se aşeză lângă el. 

— Hai, că un strop de băutură n-a omorât pe nimeni, 
insistă Eddie. Doar o gură... să bem în sănătatea lui Harry. 

Boxer zâmbi şi cedă fericit. Probabil că Eddie ştia şi el 
că şeful lui era în viaţă şi că se pregătea să-şi recupereze 
afacerile de la fraţii Fisher. 

— În cazul ăsta, cred că un strop ar fi OK. 

Era tot mai excitat. Vechea bandă părea să se 
reunească. 

Aduse încă o ceaşcă veche, iar Eddie începu să 
vorbească în timp ce turna. Începu prin a se plânge de 
nevastă şi de copil, apoi de afacerea cu dezmembrări auto 

care mergea tot mai prost, având grijă tot timpul să-i 
umple ceaşca lui Boxer. El îşi punea o singură măsură, pe 
când fostului sportiv îi turna două măsuri. În mai puţin de 
o jumătate de oră, zdrahonul era ameţit bine. 

Eddie turuia fără oprire. Boxer aştepta disperat o ocazie 
să-l întrebe despre Harry, dar se gândea că până la urmă 
vizitatorul său avea să vorbească din proprie voinţă. Când 
acesta încercă să-i toarne din nou whisky, îşi puse palma 
mare peste ceaşcă. 

— N-am mai băut de multă vreme, Eddie. Mi s-a urcat 
direct la cap. Ar trebui să mă opresc. 

— Nu-ti face griji, bătrâne. O să am eu grijă de tine. Hai, 
să terminăm sticla. 

Boxer luă încă o gură, moment în care auzi sunând 
telefonul cu plată din holul de la parter. Alese să-l ignore. 

— E pentru Fran, probabil, zise el dând din umeri cu 
nonşalanţa omului beat. E o târfă grasă şi leneşă, adăugă, 
observând că nimeni nu ridica receptorul. 

Insă proprietara reuşise să se târască până la aparat şi 
acum urla pe casa scărilor: 

— Boxer, e pentru tine! 

Până şi Eddie se strâmbă la auzul vocii ei sfredelitoare. 

Deja beat bine, fostul sportiv îşi trânti scaunul şi se 
îndreptă spre uşă. Fran îl aştepta gâfâind cu receptorul în 
mână în timp ce cobora nesigur scările. 

— Credeam că ai surzit. 

Boxer o apucă în braţe, o strânse puternic şi o sărută 
apăsat pe gură. 

— Ooooh! chicoti femeia. După ce pleacă prietenul tău, 
te aştept cu o sticluţă de gin în camera mea, îi susură la 
ureche. Am şi o pătură electrică să ne ţină de cald în pat... 

Boxer îi făcu semn să plece zâmbind stupid şi privindu-i 
fundul uriaş cu dorinţa pe care ţi-o dă excesul de alcool. 
După o porţie zdravănă de whisky arăta bine, chiar 
dezirabilă. 

— Cine e? bâigui în receptor. Apoi, după o scurtă pauză, 
strigă: Dolly, ce mai faci? 

— Ai băut? 

Sunase ca să verifice dacă plecase la pensiune, aşa cum 
îi recomandase ea. 

— Am băut una mică, dar stai liniştită. Totul e sub 
control... sughiţă el. Fii atentă pe cine am văzut în Soho, să 
mori de râs, nu altceva. Am văzut-o pe văduva lui Pirelli cu 
un macaronar, unul Carlos. Femeia a făcut o obsesie 
pentru genul mediteraneean. Dar ia ghici cine e omul de 
fapt? Este mecanicul şi iubitul nenorocitului de Arnie 
Fisher! Boxer râdea atât de tare, încât nu auzi ultima 
replică a femeii. 

— Carlos cine? repetă Dolly cu o voce aspră. Nu putea 
auzi altceva decât râsul dement şi tusea lui Boxer, care 
încerca să-şi recapete suflul. Ascultă-mă, cine este Carlos? 

Fără să-şi dea seama, bărbatul continuă pe un ton de 
glumă. 

— Nu-i mişto, Dol? Între târfuliţa aia şi noi, Arnie a 
pierdut totul. Şi habar n-are! Ah, n-ai să ghiceşti niciodată 
cine a venit în vizită pe la mine... 

Uriaşul mai trase un hohot homeric de râs şi scăpă 
receptorul pe podea. Până să-l ridice, Eddie apăruse în 
spatele lui şi cu un gest fulgerător puse capăt convorbirii. 

— N-avem timp de bârfă, amice. Te duc în West. Eu fac 
cinste. 

Fostul sportiv nu se lăsă rugat. 

nor fi SSR 

Resnick şi Fuller se garaseră la ultima adresă cunoscută 
a lui Boxer Davis, pe care o dăduse când fusese arestat 
pentru tulburarea liniştii publice, cu şase luni înainte. 
Andrews intră în blocul mizer cu camere de închiriat şi ieşi 
peste câteva clipe. 

— Nu-i aici, dar proprietara mi-a dat o adresă din 
Ladbroke Grove unde crede că ar putea fi acum. 

Fuller demară, iar inspectorul principal îşi trase pălăria 
pe ochi. 

— Băiatul ăsta e o uriaşă piesă din tot puzzle-ul, 
ascultați la mine. O piesă mare, stupidă şi urâtă. Ne va 
spune tot ce vrem să aflăm. 

Zâmbind satisfăcut, Resnick închise ochii şi aţipi. 

La pubul cu specific sportiv, Boxer era aproape incapabil 
să mai rămână în picioare sau să lege două propoziţii. 
Stătea cu Eddie la bar, înconjurat de un mic grup de clienţi 
care-i sorbeau cu nesaţ povestea ultimului meci din 
carieră, lovitură după lovitură. Pereţii clubului erau 
tapetaţi cu fotografii îngălbenite de foşti boxeuri şi 
luptători, printre care şi Boxer. Audienţa îl cunoştea după 
reputaţie, dar ştia şi că ieşise de mult din circuit şi că 
partida pe care o povestea era veche de cel puţin douăzeci 
de ani. Cu toate acestea, ascultau cu atenţie, iar vreo doi 
chiar îl încurajau. Boxer era în elementul lui, fluturând din 
braţe şi lovind năprasnic fantomele, parând şi ripostând. 
La un moment dat, se întoarse violent şi răsturnă halba 
unui bărbat din spatele lui. Cerându-şi iertare în fel şi chip, 
puse braţul peste umerii clientului şi-l sărută drăgăstos pe 
chelia lucioasă. 

Singura persoană care nu-l asculta era Eddie, care 
supraveghea intrarea barului. La un moment dat, un tip în 
blugi şi geacă scurtă îşi făcu apariţia şi-l salută scurt din 
cap, având grijă să rămână în umbră. Deşi chipul nu i se 
vedea, Eddie ştia cu cine avea de-a face. Salută, la rândul 
lui, în tăcere. Afacerea era reglată. 

Incă o eschivă şi Boxer lovi tejgheaua, trimițând la 
podea o tavă plină cu pahare murdare. Barmanul se 
săturase de scandal şi distrugeri, aşa că-i spuse lui Eddie 
să-şi ia campionul şi să se care pe uşa de serviciu, căci nu 
avea chef de urme de vomă la intrarea principală. leşiră 
împreună cu cheliosul stropit cu bere în mica alee din 
spate. Muzica rock bubuia de peste tot, pe lângă pereţi 
erau înşirate gunoaie şi butoaie vechi de bere, iar un 
cerşetor îşi făcea de lucru într-un tomberon imund. Boxer 
căzu în genunchi imediat ce simţi aerul rece al nopţii. 
Eddie privi în lungul aleii şi văzu semnalul farurilor unei 
maşini care-i aştepta. Nu mai trebuia decât să scape de 
cheliosul băgăcios, care se lipise de ei. 

— Hai la bombele de strip-tease, ce zici, bătrâne? 
bolborosi el prefăcându-se beat. Nu ne-ar pica bine nişte 


e 144 œ 


ţâţe şi cururi? Plătesc eu. Vino şi tu amice, îl invită şi pe 
necunoscutul atins de calviţie, apoi începu să-şi palpeze 
febril buzunarele. La naiba, mi-am uitat portofelul la bar. 
Te rog mult, intră tu şi adu-mi-l, până îl culeg pe Boxer de 
pe jos. 

Omul, la ideea unei nopţi cu femei şi băutură pe gratis, 
se execută bucuros. 

În momentul în care acesta intră în bar, Eddie se 
îndreptă cu paşi rapizi în direcţia opusă maşinii care 
pândea. Boxer reuşi să se ridice şi, ţinându-se de un 
tomberon, îi strigă în zadar să-l aştepte. 

Maşina claxonă o dată. Fostul sportiv se întoarse şi privi 
prin aburii beţiei, crezând că era cineva cunoscut. Dintr- 
odată, şoferul aprinse faza lungă, orbindu-l, apoi farurile 
se stinseră complet şi maşina acceleră pe alee, aruncând 
în toate părţile lăzi, butoaie şi saci de gunoi. Deşi auzea 
motorul venind spre el, picioarele nu-l ascultau, nu voiau 
să-l ducă la adăpost. Maşina îl lovi în plin, îl aruncă în sus, 
într-un arc de cerc, şi-şi continuă cursa încă vreo câţiva 
metri. Boxer ateriză în spatele ei cu un bufnet şi reuşi să 
se ridice în patru labe, încercând frenetic să se ascundă pe 
undeva. În oglinda retrovizoare, şoferul îi sesiză eforturile 
disperate. „E solid, nenorocitul”, bombăni el băgând în 
marşarier. Ca să fie sigur, îl mai lovi nu o dată, ci de două 
ori, izbind şi un zid cu bara din spate. Apoi, autovehiculul 
părăsi aleea, cu stopurile şi poziţiile clipind avariate. 

Boxer rămase întins printre gunoaie, zdrobit şi plin de 
sânge. Respira precipitat, căci plămânii nu reuşeau să facă 
faţă şocului. Putea vedea luminile străzii circulate chiar în 
faţa lui, dar nimeni nu-l putea zări în întunericul aleii. 
Oarecum anesteziat de cantitatea prodigioasă de alcool pe 
care o ingurgitase, reuşi să se târască spre lumină înainte 
de a-şi pierde cunoştinţa. Dacă cineva ar fi catadicsit să 
arunce o privire, i-ar fi putut zări braţul ridicat deasupra 
unui mic morman de legume putrede, dar ar fi crezut că nu 
era decât un boschetar beat care adormise şi ar fi trecut 
mai departe. 

— Hei, amice! N-am găsit niciun portofel pe bar! 

Nevăzând pe nimeni, cheliosul pisălog începu să bombăne: 
S-a dus noaptea mea de distracţie. Sper să vă umpleţi de 
lăţei, lua-v-ar dracu’! 

Omul se întoarse înăuntru şi îşi mai comandă o bere. 

În bucătăria mănăstirii, Dolly curăța cartofi pentru 
prânz. De obicei se mulțumea să le servească cina copiilor, 
dar, ca o excepţie, se hotărâse să vină devreme şi să ajute 
la gătit. Avea atât de multă energie, încât simţea nevoia s-o 
risipească într-un mod constructiv. Era ora şapte 
dimineaţa. Îi trecu prin cap că, probabil, Bella tocmai îşi 
încheiase noaptea de muncă. Avea o meserie atât de grea 
şi câştiga o nimica toată, dar era una dintre cele mai 
puternice femei din câte cunoştea. Linda probabil că nu-i 
ascultase sfaturile şi se afla încă în pat - niciodată nu o 
asculta. Cât despre Shirley, îşi permise un zâmbet 
mulţumit... tânăra începea să se dea pe brazdă. 

li ajută pe copiii mai măricei să-şi facă paturile, apoi se 
duse la creşă să ajute la hrănirea bebeluşilor. Imaginea 
unui băieţel care dormea dus în pătuţul donat de ea îi 
merse direct la inimă. Ştia că toate lucrurile ei erau aici şi 
că erau utilizate aşa cum trebuia, dar tot se simţea 
tulburată la vederea lor. Una dintre măicuţe îi întinse un 
biberon cald şi ieşi fără să spună un cuvânt. Dolly se 
apropie de pătuţul copilului ei născut mort şi privi la 
pruncul nedorit care-l folosea acum. Pe o etichetă desluşi 
numele Ben. 

— Bună, Ben, şopti, iar ochii micuţului se deschiseră 
larg la auzul vocii ei. 

Se măsurară din priviri câteva clipe şi deciseră că se vor 
înţelege excelent. Sufletul îi era sfâşiat de sentimente 
contradictorii: tristeţea că nimeni nu dorea să-l adopte şi 
mândria că ar fi fost o mamă extraordinară. Hrănise mulţi 
bebeluşi la mănăstire de când îşi pierduse propriul copil, 
dar, pentru prima dată, se aplecă peste pătuţul cumpărat 
de Harry şi ridică în braţe un prunc pe deplin sănătos. În 
acel moment, toate regretele şi sentimentele de pierdere 
parcă i se şterseră cu buretele. Se concentră asupra clipei 
prezente. Testă temperatura laptelui pe pielea fină de la 
încheietura mâinii. 

— Eu sunt Dolly, şi o să-ţi dau să mănânci. 

Cartofii curăţaţi şi tăiaţi cubuleţe fierbeau într-o oală 
uriaşă. Văduva trase la tigaie carnea tocată şi legumele, 
îngroşând compoziţia cu granule dintr-un cub de vită, 
înainte de a transfera totul într-o tavă mare. Apoi zdrobi 
cartofii, îi întinse pe deasupra compoziţiei şi vâri tava la 
cuptor ca să se coacă şi să facă o crustă crocantă. Dădu pe 
răzătoare o bucată mare de brânză în timp ce se uita pe 
geam la copiii care se jucau în grădină. Dincolo de gard se 
zărea maşina banalizată a poliţiei, cu doi bărbaţi plictisiţi 
de moarte pe locurile din faţă. 

— N-aveţi decât să mă urmăriţi, băieţi, căci sunt 
hotărâtă să merg până la capăt. Voi da lovitura chiar sub 
nasul scârbosului ăla de Resnick. 

UV Vai nann 

Plecă de la mănăstire, se îndreptă spre Knightsbridge şi 
lăsă maşina în parcarea pentru clienţi de la Harrod's. Intră 
pe uşa principală şi se plimbă aparent fără ţintă prin 
magazin, oprindu-se la un moment dat să probeze o 
pălărie. În timp ce se admira din diverse unghiuri în 
oglindă, estimă distanţa la care se găsea polițistul 
însărcinat s-o urmărească. Calculă că avea timp s-o 
zbughească pe uşa din colţ, să ajungă în strada aglomerată 
şi apoi la metrou înainte ca omul să-şi dea seama în ce 
direcţie o luase. 

Ajunsă în staţie, cumpără un ziar şi un bilet dus-întors 
până la Leicester Square. Examină siluetele oamenilor din 
jur în geamul chioşcului, dar nu zări nici urmă de polițistul 
care intrase după ea la Harrod's. Cu toate acestea, 
îngrijorarea nu-i dispăruse. Orice chip din marea de capete 
necunoscute ar fi putut aparţine altui poliţist în haine 
civile. 

Cobori din metrou şi se îndreptă pe căi ocolite spre 
sediul băncii, făcând toate eforturile să-şi piardă urma. Se 
opri încă o dată, în faţa unui magazin Army and Navy de 
pe Strand, prefăcându-se că examina atent produsele 
expuse în vitrină. Când hotări că nu era urmărită, intră la 
bancă. Trebuia să verifice dacă Bill Grant apărea 

menţionat pe undeva prin registrele lui Harry. Avea nevoie 
şi de bani pentru fete. 
sait Pere 

Mama lui Shirley, Audrey era îngheţată de frig, 
picioarele îi înţepeniseră, iar ghetele îmblănite păreau cu 
totul inutile. Începu să joace mărunt pe loc şi să-şi sufle în 
mâinile înmănuşate ca să se încălzească. Frigul muşcător îi 
gonise clienţii, aşa că de la zece dimineaţa nu vânduse 
nimic. Ar fi dat orice pentru o cafea fierbinte, însă trebuia 
să se abţină, pentru că băutura, recunoscută pentru 
proprietăţile ei diuretice, ar fi trimis-o instantaneu la 
toaletă, ceea ce ar fi însemnat să lase taraba în grija 
vecinului de la standul cu produse din ciuperci, 
„Mushroom Features”. Ar fi cheltuit zece pence pentru ea, 
ar fi fost nevoită să-i dea şi lui zece pence, iar apoi ar fi 
trebuit să-i dea explicaţii patronului de ce vânzările de 
legume şi fructe fuseseră atât de slabe. 

Încercă să-şi treacă timpul analizând trecătorii şi, nu 
după mult timp, îl zări pe Tony Fisher ieşind dintre-o 
maşină luxoasă. Îl cunoştea de multă vreme. Mamele lor 
lucraseră împreună în Covent Garden Market, înainte ca 
piaţa să fie închisă şi mutată la Nine Elms. Din câte auzise, 
mama lui Tony îşi găsise apoi de lucru la o firmă de 
curăţenie din Aldwych. 

Era un bărbat elegant, îşi spuse privindu-l admirativ. 
Numai haina de caşmir de pe umeri trebuie să-l fi costat 
câteva sute de lire. Clătină din cap. Biata lui mamă rânea 
prin birouri, în timp ce el se fălea ca un model scos dintre 
coperţile unei reviste lucioase! pufni scârbită şi-şi făcu de 
lucru cu un teanc de pungi de plastic. 

Când ridică ochii din nou, Tony se îndrepta direct spre 
ea. O salută din cap prieteneşte. „Nenorocitul vine să-mi 
ceară un măr pe gratis sau ceva asemănător”, îşi spuse. 
Nu-şi făcea iluzii că dacă se ştiau de-o viaţă ar fi putut 
beneficia de vreo favoare. li cunoştea reputaţia murdară. 
Pe când îşi trăgea nervoasă căciula de lână peste urechi 
remarcă privirea îngrijorată a vânzătorului de ciuperci, 
care urmărea scena. 

— Ai o problemă cu mine? îl întrebă Tony destul de 
politicos, iar omul se întoarse imediat cu spatele. Audrey 
observă că şi ceilalţi colegi evitau contactul vizual cu 
bărbatul. Nimeni nu avea chef de necazuri. 

— Merele arată foarte bine, spuse mafiotul cu un zâmbet 
larg. Fusese un copil obraznic, dar acum căpătase un aer 
periculos şi impredictibil. Audrey şterse un măr şi i-l 
împachetă, sperând să scape cu atât. Îşi dorea să fi băut 
multă, multă cafea şi să-l fi lăsat pe colegul de la ciuperci 
să se descurce. 

Tony muşcă din fruct cu poftă. Femeia îşi permise un 
moment de uşurare, deşi instinctul îi spunea că greul urma 
să înceapă. 

— Dulce şi proaspăt, exact ca fiica ta, Shirley. Pe unde 
mai locuieşte? 

Ştia foarte bine că oamenii din specia lui Tony Fisher nu 
se deranjau pentru o discuţie ca între vechi prieteni. În 
general, voiau ceva de la tine, ceva ce nu doreai să dai. 
Gândul că o căuta pe Shirley îi trimise un fior rece pe şira 
spinării. 

— N-am mai văzut-o de la înmormântarea lui Terry. Am 
auzit c-ar fi plecat în Spania printr-o agenţie de modelling, 
minţi ea neconvingător. 

Fiica ei părea să aibă foarte mulţi bani în ultima vreme, 
intrase oare în afaceri cu fraţii Fisher? 

— Te-am întrebat unde locuieşte, spuse Tony apucând 
marginea standului cu o mână fermă. 

— Se mută des, stă pe la prieteni... ştii cum e la vârsta 
asta. 

Cu un gest scurt al mâinii sale puternice, bărbatul 
zgudui taraba, şi o mulţime de fructe se rostogoliră în 
canalizarea ce traversa piaţa. 

— Te rog, Tony, nu fă asta! 

— Mai fac o dată, şi toată marfa ţi se duce pe apa 
sâmbetei. Şi pentru ce, Audrey? Nu vreau decât să stau de 
vorbă cu ea, ţi-am spus. 

— Las-o în pace, a trecut prin multe... 

Bărbatul îi surprinse privirea speriată peste umărul lui şi 


<e 150 œ» 


gestul rapid de negaţie din cap. 

— Hei, mamă, l-ai văzut pe neisprăvitul acela de Greg pe 
undeva? Prostia aia de maşină pe care mi-a dat-o iar face 
figuri şi... 

La vederea lui Tony, cuvintele i se opriră în gât şi 
sângele i se retrase din obraji. 

— Cum a fost în Spania? o întrebă mafiotul întorcându- 
se brusc spre ea. 

— Tocmai îi povesteam cum ai fost la Madrid, să faci 
modelling, interveni rapid mama ei. Mă întreba cum să dea 
de tine. 

Tony o examină pe fată din cap până în picioare, 
oprindu-se îndelung asupra pieptului ei apetisant. 

— Arăţi bine, Shirl! 

— Mulţumesc, răspunse ea, gândindu-se că nu avea 
deloc idee cum să trateze cu astfel de oameni. 

— Speram să putem sta puţin de vorbă între patru ochi. 
Hai să mergem la tine, că-i mai linişte. 

— Să vă dau ceva să duceţi acasă, interveni Audrey 
începând să împacheteze frenetic o legătură de morcovi, 
disperată să-şi păstreze calmul. Stă din nou cu mine acum, 
nu-i aşa, Shirl? Haide, luaţi legumele astea cu voi. Le 
putem mânca la ceai. Vă urmez şi eu. Vin imediat. 

Ştia că nu-l putea face să plece din piaţă fără fiica ei, dar 
spera în mod irațional că Greg ar fi putut fi încă acasă, cu 
prietenii lui enervanţi. 

— Despre ce vrei să vorbim? întrebă Shirley speriată, 
strângând puternic pachetul cu morcovi. 

— Hai să mergem, zise Tony apucând-o de braţ. Putem 
discuta acasă la maică-ta. 

O conduse la maşina lui ţinând-o cu atâta forţă de umăr, 
încât fetei îi era imposibil să se opună. 

Shirley se uită înapoi la mama ei, care-i făcu semn că o 
va urma, dar niciuna din ele nu putea şti dacă va reuşi s-o 
facă la timp. În secunda în care autovehiculul porni, 
Audrey îşi aruncă borseta cu bani spre vânzătorul de 
ciuperci şi fugi cât putu de repede la pub, unde spera să 
convingă pe cineva s-o ducă cu maşina. Dacă nu, trebuia să 

alerge pe străzi, mânată de frica pentru ce ar fi putut păţi 
fiica ei în mâinile acelui ticălos. 

Tony fu nevoit să ridice piciorul de pe podeaua 
bucătăriei lui Audrey ca să treacă peste un maldăr de 
pungi de gunoi şi de haine murdare. Scândura de călcat 
era plină de haine şifonate, pe masă tronau mai multe 
generaţii de mic-dejunuri, iar în chiuvetă şi pe lângă ea, un 
munte de farfurii, tacâmuri şi cratiţe murdare aşteptau 
stoic apa şi detergentul. Era de-a dreptul dezgustător. 

— Greg, eşti pe aici? strigă fata. Vreau să vorbim despre 
maşină! 

Nu se auzi niciun răspuns. 

Mafiotul îşi scoase haina din caşmir, o împături cu grijă 
şi-o puse pe scândura de călcat. 

— Suntem numai noi doi, mârâi el ameninţător. 

Trase două scaune la măsuţa din bucătărie, se aşeză pe 
unul din ele şi îi făcu semn spre celălalt. 

Shirley tremura. Ea nu era vicleană, ca Linda. Era teribil 
de speriată şi ştia că nu-şi putea ascunde starea. 

— O să fac nişte cafea, spuse, gândindu-se că ar fi făcut 
orice ca să stea departe de el. 

Lui Tony îi rămăsese gândul la ea încă de la prima lor 
întâlnire, cu cinci ani în urmă, pe când era încă o 
adolescentă. Nu înţelesese niciodată de ce se măritase cu 
berbecul acela de Terry. O văzuse într-o noapte la club, 
numai bună de cules şi de ronţăit, deşi probabil că nu avea 
mai mult de şaisprezece ani. Îşi încrucişă picioarele, 
gândindu-se excitat la ce i-ar fi putut face. 

Shirley, care nu-şi putea stăpâni tremuratul, deschise 
frigiderul şi luă laptele. O urmări cum îşi înclina gâtul 
delicat ca să miroasă gura sticlei. 

— O să bem cafea neagră, spuse ea punând recipientul 
la loc cu o mutră îngreţoşată. 

Tony nu zise nimic, mulţumindu-se s-o privească. 
Fiecare gest pe care-l făcea era încărcat de senzualitate; 
cu cât era mai speriată, cu atât devenea mai sexy şi-l 
excita mai tare. Cum fata trebui să se strecoare pe lângă el 


e 152 » 


ca să ajungă la punga de cafea, profită ca s-o apuce brusc 
şi s-o tragă în poala lui. Se aşeză rămânând perfect 
țeapănă, cu spatele drept, în timp ce el îi mirosea ceafa. 
Lămâiţă. li atinse pielea curată şi rece şi observă cum o 
străbătu un fior când îi simţi degetele coborând şi urcând. 
Încurajat de aceste reacţii, Tony începu să-i desfacă 
nasturii bluzei. _ 

— Ştii cât de frumoasă eşti. Îţi place să-i înnebuneşti pe 
bărbaţi? N 

— Nu. Nu ştiu... nu fac nimic intenționat. Incercă să-l 
oprească împingându-i labele cercetătoare la o parte, dar 
el o apucă de încheietură şi cu mâna cealaltă reuşi să-i mai 
desfacă un nasture. li dădu drumul şi încercă să-i vâre o 
mână în sân, dar Shirley profită ca să sară ca din puşcă. 

Tony începu să râdă, amuzat s-o vadă cum se chinuia să 
toarne apa peste cafea şi să-şi încheie bluza în acelaşi 
timp. Mâinile îi tremurau necontrolat. Işi aprinse tacticos o 
ţigară, se ridică şi se lipi de ea pe la spate, apoi îi luă 
fierbătorul din mână şi turnă apa clocotită în ceşti. Tânăra 
încercă să scape, dar bărbatul o blocă prinzând-o de 
şolduri cu cealaltă mână. 

— Ce-ar fi să stăm de vorbă acum? 

— Dacă vrei, îi răspunse Shirley pe o voce pierdută. 

— Ce ştii despre registrele lui Harry Rawlins? 

Fata scutură din cap. 

— Terry le-a pomenit vreodată? 

— Nu, niciodată. Nu ştiu nimic despre ele. Adică, nici 
măcar nu ştiu ce sunt. 

Tony trase puternic din ţigară şi expiră fumul. Braţul lui 
puternic încă o ţinea strâns de mijloc. Fumul îi înţepă ochii 
lui Shirley, aşa cum păţea întotdeauna, dar acum era atât 
de speriată, că nici nu-şi dădu seama. Mafiotul o trase mai 
aproape şi-şi împinse bazinul în fesele ei. Putea simţi cât 
de excitat era. Urma să fie violată, era tot mai convinsă. 
Tony lăsă jos fierbătorul electric şi-şi vâri mâna în 
decolteul ei, apucându-i un sân. 

— Splendid! 

— Ce vrei? îl întrebă Shirley, străduindu-se zadarnic să 

se oprească din tremurat. 

— Toate la timpul lor, îi răspunse el continuând s-o 
pipăie. Foarte frumos, tare şi delicat în acelaşi timp. Frica 
ei animalică îi cam strica dispoziţia amoroasă, aşa că 
adăugă: Relaxează-te, te rog. Nu vreau să-ţi fac rău. Nu 
trebuie decât să-mi spui tot ce ştii despre registrele acelea, 
iubito. Atât şi nimic mai mult. 

— Nu ştiu... 

Fără a o lăsa să-şi termine propoziţia, Tony îi blocă 
mâinile strâns pe lângă corp, scoase ţigara din gură şi o 
apropie de sânul ei. Putea simţi căldura tutunului 
incandescent. 

— Ah, nu! Dumnezeule, te rog, nu fă asta! ţipă ea. 

— Mai participi la concursurile de frumuseţe? Pun pariu 
că nu te-ar atinge nici cu o prăjină dacă ai apărea cu 
ditamai cicatricea pe piept, nu-i aşa? Nemernici ipocriţi. 
Dar eu tot te-aş atinge peste tot, Shirl, nu-ţi fie teamă. 
Acum, fii fată bună şi spune-mi unde sunt nenorocitele 
acelea de registre. 

— Nu ştiu, Tony! Îţi jur că nu ştiu! 

Bărbatul apropie ţigara de pielea ei perfectă. Shirley 
reuşi cumva să-şi elibereze o mână şi-l lovi, făcându-l să o 
scape pe jos. 

— Curvă proastă! strigă el trăgându-i un dos de palmă 
peste gură. N 

Fata se prăbuşi pe jos. li spărsese buza, şi un firicel de 
sânge i se scurgea pe pielea palidă. Tony o apucă de păr, 
îşi desfăcu şliţul şi o forţă cu faţa înspre sexul lui. 

Greg nu fusese niciodată un tip punctual, dar măcar o 
dată reuşi să ajungă la momentul potrivit. Uşa bucătăriei 
se deschise larg şi tânărul apăru în toată splendoarea 
ţinutei lui de punker, cu geacă de piele, inele, piercinguri 
şi părul vopsit în roz şi galben-pai. În spate se iţeau 
tovarăşii lui, Arch, cu o coafură mohawk şi un tricou cu 
model de leopard, şi Fruity Tooty, care umbla ras în cap şi 
cu un machiaj negru exagerat la ochi, asortat cu raglanul 
de piele. Cei trei arătau ca personajele dintr-un film de 
groază de serie B. În primul moment, văzându-l pe Tony 

cum se încheia calm la pantaloni, Greg crezu că nimerise 
într-un moment de intimitate. Era pe punctul să iasă jenat, 
dar sângele de la gura surorii lui şi privirea ei terifiată îl 
determinară să rămână pe poziţie. 

— Eşti bine, surioară? întrebă, la fel de speriat ca ea. 
Auzise de ce era în stare Tony Fisher. 

În mod normal, prietenii lui erau complet inutili, dar 
Fruity  Tooty, văzând-o pe Shirley bătută - şi 
necunoscându-l pe mafiot -, făcu galant un pas în faţă. 
Greg îl opri clătinând din cap. Ar fi fost o idee proastă. Nu 
era deloc sigur că toţi trei ar fi reuşit să-i facă faţă dacă se 
ajungea la pumni. 

Tony pufni în râs, îşi trase pe umeri paltonul de caşmir şi 
se îndreptă spre ei, oprindu-se în faţa lui Fruity Tooty. 

— Am o bună memorie a chipurilor, îl ameninţă bătându- 
l superior pe obraz, după care ieşi. 

Fruity şi Arch habar n-aveau din ce scăpaseră. Greg se 
aşeză lângă sora lui şi o luă în braţe, ceea ce nu mai făcuse 
de ani de zile. Tremura toată şi-şi strângea disperată 
bluza, încercând să se acopere. O ţinu în braţe până se mai 
calmă şi se opri din plâns, apoi o ridică de jos şi o conduse 
în dormitorul ei. Chiar în acel moment, mama lor dădu 
buzna pe uşă în micul apartament. Audrey era transpirată 
ca un porc şi roşie ca sfecla, căci alergase într-un suflet 
până acasă. Când o văzu, Shirley izbucni din nou în 
lacrimi. Mama ei o luă în braţe şi începu să-şi mângâie 
consolator fetiţa. O buză spartă nu însemna nimic faţă de 
ceea ce ar fi putut păţi. 

— Greg, rezolvă problema cu maşina surorii tale. Acum! 

Cei trei băieţi ieşiră în tăcere, iar Audrey şi Shirley se 
aşezară pe canapeaua din salon. 

— Cum ai ajuns să ai de-a face cu fraţii Fisher, iubita 
mea? Eu îi cunosc de multă vreme, vezi tu, şi nu-s deloc 
cumsecade. Chiar deloc. Fără să răspundă, tânăra clătină 
din cap şi-şi afundă chipul la pieptul lui Audrey, cu ochii 
închişi şi un deget apăsat pe buza umflată. Sunt mama ta, 
dar nu te pot ajuta dacă nu-mi spui adevărul, insistă 
femeia mai în vârstă. 

— A venit să-mi facă curte, dar mie nu-mi place deloc de 
el! Când l-am împins la o parte, şi-a ieşit din fire şi m-a 
trosnit pentru că n-am acceptat să-i dau ce voia. 

— Eşti sigură că e doar atât? Am observat că ai dat de 
bani în ultima vreme... 

— Sincer, asta este totul. Cât despre bani, ţi-am mai 
spus, am găsit o valiză plină prin lucrurile lui Terry. 

Nu se pricepuse niciodată să mintă, iar utilizarea 
cuvântului „sincer” era cel mai bun indiciu că nu spunea 
adevărul. Shirley se ridică şi se duse la baie, unde îşi dădu 
cu apă rece pe faţă, inspiră şi expiră adânc de câteva ori 
şi-şi admiră buza crăpată în oglindă. Reflexia îi mai arătă 
ceva, o putere pe care n-o observase anterior, nu în ochii 
ei, în orice caz. O văzuse în privirea lui Terry atunci când o 
minţea asupra activităţilor lui ca s-o protejeze. Era exact 
ceea ce făcea pentru mama ei acum. 

Audrey nu trebuia să afle că banii proveneau de la Dolly 
Rawlins şi cu niciun chip nu trebuia să ştie despre 
planurile lor de a jefui un transport de bani. Suna atât de 
absurd, încât nici ea nu se obişnuise cu gândul. Cu toate 
acestea, îi era foarte clar că trebuia s-o avertizeze rapid pe 
Dolly în privinţa lui Tony Fisher. Dacă nu obținuse ceea ce 
dorea de la ea, avea să încerce cu celelalte văduve, fără 
nicio îndoială. 

Linda fusese obligată să se prezinte la sala de jocuri mai 
devreme decât de obicei, pe motiv că întârziase în noaptea 
precedentă. Probabil că Charlie o turnase, căci şeful n-ar fi 
avut de unde să afle din altă parte. Dumnezeule, cât şi-ar fi 
dorit să le poată spune să-şi bage undeva slujba aia 
nenorocită! Când ajunse, colegul ei se învârtea prin faţa 
intrării, uitându-se intrigat la ambulanţa şi la maşinile de 
poliţie parcate în dreptul aleii ce ducea la intrarea din 
spate a pubului cu tematică sportivă. 

— Ce păcat că n-ai ajuns mai devreme, o întâmpină 
Charlie surescitat, cu ochii la echipele în uniforme care 
lucrau de zor pe alee. 

— Cum poţi să spui asta? Chiar am ajuns mai devreme! 

— Nu, nu pentru tura ta la casă. Vreau să spun că ai 
pierdut tot spectacolul cu sirene şi girofaruri. 

— Nu mă interesează problemele altora, îi răspunse ea 
îndreptându-se către ghereta casieriei. 

— Dar Tony Fisher te interesează? A trecut pe aici şi a 
întrebat de tine. 

— Când? întrebă Linda încercând să-şi mascheze emotia 
din glas. 

— Imediat după ce-ai plecat noaptea trecută. 

— Ce-a zis? se interesă ea pe acelaşi ton de conversaţie 
banală. 

Charlie era complet absent, pasionat de scena străzii. 

— Nu ţi-am zis? A întrebat dacă erai pe aici. 

— Şi ce i-ai răspuns? 

— Păi, ce puteam să-i răspund? Că nu, pentru că nu erai. 
l-aş fi spus acelaşi lucru şi dacă erai. Iți dai seama, 
nenorocitul de Tony Fisher! Ce se întâmplă, ce vrea? 

— Mă place. Poţi să te superi pe el? 

Se îndepărtă înainte ca omul să mai poată comenta ceva. 

În gheretă scoase toţi banii mărunți şi începu să-i 
numere ca să-i pună în săculeţii speciali, dar nu reuşea 
decât să-i aşeze în teancuri de aceeaşi valoare. Când 
Charlie intră ca să anunţe că traversa ca să vadă mai 
îndeaproape ce se petrecea în capătul aleii, se sperie atât 
de tare, încât trânti toate monedele pe jos. 

Trecuseră zece minute, şi Charlie tot nu apăruse. Linda 
se gândi că se oprise la o bere, însă chiar atunci îl văzu 
intrând în fugă şi îndreptându-se spre ea. Era pentru prima 
dacă când îl vedea fugind, cu piciorul acela betegit din 
copilărie. 

— Boxer... e Boxer Davis! strigă el încercând să-şi 
recapete respiraţia. Cineva i-a făcut felul rău de tot 
amărâtului. Arată ca o friptură în sânge. N-am văzut în 
viaţa mea atâta sânge, pe pereţi, pe jos, peste tot... L-au 
găsit în spatele barului, pe un morman de gunoaie, ţeapăn 
ca o scândură. Tipul de pe ambulanţă i-a zis gaborului că 
probabil zăcea acolo de vreo douăzeci şi patru de ore. 

Respirația grea a lui Charlie aburea peretele de sticlă 

groasă al casieriei. Linda nu reuşi să spună nimic. Rămase 
cu gura căscată şi ochii pironiţi în zare. Cuprinsă de o 
răceală stranie, simţea cum sângele îi părăsea 
extremităţile. 

— Boxer? Eşti sigur? 

În aceeaşi clipă îşi dădu seama că nu era nevoie să 
întrebe. Charlie era un profesionist al bârfelor. 

— Sigur că-s sigur. L-am văzut mai încolo, pe stradă, 
noaptea trecută. Mânca fish and chips. M-am gândit că era 
în bani, pentru că avea un costum elegant şi... 

Charlie se opri brusc, încordat. 

— Ce e? Şi ce, omule, spune-mi! 

— A întrebat de tine. 

— Ce-a zis? 

— Nimic deosebit, doar m-a întrebat dacă tu eşti văduva 
răposatului Joe Pirelli. 

Fără niciun alt cuvânt, Linda ieşi din casierie şi o luă 
spre ieşire. Rămase lângă mulţimea de gură-cască, cu ochii 
la ambulanţa parcată în drum. Oamenii din jurul ei lansau 
diverse ipoteze. Poate că tipul se certase cu vreun peşte 
sau, mai rău, cu un dealer de droguri. Poate că se culcase 
cu nevasta cui nu trebuia sau poate că nimerise în locul 
greşit la un moment nepotrivit. Numai prostii. Charlie 
apăru lângă ea. 

— De ce te-ar căuta şi Boxer Davis şi Tony Fisher în 
aceeaşi zi? Sper că n-ai intrat în combinaţii cu nişte 
indivizi de teapa lor. 

— De teapa lor? Să nu-mi ţii tu mie lecţii despre ei, îl 
repezi Linda. Ştia că se purta urât cu el fără niciun motiv, 
dar trebuia să-şi verse nervii pe cineva. Eu mă întorc la 
treabă. Tu n-ai decât să stai aici şi să caşti gura cât 
pofteşti, bucurându-te de nenorocirea altuia. Că nu te văd 
doborât de tristeţe că Boxer a dat colţul. 

— Nu-i mort, bombăni bărbatul în spatele ei. 

— Ce? exclamă Linda întorcându-se către el. 

— Nu-i mort. Arată ca o friptură în sânge, dar trăieşte. 

Inapoi în ghereta casieriei, femeia simţi că o lua cu leşin. 
Că Tony Fisher o căutase era grav, dar să întrebe şi Boxer 

Davis de ea, în aceeaşi noapte, era deja prea mult. Iar 
acum, fostul sportiv se lupta pentru viaţa lui pe acea uliţă 
infestată de gândaci şi de şobolani. Linda era complet 
şocată - n-avea cu cine să stea de vorbă, nu aici, în orice 
caz. Voia să ia legătura cu Dolly, cu Bella şi cu Shirley. 
Trebuia să le avertizeze despre... despre ce? Nu-şi putea 
explica în niciun fel cele întâmplate, dar nu se simţise 
niciodată atât de vulnerabilă, de expusă pericolului. 
Rămase aşa o bună bucată de vreme, gândindu-se la ce 
avea de făcut. Toate răspunsurile se îndreptau către Bella. 
Fără îndoială, Bella ştia cum trebuiau să procedeze. Până 
la urmă, îşi reveni. 

— 'Ţine-mi locul, Charlie, te rog! strigă ea aruncându-şi 
haina pe umeri şi strecurându-şi cu îndemânare braţele 
prin mâneci. 

— Nu, nu poţi pleca! Abia ţi-ai început tura, îi aminti 
bărbatul pe când trecea în viteză pe lângă el. 

Se opri. Nici nu-i trecea prin cap să-i explice în detaliu 
ce se întâmpla, dar trebuia să-l convingă s-o acopere. Dolly 
le spusese de la început că trebuiau să-şi vadă de treabă ca 
de obicei, pentru a nu da de bănuit. Capul ei vâjâia de 
bănuieli amenințătoare, şi avea nevoie ca Charlie să fie de 
partea ei. 

— Te rog, nu fi rău, întotdeauna ne-am acoperit unul pe 
celălalt. 

— Nu-i adevărat. Fu ţi-am ţinut locul tot timpul. Eu n-am 
nevoie de ajutorul tău, pentru că eu îmi fac treaba 
conştiincios. 

Părea un elev de şcoală primară supărat că fata pe care 
o plăcea nu-l băga în seamă. 

— Ascultă-mă, vorbesc foarte serios... chiar trebuie să 
plec. Nu-ţi pot spune de ce, dar o să mă revanşez cumva. 
Pe cuvântul meu! promise ea încercând să zâmbească. 

— Dacă pleci, te dau în gât şi-o să ajungi direct la şomaj, 
se tinu tare Charlie. 

— De ce te porţi aşa? 

— Pentru că, în afară de mormanul de carne de pe alee, 
se pare că sunt cel mai trist nenorocit din cartier! Iar 

nenorociţii trişti fac nenorociri atunci când sunt trataţi de 
colegii lor ca nişte cârpe! 

— Ştii ceva, amice? La dracu' cu sentimentele tale şi la 
dracu' cu slujba asta! Am plecat. 

Charlie o urmări în timp ce se îndepărta cu paşi mari. 
Concomitent, uşile ambulanţei se trântiră cu zgomot, iar 
vehiculul începu să-şi croiască cu greutate drum prin 
mulţimea care nu se dădea la o parte în ciuda sirenei şi a 
luminilor pornite. 

UV AY ANY a ae 

Albă ca varul, Linda se învârtea prin camera de machiaj, 
aşteptând ca Bella să coboare de pe scenă. 

Imediat ce-o văzu intrând, dădu drumul unui şuvoi de 
vorbe. 

— Boxer a fost aproape omorât în bătaie. M-a căutat la 
sala de jocuri, la fel şi Tony Fisher şi... 

— Calmează-te, draga mea, că aşa nu înţeleg nimic. la-o 
de la început. 

Trase adânc aer în piept şi încercă să prezinte lucrurile 
aşa cum se întâmplaseră. 

— E probabil o consecinţă a faptului că Linda i-a spus lui 
Boxer că Harry trăieşte. Ce părere ai? o întrebă când 
negresa păru să priceapă gravitatea situaţiei. 

— Cred că totul se duce de râpă şi că fraţii Fisher sunt 
speriaţi. 

— Ei sunt speriaţi? La naiba, Bella. Eu fac pe mine de 
frică. Dolly trebuie să rezolve cumva mizeria asta. 
Gândeşte-te! Dacă i-a făcut felul lui Boxer Davis, ce ne-ar 
putea face Tony nouă? 

— Ştim sigur că el este autorul? insistă Bella, încercând 
să fie raţională pentru amândouă. 

Linda ajunsese la concluzia asta pentru că amândoi 
bărbaţii o căutaseră la slujbă în seara respectivă, ceea ce 
era, fără îndoială, un motiv serios de îngrijorare pentru ea. 

— O să sun la mănăstire să las un mesaj pentru Dolly, 
zise Bella ştergându-şi sudoarea de pe frunte şi 
îmbrăcându-se. Ai pe cineva care să stea cu tine peste 
noapte? Cum faţa Lindei fu străbătută de un zâmbet 

poznaş, spuse râzând: Bine, sună-l şi spune-i să vină să te 
culeagă de aici. Ştim ceva despre Shirley? 

Zâmbetul Lindei se şterse la fel de repede cum apăruse. 
Nu se gândise la eventualitatea ca mafiotul s-o fi căutat şi 
pe ea. 

— Sună-ţi prietenul. Eu mă voi ocupa de celelalte două. 
Nu-ţi fă griji. Încearcă să te relaxezi. Totul va fi bine. 

În fotoliul ei distrus, Dolly bea brandy şi trecea prin 
notițele pe care şi le făcuse mai înainte la bancă. Pe 
măsuţa din faţa ei se aflau trei plicuri cu bani, iar Wolf îi 
stătea tolănit în poală, ca de obicei. Nu găsise nimic 
despre Bill Grant în registrele lui Harry. Nici măcar ceva 
despre vreun William sau o prescurtare, de tipul BG. Se 
gândi dacă nu cumva omul care le vizitase la ascunzătoare 
se prezentase sub un nume fals. Trebuia să-l întrebe pe 
Boxer. Dacă ştia ceva, nu-i era greu să scoată de la el 
adevărul. 

Sunetul neaşteptat al telefonului o puse în alertă. 
Nimeni nu o căuta la o oră atât de târzie. Era sora Amelia 
de la mănăstire. 

— Am un mesaj pentru dumneavoastră din partea 
doamnei O'Reilly. Este legat de un prieten comun, domnul 
Fisher. Doamna O'Reilly spune că este urgent să vă 
prezentaţi la locul ei de muncă. 

Călugăriţa nu părea deloc surprinsă să lucreze ca 
intermediar. 

Dolly îi mulţumi şi puse capăt convorbirii păstrându-şi 
sângele rece. Dădu restul de brandy pe gât şi aruncă o 
privire printre perdele. Locul de parcare unde stăteau de 
obicei poliţiştii era liber. Nu văzu nimic suspect pe stradă. 
Totuşi, era nevoită să se deplaseze cu cea mai mare 
prudenţă, în cazul în care poliţia îşi schimbase tactica. 


Clubul unde lucra Bella era întunecos şi mirosea a fum, 
bere stătută şi transpiraţie. Toţi ochii erau lipiţi de scenă, 
aşa că nimeni nu-i remarcă intrarea. Rămase în spate, 
urmărind evoluţia unei fete de vreo douăzeci de ani care 
încerca să cânte. Comentariile obscene ale bărbaţilor din 

jur îi făcură greață, dar cel mai puternic o impresionară 
încercările lor de a întrerupe spectacolul. Tânăra se 
străduia să-şi scoată sutienul şi să rămână în picioare pe 
tocurile de zece centimetri, în timp ce publicul urla la ea 
de parcă ar fi fost o bucată de carne nesimţitoare. In 
sfârşit, îşi termină numărul sub o ploaie de înjurături şi de 
râsete. 

Dolly încercă să-şi facă drum mai aproape de scenă, însă 
tocurile i se afundau în covorul îmbibat de bere, iar 
bărbaţii, crezând că aveau de-a face cu un client care voia 
să vadă mai bine, o împingeau cu coatele şi cu şoldurile. Îşi 
strânse poşeta în braţe şi încercă să se facă cât mai mică 
posibil. Ideea de a atinge sau de a fi atinsă de asemenea 
bestii cu chip uman îi repugna profund. Unii dintre ei chiar 
îşi ţineau mâinile în partea din faţă a pantalonilor. 

Publicul aplaudă zgomotos când începu următoarea 
melodie, apoi se aşternu o tăcere cvasireligioasă. Dolly 
reuşi să găsească, în sfârşit, un colţişor de unde putea zări 
scena. Bella se deplasa deja pe podium, trupul ei uns cu 
uleiuri aromatice mişcându-se cu graţia unei pantere. Era 
îmbrăcată într-o fustă mini de piele, un sutien negru şi 
cizme înalte, tot negre. În mâna dreaptă avea un bici lung 
pe care îl mai trosnea din când în când deasupra capului. 
Transmitea prin toţi porii forţă şi senzualitate sălbatică, 
sfidându-i din ochi pe bărbaţii cu totul căzuţi sub vraja ei. 

Dolly era fascinată şi ea, dar din motive diferite. „E atât 
de puternică”, îşi spuse. Recunoscu o forţă similară cu a ei: 
ceva ascuns, aproape masculin, care-i permitea să 
controleze bărbaţi slabi, de tipul lui Boxer Davis. Dar 
puterea Bellei mergea chiar mai departe decât a ei. Toţi 
beţivii din jur o urmăreau hipnotizaţi, neîndrăznind să 
înjure sau să glumească, aşa cum făcuseră cu fata 
dinainte. În acel moment îşi dădu seama că era exact 
persoana potrivită pentru a îndeplini rolul celui de-al 
patrulea om din echipă. În timp ce audienta şi-o imagina în 
pielea goală, Dolly o vedea îmbrăcată într-un combinezon 
închis, cu o mască de schi şi o puşcă cu repetiţie în mână, 
în locul biciului. „Agenţii care păzesc banii o să leşine de 

frică”, se gândi ea satisfăcută. 

Pe măsură ce numărul avansa, fu surprinsă să vadă că 
Bella îşi dădea jos sutienul şi fusta, rămânând într-o 
pereche de chiloţei cu şnur ce nu ascundeau nimic. 
Păstrându-şi cizmele, cu un rânjet lasciv pe buze, începu 
să-şi rotească pelvisul prin faţa bărbaţilor care parcă 
intraseră în delir. Urletele şi fluierăturile o asurzeau pe 
Dolly, care strânse şi mai tare poşeta în mâini. „Într-o lună 
sau două n-o să mai ai nevoie să te umileşti aşa”, îi 
promise în sinea ei. 

Când numărul luă sfârşit, publicul se îndreptă însetat 
către bar, iar Dolly profită ca să se apropie de scenă. 

— Bella! strigă, încercând să acopere tămbălăul din jur. 

Dansatoarea, încă despuiată până la brâu, se postă în 
faţa văduvei cu mâinile înfipte în şolduri. 

— Avem probleme serioase. Tony Fisher a dezgropat 
securea războiului şi e pe urmele noastre. Aseară a 
întrebat de Linda, la sala de jocuri unde lucrează. Nu era 
acolo, slavă Domnului, iar acum e acasă la ea, cu un tip. 
Am încercat să dau de Shirley, dar nu răspunde nimeni. 
Mai e şi chestia cu Boxer. Crezi că are legătură cu fraţii? 

— Ce-i cu Boxer? întrebă Dolly la întâmplare, căci nu 
înţelegea mare lucru. 

— Credeam că ai aflat, îi răspunse Bella în timp ce-şi 
punea sutienul. Omul a fost găsit noaptea trecută pe o 
alee, mai mult mort decât viu. A fost bătut fără milă, se 
pare. Zdrobit, nu altceva... Linda spune că arăta înfiorător. 

Chiar atunci un tip beat se împinse în spatele lui Dolly, 
care-l îmbrânci la rândul ei spre uşa de la toaleta 
bărbaţilor. Se întoarse spre interlocutoarea ei. 

— l-am spus lui Boxer să plece din oraş! l-am dat şi bani 
şi i-am indicat unde să se ascundă. Nu mă pot ocupa de 
toate şi nu sunt răspunzătoare pentru ce-a păţit. 

— Nimeni nu te acuză de nimic, dar chiar tu ne-ai 
povestit că i-ai dat hainele bărbatului tău, i-ai dat banii cu 
care să se îmbete şi i-ai spus că Harry ar fi în viaţă, ştiind 
foarte bine că omul e incapabil să-şi ţină gura. 

Chiar şi în lenjeria ei de piele, Bella era greu de 

înfruntat. 

— Cine este cu Linda? întrebă Dolly, alegând să nu 
răspundă atacului. 

— Nu mi-a spus şi n-am întrebat-o, dar măcar nu-i 
singură. Nu ştiu nimic despre Shirley fiindcă nu răspunde 
la telefon. 

— O să încerc şi eu să dau de ea. Tu eşti în regulă? 

Îşi dădu seama că întrebarea ei n-avea sens din 
momentul în care deschise gura. 

— Sunt sigură c-o să apară mâine, la întâlnire, spuse 
Bella evitându-i întrebarea. Dar trebuie să discutăm serios 
despre povestea asta. Nu-mi place ce se întâmplă şi aş 
vrea să găsim o soluţie înainte ca una dintre noi să 
păţească ceva urât. 

— Ascultă-mă, nu tratez deloc cu lejeritate ce-a încasat 
Boxer sau interesul lui Tony pentru noi. Crede-mă că 
principala mea prioritate este siguranţa voastră. A tuturor. 
Vom discuta, dar trebuie să vedem ce facem cu Linda şi cu 
Shirley, care nu sunt ca mine sau ca tine. Mâine, să ne 
concentrăm pe treaba noastră, să nu ne lăsăm distrase de 
fraţii Fisher sau de un beţivan care, după toate 
probabilitățile, a urinat pe pantofii cui nu trebuia. 

— Sper că nu crezi asta cu adevărat, Dolly Rawlins, aşa 
cum nimeni nu ar crede-o, îi răspunse Bella cu un zâmbet. 

Începu să-şi croiască drum spre ieşirea din club, cu 
inima bătând să-i spargă pieptul. Se luptă printre trupurile 
transpirate şi prin mirosul greu de fum şi de bere, 
disperată să ajungă la aer proaspăt. Afară, se lipi de un zid 
şi se strădui să se calmeze. Trebuia să-şi revină. Trebuia 
să-şi ţină nervii sub control. Bella avea dreptate în ce-l 
privea pe Boxer; ştia că bătaia pe care o încasase avea 
legătură cu minciunile pe care i le spusese ea despre 
Harry. Ştia că era vina ei. Deşi îi părea rău, durerea era 
suportabilă. Îi dăduse o şansă. Nu era lipsită de inimă, însă 
pentru ea celelalte văduve erau mult mai importante, ca şi 
misiunea pe care le-o trasase. Îşi promise să spună, totuşi, 
o mică rugăciune pentru Boxer Davis imediat ce ajungea 

acasă. 

Resnick stătea şi fuma pe coridorul secţiei de terapie 
intensivă, chiar sub semnul cu fumatul interzis. Adusese cu 
el o scrumieră din camera de aşteptare destinată rudelor. 
Nu-i plăcea să se afle în preajma suferinţei umane, dar 
avea nevoie de răspunsuri, şi liniştea de pe culoar îl ajuta 
să se concentreze. Mai devreme fusese la garsoniera lui 
Boxer, unde proprietara îi spusese că în ajun plecase cu un 
prieten şi nu se mai întorsese. Nu fusese capabilă să-l 
descrie pe străin sau, mai bine zis, nu dorise: „Nu vreau să 
am probleme”, îi tot repetase. 

Imediat ce plecaseră auzise prin radio că Boxer fusese 
găsit inconştient, probabil bătut, pe o alee din Soho. În loc 
să se repeadă la locul faptei, Resnick îl târâse pe Fuller 
înapoi, gata s-o interogheze pe proprietară, cu sau fără 
voia ei. La sosire descoperiseră că uşa fusese forţată şi că 
Fran zăcea pe spate, ca o balenă eşuată, cu faţa umflată de 
lovituri şi nasul şi arcada sparte. 

— Nu mai da, nu mai da! ţipase speriată când îi auzise 
intrând. Nu ştiu unde a plecat Boxer, îţi jur. Te rog, nu mă 
mai lovi. Îi luă câteva minute bune să se concentreze şi să-i 
recunoască. 

— Eşti în siguranţă. Am fost aici mai devreme, îţi 
aminteşti? Nu încerca să te ridici. Ambulanţa e pe drum. 

Fran se calmase, însă refuzase cu îndărătnicie să admită 
că văzuse chipul agresorului care o maltratase în aşa hal, 
iar Resnick nu-i spusese că viaţa lui Boxer atârna de un fir 
de păr. 

Orele treceau, dar coridorul secţiei de terapie intensivă 
rămânea la fel de pustiu. Deşi fostul sportiv nu se trezise, 
polițistul nu se putea hotărî să plece. Era sigur că bărbatul 
reprezenta cheia întregului caz. Capul îi vâjâia de 
întrebări. De ce încercase Boxer să plece din oraş? Era 
speriat? Altcineva era speriat şi-i ceruse să dispară? Cu 
cine plecase de bunăvoie de acasă noaptea trecută? Un 
lucru era limpede: bărbatul care o bătuse pe Fran nu ştia 

că cineva încercase deja să-i facă de petrecanie uriaşului, 
aşadar nu putea fi aceeaşi persoană care-l condusese în 
capcană. Erau doi bărbaţi care, dintr-un motiv sau altul, îl 
căutau pe Boxer. De ce? 

Resnick îşi aminti de discuţia pe care o avusese cu Dinte 
Verde. Insistase că Boxer cheltuia fără să se ascundă şi 
făcea paradă cu hainele lui Harry Rawlins. Mai lăsase să se 
înţeleagă că registrele spărgătorului ar fi fost disponibile 
pentru cine oferea mai mult. Strânse ochii şi oftă de 
frustrare. Simţea că era la un pas de a scoate totul la 
iveală, dar, încă o dată, era pe punctul de a pierde singura 
persoană care i-ar fi putut oferi cazul pe tavă. Mai întâi, 
Len Gulliver murise înainte să ajungă la el, iar acum Boxer 
Davis părea gata să-i facă aceeaşi figură. Care ar fi fost 
şansele ca Harry Rawlins să mai fie în viaţă? Numai ideea 
îi făcea sângele să-i fiarbă în vene. Oricum ar fi fost, 
trebuia să scoată de la bietul Boxer tot ce putea, înainte ca 
doctorii să decidă că nu mai avea rost să se chinuie cu el şi 
să elibereze patul pentru altcineva. 

După încă un pachet de ţigări şi opt pahare de carton cu 
cafea, Resnick era tot în fotoliu, pe culoar, cu pălăria trasă 
pe frunte. Un doctor îl scutură uşor de umăr. Era ora şase 
seara. Se înţeleseră imediat din priviri, Boxer Davis îşi 
dăduse ultima suflare, aşa că plecă. Un omuleţ scund şi 
îndesat, cu umerii căzuţi, lăsând în urma lui un teanc de 
pahare strivite, un nor de fum şi un miros uşor de 
transpiraţie. Doctorul îl urmări cu privirea, mirându-se 
cumva că încă mai umbla după orele pe care le petrecuse 
acolo fără mâncare, dar cu un aport înfricoşător de cafeină 
şi nicotină. Spera că inspectorul se va duce acasă, să facă 
o baie şi să tragă un pui de somn, dar nu-şi făcea iluzii. 


Înapoi la secţie, Resnick se prăbuşi în biroul lui şi 
devoră o jumătate de plăcintă cu carne de porc, aruncând 
restul la coş. Deschise încă un pachet de ţigări, aprinse 
una şi se apucă să parcurgă rapoartele de filaj. Observă 
iritat că nu mai fuseseră actualizate din ajun. Avea să le 
tragă o săpuneală straşnică oamenilor lui a doua zi, îndată 

ce se prezentau la muncă. Nu se putea lăsa descurajat de 
neglijenţă. Echipa avea ordine stricte să cutreiere străzile 
căutând informaţii, ceea ce însemna că weekendul tocmai 
fusese anulat pentru toată lumea. Ştia că decizia nu va fi 
bine primită, dar îşi luase şi el porţia de muncă de teren, 
aşa că nu-i păsa câtuşi de puţin de sentimentele 
subordonaţilor. Dacă nu-i dădea ceva rapid superiorului 
său, putea să-şi ia adio de la caz şi de la promovare. 
Trebuia să închidă ancheta fără greş, mai ales după ce 
reuşise să rateze întâlnirea cu Saunders. 

Râgâi, simțind gustul de plăcintă cu carne de porc în 
gură, şi trase puternic din ţigară. Îşi dădu seama că 
singurul martor care-i mai rămăsese era Fran, proprietara 
garsonierei unde locuise Boxer. Era însă atât de speriată, 
încât se îndoia foarte tare că va obţine identitatea celui 
care-i făcuse faţa varză. Trebuia să continue fără ea. Pe de 
altă parte, Boxer era mort, ceea ce transforma ancheta 
într-un caz de omucidere, situaţie în care teama nu mai era 
o scuză valabilă. Avea s-o ducă pe Fran la secţie imediat ce 
ieşea din spital şi intenţiona să-i pună sub nas toate 
portretele infractorilor apropiaţi de fraţii Fisher şi de 
Harry Rawlins, până îl identifica pe cel care o bătuse şi-i 
sluţise chipul pe viaţă. 

Deschise o sticlă de scotch şi-şi turnă o porţie sănătoasă 
în cana de cafea murdară de pe birou, observând o pată 
verde de mucegai ce plutea pe amestecul rezultat. Se 
strâmbă şi încercă s-o pescuiască cu degetul în timp ce 
trecea din nou în revistă detaliile cazului. Mintea i se 
întorcea obsesiv la cel de-al patrulea participant la 
tentativa de jaf, la bărbatul care plecase liniştit de la locul 
exploziei. Până la urmă, abandonând vânătoarea petei de 
mucegai, alese o cană ceva mai curată şi-şi turnă o altă 
porţie de băutură. Începu să soarbă încetişor, cu ochii 
pironiţi asupra fotografiilor complicilor cunoscuţi ai lui 
Harry Rawlins, pe care le lipise pe un perete. 

— Unul dintre voi e omul pe care-l caut, mormăi el. De 
aia a fost lichidat Boxer, pentru că ştia cine eşti? 
„Dumnezeule mare, e posibil să fie chiar Harry?” 

Resnick era intrigat de bancnotele răspândite prin 
hogeacul fostului sportiv. Acesta se lăudase că lucra din 
nou pentru Harry Rawlins, ceea ce ar fi justificat banii, dar 
de ce nu-i luase nenorocitul care-i scotocise prin cameră şi 
o bătuse pe Fran? IÎnsemna că, de fapt, căutase cu totul 
altceva, ceva anume. Oare îşi închipuia că registrele s-ar fi 
putut afla la Boxer? 

Un alt detaliu semnificativ era că persoana cu care 
Boxer plecase în noaptea în care îşi găsise sfârşitul spălase 
şi ştersese cu atenţie o ceaşcă ciobită, cea din care băuse, 
fără îndoială. Era singurul lucru curat din cameră. Aşadar, 
această persoană misterioasă era cineva cunoscut, cu care 
lui Boxer îi făcea plăcere să stea la un pahar şi să iasă la 
cârciumă. 

— Nelegiuiţii au anumite motive atunci când devin atenţi 
la detalii, şopti doar pentru el. Îşi plimbă degetul arătător 
peste fotografiile lipite pe perete, oprindu-se la cel mai 
atent dintre toţi infractorii cu care avusese de-a face. Tu ai 
fost, Harry? 

Lui Resnick îi venea greu să creadă că Harry Rawlins ar 
fi fost partenerul misterios de băutură, agresorul lui Fran 
sau şoferul care-l lovise pe Boxer şi fugise. Nu era genul 
lui să se expună în felul acesta. Insă ar fi putut plăti pe 
cineva... Detaliile crimei indicau un profesionist, iar 
Rawlins cunoştea mai mulţi. 

Luă trei săgeți de darts de pe birou, ţinti şi aruncă una 
spre peretele cu fotografii. Micul proiectil ricoşă şi ateriză 
pe podea. [inti din nou şi aruncă mai tare. De această 
dată, săgeata se înfipse cu un zgomot sec chiar sub mutra 
lui Terry Miller. Zâmbi, îşi turnă încă o doză de scotch şi o 
dădu peste cap dintr-odată. 

EA free 

Fuller văzu lumină pe sub uşa biroului inspectorului 
principal. Cum nimeni nu era prin preajmă, se gândi că ar 
fi fost o ocazie potrivită ca să-i spună ce părere avea 
despre anularea zilelor libere de la sfârşit de săptămână. 
Îşi programase o ieşire romantică cu soţia şi nu avea de 
gând s-o rateze de dragul carierei nenorocite a lui Resnick. 


< 169 + 


Încercând să-şi controleze respiraţia, bătu la uşă, hotărât 
să-i ceară politicos să-l scutească de muncă în weekend. 

— Intră! 

Tânărul detectiv se strecură în biroul murdar. Resnick 
se uita atent la fotografiile de pe perete, pregătindu-se să 
mai arunce o săgeată. O lansă în direcţia lui Fuller. 

— Dacă nu ai o veste bună, nu te mai obosi să deschizi 
gura. 

— E vorba de weekend, domnule comandant. Aveam 
nişte planuri. 

— Cu toţii aveam planuri! urlă şeful lovind puternic cu 
palma în birou. 

— Am făcut patruzeci şi opt de ore de muncă de teren, îi 
aminti Fuller, care se săturase să mai fie tratat ca un sclav. 

— Ştiu, cu toţii muncim din greu, dar suntem aproape de 
recompensă. 

— Aşa să fie? Mie mi se pare că batem pasul pe loc. 

— Fii atent, zise Resnick ignorându-i remarca. Rawlins a 
folosit patru oameni la atacul contra furgonului cu bani, 
corect? Ştim cine sunt trei dintre aceştia. Arătă spre 
portretele lui Rawlins, Miller şi Pirelli. Cât despre 
identitatea celui de-al patrulea complice, nu ştiam absolut 
nimic... până noaptea trecută. Incepu să recapituleze 
plimbându-se prin birou. S-a zvonit că Boxer a dat de bani, 
iar Dinte Verde a venit cu presupunerea că avea registrele 
sau că ştia cine le are. Etapa următoare: fostul sportiv 
ajunge pe o alee, condus de cineva cunoscut, în care avea 
încredere - o treabă de profesionist. Douăzeci şi patru de 
ore mai târziu, nu ştim nimic despre aceşti oameni, iar 
proprietara e prea speriată ca să vorbească. Dar n-o avem 
decât pe ea. Primul lucru pe care vreau să-l faci este s-o 
aduci aici, să aflăm cine a bătut-o. 

Deşi avea aceeaşi expresie stupidă pe chip, Resnick ştia 
că subordonatul lui îl ascultase cu atenţie. 

— Credeţi că era cel de-al patrulea complice. 

— Ai început să pricepi, fiule! Ai început să pricepi! 

Resnick se lăsă pe spate în fotoliu, mai luă o săgeată şi o 
aruncă fără ezitare direct în fruntea lui Harry Rawlins. 

Fuller rămase fără replică un moment, cu privirea 
mutându-se de la fotografie la şeful lui şi înapoi. Grăsanul 
avea dreptate probabil, însă n-ar fi recunoscut-o nici mort 
cu glas tare. 

— Mergem să bem ceva? 

Prin acea tentativă de împăcare, inspectorul principal nu 
voia să dea de înţeles că făcea cinste, desigur. Singura 
persoană căreia îi plătise vreodată o halbă de bere era 
Alice... care ceruse un gin tonic, dar băuse berea, prea 
jenată ca să mai spună ceva. 

— E şapte seara, bombăni Fuller pregătindu-se să iasă 
din birou. 

— Stai! Oboseala nu-i o scuză pentru munca de 
mântuială. Spune-le tuturor, când apar, să completeze 
rapoartele de urmărire şi să aducă dosarul la zi. 

Fuller trase adânc aer în piept. 

— Comisarul-şef Saunders a decis retragerea echipei de 
filaj de la casa soţilor Rawlins. E unul dintre lucrurile pe 
care voia să le discute cu dumneavoastră în cursul 
întâlnirii care n-a mai avut loc. 

Văzu cum roşeaţa urca de la gât spre tâmplele şefului 
său. 

— Va fi reluată urmărirea! mârâi Resnick. Ai auzit? Va 
reîncepe din clipa asta. 

Fuller aprobă din cap, prea obosit şi prea scârbit ca să 
mai protesteze. leşi din birou şi închise uşa în urma lui. 
Inspectorul principal rămase adâncit în gânduri. Dincolo 
de discuţia pe care tocmai o purtase, avea o mulţime de 
alte motive de îngrijorare. Ceea ce-l enerva cu adevărat 
era că nimeni nu-l mai invitase la un pahar de multă 
vreme. Înainte de apariția fotografiei aceleia 
compromițătoare în presă, nu exista seară să nu fie strigat 
prieteneşte de colegi atunci când se duceau seara la pub. 
Acum, nimănui nu-i mai păsa de el, iar situația avea să se 
agraveze după ce se muta în biroul acela de plexiglas, 
unde toată lumea putea să-l vadă. Şi cum naiba îndrăznise 
Saunders să anuleze supravegherea în cazul Jui? Mai mult, 
cum de niciunul dintre colegi nu-l anunţase de intenția 

comisarului-şef? 

Se simţi dintr-odată teribil de singur. Viaţa lui de familie 
era sterilă, lipsită de sens. Nevasta abia dacă-i mai adresa 
vreun cuvânt, nici gând să mai facă sex - e adevărat că nici 
el nu voia neapărat chestia asta. De câteva luni dormea în 
camera de oaspeţi, pentru că venea acasă şi pleca la cele 
mai diverse ore, cel puţin aceasta era scuza oficială. În 
realitate, îi era imposibil să se mai întindă în pat lângă o 
femeie care ajunsese să-l deteste. Preferase să se ascundă, 
era mai uşor. Se îndreptă spre uşă târşindu-şi picioarele şi 
simţi cum oboseala îl ajungea, în sfârşit, din urmă. Merse 
spre cel mai apropiat restaurant, cu gândul să ia o cină 
singuratică. 

Roţile motocicletei tăiau brazde adânci în cărarea 
nisipoasă, în timp ce conducătorul se bucura de 
sentimentul libertăţii şi testa la maximum performanţele 
maşinăriei de sub el. O oprire bruscă, în ac de păr, 
proiectă un val de nisip şi pietricele pe faleza stâncoasă. 

Plaja, aflată mai jos, era minunată. Zeci şi zeci de 
kilometri de pustietate - exact ce-i recomandase doctorul. 
Bella îşi scoase casca şi rămase aşezată pe motocicleta lui 
Cap Soios, admirând peisajul. Proxenetul poreclit astfel 
tocmai luase o pedeapsă de şase luni pentru trafic de 
droguri şi o rugase s-o mai pornească din când în când, ca 
să nu se deterioreze filtrele şi manşoanele. Ar fi trebuit s-o 
lase să meargă la ralanti câteva minute, dar, la naiba, era 
o motocicletă fabuloasă, iar Bella ştia că urma să fie 
confiscată înainte de ieşirea proprietarului din puşcărie, 
pentru nişte datorii mai vechi. Avea tot dreptul să se 
bucure de ea până spărgeau uşa recuperatorii. 

În aerul proaspăt al dimineţii, îmbrăcată în 
echipamentul din piele neagră, se aplecă peste ghidon şi 
acceleră la maximum. Deşi mergea pe motocicletă de ani 
de zile, era pentru prima dată când ieşea de una singură, 
ceea ce-i dădea un sentiment îmbătător de libertate. 

Ajunse prima la Birling Gap, unde plaja era pustie. Puse 
vehiculul pe cricuri şi se apropie de marginea micului golf. 
Marea era la reflux. Zâmbi. Putea să parieze că Dolly luase 
în considerare orarul mareic. Femeia asta se gândea la 
toate. Cobori pe cărăruia abruptă, cu trepte uzate din 
lemn, până la plaja principală. Două bărci vechi putrezeau 
răsturnate pe-o parte, iar la vreo douăzeci de metri 
distanţă ruginea o maşină Morris Minor fără roţi, cu 
scaunele rupte şi invadate de alge. Bella zâmbi din nou la 
gândul turiştilor neinspiraţi care încercaseră probabil să 
facă un picnic la malul mării şi fuseseră surprinşi de flux. 
Şi-i imagină urcând pieptiş cărarea pe care ea tocmai o 
coborâse, pe când băieţii din împrejurimi pândeau să le 

vandalizeze maşina. 

Zări porţiunea pe care urmau s-o folosească drept teren 
de antrenament. Se bucura că Linda nu ajunsese încă, 
lăsându-i timp să se concentreze şi să facă pregătirile 
necesare fără a-i împuia capul cu maratonul ei sexual, cu 
Tony Fisher sau cu bombăneli despre şefa grupului. Începu 
să culeagă bețe pentru a marca distanţa pe care urmau s-o 
aibă de parcurs cu banii în spinare. Voia să termine 
repede, fără întreruperi care ar fi făcut-o să piardă şirul. 

Până la sosirea Lindei reuşise să jaloneze frumos aşa- 
zisul traseu de la furgonul de securitate până la maşina cu 
care urmau să dispară. Ridică fruntea la auzul frânelor 
obosite ale vechiului Ford Capri pe pietrişul cornişei şi-i 
făcu semne cu mâna prietenei sale, care începuse să 
descarce saci şi pături din portbagaj. Odată ajunsă jos, 
Linda aruncă un braţ de lucruri pe nisip. Bombănea deja. 

— De ce naiba a ales tocmai locul ăsta? Cred că are 
buba la scufiţă! Cum o să exersăm noi un jaf armat aici, pe 
plajă? 

Vântul rece îi adusese puţină culoare în obrajii altfel 
cenuşii şi-i flutura violent părul lung, negru. Chipul Lindei 
era ciudat, cu un nas ca ciocul unei păsări răpitoare, 
pomeţi înalţi şi ochi negri sfredelitori. Putea să treacă la 
fel de bine drept o femeie banală sau o frumuseţe din 
specia ascuţită. „Dacă ţine gura închisă, e chiar 
interesantă”, îşi spuse Bella. 

— Am vorbit cu Dolly, începu ea, ignorându-i criticile. E 
la curent cu Tony Fisher şi Boxer Davis. l-am spus că 
trebuie să vorbim despre asta înainte de a ne înhăma la 
repetiţii. 

— Ştii ceva despre Shirl? întrebă Linda cu o îngrijorare 
sinceră. 

— Am lăsat-o pe Dolly s-o caute după ce mi-am terminat 
tura la club. E bine, stai liniştită. 

Linda îşi dădu seama cât de bine îi făcea acest optimism 
simplu. Fusese incapabilă să-i acorde atenţia cuvenită lui 
Carlos noaptea trecută, aşa că nu făcuseră sex decât o 
singură dată - mult sub prestaţia obişnuită. Bărbatul 

fusese însă extrem de înţelegător şi acceptase s-o ţină în 
braţe. Era trist că bietul Boxer fusese bătut atât de rău, 
dar cel puţin nu trebuia să-şi mai facă griji din partea lui. 
În schimb, Tony Fisher continua să reprezinte o 
ameninţare serioasă. 

— Hei, să vezi ce idee mi-a trăsnit prin cap! Dintr-odată, 
Linda fugi la grămada de materiale descărcate pe plajă, 
apoi se întoarse la Bella cu rucsacurile, trei feţe de pernă, 
două pâlnii mari şi două lopeţi. M-am gândit: De ce să 
cărăm cărămizile până aici? Umplu o faţă de pernă cu nisip 
şi o puse într-un rucsac. Vezi, Bel, sub această mutră 
drăguță se ascunde o inteligenţă ascuţită! 

Apucă o pătură, o puse la unul din capetele parcursului 
imaginat de prietena ei şi-i fixă fiecare colţ cu câte o 
grămăjoară de nisip, ca să n-o ia vântul. 

— Asta ce mai e? 

— Imaginează-ţi că ai în faţă duba de la bancă! Mai 
târziu, ăsta va fi locul nostru de picnic. Doi iepuri dintr-un 
foc, nu? 

Bella adora această faţetă jucăuşă a personalităţii 
Lindei. Te puteai distra grozav cu ea dacă o prindeai în 
toane bune. 

Pe drumeagul de pe cornişă apăru maşina lui Shirley, 
care se opri prudent, fără zgomot. Cele două femei o 
urmăriră atent pe când cobora panta pe treptele de lemn 
inegale. Îşi ducea cumpărăturile în pungi cu firme celebre 
şi avea pe ea una dintre salopetele foarte feminine despre 
care Dolly spusese că nu erau bune. Părea că tocmai 
descinsese de pe Kensington High Street. 

— Trebuie s-o întreb de unde şi-a cumpărat salopeta 
asta. Am impresia că m-ar prinde foarte bine. 

Bella o examină pe Linda din cap până în picioare. Purta 
blugi rupţi în genunchi, espadrile murdare şi un hanorac 
uriaş care-i aparținuse probabil lui Joe. 

— Ai reuşit să arăţi ca o sperietoare de ciori, o informă 
cu un zâmbet ironic. 

— M-am îmbrăcat ca pentru ocazie. Este ţinuta de 
repetiţie pentru cel mai tâmpit jaf din istorie. 

Pe măsură ce prietena lor se apropia şovăind prin nisip, 
zâmbetele celor două se şterseră. Buza spartă îi era 
vizibilă de la zece metri distanţă. O luară la goană spre ea. 

— Nenorocitul de Tony Fisher! spuse Shirley. 

Bella şi Linda îi luară din mâini pungile de cumpărături 
şi le aruncară pe capota vechiului autoturism Morris 
Minor. 

— Ar fi trebuit să-mi pun o jachetă groasă. Cred că vine 
ploaia. 

— Lasă asta! Ce s-a întâmplat? strigă Bella. 

Ochii tinerei se umplură de lacrimi cu greu stăpânite. 

— Vă rog... nu vreau să povestesc de prea multe ori. Vă 
spun totul când vine şi Dolly. 

Se îndepărtă spre malul mării, privind în larg. Celelalte 
două o lăsară în pace şi continuară amenajarea terenului 
de antrenament. 

Până să ajungă Dolly în Mercedesul ei somptuos, scena 
fusese pregătită, iar ploaia se dezlănţuise cu toată forţa. 
Se opri pe marginea falezei înalte şi admiră parcursul de 
cincizeci de metri jalonat de Bella cu bucăţi de lemn. Era 
ca şi cum ar fi studiat o schiţă de-a lui Harry. Pătura de 
picnic era furgonul cu bani, iar paleţii răspândiţi în faţa lui 
reprezentau maşina de blocaj, în timp ce Morrisul urma să 
fie duba lor Ford Transit. Trei rucsacuri pline se odihneau 
pe capotă. La capătul îndepărtat al traseului, alţi paleţi 
reprezentau maşina de fugă. Linda şi Shirley, din care 
Dolly vedea suficient cât să ştie că se prezentase în ţinuta 
nepotrivită, se  adăpostiseră de ploaie în caroseria 
abandonată. Le putea auzi chicotind, în timp ce Bella 
colecta în continuare lemne aduse de valuri. 

Data atacului se apropia, iar Dolly era tot mai 
îngrijorată. Linda nu găsise încă un autovehicul suficient 
de mare ca să blocheze autospeciala, iar ea însăşi nu 
reuşise să obţină încă planul de drum şi orarul furgonului 
de la complicele din interior al lui Harry. Auzind cum 
râsetele fetelor umpleau golfuleţul, se întrebă dacă era 
singura care lua cu adevărat în serios toată povestea. Nu 

cumva celelalte îşi închipuiau că dăduseră peste o vacă de 
muls, bună să le finanţeze cumpărăturile, intrările la SPA 
şi sticlele de votcă? 

Într-o dispoziţie neagră, se aventură pe cărarea 
alunecoasă. Coşul de picnic pe care-l adusese era destul de 
greu, aşa că avansa încet. În cealaltă mână avea umbrela, 
iar Wolf nu înceta să i se încurce printre picioare. Linda o 
văzu şi clătină din cap iritată. Ca de obicei, ele făcuseră 
toată munca grea, iar şefa lor sosea precum Regina-mamă 
la o plimbare pe moşia de la Sandringham. 

— Bella! strigă ea făcându-i semn cu capul spre Dolly. 

Negresa se întoarse şi flutură ameninţător o bucată mai 
lungă de lemn. De unde se afla, văduvei lui Harry i se păru 
că semăna foarte bine cu o puşcă cu repetiţie cu ţeava 
tăiată. 

Dolly îi indică Lindei să vină s-o ajute. 

— Să trăiţi, am înţeles! o maimuţări aceasta ieşind din 
carcasa Morrisului. Imediat, doamnă. Probabil că Wolf a 
făcut un căcăţel şi vrea să i-l adun, îi făcu voios cu ochiul 
lui Shirley, care-i răspunse cu un zâmbet palid. 

Linda începu să lopăteze prin nisip, simțindu-se dintr- 
odată insuportabil de tristă. Părul îi era ud leoarcă, iar 
hanoracul lui Joe parcă-şi dublase mărimea şi greutatea de 
când şi-l pusese pe umeri în acea dimineaţă. Era udă până 
la piele, spre deosebire de Dolly, care părea imaculată, ca 
de obicei, sub pelerina ei de ploaie cu cizme de cauciuc 
asortate. O privi în ochi. 

— Bella ţi-a povestit ce-a păţit bietul Boxer, îi spuse pe 
un ton arţăgos. 

Dolly aprobă din cap, îi dădu pătura de picnic şi 
continuă să înainteze pe plajă. 

— Ce facem acum? Tony Fisher nu-i un fitecine, şi... 

Văduva lui Harry se întoarse brusc pe călcâie şi o privi 
adânc în ochi. 

— Tipul cu care te-am găsit în pat, mecanicul, tot cu el ai 
petrecut noaptea trecută? 

Linda negă din cap. Simţea pe undeva o undă de 
vinovăţie, dar cine se credea ea ca să-i ceară socoteală cu 

cine petrecea noaptea? 

— Încă te mai vezi cu el, aşa-i? 

Clătină din nou din cap, iar torţionara ei făcu încă un 
pas în faţă. 

— Îmi fac griji serioase pentru tine, Linda. Bei prea mult 
şi spui vrute şi nevrute. Trebuie să fiu sigură că nu te 
confesezi în pat vreunui tip oarecare, cules de pe stradă. 

Dolly ştia foarte bine cine era Carlos, înţelesese din 
scurta conversaţie cu Boxer că Linda se încurcase cu 
favoritul lui Arnie Fisher. 

— Ah, nu, crede-mă că facem orice altceva decât să 
vorbim, încercă Linda s-o dea pe glumă. Ascultă-mă, a fost 
doar o chestie de-o noapte. Nimic serios. De atunci nu m- 
am mai văzut cu el, exact aşa cum mi-ai spus. Am fost 
cuminte. 

Dolly o privi atent, încercând să-şi dea seama dacă 
minţea, dar Linda îi susţinu privirea. Se gândi o clipă să-i 
spună cine era cu adevărat Carlos şi că ştia că fusese cu el 
în noaptea în care Tony se dezlănţuise, însă ar fi ruinat 
planurile atent elaborate pentru ziua respectivă. Nu, 
trebuia să rămână concentrată la ce avea de făcut. Se 
îndreptă spre Bella urmată îndeaproape de Linda, care 
părea incapabilă să tacă. 

— Nu schimba subiectul, Dolly. Cum vei rezolva situaţia 
cu fraţii Fisher? Bătrânul Boxer s-a dus probabil direct la 
ei - exact aşa cum ai prevăzut, iar acum uite unde a ajuns. 

— Era un prost. Iar proştii o păţesc când nu-şi ţin gura. 
Înţelegând că celelalte aveau nevoie de un mesaj de 
îmbărbătare, continuă pe un ton ridicat: Nu mi-am dorit 
niciodată să păţească ceva şi nici măcar nu ştim dacă a 
fost mâna fraţilor Fisher sau a altcuiva. Sunt pe deplin 
conştientă de dificultăţile cu care ne confruntăm, însă am 
venit azi, aici, cu un scop anume. lar datoria mea este să 
am grijă de voi, nu de altcineva, şi cu atât mai puţin de 
Boxer. 

— Am impresia că şi aici ai cam dat-o în bară, spuse 
Linda cu maxilarele încleştate, aruncând o privire 
elocventă spre Shirley. 

Tânăra îşi ţinea ochii în pământ, încercând să-şi ascundă 
buza maltratată, însă Dolly o văzuse deja, iar expresia ei 
oripilată provocă deliciul Lindei. După o pauză ce păru că 
nu se mai termină, şefa grupului se apropie de Shirley şi-i 
ridică bărbia cu blândeţe. 

— Ce-ai păţit, draga mea? 

— E o nimica toată, încercă ea să braveze. Apoi, ochii i 
se umplură de lacrimi şi nu mai putu să reziste. Tony 
Fisher m-a luat de pe stradă şi m-a dus la apartamentul 
mamei. Mi-a spus că vrea să-i spun tot ce ştiu despre 
registrele lui Harry. Eram speriată şi i-am zis că nu ştiu 
nimic. M-a ameninţat că mă arde cu ţigara, spunând că nu 
mă crede. Eu tot încercam să-l conving, i-am repetat: „Nu 
ştiu nimic!” Atunci, s-a enervat şi mi-a dat o palmă 
puternică peste faţă. lar mâinile lui scârboase erau peste 
tot pe mine, în sutien şi în... 

Se aruncă în braţele lui Dolly, plângând cu suspine 
violente. Nimeni nu scoase o vorbă preţ de câteva secunde 
bune, până ce văduva lui Harry rupse tăcerea. 

— Ţi-a mai făcut ceva? 

— Nu. M-ar fi violat dacă nu apărea Greg cu prietenii lui, 
sunt sigură. A şi recunoscut-o. Dar nu i-am spus nimic 
despre noi. Nu i-am spus despre registrele lui Harry sau 
despre ce punem la cale. Îţi jur pe ce am mai sfânt. 

Dolly scoase o batistă şi-i şterse lacrimile. i 

— Te cred, draga mea. Nu te mai gândi la asta. Imi pare 
tare rău pentru ce ţi-a făcut nenorocitul şi, crede-mă, n-o 
să scape nepedepsit. Se uită spre celelalte două femei. 
Totul rămâne între noi. Fără poliţie, fără repercusiuni, ne- 
am înţeles? O să vedeţi, va fi bine. 

Ridică unul dintre rucsacurile de pe capota maşinuţei 
Morris şi-l cântări în mână. Discuţia despre cele 
întâmplate tocmai fusese închisă. 

— E prea greu, scoate o parte din nisip. Cărăm 
bancnote, nu lingouri de aur. 

Lindei nu-i venea să creadă cât de repede expediase 
liderul lor subiectul, dar Shirley cobori din maşina 
abandonată şi începu să scoată nisipul dintr-un rucsac. 

— Cred că ar trebui golit cam un sfert, estimă Dolly. 

Văzându-i entuziasmul, Linda înţelese că cea mai tânără 
dintre ele încerca să se concentreze asupra unei activităţi 
practice ca să poată depăşi trauma prin care trecuse. Bella 
ajunse la aceeaşi concluzie, dar nu-i scăpă faptul că Dolly 
le ascundea ceva, ceva ce se numea frică. Decise că era 
mai bine să nu spună nimic momentan şi să se ocupe şi ea 
de aspectele practice. 

— Ne-am gândit să utilizăm Morrisul pentru fugă, aşa că 
exersăm intrarea şi ieşirea rapidă. Nu e perfect, dar este 
mai aproape de realitate decât o pătură de picnic. Mai 
târziu, îl pot tăia în bucăţi, ca să mă obişnuiesc cu drujba. 

— Bună idee. Găseşti drujba şi barosul în portbagajul 
Mercedesului. N-am putut să car totul dintr-odată. 

— Nicio grijă, Doll, zise Linda sarcastic. Doar repetăm 
pentru un jaf armat, cui îi trebuie o drujbă şi un baros 
când tu ai adus plăcintă cu carne şi sendvişuri? 

— Şi cui i-ar trebui un furgon de baraj când tu ai adus o 
pătură? replică Dolly pe acelaşi ton. Cel puţin, eu am adus 
sculele, dar tu ai făcut ce te-am rugat? i-am spus de mai 
multe ori să rezolvi, aşa că scoate-ţi degetul din fund şi fă- 
o! Trebuie să ştim care sunt dimensiunile dubei ca să 
putem dubla spoilerul din spate cu o bară de oţel. 

Linda era foc şi pară, dar atingerea fermă pe braţ a 
Bellei o făcu să se abţină. Trase adânc aer în piept şi 
răspunse: 

— Ştiu exact de ce avem nevoie. Am o listă din care să 
aleg, dar îmi mai trebuie o săptămână. Iți vei primi duba la 
timp, stai fără grijă. 

Vorbise pe un ton calm, atent controlat. 

Fără alte comentarii, Dolly se îndepărtă către pista 
jalonată de cincizeci de metri. 

— Nu risc să fur o maşină şi să merg la pârnaie pentru 
visele ei despre jafuri armate, îi şopti lui Shirley. 

— Sper că nu-s simple fantezii, îi răspunse tânăra 
atingându-şi buza crăpată. Îmi doresc foarte mult să fie 
adevărat. 

Bella şi Dolly mai măsurară o dată, cu pasul, cei 

cincizeci de metri prevăzuţi, ajungând la concluzia că 
distanţa corespundea. O luară înapoi spre celelalte, dar 
Bella rămase puţin pe loc, îngrijorată. 

— Ce e cu tine? 

— Pare tot mai real. 

— Este real, îi răspunse Dolly. Aşa a fost întotdeauna. 

— Pentru tine, poate. Eu n-am fost aşa de sigură de la 
început. Nici măcar nu ştiam cine eşti. Puteam să mă 
trezesc cu o bătrânică excentrică, incapabilă să treacă 
peste moartea soţului ei, încercând să-l ţină în viaţă prin 
ceea ce ar fi reprezentat pentru el un apogeu al carierei. 
Acum însă, m-ai convins. Sunt sută la sută alături de tine, 
şi împreună o să furăm un milion de lire. 

Bella se uită adânc în ochii lui Dolly şi-i oferi un zâmbet 
de respect absolut. Voia să ştie că înţelegea câte probleme 
avea pe cap şi că era acolo ca s-o ajute. 

Expresia de pe chipul interlocutoarei rămase însă 
impasibilă. Îi acceptă cuvintele frumoase cu un gest scurt 
din cap şi-şi continuă drumul spre celelalte două femei. 

— Mai scuteşte-mă cu „bătrânica”, îi aruncă peste umăr. 

— Am înţeles, răspunse Bella, gata să se apuce de 
treabă. 

Ploaia se oprise, aşa că Dolly îşi scoase pelerina, dând la 
iveală un trening roz de la Dance Centre. Părea că-şi 
pusese pe ea o draperie hidoasă de pluş. Linda şi-o 
imagină la SPA sărind în toate părţile, transpirând intens 
în acel purceluş roz şi pufos. Aparent insensibilă la 
ridicolul situaţiei, lidera grupului scoase un cronometru 
din buzunar, i-l dădu Bellei, apoi îşi împături cu grijă haina 
de ploaie şi o băgă în rucsac. 

— Dispunem de numai patru minute de la declanşarea 
acţiunii până la final. Acum, hai să vedem cât ne ia să 
ieşim din maşină şi să pornim drujba. Bella, eşti gata? 

— Trei, doi, unu... GO! 

Dolly sări de pe locul şoferului, se repezi în spatele 
Morrisului şi îndreptă puşca din lemn spre spaţiul din 
spatele autovehiculului. Shirley se strecură afară de pe 
locul din spate şi-şi ocupă poziţia la colţul păturii de picnic, 

aţintindu-şi arma improvizată în direcţia paznicilor. În tot 
acest timp, Linda... Linda era blocată pe celălalt loc din 
spate, izbind cu lama lungă a drujbei în cadrul portierei, ca 
un câine care încearcă să iasă pe o uşă cu un băț ţinut de-a 
curmezişul în bot. 

— E prea lungă, nu iese! 

— Tu ai băgat-o acolo, tu ştii cum s-o scoţi! strigă Dolly. 

Până la urmă, aşezând motofierăstrăul pe locul de lângă 
ea, reuşi să-l întoarcă şi să-l târâie după ea afară. Apucă 
zdravăn de cordonul de pornire, însă trase mult prea tare, 
scăpându-şi drujba pe picior. 

— La dracul Nu pot s-o fac, mă las păgubaşă! strigă în 
timp ce sărea pe loc, ţinându-se de piciorul rănit. 

Işi aruncă rucsacul pe jos şi refuză să se mai mişte. Ca şi 
cum raidul ar fi fost de-adevăratelea, Dolly fugi fără nicio 
ezitare spre ea, apucă maşinăria, o porni fără probleme şi 
începu să taie din tabla caroseriei. 

Shirley rămase cu gura căscată de admiraţie, în timp ce 
Linda spera în secret că baba nebună o să-şi taie un picior 
sau o mână. În tot acest timp, Bella cronometra impasibilă, 
de pe pătura de picnic. Sunetul lamei pe metal era oribil. 
„Gardienii o să facă pe ei înăuntru când o să audă 
zgomotul ăsta”, îşi spuse. Aveau să fie la pământ înainte să 
dea ochii cu cei patru „bărbaţi” mascaţi. 

Lui Dolly îi luă cincisprezece minute să taie portiera 
maşinii. Nu lama cam uzată era problema, ci faptul că nu 
avea suficientă forţă s-o împingă în metal. Linda se aşeză 
pe marginea păturii, ruşinată să vadă cum picăturile de 
sudoare se prelingeau pe fruntea femeii mai în vârstă. 

Când termină secţionarea unei porţiuni din uşă, fugi 
până la pătură şi ridică unul dintre săculeţii cu nisip. 
Instinctiv, Linda sări în picioare, iar Dolly îi îndesă 
săculeţul în rucsac. 

— Gata, Bella! strigă ea respirând cu greutate. 

Negresa se ridică, urmărind cum Linda punea un săculeţ 
de nisip în rucsacul lui Dolly şi încă unul în cel al lui 
Shirley. 

— De ce naiba ne cronometrăm rateurile? Oricum, 

poliţaii ar fi fost deja în capul nostru, ar fi băut un ceai şi 
apoi ne-ar fi ciuruit înainte să ajungem la caşcaval, 
protestă Linda. 

— GO! strigă Dolly începând să fugă pe pista de 
cincizeci de metri. Shirley şi Linda o depăşiră aproape 
imediat, în timp ce Bella ţinea pasul pe lângă ele fără 
niciun efort. 

La sfârşitul cursei, cele trei femei mai tinere se văzură 
nevoite s-o aştepte. Ateriză în genunchi pe paiet, tuşind şi 
împroşcând cu salivă. 

— Încă o dată, gâfâi ea. 

— Nu, hai să bem un ceai şi să ne odihnim puţin. Mai 
facem o încercare peste douăzeci de minute, propuse 
Bella. 

— Pornim acum! urlă Dolly opintindu-se să se ridice. 

Bella rămase  neclintită.  Incovoiată de greutatea 
rucsacului, văduva mai în vârstă părea de-a dreptul 
insignifiantă pe lângă ţinuta statuară a negresei. 

— Acum, ştim în ce ordine trebuie să acţionăm şi ştim c- 
o putem face. Dar tot scenariul ne-a luat cu douăzeci de 
minte mai mult decât era prevăzut. Dacă o luăm imediat de 
la capăt, nu rezolvăm nimic. Mai bine ne tragem sufletul şi 
încercăm din nou, îi explică Bella pe o voce calmă. 

Se lăsă o linişte apăsătoare. Cele patru femei se 
îndreptară încet, printre ţăruşii de lemn plantați la 
distanţe egale, spre Morris, spre pătura de picnic şi spre 
coşul cu provizii. La un moment dat, Linda rupse tăcerea: 

— Voiam să te întreb, Shirley, de unde ţi-ai cumpărat 
salopeta aceasta încântătoare? 


e 183 >» 


18 


Terry Miller petrecuse vreo două ore la cariera de piatră 
abandonată, pregătind maşinile. Jimmy Nunn, un fost pilot 
de curse şi vechi prieten, trecea printr-o pasă proastă, căci 
îi fusese suspendat carnetul pentru, culmea ironiei, 
conducere periculoasă. Căsătorit şi în şomaj, avea nevoie 
disperată de bani, iar Terry îşi făcuse socoteala că putea 
juca perfect rolul celui de-al patrulea om din echipa lor - 
fireşte, numai după ce primea aprobarea şefului. 

Aşadar, aranjase o întâlnire între cei doi la un pub cu 
trei luni mai înainte, fără să-l prevină pe Jimmy despre 
obiectul discuţiei. Lui Harry nu-i plăcea să se grăbească 
atunci când evalua un nou candidat şi evita să-şi detalieze 
intenţiile atunci când nu era cazul. În acea zi venise la 
cariera de piatră ca să-l vadă la treabă pe posibilul 
complice. Numai dacă era mulțumit ar fi urmat să-i expună 
planul şi să-l angajeze drept şofer al echipei. Jimmy era un 
băiat arătos, de vreo treizeci şi trei de ani, înalt şi lat în 
umeri. Fără cazier, în afara unor contravenţii mărunte la 
codul rutier, nu fusese amprentat niciodată de poliție. Mai 
participase la două spargeri de bănci ca şofer, aşa că avea 
referințe solide, însă reputaţia lui venea mai mult din 
riscurile pe care nu ezitase să şi le asume ca şofer de 
curse. 

Jimmy testase motorul camionului de pâine pe care Len 
Gulliver îl furase pentru Joe Pirelli de la Shunshine Bread 
Company. Era o maşină bună, pătrăţoasă, cu uşi duble în 
spate. Joe ataşase o bară de metal groasă sub spoilerul din 
spate, destul de puternică încât să preia impactul cu 
autospeciala băncii, şi fixase un sistem de centuri de 
siguranţă în formă de „X” ca să-l protejeze pe şofer. Jimmy 
o călcase tare şi executase un tur al carierei pustii. Nu 
fusese tocmai mulţumit, dar problemele se puteau regla. 
Odată întors la locul unde aşteptau cei doi, sărise din 
maşină şi ridicase capota, gata să se ocupe de motor. 
Harry fusese plăcut impresionat. 

Între timp, în pădurea ce înconjura vechea carieră de 
piatră, Joe Pirelli testa puştile cu repetiţie cu ţeava tăiată, 
trăgând în nişte porumbei de lut şi în fazanii care făceau 
greşeala să apară pe acolo. Joe era un profesionist, 
obsedat de „fiarele“ lui, pe care le curăța şi le ungea 
periodic. În ultimii trei ani, el şi Terry lucraseră intens 
împreună, iar acesta din urmă îl respecta pentru 
seriozitatea lui şi nervii de oţel. Joe nu era un înger şi 
uneori devenea violent, dar ceilalţi ştiau foarte bine care 
erau limitele ce nu trebuiau depăşite cu el. Dacă vedeai că 
în ochii lui întunecaţi apărea o lucire sticloasă, acela era 
semnalul că Joe Pirelli devenise letal. Se respectau 
reciproc, însă nu deveniseră prieteni apropiaţi şi nu 
socializau în afara locului de muncă. Fra una dintre 
regulile şefului, pe care le urmau fără crâcnire. Aşa 
stăteau lucrurile şi toată lumea înţelegea că aşa trebuia 
făcut pentru binele tuturor. 

Joe se întoarse la carieră. Într-o mână îşi ducea „fiarele”, 
într-o cutie de lemn căptuşită cu catifea roşie, iar cealaltă 
căra un fazan mort. Terry îl urmări cu privirea pe când 
aşeza armele şi prada în portbagajul maşinii. Joe era înalt, 
cu trăsături întunecate, italiene, obsedat de forma fizică. 
Era Slăbuţ, cu un chip sculptat, şi avea acei ochi de o 
culoare indescriptibilă, căprui, poate? Fra un tip de 
ispravă, iar Terry era mândru că lucrau în aceeaşi echipă. 

Terrry îi făcu un semn, şi cei doi îşi verificară ceasurile 
înainte de a inspecta falsul furgon de transport valori. Cum 
lui Harry Rawlins îi plăcea ca totul să fie gata înainte ca el 
să ajungă la faţa locului, cei doi erau nevoiţi să treacă prin 
toate detaliile: sacii de bani erau cântăriţi, poziţiile 
maşinilor erau măsurate astfel încât să corespundă cu 
situaţia reală. După repetiţii, tot ei trebuiau să curețe 
maşinile şi camionul de pâine şi să le ducă înapoi în 
ascunzătoare. 

Motorul camionului torcea acum ca nou. Jimmy cobori 
de pe locul şoferului şi le făcu semn că totul era în regulă. 
De fapt, era foarte nervos, Joe îl speria de-a dreptul. Nu se 
dumirise încă exact pentru ce se pregăteau şi ştia foarte 


e 185 


bine că era încă în probe, dar îl admira pe Harry Rawlins şi 
ar fi dat orice ca să lucreze cu el. 

Mercedesul argintiu al şefului era atât de silențios, încât 
părea să plutească peste drumul de pietriş. Nimeni nu-l 
auzise venind, dar imediat ce-l zăriră pe Harry luară 
poziția de drepţi aproape ca în armată la inspecția trupelor 
de către un ofițer superior. Cu pardesiul de caşmir pe 
umeri, costumul bleumarin impecabil croit, servieta şi 
ochelarii negri, părea mai mult un bancher din City decât 
un delincvent pe cale să execute un atac armat. Se apropie 
de cei doi amici. 

— Motorul camionului toarce ca o pisicuţă, din partea 
asta nu mai avem probleme, începu Terry. 

Harry aruncă o privire spre maşina cu care urmau să 
fugă, un BMW, şi-i făcu un semn cu capul celui de-al 
treilea bărbat. Jimmy nu aşteptase decât atât. Fugi spre 
maşină, sări la volan, demară în scrâşnet de roți şi 
acceleră în jurul carierei la o viteză nebunească, 
transpirând în timp ce maşina urla şi se hurduca. Trecu pe 
lângă cei trei bărbaţi, trase frâna de mână şi execută o 
întoarcere pe loc, revenind pe acceleraţie aproape 
instantaneu. Observând zâmbetul lui Terry în retrovizor, îi 
făcu semn cu degetul mare ridicat şi pumnul strâns. 

Harry se întoarse la maşina lui şi-şi dădu jos pardesiul, 
apoi se apucă metodic să-şi schimbe hainele. Orice alt om 
s-ar fi simţit teribil de ridicol în mijlocul pustietății, pe 
jumătate dezbrăcat, dar gesturile hotărâte cu care-şi 
trăgea salopeta şi organizarea perfectă nu trădau nicio 
emoție. 

— Vom încerca explozibilii, decise Harry aplecându-se 
să-şi lege şireturile de la pantofii uşori. 

Terry lipi o mostră de falsul furgon de securitate, înfipse 
capsele detonante şi aprinse fitilul scurt. Trecu de cealaltă 
parte a dubei şi - BUM! Totul durase câteva secunde; 
acum, în peretele maşinii se căsca o gaură de dimensiunea 
unui pumn. Se întoarse spre ceilalți rânjind mulţumit. 

— Cu cantitatea potrivită, o să fac o gaură prin care aş 
putea s-o bag şi pe bunică-mea, Harry. Și e grasă ca o 

purcică bătrână. 

Liderul echipei trecu apoi prin toate celelalte 
instrucțiuni, calm, dar precis şi cu atenţie la detalii. La 
final, fiecare bărbat luă un rucsac în spinare. Joe primi 
puştile, iar Jimmy, cronometrul. 

— Tot atacul n-are voie să dureze mai mult de patru 
minute, de la început şi până la sfârşit, spuse Harry. 

Toate cele trei maşini erau pe poziţie. Camionul de pâine 
era în faţa furgonului de transport valori, iar duba cu care 
venise Terry, în spate. Convoiul fusese organizat ca şi cum 
s-ar fi oprit în mijlocul pasajului subteran ce traversa 
Strandul. Lângă camion, Jimmy aştepta semnalul lui Harry, 
care se afla pe locul şoferului în dubă, cu Joe şi Terry în 
spate. 

— Nu prea e în apele lui, comentă Joe arătând spre 
fostul pilot de curse. 

— O să se descurce, stai liniştit, zise Terry. 

— Când eşti speriat, iţi tremură degetul pe trăgaci, şi 
dintr-odată - BANG! Ne-o luăm cu toţii pe viaţă pentru 
crimă. 

— De-aia suntem azi aici, interveni Harry. Va număra 
secundele până când îi dau eu ordin. Dacă se pierde într-o 
frenezie fără sens sau îşi păstrează capul limpede, vom afla 
imediat. 

Ridică mâna, iar Jimmy ridică în acelaşi timp 
cronometrul. 

Mâna şefului cobori brusc, moment în care Jimmy 
începu să cronometreze. Cei trei bărbaţi se mişcau rapid 
ca nişte fulgere. Joe sări din maşină şi-şi îndreptă arma 
spre traficul imaginar din spate. Terry lipi o porţie bună de 
explozibil pe una dintre laturile falsului furgon de 
securitate, iar Harry urcă pe treapta din dreptul şoferului 
cu arma aţintită spre acesta şi spre paznicul de lângă el. 

— Ieşiţi imediat! le strigă, ecoul vocii lui reverberând 
din pereții de piatră. 

Ideea era ca cei doi să fie scoşi afară şi puşi să stea 
întinşi pe burtă în fața lui Joe. 

BUUM! O explozie cât un om apăruse într-o latură a 

falsului vehicul de transport. Harry se strecură înăuntru, 
urmat de Terry. li încărcă acestuia rucsacul cu săculeţii 
atent cântăriți anterior, apoi strigă: „Gol” Terry şi Joe 
schimbară rapid locurile între ei, iar rucsacul acestuia din 
urmă fu umplut. Apoi, Joe îi umplu rucsacul lui Harry şi cei 
trei se angajară în cursa de cincizeci de metri până la 
maşina cu care urmau Să se facă nevăzuți. 

Operaţiunea fusese executată fără cusur, iar Jimmy era 
nerăbdător să afle mai multe. 

Dolly sorbi o gură de ceai din termos, ascultând cum 
Linda şi cu Shirley se ciondăneau pe ultimul sendviş cu 
pui. Tânăra considera că Linda nu mai avea dreptul la 
sendviş fiindcă mâncase două felii de plăcintă cu carne de 
porc, pe când ultima afirma sus şi tare că nu poţi compara 
o felie de plăcintă cu un sendviş. Cât încă se mai 
ciondăneau, Bella înşfăcase cele două felii de pâine şi şi le 
îndesase în gură. 

— Mai terminati! le spuse răstit. 

Dolly, care nu mâncase nimic, se ridică în picioare, îi 
întinse o puşcă lui Shirley, păstrând una pentru ea. 

— Hai să facem doar partea de fugă, să vedem ce timp 
scoatem. 

Bella se ridică şi traversă rapid plaja, cu cronometrul în 
mână. Linda încercă şi ea să se ridice, acuzând dureri la 
piciorul pe care-şi scăpase drujba. 

— Nu cred că pot... 

— La fel o să spui şi dacă ceva o să meargă rău în ziua 
Z? Sau o să fugi ca din puşcă, disperată să scapi? 

Linda tăcu din gură şi se aşeză la linia de start alături de 
celelalte două, aşteptând semnalul. 

De la cincizeci de metri, Bellei i se păru că vedea un 
grup de mame încercând să facă sport la un resort all- 
inclusive pentru săraci. Dolly în treningul ei roz, Shirley în 
salopeta modificată pentru parada modei şi Linda arătând 
exact ca o prostituată. Clătină neîncrezătoare din cap. 

— Gata? Unu, doi, trei, start! 

Oricât ar fi încercat, Dolly nu reuşea deloc să ţină pasul 

cu celelalte. Nu avea energia sau nivelul de antrenament 
necesare, aşa că după douăzeci de metri sufla deja greu. 
De fiecare dată când ajungeau la linia de finiş se oprea 
aplecată, cu mâinile în şolduri, ca să întrebe ce timp 
scoseseră. Evident, era incapabilă să execute exerciţiul în 
intervalul impus. Dar nu era genul care să renunţe: încercă 
încă o dată şi încă o dată şi încă o dată. La a patra cursă, 
Linda simţi nevoia să intervină: 

— E ridicol, Dolly. Eu pot s-o fac, la fel Shirley, atunci de 
ce trebuie să mai alergăm ca proastele pe lângă tine, care 
nu poţi? Tu eşti singura care ne ţine în loc. Odihneşte-te şi 
mai încearcă de una singură, dacă vrei. 

Dolly se îndepărtă cu capul plecat şi mâinile în şolduri. 
Se forţa până la limită şi o ştia foarte bine, dar refuza să se 
dea bătută. Ajunse lângă Morrisul ruginit şi ridică mâna, 
indicând că era gata s-o ia de la capăt. 

— Hai, draga mea, ştiu că poţi reuşi! şopti Bella. 

De data asta fu aproape de limita de timp, dar era 
dureros să vezi cât de mult i se umflaseră venele de pe gât 
şi tâmple şi cum îi atârnau mâinile imobile pe lângă corp. 
Cu numai câţiva metri înainte de finiş, corpul îi cedă. 
Picioarele începură să-i tremure şi să i se împleticească. Se 
aruncă peste linia de sosire şi căzu în patru labe, respirând 
sacadat. 

— Bella, ia-mi asta din spinare, abia reuşi să articuleze. 

Linda zâmbi compătimitor şi clătină critic din cap. 
Aruncându-i o privire ucigătoare, Shirley îngenunche lângă 
Dolly. 

— Nu e bine. N-o poţi face, îi şopti la ureche. 

Încet, încet, Dolly îşi recăpătă suflul şi se calmă. Mai 
expiră o dată puternic şi se ridică în picioare. li încredinţă 
rucsacul Bellei, care-i dădu înapoi cronometru! Şi îşi 
scoase hainele de motociclist, lăsând la vedere o ţinută de 
jogging. Îşi aruncă rucsacul pe spate, îl luă şi pe al lui 
Shirley într-o mână, apoi se îndreptă spre linia de start. 

— Fiţi atente la ea. Reprezenta şcoala în concursurile de 
atletism, se lăudă Linda. 

Lui Shirley îi venea să-i tragă o palmă; putea fi atât de 

rea uneori! Dolly nu spuse nimic, mulţumindu-se s-o 
admire pe negresă cum căra cele două rucsacuri fără 
niciun efort. 

Ajunsă la Morris, Bella goli de nisip rucsacurile lui 
Shirley pe pătură, căci momentan nu avea nevoie de ele. 
Ridică drujba şi-i testă motorul pornindu-l şi oprindu-l de 
mai multe ori. Satisfăcută că Linda nu-l stricase, intră în 
maşina abandonată, cu un rucsac în spate şi 
motofierăstrăul în mână. În secunda în care sări din 
maşină, Dolly porni numărătoarea. Bella porni drujba fără 
ezitare şi, sub ochii lor, tăie în uşa caroseriei o gaură 
suficient de mare încât să strecoare prin ea ţeava unei 
puşti. Apoi, alergă la pătura de picnic şi ridică sacii de 
nisip cu care umplu rucsacul Lindei şi pe cel al lui Shirley. 
Avea o precizie de automat. Când o luă înapoi pe plajă, 
prietena ei nu-şi mai putu ascunde entuziasmul şi începu 
să o încurajeze ca pe stadion, între timp, ochii lui Dolly 
fugeau de la cronometru la Bella, care alerga ca şi cum n- 
ar fi avut nicio apăsare. Nici măcar nu trebuia să mai 
anunţe timpul, căci Bella era, în mod evident, cea mai 
rapidă dintre ele. Pe când Shirley şi Linda o îmbrăţişau pe 
campioană, Dolly se îndreptă de una singură spre Mini 
Morris. 

— Hai s-o luăm de la capăt! le strigă, apoi îl fluieră pe 
micul Wolf, care se distra copios tăvălind în nisip cadavrul 
putred al unui pescăruş. 

Sp free 

Mai petrecură o oră repetând planul, apoi deciseră că le 
era de ajuns. Dolly împachetă rămăşiţele picnicului, iar 
Bella şi Linda cărară sculele şi rucsacurile în portbagajul 
Mercedesului. Shirley goli feţele de pernă de nisip trăgând 
cu coada ochiului la şefa lor, care ţinea buzele strâns 
lipite, părând că încă se mustra pentru că nu putea ţine 
pasul. Încercă să-i adreseze un zâmbet încurajator, dar 
simţi cum i se deschidea din nou rana; oricum, Dolly n-o 
băgase în seamă. Era o tipă dură. Propria ei slăbiciune în 
faţa lui Tony Fisher i se învârtea prin cap. „Am fost demnă 
de plâns, îşi spuse cu amărăciune, dar n-o să mai fiu de- 

acum încolo...” 

Ultima repetiţie a atacului se desfăşurase fără probleme 
şi chiar sub timpul prevăzut. Decizia lui Dolly de a 
redistribui rolurile, cu ea la volanul maşinii de blocaj, Bella 
la drujbă şi Linda la volanul Fordului Transit din spate, se 
dovedi absolut corectă, punând în valoare la maximum 
calităţile fiecăreia dintre ele. Încheiară ziua murdare, 
obosite, pline de junghiuri, dar fericite. Pentru prima dată 
atacul începea să prindă formă, să devină real. În timp ce 
strângea pe plajă, Shirley apucă unul dintre lemnele în 
formă de puşcă, şi zâmbi fără să vrea. Asigurându-se că n- 
o vedea nimeni, ridică „arma” şi ţinti, apoi aruncă băţul 
printre dune. 

Pe Dolly n-o deranja foarte tare că fusese nevoită să 
accepte rolul static de şofer al furgonului de blocaj, dar o 
supăra la culme că dăduse greş în faţa fetelor. Trebuia să 
le fie un ghid, o sursă de inspiraţie, de stabilitate, 
solidaritate şi predictibilitate. În niciun caz nu putea să-şi 
trădeze postura şi să lase să se întrevadă vreo slăbiciune. 
Privindu-şi grupul de fete, observă semnele pe care Linda 
le făcea din ochi spre celelalte două. Din felul în care se 
uitau la ea, în acest moment, nu se mai îndoiau de 
capacitatea Jor de a executa lovitura, ci de a ei. 

— Eu nu prea am exersat, nu? spuse veselă ridicând 
barosul. 

Se plasă la vreo doi metri de Morris, cu picioarele uşor 
îndepărtate, cu mâinile ţinând ferm coada. Ridică ciocanul 
greu, simțind cum i se umflau venele de pe gât, şi, cu un 
urlet ce venea parcă direct din stomac, îl proiectă cu forţă 
în luneta maşinii, spărgând-o într-un milion de fragmente. 
Cioburile se împrăştiară spectaculos, transformând pentru 
o clipă interiorul într-un glob de zăpadă. Era aproape 
frumos de văzut. Cele trei femei încercau să-şi revină din 
Şoc. 

— Ah, Dumnezeule! Parcă am auzit-o pe mama înjurând 
pentru prima dată! exclamă Linda. 

— Îmi cunosc puterile, zise Dolly cu un zâmbet poznaş, 
şi vi le cunosc pe ale voastre. Ştim ce avem de făcut şi o 

putem face, fetelor! O putem face! Apoi spuse ceva ce o 
înduioşă până şi pe Linda: N-o să vă dezamăgesc. 

Orice urmă de îndoială dispăruse, acum în ochii lor se 
citea numai respectul. Ştiau cine era şeful, iar ea ştia că va 
fi ascultată. 

La a treia încercare deveni limpede pentru toţi că Harry 
îi întârzia. Nu era suficient de rapid, indiferent cât de mult 
îşi dădea silința. Nimeni nu îndrăzni să scoată un sunet în 
timp ce şeful işi reanaliza planul. De nervi, muşchii 
maxilarului i se vedeau zbătându-se spasmodic. Furia îi era 
îndreptată contra lui însuşi, aşa că ceilalţi îi acordară 
respectuos timpul şi spațiul necesare ca să-şi revină. Până 
la urmă, Harry îi întinse rucsacul lui Jimmy. 

— Hai, să te văd cum fugi, puştiule! 

Jimmy termină cursa într-un timp spectaculos, sub ochii 
înroşiţi de efort şi de nervi ai bărbatului mai în vârstă. Un 
sprint de cincizeci de metri ar fi fost o bagatelă pentru 
Harry în tinereţe, însă ajunsese la înțelepciunea de a 
estima aportul fiecăruia într-o echipă, iar rolul lui nu era 
acela de a alerga. 

— Înapoi la poziţiile de start, le ordonă. Vreau să 
cronometrez încă o dată toată operaţiunea. 

Imaginea lui Terry, Joe şi Jimmy care se îndreptau către 
furgonul de bani îi rupea inima. Condusese întotdeauna 
operaţiunile din prima linie şi-i venea foarte greu să 
renunţe la această poziţie. 

Joe şi Terry se urcară în spatele maşinii de urmărire, în 
timp ce Jimmy rămase în urmă. Îşi tot lovea şi zguduia 
ceasul cu un aer frustrat. 

— Ce-ai păţit? îl întrebă Harry. 

— Ei, nimic... nu-mi mai merge ceasul. Cred că i-am dat 
peste cap remontorul. 

Nu voia cu niciun Chip să pară greu de cap sau încurcă- 
lume. 

— Ia-l pe al meu, îi spuse Harry scoţându-şi fără ezitare 
Rolexul de aur masiv de la mână şi întinzându-i-l. Eu o să- 
mi cumpăr ultimul model când terminăm trebuşoara asta. 

Fără alte explicaţii, se urcă la volanul camionului de 
pâine. 

Jimmy ocupă locul şoferului în maşina de urmărire, 
admirând cadoul neaşteptat. Coroana încrustată cu 
diamante îl fascina. Era cel mai frumos ceas pe care-l 


văzuse vreodată. Își jură să nu-l scoată niciodată de la 
mână. 

19 


Fuller îşi petrecuse sfârşitul de săptămână la secţia de 
poliţie, arătându-i proprietarei garsonierei lui Boxer Davis 
sute şi sute de fotografii cu infractori cunoscuţi. Femeia 
jurase că o să facă tot posibilul să-l ajute, dar polițistul se 
întreba tot mai serios dacă nu cumva urmărea doar să 
profite de mesele gratis şi de băuturile pe care le solicita 
încontinuu. Câteodată se oprea asupra unui chip şi începea 
să bombăne: „Cred, dar nu sunt sigură, ar putea fi el... mai 
adu-mi un ceai şi câţiva biscuiţi, până mă mai gândesc.” 
Atunci, Fuller rula o verificare rapidă a tipului respectiv pe 
computer, doar ca să descopere că respectivul era 
condamnat şi închis pe undeva, ori mort de multă vreme. 
Dar nu avea încotro, trebuia să continue cu singura pistă 
pe care o mai aveau. De fiecare dată când menţiona 
numele câte unui penal, speranţele lui creşteau, dar se 
dovedea că era vorba de foşti iubiţi. La un moment dat 
dăduse chiar peste fostul ei soţ. „La naiba, a avut cam 
mulţi amanți pentru cât de grasă şi de împuţită este...” 
Până la urmă, Fran recunoscu că nu era în stare să-şi mai 
aducă aminte cum arăta omul care o atacase. 

Andrews îşi petrecuse dimineaţa cu criminaliştii. Le 
ceruse să verifice o maşină furată găsită pe o străduţă 
laterală ce se intersecta cu Shaftesbury Avenue. Sângele 
găsit pe sub caroserie avea aceeaşi grupă cu cea a lui 
Boxer. Barele faţă şi spate erau deteriorate serios, iar un 
far era spart, cioburi similare fiind găsite la locul unde 
fusese omorât fostul sportiv. Poliţiştilor nu le luase multă 
vreme ca să confirme că fibrele textile culese de pe far 
corespundeau cu cele din care era făcut costumul victimei. 
Un rezultat pozitiv, dar care nu-i ducea nicăieri: nu 
găsiseră amprente suspecte în maşină, iar urmele de 
mănuşi din piele sugerau că ucigaşul lui Boxer avea cazier 
şi nu voia să fie prins. Era încă o pistă moartă. 

Fuller îşi lua notite metodic, lovind tastele cu furie, 
închipuindu-şi că era mutra lui Resnick. Toată secţia 

vorbea despre marele jaf ce avusese loc în noaptea 
precedentă la un magazin de bijuterii; ar fi avut tot dreptul 
să lucreze la soluţionarea acelui dosar dacă n-ar fi fost 
blocat în cazul Rawlins. Aşadar, în loc să alerge după 
infractori adevăraţi - şi, cel mai important, în viaţă - 
pierduse vremea cu grăsana de Fran şi nu obținuse absolut 
nimic. Era sătul să fie calul de bătaie al lui Resnick, iar 
colegii din secţie îl mai enervau şi ei cu glumele lor despre 
cât de „nedespărţiţi” păreau şi cum începuse să se îngraşe 
şi să miroasă a scrumieră, pe măsură ce se transforma în 
„şeful” lui. Pufnind de furie, termină de bătut şi smulse 
raportul din maşina de scris, rupând din greşeală paginile 
de la jumătate. Ridică o privire disperată către tavan, se 
calmă şi o luă de la capăt. 

Andrews intră pe uşă la fel de nervos. Şeful cel mare îi 
trăsese un perdaf zdravăn pentru că ceruse investigarea 
criminalistică a maşinii furate care-l zdrobise pe Boxer 
înaintea furtului de bijuterii. Fusese obligat să stea cu 
capul plecat ca o cârpă şi să încaseze el porţia lui Resnick. 
Acum se învârtea nervos prin birou, uitându-se la colegul 
lui care lovea atât de tare tastele, încât mişca masa cu 
totul. 

— Hei, Fuller, ce mai face prietenul tău, Resnick? 

Inspectorul Hawkes îşi strecură capul pe uşă cu un 
zâmbet batjocoritor. 

— Dispari! 

— Cu plăcere. Eu şi cu Richmond am fost scoşi de pe 
cazul vostru. Ne ocupăm de magazinul de bijuterii. Nu ne 
mai pierdem vremea urmărind-o pe văduva Rawlins, ca 
alţii. 

— Cum se face că voi aţi fost mutaţi şi eu nu? nu rezistă 
Fuller să întrebe. 

— Cred că strategia este să ţină toţi rataţii la un loc, ca 
să nu infecteze toată secţia, îi răspunse batjocoritor 
Hawkes. 

Fuller era livid. Se gândise să-i ceară transferul 
comisarului-şef, dar îşi spusese că acesta l-ar fi chemat 
dacă avea nevoie de el. Dumnezeule, dacă începea să se 

contamineze de incompetenţa lui Resnick? 

— Inspectorul a aflat? îl întrebă pe Hawkes. 

— N-am idee. Nu l-am văzut pe aici şi nici nu-mi pasă. E 
decizia comisarului-şef. 

Hawkes încheie conversaţia şi ieşi lăsându-l pe Fuller să 
fiarbă în suc propriu. 

După nici cinci minute îşi făcu apariţia Alice. Urma să fie 
transferată la caziere şi, într-un fel, era mulţumită că 
munca va fi mult mai puţin stresantă. 

— Azi o să vă mutaţi înapoi în birourile voastre, le aminti 
celor doi. Zugravii au făcut o treabă minunată, totul 
miroase a proaspăt şi aveţi echipamente noi-nouţe. Suna 
ca o mamă grijulie combinată cu o dirigintă riguroasă. 
Fuller îşi aranjase dosarele şi mutase deja aproape toate 
lăzile, dar Andrews reuşise să se strecoare la cantină 
înainte de a fi pus să care ceva. 

— S-a întors inspectorul Resnick? o întrebă scoțând cu 
atenţie filele din maşina de scris şi aşezându-le deoparte. 

— Nu, şi sunt plină de draci că nu şi-a strâns nimic din 
birou! I-am dat cutii ca să-şi pună lucrurile în ele, dar n-a 
reuşit nici măcar atâta lucru. 

Deşi se presupunea că asigură secretariatul pentru 
întreaga echipă de ofiţeri, Resnick o trata ca şi cum ar fi 
lucrat numai pentru el. 

— Alice, tu la ce te aşteptai? o întrebă Fuller cu o voce 
blândă. 

Tânăra îi aruncă o privire furioasă. Ştia exact ce insinua 
detectivul, dar nu tolera uşor dovezile de lipsă de respect. 
Resnick era complet neajutorat în chestiunile practice şi 
ştia că dacă lăsa ceva să treneze suficient de mult, până la 
urmă se va ocupa ea în locul lui. Îl prinsese o dată 
amuzându-se pe tema asta cu un coleg: „De ce să latri tu, 
dacă ai un câine?” Cuvintele o răniseră profund, deşi ştia 
că nu le spusese cu răutate. Resnick devenise leneş pentru 
că ea îl obişnuise aşa, nu invers. 

— Ei bine, este foarte ocupat. Nu are timp pentru 
mărunţişuri. E 

— E norocos să te aibă pe tine, Alice. Imi pare rău că 

reciproca nu e valabilă, zâmbi Fuller ieşind cu ultima cutie 
în braţe. 

— Ai idee pe la ce oră vine? strigă după el. 

— Nu ştiu! Nici nu mă interesează! 

Alice ieşi pe coridorul pustiu şi se opri în faţa uşii 
biroului lui Resnick. Încercă clanţa. Era, ca de obicei, 
încuiat. Tăcerea fu spartă de bubuitul uşilor batante de la 
capătul culoarului; peste o clipă, inspectorul principal îşi 
făcu intrarea. Îndreptându-se spre noul birou, urlă după 
Fuller, apoi după Andrews. Era pe punctul să urle şi după 
ea, când o văzu în dreptul uşii. 

— Bună dimineaţa, păpuşă! o salută, după care izbucni 
într-una dintre crizele matinale de tuse tabagică. 

Biroul lui era la fel de haotic ca întotdeauna, nu făcuse 
nici cel mai mic efort să-şi strângă lucrurile în pungi. Îşi 
aruncă servieta uzată pe masă şi ridică receptorul 
telefonului. 

— A fost tăiat, domnule. Azi încep să lucreze zugravii 
aici, şi dumneavoastră ar fi trebuit să fiţi deja mutat în 
noul birou din anexă. 

— De ce nu mi-ai spus? strigă el trântind telefonul. 

Alice îi spusese de vreo cinci ori, dar nu fusese băgată în 
seamă. 

— Vezi să nu dispară nimic, îi spuse întinzându-i cheia şi 
privind-o adânc în ochi. Numai în ea avea deplină 
încredere. 

— Desigur. 

Alice rămase singură în mijlocul haosului ce ilustra viaţa 
profesională a inspectorului principal. Dacă ar fi fost 
altcineva, ar fi lăsat treaba pe mâna serviciilor 
administrative, dar Resnick îi încredinţase cheile de la 
sanctuarul lui şi nu avea de gând să piardă vreo hârtiuţă. 
Oftă din rărunchi: „De ce îi permit să-mi facă asta tot 
timpul?” Resnick intra şi ieşea în fiecare zi din viaţa ei ca o 
tornadă, şi în fiecare seară trebuia să strângă haosul pe 
care-l lăsa în urma lui. O asculta cu adevărat numai atunci 
când îi răspundea la o întrebare de-a lui. Nici nu-şi mai 
aducea aminte de câte ori îi spusese să-i transmită urări de 

sănătate tatălui ei, deşi îi repetase de nenumărate ori că 
tatăl ei murise. În sinea ei, ştia foarte bine de ce nu-l lăsa 
baltă pe Resnick şi de ce ar fi făcut orice pentru el. Il iubea 
în secret de cincisprezece ani. 

20 


În ghereta casieriei de la sala de jocuri, Linda îşi rodea 
unghiile. Muzica bubuitoare îi provocase o migrenă 
teribilă. Se gândea la discuţia pe care o avuseseră în 
ascunzătoare, după repetiţia de la plajă, şi nu-i plăcea 
deloc cum se terminase. Reuşita antrenamentului le 
ridicase moralul, însă atmosfera se deteriorase rapid. Totul 
începuse când Bella o întrebase pe Dolly unde plănuia să-şi 
ascundă banii după raid. 

— Nu-ţi spun, îi răspunsese lidera grupului pe tonul cel 
mai normal din lume. Ceea ce nu ştii nu poţi spune. E mai 
sigur aşa, crede-mă. 

— N-ai încredere în noi? sărise Linda. 

— Dacă nu-ţi convine, nu trebuie să-ţi arăt unde este 
uşa. 

Cele trei femei fuseseră profund şocate, însă Dolly, 
imperturbabilă, le dăduse o nouă listă cu sarcini de 
îndeplinit. După atac, fiecare dintre ele urma să se 
îndrepte, separat de celelalte, spre aeroportul Heathrow şi 
să se îmbarce pe un zbor către Rio. Datele şi orele aveau 
să le fie comunicate mai târziu, în funcţie de discuţia cu 
omul din interior, dar fiecare avea instrucţiuni detaliate 
despre cum să ajungă la aeroport şi cum să se comporte în 
timpul călătoriei. În sfârşit, Dolly le dădu plicuri cu bani ca 
să-şi acopere cazarea la hotel. 

— Ai mai fost vreodată la Rio? o întrebă Shirley speriată 
şi excitată în acelaşi timp, ca un copil. 

— Nu. Trebuie să găsesc momentul potrivit ca să-l las pe 
Wolf la un adăpost pentru animale şi să ascund banii. Dacă 
dispărem toate în acelaşi timp, oamenii vor începe să-şi 
pună întrebări. Voi aduce destui bani ca să putem trăi fără 
griji două luni. Cu cât dispărem mai multă vreme, cu atât 
mai bine. 

Linda deschise gura ca să pună întrebarea logică ce se 
afla pe buzele tuturor, dar Bella o întrerupse. Nu voia ca 
discuţia să degenereze într-o ceartă. 

— Şi cea mai mare parte a banilor... numai tu vei şti 
unde este? întrebă politicos. 

— Lucrăm aşa cum ar fi făcut-o Harry. Nimeni din 
echipa lui nu ştia unde sunt banii, iar el nu a escrocat 
niciodată pe nimeni. Aveau încredere în el până la capăt... 
Dolly îşi cobori brusc fruntea. Îşi alesese prost cuvintele şi 
nu putea să întâlnească privirile celor două văduve. În fine, 
aveau încredere în el, se corectă. Erau oameni de toată 
isprava, însă Harry îi cunoştea destul de bine ca să ştie că 
n-ar fi rezistat tentaţiei de a ieşi în oraş şi a începe să 
arunce cu banii. lar un astfel de comportament atrage 
imediat atenţia... mai ales atenţia poliţailor. Credeţi-mă, n- 
o să vă fac figura să dispar cu toţi banii, încheie ea după o 
scurtă pauză de efect. 

— Dar ce se întâmplă dacă păţeşti ceva? Dacă eşti 
arestată sau dacă dă un autobuz peste tine? 

Linda, care îşi dorea din tot sufletul să afle cât mai 
multe, se băgă în discuţie. 

— O să fim blocate în Rio fără niciun ban, iată ce-o să se 
întâmple. Trebuie să ştim totul. 

Dolly se simţea mai mult rănită decât supărată. Rănită 
pentru că tot nu aveau încredere în ea. 

— În clipa asta, chiar acum, sunt pe punctul să las totul 
baltă şi să plec. Îmi veţi da înapoi fiecare bănuţ pe care l- 
aţi primit de la mine. Aveţi în mână câte un plic cu mai 
mulţi bani la un loc decât aţi văzut în toată viaţa voastră. 
Cum îndrăzniţi să-mi puneţi cuvântul la îndoială? Credeţi 
că puteţi da lovitura fără mine, n-aveţi decât. Abia aştept 
să văd cum vă rupeţi gâturile! M-am săturat de văicăreala 
voastră. O să alegeţi, aici şi acum, calea pe care vreţi s-o 
luaţi. Vreţi să plecaţi, vreţi s-o faceţi singure? Spuneţi-mi 
acum! Pe loc! 

Deşi fusese singura care nu spusese nimic care s-o 
ofenseze pe Dolly, Shirley fu prima care plecă privirea. Se 
simţea vinovată pentru gândurile urâte pe care le nutrise. 
Linda era mai puţin afectată de ieşirea văduvei lui Harry, 
ştiind însă că fără registre şi fără contactul din interior nu 
aveau nicio şansă de a duce proiectul la bun sfârşit. 

— Nu vrem să ştim unde o să ascunzi banii. Avem 
încredere în tine. Trebuie să avem, zise într-un final Bella, 
punând capăt discuţiei. 

Dolly ridică din umeri. Primise un compliment cu dublu 
tăiş, dar deocamdată se vedea nevoită să se mulţumească 
cu atât. Îl luă pe Wolf şi plecă înainte de a spune ceva ce 
ar fi putut regreta apoi. Odată închisă uşa în spatele ei, 
Bella se întorsese spre celelalte două. 

— Eu nu mi-am pierdut soţul în minunatul jaf al lui 
Harry, ca voi, dar vreau să ştiţi că dacă... dacă încearcă 
ceva, o omor. Îmi pun pielea la bătaie pentru că eu cred în 
promisiunile ei. Niciodată n-am avut atât de mult de 
pierdut, iar dacă cineva îmi fură această şansă, o s-o 
regrete amarnic. 

Shirley păru şocată, înțelegând că Bella nu glumea. 
Linda îşi roase o unghie până la carne, făcându-şi degetul 
să sângereze. Ca şi prietena ei, nu reuşea să aibă complet 
încredere în şefa lor. Ele aveau să se afle de cealaltă parte 
a lumii, pe când Dolly ar fi fost singura cu acces la toţi 
banii. Nici măcar n-aveau să ştie valoarea prăzii! 

După câteva ore de rumegat toate acestea în micuța ei 
gheretă, Linda era un pachet de nervi. Işi mai turnă o 
porţie de votcă în cafea şi o dădu pe gât. Detesta să fie 
controlată de văduva lui Harry, să fie tratată ca un copil şi 
să nu mai fie propriul ei stăpân. Dacă privea lucrurile din 
acest unghi, ideea ca ea, cu Bella şi cu Shirley să dea 


Shirley se admiră în oglinda înaltă şi zâmbi, mulţumită 
de ce vedea. Noua mască de faţă pe care o încercase 
făcuse minuni pentru tenul ei, care avea o nouă strălucire. 
Începu să-şi taie şi să-şi pilească unghiile. Repetiţia de pe 
plajă aproape că i le distrusese. Începuse să se relaxeze 
când auzi soneria şi aproape că sări afară din cămaşa de 
noapte din mătase. 

Inima îi bătea să-i spargă pieptul. Dacă era Tony Fisher? 
Nu mai era nimeni acasă! Ar fi putut să spargă uşa, ar fi 
putut s-o bată şi s-o violeze, chiar s-o omoare. Se uită la 

ceas, era unu şi un sfert dimineaţa. Speriată, nu îndrăzni 
să scoată un sunet. Pe palier, Linda îşi înfipsese aproape 
degetul în butonul soneriei. Văzuse din stradă că era 
lumină în dormitorul tinerei. Chicoti amuzată la ideea că ar 
fi putut-o găsi pe Miss Moralista Numărul Unu cu cracii în 
sus şi un tip deasupra ei. 

Soneria scotea un zgomot infernal. Nu putea fi Tony 
Fisher, se gândi Shirley. Până acum ar fi dărâmat uşa sau, 
cel puţin, ar fi urlat la ea ca un descreierat. 

— Cine este? îndrăzni să întrebe cu voce tremurândă. 

— Eu sunt! Deschide odată, viţică proastă, deschide! 
strigă Linda, nepăsătoare la oră sau la nervii zguduiţi ai 
prietenei sale. 

Aşteptă  nerăbdătoare deschiderea nenumăratelor 
încuietori. Se auzea ca la Fort Knox: lanţuri, yale încuiate 
de trei ori, zăvoare... Chipul lui Shirley se lumină când o 
văzu. 

— La naiba, m-ai speriat îngrozitor. Ce vrei de la mine? 

— Voiam să stăm puţin de vorbă despre Dolly, îi 
răspunse Linda clătinându-se puţin de la băutură. 

Intră în salon, lăsând-o pe tânără să încuie la loc. 
Aspectul apartamentului o luă cu totul prin surprindere. 
Parcă intrase într-un magazin de design interior: culori 
pastelate peste tot, covoare mari, groase, mobilă stil şi o 
măsuţă de toaletă din pin masiv absolut superbă. Simţi o 
undă de gelozie. Amenajarea şi decorarea locuinţei 
costaseră probabil o avere. Terry trebuie să fi făcut o 
grămadă de bani cu Joe şi cu Harry Rawlins. Oare ce 
făcuse răposatul ei soţ cu partea lui de bani? De ce 
cheltuise atât de puţin pentru ea sau pentru casa în care 
trăiau? Nu putea spune că fusese zgârcit cu ea, dar îi 
reproşa atenţia exagerată pe care o acorda neamurilor lui 
din Italia. Le plătea cazarea şi biletele de avion de câte ori 
veneau în Anglia şi le mai dădea şi bani de buzunar. Era 
adevărat şi că lui Joe îi plăcuse să arunce cu banii prin 
cluburi, să parieze şi să facă cinste tuturor, recunoscu în 
sinea ei. Ca să nu-şi mai aducă aminte de pipiţele blonde 
cu care se juca uneori... Când o văzu pe Shirley, în cămaşa 

ei de noapte scumpă, jucându-se cu comenzile încălzirii 
centrale, Linda îşi dădu seama că devenise nervoasă şi 
arţăgoasă, deşi biata fată nu avea nicio vină. 

— Ce-ar fi să bem ceva? 

Tânăra îşi dădu seama că prietena ei băuse deja. „Votcă, 
probabil”, îşi zise, căci o trăda mutriţa de dihor îmbufnat. 
Cum nu avea votcă, îi puse o porţie de brandy într-un 
pahar de cristal. Aşezată pe covor, cu spatele sprijinit de 
canapea, Linda luă paharul fără o vorbă şi începu să-l agite 
în mână cu un aer de cunoscător, apoi trase o duşcă 
sănătoasă şi trecu direct la chestiune: 

— Crezi că Dolly este corectă cu noi? 

Shirley era obosită şi sătulă de suspiciunile maladive ale 
Lindei. 

— Sigur. Eu cred că este corectă, îi răspunse ferm. 

— Am stat de vorbă cu Bella... 

— ...Şi ai băut, o completă Shirley. 

— Vrei să taci o clipă? Zvonul răspândit de Dolly cum că 
soţul ei ar fi în viaţă... şi acel al patrulea tip, cel care a 
scăpat. Ne-am gândit serios: dacă ambele zvonuri ar fi 
adevărate? Dacă Harry Rawlins trăieşte? Dacă el este 
nenorocitul care i-a lăsat pe bărbaţii noştri să ardă ca nişte 
şobolani? 

— Cred că ai luat-o razna! exclamă Shirley, gândindu-se 
că niciodată nu auzise ceva atât de şocant din gura Lindei. 

— Dacă suntem trimise la Rio fără să ştim unde sunt 
banii, fără să ştim ce face Dolly? Dacă cel de-al patrulea 
complice dă târcoale pe aici, aşteptând să ne ia toată 
prada? Dacă este chiar Harry, care lucrează împreună cu 
soţia lui, Dolly? Il iubeşte ca pe ochii din cap, Shirl. Ar face 
orice pentru el. 

Tânăra se încordă de nervi, iar obrajii i se înroşiră. 
Strânse pumnii ca să se controleze mai bine. Nu auzise în 
viaţa ei un asemenea delir de ură şi ingratitudine. Intre 
timp, Linda se ridicase, se apropiase de ea şi o împungea 
cu degetul pe care şi-l molfăise până la sânge. Shirley o 
împinse deoparte şi o înfruntă pe un ton calm, dar ferm. 

— Crezi că durerea ei nu este reală? Crezi că atunci 

când ne-a povestit totul în saună, a făcut-o doar ca să ne 
păcălească, să ne târască într-un plan care nu ne priveşte 
deloc? Harry a murit! La fel ca Joe al tău şi Terry al meu. 
Să nu încerci să mă faci să cred că suferinţa ei ar fi falsă. 
Dacă tu ţi-ai găsit deja pe altcineva, asta nu înseamnă că 
toate suntem ca tine! 

— Bine, opreşte-te! Poate că Harry n-a scăpat - dar nu 
are nevoie de el ca să ne păcălească. De ce nu ne spune 
unde ascunde mălaiul? 

— Ne-a explicat deja de ce! Dacă ai ceva de împărţit cu 
Dolly, spune-i-o direct, în faţă, Linda. N-aveţi decât să 
credeţi ce vreţi, tu şi cu Bella, dar pe mine nu mă puteţi 
convinge că face un joc dublu. Nu voia să conducă prima 
maşină, însă acum o va face. Este poziţia cea mai 
periculoasă, şi a acceptat-o pentru că se gândeşte la noi. 

— Eu şi cu Bella... încercă Linda să revină la atac. 

— Tu şi cu Bella, tu şi cu Bella! Tu ai adus-o în grupul 
nostru, iar acum vreţi să semănaţi zâzanie şi să mă aduceţi 
de partea voastră. Degeaba. Dolly nu ne-a dezamăgit până 
acum şi nici nu cred c-o va face. Nu intenţionat, în orice 
caz. 

— Gata, iartă-mă pentru tot ce-am spus, iartă-mă, zise 
Linda recunoscându-se învinsă. 

Shirley, pe de altă parte, nu era pregătită s-o lase să 
scape atât de uşor. 

— Nu, încă n-am terminat cu tine. Dai buzna aici în 
creierii nopţii şi încerci să porneşti o revoltă, deşi Dolly nu 
ne-a făcut nimic rău, ba chiar ne-a ajutat. Niciodată n-ai 
câştigat atâţia bani, Linda! Tony Fisher nu umblă după tine 
să-ţi ardă sânii cu ţigara! Atitudinea ta mă sperie, înţelegi? 
Mă faci să-mi fie frică de tine! 

Linda înţelese că n-ar fi trebuit să vină. Se întinse după 
sticla de brandy ca să-şi calmeze nervii. 

— Cred că ai băut destul, ar trebui să pleci, îi spuse 
Shirley luându-i băutura din mână. 

Dezumflată, cu mâinile înfipte în buzunare, Linda 
scutura din cap ca un copil neascultător. Shirley oftă, 
deşurubă capacul sticlei şi-i mai turnă o măsură mică. Cu 

paharul în mână, Linda începu să examineze fotografiile 
expuse pe lespedea şemineului. Sorbi din băutură şi arătă 
spre una dintre ele. 

— Mama ta? 

— Da, iar alături sunt fratele meu şi tata, îi răspunse. 

Deşi nu avea câtuşi de puţin chef de conversaţie, Shirley 
spera că vor urma nişte scuze. 

Când începu să vorbească, pe obrajii Lindei curgeau 
lacrimi tăcute. 

— Tatăl meu ne-a părăsit când aveam trei ani. Mama m- 
a abandonat într-un orfelinat şi nu s-a întors niciodată. Nici 
nu mi-o amintesc, nu ştiu cum arăta. Frumoasă familie, o 
felicită dând pe gât restul de brandy. Eşti norocoasă, Shirl. 
Auzi, tu ai un gagiu? o întrebă, cu rânjetul acela obraznic 
instalat iarăşi pe chip. 

— Sigur că nu, îi răspunse Shirley indignată, sperând să 
scape de încă o poveste cu accente pornografice. 

— Eu am un prieten, deşi n-am voie să mă mai întâlnesc 
cu el, Dolly nu-i de acord. Dar îmi place de el, îmi place la 
nebunie. E tandru şi are viitor, spre deosebire de Joe. E 
patronul unui service şi vrea să devină pilot de curse, 
adăugă mândră Linda. 

— Ah, Doamne, Dumnezeule! Ochii lui Shirley se măriră 
de groază. Căzu în genunchi, deschise brusc un dulăpior, 
scoase un album cu fotografii şi începu să-l răsfoiască 
frenetic, repetând: El trebuie să fie! El trebuie să fie! Uite! 

Găsise ceea ce căuta. O apucă pe Linda de braţ şi o 
trase lângă ea, arătând cu degetul spre o fotografie în care 
Terry apărea ţinând după umeri un bărbat îmbrăcat în 
salopetă de mecanic. 

— Jimmy Nunn! A fost pilot de curse. El trebuie să fi fost 
al patrulea complice, Linda! Probabil că Terry l-a adus în 
echipă. lată de ce nu apare în registrele lui Harry, iată de 
ce Dolly nu reuşeşte să dea de el... era nou! 

— Cum poţi fi sigură? 

— Îmi aduc aminte că Terry vorbea mult despre el. Cât 
de bun şofer era, cum nimeni nu putea să-l prindă. Cred că 
s-a aflat la volanul primului camion, aşa ar fi fost normal. 

Altfel, de ce nu l-am putea găsi? Era nou! 

Trezită dintr-odată din beţie, Linda luă albumul. 

— Nu-i spune nimic lui Dolly. Numai după ce suntem 
sigure. Vreau să-l găsesc. Te rog, lasă-mă să-l găsesc, după 
aia o să-i spunem totul. 

— Cum o să-l găseşti? o întrebă Shirley, nepărând deloc 
convinsă. 

— Te rog, Shirl, lasă-mă să mă ocup eu. Va fi bine, îţi 
promit. 

Tânăra acceptă cu jumătate de gură, iar Linda o zbughi 
afară pe uşă. Jimmy Nunn... era ferm hotărâtă să-l 
găsească pe ticălosul care le lăsase bărbaţii să moară. Mai 
mult decât atât, era hotărâtă să-i demonstreze lui Dolly că 
avea creier, nu câlţi, în cap şi că era pe de-a întregul parte 
a echipei. 


Comisarul-şef Saunders asculta fără nicio expresie pe 
chip reclamaţiile lui Fuller. Câteodată mai ridica ochii din 
dosarul pe care acesta i-l dăduse şi-i făcea semn din cap să 
continue. Inspectorul era hotărât să-şi verse tot sacul. 

— Nu vreau să par că pârăsc ca la şcoală, domnule, dar 
trebuie să aflaţi cum gestionează Resnick cazul acesta. Mi 
se pare, domnule comisar-şef, că este necesară alocarea de 
resurse umane suplimentare în cazul furtului de bijuterii. 
Sunt convins că aş putea face treabă bună acolo. În loc de 
asta, sunt pus să fac de planton în faţa casei unui mort sau 
să-i urmăresc nevasta când se duce la coafor, la mănăstire 
ori la plimbare cu câinele. Cu tot respectul, domnule, 
consider că este o risipă de resurse. Şi pe timpul 
weekendului... ei bine, bugetul poliţiei a fost obligat să 
suporte ore suplimentare, însă nu s-au obţinut rezultate, 
iar moralul echipei a fost zdruncinat. 

În timp ce Fuller continua să-şi verse frustrările, 
Saunders se îndreptă spre uşa biroului său şi o deschise. 
Inspectorul tăcu imediat. 

— Nu eşti obligat să-ţi placă de el, dar trebuie să lucraţi 
împreună. 

Fuller se ridică şi dădu să recupereze dosarul cu care 

venise. 

— Acela rămâne la mine, spuse comisarul-şef. 

Închise uşa în spatele subordonatului său şi trase adânc 
aer în piept. Era un ofiţer bun, muncitor şi competent, dar 
total neadaptat muncii de echipă. Ar fi fost surprins dacă 
ar fi aflat că Resnick îi dăduse întotdeauna calificative 
bune: „E un tip plin de el, care se crede mai bun decât 
oricine. Mă enervează când îşi închipuie că munca de 
teren nu mai e pentru el, fiindcă este băiat deştept. Uneori 
e prea încuiat şi ar trebui să-şi asculte mai mult 
instinctele, dar o să ajungă acolo. Şi s-ar putea să aibă 
dreptate când se crede cel mai deştept din echipă.” 

„Fuller se pune pe el şi cariera lui înaintea oricăror alte 
considerente, ceea ce Resnick n-a făcut niciodată”, se 
gândi Saunders. Nu era uşor de lucrat cu inspectorul 
principal, căci dacă-i intra ceva în cap putea fi la fel de 
încăpățânat ca un câine care a găsit un os. Insă, de cele 
mai multe ori, avea dreptate. Ca majoritatea ofiţerilor din 
secţie, credea că Resnick făcuse o afacere personală din 
cazul Harry Rawlins, dar, dacă suferise o înscenare, niciun 
poliţist nu l-ar fi condamnat pentru asta. Avea să fie 
pensionat înainte de vreme pentru atitudinea lui opacă şi 
necooperantă, nu pentru altceva. Nu trebuia decât să-i mai 
dea încă puţină sfoară ca să se spânzure singur cu ea. lar 
dosarul lăsat de Fuller era chiar sfoara de care avea 
nevoie. 

Lăsă să treacă un interval cât să nu dea de bănuit, apoi 
o luă pe urmele lui Fuller spre noile birouri, în ideea de a 
purta o discuţie cu Resnick. In cochetul separeu ce i se 
pregătise, biroul inspectorului principal era gol. Saunders 
o luă spre vechiul lui birou, unde o găsi pe Alice care 
încărca de zor cutii de carton cu dosare. Fata îngheţă când 
îl văzu. 

— Inspectorul Resnick începuse să  împacheteze, 
conform ordinelor primite, domnule comandant. Eu i-am 
promis că-l ajut, însă am rămas în urmă. Este numai vina 
mea că nu s-a finalizat încă mutarea în noul birou. 

Îi adresă fetei un zâmbet înţelegător. Îi admira sincer 

loialitatea şi credea că ar fi putut deveni un ofiţer excelent 
într-o bună zi. Ridică un dosar dintr-o cutie deja umplută. 
Era incomplet şi vechi de câteva luni. Apoi începu să 
frunzărească agenda de lucru a lui Resnick. Nimic, doar 
pagini albe, una după cealaltă, fără nicio indicație despre 
deplasările pe care le făcea în interes de serviciu. Chipul i 
se înroşi de indignare faţă de aceste dovezi de dispreţ 
flagrant pentru bazele şi reglementările esenţiale ale 
muncii de poliţie. 

— Când apare Resnick, spune-i că vreau să vorbesc cu 
el, la mine în birou. Fără întârzieri şi fără scuze de data 
asta, Alice. 

Linda era satisfăcută de ea însăşi. După un telefon la 
administraţia pistei de curse Brands Hatch, puţin flirt şi 
muncă de investigaţie, reuşise să afle unde locuia Jimmy 
Nunn. Se pare că nimeni nu-l mai văzuse de multă vreme. 
Mecanicul cu care stătuse de vorbă chiar o rugase să-i 
amintească o datorie de cincizeci de lire sterline, dacă îl 
găsea. „Pun pariu că ştia să scoată bani de la oameni”, îşi 
spuse, amintindu-şi de manevrele pe care le făcea Joe ca să 
obţină mici „împrumuturi” cu care o ducea în minivacanţe 
exotice. 

Se afla într-o cafenea grecească din Old Compton Street, 
aşteptând-o pe Dolly. Când o sunase la mănăstire, maica 
stareță rămăsese la numai câţiva paşi de ea, aşa că n-o 
putuse interoga asupra motivelor acestei întâlniri în public 
şi în format restrâns. „Sunt sigură că e moartă de 
curiozitate”, îşi spuse zâmbind superior. Pentru prima 
dată, îşi dorea să o vadă, căci acum ea avea ceva de oferit, 
ea trebuia să fie ascultată, ca atunci când o adusese pe 
Bella în grup. Se simţea puternică. 

Când văzu Mercedesul argintiu parcându-se vizavi, îi 
făcu semn chelnerului să mai aducă două cafele. O urmări 
pe când ieşea din maşină cu cățelul la subraţ şi punea 
câteva monede în parcometru. „Hai, vino odată, babă 
proastă şi arogantă, să vezi ce ţi-am pregătit.” 

Dolly se aşeză în faţa Lindei nelăsând să transpară 
niciun sentiment. Nu putea suporta mirosul de grăsime 
încinsă şi de carne friptă. Detesta putoarea acestor 
cafenele unsuroase ce ţi se lipea de haine. Patronul grec 
aduse cafelele, lăsând să-i scape câteva picături în 
farfurioare şi ştergându-se permanent pe mâini cu şorţul 
dubios pe care-l purta la brâu. În difuzoare se auzea hitul 
lui Demis Roussos, „Forever and Ever”, dar discul era 
zgâriat şi suna prost. 

Aruncă o privire critică spre marginea destul de 
murdară a ceştii din faţa ei şi aşteptă ca Linda să deschidă 

discuţia. 

— Ai auzit de Jimmy Nunn? 

— Nu, niciodată. 

— Cred că el era cel de-al patrulea complice. Cel care 
ne-a lăsat bărbaţii să moară. 

Dolly rămase tăcută. Ca în filmele cu spioni care 
schimbă mesaje secrete, Linda îi împinse peste masă o 
foaie de hârtie în care împachetase fotografia luată de la 
Shirley. 

— E un fost şofer de curse, prieten cu Terry. Am şi 
adresa lui. M-am gândit că ai vrea să-i faci o vizită, în 
calitatea ta de şefă a noastră, după care să avem o discuţie 
în patru. Ce părere ai? 

— O să vă convoc la un moment dat. Iar genul ăsta de 
întâlnire în public nu ne avantajează în niciun fel. 

— Cred că ai ajuns expertă în plantarea filajului, nu? 

Dolly ignoră întrebarea. Citi adresa, se uită la fotografie 
şi o puse în buzunarul interior. 

— Nu i-am bătut la uşă şi n-am vorbit cu vecinii, 
continuă Linda. Doar am parcat vizavi şi am pândit puţin, 
dar nu l-am văzut venind sau plecând. Pariez pe orice că el 
este cel de-al patrulea om, cel pe care-l căutăm. Sunt 
sigură că este cel care ne-a lăsat bărbaţii să ardă de vii. Se 
lăsă pe spate în scaun, aşteptând să fie felicitată cumva, 
ceva de genul: „Bună treabă, bravo!” 

In loc de asta, Dolly îl chemă pe chelner, ceru biscuiţi de 
ceai şi începu să-l hrănească pe Wolf cu ei. „La naiba! îşi 
spuse Linda. Oare Shirley, toanta gură-spartă, a avertizat-o 
deja pe babă despre Jimmy Nunn, din cauza legăturii lui cu 
Terry?” 

Dolly mai rupse un biscuit în două şi i-l băgă în bot 
micului patruped, apoi se uită în ochii ei. 

— Ştii, nu eşti singura care se joacă de-a detectivul. De 
ce m-ai minţit? 

În acea secundă, dinamica puterii se inversă complet. 
Linda simţi cum i se umezeau palmele de teamă. 

— Nu te-am minţit. Eu şi cu Shirl am găsit fotografia lui 
Jimmy Nunn într-un album foto vechi şi... 

— Nu, nu despre Jimmy Nunn. De povestea asta mă ocup 
eu de-acum înainte. Vorbesc despre noul tău prieten, 
Carlos, dacă nu mă înşală memoria. 

Linda fu luată cu totul prin surprindere. Simţi cum o lua 
cu călduri, iar chipul i se înroşi ca sfecla. 

— Nu i-ai spus nimic despre noi, despre 
responsabilităţile tale, sper? 

— Nu-mi este un prieten. E doar un mecanic cu care am 
avut o scurtă relaţie după ce am cumpărat maşina. Nu 
reprezintă nimic. 

Ochii lui Dolly o sfredeleau nemilos, citindu-i în adâncul 
sufletului şi transmițând un amestec ciudat de furie şi 
dezamăgire. 

— Pe plaja aceea m-ai privit în faţă şi mi-ai jurat că nu te 
vezi cu nimeni. 

— Nu era treaba ta! izbucni Linda aprinzându-şi încă o 
ţigară. Incepuse să-şi dorească să n-o fi sunat deloc. De ce 
naiba era mai preocupată de Carlos decât de Jimmy Nunn? 

— De ce crezi că te-am întrebat? Crezi că mă 
interesează promiscuitatea sexuală în care te complaci? 
Nu, câtuşi de puţin. Ceea ce mă interesează este siguranţa 
ta şi a noastră, a tuturor. 

Zâmbetul Lindei se evaporă. Simţi că iar urma să fie 
pusă la punct şi, la fel ca data trecută, era complet 
nepregătită. Nu spuse nimic, aşteptând lovitura de graţie. 

— Carlos al tău lucrează pentru Arnie Fisher. Amantul 
tău, draga mea, este cocota lui masculină, o prostituată 
care sare din patul tău direct în cel al mafiotului. În afară 
de serviciile sexuale pe care i le aduce, Carlos îi repară şi 
rablele de maşini. Este, cum s-ar spune... corupt din mai 
multe părţi. 

Linda nu-şi mai găsea cuvintele. Numele lui Arnie Fisher 
i se învârtea prin cap ca un titirez. Gândul că se culca cu 
mecanicul ei îi făcea greață. Gura i se uscase, iar scrumul 
nescuturat al ţigării căzu pe masă. Dolly îşi făcu de lucru 
cu un alt biscuit, lăsându-i timp să digere ceea ce tocmai 
aflase. 

Când îşi reveni trecu la contraatac, încercând să 

zâmbească nonşalanit. 

— Nu cred nicio vorbă din ce mi-ai spus. 

În sinea ei, deşi o detesta pe bătrâna văduvă, ştia că nu 
minţea. Niciodată. 

— Boxer Davis a apucat să-mi spună, înainte să fie 
transformat într-un morman de carne tocată. Când te-am 
întrebat despre Carlos la plajă şi mi-ai zis că nu vă mai 
vedeţi, ştiam că minţi, înţelegi? Am hotărât să nu-ți spun 
nimic, gândindu-mă că aveam o zi grea în faţă şi că-ţi vei 
revizui singură comportamentul... dar m-am înşelat. Se 
pare că-ţi place să calci în străchini tot timpul. Dolly făcu o 
scurtă pauză de efect. În ce maşină te aflai când 
supravegheai apartamentul lui Jimmy Nunn? li pregătea 
următoarea lovitură devastatoare. Linda simţea cum ochii i 
se umpleau de lacrimi. Erai în maşina ta, din întâmplare? 
Cea pe care Carlos te-a ajutat s-o repari? Maşina ce poate 
fi văzută parcată lângă casa ta, lângă locul tău de muncă și 
în faţa acestei cafenele, unde m-ai chemat, în văzul întregii 
lumi? Aceea este maşina? 

În acel moment, Linda îşi dori ca pământul să se 
deschidă sub ea şi s-o înghită cu totul. Dar Dolly nu se 
lăsa, în pofida lacrimilor ce-i curgeau pe obraji. 

— Încetează să te porţi ca o curviştină proastă, auzi? 
lată motivul pentru care eu sunt şefa acestei echipe, nu tu. 
Acum, înainte să-ţi trasez următoarele sarcini, te întreb 
pentru ultima dată: i-ai spus ceva lui Carlos despre ceea ce 
punem la cale? 

— Nu, îţi jur pe viaţa mea! 

Dolly o crezu. 

— Trebuie să scapi de el, Linda. 

Pentru o secundă, femeia se văzu într-un film cu mafioţi, 
când nașul îţi ordonă să elimini pe cineva. 

— Cum adică? reuşi să întrebe pe o voce cârâită, demnă 
de milă. 

— Cizmele de beton nu sunt genul meu, dacă asta-ți 
trece prin tărtăcuţa aia goală. El se ocupă de parcul auto 
al fraţilor Fisher, da? Sunt sigură că are garajul plin de 
maşini furate. 

— Vrei să-l dau pe mâna gaborilor? 

Lindei îi căzuse falca. 

— Un telefon anonim, nimic mai mult. Pune-i să facă o 
percheziţie acolo. Astăzi. Dolly se ridică şi îşi luă cățelul 
sub braţ. Şi încă un lucru: să nu mă mai minţi niciodată. 
Mulţumesc pentru adresa lui Jimmy Nunn. O să văd ce pot 
afla. 

Înainte de a ieşi pe uşă se întoarse şi-i aruncă o privire. 
Linda rămăsese zdrobită, cu capul între palme, holbându- 
se la scrumul de ţigară ce-i plutea în ceaşca de cafea. Nu-i 
păru rău pentru ea. Trebuise s-o zguduie suficient de tare 
încât să scape de Carlos. 

Linda rămase singură. Din cealaltă parte a 
stabilimentului, patronul grec şi trei muncitori zdrenţăroşi 
o măsurau curioşi. Îi era silă de ea însăşi. În numai cinci 
minute, Dolly reuşise s-o umilească, transformând ceea ce 
ar fi trebuit să fie o victorie într-o înfrângere penibilă. O 
ura! Era o femeie oribilă, oribilă. Nu avea pic de suflet şi i-l 
călcase în picioare pe al ei. „Nu trebuia să folosească 
termeni precum «cocotă masculină», dar a făcut-o pentru 
că este o zgripţuroaică tristă, acră şi duşmănoasă.” 

Mâna ei dreaptă apucă lănţişorul de aur şi pandantivul 
cu simbolul Săgetătorului pe care i-l făcuse cadou Carlos. 
Îi spusese să închidă ochii şi i-l trecuse peste gât, 
sărutând-o tandru şi aşezându-i-l între sâni, îl iubea. 
Făcuseră dragoste în picioare, privindu-se în oglindă. 
Dimineaţa, Carlos plecase fără s-o trezească, lăsându-i un 
bilet prin care-i spunea că va reveni după program. Acum, 
când închidea ochii nu vedea decât imaginea scârboasă a 
buzelor lui senzuale, italiene, sărutându-l pe Arnie. „Javră 
nenorocită! Zgripţuroaică perversă!” Durerea pe care o 
simţea devenise de nesuportat. Încercă să-şi alunge 
imaginea obsedantă din cap, dar fără succes. Trase de 
lănţişor până îl rupse, şi un firicel de sânge începu să-i 
curgă din locul unde săgeata pandantivului îi perforase 
pielea. Începu să plângă. 

Dolly verifică adresa pe care o primise. Parcase maşina 
pe o stradă sordidă, cu case în ruină. Văzând un copil pe 
skateboard, cobori fereastra şi-i făcu semn să se apropie. 

— Cine locuieşte la numărul treizeci şi nouă? îl întrebă. 

Puştiul se uită spre casă, apoi spre ea şi clătină din cap. 

— N-am nicio idee, doamnă. De ce întrebaţi? 

— Vreau să vizitez un vechi prieten. 

— Atunci ar trebui să ştiţi mai multe despre el decât 
mine, nu? îi răspunse băiatul cu un zâmbet obraznic. 

— Ai grijă de maşina mea şi primeşti trei lire, îi propuse 
ea dându-şi seama că Mercedesul era un trofeu irezistibil 
în acea parte a oraşului. 

— Vreau cinci. 

_ Lăcomia care licărea în ochii lui o făcu să zâmbească. 
Începea să-i placă tot mai mult. Îşi strânseră mâinile şi se 
îndreptă spre domiciliul lui Jimmy Nunn. Casa fusese 
împărţită între patru chiriaşi, iar uşa din faţă era închisă 
cu un zăvor. Înăuntru era chiar mai rău decât te-ai fi 
aşteptat. Holul era plin de broşuri, saci plini de gunoi, 
sticle sparte şi cartoane de pizza. Lumina nu mergea, şi 
constată că din fasungul din tavan lipsea becul. Găsind 
scările la lumina brichetei, începu să urce. Pe la etajul doi, 
mirosul parcă nu mai era la fel de puternic. Se opri, 
apropie bricheta de o uşă şi văzu că nimerise la numărul 
patru. Bătu şi auzi aproape instantaneu urletele unui 
sugar. Aşteptă puţin, bătu din nou, iar urletele deveniră 
mai puternice. 

— Cine este? Uşa se întredeschise. Nu vreau să cumpăr 
nimic. 

Femeia încercă să închidă la loc, dar Dolly fu mai rapidă. 

— Vreau doar să stăm puţin de vorbă, nimic mai mult, 
spuse strecurându-se într-o cameră mică şi mobilată ieftin. 
Işi aprinse o ţigară ca să acopere mirosul greţos de parfum 
al tinerei şi adăugă: [Îl caut pe Jimmy Nunn. E aici? 

Fata nu-i răspunse. Era limpede că habar nu avea cu 

cine vorbea. 

— Eu sunt doamna Harry Rawlins. Soţul tău a lucrat 
pentru soţul meu. Iar tu te numeşti...? 

— Trudie, îi răspunse fără voia ei. Probabil că numele lui 
Harry îi spunea ceva. Nu l-am mai văzut pe Jimmy de luni 
de zile. Mi-a spus că are o treabă, a plecat şi nu s-a mai 
întors. 

Dolly încerca să înţeleagă cât mai bine mediul în care se 
afla: hainele copilului pe calorifer, mobila fragilă, murdară, 
dar mai ales interlocutoarea ei - Trudie. Fata era frumoasă 
la modul vulgar. O mutriţă drăguță, părul blond, o gură 
cam mare şi, mai ales, ochii albaştri mari, inocenți. Ar fi 
fost uşor să obţină informaţii de la ea, îşi spuse. Nu trebuia 
decât să fie amabilă. Îi oferi o ţigară, dar fu refuzată cu o 
clătinare din cap. 

— Nu fumez. 

Aşadar, scrumiera de pe cotiera fotoliului de lângă ea 
fusese umplută de altcineva. „Poate că bombiţa sexy nu 
fumează, dar atunci cine?”, se întrebă. Aşa cum Trudie 
stătea cu bebeluşul ei în braţe, Dolly îşi ţinea cățelul. Il 
lăsă jos pe Wolf, se aşeză cu prudenţă pe canapeaua 
desfundată şi-şi mai aprinse o ţigară. Micul animal sări pe 
fotoliu, adulmecând şi zgurmând cu lăbuţele tapiţeria. În 
frenezia lui jucăuşă, răsturnă scrumiera. 

— Jos, imediat! îl certă Dolly, iar cățelul se execută dând 
din coadă. Nu făcu niciun efort să ridice scrumiera sau 
chiştoacele, căci oricum nu s-ar fi văzut diferenţa. Scoase 
fotografia din poşetă. 

— El este Jimmy? 

Trudie aruncă o privire şi încuviinţă din cap. 

— Îţi datorează bani, nu-i aşa? 

Dolly se ridică, îşi netezi fusta şi-i dădu numărul ei de 
telefon, lângă nume, pe o bucăţică de hârtie. 

— Dacă apare, spune-i că vreau să stăm de vorbă. Mă 
găseşte la acest număr, doamna Rawlins. 

— V-am reţinut numele. 

„Ce fetiţă naivă şi proastă, mai ales să se lase potcovită 
cu un copil. Unul care plânge tot timpul”, îşi spuse. 

Mirosul parfumului ieftin al lui Trudie o izbi din nou. Poate 
că asta îl făcea pe copilaş să plângă. În vârstă de vreo şase 
luni, era în realitate destul de frumuşel. Când Dolly îl 
mângâie uşor pe obraz, mama lui făcu un pas nervos în 
spate. Işi deschise iar poşeta şi scoase cinci bancnote noi 
de zece lire. Între timp, Wolf sărise iarăşi pe fotoliu şi 
începuse să zgârie şi mai abitir şezutul, dar stăpâna lui nu- 
l băgă în seamă. 

— Pentru copilul tău, îi spuse fetei întinzându-i banii. 
Dacă Jimmy mă sună, vei primi chiar mai mult. 

Trudie se uita îngrozită la câinele care-i distrugea 
amărâtul de fotoliu. 

— Wolf! strigă Dolly. Dă-te jos! Când se aplecă să-l 
ridice în braţe, observă ceva strălucitor în spaţiul dintre 
pernă şi spătar. Îmi pare rău, se scuză ea prefăcându-se că 
scutura perna. 

Cu spatele la Trudie, extrase o brichetă Dunhill de aur 
masiv, exact ca aceea pe care o cumpărase cu ani în urmă 
pentru... 

Vocea gazdei păru să-i parvină dintr-o altă galaxie: 

— Dacă aceea e maşina dumneavoastră, doamnă 
Rawlins, să ştiţi că aveţi probleme. 

Aruncă repede bricheta acolo unde o găsise. Ar fi dat 
orice să fi avut timp s-o verifice, să vadă dacă pe spate era 
inscripționată „H.R.”, însă glasul lui Trudie se auzi din 
nou: 

— Maşina dumneavoastră e înconjurată de băieţi din 
cartier. Mi-e teamă că aţi pierdut deja o oglindă. 

Dolly ieşise deja, fără să privească în urmă, speriată de 
ceea ce ar fi putut afla. 

Trudie o urmări cum se repezi peste drum, la maşină, şi 
îl trase de-o ureche pe un puşti care încerca s-o deschidă. 
Rânji satisfăcută. Uşa bucătăriei se deschise puţin. 

— E tare baba, nu-i aşa? Nici nu ştii ce noroc avem, 
dragule. Mi-a dat cincizeci de lire pentru copilul nostru. 

Linda revenise în ghereta din sala de jocuri. Reparase 
lănţişorul de aur, temându-se că iubitul ei mecanic ar fi 
fost neplăcut surprins s-o vadă fără el. Cuvintele lui Dolly o 
obsedau. Nu-i venea să creadă, nu şi-l imagina pe Carlos al 
ei, cel care o ţinuse atât de tandru în braţe şi o satisfăcuse 
de atâtea ori, în pielea unui homosexual. Ridică ochii, şi 
inima i se opri pentru o fracțiune de secundă. Carlos se 
îndrepta spre ea cu un zâmbet larg pe chip. Purta un 
costum crem elegant - din mătase, după aspect -, extrem 
de costisitor. Incapabilă să-l privească în ochi, se apucă să 
numere frenetic mărunţişul. 

— Ce părere ai? o întrebă proţăpit la ghişeu, emanând 
un nor greu de colonie scumpă. 

Linda ridică încet capul din fişicuri. Carlos arăta fălos cu 
degetul spre costum şi zâmbea. Chipul lui frumos, oacheş, 
lucea proaspăt bărbierit. li adora ochii negri, superbi şi 
misterioşi, dar nu-i putu susţine privirea. Nu acum. Se uită 
în altă parte. 

— Unde te duci ferchezuit aşa, de parcă ai fi ieşit la 
agăţat? Vocea îi tremura uşor. 

— Mă duc la o masă de afaceri cu nişte parteneri, îi 
răspunse el nonşalant. Hai, deschide uşa, să-ţi dau un 
sărut. 

În pragul crizei de nervi, Linda îi deschise. Carlos o luă 
în braţe, o trase aproape de el şi o sărută, părând să nu-i 
simtă încordarea. 

— Am treabă, murmură ea încercând să scape din 
mâinile lui puternice. 

Mecanicul n-o lăsă să ajungă prea departe. Atinse 
pandantivul pe care-l purta la gât, trimiţându-i fiori reci pe 
spinare. 

— Îţi stă foarte bine şi mă bucur că-l porţi. Ce-ar fi să ne 
întâlnim când scap de obligaţiile sociale? 

— Lucrez până târziu, voi fi obosită. 

— Am impresia că te porţi cam rece. Eşti supărată? 

O luă pe după gât şi-i apropie capul de al lui, însă ea se 
retrase, jucându-se nervoasă cu medalionul. 

— Nu. Doar că am foarte mult de lucru. Sunt atât de 
obosită, încât nu vreau decât să ajung acasă şi să dorm. 

Mecanicul se dădu un pas înapoi şi o pironi cu privirea, 
dar ea îi evită ochii. Cum nu-i mai rămânea mare lucru de 
făcut, dădu din umeri, mormăi un: „Treaba ta” şi se 
îndreptă cu paşi mari spre ieşire. 

— Bine, la douăsprezece, pufni Linda. Termin la ora 
douăsprezece. 

Nici nu ştia ce anume o făcuse să cedeze. 

— Ne vedem mai târziu! zise Carlos făcându-i poznaş cu 
ochiul. 

Linda aşteptă nerăbdătoare câteva secunde bune, apoi 
strigă la Charlie: 

— Hei, prinde! Aruncându-i cheile de la casierie, îi 
promise: Mă întorc repede. 

Înainte ca omul să poată protesta, ieşea pe uşă. 

Costumul alb o ajută să-l repereze rapid pe amantul ei. 
Urmărindu-l de pe trotuarul celălalt, menţinu totuşi 
distanţa, având grijă să se mai oprească în dreptul unor 
magazine, pentru cazul în care s-ar fi întors brusc cu faţa 
la ea. Îl văzu oprindu-se şi admirându-şi imaginea într-o 
vitrină, netezindu-şi părul şi îndreptându-şi nodul cravatei, 
înainte de a continua pe Wardour Street şi a intra într-un 
mic bistro francez. 

Stabilimentul era decorat cu perdele roşii, prinse la 
jumătatea ferestrelor. Ridicându-se pe vârfuri, putu vedea 
cum Carlos era condus de către un chelner prin sală. O 
blondă îi zâmbi şi-i făcu vesel cu mâna. În fine, era urât că 
o înşela, dar măcar o făcea cu o femeie, îşi spuse, până 
când îşi dădu seama că blonda îi făcea semne chelnerului, 
de fapt. 

Carlos fu introdus într-un separeu din spatele 
restaurantului, unde se opri să vorbească cu cineva. Linda 
nu-i putea vedea chipul, dar zări o mână bărbătească 
ieşind şi strângându-l de fese. Apoi, personajul misterios se 
întinse şi-l sărută pe obraz. Pentru o fracțiune de secundă 

văzu clar trăsăturile străinului şi îi fu suficient. Era 
adevărat. Dumnezeule mare, era adevărat! Arnie Fisher şi 
Carlos erau amanti. 

Capul îi vâjâia. Traversă ca prin ceaţă Wardour Street, 
aproape provocând un accident. Se repezi la primul telefon 
public, intră în cabină şi începu să se scotocească după 
mărunţiş, până îşi aduse aminte că apelurile de urgenţă 
erau gratuite. 

În aceeaşi noapte, Linda făcu dragoste cu el. Nu şi-o 
dorea, dar nu trebuia să-i dea de bănuit. După ce bărbatul 
adormi, se strecură afară din pat şi se învârti nervoasă 
prin casă, înainte de a se aşeza la măsuţa de toaletă. 
Carlos doar se prefăcea că doarme, întredeschise puţin 
ochii şi o văzu cum se privea în oglindă, în pielea goală, cu 
medalionul atârnându-i între sâni. Se încruntă, luă un 
tampon de bumbac, turnă pe el o cremă demachiantă şi 
începu să-şi frece obrajii. „Ceva e în neregulă cu ea”, îşi 
spuse bărbatul. Fusese nervoasă la sala de jocuri, iar sexul 
nu mai fusese atât de pasional ca înainte. Femeia se ridică 
de la măsuţă şi se întoarse în pat. Mecanicul mimă o 
întoarcere prin somn, reveni deasupra ei şi făcură sex din 
nou. Când termină, Linda îi întoarse spatele. 

— Ce-i cu tine? şopti Carlos. 

— Nimic. Sunt doar obosită. 

O luă din nou în braţe şi o sărută pe ceafă. Nu-i spusese 
niciodată că o iubea, dar îi venea să i-o spună acum. Se 
ridică într-un cot şi-i şopti uşurel numele în ureche, însă 
femeia dormea profund. Cu delicateţe, îi îndepărtă o şuviţă 
de păr de pe obraz, apoi se întoarse pe partea cealaltă şi 
adormi şi el. 

Pe întuneric, Linda deschise ochii, holbându-se la 
perdele. Simţi cum inima i se transformă în gheaţă. Poate 
că baba aia arogantă de Dolly se înşela? Poate că iubitul ei 

aşeză lângă ea, în genunchi, şi o zgudui uşor de umăr. 

— Îmi pare rău, dar trebuie să plec la muncă. Poţi să mă 
duci cu maşina? 

Uşurată că nu voia nimic mai mult, Linda se trezi. 
Conduse în tăcere. Costumul lui Carlos era şifonat, cravata 
îi atârna pe bordul maşinii, iar barba crescută peste 
noapte îi dădea un aer fantomatic. Bărbatul aprinse radioul 
şi-şi lăsă braţul să se odihnească pe spatele scaunului ei. 
Linda se simţi extrem de vinovată tot drumul, până la 
service-ul cu garaje în formă de U. 

— Gata, cobor aici, spuse Carlos. leşi din maşină, dar se 
băgă pe geamul din dreapta şi o sărută pe obraz de rămas- 
bun. Eşti bine? o întrebă luându-i bărbia în mână. 

Linda încuviinţă din cap şi rămase pe loc urmărindu-l pe 
când se îndepărta fluierând, cu mâinile în buzunare. Brusc, 
îi căzură ochii pe cravata pe care şi-o uitase pe bordul 
maşinii. Lăsând motorul să meargă, se repezi afară şi fugi 
după el. Nu avea nevoie de nicio dovadă care s-o lege de 
el, în cazul că ar fi fost arestat. 

În interiorul service-ului, Johnny, tânărul ucenic, stătea 
legat cu cătuşe la mâini între doi poliţişti în uniformă, în 
timp ce trei inspectori scotoceau prin dosare şi fişete. 
Auzindu-l pe Carlos, care se apropia fluierând fără grijă, 
poliţiştii ocupară poziţii defensive, pregătiţi să-l captureze. 

— Carlos, e poliţia! strigă Johnny cât îl ţineau bojocii. 

— Porniţi! le ordonă prin staţie unul dintre poliţişti 
agenţilor care pândeau în maşină după colţ. 

Într-o fracțiune de secundă, mecanicul făcu stânga- 
împrejur şi o luă la goană spre ieşirea mascată din celălalt 
capăt al incintei. Maşina de poliţie neinscripţionată apăru 
în trombă şi trecu scrâşnind din cauciucuri pe lângă Linda, 
care aruncă jos cravata şi se repezi la propriul autovehicul. 
Trânti portiera şi demară, fără să ştie exact unde se ducea. 
Conduse drept până la capătul străzii şi făcu stânga, însă, 
chiar când se pregătea să ia următorul viraj, auzi o izbitură 
puternică, un țipăt şi zgomot de frână bruscă. Chiar în faţa 
ei se căsca ieşirea din spate a service-ului. Câţiva metri 
mai departe, un camion roşu de-al Poştei era urcat pe 

jumătate pe trotuar. Din maşină cobori şoferul clătinându- 
se şocat, cu sânge şiroind pe faţă dintr-o tăietură la 
arcadă. Linda se apropie speriată, respirând cu dificultate. 
Mecanicul nu se vedea pe nicăieri. Ocoli maşina banalizată 
de poliţie oprită în mijlocul străzii şi văzu un grup de 
agenţi în uniformă grupaţi în jurul botului camionului de 
poştă. Unul dintre poliţişti vorbea la staţia radio. Era pe 
deplin conştientă că ar fi trebuit să se îndepărteze cât mai 
repede, dar voia cu orice preţ să ştie dacă amantul ei 
scăpase. Pe când depăşea încet maşina de poştă, un ofiţer 
îi făcu semn cu mâna să se grăbească. Apoi, Carlos îi apăru 
în faţa ochilor. 

Strivit între camion şi un lampadar stradal, costumul lui 
alb era plin de sânge. Chipul îi era contorsionat de durere, 
ochii erau deschişi, iar sângele care-i curgea din gură se 
strânsese într-o baltă la picioarele lui, la fel de roşii ca 
vopseaua maşinii. Agentul care vorbea la staţie clătină din 
cap a pagubă, şi un coleg de-al lui se milostivi să acopere 
capul cadavrului cu un sac gol de poştă. Costumul elegant 
al lui Carlos devenea din ce în ce mai roşu sub ochii 
halucinaţi ai Lindei. 

pas Pere 

Loviturile din uşă erau atât de puternice şi de insistente, 
încât în prima clipă Bella se gândi că urma să fie arestată. 
Apropiindu-se prudentă, o auzi pe Linda, care o implora 
printre suspine s-o lase să intre. li deschise uşa şi o prinse 
în braţe. 

— L-am omorât! Eu l-am omorât! Trebuie să mă ajuţi, te 
rog. Ah, Dumnezeule, l-am omorât! 

Cum sughiţa ca şi cum ar fi fost pe punctul să vomite, 
prietena ei o îndrumă spre baie. 

— OK, îi spuse. Hai să ne calmăm. Ce s-a întâmplat? 

— Era plin de sânge, hohoti Linda isterică. Nu e bine ce- 
am făcut, l-am ucis! 

— Gata! Termină, altfel o să ne trezim cu tot blocul la 
uşă, o repezi Bella trăgându-i o palmă zdravănă peste 
gură. 

Linda se prăbuşi pe gresie lângă cada de baie şi începu 

să jelească şi mai abitir. Cu chiu, cu vai o trase în 
dormitor, îi turnă un pahar de whisky şi i-l ţinu la gură 
până când îl goli. Bella îşi turnă şi ei o porţie şi se aşeză 
lângă ea. 

— Acum, povesteşte-mi ce s-a întâmplat. 

— E mort, e mort, e mort... 

— Bine, partea asta am priceput-o. Cine a murit? 

— Ea m-a pus să o fac. Mi-a spus să sun la poliţie şi să 
zic că la service-ul lui se fac afaceri dubioase, cu maşini 
furate. Linda îşi rupse brusc lănţişorul cu pandantiv în 
forma Săgetătorului de la gât şi-l aruncă în peretele din 
faţa ei. Târfa aia bătrână! Mi-a spus numai lucruri rele 
despre el, dar eu nu am ştiut nimic, Bella, îţi jur că n-am 
ştiut nimic. Am fost cu el toată noaptea... doar i-am privit 
chipul frumos şi trupul şi n-am putut crede că ce mi-a spus 
Dolly ar fi adevărat. Cum ar fi putut să fie, atunci când el 
se culca cu mine? Eram aşa de sigură că se înşală... prea 
târziu. Sunasem deja la poliţie. Îl turnasem deja. Cuvintele 
nu mai puteau fi luate înapoi. Il aşteptau deja în dimineaţa 
asta, la serviciu. El a fugit şi... Linda îşi luă capul în mâini. 
Continuă printre lacrimi, disperată să povestească cuiva. 
Camionul de poştă l-a lovit, iar bietul de el a rămas acolo, 
mort. Era sânge peste tot. 

— A fost un accident, îi spuse ferm Bella. 

— A fost vina mea! ţipă Linda sărind în picioare. Era 
epuizată de plâns şi de emoţiile prin care trecuse. O urăsc 
pe Dolly mai mult decât orice pe lume, declară cu o răutate 
care nu-i era caracteristică. 

— Ştiu. 

Bella se apropie de ea, o luă în braţe şi o strânse tare, 
mângâind-o aşa cum o mamă îşi alină pruncul. Linda îşi 
lăsă capul pe umărul prietenei sale. 

— E o femeie crudă. Crudă şi lipsită de suflet. M-a făcut 
să mă simt ca o tâmpită şi m-a făcut să-l omor. O urăsc 
atât de tare, încât ar face bine să-şi păzească spatele. 

Dolly aştepta în maşina ei în parcarea restaurantului 
Little Chef, lângă autostrada A23 către Brighton. Wolf 
dormea buştean pe scaunul pasagerului. Se parcase într- 
un capăt, aşa încât să poată urmări cine intră şi cine iese. 
Deveni nerăbdătoare. Aştepta de peste o jumătate de oră şi 
începuse să se facă târziu. Tot mai încordată, bătea 
darabana pe servieta din poală. In cele din urmă, ca să-şi 
găsească o ocupaţie, scoase carneţelul de notițe şi începu 
să-l studieze, trecând încă o dată prin detaliile jafului şi 
încercând să reţină ceea ce mai aveau de făcut. Oftă. Linda 
încă nu găsise un autovehicul destul de mare încât să 
acţioneze ca maşină de blocaj a furgonului de valori. Işi 
spuse că probabil femeia fusese zguduită serios de cele 
aflate despre amantul ei, dar o considera destul de 
deşteaptă încât să-şi dea seama când situaţia era gravă. 
Iar Carlos, aflat concomitent în buzunarul lui Arnie Fisher 
şi în patul ei, reprezenta o ameninţare de prim rang. Dolly 
nu putea avea încredere sută la sută în niciuna dintre fete, 
însă acum trebuia să aibă în Linda. Se întrebă dacă îi 
dăduse prin cap să-şi deformeze vocea când sunase la 
poliţie ca să-şi toarne... 

Dintr-odată lovi puternic cu pumnul în servietă, 
trezindu-l brusc pe Wolf, care sări speriat în sus. 

— Unde naiba eşti? strigă. Hai, apari, nenorocitule! 

Nimeni n-ar fi îndrăznit să-l facă pe Harry să aştepte 
atâta. Problema cu această întâlnire era că, dacă nu avea 
loc, proiectul jafului cădea. Il sunase pe Brian Marshall şi-i 
spusese că lucra pentru Harry Rawlins, în calitate de soţie 
supraviețuitoare, colecta datoriile rămase  nereglate. 
Marshall păruse neîncrezător la telefon, dar acceptase 
până la urmă s-o întâlnească, deşi la fel de bine ar fi putut 
să dispară, situaţie în care n-ar fi ştiut cum să dea de el. 

Pe când se întreba foarte serios cum o să le spună 
celorlalte văduve că totul fusese în zadar, în parcare intră 
un Rover care se opri de cealaltă parte. Dolly aşteptă să se 

asigure că maşina nu fusese urmărită, temându-se de o 
capcană. 

Brian Marshall băuse deja o sticlă de brandy până să 
ajungă acolo, dar tot tremura ca o piftie în timp ce 
inspecta parcarea. Nu avea nicio idee la ce să se aştepte 
sau cine era contactul lui. Din fericire pentru Dolly, 
decisese că ar fi fost dezastruos pentru el să nu apară la 
întâlnire. Băgă mâna în buzunar, scoase sticluţa plată şi 
mai trase o duşcă de brandy, scârbit de el însuşi. 

La Brian, alcoolismul mergea mână în mână cu patima 
pentru jocurile de noroc, iar în zece ani trecuse de la 
cazinourile legale la clubul lui Arnie Fisher, atras de 
mizele mari. Acolo îl cunoscuse pe Harry Rawlins, un tip 
şarmant şi prietenos care părea sincer interesat de soarta 
lui. În timpul unei conversații de beţivi, Brian lăsase să-i 
scape că era căsătorit cu sora proprietarului firmei 
Samson, una dintre cele mai mari companii de securitate 
din ţară. Din acel moment, fără să-şi dea seama, intrase pe 
un teren extrem de periculos... 

Rawlins continuase să se poarte amical cu el, 
împrumutându-i bani periodic şi încurajându-l să joace mai 
mult decât şi-ar fi permis. Până când, într-o noapte intens 
alcoolizată, Brian obținuse un credit pentru joc de şapte 
mii de lire din partea lui Arnie Fisher, garantat de Harry, 
intrând practic în proprietatea acestuia. Rawlins aşteptase 
plin de răbdare, prezentându-se abia un an mai târziu să-şi 
ceară banii înapoi - bani pe care ştia foarte bine că 
Marshall nu-i avea. În schimbul anulării datoriei şi al unui 
cadou de încă şapte mii de lire sterline, ceruse rutele 
urmate de camioanele firmei Samson când transportau 
sume mari de bani. Una dintre măsurile de securitate puse 
în practică era schimbarea frecventă a parcursului, uneori 
în ultima clipă. Dacă îl ajuta să dea o lovitură, îi promisese 
că-l va lăsa în pace. 

Speriat şi şantajabil, Marshall nu avusese încotro. 
Sperase prosteşte că Rawlins se va ţine de cuvânt. Când 
citise despre eşecul ultimei lovituri şi decesul violent al 
mafiotului răsuflase uşurat. Stătuse liniştit până la apelul 

văduvei. Acum, temându-se că întâlnirea putea să aibă un 
scop chiar mai sinistru decât recuperarea vechii datorii, 
pipăi plicul pe care-l dosise în lateralul scaunului. Venise 
pregătit. Uşa pasagerului se deschise brusc, făcându-l să 
tresară. O femeie cu ochelari negri şi o servietă de aceeaşi 
culoare intră în maşină. 

Dolly simţi imediat mirosul greu de alcool. Se uită 
scârbită la faţa omului, buhăită după ani şi ani de băut. 
Gulerul costumului lui cu dunguliţe era plin de mătreaţă. 

— N-am venit pentru cele şapte mii de lire, îi spuse. 

Marshall închise ochii. Dacă nu voia caşcavalul, 
înseamnă că voia altceva. 

— Ştiam c-o să apară iarăşi cineva. E vorba de firma de 
securitate a cumnatului meu, nu-i aşa? Incă un atac şi-o să 
ajungă în faliment! 

Dolly îşi păstră calmul. Era limpede că se temea de ea. 
Ca să obţină ce-şi dorea trebuia să-i accentueze această 
spaimă. Observând scăunelul de copil de pe locul din 
stânga spate, se gândi: „Domnul Marshall va face ce i se 
ordonă.” 

— Ai aici zece mii de lire, îi spuse deschizând brusc 
servieta din poală. E mai mult decât ai primit ultima dată. 

Ochii bărbatului se dilatară de lăcomie. 

— Dar mi s-a promis că nu vor mai fi alte cereri. Rawlins 
mi-a promis! A zis că mă lasă în pace, începu el să se 
plângă. 

— Rawlins e mort. O duru inima când rosti aceste 
cuvinte, dar nu putea lăsa să transpară niciun sentiment. 
Toţi membrii bandei sunt morţi, dar tu tot mai ai de 
returnat şapte mii de lire, în contul datoriei garantate de 
Harry Rawlins. 

— Ai spus că nu voiai banii ăia... 

— Dacă îţi ţii partea ta de înţelegere, nici nu-i vreau. Dar 
dacă nu... 

— Prostii! o întrerupse brusc Marshall, aruncându-i o 
privire duşmănoasă. Nu ştia cine era sau pentru cine lucra 
femeia pisăloagă de lângă el, dar ştia că o ura din tot 
sufletul. Cum alcoolul îi dădea încrederea în sine ce-i 

lipsea de obicei, reluă pe un ton arţăgos: Sunt falit, aşa că 
poţi să-mi ceri câţi bani vrei, că n-am de unde să-ţi dau. Nu 
pot să-ţi dau nici rutele furgoanelor de valori, pentru că 
cumnatul meu şi-a întărit măsurile de securitate. Prin 
urmare, ce poţi să faci? 

— Dacă nu-ți ţii partea ta de înţelegere, continuă Dolly 
ca şi cum n-ar fi fost întreruptă, datoria le va fi cedată spre 
recuperare fraţilor Fisher. Îi cunoşti pe fraţii Fisher, 
presupun? 

Instantaneu, efectul brandy-ului dispăru, şi curajul lui 
Marshall odată cu el. Nu-i cunoştea personal pe cei doi, 
însă reputaţia lor era un argument suficient de puternic. 

— Dă-mi traseul, iar datoria ta de şapte mii de lire 
sterline se şterge pentru totdeauna, urmă văduva. In plus, 
după ce treaba este rezolvată, primeşti încă zece mii de 
lire. Ar trebui să-mi mulţumeşti, căci Fisherii n-o să se 
dovedească la fel de generoşi. 

Dolly deschise portiera şi ieşi cu servieta în mână, nu 
înainte de a arunca o privire grăitoare scaunului de copil 
din spate. 

Marshall o urmări cum se îndepărta cu paşi măsuraţi. 
Strânse mâinile pe volan pentru a le opri tremuratul. 
Femeia asta nu dădea doi bani nici pe el, nici pe copiii lui. 
Găsi pe bâjbâite cheia în contact. Ar fi fost atât de simplu 
s-o calce chiar acolo pe nenorocită, să-i ia banii şi să 
dispară în noapte ca şi cum nimic nu s-ar fi întâmplat! 
Gândul îi dădu ghes, dar laşitatea îl împiedică să-l ducă la 
bun sfârşit. 

Scoase sticluţa de brandy din buzunarul de la piept şi o 
termină, gândindu-se la soţie şi la copii. Dintr-odată, cu 
ochii plini de lacrimi, auzi în minte vocea aceea slabă, 
vocea care-i vorbea întotdeauna atunci când bea: „Totul va 
fi bine”. Transporturile cumnatului erau asigurate, iar el 
oricum era beţivanul familiei, cazul social, oaia neagră. 
Nimeni nu s-ar fi mirat dacă se afla. Şi avea nevoie 
disperată de bani! Ar fi lichidat datoriile pe care le făcuse, 
ar fi putut chiar să încerce o afacere pe cont propriu. 

Dolly se întoarse la Mercedesul ei cu inima strânsă. Avu 

nevoie de eforturi de voinţă uriaşe ca să traverseze calm 
parcarea, pentru a nu-i permite lui Marshall să vadă cât de 
speriată era. „Spatele drept, Dolly, spatele drept”, se trezi 
îndemnându-se. Ajunsă la maşină, puse servieta pe capotă 
şi se sprijini cu spatele de portieră. Din locul unde se afla 
bărbatul, ar fi părut că aştepta liniştită să ia o decizie. În 
realitate, se sprijinea să nu cadă. Micul Wolf o privea 
curios din habitaclu, întrebându-se probabil de ce nu 
venea lângă el. 

De cealaltă parte a parcării, Brian Marshall nu părea să 
se grăbească. „Hai odată!” îl îndemnă în gând. Il 
ameninţase prea tare? Nu-l ameninţase suficient? Dacă nu- 
i mergea cacealmaua şi bărbatul pleca pur şi simplu? 
Poate că ar fi trebuit să-l flateze, să-i povestească despre 
respectul pe care i-l purta Harry? „Hai, numai vino odată!” 

Roverul demară. Dolly îşi tinu respiraţia. Direcţia 
maşinii urma să-i prezică viitorul. leşi din locul de parcare 
şi se îndreptă fără ezitare către ea. Scoase un oftat de 
uşurare şi se relaxă. Maşina se opri chiar lângă ea, iar 
Marshall îi întinse plicul cu care venise. 

— Rutele alternative ale următorului transport de bani, 
cu date şi ore. Dar vreau banii acum şi promisiunea că 
datoria este plătită şi uitată. 

Dolly luă plicul şi-i înmână servieta. 

— Dacă detaliile sunt corecte şi poliţia nu află nimic, 
creditul acordat de fraţii Fisher va rămâne la mine şi nu 
vei mai auzi de el niciodată. Ai cuvântul meu de onoare. 

Imediat ce Marshall ieşi din raza ei vizuală, Dolly se urcă 
în maşină şi se lăsă pradă unui entuziasm copleşitor. Avea 
planurile! Îl pupă apăsat pe Wolf, care stătea ridicat pe 
lăbuţele din faţă în poala ei. 

— Tati ar fi atât de mândru de noi, dragule! Atât de 
mândru! Iar fetele vor fi atât de bucuroase! Toate se leagă, 
Wolfie, toate se legă, aşa cum a prevăzut Harry. Cuvintele 
i se opriră în gât, formând un nod dureros. Nu era deloc 
aşa cum plănuise Harry, din contră, era departe de 
planurile lui. 

Strânse cățelul în braţe şi îşi acordă o clipă de reflecţie, 

încercând să înţeleagă unde greşise atât de grav soţul ei. 
Avea puterea şi motivaţia să ducă la bun sfârşit ceea ce 
începuse el. Apoi îşi alungă toate gândurile negative şi se 
concentră asupra fetelor ei. Erau atât de aproape de 
finalizare... Da, Linda încă nu făcuse rost de duba care 
trebuia să taie calea furgonului de valori, încă nu 
învăţaseră să folosească armele, nu exersaseră cu 
salopetele umflate cu vată şi nici nu făcuseră 
recunoaşterea traseului - dar făcuseră progrese majore, 
era atât de departe de acele văduve neajutorate, 
plângăcioase, care se întâlniseră în sauna de la SPA cu 
câteva luni înainte. Acum formau o echipă. Dolly zâmbi. 
Indiferent de greşelile lor, de toane sau de lipsa de 
experienţă, erau o echipă. Echipa ei. Nimeni şi nimic nu le 
mai putea opri acum. 

Resnick şi Andrews aşteptau în faţa casei lui Fran 
Grăsana într-o maşină banalizată încă de la ora nouă. 
Acum era zece şi un sfert şi, în ciuda radiatorului care 
mergea la maximum, tremurau de frig. În maşina plină de 
fum de ţigară, Andrews, roşu la faţă ca un rac fiert, abia 
mai reuşea să respire. Nici nu coborâse bine o fereastră, 
ca să mai lase aerul să intre, că Resnick urlase la el s-o 
închidă. Nimic nu detesta mai mult decât să lucreze singur 
cu inspectorul principal. Fuller îi mai lua apărarea, dar 
acum era la îndemâna tuturor toanelor lui Resnick. Secţia 
trecea printr-un haos de nedescris de la atacul de la 
magazinul de bijuterii, desantul ratat de la garajul lui 
Carlos şi fuga acestuia care-i adusese moartea. O mulţime 
de ofiţeri erau obligaţi să scrie rapoarte, să proceseze 
probe şi să audieze martori, iar Resnick fusese nevoit să 
lase pe cineva din echipă la birou pentru efortul birocratic 
colectiv. Andrews şi-l imagină pe Fuller stând cu picioarele 
pe masă într-un birou călduros, fără fum de ţigară, sorbind 
dintr-o cană de ceai. 

— Domnule comandant! strigă el arătând pe fereastra 
maşinii. 

Fran Grăsana se rostogolea pe trotuar. La fiecare zece 
metri se oprea, îşi lăsa cumpărăturile jos şi-şi trăgea 
respiraţia înainte de a continua într-un ritm de melc. Cu 
cât se apropia mai mult, cu atât se auzeau mai tare sticlele 
din sacoşele ei lovindu-se între ele. 

— Păzeşte-te, Andrews! închide ochii, copile, aşa ceva 
nu e pentru tine! îl avertiză Resnick. 

Sânii uriaşi ai lui Fran aproape că se revărsară din 
corset când se aplecă să-şi ridice pantalonii diformi înapoi 
peste burtă. 

— Am mai văzut sâni la viaţa mea, domnule comandant, 
răspunse tânărul fără să se gândească. 

— Nu, aşa ceva n-ai mai văzut, ascultă-mă pe mine. 

Inspectorul principal ieşi din maşină, aruncă chiştocul 

pe jos şi se luă după ea. 

O urmăriră până la intrarea pe cărarea năpădită de 
buruieni, cu o portiţă ruginită ce se mai ţinea într-o 
singură balama. Ţinându-se de uşă, femeia scoase cheia. 

— Hei! strigă Resnick băgând-o în sperieţi. Vrem să mai 
schimbăm o vorbă cu tine, Fran. 

Mirosul din apartament era de nesuportat: pipi de 
pisică, bere râncedă, mâncare şi transpiraţie. Sufrageria 
era prăfuită şi întunecoasă. Perdelele grele, mâncate de 
molii, arătau ca şi cum n-ar mai fi fost date la o parte de 
ani de zile. Resnick o ajută să-şi scoată paltonul, pe când 
Andrews adună sticlele goale de băutură de pe podea şi le 
aşeză lângă uşă. 

— Stai jos, draga mea. Cum te mai simţi? 

Inspectorului nu-i păsa câtuşi de puţin cum se mai 
simţea femeia, dar avea nevoie de cooperarea ei. li 
împături cu atenţie haina, o aşeză pe spătarul unui scaun, 
apoi se aşeză pe un taburet în faţa balansoarului jos pe 
care se trântise ea. 

Fran încă mai avea o vânătaie deasupra ochiului drept, 
deşi acum culoarea devenise una galben-roşcată, în loc de 
negrul-albăstrui iniţial. Tăieturile îi erau acoperite cu 
plasturi care o făceau să arate chiar mai rău decât înainte, 
iar o parte a capului îi fusese rasă la spital, acolo unde 
doctorii trebuiseră să-i coasă o rană. 

Andrews aruncă o privire la ceas. Întotdeauna îi plăcea 
să cronometreze rutina de tip „polițistul bun” pe care 
tocmai o începuse şeful lui. Cine reuşea să-l prindă că 
depăşea şaizeci de secunde câştiga un rând de bere de la 
colegi. 

— Acum, draga mea, ce-ar fi să ne spui tu cine te-a adus 
în halul ăsta, ca să-l putem aresta şi să ne asigurăm că nu 
ţi se va mai întâmpla nimic? o întrebă amabil Resnick. 

— Eşti un om de treabă, îi răspunse Fran mângâindu-l 
pe dosul palmei. Degetele ei grase şi reci îl înfiorară, dar 
rezistă tentaţiei de a-şi retrage mâna. Aş vrea să-ţi pot 
spune, iubitule, dar nu-mi amintesc nimic. Nu te mint. Am 

fost lovită grav la cap, nu mai ştiu cum arăta tipul. Cred că 
am o amnezie. Ar putea fi din cauza traumei, aşa a zis 
doctorul. Mintea blochează lucrurile pe care nu vrei să ţi le 
aminteşti. 

— Trauma ta minoră nu blochează nimic, Fran. Banii îţi 
întunecă memoria. De unde ai făcut rost de parale pentru 
atâta băutură? 

Andrews se opri din cronometrat: cincisprezece 
secunde! 

— Am şi eu sursele mele de venit, să ştii, insistă femeia. 

— Ce-o să te faci când o să se întoarcă, Fran? O să-i 
torni un păhărel de whisky? 

— N-o să se întoarcă, se înfioră grăsana. De ce ar face-o? 

Resnick reuşise s-o bage în sperieţi. 

— Ai venit la secţie fără să te oblige nimeni, draga mea... 
iar acum, noi suntem aici, la tine, nu-i aşa? Dacă te 
urmăreşte? Groaza din ochii femeii crescu. Am impresia că 
nu este un tip răbdător, iar dacă are senzaţia că ne spui 
diverse chestii, s-ar putea să-ţi facă o nouă vizită. Dar, 
dacă ne spui cine este, noi îl vom scoate din circulaţie şi-l 
vom arunca după gratii. Iar tu vei putea să stai liniştită în 
fotoliul tău şi să te îmbeţi cât ai chef, ştiind că nimeni n-o 
să-ţi mai bată la uşă cu gânduri rele. 

Inainte ca inspectorul să-şi fi terminat mica tiradă, 
femeia izbucnise deja într-un hohot de plâns îngrozitor, 
pântecul uriaş săltându-i obscen în timp ce înghiţea aerul 
în serii scurte, sacadate. Făcându-i-se milă de ea, Andrews 
îi întinse batista lui. În timp ce Fran îşi curăța zgomotos 
căile respiratorii, Resnick sări brusc în picioare, 
răsturnând taburetul. 

— Salt-o! O ducem la secţie pentru obstrucţionarea 
anchetei, îi ordonă. Hai, iubire, sus cu tine. M-am săturat 
până peste cap de minciunile tale. 

Fran începu să se vaite şi mai abitir, întinzându-i o mână 
flască lui Andrews care, neştiind ce să mai facă, o apucă. 

— Nuuu! Nu mă arestaţi! Vă spun tot ce ştiu, tot ce-mi 
aduc aminte. Mai mult nu ştiu, vă jur pe ce am mai scump! 

Subinspectorul îi dădu drumul la mână şi o apucă în 

braţe, încercând fără succes s-o ridice din balansoar. 

— Vă rog, nu mă duceţi la secţie. Unde-i Boxer? Numai 
el avea grijă de mine. Vreau să vină Boxer! 

— Boxer e mort, se răsti Resnick. Ucis chiar de 
nenorocitul care te-a făcut ferfeniţă. Dacă îţi pasă de 
Boxer, spune-mi cine a fost! 

Ţipetele lui Fran urcară o octavă. Andrews se dădu un 
pas înapoi cu mâinile la urechi. Resnick găsi în el decenţa 
s-o lase să-şi jelească prietenul o vreme. Când decise că 
suportase suficient, se puse pe vine în faţa ei. 

— Ascultă-mă bine, Fran, începu pe un ton ferm. Dacă ai 
luat bani ca să-ţi ţii gura, noi doi o să ne certăm urât de 
tot. 

— Nu... 

— Taci naibii şi ascultă-mă, că începi să mă scoţi din 
sărite! Ştiu că ţi-a făcut rău, dar alţii au păţit-o mai urât 
decât tine. Resnick se repezi la una dintre pungi şi se uită 
înăuntru. Cine ţi-a dat bani pentru asta? Ştiu că nu câştigi 
mare lucru din chiria pe magherniţa asta. Cine? Hai, Fran, 
spune-mi, cine? 

Flutură punga grea în aer, şi câteva sticle căzură 
spărgându-se cu zgomot pe podea. Berea neagră, 
spumoasă, se răspândi pe covor. Femeia se lăsă în faţă şi 
trase încă un urlet sfâşietor. 

— Ahh, berea mea! Berea mea! 

Îşi prinse chipul în mâini şi începu să plângă şi mai tare. 

— Spune-mi, cine te-a atacat şi cine ţi-a dat bani ca să-ţi 
ţii gura? 

Resnick se înroşise tot, de ciudă că nu putea scoate 
nimic de la ea. 

— Nu ştiu! Nu ştiu! i-am spus-o de o mie de ori. Un 
bărbat politicos a venit şi mi-a zis că vrea să-l vadă pe 
Boxer. L-am condus sus. Apoi a apărut celălalt... cel care 
m-a lovit. Nu-l cunosc pe niciunul dintre ei. Vă jur că nu-mi 
amintesc nimic! 

— Încearcă! urlă Resnick. 

— Eram atât de obosită, i-am spus femeii... 

— Care femeie? o întrerupse polițistul. 

— Cea care a sunat. „E plecat”, i-am spus. 

— Stai puţin! Polițistul încerca să se concentreze asupra 
noului detaliu. O femeie l-a căutat pe Boxer? 

— Da, tocmai ţi-am zis. 

— Când, Fran? Când a telefonat? 

Tonul îi devenise din nou prietenos. 

— A sunat de două ori. Prima dată a stat de vorbă cu 
Boxer. 

Fran îşi luă din nou capul în mâini. Vorbea tot mai încet 
şi mai rar, era epuizată şi confuză. 

— Şi a doua oară? Resnick o lăsă să se gândească o 
secundă, apoi o îmboldi din nou: Ascultă-mă, e foarte 
important. Ce făceai când a sunat a doua oară? 

— Mă uitam la televizor. 

— La ce emisiune? 

— La Coronation Street. 

— Bravo, aşa te vreau. Deci, femeia a sunat când te uitai 
la Coronation Street. Ce ţi-a spus? 

— Mi-a spus că prima dată s-a întrerupt convorbirea. 
Dar Boxer plecase deja cu bărbatul amabil, aşa că mi-a 
închis telefonul. Ah, bietul om! suspină Fran. N-o să-l mai 
văd niciodată. 

— Ajută-mă să aflu cine l-a omorât. Dacă ai simţit 
vreodată ceva pentru Boxer, ajută-mă să fac dreptate, 
aproape o imploră inspectorul principal. 

— A venit la spital, şopti femeia apucându-l strâns de 
mână. Pentru numele lui Dumnezeu, a venit la mine la 
spital şi mi-a zis c-o să mă omoare dacă vorbesc. 

„Nu te teme. Dacă nu-mi spui, te omor chiar eu!” se 
gândi polițistul în culmea exasperării. 

— Stai liniştită, n-are ce să-ţi facă. Eu te voi apăra! îi ieşi 
de pe buze. 

— Era înalt, brunet. Ochi pătrunzători, reci ca gheaţa. 
Nu era un bătăuş oarecare, domnule poliţist, era un 
gentleman. Un ticălos rece şi fără milă, asta era! 

Resnick îşi tinu respiraţia. Scoase din buzunarul interior 
o fotografie format A4 şi o despături sub ochii femeii. 

— Acest bărbat? 

Fran o împinse puţin mai departe, ca să-şi poată focaliza 
privirea mai bine, ceea ce-i permise lui Andrews să vadă că 
era fotografia lui Harry Rawlins de pe peretele biroului de 
la secţie, cu gaura de săgeată în frunte cu tot. 

— Nu era el. 

— Uită-te atent! Gândeşte-te! urlă polițistul. El era, nu-i 
aşa? 

— Nu. 

— Ba da! El era, sunt sigur. Harry Rawlins te-a bătut 
până ai făcut pe tine. Spune-o cu gura ta! Ştiu că ela fost! 

Andrews îşi luă curaj să intervină, când staţia radio 
începu să emită. 

— leşi afară, nu vezi că nu se poate concentra din cauza 
ta? urlă Resnick la el. 

Când se întoarse, după încheierea transmisiunii, 
subinspectorul îi găsi în aceeaşi poziţie. Superiorul lui 
continua să agite poza lui Harry sub nasul lui Fran, 
urlându-i aceeaşi întrebare în ureche. 

— El era? El era? 

Tânărul poliţist se întrebă dacă n-ar fi trebuit să-l cheme 
rapid pe Fuller înainte ca situaţia să degenereze mai rău, 
dar dacă n-ar fi reuşit să se descurce singur cu bătrânul 
nebun ar fi ajuns de râsul întregii secţii. Oricine putea 
vedea că descrierea verbală oferită de femeie se potrivea 
portretului lui Harry, dar şi cu jumătate din populaţia 
bărbătească a Londrei. Nu putea pricepe încrâncenarea lui 
Resnick, care voia cu orice preţ să demonstreze că mortul 
ieşise din groapă şi-i corectase fizionomia grăsanei. 
Ezitant, puse mâna pe umărul şefului său. 

— Domnule, s-a întâmplat ceva, tocmai am aflat prin 
radio... 

— Taci, Andrews! urlă Resnick dându-i mâna la o parte. 
Fran tocmai îmi confirma că a fost agresată de Harry 
Rawlins. Nu-i aşa, Fran? 

Femeia ridică ochii spre torţionarul ei, speriată la 
gândul repercusiunilor pe care i le-ar fi putut aduce 
mărturisirea ce urma. 

— Nu, domnule Resnick, nu a fost Harry Rawlins. A 

fost... a fost Tony Fisher. 

Drumul până la secţie se derulă în tăcere. Andrews îi tot 
arunca priviri furişe şefului său, întrebându-se dacă să 
treacă în raport sau nu ieşirea la care tocmai asistase. 
Resnick părea distrus, ca şi cum s-ar fi recunoscut înfrânt. 
Nici măcar nu-şi aprinsese o ţigară, aşa cum făcea 
întotdeauna când se suia în maşină. 

— Apelul prin staţie, domnule, îndrăzni subinspectorul 
când se apropiau de destinaţie. Era de la Fuller. Tipul 
strivit de camionul poştei era Carlos Moreno, şoferul şi 
mecanicul fraţilor Fisher. 

Cu ochii privind în gol pe fereastră, Resnick păru să nu 
audă. 

26 


Fuller era mulţumit de randamentul lui matinal - reuşise 
să rezolve o mulţime de treburi fără ca Resnick să-l bată la 
cap. Rânji ironic la gândul dimineţii pe care trebuie s-o fi 
petrecut Andrews. Oribilă, probabil. 

Pregătise un raport detaliat despre toate neregulile şi 
infracțiunile constatate la garajul lui Carlos. Se părea că, 
în sfârşit, vor reuşi să-i agaţe cu ceva pe fraţii Fisher. Una 
dintre maşinile confiscate era un Jaguar maro cu partea 
din faţă tamponată serios şi plăci de înmatriculare false în 
portbagaj. Verificarea acestora scosese la iveală că un 
Jaguar maro fusese implicat recent într-un caz la 
Manchester. Poliţia se angajase în urmărirea maşinii, dar o 
scăpase. Pusese să fie căutate amprente şi jubilase când 
fusese anunţat că se găsiseră atât cele ale fraţilor Fisher 
cât şi ale lui Carlos, însă plăcuţele false erau curate. Era 
mândru că făcea adevărată muncă de poliţie, nu fugea 
după fantome. Fraţii Fisher erau vii şi nevătămaţi şi urmau 
să fie duşi la arest în cel mai scurt timp. 

Fuller  vorbise deja cu  comisarul-şef Saunders, 
povestindu-i despre moartea lui Carlos şi amprentele 
găsite în maşină. Dornic să fie mutat la cazul bijuteriilor 
furate, spera că aceste progrese aveau să-i crească 
şansele. Saunders îl felicitase pentru rezultate, dar 
revenise la subiectul nenorocitului de George Resnick. 

— Pe unde umblă şeful tău? lar caută copite de cai 
morţi? 

— N-aş putea să vă spun, domnule comandant. 

— Imediat ce apar, vreau să-i văd pe Resnick şi pe 
Andrews, separat, în biroul meu. Nu-l lăsa să plece fără să 
stea de vorbă cu mine. 

Fuller revenise în biroul principal cu un zâmbet arogant 
pe figură. Ştia unde se afla inspectorul principal şi ştia şi 
că o presase pe biata Fran să spună că fusese bătută de un 
mort, pentru că aflase totul prin radio de la Andrews, 
despre care spera că va avea curajul să-l dea în gât pe 

şeful lor. 

„Astăzi e ziua când Resnick va fi scos pe tuşă”, îşi spuse 
văzându-i pe cei doi intrând în birou. Nu-şi putea ascunde 
rânjetul superior. 

— Tu de ce naiba eşti aşa de încântat? 

— L-am identificat pe şoferul fraţilor Fisher, domnule. 
Nu v-a spus Andrews? 

— Mare scofală! Între timp, eu am făcut-o pe Fran să 
spună că a fost bătută de Tony Fisher. N 

Fuller fu luat cu totul prin surprindere. In spatele 
inspectorului principal, polițistul mai tânăr îi făcea semne 
disperate să tacă din gură. 

— E atât de speriată, încât nu va depune niciodată 
plângere contra lui. Sigur, l-ați putea aresta pe Tony, însă 
el nu va recunoaşte nimic, şi, fără declaraţia ei, ce rost ar 
avea? Ar ieşi în aceeaşi zi şi i-ar mai administra o mamă de 
bătaie bietei grăsane. Sau mai rău, ar elimina-o, explică 
Andrews. 

Fu rândul lui Resnick să rămână cu gura căscată, căci 
nu-l mai auzise vorbind atât de mult. 

— Dar, dacă am putea să-l prindem pe Tony cu altceva, 
s-ar simţi în siguranţă şi ar vorbi, interveni Fuller. 

— Te referi la excelenta muncă de poliţie pe care ai 
derulat-o în această dimineaţă când ai dat buzna în 
service-ul lui Carlos? îl ironiză Resnick. Unde sunt dovezile 
cu care putem scăpa Londra de Fisheri? 

— Pe biroul dumneavoastră, domnule comandant. 

Raportul lui fusese bine primit de Saunders, deci 
bătrânul n-ar fi avut ce să comenteze. 

— Ah, da, Andrews, adăugă Fuller peste câteva clipe, 
vezi că vrea să te vadă comisarul-şef. 

— De ce? 

— N-am nici cea mai mică idee. 

Resnick intră în noul său birou cu pereţi din sticlă, dar 
se întoarse pe călcâie şi ieşi imediat. 

— Am cerut să fie montate jaluzele, ca să nu fiu obligat 
să vă văd mutrele urâte toată ziua. Unde sunt? Adu-mi-o pe 
Alice, numai ea poate să rezolve ceva în secţia asta! 

Când Fuller plecă s-o caute, inspectorul principal se 
aşeză la masa de lucru din „acvariul” în care fusese exilat 
şi, scobindu-se în nas, începu să studieze dosarul Carlos 
Moreno. Peste cinci minute, văzând că inspectorul îi bătea 
în geam, îi zâmbi şi-i făcu semn să intre. 

— Un raport interesant. Complet şi detaliat. 

— Vă mulţumesc, domnule. După cum vedeţi, am 
descoperit dovezi care i-ar inculpa pe fraţii Fisher pentru 
trafic cu băuturi alcoolice contrafăcute în Manchester. 
Odată ce Tony Fisher s-ar afla în spatele gratiilor, Fran n- 
ar mai avea de ce să se teamă şi ar putea depune mărturie 
contra lui. 

Resnick bătu cu degetul în raport şi clătină sceptic din 
cap uitându-se la el. 

— Ai dat peste o nenorocită de înscenare! Jaguarul avea 
plăcuţele autentice când l-ai găsit şi este înregistrat pe 
numele clubului fraţilor, deci e normal să fie plin de 
amprentele lor. 

— Rămân totuşi plăcuţele false din portbagaj şi legătura 
lor cu cazul unui Jaguar maro folosit la Manchester. 

— Şi ce-ai rezolvat cu asta? Fraţii Fisher au avocat 
scump care o să-ţi facă praf cazul. Când i-ai permis lui 
Carlos Moreno s-o ia la goană prin spate şi să fie strivit de 
camionul Poştei, le-ai dat Fisherilor alibiul perfect. Ca să-ţi 
spun drept, eşti chiar mai tolomac decât credeam. Fraţii 
Fisher pot arunca totul în spinarea mortului şi n-avem ce 
să le facem. 

Fuller se simţi complet dezumflat. Şeful său avea 
dreptate. Jaguarul era în service, aşa că mafioţii ar fi putut 
pretinde oricând că ei nu ştiau ce făcuse Carlos la 
Manchester cu maşina. Moartea mecanicului îi lipsea de 
singurul om care putea contrazice afirmaţiile fraţilor 
Fisher. Umilit, se răsuci pe călcâie şi dădu să iasă. 

— Stai. Raportul tău consemnează că informaţia despre 
service a venit de la o sursă anonimă, o femeie. Tot o 
femeie necunoscută l-a căutat la telefon pe Boxer Davis 
acasă în noaptea în care a fost ucis. Caută în cutia aceea 
rapoartele de ascultare ale telefoanelor. 

În timp ce Resnick parcurgea lista apelurilor efectuate 
de la casa lui Dolly, Fuller îl văzu pe Andrews ieşind din 
biroul comisarului-şef. Părea deprimat, ceea ce-l înveseli 
pe inspector. Toate  scurtăturile lui Resnick, tot 
neprofesionalismul şi tot disprețul lui pentru reglementări, 
obsesia lui patologică pentru un anume personaj, aveau să 
iasă la iveală. Sfârşitul bătrânului era aproape. Dacă 
Andrews îi povestise despre fotografia A4 cu mutra lui 
Harry Rawlins pe care inspectorul principal o purta tot 
timpul în buzunar, Saunders îşi dăduse deja seama că avea 
de-a face cu un obsedat. 

— Comisarul-şef doreşte să vă vadă, domnule, anunţă 
tânărul intrând în birou. 

Fără să-l bage în seamă, Resnick continuă să examineze 
listele de apeluri, căutând numărul lui Boxer sau apelul la 
poliţie din noaptea dinaintea morţii lui Carlos. La capătul 
celei de-a treia pagini, intrările se sfârşeau brusc: nu mai 
existau înregistrări, nici note, nici informaţii. Sări în 
picioare răsturnând fotoliul şi trânti dosarul pe birou. 

— Ei bine, sper că Saunders va avea amabilitatea să-mi 
spună şi mie ce naiba se petrece, pentru că am impresia că 
mă ţine în ignoranță, ceea ce nu-mi place! Mai întâi ridică 
supravegherea pe care eu am ordonat-o la casa văduvei, 
apoi anulează ordinul de ascultare! Ce naiba mai caut eu 
aici? 

leşi ca o furtună către biroul comisarului-şef. 

Peste câteva secunde, Andrews apăru şi mai roşu la faţă. 

— Ia zi, ce i-ai spus lui Saunders? se repezi Fuller să-l 
întrebe. 

— A vorbit numai el, oftă tânărul poliţist înfigându-şi 
mâinile în buzunare. 

Dezamăgitor. Inspectorul sperase că şeful cel mare avea 
să afle de scena nebunească pe care i-o făcuse Resnick 
grăsanei Fran. 

— Şeful mi-a făcut un raport dezastruos, iar Saunders m- 
a informat că am pierdut examenul de grad şi că trebuie să 
mă întorc la infracţionalitatea măruntă de luna viitoare. Nu 
pot să cred! Am lucrat la fel de mult ca toţi ceilalţi, am 

făcut tot ce mi s-a spus şi nu l-am dezamăgit niciodată pe 
Resnick! 

Fuller bănuia că acesta va fi deznodământul, dar 
exprimă regrete de circumstanţă. Andrews era băiat bun, 
însă pentru jafurile armate trebuia să joci în altă ligă. 
Furturile şi daunele mărunte i se potriveau mult mai bine. 

— Nu-ţi face griji, oricum avansările sunt o loterie. O să 
vină şi vremea ta. Apoi şuşoti doar pentru sine: „Tu eşti pe 
tobogan în jos, eu sunt pe scară şi urc...” 

Vocea lui Resnick se auzi în tot spaţiul de birouri, 
bubuind ca un tunet la intensitate maximă din biroul lui 
Saunders. Toți ochii se întoarseră spre peretele de sticlă; 
roşu la faţă ca un rac, inspectorul principal izbea cu 
pumnul în biroul superiorului său. lIntorcând capul, 
Resnick îi văzu pe Andrews, pe Fuller şi pe alţii privindu-l 
curios, aşa că deschise brusc uşa comisarului-şef şi ieşi pe 
coridor. 

— Sper că vă distraţi bine, da? Vă place ce auziţi? 

Fără o vorbă, toţi poliţiştii din spaţiul comun reveniră la 
treburile lor sau îşi găsiră ceva de lucru: se auzea zgomot 
de dosare răsfoite în grabă, dactilografele începură să 
culeagă frenetic, iar ofiţerii puseră mâna pe telefoane, sub 
pretextul unor apeluri ce nu mai puteau aştepta. Cu o 
singură excepţie - Fuller, care-i înfruntă privirea cel puţin 
zece secunde înainte de a se uita în altă parte. 

— Ştiai că eşti un nenorocit mai mare decât el? îi spuse 
Andrews, care urmărise toată scena. El nu a ales să fie un 
jeg, pe când tu, tu o faci intenţionat. 

Aplecat în faţă, Resnick stătea cu ambii pumni înfipţi în 
biroul  comisarului-şef, fixându-l mânios cu privirea. 
Saunders îşi privea imperturbabil agenda, bătând din când 
în când în ea cu vârful creionului ascuţit perfect. 

— Am anulat ascultarea telefonului văduvei Rawlins 
imediat ce am aflat despre asta, acum câteva zile. In 
primul rând, nu ai cerut aprobarea vreunui ofiţer superior, 
ceea ce reprezintă o încălcare a legii. În al doilea rând, un 
poliţist era obligat să stea zi şi noapte să noteze apelurile 
primite şi pe cele efectuate, deşi ar fi putut face lucruri 

mai utile. Din aceleaşi motive am retras şi filajul, nu 
puteam să justific doi oameni blocaţi la casa bătrânei, în 
timp ce ucigaşul lui Boxer Davis umblă liber. 

— De ce nu mi-aţi spus? întrebă Resnick, încercând să-şi 
recapete controlul. Poate că Dolly Rawlins l-a sunat pe 
Boxer şi a pus să fie eliminat Carlos Moreno. O femeie, 
domnule, o femeie a telefonat de două ori în seara în care 
Boxer a fost ucis. Ar fi trebuit să-mi spuneţi. 

— Eu ar fi trebuit să-ţi spun? făcu ochii mari comisarul- 
şef. George, ai idee de câte ori te-am căutat, fără să 
reuşesc niciodată să aflu pe unde naiba umblai? Am lăsat o 
copie a memorandumului interior pe biroul tău. Nu e 
problema mea că nu-ți citeşti hârtiile. 

— Sunt atât de aproape, domnule comandant! 

— Aproape de ce, mai precis? 

Resnick trase adânc aer în piept, ferm decis să-şi 
controleze temperamentul coleric. Îşi dăduse o dată în 
petic, mai mult nu mergea, Saunders l-ar fi dat afară, îl 
cunoştea prea bine ca să rişte... 

— Cazul Rawlins este închis, George, îi spuse comisarul- 
şef punând creionul jos. Tu şi oamenii tăi vă veţi ocupa de 
jaful de bijuterii de la Mayfair. Au câteva piste interesante, 
dar duc lipsă de personal. 

— Ah, nu, nu, nu! Vă rog, mai daţi-mi două săptămâni, 
de atâta am nevoie ca să obţin ceva concludent, îl rugă 
Resnick pe vechiul lui prieten. Ştim că la jaful ratat a luat 
parte un al patrulea complice şi sunt la un pas să-l prind. 
Aşa voi rezolva patru cazuri dintr-o lovitură. El este omul 
cheie, care le leagă pe toate. Sunt convins că aşa este. 
Rawlins e vârât până în gât în toate, ceea ce înseamnă că 
şi al patrulea complice este implicat. 

— Cine crezi că este? 

— Încă nu ştiu, dar sunt aproape. Mai am nevoie doar de 
puţin timp. Al patrulea complice şi femeia asta care sună 
diverşi oameni... ei sunt cheia cazului. 

— Parcă Fran era cheia, iar săptămâna trecută auzisem 
de Boxer Davis. Acum două săptămâni era Len Gulliver. 
Saunders clătină sceptic din cap. Era sătul de toată 

povestea asta. Am primit ordine de mai sus, George, de 
foarte sus. Cazul tău este închis. 

— Deci mă laşi baltă, se răsti Resnick. 

Saunders îşi rupse creionul în două şi mârâi printre 
dinţii încleştaţi: 

— Cum îndrăzneşti? De unde ai atâta tupeu? Cazul 
Rawlins ţi-a fost dat în urma recomandării mele. În afară 
de mine, niciun alt ofiţer superior n-a avut încredere că l-ai 
putea soluţiona, dar eu ţi-am luat apărarea şi le-am forţat 
mâna. i-am dat cazul pe care ţi-l doreai, încununarea 
carierei tale, dar n-ai găsit nimic, George, doar piste 
înfundate, nicio dovadă, nicio mărturie. Mâinile mele sunt 
legate, nu te mai pot ajuta. 

Resnick îşi înclină capul într-un amestec de ruşine şi 
disperare. Cunoştea sistemul suficient de bine ca să 
înţeleagă de unde veneau ordinele lui Saunders, dar tot nu 
putea accepta decizia. 

— Ştiu ce ţi-a făcut nenorocitul acela de Harry Rawlins, 
reveni comisarul-şef pe un ton mai împăciuitor, dar acum 
lupti pentru o răzbunare personală. Ai mers prea departe, 
George, las-o baltă şi vezi-ţi de viaţă, pentru binele tău... 

— Ce răzbunare personală? îl întrerupse Resnick. 

— Ştii foarte bine la ce mă refer. 

Inspectorul se aplecă şi izbi iarăşi cu pumnul în birou. 

— Omul este un răufăcător de cea mai joasă speţă şi... 

— Omul este mort! urlă Saunders, forțându-l să tacă. Am 
aflat ce-ai făcut cu Fran Grăsana. Mi s-a spus despre 
fotografia cu Harry Rawlins, de care nu te desparţi. Ai 
greşit, pentru că femeia a zis până la urmă că, de fapt, 
Tony Fisher a bătut-o. George, ai făcut o obsesie şi trebuie 
să revii la realitate: Rawlins e mort şi îngropat! 

Resnick deschise gura să spună ceva, dar Saunders 
ridică mâna cerându-i să tacă. 

— Dacă nu vrei să te ocupi de cazul cu bijuteriile, ţi-aş 
sugera să-ţi iei un concediu. Chestorul-şef o să aprobe. 

— Mi se pare că sunteţi cam sigur în privinţa asta. l-aţi 
spus deja, presupun. Poate că mi-a aprobat chiar 
transferul, nu-i aşa? 

— Ţi-a aprobat transferul de acum câteva luni, bătrâne. 
M-am luptat să te ţin aici, pe cazul pe care-l doreai, făcând 
treaba la care erai cel mai bun. 

— Eram? Acest cuvânt îl duru ca o lovitură de cuţit. 
Probabil că este inutil să vă întreb dacă a apucat să-mi 
citească cererea de promovare. 

Saunders, preferând să-i ignore ultimele cuvinte, 
continuă să bată câmpii despre calităţile profesionale ale 
inspectorului şi cum era absolut convins că de această dată 
va primi promovarea, poate la o secţie mai liniştită, unde 
ar putea aştepta să iasă la pensie. Ştia că, de drept, ar fi 
trebuit să lucreze în continuare la acelaşi caz, spuse el la 
final. 

— Atunci, de ce nu rămân aici? 

— Din cauza nenorocitului de caz Rawlins, George! 
Această vendetta personală... 

— Nu-i nimic personal! E un criminal ca oricare altul. 

— Un criminal mort! ridică din nou glasul Saunders. 

— Mort sau viu, este responsabil pentru zeci de jafuri 
armate nerezolvate, iar eu sunt la un deget de a soluţiona 
mai multe dintr-un foc, repetă Resnick. În realitate, se 
săturase şi el să i se facă morală. Nu dorea să mai insiste. 
Aveţi dreptate. Eu ar fi trebuit să mă aflu în scaunul pe 
care-l ocupați dumneavoastră. Toată lumea ştie că mi s-a 
tras de la Harry Rawlins. Am luat-o personal, cum altfel? 
Cine n-ar fi făcut-o? Dar acum nu mai este cazul. Acum e 
vorba de muncă serioasă de investigaţie. Vreau să-i găsesc 
nenorocitele de registre, vreau să-l prind pe cel de-al 
patrulea complice şi să aflu cine era femeia de la telefon. 
Pentru că numai aşa putem curăța Londra! Şi ca să ştiţi şi 
dumneavoastră, domnule, informatorii mei, oamenii care 
ştiu ce se întâmplă în subterane, consideră că Rawlins nu e 
câtuşi de puţin mort şi îngropat. 

Resnick luă o pauză de respiraţie şi încercă să se 
calmeze. Băgă mâna în buzunar, scoase legitimaţia de 
serviciu şi o aruncă pe biroul şefului său. 

— Puteţi să-mi ignoraţi cererea de promovare, deoarece 
îmi dau demisia din Metropolitan Police. 

Saunders se ridică oftând. Nu aşa îşi dorise să se 
petreacă lucrurile, dar Resnick depăşise orice limită, iar el 
nu se mai simţea capabil să-l liniştească. 

— Cred că ar fi mai bine dacă ţi-ai depune demisia la 
chestorul-şef. 

— Consideraţi că v-am lăsat-o dumneavoastră şi 
ascultaţi-mă încă puţin: oameni bine informaţi... vă 
amintiţi: Boxer, Dinte Verde, eu. Fraţii Fisher sunt speriaţi 
de ceva mai mare şi mai periculos decât ei! Ţineţi minte, 
veţi mai auzi vorbindu-se de Harry Rawlins. E viu şi se 
ascunde pe undeva prin oraş, o ştiu. Şi nu va veni să mă 
bântuie pe mine, căci eu nu mai sunt nimic, ci pe voi! 

Acum, Saunders era convins că omul o luase razna de 
tot. 

— Te rog, George, du-te acasă şi odihneşte-te. Nu lua 
nicio decizie pripită. 

— Mâine la prima oră veţi avea pe birou demisia mea 
scrisă. Asta aţi vrut de la început, nu? Ei bine, sper că vă 
veţi aminti de cuvintele mele când vor începe să se 
rostogolească capete pe aici şi veţi vedea că am avut 
dreptate. 

Cu aceste cuvinte, ieşi din biroul comisarului-şef. 

Ajuns la parter, Resnick se îndreptă spre ieşirea 
principală, unde se opri pentru o criză puternică de tuse. 
Abia reuşea să mai respire. Inima îi bătea să-i spargă 
pieptul. Se sprijini de un perete, pregătindu-se pentru 
infarctul pe care-l presimţea, când o văzu pe Alice grăbind 
pasul către el. 

— Respiraţi adânc, domnule. Respiraţi calm, lung şi 
adânc. 

Ştia ce avea de făcut în astfel de situaţii, dar prezenţa 
fetei îi aduse alinare. Aşteptă să revină la o respiraţie cât 
de cât normală, apoi îl întrebă dacă avea nevoie de un 
pahar cu apă. 

— Nu, sunt bine. Am nevoie să-mi faci un mare serviciu, 
draga mea. Vreau să scrii o scrisoare. 

— Nu pot... începu Alice, încercând să-i spună că nu mai 


e 244 œ» 


lucra în acelaşi departament. Dar încă o regulă încălcată 
nu mai conta, nici pentru ea, nici pentru el. 

— Ba da, chiar trebuie să faci asta pentru mine, te rog. E 
vorba de scrisoarea mea de demisie. 

— Ah, domnule! exclamă fata neştiind cum să 
reacționeze. 

— Mi-au luat cazul, aşa că plec. 

Cu capul în jos, ca un om sfârşit, îi spuse de-a fir-a păr 
ce trebuia să scrie. 

Alice nu-l asculta, ca de obicei când îi dicta scrisori, în 
general, scria ceea ce ştia că ar fi vrut el să reiasă, dacă ar 
fi avut timp să se concentreze îndeajuns. Avea să facă 
acelaşi lucru acum. Se imagină spunându-i: „Plec 
împreună cu tine, George. Suntem sortiţi unei vieţi mai 
bune.” Până şi ideea de a-i spune pe numele mic o făcu să 
frisoneze şi-i ridică un nod în gât, drept care se văzu 
nevoită să tacă din gură. Bărbatul fusese întotdeauna atât 
de urâcios, dar era urâciosul ei. Era polițistul ei 
morocănos, strălucit, dezgustător, dedicat meseriei, şi 
nimeni nu ştia să se poarte cu el aşa cum o făcea ea. 

— Când strângi bani pentru cadoul de pensie, să nu vă 
prind că-mi cumpăraţi un automat de făcut ceai, da? 

Alice încercă să râdă, dar, de fapt, îi venea să plângă. 

— Îţi mulţumesc pentru tot, dar în primul rând îţi 
mulţumesc că m-ai suportat, zise el aplecându-se s-o 
sărute pe obraz. 

Şuvoiul lacrimilor deveni de nestăpânit când îl văzu 
îndepărtându-se, cu haina jerpelită şi servieta mâncată de 
molii în mână. Fusese prima care recunoscuse că iubirea 
pentru un astfel de personaj detestabil era cu totul 
deplasată, greu de înţeles. Dar Alice ştia foarte bine care 
era statutul relaţiei lor, îşi cunoştea rolul. Ştia că ţinându-i 
spatele, ascultându-i nemulţumirile, consolându-l atunci 
când avea nevoie şi apărându-l... de el însuşi, îi dădea 
puterea să-şi facă munca de poliţist cât mai bine. Din 
păcate, nu se ridicase la nivelul necesar. Datorită lui viaţa 
ei avea un sens, ceea ce niciun bărbat nu mai reuşise să-i 
ofere vreodată. Resnick habar nu avea cât de mult îl iubea 

şi nici nu avea să afle vreodată. 

27 


Bella îşi scoase masca de vopsitorie şi făcu câţiva paşi în 
spate ca să respire aer curat. Pe frunte şi pe obraji îi 
atârnau broboane de sudoare. Se uită mândră la 
microbuzul Ford Escort care urma să le asigure fuga. Nu 
mai vopsise niciodată cu spray o maşină. Cu două 
săptămâni în urmă, când Dolly cumpărase autovehiculul, 
pe un nume fals şi cu banii jos, culoarea lui era roşie. 
Acum era de un alb strălucitor. Motorul fusese puţin 
stricat, dar Linda îl reglase şi-l făcuse să meargă chiar mai 
bine decât înainte. Invăţase multe lucruri utile de la Carlos 
în cele câteva săptămâni cât fuseseră împreună, cel mai 
important fiind acela de a „simţi” motorul. Îi spusese că 
niciun manual nu putea suplini intuiţia. Asta poate că 
funcţionase în cazul lui, însă ea se apucase serios să 
citească şi manuale - mai ales cele aplicabile micului parc 
auto al lui Dolly. Dacă se stricau, le aştepta puşcăria. 

Bella se îndreptă spre Shirley, care fredona ceva în timp 
ce lipea inscripţii magnetice pe laturile microbuzului. 

— Maşina e gata. 

— ţi place cum am decorat-o, Bella? 

— Ai făcut treabă de profesionist. Pare într-adevăr o 
maşină de la GLC, mai ales când vom pune şi plăcuţele 
false. 

În cealaltă parte a depozitului, Linda stătea aşezată pe o 
cutie de lemn şi curăța puştile cu ţeava tăiată. Chipul ei 
era pământiu, îşi ţinea buzele strânse şi arunca dese priviri 
spre ieşire. 

— Totul este OK? o întrebă Bella, temându-se că iar va 
face o scenă la sosirea şefei. 

O ţinuse sub supraveghere toată ziua. La un moment dat 
încercase s-o convingă să plece acasă, dar se izbise de un 
refuz categoric. Rămăsese în ascunzătoare numărând 
orele, ca o bombă cu ceas gata să explodeze. Acum, Bella 
se aplecă şi-i susură la ureche: 

— Ştiu că ţi-e greu că l-ai pierdut pe Carlos, dar încă o 


e 247 œ» 


ceartă cu Dolly n-o să-l aducă înapoi. Aşteaptă până dăm 
lovitura şi, odată ce ţi-ai primit partea, poţi să-i faci ce 
vrei. Din partea mea, poţi chiar să-i tragi câteva palme, 
dacă asta o să te facă să te simţi bine. 

— Mi-e foarte greu. E ca şi cum mi-ar fi rupt o bucăţică 
din mine... dar o să mă străduiesc să-mi ţin gura. Nu vreau 
să stric totul. 

Bella o bătu prieteneşte pe umăr şi se apucă să monteze 
plăcuţele false pe microbuz. 

Peste zece minute apăru şi Dolly, cu o pungă mare de 
cumpărături. Încă era plină de energie şi abia aştepta să le 
povestească fetelor cum îşi petrecuse dimineaţa. 

— Am obţinut traseele şi programul furgonului de valori, 
le anunţă cu un zâmbet radios. 

Shirley şi Bella o felicitară cu entuziasm. Dolly îi făcu 
semn Lindei să se apropie, apoi făcu puţin loc pe masă şi, 
după ce-şi aprinse o ţigară, desfăşură harta pe care i-o 
dăduse Brian Marshall. Bella tare ar fi vrut să ştie cum 
pusese mâna pe ea, dar se abţinu. Dacă Dolly considera 
necesar ca ele să ştie, le-ar fi spus. 

— Am petrecut toată după-amiaza parcurgând traseul de 
şase sau de şapte ori. Am încercat să cronometrez şi să 
găsesc un loc bun unde să aştepte camionul de blocaj 
înainte de a intra în pasajul subteran ca să blocheze 
autospeciala. Avem data şi ora exacte... transportul este 
prevăzut cu două săptămâni înainte de data stabilită de 
noi. 

— Cum aşa? întrebă Linda, reuşind să fie penibilă. 

— Pentru că acea dată şi acea oră ne oferă echilibrul cel 
mai bun între cantitatea de bani peşin şi şansa de a da 
lovitura repede şi fără complicaţii. Trebuie să luăm în 
considerare orele de vârf ale traficului, lucrările la partea 
carosabilă, vacanţele şcolare şi alte aspecte de acest gen. 
Totul e sub control, nu-ţi face griji. 

Ca de obicei, tonul ei didactic o umplu de nervi, dar 
Linda îşi muşcă limba şi o lăsă să continue. 

— După ce înveţi traseul pe dinafară o să ardem harta. 
Refă cursa ori de câte ori consideri necesar, astfel încât să 

reţii porțiunile dificile, semafoarele, giratoriile, trecerile de 
pietoni, locurile unde am putea avea probleme. 

Trenul trecu huruind pe deasupra lor, iar dulăul din 
depozitul vecin începu să latre violent, imitat instantaneu 
de Wolf. Linda simţi cum îi creştea furia. 

— Am marcat pe hartă locul unde va fi parcată maşina 
de fugă. Condu-o de acolo în parcarea unde ne vor aştepta 
maşinile voastre, pregătite să vă ducă la aeroport. 
Cronometrează totul până la ultima secundă. Fă traseul de 
mai multe ori, până îl înveţi pe de rost. V-aţi stabilit 
poveştile pe care le veţi spune la serviciu? 

Erau pregătite, planurile lor nu trebuia să lase loc nici 
unei suspiciuni. Linda trebuia fie să-şi dea demisia de la 
sala de jocuri, fie oricum urma să fie concediată, iar Bella 
nu mai dorea să lucreze la clubul de striptease. Nimeni nu 
trebuia să bănuiască vreo legătură între ele. Lui Shirley 
nu-i plăcea că va trebui să-şi mintă mama, dar nu avea 
încotro. 

— În regulă. Aici aveţi biletele de avion pentru Rio. Aveţi 
paşapoarte? Sunt două zboruri pe zi, aşa că le-am 
programat pe Bella şi pe Linda la primul. Shirl, tu vei pleca 
cu următorul. Până aterizaţi, păstraţi distanţa între voi. 
Reţineţi orele de zbor, numărul locurilor şi greutatea 
permisă la îmbarcare. Nu putem risca să fiţi oprite la 
check-in pentru că valizele sunt prea grele! 

Dolly râse de propria glumă, iar Bella şi Shirley i se 
alăturară chicotind mai mult din politeţe. Şefa lor părea 
mai energică decât de obicei. 

— Gata, să vedem ce aţi făcut voi, zise Dolly bifând 
ultima căsuţă în preţiosul ei carneţel. 

Se arătă mulţumită de munca fetelor. Vopsirea 
furgonetei şi însemnele lipite arătau foarte bine, în timp ce 
plăcuţele de înmatriculare erau identice cu cele văzute pe 
un Ford de acelaşi model cu prilejul excursiei la plaja de 
lângă Brighton. Bella îi demonstră cât de rapid puteau fi 
scoase însemnele şi schimbate numerele cu cele originale. 

Se îndreptă către Linda, care verifica bujiile. 

— Ai rezolvat cu camionul din fruntea coloanei? De asta 

trebuia să te ocupi în primul rând. 

— Am pus ochii pe un furgon Leyland mare, de lao 
spălătorie. Este perfect şi foarte uşor de furat. 

— Ce înseamnă „mare”? Încape aici, sau va trebui să-i 
găsim o altă ascunzătoare? 

Inainte ca Linda să apuce să spună ce-i trecea prin cap, 
interveni Shirley: 

— Blocul mamei are o parcare la subsol. Poţi parcă acolo 
furgonul fără nicio problemă. Tot timpul intră şi ies maşini 
mari, aşa că n-o să bată la ochi. 

— İl poţi lua săptămâna asta? 

— Pot să-l iau oricând, îi răspunse Linda cât mai scurt şi 
la obiect. 

Se îndepărtă ca să se calmeze, însă Dolly veni după ea 
ridicând vocea: 

— Avem nevoie de maşina aia cât mai repede! Trebuie 
să-i facem alte plăcuţe de înmatriculare, să-i întărim 
partea din spate cu o bară de oţel... eşti sigură că un 
furgon de spălătorie poate rezista la impactul unei 
autospeciale blindate, care este mult mai grea? 

Linda, alegând s-o ignore, puse mâna pe una dintre 
puştile cu ţeava tăiată din căruciorul cu unelte. I-ar fi făcut 
mare plăcere s-o îndrepte spre bătrâna văduvă şi să apese 
pe trăgaci, ca s-o trimită după bărbatu-său. 

— Ce-i cu Linda? o întrebă pe Bella. 

Aceasta dădu din umeri şi-şi făcu de lucru apucându-se 
să şteargă cu o cârpă plăcuţele de înmatriculare false, ca 
să nu rămână amprente. Dolly presupunea că Bella ştia 
despre ce era vorba, dar nu voia să se bage. Se uită spre 
Linda, observând că micul Wolf îi mirosea picioarele. In 
secunda următoare, femeia îi trase un şut puternic 
câinelui, care sări cât colo schelălăind de durere. Lui Dolly 
îi sări muştarul. 

— Să nu mai dai niciodată în el! îi strigă, îndreptând 
arătătorul spre chipul ei. 

— Atunci să-ţi ţii potaia departe de mine. 

— Alo! Spune-mi, ce naiba e cu tine? 

— Nimic. 

— Eşti supărată fiindcă te-am pus să scapi de chipeşul 
mecanic? 

— Am făcut ce mi-ai cerut. Problema s-a rezolvat 
definitiv, îi răspunse Linda privind-o fix în ochi. 

— Bine. S-a prins de ceva? 

— Oricum n-ar conta. A dat colţu'. 

Dolly rămase cu gura căscată. Pentru o secundă îi trecu 
prin cap că Linda încerca s-o facă să se simtă cât mai 
vinovată, dar furia şi tristeţea din ochii ei arătau că 
situaţia era cât se poate de gravă. 

— Îmi pare foarte rău. Cum s-a întâmplat? 

— Am fost acolo, am văzut totul. Vrei detalii, sau vestea 
că a murit ţi-e de-ajuns? 

— Încă o dată, îmi pare rău, dar ar fi trebuit să-mi spui 
imediat ce s-a petrecut tragedia. 

— De ce? Ce-ai fi putut face? Cum m-ai fi putut consola 
după ce m-ai împins să-l omor? Fiindcă exact asta s-a 
întâmplat, Dolly. Mi-ai cerut să-l torn la poliţie. A doua zi, 
poliţia a făcut o razie la service, iar Carlos s-a speriat şi a 
fugit... drept sub roţile unui camion de poştă. 

Cu aceste cuvinte, Linda se îndreptă către bucătăria 
improvizată, nedorind să-i scape vreun cuvânt pe care l-ar 
fi putut regreta apoi. Dolly încercă să se ia după ea, însă 
Bella o opri. 

— A venit la mine într-o stare greu de descris. L-a văzut 
zăcând într-o baltă de sânge, aşa că las-o în pace, da? Las- 
o să fie furioasă pe tine, pentru că altfel s-ar învinovăţi pe 
ea însăşi. Tu poţi rezista, ea nu. Vrei ca lovitura să 
reuşească? Asumă-ţi răspunderea. 

Bella se îndreptă la rândul ei spre bucătărie, unde Linda 
se străduia, cu mâinile tremurând, să-şi facă un ceai. Dolly 
o văzu cuprinzând-o în braţe şi-şi dori să poată face acelaşi 
lucru şi să-i spună încă o dată cât de rău îi părea, dar ştia 
că Linda n-avea s-o considere niciodată o prietenă, cum 
era Bella. Trebuia s-o ajute să obţină banii care i-ar fi 
permis să ducă viaţa pe care şi-o dorea. Trecu iarăşi în 
revistă planul de pregătire. Ardea de nerăbdare să treacă 
la repetiţii, dar îi mai acordă câteva minute Lindei să-şi 

termine ceaiul. Ridică nonşalantă una dintre puştile cu 
repetiţie şi încercă s-o armeze, însă degetul îi alunecă şi-i 
fu prins între percutor şi cocoş. Îşi reţinu ţipătul de durere, 
dar nu-şi putu reprima o înjurătură: 

— Ah, la naiba! 

Din bucătărie, Linda chicoti sardonic. Dolly se întoarse 
gata s-o pună la punct, dar o nouă privire din partea Bellei 
o făcu să se abţină. Îşi eliberă degetul, scuturându-l până 
ce durerea se disipă. O băşică mare, plină de sânge, 
începea deja să se formeze. Gata, le lăsase destul să se 
odihnească! 

— Fetelor, luaţi-vă salopetele, puneţi-vă măştile şi hai să 
facem o repetiţie! Vreau să exersaţi scoaterea rapidă a 
puştii şi a barosului. Mai întâi, Bella cu drujba şi Linda şi 
puşca, apoi Bella cu puşca. Fiecare mişcare trebuie să vă 
intre în reflex. Nu vreau să riscăm nimic. 

Se mutară în depozitul propriu-zis, mare şi murdar. Un 
vechi camion de mobilă fără roţi şi cu o singură uşă urma 
să joace rolul autovehiculului de blocaj. Shirley plasase 
deja hamul special pe locul şoferului şi-l deblocase. Acolo 
urma să se afle Dolly, asigurată bine, în momentul în care 
avea să apese puternic pe frână, obligând furgonul de 
valori să frâneze şi să se înfigă în spatele camionului. 
Hamul trebuia să fie suficient de solid cât să o ţină pe loc 
în momentul impactului, dar şi destul de simplu pentru a fi 
scos rapid. Aici nu aveau voie să greşească, pentru că 
acţiunile lui Dolly aveau să dea startul întregului atac. 

Şefa grupului puse barosul în spatele camionului, chiar 
lângă uşa dublă. Puşca ei cu ţeava tăiată îi atârna la mijloc 
de o centură improvizată. Se sui pe scaunul şoferului şi îşi 
puse hamul. Shirley îi urmări fiecare mişcare, asigurându- 
se că chingile nu erau strâmbe, prea strânse sau prea 
largi. 

— Imediat ce Linda ne aduce camionul cu care o să dăm 
lovitura, mut totul. 

— În regulă, spuse Dolly. Eu sunt în primul camion - cel 
de la spălătorie, pe care îl va aduce Linda -, asigurată cu 
centura specială, cu puşca lângă mine şi cu barosul lângă 

uşile din spate. Furgonul de securitate este chiar în spatele 
meu, iar voi sunteţi în microbuzul Ford, chiar în spatele 
acestuia. Bella, tu ai drujba şi o puşcă, Shirley, tu vei avea 
puşca ta, iar tu, Linda, vei fi la volan. Deocamdată, aşezaţi- 
vă în spatele camionului. Vom repeta totul, din momentul 
în care apăs pe frână până când deschid uşile din spate. 

Cele trei se aliniară în faţa uşilor mari ale maşinii de 
mobilă. 

— Sunteţi gata? strigă Dolly. 

— Gata. Pornesc cronometrul. 

— La marcajul de douăzeci de metri, calc frâna. 
Transportul de valori mă loveşte în spate, sunt împinsă 
înainte, dau în marşarier, iar acum autospeciala este 
prinsă între noi. 

— Eu fug la autospecială şi le tai antena, ca să nu poată 
solicita ajutor prin radio, se repezi Shirley intrând 
entuziastă în joc. 

— Taci, Shirley! şuieră Bella. Încă nu tai nimic, Dolly nu 
şi-a terminat partitura... 

— Îmi scot hamul... continuă imperturbabilă. 

Apoi, tăcere. Fetele se uitară mirate una la cealaltă. O 
auzeau pe şefa lor mormăind ceva gen: „Porcăria naibii!” 
Opriră cronometrul şi se puseră pe aşteptat. 

— Ai nevoie de ajutor cu...? 

— NU! 

Auziră hamul căzând la podea. Bella reporni 
cronometrul. 

— Îmi scot centura, mă duc la uşile din spate... 

Dintr-odată, uşile camionului săriră în lături dând la 
iveală o Dolly care stătea bine înfiptă, cu picioarele uşor 
depărtate, ca un bărbat, ridicând barosul deasupra 
capului. Una dintre uşile grele o lovi pe Shirley în umăr şi 
o aruncă la pământ, iar barosul se dovedi atât de greu, 
încât o dezechilibră pe Dolly, obligând-o să facă un pas 
disperat în spate. 

— Nu-l roti niciodată pe deasupra braţului, ci pe jos, aşa 
cum ai făcut pe plajă, o sfătui Bella oprind din nou 
cronometrul. 

— Am înţeles. Toată lumea pe poziţie, o luăm de la 
început. 

Cele trei femei se aşezară din nou în spatele camionului, 
în timp ce Dolly se eliberă din chingile hamului. De această 
dată lovi uşile camionului şi balansă rapid barosul pe sub 
braţ, aruncându-l în garaj şi forţându-le pe celelalte femei 
să se ferească disperate. Fără nicio ezitare, ridică arma de 
la şold ţintind spre ocupanţii cabinei furgonului de 
securitate imaginar şi strigă: 

— Rămâneţi pe loc! 

— La naiba, Dolly, trebuia să ne avertizezi că o să-i dai 
drumul! strigă Bella încă întinsă pe jos. 

— Îl arunc în parbrizul transportului de valori, sigur că-i 
dau drumul. 

— Acum îl aruncai în capul nostru, mormăi negresa 
ajutându-le pe celelalte două să se ridice. 

— Cum vi s-a părut? 

— E bine, dar ai fi mult mai convingătoare dacă ai şi 
arma puşca aia, îi spuse Linda. 

— Ah, la naiba! Îmi prind degetul de fiecare dată. 
Trebuie să mă ajuţi. 

Fără a sta pe gânduri, Linda urcă în camion şi-i făcu un 
scurt instructaj sub privirea satisfăcută a Bellei, care 
constata că cele două femei puteau coopera atunci când 
erau în joc interese comune. Dintr-odată însă, văzu scena 
cu alţi ochi: o casieră de la o sală de jocuri din Soho o 
învăţa pe o casnică voluntară pe lângă o mănăstire să 
folosească o puşcă cu ţeava tăiată...  Scutură 
neîncrezătoare din cap, duse mâna la gură şi râse pe 
înfundate. Câteodată îi venea şi ei greu să creadă ce 
făceau. 

Când se convinse că Dolly se descurca bine cu arma, 
Linda reveni lângă celelalte. 

— În regulă, hai să mai auzim o dată cum o să urli la cei 
doi paznici din faţă. 

— Nu mişcaţi! Paznic din spate, arată-ţi mecla la trapă! 

Celelalte trei femei rămaseră imperturbabile. 

— Ce vreţi să strig? „Mâinile sus, acesta este un jaf 

armat?” 

— Vă las să vă descurcati între voi, eu trebuie să mă duc 
la muncă, le anunţă Bella oprind cronometrul. 

Linda făcu un pas în faţă, dornică să se arate utilă. 

— Nu e vorba de ce spui, ci de cum o spui, de voce. Ata 
sună de parcă ai fi căprioara Bambi! Paznicii se vor tăvăli 
pe jos de râs şi poliţia ne va lua ca din oală. 

— Poţi să vorbeşti mai gros? zise Shirley. Am participat 
odată la un concurs de frumuseţe unde am învăţat să-mi 
aduc vocea cu un semiton mai jos decât nivelul normal... 

— NU MIŞCAŢI! strigă Dolly. 

— E tot vocea lui Bambi, doar că mai tare. Bagă-ţi ceva 
în gură şi mai încearcă o dată. 

Shirley îi dădu o batistuţă marcată cu un „S” brodat într- 
un colţ. Dolly şi-o îndesă în gură şi încercă din nou. De 
această dată, cuvintele ieşiră aproape inaudibile, iar ea 
aproape că se sufocă. 

— Ajunge pentru seara asta, le anunţă scuipând batista. 
Oricum, Bella trebuie să plece. 

Cât timp Bella îşi îmbrăca ţinuta de motociclist, cele trei 
prietene profitară de moment ca să flecărească şi să se 
îmbărbăteze reciproc. Pentru o clipă, Dolly simţi 
înţepătura  geloziei, dar ştia că trebuia să păstreze 
distanţa. Începu să revadă ordinele pentru noapte. 

— Atenţie la mine! Din acest moment lucrurile încep să 
se lege, de aceea vă rog să reduceţi la minimum contactele 
directe între voi, aţi înţeles? Ştiu că nu puteţi discuta cu 
altcineva unele lucruri, dar o veţi putea face când ajungeţi 
la Rio. 

— Ajungem, vom ajunge toate la Rio, o întrerupse Bella. 

— N-o lua de la capăt. 

— De ce? E singura parte din plan asupra căreia am 
întrebări. Însă cred că este uşor de rezolvat. 

— Haide, Bella, spune odată ce ai de spus! o repezi Dolly 
trântindu-şi poşeta. Nu vrei să zbori până la celălalt capăt 
al lumii - de ce? Pentru că nu vei şti unde sunt ascunşi 
banii. 

— Ai ghicit. 

— Şi vrei să ştii, pentru că nu ai încredere în mine, nu-i 
aşa? Nici acum n-ai încredere în mine! Până acum am pus 
la bătaie aproape şapte mii de lire din propriile economii 
fără să mă îndoiesc niciodată de cinstea voastră. Când 
jaful va fi finalizat şi fiecare va pleca în direcţii diferite, la 
cine vor fi banii? La Bella? Nu. La mine? Nu. Banii se vor 
găsi în portbagajul maşinii cu care vom fugi, pe când eu 
mă voi afla la volanul nenorocitului de camion pe care nu l- 
am găsit încă. M-am îndoit eu vreodată de voi, v-am 
suspectat eu că aţi putea fugi cu toţi imediat după 
lovitură? Nu! Eu nu v-aş face aşa ceva. Eu nu iau decizii 
egoiste, în avantajul meu, ci încerc să vă apăr. 

Dolly se apropie brusc de cele trei femei, ceea ce le făcu 
pe Shirley şi pe Linda să se lipească aproape de spatele 
Bellei, căutându-i protecţia. 

— Vă cunosc foarte bine, mult mai bine decât credeţi. 
Puteţi garanta că Linda, dacă ar şti unde sunt banii, şi-ar 
putea ţine gura după câteva pahare în plus? Puteţi promite 
că Shirley nu va profita ca să-şi ajute mama cu vreo două 
sute de lire? Făcu o scurtă pauză, dar niciuna nu îndrăzni 
să-i răspundă. Nu vreau să vă spun unde voi ascunde 
prada pentru că la cea mai mică indiscreţie poliţia ar fi pe 
urmele noastre, împreună cu toţi infractorii din Londra, 
lacomi să pună mâna pe bani, în frunte cu fraţii Fisher, 
care, dacă aţi observat, s-au dat la fund în ultima vreme. 
Boxer e mort, iar Carlos a fost vizitat de poliţie - iată de ce 
sunt aşa de prudenţi. Sunt speriaţi, confuzi, nu-şi dau 
seama ce se petrece. Îşi închipuie că cineva le vrea capul 
şi încă nu s-au hotărât ce să facă. Işi închipuie că este 
vorba de Harry - foarte bine. 

— Frumos discurs, zise Bella, dar aici nu este vorba de 
încredere, ci despre unde vor fi banii, dacă ţi se întâmplă 
ceva. 

— Crezi că nu m-am gândit la asta, după toate cele 
întâmplate? Dolly era roşie de furie. I-am lăsat avocatului 
meu o scrisoare închisă pentru fiecare dintre voi, în cazul 
în care mor. În scrisori sunt exact informaţiile pe care eşti 
atât de disperată să le afli. 

Amănuntul cu scrisorile le luă prin surprindere, dar le 
oferi şi o nouă pistă interesantă de conversaţie. Dolly le 
putea citi în ochi dubiile. 

— Mă credeţi sau nu mă credeţi, le spuse pe o voce 
obosită, executaţi jaful aşa cum l-am pregătit. 

Îşi ridică poşeta şi se îndreptă către ieşire, când auzi o 
voce din spatele ei. 

— Eu am încredere în tine, declară tare Shirley. 

Dolly îşi trase mănuşa peste degetul rănit şi se strâmbă 
de durere. 

— Îţi mulţumesc, îi răspunse, continuându-şi drumul. 
Părea mai bătrână şi mai obosită ca oricând. Credeţi c-o să 
fug cu banii? Cum aş putea să cheltuiesc singură un milion 
de lire sterline? zise ea începând să râdă în hohote. 

— Să nu vindem blana ursului din pădure, draga mea! 
rânji Bella. 

— Tu ai spus-o. Voi trebuie să decideţi dacă vreţi să 
puneţi mâna pe marafeţi sau nu. Hotărâţi-vă, apoi 
informaţi-mă şi pe mine. Hai acasă, Wolf! 

Încolăcit pe fotoliul de birou, cățelul nu auzi comanda. 
Bella îl luă în braţe, o ajunse din urmă şi i-l dădu. 

— OK, îi spuse privind-o în ochi. Continuăm aşa cum 
prevede planul. 

Dolly se grăbi să iasă înainte ca vreuna dintre 
complicele ei să vadă că stăteau s-o podidească lacrimile. 
Povestea cu scrisorile lăsate la avocat era o scorneală. Le 
minţise ca să le câştige încrederea. Dar se hotărî să scrie 
într-adevăr mesajele, pentru cazul în care păţea ceva. Se 
simţea neapreciată la justa valoare şi chiar trădată de 
Bella şi de Linda - după tot ce făcuse pentru ele! Strânse 
în braţe micul animal şi-l sărută pe creştetul capului, 
căutând alinare. 

— Hai să mergem la noi acasă, puiule, să mergem acasă. 

Pe întuneric, se strădui să ocolească resturile 
împrăştiate pe jos. Peste umărul ei, Wolf scoase un mârâit 
profund, din gât. Când se întoarse, i se păru că vede 
silueta unui şobolan dispărând într-o gaură din perete. 

— Şşş, linişte, Wolf. E doar un şobolan. 
Dar ochii căţelului, holbaţi ca nişte farfurioare de ceai 
negre, fixau altceva. 


Bella plecă la zece minute după şefa lor, urmată de 
Linda şi, în sfârşit, de Shirley. Aceasta din urmă observă, 
în timp ce-şi încheia nasturii paltonului, că ciobănescul 
german de alături nu lătrase ca de obicei când trecuseră 
celelalte. Îşi alungă acest gând şi, ajunsă la ieşirea 
principală, stinse luminile, ignorând ecoul stropilor de apă 
în depozitul cavernos. Se pregătea să deschidă uşa pentru 
pietoni când auzi un foşnet ce părea să vină de afară. 
Ascultă mai atent, cu urechea lipită de uşă, şi brusc începu 
să tremure speriată. Aprinse mica lanternă pe care o purta 
permanent în poşetă şi o îndreptă către pereţii depozitului. 

Bill Grant îşi lipi faţa de zidul rece şi se uită în garaj prin 
crăpăturile cărămizilor de ventilaţie. Blonda părea că se 
uită fix la el. Când lumina lanternei se fixă pe locul unde se 
afla, făcu repede un pas în spate, ca nu cumva să-i 
lucească ochii în raza de lumină. Imediat ce fasciculul se 
îndepărtă, reveni la postul de observaţie. 

— Eşti frumoasă, şopti. Te-aş putea ţine aici, pe 
întuneric, în deplină siguranţă. Numai tu şi cu mine. 

În cele din urmă, Shirley îşi adună suficient curaj ca să 
deschidă uşa şi să iasă în întunericul nopţii. Se opri puţin, 
apoi, imediat ce ochii i se obişnuiră cu bezna, o luă la 
goană către strada principală. 

— Ultima tocmai a plecat, anunţă Grant. Pufni într-un 
râs hârâit, de fumător inveterat, şi se sprijini cu spatele de 
zid, încrucişându-şi braţele peste piept. Cine ar fi crezut, 
ei? Gagicile chiar sunt hotărâte să dea lovitura. 

Depozitul lui era identic cu al lui Dolly, dar mult mai 
murdar, plin de rable acoperite cu găinaţ de porumbel. 
Lumina unei lanterne i se pironi pe chip, obligându-l să 
ducă mâna la ochi. 

— Fă-mi un hatâr şi aprinde lumina, acum că au plecat. 

Lanterna se stinse. 

Harry Rawlins ţinea imensul ciobănesc german de blana 

de pe ceafă, în timp ce cu cealaltă mână îi desfăcea cârpa 
legată peste bot. Câinele începu imediat să latre, aruncând 
spume din colții albi şi lungi. Harry îi dădu drumul dintr- 
odată, iar dulăul se repezi în direcţia lui Grant, care sări 
speriat în spate. Lanţul cu care era legat îl opri brusc din 
înaintare, la numai câţiva metri de acesta. 

— Dă-o dracului! exclamă bărbatul, tremurând tot. 

Harry îl privea cu ceva din expresia animalului, dinţii 
albi strălucindu-i într-un rânjet feroce. 

— Îmi copiază planurile aproape la virgulă. Prin urmare, 
numai ea va şti unde sunt ascunși banii după atac. Acela va 
fi momentul nostru, Bill. Va fi ca şi cum ai fura bomboane 
de la un copil. 

28 


Linda aştepta nervoasă pe Warrington Crescent, nu 
departe de micul hotel victorian Colonnade din cartierul 
rezidenţial de lux Maida Vale. În zorii acelei zile de marţi 
era un frig pătrunzător pe care-l resimțea din plin în ciuda 
puloverului gros, roşu, şi a gecii Puffa. 

Nord-vestul nu era regiunea ei predilectă. Aici nu exista 
riscul ca cineva s-o recunoască sau măcar s-o remarce. În 
ultimele zile vizitase de cinci ori zona. Pusese ochii pe 
camionul Leyland al spălătoriei la a doua vizită, verificase 
de două ori orele la care acesta oprea la hotelul 
Colonnade, iar astăzi era ziua cea mare. 

În general, Linda nu se speria uşor, dar, în pofida 
gerului, se văzu nevoită să-şi şteargă de mai multe ori 
palmele de sudoare pe pantaloni. Îşi simţea inima bătând 
darabana în piept. Îi era teamă, dar sentimentul 
predominant era excitaţia. Acum înţelegea strălucirea 
stranie ce apărea în ochii lui Joe când urma să dea o 
lovitură. Îşi verifică ceasul încă o dată: camionul urma să 
ajungă în zece minute. Se simţea invincibilă. Şoferul nu 
avea de unde să ştie că fusese urmărit, că era urmărit şi că 
urma să rămână pieton. „Bietul om”, îşi îngădui un gând 
compătimitor. 

Leylandul trase lângă intrarea laterală, aşa cum făcuse 
şi în zilele trecute. Îl urmări pe şofer executându-şi rutina, 
care consta în stivuirea coşurilor cu lenjerie de pat curată 
pe un cărucior şi împingerea acestuia spre intrarea de 
serviciu. Fluierând fără să-i pese de nimic, apăsă pe 
sonerie şi intră în clădire. Linda avea cam trei minute 
înainte ca omul să-şi facă apariţia cu căruciorul plin de 
lenjerie murdară. 

Se apropie de maşină - nici prea repede, nici prea încet 
- dorindu-şi ca Dolly s-o fi văzut în acţiune. Planificare 
meticuloasă, cronometrare la secundă, da, bătrâna ar fi 
fost impresionată, fără îndoială. Scoase din buzunar o 
şurubelniţă mică, o înfipse în contact şi o învârti. Nimic. 

Nu intră în panică, căci ştia ce trebuia să facă. Scoase 
capacul de plastic ce masca contactul, rupse firele de acolo 
şi legă două împreună, apoi apăsă de mai multe ori cu 
piciorul pe pedala de acceleraţie, ca să injecteze benzină 
în carburator, şi făcu contact între părţile neizolate ale 
celor două fire pentru a activa demarorul. Motorul porni 
duduind... ca în vremurile bune, se gândi ea îngăduindu-şi 
un zâmbet satisfăcut. 

Conduse direct la parcarea subterană unde mama lui 
Shirley şi alţi negustori din piaţă îşi lăsau maşinile, marfa 
şi tarabele mobile. Traseul de vreo patru kilometri îi 
produse senzaţii tari. Ochii îi fugeau în permanenţă de la 
drum la oglinda laterală, la retrovizoare şi înapoi. Era în 
alertă maximă, forţându-se să reţină fiecare detaliu. 
Observă chiar o pereche de poliţişti în patrulă plimbându- 
se plictisiţi. 

Odată ajunsă la piaţă, îşi croi drum încet, cu mare 
atenţie, printre camioanele şi furgonetele ce transportau 
fructe şi legume, uitându-se după Shirley. O văzu lângă 
parcare, dând energic din mâini. Tânăra reuşise să facă 
două copii după chei şi dăduse la o parte mai multe cutii 
de marfă pentru a face loc camionului undeva în colţul 
îndepărtat al subsolului. Linda dădu în marşarier, ghidată 
de prietena ei, care îi bătu puternic în uşa din spate când 
se apropie suficient de perete. Mulțumită de realizarea ei, 
începu să-i prezinte camionul. 

— E perfect, arătos şi mare, uită-te la grosimea barei din 
spate, rezistă şi la un tanc. În faţă nu este decât scaunul 
şoferului, ceea ce-i va permite lui Dolly să ajungă mai uşor 
la uşile din spate... dacă reuşeşte să iasă din centura de 
siguranţă, desigur! 

— Ai pus mâna pe un camion meseriaş, ce pot să zic? 
răspunse Shirley, apoi observă contactul distrus. Ce naiba 
ai făcut aici? 

— Crezi că şoferul mi-a dat cheile ca să-i fur maşina? Am 
cumpărat un butuc compatibil înainte să mă apuc de 
treabă, închipuindu-mi că voi fi obligată să-l pornesc din 
fire. În treizeci de minute l-am înlocuit. 

Linda nu mai înlocuise niciodată butucul de la contact, 
dar îl văzuse pe Joe făcând-o de mai multe ori şi nu părea 
mare filosofic. Cu camionul ascuns în siguranţă, avea 
destul timp să se joace de-a mecanicul auto. 

După ce întinseră o prelată veche peste partea din spate 
a vehiculului, Linda o întrebă pe Shirley dacă adusese 
plăcuţele de înmatriculare false. 

— Sigur că le-am adus. Plus un tub de vopsea ca să 
acoperim  logo-urile spălătoriei, exact cum ai spus. li 
întinse o cheie, explicându-i: E de la lacătul de la intrare. 
Asigură-te că-l închizi când ieşi şi pleacă la cel puţin zece 
minute după mine. 

— Am înţeles, Dolly! o ironiză Linda; se puseră pe râs 
amândouă, mai eliberând din tensiune. 

Ridică capota camionului şi începu să examineze 
motorul, cerându-i lui Shirley s-o lase să lucreze. În loc să 
plece, tânăra se apropie şi începu să i se uite peste umăr. 

— Merge bine? o întrebă curioasă. 

— Aşa şi aşa... dar nu pot să ştiu până nu umblu puţin la 
el, aşa că, dacă mă laşi... 

— Mie mi s-a părut că-şi dădea duhul după cum suna. 
Eşti sigură că n-o să ne lase baltă? 

— Ştiu mult mai multe despre motoare decât tine, Shirl. 
Când termin cu el o să sune ca un Maserati. 

Dispoziţiile schimbătoare ale Lindei o enervară pe 
tânără. 

— Cu plăcere! îi strigă îndepărtându-se. Aşteptam nişte 
cuvinte frumoase pentru că am copiat cheia mamei, am 
adus vopseaua şi am îngheţat de frig aşteptându-te toată 
dimineaţa... 

— MULŢUMESC! strigă Linda rânjind. 

Shirley se opri brusc, dar îşi continuă repede drumul şi 
ieşi din garaj. Linda se întoarse la motorul camionului, 
rânjetul ştergându-i-se progresiv de pe chip: „Să fiu a 
naibii, e diferit de o camionetă normală...” 

Când ajunse la apartamentul mamei sale, în cursul după- 
amiezii, Shirley încă era indispusă. O anunţă pe Audrey că 

ajunsese, iar aceasta îi răspunse că era în dormitorul ei şi 
avea să i se alăture în câteva minute. În primul moment, i 
se păru că greşise adresa, atât de curat şi de ordonat era 
totul - nicio cană sau farfurie murdară abandonate pe 
undeva. Dintr-odată, Audrey se repezi în bucătărie, 
îmbrăcată elegant, machiată din belşug şi cu un 
permanent ţeapăn ca o scândură în cap. Lui Shirley 
aproape că i se făcu rău de la mirosul de parfum Revlon - 
„Intimate”. 

— Cum ţi se pare rochia mea? Am luat-o la super- 
reducere, direct din camion. Numai cinci lire! 

Se învârti pe loc în faţa fiicei sale, zdrăngănind 
numeroşii bănuţii de tablă ce decorau rochia de seară 
Crimplene. 

Shirley încercă să-şi ascundă oroarea faţă de culoarea, 
forma şi... tot ce vedea, de fapt. Audrey era atât de 
ocupată să facă parada modei, că nu-i observă privirea 
şocată, dându-i astfel timp să-şi recompună expresia feţei. 

— E... e foarte frumoasă. Unde-i Greg? Am nevoie de el 
să-mi repare nenorocita de maşină.  Mânerul 
schimbătorului de viteze se desprinde şi cade tot timpul. 

— Nici nu vreau să aud de el, de când l-am prins... 

— Mamă, doar nu l-ai surprins iarăşi împerechindu-se? 

Audrey deschise un dulap din bucătărie şi peste ea se 
rostogoliră scândura de călcat, un maldăr de rufe murdare, 
pantofi şi un sac de plastic plin de gunoi. În loc să facă 
curat, mama ei ascunsese toată mizeria. Până la urmă, 
reuşi să găsească ceea ce căuta. 

— Frate-tu aspira prenadez cu chestia asta pe cap, îi 
spuse punându-şi masca de gaze ca să exemplifice mai 
bine. L-am găsit drogat, nici nu ştiam ce să fac cu el. 

Shirley îşi privi mama. Din interiorul măştii, vocea ei 
parcă avea un ecou straniu, sufocat. Apucă masca şi i-o 
scoase de pe cap, lăsând ravagii serioase în coafură. 

— La naiba, acum trebuie să-mi fac iarăşi părul! ÎI ştii pe 
tipul ăla de la piaţă? o întrebă cu un zâmbet jucăuş. Ei 
bine, prietenul cumnatului lui m-a remarcat acum câteva 
zile şi mi-a propus să ieşim în oraş. Tipul e foarte drăguţ, şi 

pe deasupra e plin de bani. 

— Nu e deloc drăguţ, mamă, iar banii nu sunt totul. Nu 
am eu grijă de tine suficient de bine? 

— Ei, doar n-o să rămâi cu mine pentru tot restul vieţii. 
Trebuie să-mi fac un rost singură. M-a invitat la Golden 
Nugget. 

— Il cunoşti măcar? 

— Nu. E blind date. Mă rog, doar pe jumătate. El m-a 
văzut, eu încă nu. Dar tipul de la piaţă m-a asigurat că 
arată bine. Trebuie să-mi repar coafura. Tu ce program ai 
în seara asta? 

Shirley examina curioasă masca de gaze. Ar fi fost 
perfectă pentru Dolly. Abia aştepta să i-o arate. 

— Ţi-am mai spus că mă pregătesc pentru o vacanţă în 
străinătate, mamă. 

— Ah, da, îmi amintesc. Vreo două săptămâni în Spania 
o să-ţi facă bine, poate mai capeti şi tu un pic de culoare în 
obraji. Toate avem nevoie de puţin soare. Shirley, fetiţa 
mea iubită, nu cumva să laşi să-ţi scape ocazia, dacă se 
iveşte. 

Audrey o îndemna aproape făţiş să se combine cu vreun 
bogătan în Spania, dar ei nu-i stătea capul decât la 
spargere. Era singura ocazie pe care nu avea de gând s-o 
lase să scape. Îşi sărută mama pe obraz. 

— Îţi urez noroc cu misteriosul tău cavaler. 

Linda era băgată cu totul în motorul camionului, când 
simţi ceva moale trecându-i printre picioare. Sări în sus 
speriată, lovindu-se cu capul de capota deschisă, şi-l zări 
pe Wolf, care se uita la ea dând prosteşte din coadă. 

— Nu-i gata încă, o informă Linda pe Dolly. 

— Pare o alegere foarte bună. Felicitări. Până şi acest 
compliment nevinovat o enervă pe Linda, căci şefa lor 
părea puţin surprinsă, ca şi cum s-ar fi aşteptat să aleagă o 
rablă. 

— Lasă-mă să-ţi dau o mână de ajutor, îi propuse dându- 
şi haina jos şi aşezând-o pe o ladă cu mere. 

Înainte ca Linda să poată interveni, Dolly puse mâna pe 


e 264 œ» 


sprayul cu vopsea, se asigură că n-o vedea nimeni şi trase 
deoparte prelata ce acoperea inscripţiile de pe camion. 

— Ne vedem cu celelalte peste două ore, la 
ascunzătoare. Tu termină ce ai de făcut, iar eu mă voi 
ocupa de vopsit şi de schimbarea plăcuţelor de 
înmatriculare. 

— Am destul timp ca să mă descurc şi singură. Poţi să-ţi 
vezi de treburile tale, îi respinse Linda oferta, insistând să 
arate că acesta era domeniul ei. 

— Eu o să conduc chestia asta, deci trebuie să mă asigur 
că totul este în regulă, o repezi Dolly. 

Peste câteva clipe, auzind un zgomot, încremeniră. Un 
negustor din piaţă tocmai intrase în parcarea subterană, 
aşa că Dolly acoperi la loc logo-ul spălătoriei şi ascunse 
sprayul. Omul le salută scurt din cap, luă o lădiţă cu 
legume şi plecă. 

— Nu vreau să te verific în niciun fel, continuă Dolly. 
Vreau... vreau să finalizăm amândouă această ultimă parte 
a puzzle-ului nostru. Suntem aproape gata şi vreau să fiu 
convinsă că între noi nu mai există probleme. 

Linda o privi scrutător. Nu-i plăcea de ea şi, probabil, n- 
avea să-i placă niciodată, dar Dolly nici nu-i ceruse 
vreodată asta. Voia doar să ştie că jucau în aceeaşi echipă. 
Atât. Cum de când se ştia nu se pricepuse să lege cuvinte 
meşteşugite, ridică plăcuţele de înmatriculare şi se angajă 
să le monteze ea, în timp ce Dolly putea să se ocupe de 
vopsirea logo-urilor. 

Îi trebuiră trei tuburi de vopsea ca să acopere complet 
inscripţiile negre. Cu excepţia faptului că Linda reuşise să- 
şi murdărească geaca Puffa cu vopsea albă în timp ce fixa 
numerele, totul arăta bine. Dolly se urcă pe scaunul 
şoferului, unde hamul de protecţie fusese deja montat. 

— Trebuie să tragi şocul până la capăt ca să pornească, 
apoi trebuie să-l iei cu uşurelul. 

Camionul porni de la prima cheie. 

— Tu unde o să stai? 

Linda urcă în spate şi se ascunse într-un coş cu 
cearşafuri fine curate, destinate probabil unuia dintre cele 

mai elegante hoteluri din Londra. O porniră într-o tură de 
probă până la ascunzătoare. Camionul se mai poticni de 
două ori, spre îngrijorarea lui Dolly, însă reieşi că nu erau 
probleme la motor, ci la partea electrică. Linda rezolvă cu 
încă o rolă de bandă izolantă, şi restul călătoriei se derulă 
fără incidente. 

La sosirea lor, atmosfera era vizibil tensionată în 
depozitul închiriat. Bella se ocupa de pregătirea puştilor cu 
repetiţie şi a echipamentelor ce urmau să fie folosite, iar 
Shirley inventariase de atâtea ori salopetele şi cagulele, 
încât acum le cunoştea cu ochii închişi. Acum trecuse la 
verificarea paşapoartelor şi a biletelor de avion, pe care le 
plasa meticuloasă în valizele pregătite de fiecare, cu 
excepţia lui Dolly, pentru fuga din ţară. Bella îşi reziliase 
contractul cu clubul de strip-tease, Linda fusese 
concediată de la sala de jocuri fără remuşcări, iar Shirley îi 
spusese mamei ei că pleca într-o vacanţă. 

Nimeni nu avea chef de vorbă. Ştiau exact ce aveau de 
făcut, ce roluri urmau să îndeplinească în timpul jafului 
armat. Ultimele pregătiri făceau ca sângele să le curgă mai 
repede prin vene: erau pregătite. 

Bella pusese deja motofierăstrăul în partea din spate a 
microbuzului ce urma să fie condus de Linda. Aşeză o 
puşcă cu ţeava tăiată şi barosul într-un sac de hochei pe 
care-l închise cu fermoarul şi-l aşeză lângă uşile din spate 
ale camionului de spălătorie. A doua zi, şefa lor avea să 
lase barosul acolo şi să ia arma la ea. 

Dolly se afla pe locul şoferului, complet echipată, în timp 
ce Linda strângea legăturile hamului astfel încât să se 
muleze perfect pe costumul umflat cu vată. 

— E bine? o întrebă. 

— E perfect. 

— În regulă, acum să vedem cum te eliberezi din 
centuri. 

Fără să se uite, Dolly găsi catarama, acţionă mecanismul 
de decuplare şi se ridică rapid de pe scaun. Linda îi dădu o 
copie a cheii de la garajul subteran al pieţei. 

— Voi duce camionul înapoi şi-l voi parca exact în acelaşi 
loc. O să găseşti cheia maşinii în aripa din faţă. 

— E în siguranţă acolo? 

— Stai liniştită, o să dorm în camion în noaptea asta, 
zâmbi Linda. Ţine minte: şocul la maximum la pornire, apoi 
o iei uşor. 

Shirley vâri salopeta, cagula, espadrilele şi mănuşile lui 
Dolly într-un sac pe care i-l înmână, apoi aşeză restul 
materialului în teancuri separate, cu bileţele cu numele 
celorlalte. În sfârşit, puse cele trei valize în portbagajul 
maşinii ei. 

— Asta o să-ţi mascheze perfect glasul, Dolly, îi spuse 
dându-i masca de gaze. S-ar putea să miroasă puţin a 
prenadez. 

— Prenadez? Ce naiba te-a apucat? 

— Nimic! se apără tânăra. A trebuit să lipesc nişte părţi 
care se mişcau. 

Dolly ridică o rangă, ţinând-o ca o puşcă cu repetiţie, se 
postă în mijlocul depozitului, cu masca de gaze pe chip, şi 
strigă: 

— NU MIŞCĂ NIMENI! 

— Nu-mi vine să cred! Nu mai semeni deloc cu Bambi! 
exclamă Bella. 

— Îţi poţi da seama că-s femeie după voce? 

— Categoric, nu, o asigură şi Linda. 

Dolly puse masca de gaze în camionul de la spălătorie, 
lângă celelalte echipamente. Ochii îi căzură întâmplător pe 
mâna ei stângă şi, pentru prima dată în ultimele 
săptămâni, observă că încă purta verigheta. O roti repede 
şi o scoase, moment în care Bella se apropie pe nesimţite. 

— Suntem gata, îi spuse aceasta cu blândeţe. 

Ochii lui Dolly se înflăcărară. O apucă strâns de mână. 

— Crezi c-o putem face? 

— Cu tine în frunte, da! răspunse negresa, şocată de 
intensitatea emoţiilor pe care i le transmitea şefa lor, 
aşezându-şi mâna cealaltă peste a ei. 

— Te rog să fii atentă la Linda. N-o lăsa s-o ia razna. Nu 
vreau să tragă cu drăcia aia de puşcă. 

— l-am înlocuit muniţia letală cu nişte cartuşe oarbe pe 
care le-am obţinut de la un amic, îi şopti Bella cu un rânjet 
subţire. Dacă apasă pe trăgaci o să se audă un bubuit 
enorm, dar nimeni n-o să aibă de suferit. 

Dolly încă se juca nervoasă cu verigheta. 

— Shirley o să fie terifiată, dar cred că adrenalina o s-o 
țină pe picioare. Ai grijă de ea dacă o vezi că cedează. 
Înţelegi? 

Bella o aprobă din cap; în realitate, Dolly o îngrijora cel 
mai tare. Risca oare să-şi piardă stăpânirea de sine din 
cauza stresului? La urma urmei, ea conducea camionul de 
care depindea desfăşurarea întregului scenariu. Dacă o lua 
razna, totul se ducea pe apa sâmbetei. 

— Sunt conştientă că pentru noi e mai uşor, Dolly. Fiind 
toate în microbuzul din spate, o să ne putem îmbărbăta 
reciproc. Cel mai greu va fi pentru tine, singură acolo, în 
faţă. Dar am încredere că vei reuşi. Eşti singura dintre noi 
cu adevărat capabilă să îndeplinească misiunea asta aşa 
cum trebuie. 

— Nu-ţi face griji pentru mine. N-o să vă dezamăgesc. 

Se întoarse şi văzu că Shirley şi Linda o priveau, 
aşteptând parcă... ceva. Işi drese glasul. 

— Suntem gata, totul e pregătit, voi sunteţi pregătite. 
Ştiu că nu vă va fi uşor, dar încercaţi să vă odihniţi 
înaintea zilei celei mari. 

Se îndreptă spre uşă şi, fără să întoarcă capul, de teamă 
să n-o podidească plânsul, le strigă din mers: 

— Sunt mândră de voi! 

Cele trei femei înţeleseră c-o vedeau pentru ultima dată 
înaintea atacului. Se strânseră toate într-o îmbrăţişare 
colectivă şi rămaseră aşa o bună bucată de vreme, fără să 
scoată o vorbă. 

Se ţinură în braţe. Atât. 

În dimineaţa jafului, când sosi la ascunzătoare, Linda o 
găsi pe Shirley vomitând într-o găleată. 

— Ce-i cu tine? 

— Stresul mi-a întors maţele pe dos. 

leşi din mica bucătărie. Era albă ca varul la faţă şi cu 
ochii ieşiţi din orbite. Strângea găleata la piept ca pe un 
bun preţios, de care nu se putea despărți. 

— La naiba, Shirl! Ai mâncat ceva stricat? 

— Cred că e mai mult din cauza jafului armat pe care-l 
vom executa! se răţoi tânăra. Ştia că nici Lindei nu avea 
cum să-i fie mai bine. 

Îşi murdărise puţin şi pieptul salopetei, pe sub care 
îndesase pachete de vată, mai ales pentru a-şi ascunde 
sânii, ceea ce îi dădea un aspect exagerat de musculos în 
partea de sus, cu bicepşi uriaşi. Nici coapsele nu-i arătau 
prea rău. De la gât în jos, Shirley îţi dădea impresia unui 
culturist... 

— Ai fumat? o întrebă Linda adulmecând aerul. 

— Da, vreo două cuie, ca să-mi calmez nervii. 

— Tu nu fumezi! Te-am văzut cum nu suporţi să-ţi vină 
în faţă fumul de la ţigările lui Dolly. Normal că ţi-e rău, 
proastă mică! 

Linda o dădu deoparte, apucă un prosop, îl umezi în 
chiuvetă şi începu să-i curețe urmele de pe salopetă. Putea 
simţi cât de emoţionată era. 

— După ce-ţi bagi capul în cagula aia, mirosul o să ţi se 
potrivească mai bine, glumi făcându-i cu ochiul. 

Shirley îi smulse cârpa şi ambele izbucniră în râs. 

— Rândul tău! 

Linda se dezbrăcă, îşi trase salopeta pe ea până la mijloc 
şi legă mânecile împreună, în timp ce tânăra îi lega strâns 
o bandă de pansament lată peste sâni. 

— Ai mai făcut vreodată ceva atât de ciudat? 

Chicotiră din nou, fără să ştie exact de ce, dar le făcu 
bine. 

Bella dădu buzna înăuntru. Mirosul greu o făcu să se 
oprească brusc. Shirley era din nou cu capul în găleată. 

— Bună dimineaţa! N-aţi mai avut răbdare, sau aţi căzut 
din pat? Eşti bine, Shirl? 

Linda se străduia să-i distragă tinerei atenţia. Alese 
două perechi de mănuşi şi le dădu celorlalte două, apoi şi 
le trase pe mâini pe ale ei. 

— Atenţie la mine! Din acest moment, toată lumea va 
umbla cu mănuşi. Nu mai atingeţi nimic cu mâinile goale. 
Am şters cu atenţie totul, ca să nu lăsăm nicio urmă pe aici 
odată plecate. E limpede? 

— Cât e ceasul? întrebă Shirley. 

— Aproape şapte. Ţi-ai pierdut ceasul? îi răspunse Bella. 

— Nu, dar n-ar trebui să ni le sincronizăm? 

— Suntem în aceeaşi maşină, draga mea. Nu-ţi bate 
capul cu timpul, încearcă doar să stai pe lângă mine. 


La şapte dimineaţa, Dolly intră în parcarea pieţei. 
Salopeta îndesată cu pachete de vată o făcea să se clatine 
când mergea. Părul pieptănat pe spate şi lins pe creştet îi 
era acoperit de cagula rulată ca un fes, cu care îşi putea 
acoperi faţa dintr-o mişcare. Cei doi bărbaţi care 
descărcau lăzi cu fructe dintr-o maşină nu-i acordară nicio 
atenţie. 

— "Neaţa, amice! o salută unul dintre ei. 

Aşadar, o luaseră drept un bărbat. Perfect. Dădu jos 
prelata de pe camion şi o îndesă în spate. Căută apoi, pe 
bâjbâite, cheia în aripa roții din dreapta, însă nu reuşi s-o 
găsească din prima. Oare uitase Linda să i-o lase? Se lăsă 
în genunchi şi se uită sub aripă, dar nimic. Cei doi bărbaţi 
începură să-i arunce priviri mirate. Forţându-se să-şi 
controleze panica, începu să pipăie sistematic roata. Dintr- 
odată zări o sclipire metalică ce venea de sub axul roții şi, 
cu un suspin de uşurare, înhăţă cheia. 

Urcă în camion şi verifică dacă geanta de hochei în care 
se aflau barosul şi puşca era la locul ei. O deschise, aşeză 
barosul pe un maldăr de cearşafuri, lângă uşile din spate, 
şi puse arma sub scaunul şoferului. Apoi se aşeză la volan 

şi îşi fixă hamul peste umeri reglând chingile cât mai 
strâns. Se smuci cu putere de câteva ori în faţă şi în spate 
ca să se asigure că era bine imobilizată. 

Introduse cheia în contact şi o învârti; motorul scoase 
câteva bârâituri, însă nu porni. Mai încercă de două ori, 
fără succes. „Hai odată!” Cu colţul ochiului văzu că cei doi 
negustori se uitau prelung la ea. Tot ce-i lipsea acum era 
să se ofere s-o ajute. Trase aer în piept şi mai încercă o 
dată. „Ah, Linda, te omor dacă nu porneşte!” Mai 
condusese camionul acela, era obişnuită cu el, de ce îi 
făcea figuri acum? 

— Trage naibii şocul şi apasă pe acceleraţie, amice, 
altfel nu porneşte! strigă unul dintre bărbaţi. 

În sfârşit, îşi aminti cuvintele Lindei. 

Ridică mâinile în semn de mulţumire când motorul porni 
instantaneu. Băgă în viteza întâi, dar luă prea repede 
piciorul de pe ambreiaj, aşa că maşina făcu un salt brusc 
înainte. 

— Ce fraier! îi auzi pe cei doi râzând de ea. 

Nu-i mai păsa. Nu-şi dorea altceva decât să plece de 
acolo. 

PV AY ANY a a ae 

În ascunzătoare, Bella ridică motofierăstrăul ca să-l mai 
testeze o dată. Işi îndesase atât de multă vată la umeri şi 
braţe, că semăna cu o halterofilă. Prinse cordonul de 
pornire, care-i alunecă însă imediat din mână. Nu 
încercase niciodată să pornească drujba cu mănuşi de 
cauciuc lungi până la coate, în care transpira din 
abundență. După încă două încercări, reuşi. O văzu pe 
Linda uitându-se furioasă la mâinile ei. 

— Ai o obsesie, femeie! Mi-am pus la loc mănuşile, 
pentru numele lui Dumnezeu! strigă Bella în timp ce punea 
motofierăstrăul la loc în camion. 

Linda nu-i răspunse. În realitate, n-o deranja că Bella îşi 
scosese mănuşile, ci că Shirley se dăduse cu rimel pe la 
ochi. 

— Te-ai machiat, la naiba! Ai rimel pe la ochi! 

— Nu, nu-i adevărat! Arăt aşa pentru că n-am dormit 

toată noaptea şi de când am ajuns aici vomit încontinuu. 

— Las-o în pace. În două secunde se şterge, îi şopti Bella 
Lindei trecând pe lângă ea ca din întâmplare. 

— Nu-i machiaj! repetă tânăra înfigându-se pe picioare 
în faţa lor. Nu te mai tot lua de mine, că nu-s proasta ta! 

Bella se vâri între cele două femei. 

— Gata! N-aveţi nimic de împărţit una cu alta, sunteţi 
doar foarte stresate. E normal, dar abţineţi-vă! 

Linda puse o mână prietenoasă pe umărul lui Shirley, 
într-un gest mai convingător decât orice cuvânt de 
împăciuire, apoi deschise uşa microbuzului, se sui la volan 
şi ascunse puşca sub scaunul din dreapta. 

— Hai să mergem, îi zise Bella lui Shirley. Dolly a pornit 
probabil spre poziţia de start. Toată lumea e pregătită? 
Doamnelor, să-i dăm drumul! 

— Să-i dăm drumul! veni ca un ecou răspunsul Lindei. 

Părăsiră depozitul fără să observe că uşile depozitului 
vecin, unde stătea închis dulăul, erau larg căscate şi fără 
să-l remarce pe bărbatul brunet care le urmărea din 
interiorul unui BMW parcat pe stradă. 

cc... rr ff An 

Cu exact opt luni înainte, Terry Miller, Joe Pirelli şi 
Jimmy Nunn plecaseră din acelaşi loc într-un furgon, 
pregătiți să execute acelaşi jaf armat. 

ERRAR A ff graa 

— Să mergem! strigă Terry. 

Degetul mare ridicat al lui Jimmy îi dădu de ştire că erau 
gata cu toții. Aruncă o privire la Rolexul pe care Jimmy îl 
purta cu mândrie la mână. 

— Norocosule! Mişto ceas ai primit. 

Jimmy se întorsese către el zâmbind: 

— Mi l-a dat fiindcă oricum vrea să-şi cumpere modelul 
mai nou după ce dăm lovitura. Mie îmi convine, ce pot să 
zic? Mi se potriveşte, nu? Îndreptă cadranul spre soare, 
pentru a face să strălucească diamantele încrustate pe 
cadran. 

Terry îi aruncă o privire plină de subinţeles lui Joe şi 
ambii zâmbiră. 

— Ştiai că Harry mai are de schimbat şi alte modele 
după ce facem trebuşoara? rânji primul arătând din cap 
către Jimmy. Doamna lui e cam pusă pe distracție şi Jim nu 
poate ține pasul cu ea, dar Harry poate... 

Când Jimmy scosese maşina din depozitul închiriat, Joe 
pufnise în râs: 

— Un ceas la mână pentru păsărica lui de pe gard, mi se 
pare un schimb cinstit... 

Lui Dolly nu-i luă multă vreme să ajungă de la parcarea 
pieţei la punctul de pornire al atacului, aflat cam la două 
minute de garajul firmei de securitate din Battersea. Se 
parcase pe o străduţă lăturalnică, cu motorul în funcţiune. 
De unde era putea vedea perfect garajul, iar atunci când 
porţile masive de oţel începură să se deschidă ştiu că 
autospeciala pe care o vizau avea să iasă, să facă la 
dreapta şi apoi încă o dată la dreapta, în capătul străzii... 
către ea. Cerul era senin, străzile erau libere - condiţii 
perfecte. Traficul de la ora de vârf încă nu începuse, iar 
Londra nici nu visa ce urma să se întâmple. 

Programarea era totul, căci în spaţiul dintre camionul ei 
şi furgonul de securitate nu trebuia să se strecoare nicio 
altă maşină. Autospeciala se apropie la patruzeci de metri, 
apoi la treizeci... Dolly se puse calmă în mişcare. 
Sincronizarea îi ieşi perfect, furgonul nici măcar nu trebui 
să frâneze ca s-o lase să se înscrie în trafic. Continuară pe 
York Road către giratoriul de la podul Waterloo. Văduva 
înţelese dintr-odată cât de importantă fusese obţinerea 
planului de drum. În câteva minute urmau s-o ia la stânga 
în giratoriu şi apoi către nord peste podul Waterloo, de 
unde aveau să meargă drept spre pasajul subteran ce 
traversa Strandul. Spera din toată inima că fetele 
părăsiseră ascunzătoarea şi intraseră în dispozitiv. Işi 
schimbă puţin poziţia pentru a vedea mai bine oglinda 
laterală. Linda era pe poziţie, în spatele transportului de 
valori. Încetini la patruzeci de kilometri la oră pentru a le 
permite maşinilor din faţă să ia avans, apoi apăsă tare pe 
acceleraţie, cu ochii pe vitezometru. Camionul de 
spălătorie acceleră mai repede decât se aştepta - şaizeci, 
şaizeci şi cinci, şaptezeci când intrară în pasaj. Dolly 
aruncă o privire la oglinda laterală din stânga, furgonul de 
securitate era în spatele ei. Apăsă încă şi mai tare pe 
acceleraţie. Când văzu lumina de la capătul tunelului, acul 
vitezometrului ajunsese la optzeci de kilometri pe oră. Işi 

cobori cagula pe faţă, mai verifică o dată în oglindă şi, 
judecând că distanţa dintre cele două maşini era optimă, 
călcă puternic pedala de frână. Furgonul de valori se izbi 
violent în spatele camionului, care făcu un salt în faţă. 
Dolly fu aruncată cu forţă înainte, însă hamul pe care-l 
puseseră la punct îşi făcu datoria şi o salvă de la contactul 
cu parbrizul, preluând cea mai mare parte a energiei 
impactului. 

Băgă în viteza întâi, înaintă câţiva metri, apoi trecu 
rapid în marşarier şi lovi încă o dată furgonul imobilizat cu 
bara ranforsată din spate. Auzi scrâşnetul metalului, 
zgomotul de sticlă spartă şi şuieratul aburului care ieşea 
din radiatorul spart. Îi mulţumi Domnului pentru centura 
de siguranţă modificată, căci fusese smucită atât de 
violent, încât i se păruse că i se spărgea pieptul. Desfăcu 
hamul, apucă masca de gaze pe care o agăţase la 
îndemână, pe maneta schimbătorului de viteze, şi se repezi 
în spatele camionului. Se poziţionă în faţa uşilor cu masca 
pe faţă, puşca cu repetiţie atârnată la şold de centura 
tactică improvizată şi barosul în mână. Cu o lovitură de 
picior deschise uşile şi aruncă puternic barosul fix în 
centrul parbrizului furgonului de valori. Sticla blindată nici 
nu se zgârie. Dolly ridică puşca la nivelul pieptului şi o 
îndreptă spre cei doi gardieni şocaţi. 

— NU MIŞCĂ NIMENI! strigă. Vocea i se auzea puternic 
distorsionată prin mască, capabilă să bage pe oricine în 
sperieţi. 

Paznicii ridicară mâinile deasupra capului. Unul din ei 
strigă la cel din spate: „Sunt înarmaţi!” 

Exact în acelaşi moment, Shirley deschise larg uşile 
microbuzului de urmărire şi aruncă două grenade 
fumigene în faţa maşinilor din spate. Fumul începu să 
şuiere şi să se răspândească instantaneu, blocând 
vizibilitatea. Apoi, tânăra se cocoţă pe capota autospecialei 
de securitate şi tăie antena radio cu cleştele pentru cabluri 
pe care-l avea pregătit în buzunarul salopetei. 

Linda apucă puşca cu ţeavă tăiată de sub scaunul din 
dreapta şi se poziţionă în spatele microbuzului. Un bărbat 

ieşi dintr-un Fiat, dar când îi făcu semn cu arma să 
dispară, se băgă imediat la loc şi încuie portierele chiar în 
clipa în care o altă maşină îl lovi puternic în spate. Cel de- 
al doilea şofer încercă să fugă dând în marşarier, dar 
rămase blocat. Cu gesturi precise, Linda se apropie şi-i 
sparse parbrizul cu patul armei. Femeia de la volan începu 
să urle îngrozită, dându-i astfel timp să bage mâna pe 
geamul spart, să-i scoată cheia din contact şi s-o arunce 
cât colo. Apoi, cu paşi măsuraţi, Linda reveni la postul ei 
de pază din spatele autospecialei şi se poziţionă cu 
picioarele uşor despărțite şi puşca ridicată ameninţător. 

Bella sări din microbuz în spatele lui Shirley, se plasă în 
spatele furgonului blindat şi porni motofierăstrăul. Drujba 
tăie în uşă ca în unt. Scântei roşii săreau în toate părţile la 
contactul metalului pe metal. În interiorul autospecialei, 
gardianul privea cu oroare cum lama îşi croia drum prin 
stratul gros de oţel, într-un zgomot asurzitor. Nu ştia cine 
şi cu ce intenţii se afla de cealaltă parte a peretelui de 
metal, nu ştia dacă va muri sau va trăi. 

În circa treizeci de secunde, Bella reuşise să facă o 
tăietură suficient de mare cât să poată trage marginile în 
exterior. Shirley îi dădu puşca ei, pe care o strecură prin 
deschizătură. li făcu semn paznicului cu ţeava armei să 
deschidă uşile, iar omul se execută fără crâcnire. Bella 
intră în vehicul, unde gardianul îngrozit îi deschise fişetul 
cu bani. li făcu semn să coboare pe carosabil, unde îl luă în 
primire Linda, care-i ordonă printr-un gest să se întindă la 
sol. Tremurând de spaimă, paznicul făcu exact ce i se 
cerea. 

Shirley se sui în spatele autospecialei şi începu să taie 
cu cleştele special barele subţiri ce formau cuşca 
interioară. Era partea cea mai lentă din tot planul, şi după 
câteva secunde Bella se plictisi. Porni din nou drujba şi, 
dintr-o singură mişcare de jos în sus, tăie suficient din 
gratiile subţiri ca să permită accesul la sacii cu bani. Fără 
să stea pe gânduri, Shirley începu să-i îndese în rucsacul 
Bellei, bătând-o de câteva ori pe umăr pentru a-i semnala 
că era plin. 

Sub ochii îngroziţi ai participanţilor la trafic, Bella o 
înlocui pe Linda în dispozitivul de pază. [inându-i la 
respect atât pe spectatori, cât şi pe paznici, Linda se 
poziţionă în maşina de valori şi-i făcu semn lui Shirley să-i 
umple şi ei rucsacul. Respira cu dificultate, iar cagula 
umedă care-i intra şi îi ieşea tot timpul din gură o enerva 
la fiecare inspiraţie. Simţi cum rucsacul câştiga tot mai 
mult în greutate. Când primi semnalul că era plin, îndesă 
restul de bani în rucsacul tinerei, apoi cele două dădură să 
sară din furgon. Linda ieşi fără nicio problemă şi o luă la 
goană spre ieşirea din pasaj, însă rucsacul lui Shirley se 
agăţă de uşă, iar fata rămase practic agăţată în aer. Bella 
îi sări repede în ajutor şi o dădu jos, apoi amândouă 
începură să fugă pe urmele Lindei pe cât de repede le 
permitea povara treimii de milion de lire pe care o căra 
fiecare în spinare. 

Dolly rămase pe poziţii în spatele camionului de rufe, cu 
inima bătând să-i spargă pieptul, când Linda şi Bella 
trecură în fugă pe lângă ea. Văzu că Shirley era urmărită 
de doi bărbaţi care se apropiau rapid. Unul dintre ei se 
aruncă într-un placaj de rugby, o apucă de glezne şi o 
trânti la pământ. Căptuşeala groasă de sub salopetă îi 
amortiză impactul cu solul, dar îşi luxă glezna. 

Cu o viteză fulgerătoare, Dolly sări din spatele 
camionului şi trase un foc de armă în aer. Cei doi eroi 
inconştienţi se întinseră instantaneu pe burtă, cu mâinile 
deasupra capetelor, ca să se apere de tencuiala ce cădea 
din tavanul pasajului. O aşchie i se înfipse unuia în ceafă, 
iar omul începu să urle ca din gură de şarpe că fusese 
împuşcat. 

Shirley se ridică şi începu să fugă şchiopătând spre 
ieşirea în pasaj. Nu reuşi să facă mai mult de câţiva paşi, 
deoarece durerea o obligă să se oprească. Glezna i se 
umfla văzând cu ochii, dar continuă să înainteze cu un 
stoicism admirabil, fără să se uite înapoi. 

Dolly măsură cu privirea dezastrul pe care-l lăsau în 
urma lor şi-i mulţumi în gând lui Dumnezeu că nu fuseseră 

obligate să rănească grav pe cineva. În viaţa ei nu fusese 
atât de speriată. O parte dintre ocupanţii maşinilor stăteau 
întinşi pe asfalt în faţa vehiculelor, ca şi gardianul din 
partea din spate a furgonului de valori şi cei doi eroi de 
operetă. Puterea pe care o exercita era îmbătătoare, dar 
trebuia să dispară cât mai repede de la locul faptei. 

Privi înspre ieşire ca să vadă pe unde ajunsese Shirley. 
Nu era prea departe, înainta greu cu piciorul betegit, pe 
când Linda şi Bella nu se mai vedeau. În spatele ei, cei doi 
angajaţi ai firmei de pază deschiseseră portierele ca să 
iasă din maşină. Dolly trase ultimul cartuş pe care-l mai 
avea pe ţeava dublă a puştii în tavanul de deasupra lor, iar 
cei doi o zbughiră spre interiorul pasajului, în direcţia de 
unde veniseră. 

Bella şi Linda reuşiseră să ajungă la parcarea unde le 
aştepta microbuzul de fugă, cu logo-urile false ale GLC 
lipite pe laterale. Îşi aruncară rucsacurile în spate, unde se 
urcă şi Bella, pe când Linda trecu la volan şi porni motorul. 
În primul moment, Bellei i se păru că prietena ei intenţiona 
să plece fără să le mai aştepte pe celelalte două, dar 
aceasta îi strigă să se ţină bine şi tăie perpendicular 
şoseaua, prin faţa maşinilor care se apropiau. Urmă un 
haos de claxoane, frâne bruşte şi tamponări, dar Linda 
reuşi să treacă pe sensul celălalt şi să se îndrepte înapoi 
către pasaj. Când o văzu pe Shirley apărând la lumină 
trase tare frâna de mână forțând maşina să se rotească pe 
loc la o sută optzeci de grade, astfel încât Bella putu să 
deschidă uşile din spate şi s-o tragă pe tânără înăuntrul 
microbuzului. 

La volanul camionului de la spălătorie, Dolly nu era 
departe de Shirley şi se pregătea să o culeagă în momentul 
în care o văzu trasă în maşina Lindei... scăpaseră! Călcă 
acceleraţia şi o luă pe urmele lor, virând brusc pentru a 
evita ambuteiajul lăsat în urmă de partenerele ei. 

Dolly auzi sirenele poliţiei tânguindu-se undeva la 
distanţă şi îşi dădu seama că riscau să aibă necazuri mari. 
Fuga le fusese întârziată de incidentul cu Shirley. Era 

acum sau niciodată. Încetini într-o alee laterală, îşi apucă 
poşeta, deschise uşa camionului şi sări, luând-o imediat la 
goană. Îşi scoase masca şi mănuşile pe care le aruncă într- 
un tomberon, în timp ce camionul se opri în vitrina unui 
magazin, făcându-le pe cele două vânzătoare să se repeadă 
afară îngrozite. Spre capătul aleii încetini progresiv, 
sperând să-şi recapete suflul înainte de a ieşi în strada 
principală ca să se amestece printre oamenii care se 
duceau la serviciu cu metroul. Îşi aranjă din nou cagula ca 
să semene cu o căciuliţă, cobori în staţie şi se îndreptă 
spre toaletele victoriene subterane de lângă Muzeul 
Transporturilor din Covent Garden. 

cnc ff L 

Linda conduse pe Kingsway, apoi făcu stânga pe 
străduțele din preajma Strandului, spre parcarea 
multietajată. Se opri pe Floral Street, lângă piața de la 
Covent Garden, unde era relativ linişte. Linda şi Shirley îi 
dădură cagulele lor Bellei, care le îndesă într-un sac de 
plastic negru, lângă a ei. Sări apoi din maşină, verifică să 
nu fie urmărită şi scoase inscripțiile magnetice GLC de pe 
maşină, rupându-le în două. În cele din urmă înlătură 
numerele false, scoţându-le la iveală pe cele autentice, 
aflate dedesubt. Puse totul în sacul negru pe care-l legă 
bine la gură şi-l aruncă în vârful unei grămezi de gunoi ce 
aştepta să fie ridicată. Nu erau prea mulţi oameni în 
preajmă şi, oricum, niciunul nu le acorda atenţie. „Slavă 
Domnului că sunteţi toţi atât de obsedaţi de propriile 
vieţi!” îşi spuse înainte de a sări lângă Linda, pe locul 
pasagerului. 

În spate, Shirley, tolănită pe rucsacurile cu bani, 
plângea cu suspine. Bella se întoarse spre ea, îi luă mâna 
şi i-o strânse tare. 

— Am reuşit, Shirley, am reuşit! 

cnc ff SES 

Când ajunse la toalete, Dolly de-abia mai respira. Se 
agăță de bara metalică a scărilor şi se repezi într-o cabină, 
aşezându-se direct pe vasul de toaletă. Transpira masiv şi 
se simţea parcă ar fi urmat să facă un atac de cord. 

Respirația începu să i se regleze, dar se simţea atât de 
ameţită, încât se sprijini cu mâinile de perete ca să nu 
leşine. Închise ochii şi îşi impuse să-şi revină, în timp ce 
mintea ei striga: „Am făcut-o! Dumnezeule, Harry, AM 
FĂCUT-O!” 

Trase adânc aer în piept, expirând încet; când pulsul îi 
încetinise suficient, se ridică în picioare şi-şi scoase 
cagula, salopeta şi espadrilele. Pe dedesubt purta o bluză 
şi pantaloni negri. Scoase din geantă nişte pantofi uşori, o 
jachetă subţire şi o eşarfă. Îşi verifică ceasul, sperând şi 
rugându-se că celelalte reuşiseră să ajungă la parcarea 
supraetajată. Cum se afla în apropiere, îi trecu prin cap să 
se ducă direct acolo, dar hotări să respecte cu stricteţe 
planul. 

Linda conduse microbuzul în parcare, întrebându-se 
dacă Dolly reuşise să scape. Bella îi citi îngrijorarea pe 
chip. 

— Nu-ţi face griji pentru Dolly. Este o femeie dată 
dracului, o să se descurce. 

Linda zâmbi. Uneori Bella nu doar că-ţi citea gândurile, 
dar ştia şi ce să-ţi spună ca să te calmeze. 

O lăsară pe Shirley lângă maşinuţa ei, la primul nivel, 
apoi parcară lângă Mercedesul lui Dolly la nivelul superior. 
Scoaseră  rucsacurile cu bani şi le transferară în 
portbagajul limuzinei înainte de a se îndrepta spre Fordul 
Capri al Lindei. Ambele femei aruncară o privire lungă 
spre banii lor, aşezaţi ordonat în portbagajul lui Dolly. 

— Ne-am purtat atât de urât cu ea, Bella, şi iată, am 
reuşit să punem mâna pe toţi banii. Am putea la fel de bine 
să-i punem în portbagajul meu, în loc de al ei. Nu s-a îndoit 
niciodată de noi şi simt că... 

— Ştie! îi răspunse prietena ei trântind haionul. 

Scoaseră câteva haine din Fordul Capri şi coborâră la 
primul nivel, unde se aflau toaletele, ca să se schimbe. Nu 
văzură nici urmă de Shirley, aşa că îşi închipuiră că-şi 
scosese salopeta greoaie şi plecase îmbrăcată în hainele pe 
care le purta pe dedesubt. 

cc. PPP 


Dolly ieşi de la toaletă într-o stare de spirit mult mai 
bună. Norocul făcu să-i iasă în cale un camion de gunoi 
blocat în trafic, care se ducea să descarce. Fără ezitare, se 
apropie nonşalant de el şi aruncă poşeta în benă. Traversă 
piaţa şi se îndreptă pe James Street către staţia de metrou 
Covent Garden, care acum era aglomerată de oameni care 
se duceau la lucru. Cumpără o cartelă de o zi şi o luă pe 
scara lungă ce conducea la peron. Putea deja auzi 
zgomotul trenurilor de dedesubt, îi făcea bine că, în sfârşit, 
nu mai era obligată să alerge. 

o Vai eaae 

Linda se schimbase şi era gata să plece, deşi mâna îi 
tremura atât de tare, încât trebuise să se rujeze de două 
ori ca să şteargă dungile pe care şi le trasase pe obraji. 
Cele două prietene se îmbrăţişară prelung înainte de a se 
despărţi. Bella, care purta acum un pardesiu elegant şi o 
pălărie şic asortată, ieşi din parcare cu valiza în mână şi 
făcu semn primului taxi întâlnit. 

— La aeroportul Luton, vă rog. 

— Cu cea mai mare plăcere, doamnă, abia aşteptam să 
ies din oraş, îi răspunse şoferul nevenindu-i să creadă ce 
noroc dăduse peste el. Am avut o dimineaţă de groază! 
Nici nu plecasem bine de acasă, când s-a blocat circulaţia 
în pasajul de sub Strand, nu ştiu ce naiba se întâmplase, 
dar tot traficul prin centru a fost dat peste cap... 


Dolly cobori după două staţii, la Piccadilly Circus, 
traversă peronul şi luă următorul metrou către Covent 
Garden. Ajunsă la capătul de jos al scării interminabile, 
decise că era de preferat să ia liftul: făcuse destul sport în 
ziua respectivă. leşi în stradă şi se îndreptă fără grabă 
spre parcarea etajată, oprindu-se din când în când să 
admire câteva vitrine. Maşini de poliţie patrulau încet în 
sus şi în jos pe L.ong Acre, dar peste tot în rest traficul era 
blocat temeinic. Nu-şi făcu griji; nu mai era o spărgătoare 
pusă pe fugă, ci o femeie oarecare ieşită la cumpărături. 

Linda tocmai ieşea din parcare când văzu maşina lui 

Shirley oprită. Cobori imediat să vadă ce se întâmplase. 
Tânăra se afla pe locul şoferului, tot în salopeta umflată, cu 
capul sprijinit de volan de durere. Nu era bine deloc, ar fi 
trebuit să fie de mult pe drum. Avionul nu stătea după ele. 

— Hai, fetiţo, ştiu că te doare, dar va trebui să suferi în 
tăcere deocamdată. Cel puţin scoate chestia asta de pe 
tine, la aeroport o să poţi să te schimbi cum trebuie. 

Shirley  şontăcăi afară din maşină, ţinându-se de 
marginea portierei, în timp ce Linda o ajută să-şi dea jos 
salopeta şi o puse într-o pungă. 

— Arunc eu astea. Tu încearcă să bagi viteză acum. 
Trebuie să respectăm planul. 

Tânăra se urcă din nou la volan, deschise torpedoul şi 
scoase o mică trusă de machiaj, adresându-i, printre 
lacrimi, un zâmbet şters Lindei. 

— Orice s-ar întâmpla, trebuie să arăţi bine, nu? spuse 
Linda, după care se întoarse râzând la Fordul ei şi demară. 

Când ajunse în parcare, Dolly o văzu ieşind. Uşurarea pe 
care o simţi fu atât de puternică, încât cu greu se putu 
abţine să n-o ia la fugă pe scări către Mercedes. Zâmbi 
mulţumită când deschise capota şi văzu rucsacurile cu 
bani aşezate frumos acolo. În maşină, deschise torpedoul, 
scoase o perucă şi o pereche de ochelari negri de soare şi 
se deghiză pentru a doua oară în aceeaşi zi. 

Pe drumul spre ieşire aproape că lovi maşina lui Shirley, 
care avansa în salturi, lovind zidul parcării. Dolly frână 
brusc, sări afară şi se repezi la ea. Înlăcrimată, tânăra 
cobori geamul. 

— Mă doare încheietura de mor. Nu pot ţine ambreiajul 
apăsat suficient. Nu ştiu ce să fac... 

Dolly n-o lăsă să termine de vorbit. Deschise uşa şi o 
ajută să iasă din maşină şi să ajungă la Mercedes. li 
deschise portiera, cobori spătarul scaunului din faţă şi o 
împinse pe bancheta din spate. 

— O să găseşti o pătură acolo. Acoperă-te bine cu ea, 
repede! Unde-ţi sunt biletele de avion? 

— În poşeta de sub scaunul şoferului... şi mi-am pierdut 
şi un pantof. 

Dolly se repezi la Mini, îi recuperă lucrurile şi i le aruncă 
pe banchetă. 

— Cheile, cheile de la maşină! Le-am uitat în contact. Şi 
valiza mea, unde mi-e valiza? 

— N-avem loc şi pentru valiză. Taci din gură şi stai 
ascunsă. 

Cu Shirley plângând pe tăcute în spate, Dolly demară 
spre Luton. Peste tot pe lângă Covent Garden se auzeau 
sirene de poliţie, iar traficul era îngheţat. Înţelese că nu 
mai puteau ajunge la aeroport; oricum, apariţia lor 
împreună într-o zonă atât de intens supravegheată ar fi 
fost o greşeală fatală, chiar dacă nu făcea decât s-o lase pe 
Shirley şi să plece. Trebuia să se întoarcă acasă la ea şi să 
lucreze la un nou plan de acolo. 

UV ai eano 

Dolly ajunse pe Totteridge Lane, care era aproape 
liberă, cu excepția câtorva maşini parcate, abia pe la ora 
9.45. Inima Îi tresări puternic când intră pe aleea ei. leşi 
din Mercedes ca să deschidă uşile garajului, nu înainte de 
a-i şopti lui Shirley să nu cumva să iasă ori să scoată vreun 
sunet. Biata fată, cu pătura în cap, nici nu ştia unde se 
află. 

Ajunsă în siguranţă, Dolly deschise portiera şi basculă 
spătarul. 

— Eşti în garajul casei mele, iubito. Poţi ieşi acum. 

Zgomotul tot mai puternic al sirenelor le făcu să 
înlemnească pe loc. 

— Ah, Dumnezeule, e poliţia, Dolly! Ne-au prins, Dolly... 
ce facem acum? 

Vocea fetei căpăta accente isterice. 

Lidera echipei, rezistând tentaţiei de a-i trage o palmă, îi 
acoperi gura cu mâna. Privi prin gemuleţul garajului şi 
văzu o maşină de poliţie parcând în faţa casei, cu girofarul 
aprins. Din maşină ieşiră doi poliţişti în uniformă şi doi în 
civil, dintre care îl recunoscu pe inspectorul Fuller. Reveni 
la Shirley şi o împinse înapoi pe locul din spate. 

— Ascunde-te la loc şi nu fă zgomot. 

Îşi scoase peruca şi ochelarii, pe care le aruncă lângă ea 

şi le acoperi cu pătura. Deschise uşa laterală a garajului şi 
pătrunse în bucătărie. Trebuia să gândească repede. Îşi 
scoase puloverul şi-l aruncă în coşul de haine murdare, de 
unde pescui un halat de casă pe care-l pusese acolo cu 
două zile înainte, în ideea să-l spele. Wolf sări fericit de la 
locul lui, lătrând, dând din coadă şi încurcându-i-se printre 
picioare. Dolly aprinse în trecere maşina de cafea. O 
folosise ultima dată la şase seara şi ştia că încă era pe trei 
sferturi plină. 

— Nu acum, dragule. Mămica are puţină treabă, zise ea 
încercând să-l calmeze. 

Deschise un dulap, scoase o cutie de cereale şi vărsă o 
porţie zdravănă într-un bol, apoi luă laptele din frigider şi-l 
vărsă peste cereale. Nu se mişcase niciodată în viaţa ei cu 
asemenea viteză şi precizie. 

Soneria începu să sune. Cineva se sprijinise cu degetul 
pe buton. Ar fi pariat pe orice că era puştanul acela 
arogant de Fuller. Wolf se repezi la uşă şi începu să latre 
furios la umbrele ce se zăreau prin sticla mată. Dolly 
scoase un pachet de biscuiţi Ryvita, inspiră adânc, expiră 
şi muşcă dintr-un biscuit. Soneria continua să sune 
obsedant. 

— Imediat, imediat! Vin acum! strigă, încercând să-şi 
controleze respiraţia. 

In holul de la intrare îl luă pe Wolf în braţe şi deschise 
uşa. Aşa cum se aştepta, era Fuller. Ceilalţi poliţişti 
stăteau în spatele lui, aşteptându-i instrucțiunile. 
Inspectorul intră în casă pe lângă ea, fără a se obosi să mai 
scoată legitimaţia. Aproape că o împinse pe Dolly în salon, 
în timp ce un coleg începu să urce scările la etaj, iar 
celălalt se apucă să scotocească prin camerele de la 
parter. 

— Imbrăcaţi-vă, doamnă Rawlins, mergem la secţie. 

— Nu ai niciun drept, absolut niciun drept să faci asta. 
Vreau să văd mandatul! strigă Dolly împungând aerul cu 
degetul în direcţia lui. 

— Vă convine ăsta? o întrebă cu un rânjet superior, 
arătându-i un mandat de percheziţie. 

Se îndreptă spre bucătăria văduvei, unde numai o uşă 
subţire îl despărţea de garaj. 

— Ce naiba mai căutaţi şi de data asta? se răsti ea 
oprindu-l pe hol. 

— O să vă explicăm la secţie, aşa că îmbrăcaţi-vă, dacă 
nu vreţi să mergeţi aşa. 

Inima îi bătea nebuneşte în timp ce urca scările spre 
dormitor. Nu ar fi putut explica în niciun fel de ce pe sub 
halat era complet îmbrăcată. Tot ce spera era că lui Fuller 
nu-i va da prin cap să verifice maşina. Nu numai că ar fi 
găsit-o pe Shirley pe locul din spate, dar ar fi găsit şi 
rucsacurile pline cu bani. Dacă protesta vehement avea o 
şansă să fie dusă la secţie mai repede, aşa că scăpă de 
halat, îşi aruncă pe umeri o haină oarecare şi cobori chiar 
la timp, prinzându-l pe Fuller cu mâna pe clanţa uşii de la 
garaj. 

— Ce naiba se petrece aici? O să ajungi la circulaţie 
pentru abuzurile pe care le faci! Nu mai scapi de data 
asta! Hai la secţie, dacă de-aia ai venit, să mergem odată! 

Fuller se prefăcu că n-o auzise şi deschise uşa garajului, 
începând să bâjbâie după întrerupătorul de lumină. 

— Gata, eu nu te mai aştept! strigă Dolly şi se îndreptă 
spre ieşire. 

— Stai! Unde credeţi că vă duceţi? 

— Să-mi plimb câinele, unde crezi? Dacă nu te mişti mai 
repede, eu am plecat. 

Inspectorul trânti uşa garajului şi o luă după ea. 

— Nu vă duceţi nicăieri, doamnă Rawlins, decât cu mine 
la poliţie! 

Inversară rolurile, detectivul fiind cel care o conducea 
acum către ieşire, în timp ce ea continua să-l hărţuiască. 

— M-am săturat de voi! Cu cât îmi puneţi mai repede 
întrebările voastre prosteşti, cu atât o să mă pot întoarce 
mai repede la treburile casnice. Aţi face bine să-mi puneţi 
şi o maşină la dispoziţie când terminati! 

— Lăsaţi cățelul jos, vă rog. Nu vine cu noi, îi spuse 
Fuller deschizând uşa casei. 

Shirley auzise vocea poliţistului când acesta deschisese 
uşa garajului şi, temându-se să scoată cel mai mic sunet, 
îşi înfipsese dinţii atât de adânc în antebraţ, încât aproape 
că-i dăduse sângele. Rămase acolo, ascultând scandalul 
care acum se mutase pe aleea de la intrare. 

— Dacă face pipi pe covor, îţi trimit chitanţa de la 
spălătorie! Şi la ce secţie aveţi de gând să mă târâţi de 
data asta? continuă Dolly să vocifereze. 

— La sediul central, la Scotland Yard. 

Shirley ieşi şchiopătând din maşină şi se uită pe 
gemuleţ, aşa cum făcuse stăpâna casei cu nici zece minute 
mai devreme. O văzu pe Dolly împinsă într-o maşină de 
poliţie care se îndepărtă apoi rapid. În tăcerea ce se lăsase 
brusc, se sprijini de portieră, respirând sacadat. Fusese cât 
pe-aci să fie prinse. Dacă polițistul ar fi atins doar capota 
încinsă a Mercedesului, şi-ar fi dat imediat seama că rulase 
recent. Mintea îi lucra febril, încercând să rememoreze 
ceea ce se petrecuse şi să vadă ce putea face în 
continuare. Dolly tocmai le salvase pieile sărind cu gura pe 
poliţist... de fapt, poate chiar se sacrificase pentru ea. Ce 
nu putea să înţeleagă era cum de ajunsese poliţia atât de 
repede. De ce? De ce o arestaseră pe Dolly? 

Eddie Rawlins aşteptă ca maşina de poliţie să se 
îndepărteze înainte să se ridice în scaun. Bill sunase mai 
devreme şi-i spusese să-şi care fundul la casa lui Dolly şi s- 
o aştepte să se întoarcă. Când Bill îi zisese că Dolly încerca 
să dea lovitura planificată de Harry, crezuse că va face pe 
el de râs: „Cum naiba poate o muiere să facă aşa o 
treabă?” Dar când Bill îi explicase că ea avea registrele 
soţului ei, de unde luase planul, Eddie înţelesese că 
trebuia să-l ia în serios. 

Când văzu maşina de poliţie dispărând după colţ, începu 
să se întrebe ce se petrecea. Cum şi de ce ajunseseră 
gaborii atât de repede la casa femeii? Ce mersese prost? 
Îşi scărpină gânditor bărbia. Era posibil ca cineva s-o fi 
turnat, dar poliţiştii plecaseră aproape imediat şi, cu 
certitudine, fără genţile pline cu bani. Oare nu le găsiseră? 

Erau încă în casă, sau le ascunsese în altă parte? Se gândi 
foarte serios la opţiunile pe care le avea, dar nu era genul 
lui să ia singur decizii importante. O idee ar fi fost să caute 
un telefon public şi să-l sune pe Bill. La fel de bine ar fi 
putut să intre în casa lui Dolly şi să caute milionul de lire 
sterline. Alese soluţia mai simplă. 

Shirley auzea cățelul urlând din bucătărie. Se strecură 
acolo ca să-l consoleze, însă o bolboroseală bizară îi făcu 
inima să-i sară din piept. Dumnezeule, ce tensionată era! 
Se aplecă să-l ridice pe Wolf, dar acesta îşi întoarse 
fulgerător capul spre uşa dintre bucătărie şi restul casei şi 
începu să latre furios. Shirley încercă să-l calmeze, fără 
niciun succes. 

Eddie îşi făcuse socoteala că ar putea împuşca doi iepuri 
dintr-un foc - putea să intre în casa femeii, să scotocească 
o vreme şi, indiferent dacă găsea ceva sau nu, să-l sune pe 
Bill de acolo. Nu mai era nevoie să caute un telefon public. 
Încet, încercând să nu facă zgomot, forţă cu un briceag uşa 
vitrată care dădea din salon în grădină şi se îndreptă 
imediat către bucătărie, ca să ajungă la garaj. Dacă Dolly 
venise direct acasă de la un jaf armat executat la prima 
oră, atunci banii fie erau în maşină, fie îi ascunsese undeva 
pe drum, nu exista altă variantă. 

Deschise încetişor uşa bucătăriei ca să se asigure că 
Wolf îl recunoscuse înainte de a intra. Ştia că până şi cel 
mai mic căţel se putea dovedi o pacoste dacă era speriat, 
dar nu era cazul. Liniştit, deschise complet uşa, însă 
rămase şocat când în faţa ochilor îi apăru o tânără 
creatură blondă, în picioare, lângă maşina de cafea. Ştiind 
că ar fi trebuit să dea explicaţii pentru prezenţa lui acolo, 
ridică mâinile şi se repezi către ea. li văzuse chipul şi nu-i 
plăcea asta. 

Shirley se simţi exact ca atunci când o atacase Tony 
Fisher. „Nu, de data asta n-o să pui mâna pe mine, 
nenorocitule!” îşi spuse, şi, urlând ca o amazoană, aruncă 
un pumn larg spre chipul intrusului. Eddie făcuse ceva box 
în tinereţe, cu Harry. Deflectă uşor cu stânga braţul fetei 
şi, concomitent, lansă un upercut care o atinse în bărbie. 


e 287 œ» 


Din fericire pentru ea, era atât de slăbită, iar glezna îi era 
atât de nesigură, încât se duse spre spate odată cu 
pumnul, care astfel pierdu mult din energia de impact. 
Intr-o secundă însă, Shirley revenise la atac, cu palmele şi 
cu unghiile, încercând să-i scoată ochii şi să-l lovească cu 
piciorul teafăr. Eddie o apucă de încheieturi şi-i îndepărtă 
mâinile. 

— Unde sunt banii, nenorocito? o întrebă, apoi, dându-i 
drumul la o mână, îi trase o palmă puternică. 

În primul moment, Wolf crezu că asista la un fel de joacă 
şi începu să sară pe lăbuţele din spate, lătrând şi dând 
fericit din coadă. Insă palma pe care o primise fata îi 
înlătură orice iluzie, aşa că se repezi să-şi înfigă zdravăn 
colții în glezna bărbatului. Muşcătura nu era adâncă, dar îl 
luă cu totul prin surprindere pe atacator; în acea fracțiune 
de secundă, auzind schelălăitul ascuţit al câinelui, Shirley 
se eliberă şi se întoarse. Luă aparatul de cafea, scoase 
capacul rezervorului şi-i aruncă apa în faţă, vizând ochii. 
Eddie urlă de durere când apa fierbinte îi opări ochii şi 
ceafa. Pe jumătate orbit, fugi din bucătărie în hol, lovindu- 
se de o măsuţă şi dărâmând o vază de flori. 

Shirley auzi vaza făcându-se zob, uşa de la intrare 
deschizându-se şi paşii grei ai lui Eddie care se îndepărta 
rapid pe cărarea acoperită cu pietriş. În tăcerea stranie ce 
urmă, se prăbuşi pe un scaun şi-şi luă capul în mâini. 
Maxilarul o durea, încheietura îi pulsa şi o cuprinsese 
ameţeala. Începu să plângă dintr-un amestec de teamă şi 
de uşurare. Nu avea idee cine era intrusul, dar era clar că 
venise după bani, ceea ce însemna că ştiuse de jaf. Ah, cât 
de mult şi-ar fi dorit ca Dolly să fie alături de ea acum! 

După ce se şterse la ochi se uită roată prin bucătărie. 
Peste tot erau pete mari de cafea, pe pereţi şi chiar pe uşă 
şi pe tavan, dar îşi spuse că Dolly nu se va supăra prea 
tare. Dintr-odată, tăcerea i se păru suspectă. 

— Wolf? Wolfie? 

Se ridică în picioare, gândindu-se că animalul ieşise 
afară, pe stradă. Ochii îi alunecară spre colţul încăperii şi 
înţelese că lucrurile erau cu mult mai grave. 

— Ah, nu, nu, nu... Dumnezeule, nu! 

Wolf zăcea nemişcat pe podea. Se aşeză în genunchi 
lângă el, rugându-se în tăcere. „Dă, Doamne, să fie bine.” 
Atinse micul trup, dar nu obţinu nicio reacţie. Din bot îi 
curgea un firicel de sânge. Lăsându-se pe jos lângă cel mai 
bun prieten al lui Dolly, începu să plângă amarnic. Li 
mângâie blana albă şi moale, înțelegând dintr-odată câtă 
linişte trebuie să-i fi adus cățelul ori de câte ori îl ridica în 
braţe. Cum avea să treacă peste o asemenea dramă? Nu-i 
mai rămăsese niciun suflet apropiat acum. 

31 


Arnie Fisher îşi turnă o doză de Bisodol în capacul de 
plastic ce venea cu sticluţa, o dădu pe gât şi râgâi 
zgomotos. Moartea lui Carlos îl zguduise puternic. Nu că i- 
ar fi păsat cu adevărat de el, dar începuseră să circule 
diverse zvonuri, inclusiv despre agresiunea lui Shirley 
Miller de către Tony. Arnie încercase să-şi controleze 
fratele, însă acum se simţea depăşit de situaţie. 

Începu să transpire intens. Ceea ce-l îngrozea cu 
adevărat era faptul că Boxer Davis ar fi putut spune 
adevărul despre Harry Rawlins. Dacă aşa era şi Harry 
trăia, trebuia să se aştepte la repercusiuni serioase. Arnie 
traficase bunuri furate pentru el ani de zile şi se implicase 
în multe alte fraude şi tâlhării. Trebuia să-şi pună la punct 
fratele incontrolabil. 

Exact în acel moment al reflecţiei, Tony se hotărî să 
deschidă brusc uşa biroului. 

— Ia uite! exclamă el întinzându-i ediţia de dimineaţă a 
ziarului Evening Standard. Prima pagină: „Jaf armat 
îndrăzneţ contra unui furgon de bani”. Patru bărbaţi 
mascaţi au fugit cu sute şi sute de mii de lire. Iţi place sau 
nu, nevasta blestematului de Harry trebuie să fie băgată în 
chestia asta. O să mă duc acolo şi-o să-i iau gâtul 
vrăjitoarei... 

Arnie se ridică şi azvârli un enorm prespapier spre capul 
fratelui său, însă rată ţinta. Se apropie de el şi-l apucă de 
gulerele cămăşii, simțind cum transpira tot mai rău. 

— Ascultă-mă bine! Trebuie s-o lăsăm mai moale şi să ne 
facem discreţi. Ai speriat-o deja, şi n-am niciun chef ca 
ticălosul acela de Harry Rawlins să-mi ia mie gâtul. 

Îl împinse deoparte şi reveni la biroul lui, de unde 
scoase un teanc gros de bancnote. 

— Ia banii ăştia şi urcă în primul avion spre Spania. Stai 
acolo până te chem eu înapoi. De data asta, Tony, mă 
asculţi, sau îţi jur pe ce-am mai scump că te aşteaptă 
soarta lui Boxer Davis. 

— Tu eşti şeful, rânji fratele lui băgând banii în 
buzunarul de la piept. 

— Nu e cazul să fii ironic când eu încerc să te protejez. 
Nu-ţi arăta mutra pe aici până nu-ți dau eu semnalul. O să 
le transmit prietenilor noştri din Spania să aibă grijă de 
tine. 

În alte condiţii, Tony s-ar fi certat cu mare plăcere cu 
fratele lui, dar niciodată nu-l mai văzuse atât de 
încrâncenat. Aproape că-i putea mirosi frica. 

— Plec în noaptea asta. 

— Aşa să faci. 

Arnie îl urmări părăsind încăperea cu o privire 
înduioşată. Spera din tot sufletul că-l va asculta, nu de 
alta, dar avea de gând să i se alăture în Spania după ce 
rezolva câteva probleme. Ridică ziarul şi începu să 
citească. Moartea lui Harry Rawlins şi dispariția 
blestematelor lui de registre îi redaseră libertatea. Dacă 
însă trăia, ei bine, Arnie risca închisoarea pe viaţă. 

Dolly îl aştepta pe Fuller în camera de interogatoriu de 
la Scotland Yard. Îi fusese prezentată deja grămada de 
portrete de pe masă, în ideea că ar putea recunoaşte vreun 
fost asociat de-al soţului ei. Nu era cazul, şi oricum nu le- 
ar fi spus nimic. Poate că ar fi ajutat-o să iasă din ghearele 
poliţiei, dar nu voia să se audă prin oraş că era o 
turnătoare. Se uită la ceas. Era unsprezece şi treizeci de 
minute. Bătu de câteva ori din picior, sperând să-l 
enerveze pe omul legii care păzea uşa. Ura chipurile fără 
expresie şi ochii adumbriţi de cozoroc. 

— Aş putea primi o ceaşcă de cafea, vă rog? 

Niciun răspuns. Poliţista îşi sugea măselele. 

— Ascultă, Uri Geller, dacă te mai încrunţi aşa o să ţi se 
îndoaie cătuşele, îi aruncă Dolly sarcastic, însă femeia în 
uniformă nici nu clipi. 

Văduva îşi mai aprinse o ţigară şi-şi consultă ceasul. 

— E vorba de câinele meu, înţelegi? Cred că a înnebunit 
deja, şi nu ştiu cât se mai poate ţine. Nici eu nu ştiu cât 
mai pot, dacă tot e pe-acolo. Hei, cu tine vorbesc! Cât mai 

vor să mă ţină aici şefii tăi? Şi ce naiba vor de la mine? Ţi- 
am spus că nu cunosc pe nimeni din gaşca asta, zise ea 
scuturând neatent scrumul pe fotografiile de pe masă. 
Chiar aşa, ce-a făcut tipul ăsta de culoare pe care-l 
căutaţi? 

Cum nu primi niciun răspuns, începu să fredoneze 
melodia din Dixon on Dock Green. 

Inspectorul Fuller intră şi se aşeză în faţa ei. Jurnaliştii 
îşi ieşiseră din minţi. Voiau să ştie ce făcea poliţia ca să 
rezolve cazul jafului, dacă avea deja o listă de suspecti, 
dacă exista o legătură cu lovitura ratată în care muriseră 
trei oameni. Fuller nu reuşise să obţină nicio ghidare din 
partea comisarului-şef Saunders, aşa că era ca un iepure 
orbit de faruri. Haosul şi isteria domneau în toată secţia. 

— Cât o să mă mai ţii aici? îl întrebă trăgând din ţigară. 

— Cât va fi nevoie. 

Uşa se deschise şi comisarul-şef Saunders intră ca să-l 
cheme pe Fuller pe hol. Lui Dolly i se păru că şuşoteau 
despre interogarea gardienilor care păziseră transportul, 
în cazul în care fusese o treabă din interior, dar nu putea fi 
sigură. 

— Mă iertaţi, i se adresă lui Saunders cu politeţe 
exagerată. Mă văd obligată să vă întrerup conversaţia, dar 
m-am uitat atent la fotografiile prezentate şi n-am 
recunoscut pe nimeni, aşa că, dacă nu aveţi nimic 
împotrivă, eu aş pleca. Ştiţi, am un câine acasă şi trebuie 
să mă ocup de el. 

— Soţul dumneavoastră avea vreun asociat de culoare 
printre prieteni sau pe statele lui de plată? o întrebă 
Saunders apropiindu-se de ea. 

Dolly păstră tăcerea un minut, ca şi cum s-ar fi 
concentrat intens. 

— Nu, nu am cunoştinţă de aşa ceva. 

— Vă mulţumim, doamnă Rawlins, sunteţi liberă să 
plecaţi, spuse comisarul-şef spre uşurarea ei şi furia lui 
Fuller. Conduceţi-o afară pe doamna Rawlins, îi ordonă 
poliţistei de pază. 

În timp ce se îndreptau spre ieşire, fu adus şoferul 

furgonului de valori. Omul avea o mică tăietură pe un 
obraz. Trecu la numai câţiva centimetri de Dolly, care 
trebui să se tragă în lateral ca să-i facă loc. Odată intrat în 
birou, Fuller îi prezentă acelaşi set de portrete, 
întrebându-l dacă recunoştea pe cineva care să fi fost 
implicat în raidul ce avusese loc de dimineaţă. Încă sub 
şoc, paznicul tremura ca varga. Nu putu spune decât că, 
probabil, unul dintre atacatori era de culoare, după ochii 
ce i se ghiceau de sub cagulă. Fuller oftă din rărunchi şi o 
luă de la capăt cu derularea atacului, conştient că era o 
pierdere de vreme. Paznicul era încă prea zguduit de cele 
prin care trecuse şi, oricum, atacatorii purtaseră măşti. 
cc... PP PPP 


Dolly reveni acasă cu un taxi şi se abţinu cu greu să nu 
execute un mic dans al victoriei pe alee. Se simţea atât de 
bine, atât de extraordinar de bine. Deschise uşa din faţă, 
intră în hol şi o strigă nerăbdătoare pe Shirley. 

— Sunt în salon. 

Se repezi într-acolo, ciripind pe nerăsuflate despre cele 
petrecute la secţie, despre întrebările pe care i le puseseră 
şi faptul că poliţiştii, făcând legătura cu atacul eşuat, îi 
căutau pe făptaşi printre foştii parteneri ai lui Harry. 

— La un moment dat a intrat unul dintre paznici, Shirl, 
adică a trecut chiar pe lângă mine. Nici măcar n-a clipit. 
Îşi cercetă coafura pleoştită în oglinda bogat ornamentată 
de deasupra şemineului. Ah, arăt ca naiba! Suspectează că 
unul dintre atacatori ar fi fost de culoare... mi-e teamă că 
toţi spărgătorii negri din Londra vor petrece o noapte 
animată. 

— E bine, îi răspunse tânăra pe o voce moale. 

Stătea cu capul plecat, ascunzându-şi de ea ochiul vânăt 
şi obrazul. Ştia că va trebui să-i spună despre Wolf, dar nu 
găsea curajul să înceapă. 

Dolly îşi turnă o porţie generoasă de brandy. 

— Vrei? 

— Nu, mulţumesc. Trebuie să-ţi spun ceva... 

— Dă-i drumul, fetiţo. Ce s-a întâmplat? Chiar atunci se 
auzi telefonul. Stai puţin, Shirl... 

Ridică mâna pentru a-i face semn să tacă. O secundă 
mai târziu, telefonul sună din nou, şi se simţi obligată să 
răspundă. Păstră tăcerea o perioadă mai lungă, ascultând 
cu atenţie, şi într-un final începu să vorbească: 

— Zborul lui Shirley a fost anulat, aşa că va ajunge la voi 
mai târziu decât plănuisem. Nu aveţi de ce să vă faceţi 
griji. Vacanţă plăcută, draga mea... da, da, totul este în 
regulă aici. Dolly închise. Era Linda. A trecut de controlul 
de paşapoarte şi în câteva minute decolează. Totul va fi... 

Se întoarse spre Shirley şi văzu tăietura pe care inelul 
lui Eddie o lăsase în pielea ei superbă, în centrul vânătăii 
ce începuse deja să se întindă. 

— Dumnezeule, ce-ai păţit? o întrebă trântindu-şi 
paharul pe măsuţa telefonului. Se aşeză lângă ea şi o luă 
de mână. 

— Cineva a intrat... Shirley se opri străbătută de un fior 
de groază. Căuta banii... 

— L-ai văzut faţa? 

Tânăra confirmă dând din cap. 

— Îl cunoşti? Te-a rănit rău, draga mea? 

— Nu, nu prea tare. 

— Banii, a luat banii? 

— Nu. Sunt la locul lor în maşina ta. 

Atitudinea lui Dolly se schimbă instantaneu. Redeveni ea 
însăşi, dură şi raţională. 

— Cum naiba a intrat? Tu i-ai dat drumul? 

— Nu! A intrat prin uşa vitrată din spate. 

Telefonul sună de trei ori, apoi încetă. Peste două 
secunde sună din nou, iar Dolly răspunse. De două ori 
pentru Linda, de trei ori pentru Bella. Era la ghişeul de 
îmbarcare şi voia să verifice dacă totul era în regulă cu 
Dolly. 

— Shirley a pierdut zborul din cauza gleznei scrântite. E 
cu mine, vom pleca şi noi în câteva zile. Relaxaţi-vă acolo. 
Închise înainte ca Bella să-i mai poată pune întrebări şi-şi 
turnă încă un brandy. 

— Îţi jur că nu l-am văzut în viaţa mea! M-a atacat şi 
apoi a lovit cu piciorul... 

Shirley tot nu reuşea să-i spună. Îşi acoperi faţa cu 
mâinile şi începu să plângă din nou. 

Dolly îi dădu paharul cu băutură şi o forţă să soarbă din 
el. 

— Gata, revino-ţi. Trebuie să-l scot pe Wolf înainte să 
ude plantele în locul meu. 

Shirley o opri înainte să iasă. 

— Îmi pare rău, îmi pare atât de rău... Wolf m-a apărat 
de nemernicul acela. L-a muşcat şi... nu ştiu exact ce s-a 
întâmplat, dar a ajuns chiar în mijlocul încăierării, muşca 
şi lătra, apoi... 

Fata izbucni iarăşi în hohote de plâns. 

— Te rog, spune-mi că e bine. Unde este? 

— L-am pus în coşuleţul lui, murmură ea. 

Reacţia femeii mai în vârstă o luă cu totul prin 
surprindere: apucă strâns un capăt de aţă care atârna 
dintr-o cusătură a pantalonilor şi începu să tragă de el 
obsesiv. Părea un copil pierdut şi speriat. O urmă în 
bucătărie, unde Dolly se aşeză pe vine lângă micul trup 
neînsufleţit. Îl luă în braţe şi începu să-l aline, 
scărpinându-i ceafa, aşa cum îi plăcea. Încă era cald. 

— Ah, puiul meu iubit, biet căţel fără vină! 

Îşi luă rămas bun de la ultimul ei prieten minute în şir. 
Când consideră că venise momentul, păru să se încordeze 
dintr-odată, cu buzele strânse într-o linie subţire. Se ridică, 
deschise un sertar şi scoase o faţă de masă din dantelă pe 
care o întinse fără grabă pe jos, apoi înfăşură bine trupul 
neînsufleţit al micului animal, ca pe un copilaş la botez, îl 
luă în braţe şi se întoarse spre prietena ei. 

— Îngroapă-l în grădină, în coşuleţul lui, cu bolurile de 
mâncare şi de apă alături. Pune şi jucăriile şi tot ce mai 
găseşti de-al lui. 

Îl sărută o ultimă dată pe cap, i-l înmână ceremonios şi 
luă cheile maşinii. 

— Unde te duci, Dolly? Te rog, nu mă lăsa singură. 

— Am câteva lucruri de rezolvat, n-o să dureze mult. 
Plecăm din ţară într-o zi sau două. N-am niciun motiv să 
mai rămân, acum când copilul meu s-a dus. Închide garajul 

după mine. 

Înainte ca Shirley să poată deschide gura, ieşise prin uşa 
ce ducea la maşină. Tânăra şontâcăi până la coşuleţ, puse 
trupul căţelului înăuntru, adăugă bolurile şi se duse în 
grădină. 

În garaj, lângă Mercedes, Dolly simţi că nu se mai putea 
abţine. Durerea din piept era mult prea puternică, ca 
atunci, la spital, când aflase că bebeluşul ei se născuse 
mort. Harry nu se aflase lângă ea nici atunci - plecat cu 
„afaceri”. O luaseră cu o ambulanţă, căci acuza dureri 
înfiorătoare. Era cu mult înainte de termen. Dolly încă mai 
avea în faţa ochilor chipul blând al moaşei care-i pusese în 
braţe trupul cald încă al micuţului. Era superb. Avea o 
piele atât de palidă, atât de fină! li prinsese mânuţa cu 
degetul mic al mâinii drepte şi începuse să plângă în 
neştire. Era mândră de copilaşul ei, care încercase din 
răsputeri să trăiască. li mulţumise pentru timpul pe care-l 
petrecuseră împreună. Îi spusese că semăna mult cu tatăl 
lui şi că era cumplit de tristă să nu-l aibă alături. Obligată 
să stea într-un salon plin cu mame care-şi hrăneau şi 
alintau nou-născuţii, durerea pierderii fusese cu atât mai 
copleşitoare. 

La momentul respectiv nici nu se gândise cum îi va 
spune lui Harry, când acesta o vizitase pe neanunţate la 
spital. Fusese atât de fericit când rămăsese gravidă! Se 
purtase foarte frumos cu ea, promiţându-i că va avea 
întotdeauna grijă de ei. Se mândrea că va fi tată, mai ales 
că urma să aibă un băiat, aşa că acum Dolly era chiar mai 
mâhnită pentru el decât pentru ea. Voia din tot sufletul să-i 
ofere lui Harry tot ceea ce-şi dorea, căci îl iubea nespus de 
mult. Simţise momentul când soţul ei intrase în spital; 
chiar înainte ca el să treacă pragul secţiei de neonatologie, 
ştiuse că era acolo. 

Văzuse din privirea lui întunecată că doctorii îi dăduseră 
deja sinistra veste. Harry nu fusese niciodată genul care 
să-şi arate uşor emoţiile, dar în acea zi plânseseră 
împreună. Încă mai simţea strânsoarea braţelor lui de fier 
peste umeri. Îşi aminti ca şi cum ar fi fost ieri de vorbele 

pe care i le şoptise atunci: „Nu vom mai încerca niciodată, 
Dolly. N-aş suporta să-l pierd din nou.” În acel moment, 
toate speranţele ei că va avea o familie se spulberaseră. 

După ce se întorseseră acasă, rămăsese alături de ea 
săptămâni în şir, ignorându-şi munca, ocupându-se 
exclusiv s-o întremeze, aducându-i mâncarea şi băutura la 
pat şi uneori făcând chiar treburi casnice - atât cât se 
pricepea. Dolly îşi sprijini fruntea de metalul rece al 
maşinii, amintindu-şi cum încercase s-o împace la ceva 
timp după tragica pierdere: îi pusese în braţe un ghemotoc 
de blăniţă albă. 

— Cred că ar trebui să-l numim Wolf, îi spusese cu un 
zâmbet iubitor. Dar, în subtext, mesajul pe care-l 
transmitea era cu totul altul. Ochii lui ordonau: „Gata, 
acesta va fi copilul tău de-acum încolo. Subiectul e închis.” 
Nu era lipsit de suflet, ci pragmatic. Vieţile lor trebuiau să 
continue, iar asta era peste putinţă într-o atmosferă de 
tristeţe neostoită şi doliu permanent. Cum se spune, viaţa 
nu stă pe loc, viaţa merge mai departe. 

Îşi aminti cum ţinuse căţeluşul în braţe şi-l legănase ca 
pe un prunc. Adormise aproape instantaneu. Fusese atât 
de mulţumit, iar ea la fel. Acum, însă... acum simţea 
durerea pierderii sfâşiindu-i din nou trupul. Un sunet, nu 
un strigăt, ci un sunet gutural de furie şi de disperare îi 
părăsi pieptul. Se întoarse spre zidul garajului şi-l izbi 
puternic cu pumnul, apoi încă o dată şi încă o dată. Se opri 
abia când văzu petele roşii pe care le lăsau încheieturile 
degetelor pe vopseaua lavabilă. Durerea ce-i sfâşia pieptul 
fu înlocuită treptat de cea de la mână, şi asta o făcu să 
rămână în picioare, în loc să cedeze dorinţei de a se 
încovriga pe cimentul pătat de ulei şi motorină şi a se lăsa 
să moară. 

32 


Resnick şterse resturile de gălbenuş cu o felie de pâine 
şi le linse pofticios înainte de a vâri îmbucătura în gură şi a 
aşeza cuminte furculiţa şi cuțitul de-a curmezişul pe 
farfurie. Sorbi din ceai şi aruncă o privire prin bucătăria 
curată şi ordonată. Tigaia lui murdară şi farfuria erau 
singurele lucruri care tulburau armonia. De sus, îl putea 
auzi pe DJ-ul irlandez Terry Wogan bolborosind din radioul 
soţiei sale, Kathleen. Oftă. „Pe toţi dracii, sper că mai sunt 
bun la golf.” 

Nu mai jucase de multă vreme, aşa că se apucă să caute 
crosele prin debaraua de sub scară. Trebui să dea la o 
parte o pereche de cizme de cauciuc, un trepied pentru 
armă şi o vechitură de aspirator înalt Hoover ca să ajungă 
la ele. Unele crose erau puţin ruginite, iar pantofii de golf 
aveau pete de mucegai, însă nu era ceva grav. Dacă-i 
punea pe un ziar pe masa din bucătărie, cu soluţia de 
curăţat şi o perie alături, Kathleen s-ar fi ocupat de ei. De 
obicei, aşa rezolva corvoada făcutului pantofilor. 

Scoase din geanta de golf patru mingi şi un mic suport, 
apoi, golindu-şi cana de ceai, o aşeză culcată pe podeaua 
holului şi începu să exerseze, încercând să introducă 
mingea în ea. Era un dezastru, dar, aplecat şi încordat 
asupra crosei, se simţi oarecum mulţumit că-şi găsise o 
distracţie care să-i ţină mintea ocupată, permițându-i să nu 
se mai gândească la muncă. 

La etaj, Kathleen auzi mingile de golf lovind plintele şi 
strânse din buze nemulțumită. 

— George, George, ce naiba faci acolo? 

Resnick lovi următoarea minge cu putere, trimiţând-o 
direct în cană, care se sparse. 

— Da! strigă el cât îl ţineau bojocii. 

— George! 

Partea superioară a cânii pe care tocmai o distrusese 
purta inscripţia „Cel mai bun şef”. li fusese oferită în 
secret de Alice cu prilejul Crăciunului, cu şapte ani înainte. 

Ştiuse că era de la ea când fata i-o umpluse cu ciocolata lui 
favorită şi îi adusese un sfert de sticlă cu whisky-ul lui 
preferat. Ce bună era la chestia asta: îi era de ajuns să 
menţioneze ceva în trecere, ca de exemplu, marca lui 
favorită de alcool, şi Alice ţinea minte. Rămase cu ochii la 
cană câteva clipe, apoi îi îndreptă spre plinta ce completa 
parchetul, urcând şapte centimetri pe perete, şi în cele din 
urmă cuprinse cu privirea restul holului. Dumnezeule, ce 
trist putea fi! Pe ici, pe colo se mai zărea influenţa unei 
mâini de femeie, dar vopseaua şi decorul general lăsau 
impresia de banal, de dezinteres. Resnick îşi adună crosa 
şi suportul şi urcă la etaj. Kathleen era încă în pat, cu 
ziarele de dimineaţă şi tava de ceai lângă ea. 

— O să mă apuc de văruit holul de la intrare, o informă 
plasând mingea pe covor şi pregătindu-se pentru prima 
lovitură. 

Kathleen nici măcar nu ridică ochii, mulţumindu-se să 
dea pagina ziarului şi să-l ironizeze: 

— Mai întâi poate te îmbraci, dragule. 

— Nu chiar acum, vreau să zic. O să dureze ceva, e 
nevoie de o planificare minuțioasă. 

— Şi asta faci acum, planifici? 

— Mă reapuc de golf! îi declară el mândru. 

— 'Ţi-ar face bine să iei nişte aer proaspăt. Ca să nu mai 
spun că aş scăpa de tine din casă, adăugă ea coborând 
vocea. 

Resnick lovi puternic mingea de golf care se izbi de 
plintă, zbură în cealaltă parte a camerei, lovi şifonierul şi 
comoda, pentru a se ascunde finalmente într-unul dintre 
papucii soţiei sale. 

— Din prima! exclamă ridicând victorios pumnul în aer. 

Kathleen îl ignoră. Nu făcea decât să o provoace. Era de 
groază când se plictisea. 

— Ce culoare? În ce culoare ai de gând să zugrăveşti 
holul? 

— Alb? se aventură Resnick, aşteptând ca jumătatea lui 
să ia decizia finală. 

— Culoarea piersicii ar fi mai drăguţ. S-ar potrivi cu 

abajurul pe care l-am cumpărat. Pe deasupra, dacă ai 
continua treaba şi în salon, ar scoate perfect în evidenţă 
perdelele. 

— Atunci, culoarea piersicii să fie, îi răspunse, fără să 
aibă nici cea mai mică idee despre cum urma să arate 
holul. 

Îşi recuperă mingea de golf şi o puse la loc pe covor. Era 
pe punctul să lovească din nou, când o văzu că-l privea pe 
deasupra ochelarilor. Sprijinindu-se în crosă ca într-un 
baston, o întrebă care erau planurile ei pentru ziua 
respectivă. 

Faptul că soţia lui lăsă ziarul deoparte şi-i zâmbi îl 
înduioşă, căci nu i se întâmpla prea des. 

— Mă gândesc să aduc debaraua de sub scară într-o 
stare cât de cât suportabilă, apoi să-ţi spăl tigaia, farfuria 
şi tacâmurile. Nu mă îndoiesc că vei dori să-ţi curăţ 
pantofii de golf, după care dacă tu te apuci de zugrăvit, o 
să fiu la Marjorie pentru tot restul zilei. 

Kathleen îşi puse la loc ochelarii şi reveni la lectura 
ziarului. 

Resnick îşi privi soţia tolănită în pat. Ţinea mai mult şi 
mai onest la Alice decât la ea. Alice era bună cu el, îi tolera 
cu mult mai multă generozitate proastele obiceiuri şi era 
drăguță. Resnick nu-şi amintea momentul din care 
Kathleen încetase să mai fie drăguță. Se întrebă dacă 
femeia gândea acelaşi lucru despre el şi, pentru o clipă, îl 
cuprinse ruşinea că nici măcar nu observase când căsnicia 
lor se dusese naibii. Sentimentul nu dură prea mult. 
Adevărata tragedie era că nici măcar nu-i păsa. Brusc, se 
repezi la aparatul de radio de lângă pat şi îl dădu la 
maximum. 

„Cercetările în cazul jafului armat al unui transport de 
valori, petrecut în această dimineaţă în pasajul de sub 
Strand, nu par să avanseze. Poliţia a admis că patru 
bărbaţi mascaţi au fugit cu peste un milion de lire sterline. 
Momentan, se caută un camion alb Leyland, folosit în atac, 
şi un microbuz alb GLC, folosit de suspecți pentru a se face 
nevăzuţi...” 

Resnick îşi smulse bluza de pijama şi începu să se 
îmbrace în grabă. 

Harry Rawlins asculta acelaşi post la un aparat de 
buzunar. Ştia că redactorilor le plăcea să exagereze puţin 
pentru a impresiona publicul şi se îndoia că fusese furat 
peste un milion de lire sterline - mai curând, între şase şi 
şapte sute de mii, în estimarea lui. Oricare ar fi fost suma, 
îl enerva la culme că nu ştia unde sunt banii. Într-un acces 
de furie, trase o palmă aparatului de radio, care zbură de 
pe masă şi se izbi de un perete. 

Trudie, care îi curăța faţa lui Eddie cu tampoane de vată 
şi dezinfectant la masa din bucătărie, sări în sus speriată. 
Arsurile de la cafea se transformaseră în băşici dureroase, 
iar zgârieturile de pe urechi şi de pe pleoape, lăsate de 
manichiura perfectă a lui Shirley, prinseseră o culoare de 
un roşu intens. Eddie se strâmba de durere sub mâna 
blândă a femeii, însă nu-l pierdea nicio clipă din ochi pe 
Harry. _ 

Acesta din urmă era într-o dispoziţie schimbătoare. Îşi 
aprinse o ţigară, trase un fum lung şi-i dădu drumul încet 
pe nas în timp ce-şi privea vărul. 

— A sărit pe mine ca o pisică sălbatică. N-am văzut în 
viaţa mea aşa ceva, îţi jur pe ce-am mai sfânt! Nici nu ştiu 
cine naiba era. 

Din descrierea pe care i-o făcuse, Harry ştia exact cine 
era fata, dar nu simţi nevoia să-l informeze. Aruncă o 
privire la ceasul ieftin pe care-l purta la mână, apoi îl 
scrută pe Eddie. 

— Mutra ta arată groaznic, probabil că te doare ca 
naiba. 

— Doare, aşa este, dar îţi promit c-o să-i fac felul 
curvuliţei ăleia dacă pun laba pe ea. 

Trudie se uită spre Harry. Discuţiile despre violenţă o 
deranjau, mai ales când era vorba de pedepsirea unor 
femei. Exact în acel moment se auzi plânsetul copilului din 
dormitor. Pe punctul să-şi iasă din fire, Harry îi făcu semn 
din cap să se ducă să vadă de plod, dar tânăra femeie 


e 301 - 


continuă să se ocupe de faţa lui Eddie. Fu nevoit să se 
ridice, să dea cu şutul unui scaun şi să se îndrepte 
ameninţător spre ea ca s-o facă să plece. Trudie se 
strecură în dormitor şi închise uşa fără niciun cuvânt. 

— Eşti sigură că lepădătura nu ştia unde-s banii? 

— Sunt aproape sigur, Harry, răspunse Eddie înghițind 
cu greutate. Abia ajunseseră când a venit patrula şi a 
săltat-o pe Dolly. Ţipa la ei, şi niciunul nu căra ceva care să 
semene a saci de bani. Dacă-mi amintesc bine, nimeni nu 
căra nimic. 

Harry se îndreptă către fereastră, prinse ţigara între 
degetul mare şi arătător şi cu un bobârnac o trimise către 
chiuvetă, dar rată şi chiştocul ateriză pe podea. Îşi sprijini 
capul de geamul rece, cu pumnii strânşi. Simţea o 
frustrare teribilă. Era învăţat să fie stăpân pe situaţie, să 
exercite un control deplin. Jaful armat era o afacere pentru 
bărbaţi, iar faptul că, după toate aparențele, Dolly reuşise 
să ducă operaţiunea la capăt îl scotea din sărite. Tot ce 
voia era să pună mâna pe bani şi să dispară. Nu erau banii 
ei, ci ai lui. Planurile lui, registrele lui, mintea lui... iar ea îi 
luase totul. Un rânjet i se lăţi pe chip. Nu se putea abţine 
să nu-i admire curajul. Ştia că acum femeia rula pe 
adrenalină pură şi spera, în sinea lui, că va fi capabilă să 
se controleze. Cu capul încă lipit de geam, dădu drumul 
unui hohot de râs. „Amărâta de Shirley Miller”, îşi spuse. 
Era logic, aşadar, ca şi Linda Pirelli să fie implicată. De 
necrezut. 

— Femei... ce poţi să faci? Nu-i aşa, Eddie? 

Interpelatul habar nu avea la ce se referea şeful lui, aşa 
că, prudent, alese să râdă pe înfundate. 

Harry se întoarse către el şi se aşeză pe pervazul 
ferestrei. 

— Gaborii percheziţionaseră deja casa, probabil. Dacă 
tipa la ei, înseamnă că nu găsiseră caşcavalul, că reuşise 
să-l ascundă pe undeva. Chiar dacă n-a reuşit, a aflat între 
timp de la blonda care te-a opărit că cineva umblă după 
bani... chiar ai dat-o în bară, Eddie. 

Brusc, se apropie de el şi-l pocni cu pumnul în nas, 

făcându-l să cadă de pe scaun. Bărbatul mai tânăr îşi 
acoperi capul cu mâinile, aşteptând o ploaie de lovituri, 
însă aceasta nu veni, Harry mulţumindu-se să-l privească 
de sus, ameninţător. Eddie oftă uşurat când agresorul lui 
reveni la fereastră. Nasul îi pulsa dureros, şi când se 
şterse cu mâneca observă urme de sânge. 

— Cheamă-l pe Bill şi supravegheaţi-o pe Dolly. Vreau să 
n-o scăpaţi din ochi douăzeci şi patru de ore din douăzeci 
şi patru. 

— Să aşteptăm până iese şi apoi să scotocim prin casă? 

— Asta ţi-am spus eu? M-ai auzit spunând cumva 
„scotoceşte prin casă”, Eddie? O supraveghezi, o 
urmăreşti. Până acum s-a ţinut de planul meu, aşa că ştiu 
ce-o să facă în continuare. În registre apar unele contacte 
pe care le-ar putea folosi. N-o va face decât dacă se va 
simţi în siguranţă, pentru că va fi obligată să scoată banii 
la aer. Aici intervenim noi. Dar, dacă nu se mişcă rapid, o 
să-i fac chiar eu o vizită, încheie el cu o lucire primejdioasă 
în ochi. 

— Dar te crede mort, Harry! 

— Atunci va fi o surpriză plăcută, nu? Acum gata, treci la 
treabă. Hai, afară! 

Eddie se îndreptă ezitant către uşă, temându-se de un 
nou atac din partea vărului său. 

— Nu vreau să-i fac rău, Harry, nu lui Dolly. N-aş fi 
capabil. Deja mi se rupe sufletul pentru bietul câine... 

— Ce-i cu câinele? 

Eddie îngheţă, dorindu-şi să nu fi deschis gura. 

— Când blonda s-a repezit la mine, m-am dezechilibrat 
şi... nu ştiu, am impresia că am călcat pe el. Mă mugşca şi, 
în acelaşi timp, blonda mă zgâria pe faţă. Am pocnit-o şi 
am dat instinctiv cu piciorul... la un moment dat lătra, 
apoi, dintr-odată, a tăcut. 

Ura de pe chipul lui Harry îl făcu să iasă în goană din 
încăpere. IÎncercă s-o zbughească în jos pe scări, dar, rapid 
ca un uliu, vărul lui îl înhăţă de ceafă, îl întoarse şi-l izbi de 
zidul din spate. 

— Îmi vine să te omor, vierme nenorocit! Nu eşti în stare 

să-l omori pe Boxer Davis, dar ai reuşit să omori un pudel. 
La altceva nu eşti bun, Eddie. Aminteşte-ţi însă un lucru: 
tu eşti cel care l-a condus pe Boxer pe aleea aceea din 
Soho, tu l-ai aruncat în faţa maşinii lui Bill. Dacă Dolly o ia 
razna din cauza câinelui şi lucrurile iau o întorsătură 
nasoală, tu vei plăti pentru uciderea lui Boxer. 

Eddie era îngrozit. De ce naiba acorda şeful lui atâta 
importanţă unui amărât de pudel? 

— Nu era decât un câine... îndrăzni să îngaime. 

Harry îi dădu un pumn puternic în plex. 

— Dolly e în doliu acum din cauza ta, iar oamenii care 
suferă fac greşeli. Cheamă-l pe Bill, urmăreşte-o pe 
nevastă-mea, nimic altceva! 

Cu o ultimă privire de un dispreţ fără margini, îi făcu 
vânt afară, apoi, cu mâinile la tâmple, începu să se învârtă 
prin salon, pradă unui vârtej de emoţii contradictorii. O 
ura pe Dolly pentru că reuşise în locul lui. Ar fi vrut să-i ia 
totul şi să-i arate el cine era şeful - dar, Dumnezeule, dacă 
Wolf era mort cu adevărat? Ideea de a-i trage preşul de 
sub picioare când era îmbătată de energia victoriei nu-l 
deranja deloc. Era puternică, avea să-şi revină. Dar să-i 
transforme victoria în înfrângere când femeia tocmai îşi 
pierduse singurul copil, ei bine... n-ar fi putut suporta 
vinovăția morală; acesta era motivul pentru care voia să-l 
ucidă pe Eddie. 

Harry ştiuse dinainte de atacul avortat că avea s-o 
părăsească, de aceea îi şi dăduse cu atâta uşurinţă lui 
Jimmy Nunn ceasul primit cadou de la ea. Planul lui era să 
plece în Spania cu Trudie şi cu copilul şi să înceapă o nouă 
viaţă, dar pentru a-l pune în aplicare avea nevoie de bani, 
de mulţi bani. Când ieşise din infernul pasajului de sub 
Strand în acea zi fatidică fusese complet pierdut. Salvarea 
lui miraculoasă venise de la suferinţa lui Dolly după 
pierderea lui şi din puterea femeii de a duce la bun sfârşit 
jaful lui. Acum nu trebuia decât să-şi recupereze banii. 

— De ce l-ai pocnit? îl întrebă Trudie din pragul uşii. 
Cum Harry, ignorând-o, intră în dormitor, se luă după el. 
N-ar trebui să-l bruschezi aşa de tare. Dacă se întoarce 

împotriva ta şi-i spune totul lui Dolly, ce crezi c-o să facă 
ea? 

Fără s-o bage în seamă, începu să-şi descheie nasturii 
cămăşii. 

— Îţi spun eu ce-o să facă, insistă femeia. O să dispară 
cu toţi banii şi n-o s-o mai vezi niciodată. 

Harry îşi scoase cămaşa, o aruncă într-un colţ şi se 
tolăni în pat cu un rânjet ca o invitaţie senzuală pe chip. 
Nu mai avea chef de discuţii. 

— Promite-mi că n-o să faci nicio prostie, se milogi 
Trudie distrasă de trupul lui cu muşchi bine conturaţi. 

Exercita asupra ei o atracţie extraordinară, avusese 
acest efect încă de când îl văzuse prima dată. 

Se cunoscuseră cu un an înainte ca soţul ei, Jimmy 
Nunn, să înceapă să lucreze pentru Harry. leşise cu 
prietena ei Shirley Miller şi se opriseră la clubul fraţilor 
Fisher ca să-şi încerce norocul la ruletă. Harry era deja 
acolo, iar Shirley, care-l mai întâlnise de câteva ori, le 
făcuse prezentările. Simţind un fior de atracţie instinctivă, 
începuse să flirteze cu el. Prietena ei o avertizase că avea 
de-a face cu un bărbat căsătorit şi cu care, în general, nu e 
bine să te joci. Ei nu-i păsase câtuşi de puţin. Il dorea, şi 
nimic în lume n-ar fi putut-o descuraja. 

Bărbatul se aşezase la masa de blackjack, iar Trudie se 
postase lângă el, atingându-l ca din întâmplare cu coapsa. 
El o privise şi îi zâmbise seducător, efectul fiind cel 
scontat. Mâna lui coborâse sub masă, şi un deget 
cercetător o gâdilase uşor între picioare. O descărcare 
electrică delicios de dureroasă îi străbătuse întregul corp. 
Când el îşi trăsese mâna, i-o apucase şi i-o apăsase înapoi. 
li plăcuse atât de tare, încât s-ar fi lăsat posedată chiar 
acolo, pe postavul verde al mesei de joc. 

După această întâlnire fortuită urmaseră zile şi nopţi de 
sex ilicit şi fierbinte, mai ales prin hoteluri ieftine, pe 
banchetele din spate ale unor maşini, prin păduri, oriunde 
nu riscau să fie descoperiţi. Intotdeauna se înmuia ca 
plastilina în mâinile lui. 

Işi aminti de chipul lui în acea după-amiază când îi 


e 305 œ» 


spusese că rămăsese gravidă cu el. În primul moment, se 
îndoise de ea şi o întrebase dacă nu cumva era copilul lui 
Jimmy. Îl asigurase că nu, pentru că nu se mai culcase cu 
soţul ei de peste o lună. Harry o îmbrăţişase şi o sărutase 
tandru, apoi îşi odihnise capul pe burta ei. Trudie nu-i 
putuse vedea faţa, dar ştiuse că bărbatul plângea. 

După naşterea copilului, Harry aşteptase lângă spital 
plecarea lui Jimmy, apoi se strecurase la maternitate. Era 
suspect de tăcut, ca şi cum ceva din interior l-ar fi 
intimidat, însă în ochi i se citea adoraţia - copilul pe care 
Dolly nu i-l putuse oferi niciodată. Luase nou-născutul în 
braţe şi îl sărutase pe capul chel. Apoi, fără niciun 
avertisment, chipul i se schimonosise într-o expresie de 
neîncredere. 

— Ce-a căutat Jimmy aici dacă nu este copilul lui? 

— L-am minţit, îi explicase Trudie. l-am spus că sarcina 
era mai veche. Iţi jur, Harry, pe lumina ochilor mei, este 
copilul tău! 

Bărbatul se mai calmase, dar tot o sfredelise cu o privire 
sumbră în timp ce mângâia capul pruncului. 

— Te cred, dar, dacă aflu vreodată că m-ai minţit, o s-o 
regreţi amarnic. 

Trudie îşi reveni din reverie abia când Harry o trase în 
pat şi începu s-o mângâie pe sub cămaşa de noapte. O 
trase deasupra lui, iar ea îşi scoase peste cap veşmântul 
subţire, rămânând goală. Când voia sex, chipul bărbatului 
se transforma cu totul, iar ochii i se îmblânzeau. Aproape 
că nu-i venea să creadă că era acelaşi om care, cu doar 
două minute mai devreme, o băgase în sperieţi şi-l bătuse 
cu sânge rece pe Eddie. Harry se ridică şi începu să o 
sărute pe gât şi pe sâni. Ea îi prinse mijlocul cu picioarele 
şi îl strânse tare, în timp ce trupul începea să-i vibreze şi s- 
o furnice. Niciunul dintre bărbaţii cu care se culcase 
înainte nu se compara cu el. O aşeză uşor pe spate şi 
începu să-i sărute fiecare centimetru de pe corp. În trei 
săptămâni de când stăteau ascunşi împreună, după 
„decesul” lui, nu se săturaseră unul de celălalt. Era 
suficient s-o atingă uşor, că voia să-l simtă imediat în ea. 

Harry făcea dragoste în tăcere, fără o vorbă. Nici nu avea 
nevoie, însă, din când în când, Trudie şi-ar fi dorit să-l audă 
spunându-i că o iubea. 

Ajunsă la mănăstire, Dolly se activă rapid în sala de 
clasă goală. Copiii trebuiau să se întoarcă de la masă din 
clipă în clipă. Fu fericită să constate că dulapurile înalte 
cât camera, viu colorate, pe care le adusese ca donaţie 
fuseseră instalate şi erau folosite. Toate, cu excepţia celor 
de mai sus, prea înalte pentru ca cei mici să-şi depoziteze 
hainele şi echipamentele sportive. Acolo urmau să stea 
banii rezultați din jaf până când va fi pregătită să-i 
recupereze. Nu-şi putea închipui un paznic mai bun decât 
maica stareță. _ 

Pe drum fusese nevoită să facă o escală. Îşi asumase un 
risc, însă era unul absolut necesar. Trebuia să numere 
banii şi să-i împartă în patru saci identici. Reţinuse o 
cantitate mică, egală, din teancul fiecăreia, căci aveau 
nevoie de bani să supravieţuiască în următoarele 
săptămâni. 

Sudoarea îi intra în ochi şi o ustura pe când ridica cei 
patru saci în dulapurile superioare. Fiecare dulap era dotat 
cu o cheie. Una pentru ea şi câte una pentru Bella, pentru 
Linda şi pentru Shirley. Odată dulapurile încuiate şi cheile 
în siguranţă în buzunar, lipi peste uşi o serie de postere 
mari de-ale casei de copii. Nimeni n-ar fi bănuit că acolo 
sus mai era un rând de dulapuri. 

Auzi soneria ce marca sfârşitul pauzei de masă când mai 
avea un singur afiş de lipit. Dădu repede cu pensula 
înmuiată într-o găletuşă de lipici şi fixă la locul lui un 
poster cu „Little Miss Muffet”. 

— Bună ziua, doamnă Rawlins! Încă n-aţi plecat în 
vacanţă? auzi vocea surorii Teresa, care părea sincer 
surprinsă. 

— Îmi iau zborul într-o zi sau două, ciripi ea. M-am 
gândit că ar fi drăguţ să decorez dulăpioarele cu posterele 
cântecelor pentru copii înainte să plec... Observând geanta 
de voiaj cu banii de cheltuială deschisă larg pe pardoseală, 
exclamă fără să vrea: Ah, Dumnezeule! 

— Vă pot ajuta cu ceva? 

Dolly strânse repede geanta şi trase fermoarul. 

— Mai am un ultim afiş de lipit şi plec. 

Sora Teresa o ajută să termine, apoi se dădură 
amândouă un pas înapoi ca să-i admire opera de lucru 
manual. 

— Sunt superbe, doamnă Rawlins. Sunteţi atât de 
drăguță. Le vor fi de mare ajutor copiilor să înveţe 
versurile cântecelelor. 

„Perfect”, îşi spuse Dolly. De jos nu se vedea nici măcar 
o gaură de cheie sau vreo îmbinare între corpuri. Era ca şi 
cum acolo n-ar fi existat dulapuri. 

Clasa se umplu de copii zgomotoşi. Unul dintre ei, o 
fetiţă deosebit de drăgălaşă pe nume Isabelle, se agăţă de 
piciorul lui Dolly, aşa cum făcea întotdeauna. Nu vorbea 
prea mult, însă dragostea necondiționată pe care i-o 
demonstra de fiecare dată îi amintea puţin de cățelul Wolf. 
Avea să-i fie dor de copii şi de generozitatea ce nu aştepta 
reciprocitate a măicuţelor... 

Petrecu după-amiaza exersând alfabetul cu Isabelle şi cu 
ceilalţi copii. Îşi dădu seama că se implica total în această 
ultimă lecţie. Lucrase cu mare plăcere la mănăstire, unde 
totul era atât de pur, de simplu, de agreabil. Copiii nu 
voiau altceva de la ea decât timpul, un lucru pe care ea era 
gata să-l ofere cu generozitate. Cu siguranţă avea să-i fie 
dor de această viaţă simplă. 

La ora patru şi jumătate părăsi mănăstirea şi se îndreptă 
direct către cea mai apropiată agenţie de voiaj, unde 
rezervă un loc la clasa întâi la zborul spre Rio de a doua zi 
dimineaţă. Apoi se sui la volan şi alese la întâmplare o altă 
agenţie de voiaj, unde se prezentă drept Shirley Miller şi 
rezervă un bilet la clasa economică, pe acelaşi zbor. 

Resnick se foise prin casă toată ziua, incapabil să-şi 
găsească locul, fumând ţigară de la ţigară, în aşteptarea 
unui telefon de la comisarul-şef Saunders. Scrumiera din 
salon era plină ochi, dar el se încăpăţână să mai înfigă un 
chiştoc printre celelalte mucuri, imediat aprinzându-şi altă 

ţigară. Se uită la ceas. Era şase seara şi putea simţi deja 
mirosul apetisant al ficăţeilor cu bacon pe care soţia lui îi 
pregătea pentru cină. Când telefonul începu să sune se 
repezi să răspundă, dar era Margaret, partenera de bridge 
a lui Kathleen. 

— Scuză-mă, dar nu e acasă. Va trebui să închid repede, 
fiindcă aştept un telefon foarte important şi urgent. 

Kathleen apăru în spatele lui şi-i luă receptorul din mână 
cu o privire acuzatoare. 

— Măcar nu vorbi prea mult. 

— Du-te şi găseşte-ţi ceva de lucru, George. Uite, 
supraveghează tigaia cât vorbim noi la telefon. 

Cinci minute mai târziu femeia îşi făcu apariţia în 
bucătărie, unde George pescuia bucăţi de bacon rumenite 
şi le tăvălea prin sosul de la ficăţei înainte de a le înfuleca 
în picioare. Îi dădu peste mână şi îşi strânse buzele într-o 
mustrare fără echivoc. 

— Nu mai fura. Şi nu-i frumos să-mi minţi prietenele 
doar fiindcă tu aştepţi un apel imaginar. Văzu că vorbele ei 
îl întristau, dar era adepta adevărului spus fără ocolişuri. 
Eşti la pensie, omule. Du-te şi joacă golf sau zugrăveşte 
holul, aşa cum mi-ai promis. 

Resnick făcu o faţă de copoi abandonat de stăpân. 

— Ah, cât de căpos eşti! Haide, sună la secţie, dacă nu 
poţi trăi fără ei. 

— Este cazul meu. O să mă caute. 

— NU este cazul tău, George. Nu mai este. 

Kathleen aruncă apa în care fierseseră cartofii şi scoase 
o presă pentru piure. Resnick i-o smulse şi începu să-şi 
descarce nervii pe bieţii tuberculi, zdrobindu-i temeinic. 
Femeia rămase pe loc, privindu-l în tăcere. Nu-i plăcuse 
niciodată meseria soţului ei. Nu era genul care să lase 
toate problemele profesionale în urmă din clipa în care 
intra pe uşă. Din contră, aducea totul cu el într-un 
ghemotoc înnodat în stomac, ceea ce făcea dificilă viaţa 
alături de el, uneori. Dar, îşi spuse, George pensionat din 
poliţie era mai rău decât George care lucra la poliţie. Nu-i 
plăcea deloc să-l vadă atât de nervos, însă nu mai avea 

răbdare să-l calmeze. 

— Le-am spus! Le-am spus că toate aceste jafuri armate 
sunt legate între ele, strigă la ea în timp ce bătea şi mai 
amarnic cartofii. Toate au un singur creier în spate, pe 
ticălosul de Harry Rawlins! l-am avertizat să nu-l 
subestimeze pe acest nenorocit. Nu bine să-l subestimezi 
pe Harry Rawlins. 

— Harry Rawlins! Harry Rawlins! strigă la rândul ei 
Kathleen. Altceva nu aud de ani de zile. Toate eşecurile şi 
necazurile din cariera ta sunt vina împuţitului de Harry 
Rawlins! 'Te-ai întrebat vreodată dacă responsabilul nu eşti 
chiar tu, George?! Nu! E mai simplu să dai vina pe morţi. 

Resnick aruncă presa în chiuvetă, răspândind pastă de 
cartofi prin toată bucătăria. leşi valvârtej pe hol şi îşi puse 
pălăria şi pardesiul. 

— Trebuie să te opreşti, George! o auzi pe Kathleen în 
spatele lui. N-o să stau lângă tine ca să te văd cum te duci 
la groapă înainte de vreme, auzi? N-am de gând să te 
aştept! 

— Atunci, pleacă! îi răspunse el urlând înainte de a ieşi 
trântind uşa. 

Resnick se sui la volanul Fordului Granada lovit pe toate 
părţile şi o luă spre casa familiei Rawlins. Nu ştia ce avea 
de gând să facă acolo, maşina parcă îl purta singură. În 
sinea lui, era conştient că nimeni de la birou n-avea să-l 
caute. De ce ar fi făcut-o? Intrase în categoria foştilor, 
ideile lui nu mai erau luate în seamă de ani de zile. Speră 
că la Scotland Yard scandalul făcea ravagii şi că Saunders 
avea să fie sancţionat, gând care-i produse o anumită 
satisfacţie. 

Dintr-odată, îi trecu prin cap că fostul lui şef şi ceilalţi îl 
scoseseră din joc ca să culeagă ei gloria rezolvării cazului. 
Cu cât se gândea mai mult, cu atât ipoteza i se părea mai 
plauzibilă. Îi puseseră deliberat nenumărate piedici pentru 
că voiau să scape de el! Ei bine, avea să le arate salutul cu 
un singur deget în sus. Avea să-şi soluţioneze singur cazul! 

— Dulăul ăsta bătrân încă mai are viaţă în el. Eu îl voi 

aresta pe Harry Rawlins. Harry Rawlins este a/ meu, îşi 
promise cu glas tare. 

34 


Eddie ajustă oglinda laterală a maşinii lui Jimmy Nunn. 
Bill Grant sforăia tolănit pe spate, pe locul pasagerului. 
Văzu în oglindă o maşină care se parcă la nu mai mult de 
cincizeci de metri de a lor. Şoferul ieşi, îşi aprinse o ţigară 
şi începu să se apropie încet de ei, pe cealaltă parte a 
străzii. Sesizându-i intenţiile, Eddie se impacientă şi 
începu să-l zgâlţâie pe Bill. 

— Un tip, în spatele nostru, se holbează la casa lui 
Harry. Nu pot să-i văd faţa încă... 

— Nu te uita înspre el. Aranjează oglinda laterală ca să-l 
pot vedea când trece prin lumina felinarului. Mai repede. 
La naiba! şuieră Bill când chipul omului deveni vizibil 
pentru o secundă. E nenorocitul de Resnick! El m-a legat 
ultima dată. Şi întotdeauna a avut un dinte contra lui 
Harry. 

— Să demarez? 

— Nu. Lasă-te în jos, să nu-ţi vadă mecla. 


Resnick văzuse mâna care îndreptase oglinda, dar nu 
recunoştea maşina. Când trecu pe lângă ea, profită pentru 
a se opri să-şi examineze talpa pantofului, ca şi cum ar fi 
călcat într-un excrement de câine, însă nu reuşi să 
zărească decât o jumătate de chip care i se părea cunoscut 
de undeva. Spre norocul lui, şoferul nu se putu abţine şi-i 
aruncă o privire scurtă, suficient cât să-l identifice pe 
Eddie Rawlins. Reţinu numărul de înmatriculare şi-şi văzu 
de drum, depăşind casa vizată. În dormitorul din faţă se 
vedea lumina aprinsă, dar restul era în beznă. 

După ce ocoli parcela de case se întoarse la maşina lui, 
pe strada unde erau parcaţi cei doi, şi notă numărul 
maşinii. 

— Ce pui la cale Eddie? Şi pentru cine lucrezi, cineva 
cunoscut? se întrebă în şoaptă. Infipse o ţigară între buzele 
rânjite şi o aprinse. 

a atat II 9 ooeee-- 

— Ar trebui s-o întindem, dacă se întoarce cu o armată 
de gabori? propuse Eddie după ce Resnick trecu de ei. 

— Ce pot să ne facă? Să ne aresteze pentru că stăm în 
maşină? Mă duc să vorbesc cu Harry. Numai el ştie ce 
avem de făcut. Încearcă să nu adormi până mă întorc, 
spuse Bill coborând din maşină şi întinzându-se de-i 
trosniră toate oasele. 

— Ia un taxi, altfel o să ajungi la sfântu-aşteaptă. 

— Mersul pe jos, în linie dreaptă, e un lux de care am 
fost obligat să mă lipsesc ani de zile, amice. Nu-ţi fă griji, o 
să împrumut maşina lui Trudie la întoarcere. 

Eddie nu se simţea bine singur; pe de altă parte, se 
gândi că era mai în siguranţă aşa decât alături de omul 
care-l făcuse terci pe Boxer Davis fără să clipească. 

cc. PPP Prea 


După vizita la agenţia de turism, Dolly se opri să-şi 
cumpere ceva de mâncare. Se întuneca şi era frântă de 
oboseală, aşa că nu-l remarcă pe Eddie stând la pândă în 
maşina lui Jimmy Nunn. Acasă, ieşi împreună cu Shirley în 
grădina din spate, unde se zărea o movilă de pământ 
decorată cu o cruce din bambus şi o floare. 

— N-am ştiut dacă-i plăceau florile sau nu... spuse 
tânăra, neştiind ce să facă. 

— li plăcea să facă pipi pe ele, mai ales pe trandafirii 
vecinilor, îi răspunse Dolly cu un zâmbet slab. 

— Vrei să mă duc să fur câteva fire? 

Dolly se uită lung la ea. Tocmai spusese o prostie, dar 
pentru asta îi devenise simpatică. _ 

— Nu, draga mea, e bine aşa. Îţi mulţumesc că ai avut 
grijă de el, eu n-aş fi fost în stare. 

— N-ai pentru ce. Crezi că aş putea face o baie? Miros 
urât şi sunt cam murdară după atâta săpat. 

Pe la ora nouă seara, ambele se simțeau răpuse de 
oboseală. După baie, Shirley îşi puse un halat împrumutat 
şi se apropie de fereastră să verifice strada printr-o 
crăpătură mică între perdele. 

— Ai încuiat peste tot? o întrebă Dolly ieşind din baie. 

— Da, am blocat toate uşile şi ferestrele. Şi ţi-am 

pregătit un pahar de lapte cald. Arătă spre noptieră. Dolly 
ridică paharul, scoase o pastilă dintr-un sertar şi o înghiţi. 

— Vrei una? Te ajută să dormi. 

— Da... Shirley se apropie, cu ochii încă fixaţi asupra 
geamului. Este a treia oară când mă uit pe fereastră de 
când te-ai întors şi, de fiecare dată, am văzut acelaşi BMW 
parcat cu doi bărbaţi înăuntru, dar acum este unul singur. 
E prea departe ca să le disting chipurile cum trebuie. Crezi 
că e poliţia, sau... 

— E poliţia, o asigură stăpâna casei. Bărbatul care a fost 
mai devreme nu se mai întoarce, draga mea, nu cât sunt 
ăştia aici. Acum, hai să ne culcăm. la pastila şi dă totul 
uitării până mâine. 

Nu voise s-o sperie pe Shirley, dar, deşi nu putea vedea 
chipul şoferului, ştia că nu era aceeaşi maşină banalizată 
din care pândeau de obicei copoii. 

Shirley se aşeză pe marginea patului şi înghiţi 
somniferul cu restul de lapte din pahar. Observă o 
fotografie cu Dolly şi Harry pe noptieră. Păreau atât de 
fericiţi şi de îndrăgostiţi unul de celălalt, un cuplu perfect: 
ea îmbrăcată într-o rochie de firmă, iar el într-un costum 
făcut pe comandă, foarte scump. Vremuri mai bune. 

— Te-ai descurcat bine astăzi, îi spuse Dolly zâmbind. Ai 
fost puternică şi curajoasă. Sunt foarte mândră de tine. 
Acum, treci în pat şi dormi. 

Tânăra ridică paharul în mână întrebând-o din ochi dacă 
mai voia. Femeia mai în vârstă refuză din cap. Privind-o 
mai atent, se gândi că ultima zi parcă o îmbătrânise cu 
secole întregi, atât arăta de obosită, îi atinse mâna uşor şi-i 
spuse „Somn uşor”, la care Dolly o strânse brusc de degete 
şi îi dădu drumul după o secundă. 

Shirley se duse în camera de oaspeţi şi aşeză paharul de 
lapte pe noptieră. Încăperea era mai mare decât sufrageria 
ei de acasă şi decorată cu gust, cu poze din concediile 
cuplului, de la petreceri sau cu feluriţi prieteni. Când 
termină laptele începu să se plimbe prin cameră admirând 
imaginile. „Ce viaţă a mai dus şi Dolly...” îşi spuse. Brusc, 
se opri în faţa unei fotografii de pe comodă. Cu inima 

bătând să-i spargă pieptul, o luă şi se repezi în camera de 
alături, unde începu să-şi zgâlţâie disperată prietena mai 
vârstnică. 

— Trezeşte-te! 

Dolly îşi reveni încet şi, când văzu chipul speriat al fetei, 
orice urmă de somn îi dispăru ca prin minune. 

— Cine este tipul din mijloc, cu braţele peste umerii tăi 
şi ai lui Harry? Cine este? 

Mâinile îi tremurau. 

— Este Eddie, Eddie Rawlins, vărul lui Harry. De ce? o 
întrebă frecându-se la ochi. 

— El era! El a dat buzna în casă, m-a atacat şi l-a ucis pe 
Wolf! 

— Eşti sigură? 

— Nu te mint, Dolly. Jur că el este! Știu că el a făcut-o. 
În primul moment, Wolf a reacţionat ca şi cum l-ar fi 
recunoscut - fireşte că-l cunoştea. Dacă el este cel din 
maşina de afară? Dacă se întoarce? 

— Nu, nu va mai intra aici, mai ales după ce i-ai făcut, o 
linişti Dolly apucându-i mâna. Banii sunt în deplină 
siguranţă. Noi suntem în siguranţă. Afară nu este decât 
poliţia. Crede-mă, Shirl. Ai încredere în mine, nu-i aşa? 

Acceptă dând din cap. Şi-ar fi lăsat şi viaţa în mâinile lui 
Dolly, care o conduse înapoi în camera de oaspeţi şi o 
îndemnă să se culce. 

— Voi avea grijă de tine, draga mea. De tine, de Linda şi 
de Bella. Nu-ţi mai face atâtea gânduri rele, te rog. Ştiu că 
este ceva cu totul nou pentru voi, dar eu am trăit ani de 
zile într-o astfel de tensiune, deci crede-mă că ştiu ce spun 
când îţi garantez că totul va fi bine. 

Stinse veioza şi rămase lângă patul tinerei până fu 
sigură că adormise, apoi reveni în propriul dormitor şi luă 
fotografia. Se duse la fereastră, înlătură puţin perdeaua şi 
se uită mai atent la maşina parcată vizavi. Era prea 
întuneric ca să vadă cine se afla înăuntru, aşa că se înarmă 
cu răbdare. Până la urmă, o altă maşină veni din sens 
opus, şi la lumina farurilor acesteia putu distinge chipul 
omului de la volan. Se simţi străpunsă de o lamă ascuţită 

în stomac. „Ah, Eddie, prostule, prostule!” Ochii i se 
umplură de lacrimi în timp ce mintea ei croia diferite 
scenarii. Omul nu era în stare să facă ceva de capul lui, cu 
atât mai puţin să intre în casa ei, s-o atace pe Shirley şi să- 
l] omoare pe Wolf din întâmplare. „Cine te controlează, 
biată marionetă?” Se temea că ştia deja răspunsul. 

Bricheta de aur masiv din sufrageria lui Jimmy Nunn. 

Uciderea brutală a lui Boxer Davis. 

Bill Grant, bărbatul cu care făcuse cunoştinţă la depozit. 

Eddie Rawlins, care făcea ce i se ordonase, mai întâi în 
casa ei şi acum, în exterior. 

Se lăsă să cadă pe marginea patului şi-şi luă capul 
confuz şi obosit în mâini. 

— Era doar un zvon, spuse, încercând să se convingă 
singură. Era zvonul inventat de mine. Nu era adevărat. 
Niciodată nu a fost adevărat! Nu, nu, ţi-am văzut ceasul pe 
care nu-l scoteai niciodată de la mână! 

Oricât ar fi fost de aberant, de dureros şi de groaznic, nu 
putea alunga gândul că el trăia. 

li pierise tot somnul. Cu ochii larg deschişi şi inima 
parcă încercând să-i fugă din piept, strigă în gura mare: 

— Ţi-am văzut ceasul! Ți-am văzut ceasul! 

Kathleen Resnick îl auzea mişcându-se la parter. Aruncă 
o privire spre ceasul de pe noptieră: aproape miezul nopţii. 
Probabil că se învârtea beat prin salon, cu ţigara într-o 
mână şi sticla de whisky în cealaltă. Ultima dată îi făcuse 
spectacolul acesta când ştirea suspendării din poliţie 
ajunsese pe prima pagină a ziarelor. Atunci, băuse până îşi 
pierduse cunoştinţa şi adormise cu ţigara în mână, riscând 
să dea foc casei. 

Îşi trase pe umeri halatul şi cobori să-i spună ce părere 
avea despre comportamentul lui. În camera din faţă puteai 
tăia fumul de ţigară cu cuțitul. Kathleen era pe punctul să 
deschidă gura, dar bărbatul o opri cu mâna ridicată. 
Vorbea la telefon, cu receptorul strâns între umăr şi 
ureche. În mâini avea un carneţel şi un pix. Nu era beat, 
chiar din contră, părea plin de energie. 

— Da, aici este comisarul-şef Saunders, de la Scotland 
Yard. Am observat o maşină suspectă şi vreau să aflu 
identitatea proprietarului, după numărul pe care tocmai vi 
l-am dat. E foarte urgent. 

Ce naiba se întâmpla? Femeia traversă sufrageria 
cenuşie de fum şi se postă lângă el, cu braţele încrucişate 
pe piept. Orice ar fi făcut, era limpede că nu făcea ce 
trebuie. 

— Scuze, cum? James şi mai cum? Nunn... adresa? 
Resnick mâzgăli informaţiile pe carneţel. Vă mulţumesc, 
domnule ofițer. Am reţinut şi apreciez sprijinul 
dumneavoastră. 

Puse receptorul în furcă şi deschise agenda de lângă 
telefon. 

— De ce te prezinţi drept Saunders? vru Kathleen să 
ştie. 

Fostul poliţist răsfoi rapid agenda. 

— Trebuia să aflu o adresă după o plăcuţă de 
înmatriculare, aşa că am sunat la secţia de cartier. Nu le 
puteam spune cine sunt, nu? Unde e numărul de acasă al 

lui Alice? Aveam impresia că l-am notat în agendă. 

— Doar nu vrei s-o scoli pe biata femeie la ora asta din 
noapte?! exclamă ea sufocată de indignare. 

Chipul lui George era încordat şi crud. 

— Ba exact asta intenţionez! Alice este singura persoană 
cu care pot vorbi la această oră târzie din noapte. Aşa că 
du-ţi privirile astea revoltate înapoi în dormitor şi lasă-mă 
să-mi fac meseria. 

Găsi numărul pe care îl căuta şi începu să formeze. 

— Nu mai ai o meserie! pufni Kathleen pornind înapoi pe 
scări. 

Resnick stătea încordat cu receptorul la ureche. Se uită 
la ceas. Poate că nevasta lui avea dreptate... dar nu putea 
să aştepte, era prea important. 

— Alice? 

— Ce s-a întâmplat? 

Vocea fetei nu era furioasă, ci mai mult îngrijorată că 
omul la care ţinea ar fi putut avea necazuri. 

— Nimic grav. Ascultă-mă, draga mea, am nevoie să-mi 
faci un mare serviciu mâine, dis-de-dimineaţă. 

Alice se aşeză la măsuţa de toaletă cu pixul şi carnetul 
într-o mână şi telefonul în cealaltă. În timp ce nota 
indicaţiile fostului ei şef, ochii îi zburară o clipă spre 
imaginea din oglindă. Dumnezeule, cât de tare semăna cu 
mama ei! Avea pe faţă o cremă albă, groasă, şi purta o 
cămaşă de noapte ce i-ar fi speriat chiar şi pe cei mai 
curajoşi bărbaţi. Îi mulţumi Domnului în gând că Resnick 
sunase şi nu-i dăduse prin cap să-i facă o vizită. 

— Nu trebuie să fii prinsă, Alice, ai înţeles? Eşti singura 
persoană pe care mă pot baza. Poţi să mă ajuţi? 

— Sigur că vă pot ajuta, domnule, răspunse Alice, ochi în 
ochi cu teribila ei reflexie din oglindă. 

Trudie îi dăduse drumul lui Bill înăuntru şi amândoi se 
puseră pe aşteptat. Bărbatul strâmbă din nas. Micul 
apartament puţea a pipi de copil. Harry ieşi din dormitor 
cu un prosop în jurul coapselor. 

— M-am gândit să te pun la curent, începu Bill rânjind 
amuzat la gândul că poate îi întrerupsese dintr-o partidă 
de sex. Dolly este încă în casă. S-a întors la lăsarea 
întunericului şi n-a mai ieşit. L-am sunat pe Ray Bubosul, 
dar n-a auzit nimic despre vreo încercare de plasare a 
caşcavalului. Mai încerc. 

Şeful lui îşi duse degetul la buze şi-i făcu semn să-l 
urmeze în bucătărie. Intrară, închiseră uşa în urma lor, iar 
Harry puse în funcţiune fierbătorul şi începu să 
recapituleze. 

— Când s-a întors acasă, după tura pe la poliţie, blonda 
i-a povestit despre vizita lui Eddie... să sperăm că l-a 
descris ca pe „un tip oarecare”, iar nu drept tâmpitul meu 
de văr. Nu cred că cei doi s-au mai întâlnit vreodată, aşa 
că pe partea asta putem presupune că stăm bine. Dar, 
după aceea, zici că Dolly a plecat cu maşina? Bill confirmă 
din cap. Înseamnă că a ascuns banii, nu-i aşa? Întrebarea 
este unde i-a pus. 

Bill se foi nervos. Toată tărăşenia începea să-l 
plictisească. Nu înţelegea de ce Harry nu-i făcea babei o 
vizită ca s-o scuture puţin şi să scoată de la ea unde erau 
banii. 

— A trecut pe acolo şi poliţaiul ăla, Resnick. S-a holbat 
puţin la casă. Era singur. 

— Nu-ţi bate capul cu el. E un idiot bun să investigheze 
furturi de la raionul de dulciuri, râse Harry umplând două 
căni cu ceai. Dacă nu avem nicio mişcare până la şase 
dimineaţa, treceţi să mă luaţi şi dăm buzna peste ele. Eu 
mă ocup de Dolly, tu şi cu Eddie vă puteţi distra cu blonda. 
Vărul meu vrea să-şi regleze conturile cu ea după ce i-a 
făcut la faţă. 

— Vrei să ştii părerea mea? întrebă Bill sorbind din ceai. 
Ar fi trebuit să intrăm în casă mai devreme şi să luăm ce 
găseam. Am frecat menta şi cucoana a avut timp să 
ascundă biştarii, iar acum... N 

Harry nu-l aşteptă să-şi termine ideea. Işi strânse 
prosopul în jurul mijlocului, se repezi de cealaltă parte a 
bucătăriei, îl apucă pe Bill de revere şi-l trânti de perete. 
Ştia deja care era părerea din capul înfierbântat al 
individului. 

— Eu iau deciziile, ai înțeles? Iar tu, tu faci exact ce-ţi 
spun eu! 

Bill rămase lipit de perete, cu cana de ceai îndepărtată 
ca să n-o verse, evitându-i privirea. Nu-i era frică de Harry, 
căci erau la fel de bine făcuți, dacă s-ar fi ajuns la pumni, 
dar îi respecta statutul de şef. El era cel cu banii şi cu 
creierul, cu reputația şi cu puterea asupra celorlalți. Bill 
nu avea nimic din toate acestea, aşa că trebui să-şi țină 
gura. Nu-i plăcea să iasă în evidenţă, însă cei care 
lucraseră cu el ştiau că executa comenzile rapid şi în 
linişte. De aceea nu ducea niciodată lipsă de clienţi. In 
plus, nu turnase şi n-ar fi turnat niciodată un partener de 
afaceri. Aranjase câteva mutre în slujba lui Harry şi nimeni 
n-ar fi putut face niciodată legătura. Discreţia era 
răsplătită, iar şeful lui actual plătea bine. 

Brusc, Trudie intră în încăpere cu copilul în braţe. 

— Tu ce naiba mai vrei? o repezi mafiotul, încă nervos, 
ştiind că femeia îi spiona. Bill profită de ocazie ca să se 
strecoare afară. 

— Nu voiam decât o cană de ceai şi puţin lapte pentru 
copil. 

maaana a AY ANY A Aa a aia 

Resnick aştepta în faţa imobilului unde locuia Jimmy 
Nunn. Se oprise într-o parcare, într-un loc de unde avea 
vizibilitate bună fără să iasă în evidenţă. Văzu un bărbat 
ieşind din bloc şi-l recunoscu pe pasagerul din maşina 
parcată lângă casa lui Dolly, cea cu Eddie Rawlins la volan. 
Reuşi să-i vadă bine chipul, la lumina unui felinar stradal. 

— Te cunosc de undeva, de unde te cunosc? mormăi 

polițistul, încercând din răsputeri să-şi amintească. 

Omul urcă într-un Ford Granada şi demară. Decise să-l 
urmărească, şi în scurt timp ajunseră înapoi în vecinătatea 
casei familiei Rawlins. Resnick se opri după un colţ, 
neştiind sigur cum să acţioneze până nu-şi amintea de 
unde-l cunoştea pe individ. „Gândeşte-te, gândeşte-te, 
gândeşte-te...” Inchise ochii şi începu să răsfoiască mintal 
dosarele celor pe care-i arestase în ultimii ani. Câteodată 
dădea nervos din cap când ajungea într-o fundătură. Brusc, 
deschise larg ochii şi rosti dintr-o suflare: 

— La naiba. E Grant! 

Se frecă la ochi şi-şi trecu palmele peste chip, încercând 
să-şi pună ordine în gânduri. Simţea nevoia să stea de 
vorbă cu cineva... n-ar fi recunoscut nici mort, dar şi-ar fi 
dorit să-l aibă pe Fuller lângă el. Era un ticălos cu nasul pe 
sus, dar şi un ofiţer capabil, care, cu sau fără chef, asculta 
când i se expunea o teorie, spre deosebire de Andrews, 
pentru care circulaţia rutieră era vârful carierei. 

— Bine, începu, ca şi cum fostul lui coleg s-ar fi aflat pe 
locul din stânga. I avem pe Bill Grant. De ce 
supraveghează el casa Rawlins? De ce conduce maşina lui 
Jimmy Nunn? De unde-l cunoaşte pe Eddie Rawlins? Tu 
lucrezi pentru cineva, Bill. Te cunosc eu pe tine...tunute 
murdăreşti pe mâini decât dacă eşti plătit gras. 

Ar fi vrut să cheme întăriri, să-i aresteze pe cei doi şi 
apoi să percheziţioneze apartamentul lui Jimmy. 

Chiar atunci, Fordul Granada dădu colţul, obligându-l să 
se lase în jos. Apucă să vadă totuşi că la volan se afla Eddie 
Rawlins. Aşadar, Bill Grant preluase supravegherea casei, 
în BMW-ul lui Jimmy Nunn. Era o operaţiune clasică de 
filaj discret: două maşini şi doi soldaţi care executau 
ordinele. Pentru cine lucrau? În inima lui, Resnick ştia 
răspunsul. 


Cum nu reuşise să doarmă, Dolly se mută în camera de 
oaspeţi, de unde putea supraveghea mai bine strada. Eddie 
stătea singur în BMW. Trebuia să se convingă că el fusese 
cel care intrase în casă. Se apucă s-o zguduie pe Shirley, 


e 322 + 


încercând s-o trezească. 

— Hai, draga mea, scularea! strigă la un moment dat. 

Până la urmă, tânăra deschise ochii, iar Dolly o ajută să 
se ridice. 

Împreună, urmăriră atent mişcările de pe stradă, îl 
văzură pe Bill ieşind din Fordul Granada şi schimbând 
locul cu Eddie. Shirley tremura ca varga. Era limpede că 
omul o speria de moarte. Dolly o luă pe după umeri. 

— Acela este vărul lui Harry. Un laş fără pereche. O 
căzătură de om care loveşte femei şi omoară căţeluşi. E un 
nimeni, crede-mă! Şi n-o să-ţi mai facă rău niciodată. Îţi 
promit. 

Sinceritatea din vocea femeii îi dădu încredere, şi ar fi 
dorit ca mama ei să fie la fel de puternică. 

Shirley nu-l putea recunoaşte pe cel de-al doilea bărbat, 
însă Dolly nu avu nicio problemă. Era cel care venise la 
uşa ascunzătorii şi se recomandase drept Bill Grant. „Ce 
proastă am fost!” îşi spuse închizând ochii. Grant le-ar fi 
putut urmări orice mişcare, în permanenţă. Dacă ştia totul, 
încă de la început, atunci nu era de mirare că Eddie 
intrase în casă să caute banii... 

Trebuia să găsească o soluţie ca să iasă şi să scape deo 
eventuală urmărire. Dacă se întorcea Eddie, ar fi fost mult 
mai complicat să se descotorosească de amândoi. Prea 
obosită fizic şi psihic pentru a mai gândi clar, simţi cum o 
năpădea frica, un sentiment nou pentru ea. Îşi dori ca 
Shirley să fi urcat în avion aşa cum plănuiseră. Dacă urma 
să cedeze nervos şi să facă o criză, ar fi preferat să fie 
singură. Dar fata era acolo şi avea nevoie de suport 
psihologic. 

Începu să patruleze nervoasă prin cameră, încercând să 
se concentreze, timp în care Shirley se duse să 
pregătească ceva de mâncare. Se uită la ceas, era aproape 
două dimineaţa, iar avionul decola de la Heathrow de-abia 
la amiază. Aeroportul se afla la o oră distanţă, şi trebuiau 
să se afle la check-in cu două ore înainte. Oftă din 
rărunchi. Nu era bine să plece în timpul zilei, întunericul 
nopţii era aliatul lor cel mai bun. După câteva minute bune 

de frământări, îi veni o idee. Era doar un plan parţial şi 
întru câtva scandalos, dar, la naiba, se obişnuise să facă 
lucruri scandaloase în ultima vreme! Se îndreptă spre 
bucătărie. 

— M-am gândit să fac ouă prăjite cu cârnaţi. Vrei? 

— Trebuie să părăsim această casă între orele trei şi 
patru dimineaţa. Ne putem baza pe mama ta? 

— Da, desigur, răspunse Shirley oprind aragazul. 

— Ştie să conducă? 

— Da, zise fata aşteptând ca Dolly să-i explice ce avea de 
gând. 

— Ai şi un frate, parcă. 

— Greg, da. Locuiește împreună cu mama. 

— Bun. Spune-i lui Greg să se ducă în parcarea de la 
Covent Garden şi să ia maşina ta de acolo. Spune-i s-o 
parcheze la Mount Close - fundătura mare care se face din 
a doua stradă când o iei la dreapta plecând de aici. Să lase 
portiera de la şofer descuiată şi cheile sub scaun. Să sune 
aici când termină. 

Shirley o privi uluită. 

— La ora două dimineaţa, fratele meu este fie beat 
mangă pe undeva, fie doarme buştean în pat. Dacă e acasă, 
o pot convinge pe mama să-l trezească, dar, dacă nu este... 

— Atunci, să sperăm că-i în patul lui. Dacă maşina a fost 
furată, spune-i să-şi folosească imaginaţia şi să ne 
găsească alta. Oricum ar fi, am nevoie de o maşină 
funcţională, orice maşină, parcată în fundătura aceea cel 
târziu la ora patru dimineaţa. Şi ad-o pe mama ta aici de 
urgenţă ca să-i dau banii pentru fratele tău. Ai înţeles? 

— Am înţeles. 

Shirley scoase o farfurie dintr-un dulap şi ridică tigaia ca 
să-şi pună micul dejun. Dolly se repezi ca o leoaică şi 
extrase dintr-o pungă două felii de pâine, lăsând urme 
adânci de degete în miezul alb: 

— Fă-ţi un sendviş, dacă ţii neapărat, şi mănâncă în timp 
ce telefonezi. 


Cinci minute mai târziu, se aplecă peste balustrada 

scării şi strigă la Shirley, care apăru din bucătărie 
muşcând din sendviş. 

— Telefonul sună încontinuu şi nu răspunde nimeni. Tot 
încerc... 

După cinci minute, stăpâna casei apăru din nou peste 
balustradă, cu o foarfecă în mână. 

— Ghinion! spuse Shirley. Poate că frate-meu este la 
prietena lui, al cărei număr de telefon nu-l am, iar mama 
doarme cu dopuri în urechi. 

— Mai încearcă! strigă Dolly, îndreptând foarfecă spre 


ea. 
— Te tunzi? 
— Ce? 
— Ca să nu fii recunoscută, gen? Sper că n-o să mă tunzi 
şi pe mine! 


— Pentru numele lui Dumnezeu, Shirl! Uneori mă întreb 
ce naiba ai în cap? Ce preferi: să te duci la închisoare, sau 
să-ţi tai superbele cosițe blonde? Alege! 

Shirley rămase blocată în hol, trecându-şi inelarele prin 
părul lung şi încercând să-şi închipuie cum ar fi arătat. 
Dând ochii peste cap, Dolly se repezi înapoi la etaj. 

— Bine, n-o să-ți tai părul. Sun-o pe maică-ta! 

Shirley se puse din nou pe sunat şi, de această dată, avu 
noroc. Cineva ridică receptorul, dar de la capătul celălalt 
al firului nu se auzea decât tăcerea. 

— Mamă, mamă, tu eşti? strigă ea. 

— Nu, io îs... se auzi vocea împleticită a lui Greg. De ce 
suni la ora asta? Băuse şi probabil că trăsese pe nas cine 
ştie ce porcărie, dar, când sora lui îl informă că putea să 
câştige o sută de lire sterline, îşi reveni brusc. 

— Mă duc să mă îmbrac, anunţă tare Shirley după ce 
puse receptorul în furcă. Fratele meu a priceput ce are de 
făcut şi mama e pe drum. 

La etaj, Dolly oftă uşurată. Era în dormitorul 
matrimonial şi tocmai terminase de ars ultimele pagini din 
registrele lui Harry, într-un coş de gunoi metalic. Copertile 
din piele nu ardeau, aşa că le mărunți cu foarfeca. 

Se hotărâse greu să le aducă acasă, la ultima vizită pe 

care o făcuse la bancă, dar acum se felicita pentru idee, 
deoarece altă ocazie nu i s-ar mai fi ivit. Nu le spusese 
fetelor unde se aflau pentru propria lor siguranţă. Ceea ce 
nu ştii nu-ţi poate face rău. 

Se admiră în oglinda măsuţei de toaletă şi mătură rapid 
cu mâna toate poţiunile, parfumurile şi fardurile scumpe. 
Se simţea puternică şi încrezătoare în şansa ei. 

Privi satisfăcută la grămăjoara de cenuşă din coş. 
Tocmai distrusese singura armă cu care Harry putea să se 
apere şi să-i şantajeze pe ticăloşii cu care lucra. La 
momentul potrivit, avea să dea de ştire că registrele nu 
mai existau. 

Mai aruncă o privire prin cameră, şi ochii îi căzură pe 
fotografia de pe noptieră, cu ea şi Harry. O luă în mână şi 
o trânti cu faţa în jos în mijlocul dormitorului conjugal, 
apoi o  strivi  zdravăn cu piciorul  mormăind: 
„Nenorocitule!” printre dinţii încleştaţi. Apoi, luă două 
valize şi ieşi din încăpere pentru ultima dată. 

Cobori în salon şi se aşeză. Scoase biletele de avion din 
poşetă, deschise una dintre valize şi începu să scoată una 
după cealaltă hainele bărbăteşti împăturite cu grijă, 
aşezându-le pe braţul fotoliului. 

Shirley se rujă şi-şi verifică părul în oglinda măsuţei de 
toaletă. Arăta destul de bine, ţinând cont că nu dormise 
aproape deloc. La parter, mirosul parfumului greu al lui 
Dolly se împletea cu cel plăcut al micului dejun. O găsi pe 
stăpâna casei în salon, lângă două valize roşii de piele, 
dintre care una era deschisă şi avea fundul tapetat cu 
bancnote. 

— Aici sunt peste o sută de mii de lire sterline, o 
informă. Banii de cheltuială la Rio. Suficient ca să nu 
murim de foame o lună sau două. Stai jos, fetiţo, trebuie să 
asculţi cu atenţie partea următoare. 

Shirley se execută cuminte. 

— Două valize identice, da? Una are o etichetă roşie, 
cealaltă o etichetă albastră. 

— Corect, spuse Shirley extrem de concentrată. 

Banii erau în valiza cu etichetă roşie. 

— Valiza cu banii a fost curățată cu atenţie, ca să nu 
existe niciun fel de amprente. Nu ai voie s-o atingi fără 
mănuşi. 

Cu aceste cuvinte, îi dădu o pereche de mănuși din 
mătase crem superbe. 

— Valiza roşie cu etichetă roşie - cea cu banii în ea - 
este curată. Nu trebuie s-o ating fără mănuşi, repetă 
Shirley. Apropo, sunt foarte frumoase. 

— Sunt un cadou pentru tine, replică Dolly aducând-o la 
ordine. Valiza cu etichetă albastră este a mea. Valiza roşie 
cu etichetă roşie este cea cu banii pe fund şi cu haine 
bărbăteşti deasupra. 

— Am înţeles, confirmă tânăra. Cred... 

— Tu vei căra valiza cu banii şi valiza ta. 

— Şi dacă mi s-a furat maşina? o întrebă panicată. 

— Atunci, îţi cumpăr o altă valiză şi alte haine pe care să 
le pui înăuntru. Dar maşina ta va fi aici. Nu-mi imaginez că 
vreun hoţ cât de cât respectabil ar pune ochii pe rabla aia. 
Mă asculţi? Gata, eu iau geanta roşie cu etichetă albastră - 
e plină cu hainele mele - şi trec cu ea pe la check-in aşa 
cum este normal. Tu te plimbi prin zona de check-in 
căutând un tip, o momeală, ceva de care ne putem folosi. 

— O persoană pe care s-o fraierim! exclamă Shirley. 

— Cam aşa ceva, ai prins ideea. Trebuie să fie un bărbat. 

— Am înţeles. Haine bărbăteşti, iar pe valiză nu vor 
exista decât amprentele lui, în cazul în care vameşii devin 
suspicioşi. Aşa este, nu? 

Tânăra era foarte mândră că se prinsese atât de repede 
de şmecherie. 

— Felicitări, Shirl! Cauţi un bărbat care nu călătoreşte 
cu bagaje multe. Îi spui că nu ţi-ai dat seama care este 
greutatea maximă admisă, te prefaci că eşti o blondă 
proastă, îi spui că depăşeşti greutatea fiindcă ai două 
valize şi că nu vrei să plăteşti taxa de supliment. Baţi din 
gene şi-l convingi să treacă valiza cu banii pe numele lui. 

Shirley molfăia concentrată vârful unui deget al mănuşii. 

— Nu le mânca! Le-am primit cadou de aniversare, 
strigă Dolly. 

— Îmi pare rău, răspunse fata punând mâinile pe lângă 
corp şi mormăind planul în cap pentru ea. 

— Când aterizăm la Rio, continuă Dolly, geanta cu bani... 

— Eticheta roşie, şopti tânăra. 

— Şi valiza mea identică... 

— Eticheta albastră. 

— Vor fi împreună pe banda rulantă de bagaje. Eu voi 
lua valiza cu bani şi o voi trece prin vamă. 

— lar eu voi lua valiza ta? întrebă Shirley, vizibil 
pierdută. 

Dolly era pe punctul să explodeze, dar îşi dădu seama că 
trebuia să-şi ţină firea ca să n-o tulbure de-a binelea pe 
Shirley. 

— Nu, nu imediat... o laşi pe bandă şi te uiţi după mine. 
Dacă sunt oprită la control şi valiza este deschisă, voi juca 
surprinderea la vederea hainelor bărbăteşti şi voi fi şocată 
dacă vameşii ajung până la bani. Voi pretexta că am luat 
din greşeală valiza altcuiva. Mă întorc la banda rulantă şi 
iau valiza cu etichetă albastră, care este, evident, a mea, 
cu hainele mele înăuntru. Fireşte, voi declara că habar n- 
am cine este proprietarul celeilalte. 

Shirley o privea fascinată, cu mâinile încleştate între 
sânii grei, respirând adânc. Părea un iepure orbit de faruri. 
Dar o asculta... cel puţin o asculta. Nu s-ar fi clintit nici 
dacă prin salon ar fi trecut o tornadă. 

— Acum, ascultă-mă cu şi mai multă atenţie, continuă 
Dolly pe un ton didactic. Dacă şi numai dacă trec fără 
probleme prin vamă, îmi iei valiza. Dacă eşti oprită la 
control, nu este nicio problemă, căci vei avea două valize 
pline cu haine de damă, încheie Dolly cu un zâmbet 
triumfător. Planul ei era perfect! 

— N-o să pot ţine minte atâtea detalii... murmură 
Shirley, al cărei creier tocmai luase o pauză. 

Din nou, Dolly fu nevoită să se stăpânească. Se aşeză pe 
marginea unui fotoliu. Ultimul lucru de care avea nevoie 
era ca tânăra să-şi piardă cumpătul. 

— Eu sunt convinsă că n-o să ai nicio problemă, iubito. 
Gândeşte-te la câte ai reuşit până acum! Schimbul de 

valize nu este decât o bagatelă, în comparaţie cu jaful pe 
care l-am dus la bun sfârşit. Hai să mai trecem o dată prin 
toate detaliile, încet, în ritmul tău. 

Shirley începu să repete, dar Dolly nu-i mai acordă prea 
multă atenţie. Ochii îi fugeau tot mai des către ceas. Unde 
naiba era Audrey? Se ridică în picioare şi trase discret 
perdeaua. Bill Grant era tot acolo, cu ochii pe ele. 

— Nu înţeleg de ce ne asumăm un asemenea risc, Dolly, 
începu să se miorlăie fata. Adică, de ce trebuie să cărăm 
tot bănetul ăsta cu noi? E absurd. Nu avem nevoie de 
atâţia bani. Dacă eşti prinsă? 

Dolly îşi strânse pumnii, iar chipul i se schimonosi. 

— Eu îmi asum toate riscurile! Eu trec cu banii prin 
vamă la Rio, nu tu. Tu nu trebuie decât să cari două valize. 
Dacă agentul vamal nu mă crede, eu voi fi cea arestată, nu 
tu. Aşa că taci naibii din gură şi fă ce-ţi spun! 

Shirley era pe punctul să izbucnească iarăşi în lacrimi, 
nu pentru că Dolly ţipase la ea, ci pentru că se simţea atât 
de  stresată, încât cea mai mică emoție o putea 
dezechilibra. Luă hainele lui Harry şi le aruncă peste bani, 
în valiză. 

— Aşa îţi faci tu bagajul pentru vacanţă? Când tânăra 
clătină din cap în semn de negaţie, Dolly se răsti: Atunci, 
aranjează-le cum trebuie, împătureşte-le şi pune-le frumos. 
Nu vreau să pară nimic suspect dacă vameşilor le vine 
ideea să arunce o privire. 

Shirley scoase hainele şi le aşeză înapoi cu grijă, 
acoperind bine banii. 

— Ce ne facem dacă vei fi arestată? întrebă liniştită, fără 
să se ridice de pe covor. Eu, Bella şi Linda nu avem bani 
nici măcar să ne cumpărăm un bilet de întoarcere acasă. 

Dolly se îngălbeni la faţă dintr-odată. Shirley nu se 
gândea decât la ea şi la celelalte două prietene ale ei. 
Fetele o considerau o nenorocită de bancă ambulantă, care 
producea bani ori de câte ori aveau ele nevoie. Ce nu 
păreau să priceapă era că ea nu mai avea bani, în orice 
caz, nu la îndemână. Valiza aceea conţinea tot ce avea 
disponibil acum. Dacă ea era arestată, toate ar fi avut mari 


e 329 œ» 


necazuri - dar, cel puţin, ar fi avut necazuri pe malul unei 
piscine. 

Shirley îşi trase nasul cu tristeţe şi continuă să aranjeze 
hainele lui Harry. Dolly ştia că fata era speriată şi că, 
dintre toate, era cel mai puţin egoistă. Nu ea avea să fie 
cea care să întrebe prima unde ascunsese banii şi când se 
făcea împărţeala. Era doar speriată, şi trebuia s-o convingă 
că totul va merge bine. li vorbi pe o voce blândă. 

— Le-am dat Bellei şi Lindei o sumă destul de 
importantă de bani înainte să plece. Va fi suficient ca să vă 
descurcati, dacă sunt prinsă. 

— După cum le cunosc eu, n-ar fi exclus să fi spart banii 
deja, pufni Shirley. 

— S-ar putea să ai dreptate. Ascultă-mă, dacă aş mai 
avea vreun ban, ţi-aş da, dar acum sunt la fel de lefteră ca 
tine. De ce nu iei vreo două mii de lire din teanc, pentru 
cazul în care ceva merge prost? Ce părere ai? 

Shirley ridică o parte din haine şi privi teancurile 
aranjate frumos. Nu ştia ce să facă, dar ştia exact ce ar fi 
făcut Bella sau Linda în locul ei. Până la urmă, se hotări. 

— Nu sunt banii tăi, nici ai mei. Sunt ai noştri, ai 
tuturor. Poate că nu este bine să riscăm să pierdem o sută 
de mii de lire dintr-un foc. Poate ar trebui să luăm fiecare 
câte două mii, în bagajul de mână. 

Dolly fu nevoită să facă un nou efort de a-şi ţine 
cumpătul. Putea înţelege temerile fetei, dar capul nu o 
prea ajuta. Era pregătită să-i explice totul de câte ori era 
nevoie, neavând altceva de făcut până la sosirea lui 
Audrey. Era obligatoriu ca tânăra să fie perfect pregătită 
de-acum înainte. 

— Avem nevoie de o sumă mare de bani, nu doar de 
câteva mii, pentru că s-ar putea să nu ne mai întoarcem în 
Anglia pentru multă vreme, îi spuse calm. Vom aştepta ca 
urma noastră să se răcească şi abia apoi vom putea reveni 
să ne luăm partea. Cu cât stăm departe mai multă vreme, 
cu atât mai bine. 

Shirley strânse din buze şi îşi continuă treaba. La un 
moment dat, o întrebă dacă voia ceva de băut sau de 

mâncare, dar singura reacţie a lui Dolly fu să se ducă la 
bar şi să-şi toarne încă o porţie de brandy. 

— Du-te şi sun-o din nou pe mama ta. Dacă răspunde, 
întreab-o de ce nu a plecat încă de acasă. 

Când tânăra ieşi, Dolly îşi înfipse călcâiul în covorul 
pufos, crem, şi examină camera. Ar fi putut obţine un preţ 
bun pe casă, fără să mai pună la socoteală mobilele 
luxoase şi antichităţile. Apăsă şi mai tare cu călcâiul, 
imaginându-şi că mai strivea o dată fotografia cu ea şi cu 
Harry din dormitor. Dintr-odată, piciorul i se relaxă şi ochii 
i se umplură de lacrimi: aproape că îl putea simţi pe 
micuțul Wolf la picioarele ei, încălzindu-i glezna cu 
trupuşorul lui plăpând. Tristeţea i se transformă în furie, şi 
Dolly se hotărî pe loc. Acum, totul îi aparţinea ei. În 
calitate de văduvă neconsolată, avea să-i dea instrucţiuni 
avocatului să vândă tot. 

Se ridică, se duse în biroul lui Harry şi începu să caute 
prin sertare actele casei. Când le găsi, le rulă într-un sul 
compact şi le puse în poşetă. Biroul era atât de curat şi de 
ordonat, atât de... neutilizat, de steril. Era frumos şi bogat 
ornamentat, dar ar fi putut aparţine oricui, căci nimic de 
pe el nu striga „Harry Rawlins”. Nu avea nicio 
personalitate, nimic care să spună ceva despre proprietar. 
Restul casei transmitea un mesaj clar despre cuplul pe 
care-l formau, dar, înţelese Dolly cu tristeţe, totul era 
opera ei. Ea era cea care împodobise casa cu lucruri 
frumoase şi care o transformase într-un cămin. 
Personalitatea ei impregna fiecare încăpere. Harry Rawlins 
nu lăsase nicio urmă, pe nicăieri. 

— Cum am putut să fiu atât de proastă, atât de mult 
timp? bombăni abătută. 

Incă o dată, mintea i se limpezi brusc. Scotoci în fişetul 
mic din colţul biroului şi scoase o copie după testamentul 
lui Harry, alături de ultimele sale extrase bancare. Puse 
totul în poşetă, lângă actele casei. Era unicul beneficiar în 
cazul decesului soţului ei, iar în acte, cel puţin, acesta era 
mort şi îngropat. Imediat după ce avocatul ei reuşea să 
vândă avea să-şi transfere banii într-un cont din Rio. 

Numai proprietatea urma să-i aducă cam 150.000 de lire. 

Odată stabilită la Rio avea să pună capăt cheltuielilor ce 
nu erau absolut necesare. Prima decizie avea să fie 
încetarea plății chiriei pentru apartamentul lui Iris 
Rawlins, din St. Johns Wood! Nu avea de gând să-i mai 
trimită bani unei femei pe care o detesta. Iris trebuia să se 
descurce singură, iar Dolly şi-o imagină vânzând tot şi 
internându-se într-un azil de bătrâni, gând care îi smulse 
un zâmbet. Dar ideea aproape simultană, că Harry urma să 
afle că el şi cu preţioasa lui mamă rămăseseră săraci lipiţi 
pământului, o făcu să se înfioare. Bărbatul ar fi omorât-o 
fără să şovăie dacă ar fi dat ochii cu el. 

Inima îi tânjea după zilele în care fusese fericită şi nu 
avusese habar de infidelităţile soţului ei. Harry o lăsase să 
creadă că murise, o lăsase să-i poarte doliul şi să îngroape 
un străin - despre care acum presupunea că era Jimmy 
Nunn. De fapt, dacă Harry se ascundea în apartamentul lui 
Trudie, era logic ca Jimmy să fi dispărut din peisaj. Şi 
copilul... oare era copilul lui Harry? Dolly strânse tare din 
ochi, încercând să-şi alunge această idee din cap. În zadar. 

Lacrimile îşi croiră drum printre pleoape şi începură să-i 
curgă pe obraji. Dacă Harry şi-ar fi găsit pur şi simplu o 
nouă viaţă lângă femeia pe care o iubea, l-ar fi iertat fără 
probleme. Ar fi fost dureros, fireşte, dar l-ar fi înţeles, căci 
şi ea ar fi dat orice pentru un copil. Dar Harry nu o 
părăsise doar ca să fie cu o altă femeie, ci o şi distrusese 
psihic, cu toate minciunile şi tertipurile şi cruzimea lui. 
Cum avea să mai poată discerne vreodată adevărul de 
minciună? 

În uşa biroului, Shirley trebui să repete pentru a treia 
oară: „La mama nu mai răspunde nimeni, probabil că a 
plecat încoace.” În sfârşit, Dolly se deşteptă din reverie şi 
dădu pe gât brandy-ul, care-i ateriză ca un bolovan în 
stomac şi o încălzi. Se uită la ceas, era aproape trei şi un 
sfert dimineaţa. Se întoarseră amândouă în salon. Dolly îşi 
mai turnă un pahar de băutură şi se aşeză vizavi de tânără, 
care o atenţionă s-o lase mai moale, căci nu avea rost să 

ajungă beată la aeroport. Drept răspuns, stăpâna casei se 
aşeză picior peste picior şi-şi aprinse o ţigară. 

— Dă-mi şi mie una. 

Pachetul aruncat ca o săgeată ateriză precis în poala ei. 

— Rămăsesem cu impresia că deteşti fumul de ţigară. 

— Cu toatele ne-am schimbat în ultimele luni, Dolly. N- 
am avut încotro. 

Se auzi telefonul şi Dolly aproape că sări în sus. 
Ascultară amândouă încremenite, neavând curajul să 
răspundă - un ţârâit, două, trei, patru. IÎncontinuu. 

— E Greg, spuse Shirley. 

Răspunse mai întâi prudentă, apoi tot mai relaxată. 
Repetă de mai multe ori „da”, dând din cap, apoi închise. 

— A parcat maşina mea în fundătura de lângă numărul 
cincisprezece, cheile sunt sub scaun. A zis să nu uităm să-i 
trimitem banii prin mama. 

Dolly trase un ultim fum de ţigară şi îşi termină paharul. 

— Mi se pare amuzant că Greg îşi face griji pentru o 
sută de lire, dacă mă gândesc la cât valorez eu acum. 
Chiar, cam cât ai spune, Dolly? 

— Valoarea ta este cam de două sute cincizeci de mii de 
lire. Am dedus banii pe care vi i-am avansat din buzunarul 
meu... dar tot rămâne o sumă impresionantă. La naiba! S-a 
întors Eddie, exclamă Dolly aruncând o privire pe 
fereastră. 

Shirley i se alătură, şi amândouă putură să-i urmărească 
pe cei doi bărbaţi stând unul lângă celălalt şi discutând în 
şoaptă. 

— Cu doi lucrurile devin mult mai complicate. 

— De ce? întrebă tânăra la fel de inocentă. 

Dolly îi întoarse spatele. Avea să rămână un mister demn 
de cei mai luminaţi cercetători cum de reuşise fata să 
supravieţuiască atât de mult. Probabil datorită grijii pe 
care i-o purtase Terry. Se aşeză din nou şi-şi aprinse încă o 
ţigară de la chiştocul nestins al celei precedente. 
Genunchiul îi zvâcnea nervos. Rămaseră o vreme în tăcere, 
cu gândurile ritmate doar de ticăitul obsedant al ceasului 
de pe polita şemineului. Shirley o urmărea cu coada 

ochiului. 

— Ce facem acum, Dolly? Cum putem scăpa de doi 
urmăritori? 

— Unde naiba e maică-ta? se răsti la ea, sătulă să mai 
răspundă la întrebări stupide. 

Shirley se mută din nou lângă fereastră. Bill şi cu Eddie 
stăteau sprijiniți de capota BMW-ului. 

— Ce-i împiedică să intre în casă? Ce-i împiedică să 
scotocească în valiză şi să găsească banii? se întrebă cu 
voce tare. 

Întrebări, zeci şi zeci de întrebări! Lui Dolly îi venea să 
urle la ea: „Harry! Harry Rawlins îi împiedică să intre în 
casă!” Cei doi aveau probabil ordin să stea la pândă, altfel 
ar fi dat buzna de mult peste ele. Desigur, aceste ordine se 
puteau schimba oricând, însă acum erau prinse într-un fel 
de armistițiu. 

— Dacă văd banii ăştia, o să vrea şi restul! O să vrea 
totul. Nici nu vreau să-mi imaginez de ce ar fi capabili ca 
să pună mâna pe bani, continuă Shirley să se ambaleze. 

— Atunci, nu-ţi imagina! strigă Dolly. Nu mai sta acolo, 
gândindu-te la ce s-ar putea întâmpla. Respiră adânc, 
dându-şi seama că trebuia s-o calmeze pe puştoaică. Banii 
sunt în siguranţă, draga mea. N-au nicio şansă să-i 
găsească. 

— Da, dar, numai tu ştii unde sunt, iar dacă ţie ţi se 
întâmplă ceva, atunci... 

Dolly preferă să se uite în altă parte şi să înalțe o mică 
rugăciune în minte. 

— De ce stau acolo cu mâinile în sân? De ce nu fac ceva? 

Shirley intrase clar într-o buclă autoalimentată. 

— Calmează-te! 

— Să mă calmez? Tu cum eşti aşa de calmă? Rece ca 
piatra? Ce secrete îmi ascunzi? Cine este omul care stă 
lângă vărul lui Harry, alt neam de-al vostru? 

Lui Dolly nu-i venea să creadă că Shirley îşi alesese 
tocmai acest moment ca să-şi găsească o doză nebănuită 
de tupeu şi să se transforme în Linda. 

— Dumnezeule, nu ţi se pare că ţi s-a cam încins 

creierul? 

— Mă rog, nu pari speriată că unul dintre ei ar putea 
năvăli aici şi ne-ar putea ucide într-o clipă. Din cauză că-i 
cunoşti, nu-i aşa? Ştii că n-o vor face. Știi. De unde? Cum? 
Ai un aranjament cu ei, nu-i aşa, Dolly? Ai complotat cu 
Eddie pe la spatele nostru? Ultima dată eu te-am 
împiedicat să dispari cu banii, recunoaşte. Simt că sunt în 
minoritate la faza asta şi vreau să ştiu unde i-ai ascuns. 
Acum! E dreptul meu să ştiu! 

Shirley o luase cu totul razna. 

Dolly îşi strânse mâinile la spate, căci îşi dorea să-i dea o 
palmă de să-i smulgă capul ăla prost de pe umeri. 

— Dacă ai plănuit cu Eddie să-l înlocuiască pe Harry, n- 
ai decât. Eu vreau partea mea înainte. 

Era prea mult. Cu faţa schimonosită de furie, se repezi 
la ea şi o pocni din toate puterile peste faţă. Fără să 
clipească, Shirley îi întoarse palma cu atâta forţă, încât fu 
nevoită să facă un pas în spate pentru a-şi recâştiga 
echilibrul. 

— Recunosc, am exagerat când am spus că ai complotat 
cu Eddie. Dar vreau să ştiu unde sunt banii. Pentru mine, 
pentru Linda şi pentru Bella. 

Dolly era pe punctul de a claca. Se săturase să mai 
discute şi să-şi mai justifice acţiunile. Dacă totul se ducea 
de râpă ar fi vrut ca poliţia să-şi concentreze presiunile 
asupra ei, lăsându-le în pace pe celelalte, dar acum nu-i 
mai păsa nici cât negru sub unghie. 

— Banii sunt la mănăstire. Am pus să se instaleze un şir 
de dulapuri noi în camera de joacă. Primele patru, prea sus 
ca să ajungă micuţii la ele, sunt acoperite de afişe cu 
cântece pentru copii. Acolo sunt. Patru dulapuri, patru 
genţi, patru părţi egale. Toate pregătite pentru ziua în care 
ne vom putea întoarce acasă. Se aşeză pe canapea şi îşi 
deschise poşeta. Am câte o cheie pentru fiecare dintre voi. 
Când va veni momentul să vă luaţi partea, e suficient să 
menţionaţi numele meu. Îi dădu cheile una câte una 
privind-o drept în ochi: Iată cheia ta, a Lindei şi a Bellei. 

În ochii ei se ghicea o asemenea dezamăgire, că Shirley 

se simţi dezarmată. 

Tăcerea fu ruptă de sunetul soneriei. 

— Trebuie să fie mama, şopti tânăra. 

De acum, nu mai aveau altceva de făcut decât să urmeze 
planul. Depindeau una de cealaltă şi tot restul trebuia să 
aştepte. 

Eddie o urmări uluit pe femeia îmbrăcată într-un palton 
uzat, cu cizme şi batic pe cap care se proţăpise la uşa lui 
Dolly. Îi aruncă o privire întrebătoare lui Bill. 

— Poate că e femeia de serviciu. 

— Da, cum să nu. Şi femeia mea de serviciu lucrează de 
la patru dimineaţa, îi răspunse ironic partenerul lui. Ar 
putea fi una dintre complicele ei. Mă duc să-l anunţ pe 
Harry. 

Se urcă în BMW şi demară, pe când Eddie intră la loc în 
Fordul Granada şi continuă supravegherea. 

Până ca mama şi fiica să ajungă în salon, Dolly îşi 
recăpătase calmul şi le aştepta surâzătoare cu un al 
patrulea pahar de brandy în mână. 

— O cunoşti pe doamna Rawlins, mamă? 

— Aveţi o casă foarte frumoasă, zise Audrey 
improvizându-şi un accent aristocratic şi prefăcându-se că 
era familiarizată cu astfel de decoruri. 

— Stai jos, o invită stăpâna casei. Se scotoci în poşetă şi 
scoase trei hârtii de o sută de lire. Ai aici o sută de lire 
pentru fiul dumitale, Greg, şi două sute pentru efortul pe 
care l-ai făcut pentru noi în această dimineaţă. 

— Să dea dracu’! exclamă femeia înşfăcând banii şi 
uitând de orice pretenţii. 

— Ceea ce te rog să faci, Audrey, este să iei Mercedesul 
meu, să străbaţi Londra şi să te îndrepţi către sud, prin 
Croydon şi apoi pe autostrada A23, către Gatwick, îi 
explică Dolly de parcă ar fi fost cel mai natural lucru pe 
care să i-l ceri unui necunoscut la ora patru dimineaţa. 

— Nu cred că înţeleg... începu femeia, cu falca atât de 
căzută, încât risca să saliveze pe propriul palton. 

— Mamă, o întrerupse Shirley trăgând cu poftă dintr-o 
ţigară, fă, te rog, aşa cum ţi-a spus Dolly. Te rog. 

— De când te-ai apucat de fumat? ţipă Audrey. 

— Mamă! 

— Ce trebuie să-ţi mai spun este că, probabil, un bărbat 
într-un Ford Granada te va urmări. Ar fi perfect dacă ai 
reuşi să scapi de el în zona Croydon. Acum, vă rog să mă 
scuzaţi un moment, adăugă Dolly ridicându-se în picioare. 

Audrey sări în picioare imediat ce stăpâna casei ieşi din 
cameră. 

— Ce naiba se petrece, Shirl? Pleci cu ea? Cum aşa? 

— Te rog, mamă. O caută nişte băieţi răi şi trebuie s-o 
ajut să scape, atât şi nimic mai mult. 

— Atât? Doar atât? E deja prea mult, fetiţa mea. Te 
trage după ea în mocirlă, nu-i aşa? Am putea pleca 
amândouă chiar acum... 

— Nu, mamă. E prietena mea şi vreau să plec cu ea, îi 
răspunse Shirley  coborându-şi privirea la amintirea 
disputei pe care tocmai o avuseseră. 

Audrey îi luă ţigara din mână, trase şi expiră un cerculeţ 
de fum perfect. 

— Un Mercedes! începu să râdă. Sper că nu i-ai spus că 
încă n-am luat carnetul. 

Dolly reveni la parter cu o rochie de designer, pantofi de 
firmă şi o eşarfă fină. 

— În holul de intrare, lângă uşă, e o garderobă. Du-te şi 
schimbă-te în hainele astea, te rog. 

Şocată de cerere, femeia făcu ce i se ordonase de dragul 
lui Shirley. Aranjată cum trebuie, din spate semăna 
surprinzător de bine cu Dolly. Din faţă, arăta tot ca o 
precupeaţă, dar cu eşarfa, un machiaj adecvat şi ochelari 
de soare, l-ar fi putut păcăli pe Eddie. 

Paltonul ei mâncat de molii strica tot ansamblul, aşa că 
stăpâna casei căută printr-un dressing şi reveni cu o haină 
din blană de nurcă primită de la Harry cu ocazia celebrării 
a optsprezece ani de căsnicie. Işi amintise că Eddie 
participase la petrecere şi admirase cadoul. Era sigură că-l 

va duce de nas. Ridică paltonul, iar Audrey îşi vâri cu grijă 
mâinile pe mâneci. 

— Ah, e fantastic, exclamă ea vrăjită. Nu-i aşa, Shirl? 

Se mângâie pe mâneci şi pe piept, apreciind atingerea 
mătăsoasă a blănii. Se simţea în al nouălea cer. 

Shirley şi Dolly se dădură un pas în spate şi o examinară 
din cap până în picioare. Deşi încă nu se împăcaseră cu 
totul, erau conştiente că această parte a planului trebuia 
să meargă ca unsă. Dacă lui Eddie îi trecea prin cap fie şi o 
secundă că nu era Dolly şi nu pornea în urmărirea ei, nu 
mai aveau nicio şansă să scape. 

„Ce femeie ciudată este şi asta, atât de precisă şi atât de 
iritabilă”, îşi spuse Audrey, remarcând că şi fiică-sa părea 
foarte nervoasă. Nu putea înţelege de ce pleca cu femeia 
mult mai în vârstă decât ea, pe care o numea prietenă. Ştia 
că le uneau soţii dispăruţi înainte de vreme, dar cele două 
văduve nu aveau absolut nimic altceva în comun. Mai mult 
decât orice, ar fi dorit să ştie cine o urmărea pe Dolly şi de 
ce acceptase Shirley să intre în gura lupului. Cât despre 
rolul pe care ea urma să-l joace, pentru două sute de lire 
sterline ar fi dansat în pielea goală pe acoperişul secţiei de 
poliţie, dacă i se oferea ocazia. Nici gândul că va conduce 
un Mercedes într-un palton de nurcă nu-i displăcea deloc. 

Cele două conspiratoare se înţeleseră din priviri. Audrey 
era pregătită. 

— Poţi să păstrezi hainele, îi spuse Dolly dându-i cheile 
de la maşină. Shirley, draga mea, vrei să-mi aduci ochelarii 
de soare de pe măsuţa de toaletă, te rog? 

Profitând de absenţa tinerei, se întoarse imediat spre 
mama acesteia, privind-o intens. E 

— Mai am nevoie să faci ceva pentru mine, te rog. li 
dădu un plic. Văzând că ochii femeii proaste se aprindeau 
iar de lăcomie, se aplecă spre ea şi îi spuse: Vreau să 
cumperi un timbru şi să-l trimiţi prin poştă. Astăzi. 

Audrey fu puţin dezamăgită, dar strecură plicul în 
buzunarul interior al paltonului zâmbind şmechereşte. 
„Pun un plic la poştă şi primesc o haină de nurcă. Nu-i rău 
pentru o zi de lucru, nu-i rău deloc.” 

Ceea ce nu ştia era că plicul conţinea actele casei, o 
copie a testamentului lui Harry şi instrucţiuni pentru 
avocat să vândă casa cu tot ce era în ea şi să-i trimită banii 
într-un cont nou. Dolly luase decizia să ardă toate punţile. 
Nu mai exista cale de întoarcere. 


Când Shirley intră în dormitorul lui Dolly, mirosul de 
hârtie arsă era încă puternic, deşi nu se vedea nicio urmă 
de foc. Obiectele de pe măsuţa de toaletă erau răspândite 
peste tot pe jos. O sticluţă de ojă se spărsese de un perete, 
şi lichidul de culoarea prunei coapte se răspândise pe 
covorul crem. Şocată să vadă o asemenea dezordine într-o 
casă altminteri ordonată ca o farmacie, o puse pe seama 
unei căderi nervoase a lui Dolly la care ea, din fericire, nu 
asistase. li găsi într-un târziu ochelarii de soare într-unul 
dintre sertarele măsuţei şi era pe punctul să plece când 
observă o fâşie de material textil atârnând dintr-un 
şifonier. Când îl deschise, împinsă de curiozitate, constată 
că toate costumele  bărbăteşti aflate în interior, 
aparţinându-i lui Harry, evident, erau tăiate meticulos în 
panglici aproximativ egale. Până şi pantofii îi fuseseră 
tăiaţi sau vopsiți cu lac de unghii. Cât de tulburată trebuie 
să fi fost ca să facă aşa ceva şi ce forţă interioară îi 
trebuise ca să-şi ascundă stările toată dimineaţa! Shirley 
avu dintr-odată revelaţia că în Dolly Rawlins se petreceau 
mult mai multe lucruri decât lăsa să se întrevadă. 

Reveni în salon, unde Audrey tocmai îşi primea înapoi 
paltonul jerpelit şi cizmele urâte. 

— Pune-le în portbagajul Mercedesului. 

— S-ar putea ca cizmele să-mi trebuiască, nu sunt prea 
bună cu ambreiajul pe tocuri. 

— N-ai nevoie de niciun ambreiaj, e o maşină cu cutie 
automată. 

— Ce? 

— Hai în garaj, să-ţi arăt despre ce este vorba. 
„Dumnezeule, sper că nu va trebui să-i predau tâmpitei şi 
un curs scurt de conducere auto!” îşi spuse în sinea ei. 

Işi consuma toate economiile de răbdare, ţinând cont de 

faptul că era patru şi jumătate dimineaţa şi că trebuiau să 
ajungă la aeroport. Audrey se aşeză pe locul şoferului, iar 
Dolly îi arătă cum să folosească cele două pedale şi cutia 
automată. Văzu că încurca adesea picioarele, aşa că-i dădu 
un pumn zdravăn în stângul: 

— Nu foloseşti piciorul care te doare. Nu-i aşa că e mai 
simplu acum? 

Se întoarseră în casă, unde Shirley îi dădu mamei sale 
ochelarii negri ce completau deghizarea. Femeia trase 
adânc aer în piept, conştientă că urma să facă cel mai 
palpitant lucru din viaţa ei. 

— Sper să te distrezi bine în străinătate şi să treci pe 
acasă când te întorci. 

Audrey se întinse s-o sărute pe obraz, dar tânăra o luă în 
braţe şi o strânse plină de afecţiune. 

— La revedere, mamă. 

— Hai, fetelor, trebuie să ne grăbim, zise Dolly, care nu 
voia să le lase prea mult timp de gândire. 

— Te iubesc... mai adăugă Shirley, apoi ieşi din casă ca 
să deschidă din exterior uşile garajului, sub ochii lui Eddie. 


Audrey băgă în marşarier şi începu să dea cu spatele pe 
alee. 

— Pa, Dolly! Ne vedem mai târziu, strigă tare Shirley 
închizând garajul. 

De emoție, mama ei călcă prea tare acceleraţia şi 
maşina ţâşni brusc în stradă. Speriată, apăsă pe frână şi 
roti de volan în acelaşi timp, iar roţile din spate intrară în 
derapaj spre dreapta. Reuşi să pună schimbătorul pe 
poziţia înainte şi plecă în trombă de pe loc, pe sensul 
greşit. Din fericire nu era circulaţie şi se redresă rapid, 
dispărând printre case. 

Eddie urmărise toată tevatura cu gura căscată şi pornise 
maşina imediat ce văzuse Mercedesul ieşind din garaj. I se 
păru ciudat că Dolly făcea asemenea manevre stângace, 
dar puse totul pe seama oboselii şi a grabei. „Poate că a 
cedat”, îşi spuse. Dacă aşa stăteau lucrurile, n-ar fi avut 

nicio problemă să-i ia banii. Zâmbi la gândul că el, Bill şi 
Harry vor fi putred de bogaţi. 

— Târfă proastă, mormăi el lansându-se în urmărire. Ai 
muncit degeaba. Venim după matale, doamnă Rawlins. 

De la fereastra livingului, Shirley văzu Fordul Granada 
demarând în trombă. În spatele ei se afla Dolly, gata de 
plecare, cu cele două valize în mâini. 

— A plecat. 

— Hai, Shirl, să-i dăm drumul! La cum conduce mama 
ta, s-ar putea să avem mai puţin timp la dispoziţie decât 
am sperat. 

Cele două femei ieşiră din casă şi porniră în pas alert 
spre fundătura unde le aştepta Mini-ul. Glezna tinerei era 
încă foarte umflată, şi fiecare pas îi provoca dureri atroce. 

— Mai eşti acolo? întrebă Dolly fără să se uite în spate. 

— Te urmez, stai fără grijă, şuieră fata printre dinţii 
strânşi de durere. 

Dintr-odată, adrenalina intră în sistem şi suferinţa păru 
să se estompeze. Reuşi să reducă distanţa şi să menţină 
acelaşi ritm  draconic. Când ajunseră la autovehicul 
aruncară cele două valize identice peste geanta ce 
conţinea lucrurile lui Shirley. 

Tânăra se aplecă sub scaunul şoferului şi începu să 
bâjbâie după chei, în timp ce Dolly bătea nerăbdătoare cu 
palma în capotă. 

— Hai odată! Cred că maică-ta s-a oprit într-un stâlp 
deja şi Eddie s-a prins că l-am păcălit. 

— N-o găsesc... vocea i se opri în gât. Ce i-ar face dacă 
ar prinde-o? 

— Nimic, Shirl. Pe cuvântul meu de onoare. E un laş. 

Dolly îşi dădu seama, prea târziu, că nu făcuse o glumă 
bună. 

— Mai devreme mi-ai spus altceva. Mi-ai spus că este 
porc care loveşte femei şi omoară căţeluşi. Mama mea este 
o femeie, Dolly. Dacă ridică chiar şi un deget asupra ei... 

Shirley se ridică triumfătoare cu cheile în mână şi nu-şi 
mai termină fraza. 

— Ştiu, draga mea, ştiu... l-ai omori, o completă Dolly 
blând, luându-i cheile. 

— Nu, nu pe el, îi răspunse fata privind-o fix şi hotărât. 

Shirley ocoli maşina şi se sui pe locul din stânga, lăsând- 
o tablou. Dolly îşi dădu seama că probabil o pierduse 
complet. Se folosise de Audrey şi de Greg ca să obţină 
ceea ce voia, ajutorul de care avea nevoie. Greg ar fi putut 
sfârşi la închisoare, iar mama lor, ucisă şi abandonată pe 
vreun maidan. Shirley, tânăra care nu de mult o privise cu 
adoraţia unei fiice, acum o ura. 


e 342 œ» 


37 


Alice ştia foarte bine că dacă ar fi fost prinsă ar fi dat de 
necaz, poate chiar şi-ar fi pierdut locul de muncă, dar nu-i 
putea rezista lui George Resnick. Ajunsese la birou la şase 
dimineaţa, mult înaintea tuturor colegilor de la 
administrativ. Culese toate dosarele şi notele grijuliu 
dactilografiate de pe birou şi le puse într-o pungă de 
plastic, apoi ieşi în pas alert din secţia de poliţie. Niciunul 
dintre agenţii din tura de noapte nu-i dădu atenţie. 

Aşa cum stabiliseră în prealabil, Resnick o aştepta în 
cafeneaua soioasă de după colţ. Sorbea dintr-o cafea şi 
mânca un sendviş cu ou ochi şi cârnaţi, stropit din belşug 
cu sos HP, când o văzu apropiindu-se. 

— Ce mă bucur să te văd! o salută făcându-i cu mâna 
fetei şi dând la iveală bucățele de carne printre dinţii 
stricaţi. 

— Şi eu mă bucur, domnule, răspunse fata privind 
reprobator sosul maro care i se scurgea printre degete. 

Dacă-l întindea pe vreun dosar, toată secţia ar fi ştiut 
cine umblase cu ele. Resnick murdărea tot timpul hârtiile 
importante care-i aterizau pe birou, şi toate dosarele lui 
erau ştampilate cu fundul rotund al cănilor de cafea. 

Când chelneriţa îi aduse o cană de ceai, inspectorul îi 
zâmbi încurajator, aşteptând probabil mulţumiri. Alice 
detesta ceaiul, dar îl acceptă politicoasă. Nu se întâmpla în 
fiecare zi să-ţi facă cinste. Se ridică, luă un teanc de 
şerveţele de pe tejghea şi i le întinse, aşteptând să se 
şteargă bine pe mâini înainte de a-i întinde primul dosar. 
În acelaşi timp, începu să-i facă un sumar verbal al 
principalelor informaţii dobândite. 

— Nu veţi găsi mare lucru acolo despre Jimmy Nunn. Nu 
are cazier penal, aşa că am luat tot ce-am putut de la 
serviciile sociale. Spera să devină şofer de curse 
profesionist şi a primit două sancţiuni pentru conducere 
imprudentă şi exces de viteză. Pe soţia lui o cheamă 
Trudie, au un copil în vârstă de şase luni, înscris la 

alocaţie, şomer de doi ani şi, conform oficiului forţelor de 
muncă, în ultimele două luni nu şi-a mai încasat ajutorul. 

— De ce nu l-a mai încasat, Alice? Era după gratii? Nu. 
Plecat din oraş? Probabil că nu, cu un copil de şase luni. A 
găsit de lucru? Puţin probabil, după doi ani de şomaj. 
Mort? O privi cu subînţeles. 

Alice îi dădu cel de-al doilea dosar, mai gros. 

— William Grant a fost eliberat din închisoarea Brixton 
acum nouă luni. Vătămare corporală gravă, tâlhărie, 
incendiere premeditată. 

— Crimă? 

— Nu. Nu apare nicio condamnare pentru crimă. Dar 
veţi vedea că toate faptele lui sunt... îmi scapă cuvântul. 

— Aleatorii? 

— Da. Adesea, nu apare nicio legătură prealabilă cu 
victima, nimic furat... e ca şi cum ar fi acţionat la comanda 
altcuiva, contra unei remuneraţii. 

Resnick zâmbi mulţumit. Îi plăcea s-o vadă la lucru, 
făcând aceleaşi conexiuni ca şi el. Avea un instinct 
imbatabil. 

— Ai dreptate. Este un mercenar. Ultima dată când l-am 
băgat la zdup a refuzat cu înverşunare să colaboreze. Se 
uită mai atent la fotografie: acelaşi om pe care-l văzuse 
ieşind din casa lui Jimmy Nunn, fără niciun dubiu. 

— lar acum, continuă fata, dosarul despre jaful 
furgonului de valori. 

Resnick trecu rapid prin material. Era acelaşi modus 
operandi. Lecţia lui Harry Rawlins respectată la virgulă. 
Ştia că era mâna lui. Nu-şi putu reprima un rânjet fericit. 

— L-am prins, Alice. De data asta îl am în mână pe 
nenorocit! 

Tânăra îşi verifică ceasul. Risca să se întâlnească cu tura 
de dimineaţă, care obişnuia să-şi ia micul dejun în 
cafeneaua respectivă. 

— Domnule, sper că nu vă veţi angaja în vreo acţiune 
prostească, da? 

Resnick închise dosarul şi i-l înapoie. Zâmbi din nou. 

— Voi reveni în glorie, Alice. Am avut dreptate, Harry 

Rawlins trăieşte. Toți ceilalţi s-au înşelat şi o să le-o 
demonstrez. Observând expresia preocupată a fetei, 
mâinile ei mari care strângeau febril punga cu dosare, se 
aplecă peste masă şi-i depuse un sărut umed pe obraz. Nu- 
ţi face griji pentru mine. Nu-mi place să te văd îngrijorată, 
mai ales din cauza mea. 

Tânăra reuşi să schiţeze un surâs slab şi părăsi localul. 
Inima îi bătea cu putere, parţial pentru că ştia că acum 
Resnick se ducea de unul singur să-l prindă pe mafiot şi 
parţial pentru sărutul pe care-l mai simţea încă. 

În loc să se ducă direct la Harry ca să-l informeze despre 
sosirea celei de-a treia femei, Bill Grant preferă să facă un 
ocol pe la depozitele închiriate de lângă Liverpool Street. 
Se gândea că femeia misterioasă trebuie să fi făcut parte 
din echipa care atacase autospeciala băncii. Harry era pe 
punctul de a ieşi la lumină şi a-i cere socoteală lui Dolly. 
Prin urmare, dacă banii erau acasă la ea, şeful avea să-şi 
păstreze partea leului, iar el avea să se aleagă cu o nimica 
toată. Dar dacă banii erau ascunşi în depozit şi Bill punea 
mâna pe ei înaintea celorlalţi, atunci Harry Rawlins putea 
să se ducă dracului. 

Căută febril prin toate cotloanele ascunzătorii uriaşe, 
pierzând noţiunea timpului. Nu găsi nimic şi, când verifică 
ora, văzu că întârziase cu şaizeci de minute la întâlnire. 
Ajunse într-o goană la apartamentul lui Trudie, care îi 
deschise imediat. 

— Intră. Harry te aşteaptă de o oră. 

— Îmi pare rău, iar a stat mizeria asta, se scuză el 
bătându-şi ceasul cu palma celeilalte mâini. Nu e nicio 
mişcare la tine acasă. Ambele femei sunt acolo. 

— Eşti sigur? îl întrebă Harry. Atunci, cineva minte. 

Era îmbrăcat cu o pereche de blugi, un tricou şi pantofi 
de sport. 

— Ce vrei să spui? 

— Unde ai fost, Bill? Ce pui la cale? 

— Am tras un pui de somn după ce l-am lăsat pe Eddie în 
locul meu. Sunt rupt de oboseală, omule. Bill nu îndrăznea 

să-i spună că fusese la ascunzătoare. Văzând furia din ochii 
şefului său, îl întrebă: Ce s-a întâmplat? 

— În timp ce tu dormeai, Dolly iar v-a făcut figura! A pus 
pe cineva să se îmbrace în hainele ei şi să conducă 
Mercedesul. Prostul de Eddie a plecat după fentă, şi acum 
habar n-avem unde este nevastă-mea. În ce priveşte banii, 
poţi fi sigur că nu mai sunt în casă. 

Incepea să se lumineze, iar Bill începea să priceapă că 
făcuse o greşeală monumentală. 

— Atunci, unde este Eddie? 

— M-a sunat mai devreme. Are pană, aşa că se întoarce 
cu transportul în comun. Când soseşte, mergem toţi trei 
acolo şi întoarcem casa aia cu fundul în sus. Trebuie să 
găsim ceva, un indiciu despre locul unde a ascuns banii 
sau unde a fugit. 

PV AY ANY a a aa 

Dolly parcă în faţa gării Victoria ca s-o lase pe Shirley, 
care urma să ia autobuzul până la Heathrow, în timp ce ea 
continua drumul cu maşina, ca să nu dea de bănuit că ar fi 
fost împreună. Strada era destul de aglomerată chiar şi la 
acea oră matinală, iar ideea de a umbla prin mulţime cu o 
sută de mii de lire în geantă îi dădea fiori tinerei. 

— Nu pot s-o fac, Dolly, vreau să rămân cu tine. 

Tot tupeul de mai devreme i se evaporase ca prin 
farmec. 

— Şi mie mi-ar plăcea să rămânem împreună, draga 
mea, dar ştii că este obligatoriu să ne despărţim. Nu 
putem fi văzute ajungând în acelaşi timp la aeroport. 
Nimeni nu trebuie să rămână cu impresia că am fi 
împreună. Hai, adună-te! 

leşi din maşină, deschise portbagajul şi scoase valiza cu 
bani şi pe cea a tinerei, aşezându-le apoi lângă uşa 
pasagerului. Pe fereastră, văzu că umeri lui Shirley erau 
zguduiţi de suspine nestăpânite. „La naiba, e tot ce-mi 
lipsea!” Intră la loc în maşină. 

— Dă-i drumul, dragă. Gândeşte-te că în două ore vom 
savura cocktailuri peste Atlantic. Mâine, la ora asta, ne 
vom lăfăi pe marginea piscinei cu Linda şi cu Bella şi vom 

bea... în fine, în ce se bea la Rio. 

Shirley îi aruncă o privire de câine bătut. 

— Bine, se resemnă Dolly, poţi să rămâi cu mine. Du-te 
şi pune valizele la loc în portbagaj. 

Imediat ce fata ieşi, îi aruncă poşeta după ea, blocă uşile 
şi demară în trombă, lăsând-o cu gura căscată. Shirley 
tocmai se pregătea să ţipe după ea şi s-o facă în toate 
felurile, când îşi dădu seama că ideea de a atrage atenţia 
asupra ei o speria mai rău decât aceea de a se duce de una 
singură la aeroport. 

ES II 9 a ooeee----- 

Eddie ajunse la apartamentul lui Jimmy Nunn obosit şi 
lac de sudoare. Autobuzul nu venise, aşa că fusese obligat 
să alerge vreo doi kilometri. Nici nu intră bine, că Harry îl 
apucă de fularul pe care-l avea la gât şi începu să-l strângă 
atât de tare, încât deveni albastru la faţă. Încercă să se 
zbată, însă masivul lui văr nici nu se clinti. Începu să-i 
vorbească pe un ton calm, măsurat. 

— Eşti o creatură care face degeaba umbră pământului, 
ştiai? Dacă te omor chiar acum, aici, cine îţi va simţi lipsa? 
Poate agenţii de pariuri, dar nici pentru ei n-aş putea 
garanta. 

Ochii lui Eddie păreau că vor să iasă din orbite, încercă 
să-i descleşteze mâinile lui Harry, care acum îl privea fix, 
aşteptând să rămână nemişcat. 

— Va fi greu să scăpăm de un hoit. Prea multă lume, zise 
Bill din spate. 

Harry dădu drumul fularului, şi Eddie se prăbuşi la 
pământ horcăind. Cei doi se aşezară pe canapea, în timp 
ce şeful lor se plimba furios prin încăpere, respirând adânc 
ca să se calmeze. 

— Dacă a plecat, dacă au dispărut banii, vă omor pe 
amândoi. Începând cu tine, zise el şi arătă cu degetul spre 
vărul lui. 

Eddie era îngrozit, dar, fără să-şi dea seama, lăsă să-i 
scape un chicot. Harry se repezi la el, hotărât să-l omoare 
în bătaie. Bill sări între ei şi fu nevoit să-şi folosească toată 
forţa ca să-l oprească. 

— Am zis nu aici! strigă, rugându-se în gând să fie 
ascultat. Incerc să te ajut, bătrâne! Sunt de acord că-i un 
tâmpit de prima mână, dar aici e casa ta. Iubita ta şi 
copilul tău sunt alături, în dormitor. Dacă vrei să-l omori, 
îţi promit c-o fac chiar eu când se termină toată nebunia 
asta. După ce punem mâna pe bani, iar Dolly îşi primeşte 
pedeapsa binemeritată fiindcă te-a umilit. Pe ea vrei s-o 
pedepseşti, Harry, nu pe amărâtul ăsta, care e un nimeni. 

Ceaţa roşie care-i invadase privirea începu să se retragă. 
Profitând că şeful lor se întorsese cu spatele, Bill îi făcu un 
semn cu ochiul lui Eddie. Era ca şi cum un crocodil te-ar fi 
invitat la o partidă de înot. 

— Mergem la mine acasă şi nu lăsăm nicio piatră 
neîntoarsă. HAIDEM! porunci Harry luându-şi paltonul din 
cuier. 

Din dormitor ţâşni Trudie, care se agăţă de braţul lui. 

— Te implor, nu face asta în plină zi. Dacă te recunoaşte 
cineva s-a zis cu noi! 

Harry puse mâna din nou pe fularul lui Eddie, aproape 
provocându-i acestuia un stop cardiac. I-l scoase de la gât 
şi-şi acoperi parţial faţa cu el. Preţ de o fracțiune de 
secundă, lui Bill îi trecu prin cap că împreună l-ar fi 
dovedit, nu le putea rezista amândurora, dar gândul îi 
zbură imediat când văzu mutra plouată a prezumtivului 
său aliat, care abia reuşea să meargă drept. Cei doi ieşiră 
cuminţi în spatele lui Harry. 

Trudie fugi la fereastră şi apucă să-i vadă urcând în 
BMW-ul lui Jimmy. În acelaşi timp, observă o altă maşină, 
parcată în apropiere, ce demară în urma lor. La capătul 
străzii, când maşina fostului ei soţ viră la stânga, străinul 
făcu şi el aceeaşi manevră, dar aşteptă ca intre ei să se 
intercaleze o dubă. Izbi neputincioasă cu palmele în geam. 
Nici măcar nu ştia unde anume locuiseră Harry şi Dolly. 
Copilul începu să urle din dormitor, iar Trudie se simţi 
dintr-odată solidară cu el: şi ei îi venea să deschidă gura şi 
să urle cât o ţineau plămânii. Totul se ducea de râpă. 
Harry se ascunsese cu atâta grijă, iar nenorocita de 
nevastă-sa nu găsise nimic mai bun de făcut decât să-i fure 

jaful la care visa! Târfă bătrână, proastă şi rea! 

Se repezi în dormitor şi ţipă la micuţ: 

— Taci din gură! 

Copilul, care stătea în ţarcul lui şi chirăia fără un motiv 
aparent, începu să urle şi mai tare. Trudie simţi că tot 
cerul îi cădea în cap. Într-un impuls irațional, îi arse o 
palmă zdravănă, dar instantaneu, ruşinată de fapta comisă, 
îl strânse matern la piept, acoperindu-l de lacrimi şi de 
sărutări. Şocat, micuțul tăcu. 

cc... ff ES 

La aeroportul Heathrow, Shirley aştepta nervoasă ca 
şoferul să termine descărcarea bagajelor din cala 
autobuzului. „Să vezi ce-i fac când o văd. O să-i zic eu vreo 
două să mă ţină minte. Şi o să le povestesc şi fetelor cum 
m-a lăsat ca pe o proastă în stradă. Linda o s-o urască şi 
mai tare”. Işi dădu seama că gândurile ei erau cam de 
nivelul unui copil răzgâiat, dar furia o ajuta să rămână 
concentrată. 

Luă un cărucior, aşeză pe el cele două valize şi, odată 
intrată în terminal, verifică pe panoul luminos numărul 
ghişeului de check-in pentru Rio. Trase adânc aer în piept 
şi începu să-i examineze pe călătorii de sex masculin în 
căutarea unui cărăuş potrivit - „tânăr, fără bagaje multe...” 
îşi repetă. Ideea că va fi nevoită să flirteze cu cineva 
complet necunoscut o angoasa. Stătea foarte prost la 
capitolul flirt. Işi îndreptă capul şi începu să exerseze 
bătutul senzual din gene. 

După vreo douăzeci de minute o cuprinse spaima. Toţi 
cei care se aşezaseră la rând la check-in aveau valize mari, 
grele, iar Dolly nu se zărea pe nicăieri. Dacă planul eşua 
lamentabil fiindcă ea se dovedea incapabilă să găsească un 
bărbat naiv şi fără bagaje multe? 

Incepu să se plimbe cu căruciorul pe lângă coadă, 
aşteptând. Mai trecură cincisprezece minute. Ajunse la 
capătul răbdării şi începu să se gândească foarte serios să 
treacă valiza chiar ea, plătind suplimentul de bagaj din 
banii pe care-i avea în poşetă. Pe de altă parte, asta le-ar fi 
expus unui risc enorm, căci seriile bancnotelor furate erau 

sigur urmărite. 

Dintr-odată, zări un candidat eligibil. Un tânăr ciufulit 
cu un rucsac pe umeri se aşezase la coadă şi-şi verifica 
documentele. Shirley îşi scoase paşaportul şi biletul de 
avion din poşetă şi se plasă în spatele lui, atingându-i uşor 
glezna cu marginea căruciorului. 

— Ah, îmi cer mii de scuze! N-am vrut să vă lovesc. Aici 
este check-inul pentru Rio? Prefăcându-se ameţită, lăsă să- 
i cadă din mână hârtiile, pe care bărbatul se aplecă şi i le 
dădu înapoi. Sunt atât de căscată! continuă ea să joace 
rolul legendarei blonde proaste. Sunt fotomodel şi mă duc 
la Rio să fac primul pictorial pentru o revistă străină. N-am 
ştiut că există restricţii de greutate, aşa că mi-am umplut 
valizele cu rochii şi costume de baie. Nici nu vreau să mă 
gândesc că am depăşit greutatea şi nu ştiu ce să fac, 
pentru că n-am bani să achit excesul de bagaj. Este exclus 
să renunţ la ceva, am nevoie de cel puţin şaptesprezece 
perechi de bikini... 

— Nu vrei să te ajut? o întrerupse tânărul apucându-i 
valiza. 

— Cealaltă e puţin mai grea, dacă nu te superi... gânguri 
Shirley ridicându-i mâna şi aşezându-i-o pe valiza cu bani. 

Era limpede că nu se supăra. Făcându-i cu ochiul, 
necunoscutul ridică valiza şi înaintă. Simţindu-se foarte 
sigură pe ea, continuă pentru câteva minute conversaţia 
ocazională cu tânărul, care mirosea puţin a transpiraţie şi 
era cam îngălat, deşi părea bine educat, dar lipsit de 
experienţa vieţii. Fu uşurată când îşi văzu noul prieten, pe 
nume Charles, după cum aflase, trecând fără probleme 
prin check-in, în timp ce valiza îşi lua avânt pe banda 
rulantă. 

Când ajunse la rândul ei în faţa ghişeului, o rugă pe 
reprezentanta companiei să-i dea un loc cât mai departe de 
tânăr. Femeia îi aruncă acestuia o privire profesională şi, 
cu un mic zâmbet de solidaritate feminină, îi îndeplini 
dorinţa, punând-o la zece rânduri distanţă de el. 

Charles continuă s-o bată la cap la controlul 
paşapoartelor şi în sala de aşteptare. li povesti despre 

călătoriile lui şi despre cum străbătuse teritorii uriaşe cu 
autostopul, văzând locuri spectaculoase şi cunoscând 
oameni extraordinari, în timp ce-şi asigura traiul din 
diverse slujbe mărunte. „Dumnezeule, e atât de plicticos!” 
îşi spuse Shirley sorbind din şampania pe care o primise. 
Până la urmă se îndepărtă de el, pretextând nişte telefoane 
importante pe care trebuia să le dea înainte de plecare. 

Căută prin fiecare restaurant, bar, pub, vinotecă şi chiar 
prin toalete, dar n-o putu găsi pe Dolly. Era ca şi cum nu s- 
ar fi aflat în acelaşi zbor spre Rio. Shirley ştia că nu avea 
cale de întoarcere acum, după ce valiza cu banii plecase 
către cala avionului. Era obligată să se ducă la Rio şi să le 
informeze pe celelalte două că fuseseră trase în piept. 
Începu să respire adânc, căutând o soluţie. Trebuiau să se 
îmbarce toate trei pe următorul zbor şi să se întoarcă la 
Londra, să caute în dulapurile de la mănăstire şi - 
Dumnezeule, dacă restul banilor nu mai era acolo? Dacă 
nu fusese niciodată acolo? Dacă... simţi că era pe punctul 
să-i explodeze capul, când ochii îi căzură pe singura 
secţiune din aeroport pe care nu o cercetase. Acolo, în 
lounge-ul rezervat călătorilor cu bilete la clasa întâi, Dolly 
Rawlins îşi mânca liniştită micul dejun. 

UV ai osc- 

Bill Grant ajustă oglinda şi privi în retrovizor. 

— Nu este o maşină de poliţie, dar e clar că menţine 
întotdeauna un vehicul între noi şi el. 

— Tehnica obişnuită a gaborilor. Din vocea lui Eddie 
răzbătea panica. 

Harry se întoarse să verifice şi el. 

— Oricât te-ai apăra de muşte, întotdeauna se găseşte 
una să se ţină scai de tine. 

În glas i se citea o undă inconfundabilă de ură. Ceilalţi 
doi nu îndrăzniră să-i ceară detalii. 

— Merg mai departe? 

Deplasarea la casa lui Dolly era o idee proastă, mai ales 
dacă erau urmăriţi. 

— Respectăm planul, mârâi Harry. Se uită din nou în 
retrovizor şi scrâşni din dinţi. Pe toţi dracii, credeam că i- 

am rupt de mult picioarele. M-a urmărit ca un copoi turbat 
care-şi vâna trofeul de preţ. S-a apropiat periculos de mult 
la un moment dat. 

— Şi acum s-a întors... remarcă Bill. 

Harry se întrebă cum naiba îl găsise Resnick, de unde 
ştia că era în viaţă? Poate că nu ştia... poate că era, de 
fapt, pe urmele lui Eddie sau ale lui Bill, după asasinarea 
lui Boxer Davis? Îşi ridică mai sus fularul. Credea că nu 
fusese văzut când ieşise din blocul lui Jimmy şi se îndoia că 
Resnick ar fi fost capabil să-l recunoască numai după ochi. 
În schimb, nu l-ar fi deranjat foarte tare dacă Bille şi Eddie 
ar fi fost arestaţi pentru Boxer. 

— E gabor, nu-i aşa? nu se mai putu abţine mercenarul. 

— Da. Pe urmele noastre este nimeni altcineva decât 
faimosul inspector principal George Resnick. 

— La naiba! Ce ne facem? behăi Eddie. 

— Nu-ţi face probleme, fiule. Norocul lui Resnick a 
expirat de mult. 

Bill parcă puţin mai departe de casa lui Dolly, iar 
polițistul se văzu nevoit să-i depăşească. Intenţiona să 
înconjoare cvartalul de case, să se întoarcă pe unde venise 
şi să parcheze la o distanţă sigură fără să fie văzut, spera 
el. Dar, când trecu pe lângă ei, Harry nu se putu abţine să 
nu-l batjocorească trăgându-şi rapid masca până la bărbie. 
Inspectorul nu putea fi sigur de ce văzuse, dar viteza 
pulsului îi demonstra că trecuse pe lângă Harry Rawlins... 

— Eddie, deschide garajul. Bill, e al tău, urlă rapid 
mafiotul. 

Eddie fugi de cealaltă parte a străzii, aşa cum i se 
spusese, iar Bill ieşi din maşină şi se ascunse după gardul 
viu. Harry se strecură la volan şi băgă BMW-ul în garaj. 

Parcat de cealaltă parte a străzii, cu mâinile ce încă îi 
tremurau strânse pe volanul maşinii, Resnick îl văzu pe 
Eddie închizând una dintre uşi în spatele autovehiculului, 
apoi, pe un alt bărbat care o închise pe cealaltă. Acesta din 
urmă, uitându-se direct spre poliţist, îşi aprinse o ţigară. 
Lumina tremurătoare a brichetei dădu la iveală fiecare 
trăsătură a omului pe care îl urmărea de atâţia ani. 

— Rawlins! şuieră Resnick. 

Avusese dreptate! Întotdeauna avea dreptate! 

Fu luat cu totul prin surprindere când portiera se 
deschise brusc şi asupra lui începu să plouă cu loviturile 
boxului de oţel al lui Bill. Blocat de volan, nu se putea 
apăra cum trebuie. Ridică mâna pentru a încerca să 
respingă loviturile, dar era prea târziu. Capul îi sălta în 
ritmul pumnilor pe care îi primea; la un moment dat, simţi 
o mână care-l apucă de păr şi începu să-l izbească de 
centrul volanului. Începu să-şi piardă cunoştinţa. În faţa 
ochilor îi zburau luminiţe colorate, roşii, albastre, galbene, 
o succesiune de curcubee. Auzi zgomotul propriului nas 
zdrobindu-se în pumnul ghintuit al mercenarului. Nu mai 
putea decât să leşine, era singurul mod de a scăpa de 
durere. 

Se prăbuşi într-o parte, cu partea de sus a trupului 
atârnând parţial în afara maşinii. Bill se dădu un pas înapoi 
şi-l lovi din toată puterea cu piciorul în cap, aruncându-l 
înapoi spre scaunul pasagerului. Verifică dacă nu existau 
martori întâmplători pe stradă, trânti uşa maşinii, strecură 
boxul în buzunar şi traversă înapoi către casă. Atacul 
murdar contra lui Resnick durase mai puţin de treizeci de 
secunde. 

Deşi Bill credea că închisese bine uşa, aceasta rămăsese 
deschisă, blocată de braţul drept al lui Resnick. Printre 
degete şi pe chip îi curgeau şiroaie de sânge, dar polițistul 
nu simţea nimic, cu excepţia adierii de aer rece ce 
pătrundea prin uşa care se deschidea încet, dezlipindu-se 
de degetele lui zdrobite. Nu se putea mişca, nu avea 
putere să strige. Incapabil să deschidă ochii umflaţi şi 
năclăiţi de sânge, rămase pe loc, aşteptând să-l găsească 
vreun trecător. 

Bill dispăru cu paşi rapizi în garaj; în urma lui, un vecin 
care-şi scosese câinele la plimbare se îndreptă spre 
maşină. 

Eddie era deja la treabă, scotocind pe la parter. 

— Harry e la etaj, îl informă pe Bill. 

Mercenarul intră în salon, unde deschise un briceag şi 
începu să taie canapeaua şi pernele, aceleaşi care fuseseră 
deja sfâşiate de Tony Fisher şi cusute aproape perfect de 
Dolly. Se şterse de sângele lui Resnick pe tapiţerie, 
gândindu-se că nu conta pentru moment. 

La etaj, Harry se opri în pragul camerei copilului în care 
nu mai rămăsese absolut nicio mobilă. Doar tapetul 
albastru cu ursuleţi care dansau amintea că acolo ar fi 
trebuit să trăiască fiul lui. Nările îi fremătară necontrolat 
şi o furie ancestrală, dureroasă, îi umplu pieptul. Înţelese 
dintr-odată că Dolly, oriunde s-ar fi aflat, nu avea de gând 
să se mai întoarcă. Camera aceea însemnase totul pentru 
ea. Wolf însemnase totul pentru ea. ŒE] însemnase totul 
pentru ea. Pierduse totul. Nu mai avea pentru ce să se 
întoarcă. 

În camera de oaspeţi, patul desfăcut era dovada că 
blonda dormise acolo. Căută, fără mare convingere şi fără 
să găsească nimic. Fierbea de furie. Trebuia să prindă 
rapid o pistă, ceva, orice. Dolly avea un avans important şi- 
şi acoperea cu atenţie urmele. Dacă nu punea mâna pe 
vreo informaţie legată de locul unde fugise, jocul era 
pierdut. Rămânea cu buzele umflate. 

În dormitorul matrimonial mirosea a ars şi domnea 
haosul - cosmeticalele aruncate pe jos, fotografia cu ei doi 
zdrobită pe covor. Nu era genul lui Dolly, o maniacă a 
ordinii şi curăţeniei. Cunoştea această încăpere ca pe 
propriul buzunar, dar acum n-ar fi putut spune ce era în 
neregulă, pentru că totul era în neregulă. Ridică un flacon 
de cremă pentru faţă şi-l puse la loc pe măsuţă, luă 
fotografia înrămată şi o aşeză pe noptiera lui Dolly. 
Deschizând şifonierul femeii, nu putu decât să constate că 
multe umeraşe erau goale. Verifică, fără să ştie prea bine 
de ce, propriul şifonier şi se îngrozi când îşi văzu cămăşile 
şi costumele făcute fâşii şi pătate cu ojă. „Javră 
nenorocită!” şuieră printre dinţi. Nu-l deranja atât 
pierderea hainelor, ci ura pe care Dolly trebuie s-o fi 
resimţit pentru el când le tăiase. Avea în faţa ochilor fapta 
unei femei trădate, o femeie suferindă, care nu mai avea 

nimic de pierdut. Femeia ştia că trăieşte, nu mai avea nicio 
îndoială. 

Ultimele rămăşiţe ale vieţii lui anterioare atârnau 
zdrenţuite. Trânti cu furie uşa şifonierului, şi oglinda 
montată pe exterior se făcu bucăţi. 

— Şapte ani de ghinion, murmură Eddie din uşa 
dormitorului. 

Harry se apropie, după miros, de coşul de gunoi metalic 
şi văzu hârtia calcinată de pe fund. Nu putea şti ce anume 
arsese, dar bucăţile de piele groasă tăiate mărunt îi 
indicară exact despre ce era vorba. Răscoli prin coş, 
scoase o mână de cenuşă, o răsfiră printre degete şi o lăsă 
să cadă la loc ca o zăpadă neagră. Registrele. Registrele 
lui pieriseră. Îşi strânse pumnii. Îi venea să urle ca un 
animal rănit. Nu mai avea nimic, iar Dolly avea totul. Cum 
îndrăznea? Cum naiba îndrăznise să-i facă asta? 

— Te omor. Îţi jur că te omor cu mâinile mele, mârâi el 
printre dinţi. 

Eddie nu înţelegea ce bălmăjea şeful lui şi, în orice caz, 
n-ar fi putut pricepe la ce se referea. 

— Să continui căutările? întrebă timid. Nu te supăra 
pentru dezordine, Harry. Trudie o să aranjeze totul cât ai 
clipi. Şi camera copilului o să aibă un locatar, în sfârşit... 

Harry sări ca un resort şi-l lovi cu putere în testicule, 
făcându-l să se prăbuşească la pământ. Ar fi vrut să-l 
omoare pe loc, să-i smulgă inima din piept, dar nu merita 
efortul. Se întoarse la şifonier şi urlă ca o fiară rănită, 
lansând un pumn devastator în uşa din lemn masiv, care se 
despică precum cartonul. Zeci de aşchii îi intrară în piele. 

Bill urcă în fugă scările, în timp ce Eddie încerca să se 
adune de pe covor. 

— Hei, vino să vezi... 

Se blocă la vederea ipostazei lui Harry, cu umerii căzuţi, 
pieptul ridicându-i-se sacadat şi pumnul mâinii drepte 
şiroind de sânge. Ochii încercănaţi emanau mai mult 
răutate decât Talpa Iadului însuşi. Se întrebă dacă nu 
cumva Harry trecuse de punctul fără întoarcere; dacă aşa 
stăteau lucrurile, el avea de gând s-o întindă - era un 

răufăcător prudent, care nu acţiona niciodată la nervi şi 
aplica întotdeauna o violenţă controlată, adaptată 
obiectivului. Îşi continuă fraza doar ca să vadă dacă Harry 
mai era capabil să revină cu picioarele pe pământ: 

— ...am găsit ceva în grădină, ceva îngropat. Vrei să 
vezi, sau doar să omori pe cine îţi cade sub mână? 

Harry clipi de câteva ori, şi privirea ceţoasă dispăru. 
Păşi peste Eddie, care încă îşi căuta boaşele pe jos, când 
se auzi telefonul. Îngheţară cu toţii. Harry traversă înapoi 
dormitorul, fără grabă, dar, după încă două ţârâituri, 
sunetul se întrerupse. Se opri şi el. Telefonul sună din nou. 
Incremeni lângă el cu mâna întinsă. Ştia că era Dolly. 
Trebuia să fie. Nu voia să-i dea satisfacţie răspunzând, dar 
nu avea încotro. Se aşeză pe marginea patului şi ridică 
încet receptorul. Nu auzi nicio voce, dar ecoul tăcerii 
bizare era plin de subînţelesuri. 

— Tu eşti, Dolly? 

Contactul se întrerupse. 

Harry smulse telefonul din perete şi-l aruncă de cealaltă 
parte a camerei. 

Linda puse încet telefonul în furcă. Era profund şocată şi 
pielea i se făcuse de găină, ca şi cum un val de aer rece s- 
ar fi năpustit asupra ei. Ridică ochii la Bella, care stătea în 
uşa toaletei îmbrăcată într-una dintre creaţiile de la 
buticul de lux al hotelului, pe care şi-o cumpărase în 
noaptea precedentă. Era o rochie verde cu alb, de mătase, 
iar de sus până jos, pe trupul perfect, îi şerpuia o eşarfă 
lungă în nuanţe asortate ce o făcea să arate ca o zeiţă din 
panteonul grecesc. 

— Ia spune, ce părere ai, să schimb rochia asta cu cea 
albastră, sau să-mi fac de cap şi să le păstrez pe 
amândouă? 

Linda, rămasă cu ochii fixaţi pe perete, nu-i răspunse. 
Vocea aceea, cunoştea vocea aceea de undeva... Bella, 
care nu înţelegea prin ce coşmar trecea prietena ei, proba 
o pălăriuţă decorată cu bănuţi. 

— Dar despre asta ce zici? Se potriveşte, sau nu cu 
restul? 

Abia ajunseseră la Rio, că Bella dăduse iama prin buticul 
hotelului. Banii de la Dolly se împrăştiaseră cât ai clipi, dar 
patul ei era acoperit de cutii, poşete, rochii şi costume de 
baie. Personalul hotelului o trata deja de parcă ar fi fost 
Shirley Bassey şi pe bună dreptate, căci luase deja marfă 
de câteva mii de lire pe credit şi nu părea să se oprească. 

O privi critic pe Linda. Incepea s-o calce pe nervi cu 
posomorala ei. 

— Iar suni la Londra? Shirley o să ajungă când o să 
ajungă. Nu-ţi mai bate capul. Dacă te mai prind o dată 
lângă telefon, îţi jur că-l arunc în piscină. 

În timp ce una cumpărase nebuneşte haine, cealaltă 
trăsese vajnic la măsea. Golise minibarul, apoi făcuse 
atâtea comenzi la room-service, încât acum chelnerii nici 
n-o mai întrebau ce dorea. Îi aduceau „ca de obicei”. Băuse 
toată noaptea, nu dormise aproape deloc, iar acum avea 
accese de paranoia sau îşi imagina că pe Shirley o loviseră 

tot felul de nenorociri. Bella îi aruncă în cap unul dintre 
noile costume de baie. 

— Haide, Linda, nu te mai frământa atâta. Dolly mi-a 
spus că glezna i se umflase urât şi că va veni în câteva zile. 
Mai bine mergem să înotăm, am văzut aseară câţiva tipi 
mişto pe marginea piscinei. 

Prietena ei părea tot mai confuză. 

— Dolly mi-a spus că zborul lui Shirley a fost anulat, n-a 
menţionat niciodată nimic despre vreo gleznă umflată. De 
ce ne-a dat explicaţii diferite? Ceva grav s-a întâmplat, 
sunt sigură. 

— Ca de exemplu? 

— Ca... nu ştiu. Dar sunt extrem de îngrijorată. 

— Nu te mai prosti. Toată băutura pe care ai îngurgitat- 
o ţi-a transformat creierul în piure de cartofi. Bella se 
schimbă într-unul dintre costumele de baie proaspăt 
cumpărate. Cum ţi se pare? Simplu şi sexy, în acelaşi timp 
clasic şi scump, nu? 

Linda nu-i răspunse. 

— Ascultă, iubire, dacă vom arăta ca o pereche de târfe 
ultrabogate, atunci aşa vom fi tratate. Dar, dacă arăţi ca o 
căzătură, n-o să te bage nimeni în seamă. Hai, să ne 
distrăm, să înotăm, şi apoi putem lua masa la restaurantul 
de pe acoperiş. 

— Tocmai am sunat la Dolly acasă. Mi-a răspuns un 
bărbat, a zis: „Tu eşti, Doll?” 

— Nu se poate... era rândul Bellei să fie şocată. 

— E singurul om care-i spune Doll, chiar ea ne-a atras 
atenţia. 

— L-ai auzit vreodată vorbind? Gândeşte-te, Linda, i-ai 
auzit vreodată vocea lui Harry Rawlins? 

— Nu trează... adică, eu nu eram trează. Avea o voce 
joasă, învăluitoare. Joe zicea că vocea aceea a lui Harry ar 
putea topi şi ciocolata. „Tu eşti, Doll?”, perfect calm. 
Nenorocitul acela e încă în viaţă, şi Dolly este cu el. 

— Atunci, unde-i Shirley? 

Linda sări în picioare. 

— Eşti nebună de legat, Bella! Dormitorul tău e plin de 

toale, pe care nu le poţi duce nicăieri, şi nu mai ai niciun 
ban gheaţă. Trebuie să plecăm de aici! 

— Calmează-te, calmează-te! 

— Să mă calmez? Poate că Shirley e moartă şi îngropată 
în grădina lui Dolly sau, mai rău, poate că le face 
confesiuni poliţiştilor. N-ar rezista nici două minute la un 
interogatoriu. Suntem terminate. Dacă e să mă duc la 
pârnaie, nu vreau s-o fac la Rio. Se repezi la fereastra de la 
dormitor, apoi la uşă, apoi la mini-barul gol şi la căruciorul 
de la room-service, cu capacul lui argintiu, bombat, pe 
care îl ridică optimistă - nimic. 

— Linda! strigă Bella. Încetează! Dacă Dolly a păcălit pe 
toată lumea, în combinaţie cu Harry, atunci cum se face că 
el e acasă şi răspunde la telefon ca şi cum n-ar şti unde 
este? De ce nu e în cealaltă parte a lumii? Nu putea să fie 
Harry. Era un curcan care stătea ca prostul acolo, că nu 
ştia ce altceva să facă. Dolly şi Shirley vor veni, vei vedea. 

Pe neaşteptate, prietena ei izbucni în plâns. Bella o luă 
în braţe. 

— Ascultă-mă, draga mea. Dacă nu ajung într-o zi sau 
două, o întindem. Aşa cum am plecat de la restaurantul 
acela indian pe vremea când eram tinere şi sărace. 

— Of, Bella, noi n-avem niciodată noroc, nu-i aşa? 
Suspină. N-am vrut de la viaţă decât să conduc maşini de 
curse şi să ajung prima femeie campion mondial. I-aş fi 
arătat eu lui James Hunt, pe pistă şi în afara ei, eventual. 

Începură să râdă amândouă, lăsând tensiunea să se 
disipeze. Prin ferestrele deschise ale balconului se auzi 
orchestra de pe marginea piscinei, care interpreta melodia 
lui Ike şi Tina Turner, „River Deep, Mountain High”. Linda 
începu prima să fredoneze, mai încet la început, apoi din 
ce în ce mai tare. Bella i se alătură, şi în scurt timp dansau 
amândouă ca nişte bezmetice prin cameră, cântând cât le 
ţineau puterile. Cântecul se stinse încet, iar cele două se 
opriră gâfâind. Neştiinţa era cel mai greu de suportat. 

— Noi două vom fi bine, nu-i aşa? 

— Toate vom fi bine. Bella era expertă în calmarea 
beţivilor paranoici. Hai să sunăm la room-service! 

Zâmbetul îi pieri imediat ce ridică receptorul. Bărbatul 
care-i răspunsese Lindei era un motiv serios de îngrijorare. 
Dacă era Harry, însemna că Dolly le trăsese clapa. Dacă 
era poliţia, atunci cele două femei rămase la Londra erau 
deja arestate. Iar dacă era cineva care lucra pentru fraţii 
Fisher, numai Dumnezeu putea şti unde erau. Oricum 
stăteau lucrurile, trebuia să ducă toate hainele înapoi şi să 
recupereze banii, care le-ar fi ajuns pentru încă o zi de 
şedere la hotel. Apoi, ea şi Linda erau obligate să se facă 
nevăzute. 

Maşinile poliţiei blocaseră accesul la ambele capete ale 
străzii lui Dolly. Vecinul îşi strângea câinele la piept şi-i 
povestea încă o dată ceea ce văzuse comisarului-şef 
Saunders. Dăduse peste un bărbat rănit grav în maşină; 
într-un scurt moment de luciditate, reuşise să spună că era 
poliţist. 

— A murit? întrebă omul. 

— Nu, îi răspunse scurt Saunders. Vă rog, mergeţi acum 
cu colegii mei în uniformă, care vă vor solicita o declaraţie 
completă. Îl trimise la cea mai apropiată maşină. 

Pe strada întunecoasă îl văzu pe Fuller îngenuncheat 
lângă portiera maşinii lui Resnick. Se uită în altă parte, 
aproape ruşinat. Văzuse în ce hal era acesta şi cum, în 
ciuda durerilor atroce, reuşise să articuleze un singur 
cuvânt: „Rawlins”. Nu avea nicio îndoială. Sigur, era 
posibil ca omul să delireze, să aibă halucinaţii sau chiar să 
fi suferit o leziune la creier... aşa că Saunders se decise să 
verifice temeinic înainte de a întreprinde ceva. Îşi luă curaj 
să se apropie din nou de maşină şi abordă un agent în 
drum. 

— Asigură-te că inspectorul principal Resnick este în 
afara pericolului înainte să descindem la casa Rawlins. 
Contactează ambulanţa prin radio şi cere-i să se 
grăbească, dar fără semnale acustice. Discreţie maximă. 

Resnick era răsturnat pe scaunul şoferului. Chipul îi era 
plin de sânge şi respira cu dificultate. Saunders se aplecă 
în interior. 

— George, mă auzi? Ambulanţa este pe drum, va ajunge 
imediat. Rezistă, bătrâne. 

Din pieptul bărbatului se auzi un hârâit, şi reuşi să 
confirme că auzise dând uşor din cap. Profund 
impresionat, Saunders se dădu un pas în spate. 

— Ce naiba căuta aici să facă pe superpoliţistul? 

Fuller nu avea ce să răspundă. Amândoi ştiau foarte 
bine de ce pornise la atac de capul lui: pentru că ei îl 

forţaseră. 

Resnick încercă să vorbească, dar din piept nu-i ieşiră 
decât hârâituri şi o tuse care împrăştie încă un şuvoi de 
sânge. Saunders se strâmbă. 

— Curăţă-i căile respiratorii, Fuller. Vezi dacă nu cumva 
are dinţi falşi. Nu-l lăsa să moară sufocat, în orice caz nu 
aici, sub ochii tuturor. Stai lângă el, şi dacă spune ceva, 
notează. Cineva va plăti pentru porcăria asta, şi n-aş vrea 
să fiu eu acela. 

— Sigur... domnule comandant. 

Intervalul pe care îl lăsase până la „domnule” era acelaşi 
pe care-l folosea când vorbea cu Resnick. Pe când 
Saunders se îndepărta, Fuller scutură din cap dezgustat. 
Inspectorul principal avusese întotdeauna dreptate asupra 
caracterului ipocrit şi laş al acestuia. Se puse într-un 
genunchi şi privi chipul mutilat. Îl detestase din toată fiinţa 
lui pe acest om, dar acum nu mai avea în faţă un inamic, ci 
o victimă. O victimă brutalizată grav, care avea nevoie de 
respect şi de grijă. 

— Domnule, trebuie să vă curăţ gura ca să puteţi respira 
mai uşor. Aveţi proteză? 

Resnick deschise un ochi şi îl văzu pe Fuller printr-o 
ceaţă roşiatică. Reuşi să încuviinţeze din cap, aşa că 
detectivul îşi băgă mâna în gura lui şi începu să pipăie. 
Dintr-odată, doi dinţi buni, care fuseseră slăbiţi în cursul 
atacului, căzură pe podeaua maşinii. Fuller extrase puntea 
de plastic cu doi dinţi laterali pe ea. 

— Vă voi pune totul în buzunar. Cei falşi vă vor aştepta 
când sunteţi gata, iar pe cei adevăraţi îi puteţi pune sub 
pernă pentru zâna Măseluţă. 

Zâmbi, şi ar fi putut să jure că ochii bătrânului se 
încreţiseră uşor. Putea fi un surâs la fel de bine cum putea 
fi o grimasă de durere. Îşi scoase haina şi i-o puse uşor 
peste umeri şi piept. 

— Nu vrem să răcim, nu-i aşa? îmi pare rău, George. Eşti 
un om al naibii de dificil, dar nimeni nu merită aşa ceva. 
Îmi cer iertare. O să pun mâna pe nenorocit. Oricine ar fi, 
o să plătească pentru asta. 

Respirația lui Resnick se acceleră. Încercă să se întoarcă 
spre tânărul inspector, să-i spună ceva. Şuieră şi, ridicând 
mâna rănită, cu degete negre-albăstrii, arătă spre 
buzunarul stâng de la piept. Reuşi chiar să-l atingă slab cu 
mâna de două ori. 

Fuller căută în buzunar şi scoase o foaie de hârtie 
împăturită stângaci. Începu să citească, dar se întrerupse 
văzând echipajul ambulanţei care alerga cu o targă în 
direcţia lui. Se dădu la o parte şi puse hârtia în buzunar. 
La capătul celălalt al străzii, prin semne, Saunders tocmai 
declanşa asaltul contra casei Rawlins. 

Harry se uita la Bill, care dădea la o parte cu o lopată 
movila de pământ reavăn de sub salcie. În graba lor, 
niciunul nu observase crucea mică de bambus, care căzuse 
şi acum era acoperită de pământ. Fără prea mare efort, 
Bill scoase la iveală o faţă de masă din dantelă albă. 

— O femeie întotdeauna împachetează grijuliu un milion 
de lire înainte de a le îngropa în grădină, rânji el începând 
să tragă de țesătură, disperat să ajungă la conţinut. 

Eddie se apropie curios, dar înţelese imediat ce era 
îngropat acolo şi se dădu înapoi. 

— La naiba! făcu Bill, lovit în plin de miros, după ce 
reuşise să îndepărteze pânza. Sări în picioare cu mâinile 
pline de noroi. 

Harry ridică cadavrul lui Wolf de ceafă şi i-l flutură pe la 
nas lui Eddie, cu ochii aruncând fulgere de mânie. 

— Asta e opera ta! Ai obligat-o să-şi mai îngroape o dată 
copilul! Îi zvârli cadavrul în cap. 

Dintr-odată, auziră sirenele maşinilor de poliţie şi 
lovituri de berbec în uşă. 

— POLIŢIA! DESCHIDEŢI! 

Bill se repezi spre bucătărie, cu gândul să-şi croiască 
drum până la BMW. Eddie îngheţă în primul moment, apoi 
se repezi după el. Harry nu intră în panică. Se deplasă 
rapid către colţul cel mai îndepărtat al grădinii şi se 
strecură în spatele tufişurilor de mure. Porţiunile de piele 
neprotejate încasară zgârieturi la fiecare pas, dar continuă 

să avanseze în tăcere, lipit de zid. Se ridică pe vârfuri şi 
prinse cu mâinile partea de sus a zidului de doi metri, 
cioburile pe care chiar el le zidise pe culme tăindu-i răni 
adânci în palme. li veni să urle de durere, dar rămase pe 
poziţie, cu fruntea lipită de zidul rece şi ochii închişi 
strâns. 

In spatele lui apăru brusc Eddie, în fugă. Harry ştia că n- 
avea prea mult timp la dispoziţie, aşa că se săltă în mâini 
pe zid, strâmbându-se de durere. Vărul lui îl văzu 
ridicându-se şi începu să zbiere: 

— Harry, stai! Harry, ajută-mă! Cu ochii pe sus, nu văzu 
cadavrul căţelului abandonat acolo unde îl aruncase şi se 
împiedică de el, căzând în genunchi în noroi. Fu prins şi 
încătuşat imediat. 

În echilibru pe partea de sus a zidului, Harry încerca să 
înainteze fără să calce în cioburi. Îi aruncă o privire lui 
Eddie, abia vizibil sub trei poliţişti în uniformă, apoi făcu 
cu ochiul către rămăşiţele pământeşti ale câinelui: 
„Răzbunarea e un fel care se mănâncă rece, Wolfie, 
băiatule...” Dintr-un salt, dispăru dincolo de zid, pe aleea 
întunecoasă din spatele curţii lor. 

În stradă, Bill îşi pusese pe mână boxul şi se angajase în 
bătălia vieţii lui. Avea prea multe de pierdut, în niciun caz 
nu se putea lăsa prins. Lovi în stânga şi în dreapta, ţinând 
cu uşurinţă doi poliţişti la distanţă. Abia când acestora li se 
alăturară încă doi, unul dintre ei reuşi să-l prindă 
descoperit pe flanc şi să-l lovească cu bastonul în cap, 
punându-l la pământ. In secunda următoare, lumea lui 
dispăru sub o cascadă de lovituri. Cei patru oameni ai legii 
îl încătuşară şi-l aruncară în dubă, plin de sânge, dar încă 
înjurând. 

Fuller asistase la spectacol din spatele ambulanţei, unde 
Resnick, învelit în pături până la gât, primea primul ajutor. 
Nu dorise să se alăture echipei de intervenţie, preferând 
să rămână alături de victimă. În cazul în care reuşea să 
spună ceva, intenţiona să se asigure că vorbele aveau să-i 
fie înregistrate corect. N-avea de gând să-l lase pe 
Saunders să distorsioneze adevărul sau să arunce toată 

vina pe Resnick, care oricum purta o mare parte din 
răspundere pentru halul în care ajunsese... 

Unul dintre poliţiştii în uniformă îi dădu inspectorului 
boxul cu care încercase să se apere Bill. Pe el încă se mai 
vedeau urme de sânge închegat şi fire de păr din capul 
victimei. Gândindu-se la tânărul bătăuş antrenat pentru 
care fusese nevoie de patru ofiţeri ca să-l aresteze, în 
comparaţie cu bătrânul bolnav din ambulanţă, Fuller fu 
copleşit de un sentiment puternic de furie şi vinovăţie. În 
orice altă zi din viaţă ar fi detestat ideea că urma să-şi 
petreacă ziua într-o maşină împuţită, plină de fum de 
ţigară, lângă Resnick, dar în această seară nu-şi dorea 
nimic mai mult decât să fie alături de el. Nu meritase o 
asemenea pedeapsă. Nimeni nu merita. 

Fără a-şi da seama ce făcea, îşi strecură degetele mâinii 
drepte prin box, se apropie rapid de duba unde zăcea 
încătuşat Bill Grant şi-i aplică cu sete o lovitură în rinichi. 
Reuşi să-l mai atingă de câteva ori înainte să fie luat de 
acolo de colegi. 

Când se sui în ambulanţă, lângă Resnick, văzu că Eddie 
era condus la o maşină de poliţie. Plângea şi striga 
încontinuu. 

— Aveam tot dreptul să fiu aici! E casa vărului meu, el 
m-a rugat să trec din când în când, să am grijă de ea. N-am 
făcut nimic rău! 

În ambulanţă, inspectorul principal întoarse capul spre 
Fuller, care se aşezase lângă el. În jurul nasului şi gurii 
sângele începuse să i se coaguleze, prinzând o pojghiţă 
neagră. Ochii lui, precum aceia ai unui animal rănit, îl 
priveau fix. 

— l-am dat câteva să te ţină minte nenorocitului care ţi-a 
făcut asta. N-o să te uite aşa de curând. 

Lui Resnick însă nu părea să-i pese. Încercă să 
vorbească din nou, dar un noul val de sânge îi ţâşni din 
gură. Paramedicul îi aşeză masca de oxigen pe faţă, şi 
inspectorul închise ochii. 

Harry Rawlins se ascunse în spatele gardului viu din 

spatele grădinii vecinului. Cu interiorul buzunarelor de la 
pantaloni improvizase bandaje pentru tăieturile de la 
mâini, pe care le ţinea strânse ca să reducă afluxul de 
sânge. Putea simţi cioburi mici de sticlă adânc înfipte în 
carne. Din ascunzătoarea lui văzu ambulanţa care pleca, 
urmată de dubă şi de celelalte maşini ale poliţiei şi de 
ceata de gură-cască, până ce strada se goli complet. Chiar 
şi aşa, mai aşteptă o jumătate de oră, în caz că o echipă de 
poliţie s-ar fi întors pentru cercetări suplimentare. Când se 
convinse că terenul era liber, ieşi pe stradă şi aruncă o 
privire în jur. Era ca şi cum circul ar fi plecat din oraş. 
Scoase fularul lui Eddie dintr-un buzunar, şi-l puse la gât 
şi-i ridică marginea până sub ochi, apoi băgă mâinile în 
buzunarele hainei şi, cu un aer perfect inocent, se 
îndepărtă pe stradă. 


< 366 » 


40 


Shirley urcă în avion ţinându-şi strâns biletul. 
Întrebându-se pe unde o fi locul ei, o luă la stânga. O 
stewardesă o întrebă dacă avea rezervare la clasa întâi şi, 
cu un zâmbet condescendent, o îndrumă către rândurile de 
la economic. O zări pe Dolly care îşi găsise deja locul la 
clasa întâi, la fereastră, şi acum sorbea dintr-un pahar de 
şampanie răsfoind revista Vogue. „Tipic!” bombăni ea. 

Ca şi cum n-ar fi fost deja destul de rău, primise loc la 
culoar, unde era înghiontită de toată lumea; pe deasupra, 
îl găsi pe Charles instalat chiar în fotoliul de alături. 

— Am reuşit să schimb locurile ca să stau lângă tine, o 
anunţă fericit. Aşa, ne vom putea cunoaşte mai bine! 

Nu mai mâncase nimic de ore întregi, aşa că primi 
mâncarea din avion ca pe o binecuvântare. După masă, îşi 
puse căştile pe urechi şi începu să se uite la un film care n- 
o interesa deloc, dar era singura soluţie ca să scape de 
trăncăneala exasperantă a vecinului ei. Reuşise să 
adoarmă pe la jumătatea peliculei, dar încă un 
neîndemânatic o lovi peste umăr când trecu pe lângă ea, 
trezind-o. Îşi smulse nervoasă căştile, gata să-i spună vreo 
două nesimţitului, când o văzu pe Dolly în faţa ei, 
surâzându-i şi cerându-şi scuze politicos, ca o străină. 
Verifică dacă toate toaletele erau libere, scoase o ţigară 
din pachetul pe care-l avea în mână şi o aprinse. Shirley i 
se alătură, cu căştile încă atârnate la gât. Începură să 
discute zâmbindu-şi reciproc ca şi cum ar fi făcut 
conversaţie măruntă, să mai treacă vremea. 

— Avem probleme, începu Dolly. Sistemul de control 
vamal de la Rio este diferit de cel britanic, nu au zone roşii 
şi verzi. Toată lumea trece prin acelaşi loc, şi oricine poate 
fi oprit şi controlat. Dar nu avem încotro, trebuie să 
riscăm. Crezi că vei face faţă? 

— Nu, nu cred. E un risc nebunesc! Vameşii brazilieni ne 
vor pândi fiecare gest, şi ştii doar cât de greu îmi este să 
mă controlez când sunt stresată. 

— Eu îmi voi asuma toate riscurile, pentru că eu voi căra 
valiza cu banii, sublinie Dolly. Fără ea, n-am avea din ce să 
trăim şi nici bani să ne întoarcem. Tot ce-ţi cer este să 
creezi o diversiune dacă vezi că sunt oprită de vameşi. 

Shirley se juca nervoasă cu firul căştilor. Ştia foarte bine 
că Dolly îşi asuma cele mai mari riscuri şi că nu avea altă 
opţiune decât s-o ajute. 

— Tăcerea ta înseamnă că eşti de acord? 

— Ce fel de diversiune să creez? 

— Te gândeşti tu la ceva. Mai ai încă şase ore la 
dispoziţie, îi răspunse Dolly îndepărtându-se. 

Shirley intră la toaletă. Îi venea să vomite. Când se 
întoarse la locul ei, filmul era la final. Tâlharii din Costa 
Brava fuseseră prinşi, iar banii furaţi recuperaţi. Comandă 
un brandy dublu ca să se calmeze, apoi închise ochii 
prefăcându-se că dormea. 

aaa Pere 

Harry intră pe vârfuri în dormitorul întunecos, 
străduindu-se să n-o trezească pe Trudie. Mâinile nu-i mai 
sângerau, dar durerea rămăsese puternică. Începu să-şi 
strângă strictul necesar într-o geantă de voiaj, apoi 
deschise un sertar de unde-şi extrase paşaportul. Incepu 
să caute pe bâjbâite bancnota de cincizeci de lire pe care 
Dolly o lăsase pentru copil. Gândul la ea îi provocă un val 
de ură. Avea s-o facă să plătească. Avea s-o găsească şi, 
după ce îşi lua banii înapoi, avea s-o facă să sufere pentru 
modul în care îl umilise. Scotoci mai abitir prin sertare, 
strâmbându-se de durere când atinse cu palma o perie de 
păr aspră. Una dintre tăieturile adânci i se redeschise, 
smulgându-i un geamăt. 

Zgomotul o trezi pe Trudie, care se ridică în capul 
oaselor, pe punctul să se pună pe urlat. Harry se repezi la 
ea şi-i acoperi gura cu mâna. 

— Eu sunt, îi şopti. 

Femeia se relaxă, dar îi dădu mâna la o parte, simțind 
ceva umed şi scârbos. Aprinse o mică veioză şi văzu că era 
plin de sânge. 

— Linişte, nu trezi copilul, îi spuse el ştergându-i dârele 

roşii de pe faţă. 

— Unde ai fost? Am aşteptat ore în şir fără să ştiu nimic 
despre tine. Ce-ai făcut? 

— Unde sunt cele cincizeci de lire pe care ţi le-a lăsat? 

Trudie deschise gura să întrebe la ce îi trebuiau, dar o 
opri cu un gest scurt. 

— N-ai găsit banii, nu-i aşa? spuse ea, pradă unei 
revelații. Unde sunt Eddie şi Bill? 

Fără s-o bage în seamă, Harry îi luă poşeta şi scoase de 
acolo cele cincizeci de lire, plus ce mai rămăsese din 
alocaţia copilului. Îndesă banii în buzunar şi deschise 
sertarul de la noptiera lui. Lipit dedesubt era paşaportul 
fals pe care i-l procurase Bill Grant. Il băgă în geanta de 
voiaj înainte de a ieşi din dormitor. 

— Unde te duci? îl întrebă Trudie ţinându-se după el. 
Unde te duci, Harry? Nu mă părăseşti, nu-i aşa? 

Harry negă din cap, dar tânăra femeie se repezi în faţa 
uşii. 

— Te întorci la Dolly? Încă o mai iubeşti, sau doar pentru 
bani? 

— Să nu-i mai rosteşti numele niciodată. A dispărut din 
viaţa mea... pentru totdeauna! 

— Dar banii, ce s-a întâmplat cu banii? 

Harry o împinse deoparte şi trase uşa cu putere, însă 
Trudie se agăţă de el cu forţa pe care ţi-o dă disperarea. 

— Te iubesc atât de mult! Te rog, nu pleca. Am nevoie 
de tine alături de mine... te iubesc. 

Bărbatul o ţinu strâns la piept şi-i apăsă capul pe umărul 
lui. După câteva secunde, îi ridică bărbia şi o privi adânc în 
ochii plini de lacrimi. 

— Ştiu că mă iubeşti, dar nu pot rămâne aici. Am fost 
acasă la mine. Dolly şi banii nu mai erau acolo. Eddie şi 
Bill au fost săltaţi de poliţie, iar vărul meu nu-şi va putea 
ţine gura la anchetă. N-am încotro, trebuie să plec. 

Trudie lăsă să-i scape un vaiet, aşa că se văzu nevoit să-i 
acopere iarăşi gura cu mâna rănită. 

— O să mă întorc, îţi promit, după ce-mi rezolv unele 
probleme personale. 

leşi pe palier. Plângând cu suspine, femeia se agăţă de 
haina lui, trăgându-l înapoi. O îndepărtă cu un dos de 
palmă. 

— Nu te las să pleci! Nu te las! ţipă ea. 

Harry se răsuci, o apucă de obraji şi o trase aproape. 

— Copilul e al meu, da? 

— Sigur că-i al tău, îi răspunse Trudie strâmbându-se de 
durere şi privind nevinovată în ochii lui reci. 

— Ai tot interesul să fie! O să mă întorc după voi. 

Trudie se agăţă din nou de el; de data asta o lovi atât de 
rău, încât o trânti pe spate. Femeia căzu şi se lovi la cap, 
dar el era prea ocupat să coboare scările câte două fără să- 
i mai pese. Reuşi să se agaţe de balustrada metalică a 
scării şi să strige după el pe casa scărilor: 

— Fugi, FUGI LA EA! Ea a fost creierul tot timpul, şi tu 
nici măcar nu te-ai prins! 

Se prăbuşi pe scări şi începu să plângă şi mai tare. 

Vecina, doamna Obebega, ieşi din apartamentul de 
dedesubt şi ridică ochii curioasă. 

— Sunteţi bine, doamnă Nunn? o întrebă începând să 
urce treptele. 

De la parter se auzi un zgomot puternic atunci când uşa 
de lemn fu forţată de poliţişti, urmat de sunetul 
inconfundabil al bocancilor grei pe scările dărăpănate. 
Raidul era condus de inspectorul Fuller, care abia reuşise 
să desluşească adresa pe bucata de hârtie plină de sânge 
de la Resnick. Văzând-o pe Trudie pe podea, îi flutură pe la 
nas mandatul de reţinere pe numele lui Harry şi trecu 
rapid pe lângă ea. 

— Unde-i? Spune-mi imediat! Unde-i? urlă peste umăr. 

— A plecat... a fugit... PLECAŢI CU TOŢII! răcni Trudie 
încă şi mai isterică. 

Chiriaşii ieşeau cheauni de prin apartamente la auzul 
tămbălăului făcut de poliţiştii în uniformă care începuseră 
să perie clădirea. Fuller o ridică pe femeie de gulerul 
cămăşii de noapte şi o târî în apartamentul în care 
forfoteau deja agenţii. Unul dintre ei deschise cu un şut 
uşa dormitorului, moment în care bebeluşul începu să urle 

disperat. 

— Unde este Jimmy? Aţi face bine să-mi spuneţi, doamnă 
Nunn, sau jur că vă îmbarce şi vă duc la secţie cu tot cu 
plod! 

Trudie îşi auzi propriul râs ireal, nebunesc. Ca un ac de 
pick-up blocat într-o imperfecţiune a vinilului, începu să 
repete: 

— Nu ştiu nimic, nu ştiu nimic, nu ştiu nimic, nu ştiu 
nimic... 

Pe aeroportul din Rio, cozile la controlul paşapoartelor 
erau interminabil de lungi. Dolly şi Shirley se aşezaseră la 
ghişee diferite şi se ignorau cu mare talent. Aşteptarea îi 
enerva pe unii călători, dar, când se plângeau, poliţiştii 
brazilieni încetineau şi mai mult ritmul. Reuşiră să termine 
şi se îndreptară către zona de colectare a bagajelor, unde 
unii pasageri îşi târau deja valizele spre controlul vamal. 
Aerul condiţionat era setat la maximum, iar muzica era un 
fel de samba repetitivă, la care, dacă adăugai ciripeala 
necontenită a  brazilienilor,  obţineai o experienţă 
epuizantă. 

Shirley putea vedea cocul blond al lui Dolly ieşind în 
evidenţă din grupul de călători bruneţi care se înghesuiau 
pe lângă banda rulantă pe care defilau bagajele. In faţa 
unicei ieşiri se aflau şase mese rabatabile cu şase agenţi 
vamali, cărora li se adăugau doi poliţişti ce păzeau uşa. 
Toţi erau înarmaţi şi scrutau pasagerii cu ochi de păsări de 
pradă. Shirley simţi firicele de sudoare pe frunte şi între 
omoplaţi. Pe când îşi aştepta valizele avu timp să analizeze 
procedura, constatând cu oroare că toate bagajele erau 
deschise şi controlate. Peste tot pe mese erau răspândite 
haine, iar agenţii vamali se ciondăneau zgomotos cu 
pasagerii. Se apropie de Dolly şi reuşi să se strecoare în 
spatele ei. 

— Caută peste tot. Nu risca, îi şopti la ureche. 

— Ştii ce ai de făcut. Indepărtează-te de mine, îi 
răspunse Dolly fără să se întoarcă. 

Una dintre valizele lor roşii apăru, dar le era imposibil 
să spună dacă era cea cu etichetă albastră sau cea cu 
etichetă roşie. O mână bărbătească ieşi parcă de nicăieri şi 
o trase jos. Dolly se repezi la necunoscut, dar Shirley îi 
făcu un semn discret cu piciorul să-l lase în pace. 

— Cred că asta este a ta. Vrei să ţi-o duc eu? îi strigă un 
Charles radios. 

— Nu, mulţumesc, oricum trebuie să mai aştept una. 

Se apropie entuziast de ea, mirosind mult mai tare a 
transpiraţie decât la îmbarcare. 

— Nu mă deranjează să aştept cu tine. Mă gândeam să 
te invit să mâncăm împreună, să vizităm oraşul sau doar să 
ne ţinem de mână? 

Trebuia să scape cumva de el, aşa că îi spuse limpede şi 
ferm: 

— Nici gând. Cară-te! 

Băiatul, care nu se aşteptase la o asemenea respingere 
brutală, făcu un pas în spate fără să se asigure, călcând pe 
piciorul unei grăsane. Aceasta trase un țipăt şi-l îmbrânci 
cu putere. Când se roti, disperat să-şi recâştige echilibrul, 
lovi cu rucsacul lui enorm o altă gospodină, care îl înjură în 
portugheză. Îşi ceru scuze jenat şi, în sfârşit, îşi luă 
tălpăşiţa. 

Shirley se întoarse să-i spună lui Dolly să lase valiza. 
Femeia nu mai era acolo, dar valiza rămăsese. Nu se putea 
decide să pună mâna pe ea, până când observă eticheta 
albastră. Profitând că toată lumea urmărea circul făcut de 
Charles, Dolly schimbase valizele între ele, o luase pe cea 
cu etichetă roşie, în care erau banii, şi plecase. 

Gura lui Shirley se uscase şi mâinile îi tremurau. Când o 
văzu pe Dolly la coadă, lângă mesele rabatabile, cu bagajul 
lângă ea, simţi că o ia cu leşin. Femeia mai în vârstă 
înainta calm, trăgând din când în când câte un şut înainte 
valizei cu bani. Văzând că Dolly nu ajunsese încă la 
control, îşi spuse că avea timp să-şi caute cealaltă valiză la 
banda rulantă, doar ca să constate că trecuse pe lângă ea 
încă o dată! 

Rucsacul lui Charles se afla pe masa vameşilor, lângă 
Dolly. Doi agenţi începură să-i scotocească scrupulos 
lucrurile, căutând droguri, apoi hotărâră că trebuia supus 
unei percheziţii corporale. 

Un vameş îi făcu semn lui Dolly să ridice geanta, 
încercând să nu arate cât de grea era de fapt, o puse 
culcată pe masă, apoi îşi aşeză repede geanta de voiaj 
deasupra şi se sprijini cu mâinile pe ea. Agentul o privi, 
întinse mâna şi pocni sugestiv din degete. 

— Paşaportul. 

I-l dădu. Funcţionarul îl cercetă rapid, apoi îl puse lângă 
el şi o întrebă într-o engleză stricată: 

— Ceva de declarat? 

Dolly îi zâmbi matern şi clătină din cap. 

— Plante sau mâncare la tine? insistă, privind-o fix. 

— Nu, dar am o sticlă de gin şi nişte ţigări, luate din 
duty-free shop, în geanta de mână. Vreţi să vi le arăt? 

— Da... Scopul vizitei? Afaceri, sau turism? 

Omul părea să-i vâneze semnele involuntare de 
nervozitate. 

— Turism, îi răspunse calm, deschizând fără grabă 
fermoarul genţii de mână. Era încordată ca un arc şi făcea 
eforturi supraomeneşti să nu arate zbuciumul ce o chinuia 
pe interior. Orice semn, orice tremurat al gurii, orice 
clipire din ochi prea rapidă, în general, orice expresie a 
unei emoţii nelalocul ei l-ar fi făcut şi mai suspicios decât 
era deja. Nu avea de unde să ştie ce se petrecea în spatele 
ei sau unde era Shirley, dar se ruga intens la Domnul să-i 
dea gândul cel bun şi să treacă la acţiune, asigurându-i 
diversiunea de care avea nevoie ca de aer. 

Tânăra îşi recuperase ambele valize şi se aşezase la una 
dintre cozi. Il văzu pe vameş scoțând băutura şi ţigările din 
geanta de mână a lui Dolly şi răscolind apoi neglijent prin 
lucruri. Ridică primul bagaj de pe masă, i-l dădu 
proprietarei şi începu să întoarcă valiza cu închizătorile 
spre el. Shirley, dându-şi seama că venise momentul să 
facă ceva, acum ori niciodată, îşi deschise geanta de voiaj, 
scotoci cu mâna prin ea şi începu să ţipe cât o ţineau 
plămânii: 

— Ajutooor! Mi s-a furat paşaportul! Cineva mi-a furat 
paşaportul! Răsturnă toată geanta cu fundul în sus, pe jos. 
Nu e aici, nu e nicăieri! Am fost jefuită! Am fost jefuită! 

Tot aeroportul se blocă brusc şi ochii se întoarseră către 
ea. Cei doi poliţişti de la uşă se apropiară ca să vadă 
despre ce era vorba; un bărbat de la coadă ridică mâinile 
în aer, disperat, şi începu să strige ceva în portugheză, din 
care se înţelegea cuvântul „idiota”. 

Agentul vamal, la limita nervilor, îi dădu paşaportul lui 
Dolly, îi împinse valiza şi-i făcu semn să meargă mai 
departe, după care lovi puternic masa cu palma deschisă. 
Dolly nu aştepta nimic mai mult. Scăpase. Toată lumea se 
uita la Shirley, care încă urla în genunchi, căutând frenetic 
prin geantă. Se topi în mulţime şi ieşi, fără grabă, prin 
uşile automate ale aeroportului. 

Abia în acel moment Shirley ridică victorioasă 
paşaportul, strigând fericită că l-a găsit. Ofițerii vamali o 
duseră într-un birou separat, să stea de vorbă cu ea. Odată 
ce Dolly trecuse, nu-i mai păsa, căci oricum nu avea bunuri 
de declarat în nicio valiză. Shirley nu putea să vadă, dar, în 
spatele ei, Charles era interogat cu privire la incidentul pe 
care-l iscase când lovise mai multe femei cu rucsacul. Era 
pe punctul să plângă şi le explica de zor că, la Heathrow, o 
ajutase pe Shirley să treacă un bagaj prea greu, spunând 
că ar fi al lui. Sperase s-o agate şi era dezamăgit că fusese 
respins cu brutalitate. 

Unul dintre ofiţerii care discutaseră cu Charles li se 
alătură celor care stăteau deja de vorbă cu tânăra. Vorbea 
destul de bine engleză, aşa că făcu un rezumat al celor 
spuse de Charles. 

— Ah, îmi pare tare rău, răspunse ea punând un botic 
nostim, nu am avut destui bani ca să plătesc excesul de 
greutate. Mi-e teamă că i-am dat speranţe inutile. Am făcut 
o prostie pe care chiar o regret. Dar să ştiţi că n-a fost 
ideea mea să mint autorităţile, băiatul s-a oferit chiar el, 
mi-a spus că nu-l deranjează. Credeţi că am greşit? Oh, 
exclamă Shirley intrând în rolul de blondă proastă, credeţi 
că avea alte planuri? 

Un poliţist îi spuse să aştepte şi ieşi din încăpere. 
Tânăra era tot mai speriată, spunându-şi că ar fi trebuit să 
i se dea drumul deja. Ofiţerul se întoarse după numai 
câteva minute, se aşeză de cealaltă parte a mesei şi privi 
concentrat în ochii ei albaştri, deschişi larg. 

— De ce i-ai spus tânărului că vei urma să pozezi pentru 
o revistă din Rio? E 

— Am minţit, recunoscu ea prefăcându-se ruşinată. Imi 

plăcea de el până la un punct şi am vrut să-l impresionez... 

— Atunci de ce i-ai spus să dispară când aţi aterizat aici? 
strigă brusc polițistul lovind cu pumnul în masă. 

Shirley se aplecă ca să-i spună ceva confidential. 

— În avion, s-a aşezat chiar lângă mine şi am simţit cât 
de urât mirosea a transpiraţie. Când s-a apropiat apoi, la 
banda de bagaje, era şi mai rău! N-am vrut să-i rănesc 
sentimentele, dar nimeni nu l-ar putea suporta. A trebuit 
să fiu cinstită cu el. 

Poliţiştii izbucniră într-un hohot de râs homeric. 

— Chiar că pute urât! Mai ales într-o cămăruţă de 
interogatoriu. Sunteţi liberă, domnişoară. 

Alice îl găsi pe Resnick într-o rezervă privată din aripa 
principală a spitalului. Părea ciudat de mic, întins pe spate 
într-un pat uriaş, conectat la o perfuzie, cu faţa atât de 
umflată, încât era greu de recunoscut. Se apropie de el şi o 
podidi plânsul când îi văzu dinţii falşi alături, într-o 
farfurioară. Îşi trase un scaun cât de aproape putu şi se 
puse pe aşteptat. 

În drum spre hotel, privind peisajul din Rio pe fereastra 
taxiului, gândul o duse pe Shirley la fostul ei soţ, Terry. Nu 
trăise niciodată un asemenea sentiment de beatitudine. 
Reuşiseră şi era liberă, liberă să facă orice îşi dorea. Ar fi 
vrut să împărtăşească această fericire cu bărbatul pe care- 
l iubise, căci acesta era şi visul lui, deşi poate că nu ar fi 
ales Rio. Era mai curând un iubitor al cartierelor 
muncitoreşti, născut şi crescut în East End. Tinerei nu-i 
venea să creadă unde ajunsese şi, mai ales, cum ajunsese. 
Abia aştepta să le revadă pe Bella şi pe Linda, să le 
povestească aventurile ei. 

În primele minute cuvintele fură de prisos. Fetele se 
îmbrăţişară într-o tăcere punctată doar de chicote de 
bucurie, suspine şi lacrimi de fericire. Shirley nu se simţise 
niciodată atât de iubită, de dorită. In timp ce ea şi le 
imaginase pe Bella şi pe Linda relaxându-se pe marginea 
piscinei, ele şi-o închipuiseră după gratii sau maltratată de 


e 376 » 


vreun poliţist fără scrupule. Erau teribil de uşurate. 

Câteva ore mai târziu, şampania curgea în valuri, odată 
cu trăncăneala. Apartamentul din hotel arăta mai curând 
ca un depozit de la Harrod's, cu cutii ce purtau emblema 
unor prestigioase case de modă răspândite peste tot. Cele 
trei femei, fericite ca nişte copii, strigau, dansau şi se 
înghionteau, ameţite bine de licoarea franţuzească. 

În camera alăturată, Dolly făcea baie. Le putea auzi pe 
cele trei fete râzând, iar bucuria lor îi încălzea sufletul. 
Ajunsese cam cu o jumătate de oră după Shirley, dar 
primirea pe care i-o rezervaseră nu fusese la fel de 
exuberantă. Şi-ar fi dorit să poată suscita emoţii, în ea şi în 
cei din jur, însă era atât de controlată, încât nu reuşea să 
se exprime. „N-am nicio îndoială că-şi dau seama cât de 
minunate sunt, dar oare trebuie să le spun cât de mândră 
sunt de ele?” se întrebă aprinzându-şi încă o ţigară şi 
sorbind din cupa de şampanie. Când le împărţise cele o 
sută douăzeci de mii de lire sterline din valiză aproape că 
le săriseră ochii din cap de plăcere. 

şi examină degetele ridate între care ţinea ţigara. Apa 
din cadă aproape că se răcise, dar nu-i păsa. Tensiunea în 
care petrecuse ultimele zile se evapora încet, închise ochii. 

— Hei, Dolly, vino şi tu! o strigă Linda din salon. 

Zâmbi. Dusese dorul accentului ei dulceag. Se auzi încă 
un dop sărind şi fetele pufniră în râs de parcă ar fi început 
prima sticlă, deşi erau la a patra. Atingerea buretelui fin 
de baie îi aminti de Wolf. Simţind cum i se făcea rău, 
încercă să se ridice, dar alunecă înapoi în cadă. Nici nu 
observă ţigara care-i scăpase printre degete. li venea să 
plângă. Emoţiile puseseră stăpânire pe ea şi luptau să iasă 
la suprafaţă. Nici nu ştia pentru cine era mai tristă: pentru 
moartea căţelului, pentru trădarea lui Harry sau pentru 
viaţa ei. Singură, în pielea goală, se simţi dintr-odată 
extrem de vulnerabilă. 

La aproape zece mii de kilometri distanţă, baricadat în 
depozitul unde numai uriaşul ciobănesc german îi ţinea 
companie, Harry Rawlins se simţea şi el vulnerabil, dar din 

cu totul alte raţiuni. Nu fusese niciodată atât de slab, atât 
de singur. Era un cadavru ce nu voia să meargă la groapă. 
Nu putea să-şi arate chipul pe nicăieri, nu putea scoate 
bani de la bancă, nu putea să se ducă acasă. Era conştient 
că trebuia să fugă din ţară, dar se temea de riscuri. 
„Dolly...” se gândi el încleştându-şi pumnii neputincios. Cu 
câţiva ani în urmă plânseseră împreună deasupra trupului 
neînsufleţit al copilului lor născut mort. Acum, el o trădase, 
însă ea îl bătuse la propriul lui joc. 

Dar lucrurile n-aveau să se oprească acolo. Nu se 
născuse încă omul care să-l învingă pe Harry Rawlins. 

Shirley se admira în oglinda înaltă din dormitor, 
întrebându-se dacă să-şi pună rochia albastră sau pe cea 
argintie. „Nu, îşi spuse, cea argintie merge perfect.” Făcu 
un pas în spate ca să-şi examineze mai bine trupul slab. 
„Mamă, ce bine arăt! Mai mult decât bine. Arăt absolut 
superb.” 

Bella intră din dormitorul vecin. Strălucea toată, 
îmbrăcată din cap până în picioare într-o rochie cu bănuţi. 

— Ce fund mişto ai! o complimentă, şi izbucniră 
amândouă în râs. 

Bella strigă la Dolly să li se alăture. 

— Hai, Dolly, te aşteptăm! adăugă Shirley. 

Banii tinerei stăteau aranjaţi în teancuri pe măsuţa de 
cafea. Linda şi-i ţinea în poală şi cânta voioasă. Ai Bellei 
erau aruncaţi neglijent pe un fotoliu. Incepu să fredoneze 
cu Linda, măcelărind împreună celebra melodie „My Way”. 
Shirley începu să se învârtă prin cameră, admirând cum 
faldurile rochiei îi puneau în evidenţă pantofii. Ca să nu se 
lase mai prejos, Bella adoptă o postură de Shirley Bassey şi 
începu să cânte „Goldfinger” peste Linda. Atmosfera era 
de-a dreptul electrică, fetele se distrau pe cinste. 

Tânăra blondă mai dădu pe gât un pahar de şampanie, 
îşi aprinse o ţigară şi începu să se plimbe prin cameră în 
paşi de parada modei. Linda, cu o perie în mână, se 
prefăcea că ţine un microfon. 

— lar acum, doamnelor şi domnilor, să o primim cu 

aplauze pe Miss Shirley Miller! Care sunt hobby-urile 
dumneavoastră, domnişoară Miller? 
— Ei bine, îmi plac copiii şi-mi place SĂ SPARG BĂNCI! 
ţipă Shirley aruncând cu bani prin cameră. 
oo VU NU a NOA NOA O Oo eeeaa- 


Dolly îşi strânse halatul pe şolduri, şterse cu mâneca 
oglinda aburită şi îşi privi chipul. Părul ud îi atârna în 
şuviţe subţiri precum codiţele de şobolani. Se simţea - şi 
chiar era - bătrână şi obosită. Işi apăsă fruntea de oglinda 
rece. Lacrimile nu mai veneau. „Gata? se întrebă. Am 
terminat cu plânsul?” Era, din nou, curată şi uscată, cu 
emoţiile bine încuiate înăuntru. 

Linda scoase o lingură de caviar din vasul răcit adus de 
băiatul de la room-service şi se apucă să împungă cu 
degetul în geanta cu bani a lui Dolly, pusă lângă ea, pe 
canapea. Bătrâna le explicase cum împărţise în mod egal 
banii, păstrând câte cinci mii de lire sterline de la fiecare, 
ca să-şi acopere cheltuielile iniţiale, şi le spusese unde 
ascunsese restul, la mănăstire. Nu avuseseră absolut nimic 
de obiectat, dar altceva clocea Linda în mintea ei. Se 
apropie de Bella. 

— Crezi că ar trebui să-i spun de telefonul pe care l-am 
dat? o întrebă la ureche. 

— Nu. Ai face bine să uiţi povestea asta. Nu ştim dacă a 
fost el sau altcineva, şi ai recunoscut că era posibil să te fi 
înşelat. Las-o baltă. 

— Ce puneţi la cale acolo? se băgă Shirley turnându-şi 
încă o cupă de şampanie. 

Linda îi aruncă Bellei o privire scurtă şi se aşeză pe 
canapea. 

— Am sunat la Londra... acasă la Dolly. Ştiu că nu 
trebuia s-o fac, dar nu m-am putut abţine. Imi făceam griji 
pentru tine. 

— Dolly nu mi-a spus nimic. 

— Pentru că nu ea a răspuns la telefon, lăsă Linda ochii 
în podea. A răspuns Harry. Ştiu sigur că el era. Era Harry, 
continuă repede, înainte ca vreuna dintre prietenele ei s-o 
poată întrerupe. 

— Nu mă mai cert cu tine, draga mea. Am discutat de 
zeci de ori despre asta, zise resemnată Bella în timp ce-şi 
mai turna şi ea un pahar. 

Lui Shirley nu-i venea să creadă ceea ce tocmai auzise. 

— Eşti sigură că era el? 

— Numai el avea dreptul să-i spună „Doll”. Am auzit o 
voce bărbătească care a zis: „Tu eşti, Doll?” Cine să fie 
altcineva? Câteodată îl suna pe Joe acasă şi răspundeam 
eu, aşa că i-am recunoscut vocea. Harry Rawlins trăieşte. 

Rămaseră în tăcere, privind una la cealaltă. Ştiuse Dolly 
de la bun început? Shirley rupse prima tăcerea. Le povesti 
totul: hainele tăiate din şifonier, filajul permanent şi lupta 
cu Eddie, care îl omorâse pe Wolf. Sări dintr-odată în 
picioare, pradă unei revelații: 

— Ştiam eu! De fapt, am crezut că era pe mână cu 
Eddie, dar e mult mai logic să lucreze cu Harry. In 
realitate, nu l-a pierdut niciodată. 

Linda sări la rândul ei, cu o expresie de ură pe chip, şi 
trase un şut genţii cu bani. 

— Înseamnă că ne-a dat doar cât să ne închidă gura! 
Ghici cine a pus laba pe restul? Probabil că Harry a golit 
deja ascunzătoarea de la mănăstire... dacă banii au trecut 
vreodată pe acolo. 

— Staţi uşor, fetelor, interveni Bella. Nu ştim cum stau 
lucrurile cu adevărat. Nu ştim dacă Harry trăieşte sau nu. 
Dacă ar trăi şi cei doi ar fi complici pe la spatele nostru, 
atunci de ce a mai venit Dolly aici? 

Niciuna dintre ele n-o auzise când ieşise din baie. Era 
îmbrăcată în halatul hotelului, de peste două ori măsura ei, 
şi arăta ca o bunicuţă. Nu aveau de unde să ştie ce auzise, 
dar nu le spuse nimic. Se duse la valiza în care fuseseră 
ascunşi banii şi începu să mute lucrurile lui Harry într-un 
sac de la spălătorie. Fetele se uitară una la cealaltă, iar 
Bella îi făcu semn Lindei să vorbească. 

— Am dat un telefon de dimineaţă, Dolly. La tine acasă. 

Femeia mai în vârstă păru că nu aude. Căută prin 
propria valiză şi scoase o rochie gri. 

— Aş putea purta asta. Nu e la fel de frumoasă ca 

ţinutele voastre, dar merge. Mai am şi o rochie de cocktail, 
pe aici pe undeva. 

— E adevărat că Harry trăieşte? 

Dolly găsi îmbrăcămintea pe care o căuta şi le-o 
prezentă mândră. 

— Ce părere aveţi? 

Linda făcu un pas în faţă şi-i smulse rochia din mâini. 

— Harry mi-a răspuns la telefon. Trăieşte, nu-i aşa? 

Dolly simţi cum o lasă puterile. Parcă o lovise cineva în 
plex. O fierbinţeală începu să i se răspândească în tot 
corpul. 

— Dacă aşa zici tu... îi răspunse stând cu spatele, pe cea 
mai calmă voce de care era capabilă. 

— Aşa zic. lar tu ştii că aşa este. Ce se întâmplă cu 
restul banilor? Ce-ai făcut cu ei? I-a luat Harry? puse Linda 
întrebările ce stăteau pe buzele tuturor. 3 

Trupul îi vibra de nervi şi gura i se uscase. Inghiți cu 
greutate. 

— Credeţi că am lucrat cu Harry? Credeţi că ştiam că e 
în viaţă? le întrebă, tot fără să se întoarcă. 

Bella o dădu pe Linda deoparte şi încercă s-o apuce pe 
Dolly de mână. 

— Trebuie să ştim ce se petrece, îi spuse pe o voce 
egală. 

Dolly se întoarse şi le privi stăruitor pe fiecare în faţă. 
Tremurând, se apropie de căruciorul cu băuturi, încercă să 
ia o sticlă, dar mâna îi tremura atât de tare, încât se văzu 
nevoită să renunţe. Apoi, începu să tremure necontrolat 
din tot trupul. 

— Trăieşte, Dolly? insistă Linda. 

Bella şi Shirley îşi aruncară o privire îngrijorată, 
temându-se că urma să se întâmple ceva extrem de grav. 

Explozia bruscă de furie le luă cu totul prin surprindere. 
Dolly începu să arunce cu tot ce-i cădea la îndemână, 
sticle, pahare, mâncare, orice. Apoi, se repezi la geanta ei 
de voiaj, de unde scoase banii cu ambele mâini şi îi aruncă 
în faţa celor trei femei care asistau uluite la scenă. Vocea 
ei începu ca un mârâit jos, apoi se făcu tot mai puternic, 

ajungând la un urlet disperat, ca cel al unui animal rănit. 

— DA, DA, DA, DA, DA! 

Cele trei simţiră nevoia să se strângă la un loc. Nu o 
văzuseră niciodată într-o asemenea stare. Nu ştiau ce să 
facă, cum s-o ajute, s-o consoleze, cum să facă să-i treacă 
durerea. Când nu mai avu nimic de aruncat, Dolly se 
repezi la rochia pe care plănuise s-o poarte, încercând s-o 
sfâşie cu unghiile. Capul i se bălăngănea violent înainte şi 
înapoi, cu dinţii dezveliţi într-un rânjet monstruos. Era un 
spectacol greu de suportat. Ridică mânecile largi ale 
halatului de baie şi începu să se zgârie pe antebrate, 
lăsând dâre roşiatice adânci. Vocea îi era tot mai puternică 
şi mai stridentă. 

— Vreţi să ştiţi ce-am simţit în acele clipe? ţipă ea. Prin 
ce am trecut când am aflat? A fost ca un foc nestins ce mă 
ardea pe dinăuntru şi încă mă arde. Harry e în mine... 
afară! Ajutaţi-mă să-l dau afară! Dumnezeule mare, scoate- 
l din mine! 

Îşi zgârie şi mai adânc antebraţele, făcând să curgă 
firicele de sânge. 

Linda se holba de parcă ochii încercau să-i iasă din cap, 
Shirley începu să plângă ca un copil speriat, dar Bella îşi 
păstră cumpătul. Se apropie de Dolly şi o luă în braţe, 
strângând-o tare cu forţa ei net superioară. Încet, încet, se 
relaxă, mâinile îi căzură moi pe lângă corp şi lacrimile 
începură să-i curgă şuvoi. Când Bella o lăsă uşor din braţe, 
Dolly alunecă în genunchi, pe covor. În sfârşit, reuşea să 
plângă. ÎI jelise pe Harry de mai multe ori, dar niciodată cu 
atâta putere. Durerea prin care trecea era insuportabilă, 
însă venea şi cu o uşurare extraordinară. 

Niciuna nu ştia ce să facă. Shirley dădu să se apropie, să 
o consoleze, dar Bella o opri. Trebuia lăsată să plângă 
până se elibera cu totul. Suspinele şi lacrimile continuară 
minute bune, până când izvorul lor secă. Bella o ajută să se 
ridice şi o aşeză pe canapea, legănând-o uşor şi asigurând- 
o că se terminase, că totul avea să fie bine. 

Nu le venea să creadă c-o aveau în faţa ochilor pe 
femeia puternică pe care o cunoscuseră, cu care se 

certaseră luni de zile. Linda se simţea atât de vinovată, 
încât nici nu avea curajul să se uite la ea. Shirley aprinse o 
ţigară şi i-o întinse lui Dolly, care era prea epuizată ca s-o 
apuce. l-o lipi de buze şi bătrâna trase câteva fumuri 
adânci, umplându-şi plămânii şi lăsând fumul să iasă încet. 

Lacrimile continuau să-i scalde obrajii, însă nu făcu 
niciun efort să le şteargă. Făcu o tentativă să se ridice, dar 
era prea slăbită ca să stea în picioare. Rămase împietrită, 
cu halatul roşu de sânge la mâneci. Fetele aşteptau tăcute. 
Într-un final, începu să vorbească, din gură ieşindu-i un 
şuvoi de gânduri aparent disparate. 

— Am început să bănuiesc ceva când am fost acasă la 
Jimmy Nunn... dar nu puteam fi sigură... şi... nu voiam să 
cred că aşa ceva era cu putinţă... credeam că l-am 
înmormântat pe soţul meu, dar, de fapt, erau rămăşiţele lui 
Jimmy Nunn... Am plâns pentru Jimmy Nunn... Presupun că 
Harry a condus camionul de blocaj... Imi pare nespus de 
rău. El a fost cel de-al patrulea complice. Îmi pare rău 
pentru soţii voştri. 

— Dar cum a ajuns ceasul lui Harry la Jimmy? 

— Numai Harry ştie, răspunse Dolly clătinând scârbită 
din cap. 

Întinse mâna după încă o ţigară, o aprinse şi începu să 
vorbească din nou. 

— Privirea lui Trudie când m-am prezentat! Se uita la 
mine ca la o cârpă de şters pe jos. Cred că el era acolo. Se 
ascundea. Cred că Wolf l-a simţit, a simţit mirosul tatălui 
lui în cocina aceea de apartament. Aşa cum i-a luat urma şi 
în depozitul pe care îl folosea ca ascunzătoare. Îşi luă 
capul în mâini, parcă nevenindu-i nici ei să creadă ce 
spunea. L-am iubit atât de mult! El a fost viaţa mea, m-am 
îndrăgostit de el din prima clipă în care ne-am văzut. 
Rămase un moment tăcută, încercând să se calmeze, apoi 
reluă: Chiar şi după ce am înţeles, tot îl doream înapoi. Îşi 
aplecă fruntea. Pe atunci încă îl iubeam, voiam să fiu 
alături de el, dar nu vă puteam spune nimic. Îmi era prea 
ruşine de voi. Îşi şterse nasul cu mâneca şi ridică ochii la 
ele. Nu l-aş fi lăsat pentru nimic în lume să se atingă de 

banii voştri. Ar fi trebuit să mă ucidă înainte. 

Se ridică în picioare şi se îndreptă de spate, apoi îşi 
strânse centura şi-şi aranjă părul cu mâinile. Era o 
luptătoare, aşa cum fusese toată viaţa. Simţea că încă mai 
avea putere şi nu era dispusă să se lase în voia sorții. 

— Nu i-am lăsat absolut nimic. Nici bani, nici preţioasele 
lui registre, nici măcar un acoperiş deasupra capului. Am 
vândut casa cu toată mobila din interior şi cu grădina. 
Oficial, este mort şi îngropat, nimic nu-l poate aduce 
înapoi. Va rămâne un fugar pentru tot restul vieţii. 

— Ia-o uşor, Dolly. Nici măcar nu ştii cu siguranţă că 
trăieşte - niciuna dintre noi nu ştie. Dar, presupunând că 
este în viaţă, ce anume te-a determinat să iei o decizie atât 
de radicală, să te lipseşti pe tine însăţi de o casă? 

Dolly zâmbi, şi chipul ei căpătă o expresie de serenitate 
absolută. 

— Ce ai de gând să faci? o întrebă Shirley. 

— Vreau să-mi răscumpăr douăzeci de ani din viaţă, îi 
răspunse femeia mai în vârstă îndreptându-se spre 
dormitor. 

— Aşa, odihneşte-te, foarte bine te-ai gândit, o încurajă 
Linda. 

— Nu sunt obosită. O să-mi cumpăr un chip nou, chiar şi 
un corp nou. E nemaipomenit ce poate face medicina 
plastică modernă, dacă ai destui bani, şi slavă Domnului, 
sunt destul de bogată. O să-mi cumpăr tinereţea cu partea 
mea din bani, în curând o să arăt ca voi. 

Le aruncă o ultimă privire, clătinându-se puţin, apoi 
trecu în dormitor. Simţea nevoia să rămână singură. 

Bella îşi aminti de Dolly de la plajă, pe când exersau 
lovitura. Rememoră modul în care femeia se pedepsise 
singură, de disperare că nu reuşea să se ridice la nivelul 
lor de performanţă sportivă. Ştia că atunci se dăduse în 
spectacol, aşa cum o făcuse şi acum, căci era foarte 
talentată să-şi ascundă adevăratele sentimente: şi anume 
că se simţea bătrână şi nelalocul ei. Privindu-le pe Shirley 
şi pe Linda, Bella văzu că erau impresionate de scenă şi că 
luaseră de bună vestea că Dolly urma să-şi facă operaţii 

estetice. 

— Hai, pune-ţi rochia de cocktail, avem o masă rezervată 
la cel mai tare club din Rio! o îndemnă Shirley ţinându-se 
după ea în dormitor. 

Dolly se opri o clipă, îşi drese glasul şi se întoarse către 
ele. 

— Prefer să rămân la hotel. Duceţi-vă şi distraţi-vă. Eu 
am o viaţă întreagă de planificat. 

Bella ridică de pe jos rochia de cocktail, alte lucruri de 
prin valiza lui Dolly şi câteva dintre rochiile cumpărate de 
Linda şi de Shirley. Intră în dormitor, aşeză ţinutele pe pat 
şi se postă cu mâinile în şolduri. 

— Nu acceptăm un refuz, draga mea. Aşa că ieşi din 
halatul ăla supradimensionat şi strecoară-te într-o rochie 
frumoasă. Citind în ochii femeii mai în vârstă dorul de 
tinereţe, îi şopti: Noua ta viaţă începe acum, aici. Apoi 
vorbi în gura mare, astfel încât să fie auzită de celelalte: 
Linda o să-ţi aranjeze părul. 

— Mă pricep ca nimeni alta! strigă Linda şi scoase rapid 
uscătorul de păr dintr-un sertar. 

Hohotele de râs ale fetelor îi provocară lui Dolly un 
zâmbet firav. 

— Ca totul să fie ca la carte, Shirley, modelul nostru 
profesionist şi cunoscută vedetă a podiumului, o să se 
ocupe de machiaj. Te vom face să arăţi cu douăzeci de ani 
mai tânără, încheie Bella. 

Cele două se activară imediat cu fardurile şi bigudiurile 
încălzite. Dolly se aşeză în faţa oglinzii cuminte ca un 
copil: Cenuşăreasa pregătindu-se de bal. 

— Ce preferi, rochia argintie din lame, sau pe cea 
decorată cu ţechini? o întrebă Bella culegând două halate 
de pe pat. 

— Arătam ca o oaie în chestia aia, nu-i aşa? întrebă Dolly 
examinându-se în oglindă. 

— Rămâne rochia cu bănuţi, decise Bella dând la o parte 
lame-ul. Îi prinse privirea în oglindă şi îi făcu poznaş cu 
ochiul, dar rupse rapid contactul vizual când văzu că lui 
Dolly începuseră să-i tremure colţurile gurii. Nu voia să o 

stârnească din nou. Dăduse spectacolul emoţiilor 
descătuşate... acum trebuia să se matolească şi să-şi lase 
pletele în vânt. 

Linda începu să-i usuce părul ud. Fără să-şi dea seama, 
cu mâna cealaltă îi strânse şi-i mângâie afectuos umărul, 
însă Dolly interpretă corect gestul involuntar. Pentru 
prima oară, Linda îi oferise un autentic semn de prietenie. 
Se simţi atât de emoţionată, încât nu se putu abtine şi-i luă 
mâna într-a ei. Imaginea din oglindă îi dezvălui vinovăția 
din ochii femeii mai tinere. 

— Lasă trecutul la locul lui, draga mea. Ploile, frigul şi 
greşelile au rămas departe în urmă, îi spuse cu blândeţe. 

Era iertarea pe care o aştepta, iar Linda o primi cu un 
zâmbet larg. În sfârşit, cele patru femei erau unite toate 
sub semnul armoniei. 

Camera se umplu treptat de chicoteli şi de mici 
conversații despre machiaj, coafuri şi haine. Dolly se simţi 
acceptată, iubită. Avea de gând să se bucure de fiecare 
clipă petrecută în compania lor. Prietenia lor îi dădea 
putere şi o făcea să se simtă dorită. Deocamdată, era una 
dintre „fete”, dar, spre deosebire de Shirley şi de Linda, ea 
nu era văduvă. Mai precis, nu mai era. N-avea să uite 
niciodată chinul pe care i-l pricinuise Harry Rawlins. 

Într-o bună zi avea să-l revadă. Într-o bună zi avea să-l 
oblige să-i înfrunte mânia. 

Harry trăia, iar ea îl putea găsi. Oriunde s-ar fi ascuns. 

Un thriller excepțional 
de la regina romanului polițist 


Un jaf asupra unei autospeciale blindate pentru transport 
de valori esuează lamentabil si trei femei rămân văduve. 


Când Dolly Rawlins descoperă planurile soțului său 
pentru jaful ratat. o idee prinde contur în mintea ei... 


AR PUTEA EA ȘI CELELALTE SOȚII SĂ TERMINE 
TREABA PE CARE SOȚII LOR AU ÎNCEPUT-O? 


Pe măsură ce femeile pun la cale jaful, devine clar 
că altcineva trebuie să fi fost implicat. 


Dar numai trei cadavre au fost găsite la locul faptei. 
CINE A FOST CEL DE-AL PATRULEA BĂRBAT? 
ȘI UNDE ESTE ACUM? 


„Un roman tipic pentru Lynda La Plante, 
Văduve este o carte pur şi simplu uimitoare. 
Nu e nimeni ca Dolly Rawlins. De citit neapărat.” 
Northern Crime 


„O carte de o rară autenticitate.“ 
Sunday Telegraph 


„Plină de răsturnări de situație.” 
Independent an Sunday 

